(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΜΘ΄

Πέμπτη, 23 Μαΐου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Χ. Κέλλα, σελ.   
3. Ανακοινώνεται ότι τη συνεδρίαση παρακολουθούν μαθητές από τα Εκπαιδευτήρια Μαντουλίδη Θεσσαλονίκης, το 1ο Δημοτικό Σχολείο Βούλας, φοιτήτριες του Παντείου Πανεπιστημίου, δικαιούχοι και συνοδοί του ενταξιακού Προγράμματος «HELIOS» του Διεθνούς Οργανισμού Μετανάστευσης, μαθητές από το 1ο Δημοτικό Σχολείο Κουνουπιδιανών Χανίων, το 1ο Δημοτικό Σχολείο Περάματος Ρεθύμνου, το 17ο Δημοτικό Σχολείο Χανίων, το 3ο Δημοτικό Σχολείο Χανίων, το 1ο Δημοτικό Σχολείο Άρτας, το 1ο Δημοτικό Σχολείο Ατσιποπούλου Ρεθύμνου Κρήτης και από το 55ο Δημοτικό Σχολείο Θεσσαλονίκης, σελ.   
4. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών» όπως ισχύουν, την 23.5.2024 ποινική δικογραφία που αφορά στους 1) τέως Υπουργό Υγείας Αθανάσιο Πλεύρη 2) τέως Υπουργό Μεταφορών Μιχάλη Παπαδόπουλο 3) τέως Υφυπουργό Υγείας Ζωή Ράπτη και 4) τέως Υφυπουργό παρά τω Πρωθυπουργώ Χρήστο Τριαντόπουλο, σελ.   
5. Ορκωμοσία του Βουλευτή κ. Αθανασίου Σταυρόπουλου, που αντικαθιστά τον Ιωάννη Γιάτσιο, ο οποίος απώλεσε τη βουλευτική του ιδιότητα, σύμφωνα με την υπ’ αριθμόν 1/20.5.2024 Απόφαση του Ανωτάτου Ειδικού Δικαστηρίου, σελ.   
6. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις», σελ.   
2. Κατάθεση προτάσεων νόμου:Ο Πρόεδρος της Κοινοβουλευτικής Ομάδας «ΣΠΑΡΤΙΑΤΕΣ» και οι Βουλευτές του κόμματός του κατέθεσαν σήμερα, 23-5-2024, τις εξής προτάσεις νόμων:   
 Α. «Τροποποίηση των διατάξεων που ρυθμίζουν την ιδιότητα των ατόμων ως ανέργων και αυτών που διέπουν την παροχή τακτικής επιδότησης της ανεργίας», σελ.   
 Β. «Καταπολέμηση του οργανικού και λειτουργικού αναλφαβητισμού της Ελλάδας», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΝΙΚΗΤΙΑΔΗΣ Γ. , σελ.   
 ΡΑΠΤΗ Ζ. , σελ.   
 ΣΚΡΕΚΑΣ Κ. , σελ.   
 ΧΗΤΑΣ Κ. , σελ.   
  
Β. Επί του σχεδίου νόμου του Υπουργείου Ανάπτυξης:  
 ΑΝΔΡΙΑΝΟΣ Ι. , σελ.   
 ΒΑΤΣΙΝΑ Ε. , σελ.   
 ΒΕΤΤΑ Κ. , σελ.   
 ΒΡΕΤΤΟΣ Ν. , σελ.   
 ΓΕΩΡΓΙΑΔΗΣ Σ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΖΕΪΜΠΕΚ Χ. , σελ.   
 ΚΑΖΑΜΙΑΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΕΔΙΚΟΓΛΟΥ Σ. , σελ.   
 ΚΕΦΑΛΑ Γ. , σελ.   
 ΚΟΚΚΑΛΗΣ Β. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΥΡΑΝΑΚΗΣ Κ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΛΙΝΟΥ Α. , σελ.   
 ΜΑΝΤΖΟΣ Δ. , σελ.   
 ΜΠΟΥΜΠΑΣ Κ. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΑΗΛΙΟΥ Γ. , σελ.   
 ΠΑΠΑΪΩΑΝΝΟΥ Α. , σελ.   
 ΠΑΠΠΑΣ Ν. , σελ.   
 ΠΑΡΑΣΤΑΤΙΔΗΣ Σ. , σελ.   
 ΡΑΠΤΗ Ζ. , σελ.   
 ΣΚΡΕΚΑΣ Κ. , σελ.   
 ΣΠΥΡΙΔΑΚΗ Α. , σελ.   
 ΣΤΥΛΙΟΣ Γ. , σελ.   
 ΤΖΑΚΡΗ Θ. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΜΑΡΗΣ Ι. , σελ.   
 ΤΣΙΡΩΝΗΣ Σ. , σελ.   
 ΤΣΟΚΑΝΗΣ Χ. , σελ.   
 ΦΩΤΟΠΟΥΛΟΣ Σ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΜΘ΄

Πέμπτη 23 Μαΐου 2024

Αθήνα, σήμερα στις 23 Μαΐου 2024, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του B΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ.**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 22-5-2024 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΜΗ΄ συνεδριάσεώς του, της Τετάρτης 22 Μαΐου 2024, σε ό,τι αφορά την ψήφιση στο σύνολο του σχεδίου νόμου: «Ίδρυση Ελληνικού Κέντρου Αμυντικής Καινοτομίας, εκσυγχρονισμός θεσμικού πλαισίου των Ανωτάτων Στρατιωτικών Εκπαιδευτικών Ιδρυμάτων, σύσταση Κοινού Σώματος Πληροφορικής στις Ένοπλες Δυνάμεις και λοιπές διατάξεις»)

Πριν εισέλθουμε στην ημερήσια διάταξη, θα προβούμε στην ορκωμοσία του συναδέλφου κ. Αθανασίου Σταυρόπουλου, που αντικαθιστά τον Ιωάννη Γιάτσιο, ο οποίος απώλεσε τη βουλευτική του ιδιότητα, σύμφωνα με την υπ’ αριθμόν 1/20-5-2024 απόφαση του Ανωτάτου Ειδικού Δικαστηρίου.

Καλείται ο συνάδελφος κ. Αθανάσιος Σταυρόπουλος να προσέλθει και να δώσει το νενομισμένο από το Σύνταγμα και τον Κανονισμό της Βουλής όρκο ενώπιον του εκπροσώπου της Εκκλησίας.

(Στο σημείο αυτό προσέρχεται ο Βουλευτής κ. Αθανάσιος Σταυρόπουλος και δίνει τον παρακάτω όρκο:

«Ορκίζομαι στο όνομα της Αγίας και Ομοούσιας και Αδιαίρετης Τριάδος να είμαι πιστός στην πατρίδα και το δημοκρατικό πολίτευμα, να υπακούω στο Σύνταγμα και τους νόμους και να εκπληρώνω ευσυνείδητα τα καθήκοντά μου.»)

(Χειροκροτήματα απ’ όλες τις πτέρυγες της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Άξιος!

**ΟΛΟΙ ΟΙ ΒΟΥΛΕΥΤΕΣ:** Άξιος, άξιος!

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοισυνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Η Διάσκεψη των Προέδρων αποφάσισε σε συνεδρίασή της, στις 16 Μαΐου 2024 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας κ. Ιωάννης Ανδριανός για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΓΕΩΡΓΙΟΣ ΝΙΚΗΤΙΑΔΗΣ:** Κύριε Πρόεδρε, μπορείτε να μας πείτε πόσο χρόνο θα έχουμε στις δευτερολογίες;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, θα είναι κανονικά ό,τι προβλέπεται. Οι δευτερολογίες είναι επτά λεπτά.

Έχετε τον λόγο, κύριε Ανδριανέ.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, το νομοσχέδιο του Υπουργείου Ανάπτυξης με θέμα: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις» απαντά, όπως αποκαλύπτει και ο τίτλος του, σε μια σειρά από σημαντικά ζητήματα. Αποδεικνύει τη βούληση της Κυβέρνησης διαρκώς να εμπλουτίζει με νέες δράσεις και μέτρα τις άμεσες πρωτοβουλίες για την αντιμετώπιση πιεστικών αναγκών, όπως, για παράδειγμα, την ενίσχυση των επιχειρήσεων που επλήγησαν από φυσικές καταστροφές και τον πόλεμο στην Ουκρανία, αλλά και να ενισχύσει το θεσμικό και ρυθμιστικό περιβάλλον, με στόχο τη μεγαλύτερη αποτελεσματικότητα και διαφάνεια, την επιτάχυνση των διαδικασιών. Και βεβαίως αποδεικνύει για μία ακόμη φορά ότι η βούληση και η αποφασιστικότητα της Κυβέρνησης για την αντιμετώπιση του υπαρκτού ζητήματος της ακρίβειας είναι δεδομένη.

Ο ίδιος ο Πρωθυπουργός με την επιστολή που έστειλε πριν από λίγες ημέρες προς την Πρόεδρο της Κομισιόν θέτει το ζήτημα της ακρίβειας και της προστασίας των καταναλωτών, αλλά και της ανάγκης για ίση μεταχείριση των ευρωπαϊκών κρατών από τις πολυεθνικές εταιρείες, στο επίκεντρο του ευρωπαϊκού διαλόγου την κρίσιμη πολιτικά περίοδο πριν τις ευρωεκλογές. Η Ελλάδα αναλαμβάνει για μία ακόμη φορά την πρωτοβουλία να θέσει την ατζέντα σε ευρωπαϊκό επίπεδο και να προωθήσει πολιτικές που, όχι μόνο απαντούν στα προβλήματα, αλλά και υπογραμμίζουν τις αρχές της ενότητας, της δικαιοσύνης, της αλληλεγγύης, που αποτελούν και προϋπόθεση για την επιβίωση και την περαιτέρω ανάπτυξη του ευρωπαϊκού εγχειρήματος.

Είμαστε συνεπώς αποφασισμένοι να συνεχίσουμε να αντιμετωπίζουμε ολομέτωπα το πρόβλημα της ακρίβειας με μέτρα άμεσης παρέμβασης και αποτελεσματικότητας, όπου χρειάζεται, που ήδη αποδίδουν την αποκλιμάκωση του πληθωρισμού, ιδίως για προϊόντα πρώτης προτεραιότητας, με διαρθρωτικές παρεμβάσεις για την ενίσχυση του ανταγωνισμού, με τη διαρκή ενδυνάμωση του ρυθμιστικού και ελεγκτικού πλαισίου και βεβαίως με τη διαρκή προσπάθεια για τη σημαντική ενίσχυση του πραγματικού διαθέσιμου εισοδήματος των ελληνικών νοικοκυριών.

Σε αυτή ακριβώς την κατεύθυνση κινείται και το νομοσχέδιο που συζητάμε σήμερα. Η αύξηση από τριάντα σε εξήντα ημέρες του διαστήματος εντός του οποίου μπορεί να θεωρηθεί ως αρχική τιμή, αυτή που ίσχυε πριν από την εφαρμογή της πρώτης από διαδοχικές μειώσεις τιμών, σε συνδυασμό με τον ορισμό των αρμόδιων αρχών για τον έλεγχο της εφαρμογής της πρόβλεψης αυτής και της επιβολής των σχετικών κυρώσεων, βοηθά σημαντικά στην αντιμετώπιση της παραπλάνησης των καταναλωτών μέσω πλασματικών ανακοινώσεων μειώσεων.

Σημαντική είναι, επίσης, η ενίσχυση της σύννομης λειτουργίας των ενώσεων καταναλωτών και της άσκησης των αντιπροσωπευτικών αγωγών. Είναι ένα σημαντικό όπλο στη διάθεση του καταναλωτή, μέσω του ορισμού της Γενικής Διεύθυνσης Αγοράς και Προστασίας του Καταναλωτή ως αρμόδιου φορέα για την εγγραφή, τη διατήρηση και τη διαγραφή ενώσεων καταναλωτών στο σχετικό μητρώο το οποίο επίκειται μάλιστα να ψηφιοποιηθεί πλήρως. Και βεβαίως η υποχρεωτική πλέον ανάρτηση στο πρόγραμμα «ΔΙΑΥΓΕΙΑ» των αποφάσεων για επιβολή κυρώσεων στο πλαίσιο της εποπτείας της αγοράς, ενισχύει ουσιαστικά τη διαφάνεια και την αντικειμενικότητα, την έγκυρη πληροφόρηση των καταναλωτών και τον αποτρεπτικό ρόλο των απειλούμενων κυρώσεων.

Στον ίδιο στόχο της αντιμετώπισης της ακρίβειας, της εύρυθμης λειτουργίας των αγορών, αλλά και της ενθάρρυνσης και ενίσχυσης της ανάπτυξης και της επιχειρηματικής δράσης, συμβάλλει η επίλυση του προβλήματος της κατηγοριοποίησης των κέντρων αποθήκευσης και διανομής με την προσθήκη των σχετικών ΚΑΔ. Πλέον η αδειοδότηση των κέντρων αυτών θα γίνεται χωρίς κωλύματα από τις περιφερειακές αρχές, ενισχύοντας έτσι την προσπάθεια για τη μείωση του κόστους μεταφοράς των προϊόντων στα ράφια των καταστημάτων, το οποίο μετακυλίεται σε μεγάλο βαθμό στον τελικό καταναλωτή.

Διαφορετικό πρόβλημα επιλύει το άρθρο 10 με την παράταση κατά ένα έτος στην προθεσμία θεώρησης των αδειών των τεχνικών επαγγελματικών δραστηριοτήτων και απόδειξης της άσκησης του ελάχιστου ορίου επαγγελματικής δραστηριότητας ως προς τις άδειες των ηλεκτρολογικών εγκαταστάσεων. Πρόκειται για ένα αίτημα που είχαν διατυπώσει οι επαγγελματικοί φορείς, καθώς υπήρχε ζήτημα ως προς την έγκαιρη συγκέντρωση των αναγκαίων δικαιολογητικών από τους επαγγελματίες.

Σε ό,τι αφορά τώρα το κρίσιμο ζήτημα της διευκόλυνσης της ολοκλήρωσης των επενδύσεων που υπήχθησαν στους αναπτυξιακούς νόμους, όπως ο ν.4887/2022 παρατείνεται στους έξι μήνες από τη λήξη της προθεσμίας ολοκλήρωσης της επένδυσης η προθεσμία υποβολής αιτήματος ολοκλήρωσης του ελέγχου των επενδυτικών σχεδίων και εισάγονται τροποποιήσεις που αφορούν τη δυνατότητα χαμηλότερου ποσού ενίσχυσης συγκριτικής ή άμεσης αξιολόγησης και υλοποίησης επενδυτικών σχεδίων σε διαφορετικές περιοχές. Διευρύνεται από δύο σε έξι μήνες η προθεσμία υποβολής της αίτησης πιστοποίησης της ολοκλήρωσης και έναρξης παραγωγικής λειτουργίας από την ημερομηνία ολοκλήρωσης της επένδυσης. Δίνεται η δυνατότητα επιλογής χορήγησης μικρότερων ποσοστών ενίσχυσης με αντιστάθμισμα, υψηλότερη βαθμολόγηση στην αξιολόγηση και επομένως την ενίσχυση των πιθανοτήτων ένταξης και παρέχεται η δυνατότητα υλοποίησης του επενδυτικού σχεδίου σε διαφορετικούς τόπους εγκατάστασης εντός όμως, της ίδιας περιφέρειας καθώς και η δυνατότητα επιλογής μεταξύ της συγκριτικής και της άμεσης αξιολόγησης των επενδυτικών σχεδίων.

Επίσης, για τη διευκόλυνση της εφαρμογής των αναπτυξιακών νόμων καθίσταται δυνητική η έκδοση κοινής υπουργικής απόφασης για την εξειδίκευση των επιλέξιμων δαπανών που αφορούν την ενέργεια και την προστασία του περιβάλλοντος. Καθορίζονται με ενιαίο τρόπο τα δικαιολογητικά και τα στοιχεία του ελέγχου των ενταγμένων επενδυτικών σχεδίων με απόφαση του Υπουργού Ανάπτυξης, ώστε να ενισχυθεί η διαφάνεια και η αντικειμενικότητα τους, αλλά και να διευκολυνθούν τόσο οι επενδυτές όσο και η διοίκηση και γνωστοποιείται εκ των προτέρων ο τρόπος διενέργειας του ελέγχου τήρησης των μακροχρόνιων υποχρεώσεων και το ύψος των κυρώσεων.

Τέλος, ορίζεται μέγιστο όριο 50% διαφοροποιήσεων σε δυναμικότητα και ισχύ πέραν του οποίου ανακαλείται η απόφαση υπαγωγής και ακολουθεί ανάκτηση της χορηγηθείσας ενίσχυσης, ενώ προβλέπεται η δυνατότητα επιβολής μερικής κύρωσης αναλόγως των συνθηκών για την μεταβολή του τόπου εγκατάστασης.

Σε ό,τι αφορά ζητήματα της διοίκησης ιδιαίτερη σημασία έχει η πρόβλεψη της διοργάνωσης του ειδικού προγράμματος πιστοποίησης για τις δημόσιες συμβάσεις από το Εθνικό Κέντρο Δημόσιας Διοίκησης και Αυτοδιοίκησης, σε συνεργασία με τη Γενική Γραμματεία Εμπορίου του Υπουργείου Ανάπτυξης, τη Γενική Γραμματεία Υποδομών του Υπουργείου Υποδομών και Μεταφορών και τη Γενική Γραμματεία Δημόσιας Διοίκησης του Υπουργείου Εσωτερικών, αλλά και η διεύρυνση της δεξαμενής των αξιολογητών και των ελεγκτών των επενδυτικών σχεδίων, ώστε να περιλαμβάνει το σύνολο των εγγεγραμμένων στο Εθνικό Μητρώο Πιστοποιημένων Αξιολογητών και στο Εθνικό Μητρώο Πιστοποιημένων Ελεγκτών. Ενισχύεται έτσι ουσιαστικά τόσο η ποιότητα του παραγόμενου έργου όσο και η δυνατότητα ταχύτερης ολοκλήρωσης των συγκεκριμένων διαδικασιών.

Ακόμη για την αμεσότερη αξιολόγηση των υποψηφίων εισηγητών και τακτικών και αναπληρωματικών μελών στην Επιτροπή Ανταγωνισμού πέραν της μελέτης του φακέλου τους, προστίθενται στάδιο συνέντευξης, χωρίς να διακινδυνεύετε η αντικειμενικότητα, η διαφάνεια και η εγκυρότητα της διαδικασίας επιλογής. Επιλύεται επίσης, η εκκρεμότητα που αφορούσε τις προκηρύξεις επιλογής προϊσταμένων επιπέδου διεύθυνσης του Υπουργείου Ανάπτυξης που εκδόθηκαν το έτος 2018, οι οποίες καταργούνται και επαναπροκηρύσσονται ώστε να αντιστοιχούν στη σημερινή οργανωτική δομή του Υπουργείου. Εξάλλου, για την περαιτέρω ενίσχυση του ελεγκτικού μηχανισμού με προσωπικό που διαθέτει πολύτιμη εμπειρία, δίνεται η δυνατότητα παράτασης της διετούς διάρκειας απόσπασης υπαλλήλων για την στελέχωση της Διυπηρεσιακής Μονάδας Ελέγχου Αγοράς, ενώ ρυθμίζεται η εξόφληση των δαπανών μίσθωσης και λειτουργίας του ακινήτου επί της οδού Νίκης 6-7 και Ερμού που στεγάζει υπηρεσίες του Υπουργείου Ανάπτυξης και του Υπουργείου Εθνικής Οικονομίας και Οικονομικών.

Ιδιαίτερη σημασία έχουν επίσης, οι προβλέψεις του κεφαλαίου 6 με τις οποίες ορίζεται το αφορολόγητο ανεκχώρητο και ακατάσχετο των ενισχύσεων που καταβάλλονται στο πλαίσιο των δράσεων για την ενίσχυση των επιχειρήσεων που επλήγησαν από την κακοκαιρία «Ντάνιελ» στη Θεσσαλία και των επιχειρήσεων του κλάδου γούνας που έχουν πληγεί από την επίθεση της Ρωσίας κατά της Ουκρανίας και τις σχετικές διεθνείς κυρώσεις. Πρόκειται για ένα ακόμη μέτρο άμεσης και ουσιαστικής στήριξης σε επιχειρηματίες που για αντικειμενικούς λόγους αντιμετωπίζουν δυσκολίες.

Ομοίως, προβλέπεται η κατά παρέκκλιση των διατάξεων που αφορούν θέματα γνωστοποίησης, έγκρισης ή άλλων όρων και προϋποθέσεων άσκησης οικονομικών δραστηριοτήτων στις περιοχές που επλήγησαν από τις πλημμύρες που εκδηλώθηκαν από την 4η έως και την 11η Σεπτεμβρίου του 2023.

Στο κρίσιμο πεδίο των υποδομών σημαντική είναι επίσης η πρόβλεψη για την ρυμοτομική απαλλοτρίωση για έργα υλοποίησης σιδηροδρομικών γραμμών, όπου καταργείται η προϋπόθεση της ιδιαίτερα χρονοβόρας τροποποίησης των πολεοδομικών σχεδίων.

Τέλος, το νομοσχέδιο ενισχύει την απρόσκοπτη λειτουργία των νομίμως λειτουργούντων ραδιοφωνικών σταθμών, την ποιότητα του σήματος τους και την πρόσβαση στο ελληνικό πρόγραμμα, ιδίως από κατοίκους παραμεθόριων περιοχών όπου σήμερα παρατηρείται συχνά το φαινόμενο των παρεμβολών και των επικαλύψεων από σταθμούς άλλων χωρών.

Συγκεκριμένα, δίνεται η δυνατότητα δήλωσης δευτερευουσών θέσεων εκπομπής, κατ’ εξαίρεση χορήγησης δευτερεύουσας συχνότητας εκπομπής σε παραμεθόριους ραδιοφωνικούς σταθμούς και προβλέπεται η αδειοδότηση των κεραιοσυστημάτων μέσω του συστήματος ηλεκτρονικής υποβολής αιτήσεων της Εθνικής Αρχής Τηλεπικοινωνιών και Ταχυδρομείων.

Κυρίες και κύριοι συνάδελφοι, όπως επεσήμανα και στην αρχή της τοποθέτησής μου, το νομοσχέδιο αυτό επιλύει μια σειρά από υπαρκτά και πιεστικά προβλήματα και ενισχύει ουσιαστικά το θεσμικό και ρυθμιστικό οπλοστάσιο της πολιτείας. Η ολομέτωπη επίθεση στην ακρίβεια, η προστασία του καταναλωτή έναντι παραπλανητικών πρακτικών, η ενίσχυση των ελεγκτικών αρχών, η ενθάρρυνση της επιχειρηματικής δράσης σε κρίσιμους τομείς, όπως η αποθήκευση και η διανομή, η διευκόλυνση της ολοκλήρωσης υπαγμένων επενδυτικών σχεδίων αλλά και σημαντικών έργων υποδομής, η ενίσχυση της αποτελεσματικότητας των φορέων της διοίκησης, η άμεση στήριξη σε πληγείσες επιχειρήσεις από την κακοκαιρία «Ντάνιελ» και η ρωσική εισβολή στην Ουκρανία, η διασφάλιση της πρόσβασης όλων των πολιτών στο δημόσιο αγαθό του ελληνικού ραδιοφωνικού προγράμματος είναι πεδία παρέμβασης πρώτης προτεραιότητας και άμεσης σημασίας.

Η θεματολογία αυτή και πολύ περισσότερο οι συγκεκριμένες προβλέψεις του νομοσχεδίου καταδεικνύουν τόσο τη βούληση όσο και την αποτελεσματικότητα της Κυβέρνησης να δίνει λύσεις σε προβλήματα και ταυτόχρονα να οικοδομεί με διαρθρωτικές παρεμβάσεις το αναγκαίο νέο θεσμικό και ρυθμιστικό περιβάλλον για να αξιοποιήσουμε ως κοινωνία τις τεράστιες αναπτυξιακές δυνατότητες και προοπτικές της χώρας μας.

Για τους λόγους λοιπόν αυτούς σας καλώ να υπερψηφίσετε το νομοσχέδιο αυτό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο εισηγητής από τον ΣΥΡΙΖΑ, ο κ. Συμεών Κεδίκογλου.

Παρακαλώ, κύριε συνάδελφε.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Συζητούμε σήμερα ένα νομοσχέδιο το οποίο στην προμετωπίδα του αναγράφει: «Ενίσχυση προστασίας του καταναλωτή». Όμως ελάχιστα, μόνο τρία, τέσσερα άρθρα αφιερώνονται σε αυτή την προστασία. Τα περισσότερα έχουν να κάνουν με άσχετες διατάξεις. Είναι αυτό που οι παλαιότεροι λέγαμε νομοσχέδιο σκούπα ή ακόμα νομοσχέδιο κουρελού. Από όλα έχει ο μπαξές. Διόρθωση δικών σας πρακτικών και νόμων πριν δύο ετών, που σημαίνει ότι είχατε κακή νομοθέτηση, έχετε μέσα περιπτώσεις για τις ενισχύσεις από το φαινόμενο «Ντάνιελ», θέματα του αναπτυξιακού σας νόμου, ακόμα και για το ραδιοφωνικό τοπίο για τις νέες συχνότητες.

Όμως, η ακρίβεια αποτελεί κι αυτό είναι γνωστό το νούμερο ένα ουσιαστικά πρόβλημα σήμερα για τα ελληνικά νοικοκυριά. Κι ενώ αυτό ισχύει βλέπαμε ότι η συμμετοχή σε αυτή τη διαβούλευση και σε αυτό το νομοσχέδιο, το οποίο περνάει στα ψιλά ήταν πάρα πολύ χαμηλή. Αυτό κάτι δείχνει. Δείχνει ότι ακόμα και οι πολίτες δεν περιμένουν από τέτοιου είδους νομοθετήματα να υπάρχει λύση στο μεγάλο πραγματικά πρόβλημα που κατατρώει το εισόδημα των νοικοκυριών, την ακρίβεια.

Γιατί, ας μην γελιόμαστε, το πρόβλημα στην οικονομία μας και στη χώρα μας είναι δομικό. Μιλάμε για μια κατάσταση ολιγοπωλιακή, μιλάμε για μια καρτελοποίηση παντού που μάλλον προσομοιάζουμε με αυτά τα καθεστώτα τα ολιγαρχικά, τα οποία προέκυψαν μετά από τη διάλυση της Σοβιετικής Ένωσης.

Σας θυμίζω τι γίνεται στις αερομεταφορές. Θυμάστε τι είχαμε πει τότε που η «Ολυμπιακή» σταμάτησε να είναι δημόσια πώς ο ανταγωνισμός θα μείωνε τις τιμές των εισιτηρίων; Για κοιτάξτε τι γίνεται σήμερα. Θυμάστε με την κινητή τηλεφωνία, όταν είχαν έρθει εταιρείες και καλώς; Αυτή τη στιγμή έχουμε το πιο ακριβό ίντερνετ στην Ευρώπη. Μας λέει κάτι; Δείτε τι γίνεται στην ενέργεια, δείτε τι γίνεται στις τράπεζες.

Αυτά λοιπόν απαιτούν μεγάλες παρεμβάσεις και είναι φανερό ότι η Κυβέρνηση δεν θέλει να τα βάλει με τέτοιου είδους συμφέροντα. Και το γεγονός ότι βάζει κάποια πρόστιμα -επειδή ακούστηκε το επιχείρημα «εσείς δεν βάζετε πρόστιμα»-, θα πω ότι δεν είχαν αποθρασυνθεί έτσι οι πολυεθνικές, οι διάφορες εταιρείες, επί των ημερών των προηγούμενων κυβερνήσεων. Και το γεγονός ότι βάζετε πρόστιμα και παρόλα αυτά συνεχίζουν να παρανομούν κάτι δείχνει. Είναι τόσο μεγάλα τα κέρδη τους, που ακόμα και αν μπει κάποιο πρόστιμο δεν τους ενδιαφέρει γιατί ήδη έχουν κερδίσει πολλαπλά.

Ουσιαστικά λοιπόν στη μάχη της ακρίβειας η Κυβέρνηση έχει πετάξει «λευκή πετσέτα» και αυτό φάνηκε από το γεγονός ότι ο ίδιος ο Πρωθυπουργός αναφέρθηκε και με επιστολή του που έστειλε στην κ. Φον Ντερ Λάιεν, την Πρόεδρο της Ευρωπαϊκής Επιτροπής, όπου ουσιαστικά λέει ότι οι πολυεθνικές στη χώρα μας έχουν πολύ πιο αυξημένες τιμές απ’ ό,τι σε άλλα ευρωπαϊκά κράτη. Και βέβαια πήρε μια γενικόλογη απάντηση από την επιτροπή, από κύκλους της επιτροπής, από εκπροσώπους της επιτροπής, ότι είναι ένα θέμα το οποίο πράγματι θα το δούμε στο μέλλον.

Από εκεί και πέρα, τι άλλο ακούμε σαν επιχείρημα κυβερνητικό; Ότι η ακρίβεια θα καταπολεμηθεί μέσω των αυξήσεων των μισθών. Άρα παραδεχόμαστε πως δεν μπορούμε να κάνουμε τίποτα με την ακρίβεια και θα προσπαθήσουμε να καλύψουμε το χαμένο εισόδημα μέσα από τους μισθούς. Και βεβαίως ακούσαμε τον Πρωθυπουργό να λέει ότι υπάρχει πρακτική να μειώνουν το περιεχόμενο συσκευασιών οι εταιρείες, αντί να μειώνουν την τιμή, αλλά θα υποχρεούνται να αναγράφουν αυτή την πρακτική. Δηλαδή αυτό είναι το θέμα μας, απλά να μας ενημερώνουν.

Δεν είναι τυχαίο ότι στον πληθωρισμό τροφίμων είμαστε δεύτεροι μετά τη Μάλτα, για να μην πω για την αγοραστική δύναμη που μας περνά μόνο η Βουλγαρία, είμαστε χειρότεροι -δεύτεροι από το τέλος εννοώ- και αυτό μάλλον, όπως πάει, σε λίγο θα ανατραπεί. Γιατί εδώ μιλάμε για έναν πληθωρισμό απληστίας, όπως έχουμε πει πολλές φορές, ο οποίος είναι και ανάλγητος. Γιατί καταλαβαίνετε ότι είναι διαφορετική μια αύξηση έστω για ένα, δύο ευρώ σε έναν άνθρωπο που παίρνει 500 και 800 ευρώ και διαφορετική σε έναν άλλο που παίρνει 5.000 ευρώ το μήνα. Αλλά από αυτά πού να καταλάβετε;

Ο ΣΥΡΙΖΑ έχει κάνει μια ολοκληρωμένη πρόταση για το μηδενικό ΦΠΑ στα βασικά αγαθά, για τη μείωση των έμμεσων φόρων τα οποία μαζεύετε σαν υπερέσοδα και ακούσαμε τον κ. Χατζηδάκη να λέει ότι θα εξετάσει τη μείωση του ΦΠΑ στον καφέ από το καλοκαίρι -μάλιστα- για τα οποία όμως θα αναφερθεί αναλυτικά και ο Πρόεδρος της Κοινοβουλευτικής μας Ομάδας. Έχουμε αύριο συζήτηση ακριβώς για το θέμα της ακρίβειας και θα τοποθετηθούμε αναλυτικά.

Στα του νομοσχεδίου τώρα, πράγματι φέρνετε μια ευρωπαϊκή οδηγία, η οποία είναι σωστή που λέει να πηγαίνουμε στη χαμηλότερη τιμή των τελευταίων εξήντα ημερών. Γιατί είχε παρατηρηθεί το φαινόμενο λίγο πριν να αυξάνεται η τιμή. Θυμάστε ακόμα και σ’ αυτή την περιβόητη «black Friday» όπως συνηθίζουμε να λέμε πολλές φορές οι επιτήδειοι μας έβαζαν τιμές που ήταν πιο ακριβές και από τις κανονικές μέρες. Άρα αυτό είναι θετικό.

Όμως, την ίδια στιγμή έρχεστε -και σας το είπαμε πάρα πολλές φορές στην επιτροπή και απάντηση δεν πήραμε γιατί το κάνετε- και δεν επιλέγετε να τροποποιήσετε τον πρόσφατο νόμο του 2013, αλλά γυρνάτε στο 1994 και με την επιστροφή αυτή ουσιαστικά κάνετε και τα πρόστιμα πιο χαμηλά αλλά και μιλάμε για σύσταση και συμμόρφωση εντός ορισμένης προθεσμίας για την πρώτη φορά, άρα να αποθρασυνθούν ακόμα περισσότερο αυτοί οι οποίοι δεν είναι οι επαγγελματίες οι σωστοί, αυτοί που τηρούν πράγματι τον νόμο όπως θα πρέπει. Άλλωστε και το Γενικό Λογιστήριο λέει για τη συγκεκριμένη διάταξη ότι προβλέπεται ενδεχόμενη απώλεια εσόδων λόγω της κατάργησης της διάταξης σχετικά με την επιβολή προστίμων. Είναι ξεκάθαρο.

Από εκεί και πέρα, το καταναλωτικό κίνημα διαμαρτύρεται ότι με τον τρόπο που καταργείτε την επιτροπή που όριζε το μητρώο, που μπορεί να έχει αδυναμίες, αλλά αυτή τη στιγμή βάζετε τη Γενική Διεύθυνση Αγοράς και Προστασίας του Καταναλωτή που είναι ήδη υποστελεχωμένη -ουσιαστικά μας είπε στην επιτροπή ότι ένας υπάλληλος είναι- να ορίσει ποιοι θα μπαίνουν και θα βγαίνουν στο μητρώο αυτό και βάζει το γενικό όρο «να ήταν δραστήρια το τελευταίο έτος».

Τι σημαίνει ακριβώς «να υπήρχε δραστηριότητα στο τελευταίο έτος» και μάλιστα σε μια εποχή που θέλουμε ένα δραστήριο καταναλωτικό κίνημα, που στη χώρα μας δυστυχώς δεν υπάρχει και που, παρ’ όλα αυτά, 90% ήταν αυξημένες το τελευταίο έτος οι αναφορές για προβλήματα στην αγορά, που έχουμε όμως τους πιο ανενημέρωτους αυτή τη στιγμή καταναλωτές στην Ευρώπη, σύμφωνα με τις έρευνες, και πρέπει κάποια στιγμή να δούμε και το τι γίνεται στο διαδίκτυο. Γιατί πάρα πολλές αγορές ξέρετε ότι γίνονται διαδικτυακά και υπάρχουν διάφοροι επιτήδειοι που παίρνουν τα χρήματα και άντε μετά να τους βρεις. Αυτά όλα θα πρέπει να επιλύσουμε, πάντως όχι με τη χειραγώγηση του καταναλωτικού κινήματος.

Τα άρθρα 11 με 14 ουσιαστικά έχουν να κάνουν με την εφαρμογή του νέου κανονισμού στον αναπτυξιακό νόμο. Όλα αυτά τα άρθρα έχουν και διατάξεις οι οποίες κάποιες είναι θετικές και θα υπερψηφίσουμε, αλλά στο σύνολό τους -το ότι δηλαδή αυξάνετε τα όρια για τα οποία ένα επενδυτικό πλάνο μπορεί να ενισχυθεί, ότι αυξάνονται οι προθεσμίες και οι διορίες από δύο σε έξι μήνες- φαίνεται ότι υπάρχουν καθυστερήσεις και προβλήματα στην παραγωγική λειτουργία των επενδύσεων. Χαλαρώνετε τις διαδικασίες και τους όρους για τις προκηρύξεις, αν έχεις το 50% της επένδυσης, μπορείς να το ολοκληρώσεις χωρίς επιπτώσεις, αλλά υπάρχουν και περιπτώσεις που ουσιαστικά μπορεί κάποιος να αλλάζει έδρα μέσα στην περιφέρεια, χωρίς να υπάρχουν κυρώσεις και χωρίς να ζητάει την άδεια όπως πριν, αλλά καταλαβαίνετε ότι είναι διαφορετικό να πάρεις μια άδεια για λόγους αναπτυξιακούς -ας πούμε- στη Μεγαλόπολη και τελικά να πας στην Κόρινθο ή να ξεκινήσεις να επενδύεις στη Λέρο και να πας στη Ρόδο.

Εν πάση περιπτώσει, είναι κάτι πολύ χαρακτηριστικό -όταν μιλάμε για ανάπτυξη- η απάντηση που έδωσε ο εκπρόσωπος των φορέων του Επαγγελματικού Επιμελητηρίου Αθηνών, όπου μας λέει ότι όταν εμείς μέσα από ΕΣΠΑ πήραμε το 6%, δεν νοείται -και το είπε χιουμοριστικά- αυτή τη στιγμή μικρή επιχείρηση και επενδυτής.

Από το Ταμείο Ανάκαμψης έχει απορροφηθεί το 0,002, εννέα στις δέκα επιχειρήσεις δεν φτάνουν ποτέ στο γκισέ των τραπεζών γιατί δεν μπορούν να χρηματοδοτηθούν. Έχουμε να αντιμετωπίσουμε και τις εισαγόμενες επιχειρήσεις που έχουν πολύ καλύτερη πρόσβαση σε φθηνό χρήμα και βεβαίως η διαφορά του επιτοκίου χορηγήσεων και καταθέσεων τα τελευταία χρόνια άνοιξε ακόμα παραπάνω στη χώρα μας και είναι το μεγαλύτερο στην Ευρωπαϊκή Ένωση. Για ποια ανάπτυξη λοιπόν και αναπτυξιακό νόμο μιλάμε;

Και με την ευκαιρία αυτή έρχομαι να αναφερθώ σε ένα πρόσφατο παράδειγμα το οποίο αφορά και το Νομό μου, την Εύβοια, τη Χαλκίδα συγκεκριμένα που στεναχωριέμαι όταν ερχόμαστε στην επικαιρότητα για τον λάθος λόγο -αλλά αυτό δεν έχει να κάνει με τη Χαλκίδα, προφανώς έτυχε να είναι εκεί, παρόμοια γίνονται σε όλη την Ελλάδα- χθες, με την εξάρθρωση του δικτύου των εφοριακών. Τι μας δείχνει αυτό; Μας δείχνει ότι η παθογένεια του δημοσίου συνεχίζει να υφίσταται.

Δυστυχώς υπάρχουν μακρυχέρηδες δημόσιοι λειτουργοί, οι οποίοι δυσφημούν και όλους όσους υπηρετούν πραγματικά το λειτούργημά τους και βεβαίως δεν ρωτάμε μετά για ποιο λόγο είμαστε στη διαφθορά στην 59η θέση μαζί με τη Ναμίμπια. Και θυμίζω ότι πέρσι πέσαμε τρεις ακόμα θέσεις. Δεν ρωτάμε ποιος τοποθέτησε τη συγκεκριμένη λειτουργό -αυτά είναι αυτονόητα πράγματα-, δεν ρωτάμε ποιες πλάτες είχε, αλλά ότι θα φτάνατε να την βραβεύετε κιόλας στο επιμελητήριο που έγινε στη Χαλκίδα πριν λίγους μήνες -Υφυπουργός δικός σας και Βουλευτής- τη συγκεκριμένη η οποία παραπέμπεται ως επικεφαλής εγκληματικής οργάνωσης, αυτό μας ξεπερνά! Και είναι γελοίο αυτό που γίνεται με τις βραβεύσεις μεταξύ κομματικών στελεχών -και το είχα πει- αλλά σε αυτό το επίπεδο ότι θα φτάναμε, δεν το περίμενα.

Και να σας πω και κάτι; Δεν μπορούμε να περιμένουμε να καταπολεμήσει τη διαφθορά μια διεφθαρμένη κυβέρνηση και το λέω μετά λόγου γνώσεως, αν κοιτάξετε μονάχα το ποσοστό και το ποσό των απευθείας αναθέσεων, για να μην πω για το κουκούλωμα, για να μην πω για το κράτος δικαίου. Γιατί όλα αυτά έχουν σχέση μεταξύ τους και όλα αυτά μας οδηγούν στη σημερινή κατάσταση.

Ακούμε ωραία λόγια, ακούμε για ψηφιοποίηση, αλλά το κράτος στο βάθος του παραμένει σάπιο και φαίνεται ότι από τα χρόνια των μνημονίων τίποτα δεν διδαχθήκαμε και η σημερινή κατάσταση του κράτους είναι η ίδια και ακόμα χειρότερη και με τέτοιο κράτος ανάπτυξη δεν γίνεται.

Έρχομαι τώρα στα υπόλοιπα.

Στο άρθρο 19 τροποποιείτε τη διαδικασία επιλογής των εισηγητών των μελών της Επιτροπής Ανταγωνισμού και βάζετε και τη συνέντευξη. Έχουμε πείρα από συνέντευξη και ξέρουμε στην Ελλάδα πώς λειτουργεί. Σας το είπαμε, δεν το αλλάζετε. Παρόλα αυτά, εμείς μιλάμε για την πιο αδύναμη Επιτροπή Ανταγωνισμού σχεδόν στην Ευρωπαϊκή Ένωση και έρχεστε τώρα να την ελέγξετε ακόμα περισσότερο.

Εν πάση περιπτώσει, πάμε στα άρθρα που έχουν να κάνουν με την εξόφληση των δαπανών του ακινήτου επί της Νίκης. Το μόνο που είπαμε είναι να έχουμε μια τάξη μεγέθους για τι ποσό μιλάμε. Γιατί αυτή τη στιγμή καλούμαστε να ψηφίσουμε κάτι το οποίο δεν γνωρίζουμε καθόλου.

Και βεβαίως είναι τα άρθρα 23 και 24 που είναι ειδικό καθεστώς για το αφορολόγητο, ανεκχώρητο, ακατάσχετο, που έχουν να κάνουν με την κακοκαιρία «Ντάνιελ» και «Ηλίας», που προφανώς ό,τι έχει να κάνει με τέτοιου είδους ενισχύσεις εμείς θα είμαστε θετικοί, θα υπερψηφίσουμε.

Όμως, την ίδια στιγμή, στο άρθρο 25 μας λέτε ότι αναστέλλεται η επιβολή κυρώσεων στις περιπτώσεις παράβασης της κείμενης νομοθεσίας, αναφορικά με άσκηση οικονομικών δραστηριοτήτων, σε περιοχές που επλήγησαν από τις πλημμύρες. Δηλαδή κάποιος ο οποίος ήταν παράτυπος και παράνομος σε θέματα οικονομικά θα του δώσουμε συγχωροχάρτι επειδή έτυχε εκεί πέρα να έχουμε κακοκαιρία;

Σας λέω μήπως κρύβονται «φωτογραφικές» διατάξεις και μου απαντάτε ότι δεν είναι «φωτογραφικές» διατάξεις γιατί δεν θα είναι μόνο η Θεσσαλία, αλλά θα μπει και ο Έβρος. Μα, δεν λέω για την τοποθεσία. Όταν λέω «φωτογραφικές» διατάξεις, εννοώ συγκεκριμένους επιχειρηματίες.

Βεβαίως υπάρχουν κάποιες ενισχύσεις και για τη γούνα που είμαστε θετικοί, αλλά σε τέτοιου είδους κλάδους που πραγματικά πλήττονται από κάποια γεγονότα θα πρέπει να δούμε συνολικά πώς θα βρούμε νέες αγορές και όχι εφάπαξ πώς θα δώσουμε κάποιο ποσό ή πώς θα χαρίσουμε μιας χρονιάς τη φορολογία.

Κλείνω με τα άρθρα 28 - 30 όπου ουσιαστικά έχουμε τη δυνατότητα στους ραδιοφωνικούς σταθμούς να έχουν και μια δεύτερη συχνότητα. Καταλαβαίνω για τις παραμεθόριες, γιατί είναι και εθνικά τα θέματα και να έχουν και το σήμα, αν και όπως ειπώθηκε, ποιος είναι ο παραμεθόριος χάρτης; Διότι σε αυτόν τον χάρτη που λέμε παραμεθόριο είναι μέσα και η Σαντορίνη, για παράδειγμα, και πρέπει να το δούμε και να το ξαναφτιάξουμε την αρχή.

Ενώ είχε γίνει μια προσπάθεια επί ΣΥΡΙΖΑ πράγματι κάποια προβλήματα να αντιμετωπιστούν στον ίδιο τον νομό, θέματα συχνοτήτων κ.λπ., ώστε να μην έχει ζήτημα, έτσι όπως το κάνετε εσείς δεν καταλαβαίνω γιατί δίνετε, πέραν από τους παραμεθόριους, και σε άλλους σταθμούς δεύτερη συχνότητα. Ουσιαστικά μιλάμε για ένα «παράθυρο», για μια νομιμοποίηση παράνομων σταθμών ή αναδιαμόρφωση του ραδιοφωνικού τοπίου. Απόδειξη αυτού είναι ότι έρχεται το Γενικό Λογιστήριο του Κράτους και προβλέπει απώλεια εσόδων από την αναστολή επιβολής κυρώσεων και προστίμων στους σταθμούς που έκαναν διαπιστωθείσες παρεμβάσεις. Και βεβαίως η Εθνική Επιτροπή Τηλεπικοινωνιών και Ταχυδρομείων, η οποία είναι αρμόδια, δεν έχει τη στελέχωση και δεν ξέρω αν έχει και την τεχνογνωσία να μπορεί να κάνει όλον αυτόν τον έλεγχο που απαιτείται στη χώρα.

Κλείνοντας, θα πω ότι παρ’ όλο που έχετε κάποιες θετικές διατάξεις τις οποίες εμείς, όπως σας είπα, θα υπερψηφίσουμε και προσπαθείτε να λύσετε κάποιου είδους προβλήματα, στο σύνολό του αυτό το νομοσχέδιο δεν είναι αυτό που χρειάζεται για να μπορέσουμε όχι απλά να αντιμετωπίσουμε το μεγάλο πρόβλημα της ακρίβειας που μαστίζει τα ελληνικά νοικοκυριά, αλλά ούτε σχεδόν να το ακουμπήσουμε.

Συνεπώς με τέτοιου είδους διατάξεις που φέρνετε, δύο πράγματα σωστά και άλλα πέντε στραβά, εμείς δεν μπορούμε να είμαστε θετικοί και θα καταψηφίσουμε το παρόν νομοσχέδιο.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε. κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές και τέσσερις συνοδοί εκπαιδευτικοί από τα Εκπαιδευτήρια Μαντουλίδη Θεσσαλονίκης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ να κλείσει ο κατάλογος της ηλεκτρονικής εγγραφής των ομιλητών.

Τον λόγο έχει ο ειδικός αγορητής από το ΠΑΣΟΚ - Κίνημα Αλλαγής κ. Γεώργιος Νικητιάδης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, επιτέλους η Κυβέρνησή σας διά του Πρωθυπουργού ομολόγησε δημοσίως και με κραυγαλέο τρόπο την ανικανότητά σας να αντιμετωπίσετε την ακρίβεια. Ανακάλυψε τώρα ξαφνικά τον ένοχο, την Ευρωπαϊκή Ένωση και εστίασε στις πολυεθνικές, δηλώνοντας όμως ότι ο ίδιος και η Κυβέρνησή του δεν μπορούν να κάνουν κάτι για να μη γίνει η χώρα «Μπανανία». Τον όρο «Μπανανία» ο Πρωθυπουργός σας τον χρησιμοποίησε. Συνεπώς σήμερα συνομολογείτε ότι καθιστάτε τη χώρα «Μπανανία» και περιμένετε να επέμβει η Ευρωπαϊκή Ένωση. Και τι σας απάντησε η κ. Φον Ντερ Λάιεν; «Εν ευθέτω χρόνω». «Ζήσε Μάη μου να φας τριφύλλι», δηλαδή. Ξέρετε όλοι τι σημαίνει ο εύθετος χρόνος για την Ευρωπαϊκή Ένωση. Τρία - τέσσερα χρόνια θα περιμένει ο Έλληνας καταναλωτής, θα έχει συρρικνωθεί ο Έλληνας καταναλωτής και βέβαια κανένας δεν μας εξήγησε τι θα κάνει ακριβώς. Υπάρχει κάποιος μηχανισμός; Έχει γίνει ποτέ κάποιου τέτοιου είδους παρέμβαση από την Ευρωπαϊκή Ένωση για την ενιαία αγορά; Άγνωστα όλα αυτά.

Εσείς, λοιπόν, με αυτό το «πυροτέχνημα» θα περιοριστείτε ξανά στα «καλάθια» σας, στα pass σας, στα πρόστιμα που επιβάλλετε και πιστεύετε ότι με αυτόν τον τρόπο θα καταφέρετε να καταπολεμήσετε την ακρίβεια, αντί να προτρέψετε την Επιτροπή Ανταγωνισμού ενδυναμώνοντάς τη να κάνει τη δουλειά της, αντί να στελεχώσετε τη ΔΙΜΕΑ και να εντείνετε τους ελέγχους, αντί να δώσετε ουσιαστική δύναμη στο καταναλωτικό κοινό, αντί να γίνουν διαρθρωτικοί έλεγχοι από το χωράφι στο ράφι και ενδοομιλικοί έλεγχοι, έλεγχοι επί των ενδοομιλικών συναλλαγών. Σας καλώ να μου πείτε ένα μόνο τέτοιον έλεγχο, γιατί εκεί είναι το μεγαλύτερο πρόβλημα και εκτοξεύεται η τιμή των τροφίμων.

Αντί να πετάτε αυτά τα «πυροτεχνήματα», γιατί περί αυτού πρόκειται, εσείς δυστυχώς δεν έχετε αποφασίσει, διότι δεν έχετε τη βούληση, διότι είναι διαφορετικές οι επιλογές σας. Ρίχνετε αλλού τις ευθύνες. Ρίχνετε τις ευθύνες γιατί έχουμε ευρωεκλογές, είδατε την κατακραυγή του κόσμου και το πρώτο πράγμα που σας θέτει ο κόσμος είναι η ακρίβεια και προσπαθείτε τώρα να μαζέψετε τα ασυμμάζευτα. Ο κόσμος δεν τρώει κουτόχορτο. Στις 9 Ιουνίου θα σας δώσει την απάντηση.

Ας δούμε, όμως, το νομοσχέδιο που μας φέρνετε, κύριε Υπουργέ. Θα παραθέσω έξι βασικούς λόγους για τους οποίους εμείς επί της αρχής δεν θα το ψηφίσουμε, αλλά τονίζω και υπογραμμίζω, για να μη βγείτε πάλι σπεκουλάροντας να λέτε ότι δεν ψηφίσαμε για τις πληγείσες περιοχές ή για παρατάσεις νόμων. Το υπογραμμίζω. Επί της αρχής δεν ψηφίζουμε και παραθέτω τους λόγους. Όμως, τα άρθρα που σχετίζονται με τις πληγείσες περιοχές, τις επιχειρήσεις που είναι εντός των πληγεισών περιοχών και τα άρθρα που «μπαλώνουν» την κακή νομοθέτησή σας, δίνοντας παρατάσεις σε νόμους από υπαγωγή σε αναπτυξιακούς νόμους, αυτά θα τα ψηφίσουμε όλα.

Ο πρώτος, λοιπόν, λόγος είναι ότι το νομοσχέδιό σας δεν αφορά την προστασία του καταναλωτή. Είναι ψευδεπίγραφος ο τίτλος. Λέει για προστασία του καταναλωτή, αλλά στο νομοσχέδιο από τα 31 άρθρα, σε ένα άρθρο βασικά ασχολείται με τον καταναλωτή, πουθενά αλλού.

Ο δεύτερος λόγος: Αντί να προστατεύσετε τους καταναλωτές, προστατεύετε αυτούς που τους παραπλανούν, αυτούς που θα έπρεπε να τιμωρούνται. Επειδή κάνατε και στην επιτροπή πως δεν καταλαβαίνετε, κύριε Υπουργέ, θα σας το εξηγήσω πολύ απλά και δεν έχω ανάγκη τη μεγαλοψυχία σας όταν μου είπατε ότι δεν μου απαντήσατε στη δημόσια δήλωσή μου για να μη με εκθέσετε. Να με εκθέσετε. Αν έχετε επιχειρήματα και αν είναι υπέρ του καταναλωτή, να με εκθέσετε, αλλά να ακούσω εδώ τα επιχειρήματα σ’ αυτά που θα σας πω, επειδή μου λέτε ότι δεν προστατεύετε τους καταστηματάρχες.

Με το άρθρο 31 καταργείτε τη διάταξη που προέβλεπε τιμωρία σε όσους παραπλανούν τον καταναλωτή 2% επί του τζίρου την πρώτη φορά και 20.000 τουλάχιστον πρόστιμο. Αν υποτροπίαζε εντός τετραετίας, 4% επί του τζίρου το πρόστιμο. Τι μένει τώρα σε ισχύ; Αυτό το πετάτε. Μένει σε ισχύ ότι την πρώτη φορά που θα συλληφθεί κάποιος να κοροϊδεύει το κοινό, θα του γίνουν συστάσεις. Θα καλέσετε, δηλαδή, κύριε Υπουργέ, αυτόν που εξαπατά χιλιάδες καταναλωτές και θα του πείτε «πρόσεξε καλά, γιατί τη δεύτερη φορά θα σε κάνω ντα, την πρώτη στη χαρίζω». Αυτός είναι ο τρόπος που νομοθετείτε.

Επειδή αναφερθήκατε δήθεν στην προστασία των μικρών καταστηματαρχών, ακούστε. Είπε ο κύριος Υπουργός στην επιτροπή «μα, 20.000 το πρόστιμο ήταν πάρα πολύ υψηλό, δεν μπορώ εγώ σ’ ένα μικρό κατάστημα να επιβάλω 20.000 πρόστιμο» και γι’ αυτό καταργεί κάθε κύρωση εναντίον οποιουδήποτε παραπλανά το κοινό, ενώ πολύ απλά θα μπορούσε τα 20.000 ευρώ να τα κάνει 1.000, να τα κάνει 2.000, για να μας δείξει και τον δήθεν πόνο του για τον μικρό καταστηματάρχη.

Επαναλαμβάνω: Σας καλώ να απαντήσετε σ’ αυτά, γιατί λέτε ότι δεν θέλατε να με εκθέσετε στη δήλωσή μου. Το λέω ξανά. Να με εκθέσετε εδώ πέρα, αν είναι να προστατεύσετε τον καταναλωτή.

Τρίτος λόγος: Επαναφέρετε την περίφημη συνέντευξη. Μας είπατε στην επιτροπή ότι μοριοδοτείτε με 30% για την επιλογή των εισηγητών στην Επιτροπή Ανταγωνισμού, οι οποίοι εισηγητές θα κριθούν από μια επιτροπή της οποίας τα 3/5 διορίζει ο κύριος Υπουργός.

Και ξέρετε, δεν έχουμε κάποιο φετίχ εναντίον της συνέντευξης. Προφανώς κάποιες φορές σε σημαντικές θέσεις ευθύνης-διοίκησης απαιτείται να κριθεί ένας υποψήφιος και με συνέντευξη, για να δεις την προσωπικότητά του, να δεις αν είναι κανένας στριφνός, να δεις αν είναι κανένας παλαβός, να δεις αν είναι κανένας μισάνθρωπος. Βεβαίως σε μια σοβαρή θέση ευθύνης χρειάζεται και η συνέντευξη αν υπάρχουν τα εχέγγυα με τα οποία θα κριθεί ο συνεντευξιαζόμενος. Εδώ, όμως, στο ΑΣΕΠ για τους εισηγητές θα κριθεί η προσωπικότητα των εισηγητών; Τι κάνουν οι εισηγητές; Ελέγχουν, μελετούν και εφαρμόζουν το δίκαιο του ανταγωνισμού. Η προσωπικότητά τους, την οποία θέλει να κρίνει ο κύριος Υπουργός, θα επηρεάσει τον εισηγητή από τον τρόπο που θα κάνει τον έλεγχο, από τον τρόπο που θα γράψει την εισήγησή του; Αυτά είναι κοροϊδίες.

Είναι προφανές ότι το Υπουργείο, η Κυβέρνηση της Νέας Δημοκρατίας αυτό που θέλει να κάνει είναι να διορίσει και να ελέγξει απολύτως την Επιτροπή Ανταγωνισμού, διότι προφανώς κάπου κάτι δεν τους άρεσε, όπως, για παράδειγμα, τα πρόστιμα επί των τραπεζών, που οι τράπεζες συνομολόγησαν ότι είχαν προβεί σε διαδικασίες και σε εναρμονισμένες πρακτικές. Οι ίδιες οι τράπεζες πήγαν και πλήρωσαν το πρόστιμο. Κάπου, λοιπόν, δεν σας αρέσει και προφανώς θέλετε να ελέγξετε την Επιτροπή Ανταγωνισμού. Και επαναλαμβάνω, η δουλειά των εισηγητών είναι ελεγκτική, δεν είναι νομική, δεν έχει σχέση με την προσωπικότητά τους.

Όμως, πέρα από το τεχνοκρατικό ζήτημα της συνέντευξης, δεν σκεφτήκατε ότι δεν έχετε την έξωθεν καλή μαρτυρία; Όταν ακούμε συνέντευξη, όταν ο ελληνικός λαός ακούει συνέντευξη, πού πάει το μυαλό του; Παυλόπουλος εκατόν πενήντα χιλιάδες διορισμένα δικά μας παιδιά. Δώσατε ποτέ δείγματα ότι εσείς θα κάνετε αντικειμενική συνέντευξη;

Ιστορικά, λοιπόν, στην πολιτική ζωή του τόπου θα έπρεπε να σκεφθείτε ότι η συνέντευξη δεν μας φέρνει αγαθούς συνειρμούς. Μας υποψιάζει, μας κάνει να σκεφτόμαστε ότι κάτι βρωμάει εδώ πέρα. Και έρχεστε τώρα και μας ζητάτε να υπερψηφίσουμε εμείς τη συνέντευξη σε μια επιτροπή που εσείς θα επιλέγετε τα 3/5 της.

Όπως σας είπαμε και στην επιτροπή -σας το είπα εγώ προσωπικώς- αν θέλετε πραγματικά να είστε αντικειμενικός, ορίστε ότι αυτή η επιτροπή που θα επιλέγει τους εισηγητές να είναι διακομματική. Δεν πρόκειται να πάρουμε απάντηση, όπως δεν και σε πολλά άλλα ερωτήματα.

Και έρχομαι στον τέταρτο λόγο για τον οποίο δεν είναι μεν της αρμοδιότητάς σας, αλλά εσείς είστε αυτή τη στιγμή Κυβέρνηση εδώ πέρα. Στα δημόσια έργα περνάτε διάταξη με βάση την οποία η πορεία εκτέλεσης του έργου θα γίνεται από επόπτη που επιλέγει ο ανάδοχος ή ο εργολάβος. Προσέξτε! Για δημόσιο έργο θα πληρώνει το δημόσιο, θα πληρώνουμε όλοι εμείς, θα πληρώνει ο ελληνικός λαός, αλλά το έργο θα πιστοποιείται και θα ελέγχεται από κάποιον που ο ανάδοχος, ο εργολάβος θα έχει προσλάβει, που ο ανάδοχος, ο εργολάβος θα πληρώνει, για να πιστοποιεί το έργο που γίνεται υπέρ του δημοσίου, υπέρ του ελληνικού λαού.

Και ξέρετε, το τραγικότερο είναι ότι αυτό προβλέπεται ακόμα και στα ΣΔΙΤ. Τι είναι τα ΣΔΙΤ; Είναι μία σύμπραξη δημόσιου και ιδιωτικού τομέα. Αυτό σημαίνει ότι ένα έργο δεν ανήκει μόνο στον ιδιώτη, αλλά ανήκει και στο δημόσιο. Το δημόσιο έχει μερίσματα, έχει μετοχές, έχει οικονομικά συμφέροντα. Ούτε και εκεί δεν θα ελέγχει το δημόσιο, αλλά θα υπάρχει ένας επόπτης που θα τον ελέγχει και θα τον πληρώνει ο εργολάβος, ο ανάδοχος του έργου.

Γιατί δεν κάνετε ένα μητρώο πιστοποιημένων εποπτών, ώστε να υπάρχει τουλάχιστον μία στοιχειώδης φερεγγυότητα; Σας έθεσα το θέμα στην επιτροπή, σας είπα βέβαια ότι δεν είναι δική σας αρμοδιότητα, αλλά είναι δικό σας νόμος, κύριε Σκρέκα. Εσείς φέρνετε την υπογραφή του νόμου που βάζει αυτόν τον επόπτη, τον ιδιώτη που θα τον διορίζει ο ίδιος ο εργολάβος. Δεν περίμενα να υπάρχει ευαισθησία από τον αρμόδιο Υπουργό ώστε να είναι εδώ, αλλά η Κυβέρνηση είναι εδώ. Οφείλατε, αφού εσείς φέρνετε αυτόν τον νόμο, να μας δώσετε απαντήσεις, να μας σχολιάσετε αυτό το θέμα που αποτελεί, όπως είπα, λόγο για να μην ψηφίσουμε επί της αρχής αυτό το νομοσχέδιο.

Και έρχομαι στον πέμπτο λόγο. Επιτρέπετε διαδοχικές -προοδευτικές, όπως τις λέτε- μειώσεις για εξήντα μέρες στις τιμές και αντί να υποχρεώνεται ο καταστηματάρχης που είναι υποχρεωμένος να αναγράφει την τιμή και με βάση την πρώτη διάταξη του άρθρου που φέρνετε να έχει σύγκριση με την αμέσως χαμηλότερη, εσείς επιτρέπετε αν είναι εξήντα ημέρες διαρκώς οι μειώσεις, να μην αναγράφεται η σύγκριση με τη χαμηλότερη, αλλά με την πρώτη τιμή από την οποία ξεκίνησαν οι μειώσεις. Σας ζήτησα στην επιτροπή να μας πείτε ένα παράδειγμα. Σας καλώ, λοιπόν, ξανά να μας πείτε ένα παράδειγμα για τις εξήντα μέρες που να δείχνει ότι προστατεύεται ο καταναλωτής. Εγώ σας είπα ένα παράδειγμα, το οποίο θα επαναλάβω εδώ για να μου απαντήσετε αν εγώ κάνω λάθος.

Ας υποθέσουμε, λοιπόν, ότι ένα σουπερμάρκετ θέλει να πουλήσει φέτα και να τη βάλει στο πρόγραμμα των μειωμένων τιμών. Κοστίζει 10 ευρώ το κιλό η φέτα και είκοσι μέρες πριν ξεκινήσει το πρόγραμμά του, ανεβάζει την τιμή στα 12 ευρώ το κιλό. Μόλις ξεκινήσει το πρόγραμμα, το κατεβάζει στα 9 ευρώ. Και έχουμε το σουπερμάρκετ να γράφει από 12 ευρώ -που δεν ήταν 12 ευρώ, αλλά 10 - 9 ευρώ. Βλέπει ο καταναλωτής ότι από τα 12 ευρώ πήγε στα 9, οπότε θεωρεί ότι υπάρχει μια σημαντική μείωση. Συνεχίζει τη μείωση των τιμών με βάση το πρόγραμμα των εξήντα ημερών και από 9 ευρώ πάει τη φέτα στα 8 ευρώ ή στα 7 ευρώ. Τι θα γράφει στη νέα τιμή; Θα γράφει 8 ευρώ σε σύγκριση με τα 12 ευρώ και όχι με τα 9 που ήταν η τελευταία τιμή, η χαμηλότερη τιμή. Πείτε μου, αυτό δεν είναι παραπλάνηση του καταναλωτή; Δεν παραπλανάται ο καταναλωτής, αφού έχει μία τιμή για πενήντα ημέρες, σας λέω εγώ, 9 ευρώ και έχει εμπεδώσει ότι αυτή είναι η τιμή που αγοράζει τη φέτα; Και έρχεται ο καταστηματάρχης και του λέει «ξέρεις, από 9 ευρώ, εγώ το πάω 8, κάνω μείωση 1 ευρώ» -που θα φαίνεται μικρή-, αλλά δεν θα πει ότι από 9 ευρώ την πάω στα 8 ευρώ, αλλά θα πει ότι από τα 12 ευρώ την πάω στα 8 ευρώ, για να παραπλανάται ο καταναλωτής, να φαίνεται ότι είναι πολύ μεγάλη η μείωση της τιμής.

Και δεν κατάλαβα γιατί ενώ με βάση την οδηγία της Κομισιόν δεν είστε υποχρεωμένοι να βάλετε το σύστημα, το πρόγραμμα των εξήντα ημερών, εσείς επιλέγετε να βάλετε το σύστημα των εξήντα ημερών.

Ας έρθουμε, λοιπόν, στον έκτο λόγο. Δεν απαντήσατε σε κανένα από τα ερωτήματά μας στη Βουλή. Δεν μας είπατε για ποιον λόγο βάζετε τον όρο «ουσιαστικό» στη διαγραφή μιας οργάνωσης καταναλωτών επί ένα έτος. Λέτε ότι αν δεν έχει ουσιαστική δράση, θα διαγράφεται. Δεν μας απαντήσατε τι σημαίνει ουσιαστικό. Δεν μας δώσατε τα παραδείγματα που σας είπα. Δεν μας εξηγήσατε τι σας οδηγεί στην επιλογή της συνέντευξης για τους εισηγητές της Επιτροπής Ανταγωνισμού. Δεν ήσασταν ικανοποιημένοι; Δεν έκαναν καλά τη δουλειά τους; Ήταν προβληματικοί οι εισηγητές μέχρι σήμερα, λόγω της προσωπικότητας που θέλετε να ελέγξετε σήμερα; Ούτε αυτό μας το είπατε ποτέ.

Τέλος, δεν απαντήσατε στο σχόλιο του συναδέλφου μας της Νέας Δημοκρατίας, του Προέδρου της Επιτροπής Παραγωγής και Εμπορίου, τον οποίο σέβομαι και εκτιμώ, που σας έθεσε ένα ερώτημα και μία προτροπή. Σας ρωτάει, κύριε Υπουργέ, γιατί δεν υποχρεώνετε να γράφεται στο ράφι η τιμή του παραγωγού και η τελική τιμή της πώλησης. Σας έθεσε ένα απλό, αγαθό, με την καλή έννοια, ερώτημα. Απαντήσατε σε αυτό; Θα απαντήσετε;

Επιφυλάσσομαι να μιλήσω στη δευτερολογία μου ειδικότερα για τα άρθρα με τα οποία διαφωνούμε και για όσα δεν ανέφερα εδώ.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Έχει ζητήσει τον λόγο ο Υπουργός για μία δίλεπτη παρέμβαση.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, ευχαριστώ. Θα είμαι πολύ σύντομος.

Σε αυτά που ανέφερε ο κύριος συνάδελφος, ο εισηγητής από το ΠΑΣΟΚ, δεν θα απαντήσω σε όλα, αλλά δύο θέματα θέλω να τα θίξω, για να μην επαναληφθούν και από άλλους συναδέλφους.

Κατ’ αρχάς, υπάρχει το θέμα των παραπλανητικών εκπτώσεων και η αύξηση του διαστήματος από τριάντα έως εξήντα ημέρες για την περίοδο που ελέγχουμε αν κάποιος παραπλανάει τους καταναλωτές ουσιαστικά αποτυπώνοντας εκπτώσεις, οι οποίες δεν αντιστοιχούν σε πραγματικές εκπτώσεις.

Τι ίσχυε μέχρι τώρα, για να το καταλάβουμε; Κατ’ αρχάς, χρειάζεται γνώση του θέματος. Αναφέρατε ένα παράδειγμα με τη φέτα. Θα έπρεπε να γνωρίζετε ότι η φέτα είναι ευαλλοίωτο προϊόν και δεν εντάσσεται στον νόμο περί παραπλανητικών εκπτώσεων, όπως δεν εντάσσονται, βάσει κοινοτικής οδηγίας, όλα τα ευαλλοίωτα. Άρα είναι λάθος το παράδειγμα που έχετε θέσει.

**ΓΕΩΡΓΙΟΣ ΝΙΚΗΤΙΑΔΗΣ:** Ως προς το είδος. Είναι οι μεσάζοντες…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Από εκεί και πέρα, πάμε να δούμε τι ισχύει. Πάμε να δούμε τι διορθώνουμε, γιατί είναι μια διόρθωση. Το λέω για να το καταλάβετε και να μην το επαναλάβετε και να το υπερψηφίσετε.

Έχουμε στην Ελλάδα εκπτωτικές περιόδους, οι οποίες ξεπερνούν τις τριάντα ημέρες. Έχουμε εκπτωτικές περιόδους σαράντα πέντε ημερών χειμώνα, καλοκαίρι, κ.λπ.. Τι συνέβαινε μέχρι τώρα με τις τριάντα ημέρες; Όταν ξεκινάει, για παράδειγμα, ένα ρούχο να έχει μία έκπτωση, η οποία είναι 30%, θα πρέπει η έκπτωση του 30% να αντιστοιχεί σε μείωση 30% της χαμηλότερης τιμής των τελευταίων τριάντα ημερών. Σωστά; Όταν, όμως, εμείς έχουμε εκπτωτικές περιόδους σαράντα πέντε ημερών, με το που θα ολοκληρωνόταν η τριακοστή ημέρα, την επόμενη ημέρα θα έπρεπε η οποιαδήποτε έκπτωση, που συνεχίζει να είναι 30%, να γίνεται μηδέν. Ενώ, δηλαδή, είμαστε στην ίδια εκπτωτική περίοδο, ενώ επί τριάντα μέρες προσφερόταν σε πραγματική έκπτωση 30% αυτό το ρούχο, την τριακοστή πρώτη μέρα θα έπρεπε να γράφει «μηδέν». Είναι σωστό αυτό, από τη στιγμή που είμαστε στην ίδια εκπτωτική περίοδο; Όχι.

Επίσης, πολλές φορές τα καταστήματα επιλέγουν μετά τις τριάντα πρώτες μέρες να αυξάνουν την έκπτωση και να πηγαίνει από 30% - 50%, όπως γνωρίζετε πολύ καλά, γιατί όλοι έχουμε καταναλώσει σε αυτή τη χώρα. Αν αφήναμε το διάστημα των τριάντα ημερών μόνο, δηλαδή με βάση αυτό να συγκρίνεται η χαμηλότερη τιμή, η έκπτωση, τότε θα έπρεπε την τριακοστή πρώτη ημέρα, αντί να λέμε «50% έκπτωση από 30%», να λέμε «20% έκπτωση». Δηλαδή, τις πρώτες τριάντα ημέρες θα είχαμε 30% έκπτωση, γιατί θα συγκρίναμε σε σχέση με την χαμηλότερη τιμή των τριάντα ημερών. Την τριακοστή πρώτη ημέρα, ενώ το 30% θα γινόταν 50%, θα έπρεπε το κατάστημα να βάλει 20% έκπτωση.

Αυτό βοηθά τον καταναλωτή να καταλάβει στη διάρκεια της ίδιας -επαναλαμβάνω- εκπτωτικής περιόδου που έχουμε συνεχείς αυξήσεις των εκπτώσεων ότι είναι σωστή η αποτύπωση το να λέμε «20%» ή «0%», ενώ είμαστε στην ίδια εκπτωτική περίοδο; Αυτό διορθώνουμε. Νομίζω ότι το καταλάβατε όλοι. Άρα, είναι σωστό και πιστεύω ότι πρέπει να το ψηφίσετε.

**ΓΕΩΡΓΙΟΣ ΝΙΚΗΤΙΑΔΗΣ:** Αυτό είναι σωστό.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Υπάρχει ακόμη ένα θέμα, το οποίο δεν μπορώ να καταλάβω. Στη δήλωσή σας είπατε ότι καταργούμε τα πρόστιμα για παραπλανητικές εκπτώσεις. Καταργούμε;

**ΓΕΩΡΓΙΟΣ ΝΙΚΗΤΙΑΔΗΣ:** Ναι.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Όχι, δεν καταργούμε! Τι κάνουμε και τι ισχύει σήμερα;

Σήμερα, το κοινοτικό πλαίσιο που αφορά τις πραγματικές εκπτώσεις εντάσσεται στον αγορανομικό νόμο, στο Αγορανομικό Δίκαιο. Τι λέει αυτό; Λέει «πρόστιμο έως 2% επί των πωλήσεων …». Δεν σημαίνει ότι κάθε φορά που εντοπίζεις ένα προϊόν, για παράδειγμα, επιβάλλεις 2% επί του τζίρου του καταστήματος ή της αλυσίδας ή της εταιρείας. Υπάρχει διακύμανση. Το πλαφόν είναι το 2%, το οποίο μάλιστα όταν το πληρώσει εφάπαξ, άπαξ, εντός τριάντα ημερών, μειώνεται στο μισό, άρα στο1%. Αυτό ισχύει σήμερα.

Αυτό που είναι το σημαντικό είναι ότι η ελάχιστη επιβολή προστίμου είναι 20.000 ευρώ, είτε είναι κατάστημα μεγάλης αλυσίδας με διακόσια υποκαταστήματα, είτε είναι ένα μικρό μαγαζί της γειτονιάς.

Ερχόμαστε εμείς και μεταφέρουμε -διότι έτσι προβλέπεται και στην Οδηγία, ουσιαστικά- τις παραπλανητικές εκπτώσεις ώστε να διέπονται από το κοινοτικό πλαίσιο της προστασίας του καταναλωτή. Λογικό δεν είναι; Μιλάμε για προστασία καταναλωτή. Τι λέει εκεί; Λέει «Όριο μέχρι 3.000.000 ευρώ επιβολής προστίμων…» -άρα, δεν καταργούνται τα πρόστιμα- και «…υποχρεωτικά, είτε το πληρώσεις την πρώτη ημέρα το πρόστιμο είτε την εκατοστή ημέρα, πρέπει να πληρώσεις όλο το πρόστιμο 100%».

Επειδή Αρχηγός άλλης παράταξης αναφέρθηκε προσωπικά και είπε ότι ο Σκρέκας λέει ψέματα γιατί επιβάλλονται τα πρόστιμα και εισπράττονται, αλλά μετά προσφεύγουν στα δικαστήρια και όταν προσφεύγουν στα δικαστήρια, πριν ακόμα αποφασίσει το δικαστήριο, τους επιστρέφονται, θέλω να πω ότι αυτό δεν ισχύει! Είναι ψευδές! Εδώ έχω και τα αποδεικτικά. Θα τα καταθέσω μετά.

Επιβάλλονται πρόστιμα και εισπράττονται τα πρόστιμα. Αν είναι για παραπλανητικές εκπτώσεις, σήμερα μπορούν να πληρώσουν το 50% εφάπαξ του προστίμου. Όταν το ψηφίσουμε, δεν θα έχει έκπτωση. Θα πληρώνουν το σύνολο του προστίμου, που εσείς δεν θέλετε να ψηφίσετε. Αυτό δεν θα ψηφίσετε.

Επίσης, πρέπει να σας πω ότι για τα μικρά καταστήματα αυτό που κάνουμε είναι ότι μειώνουμε από 20.000 ευρώ το ελάχιστο πρόστιμο, στα 5.000 ευρώ, γιατί με 20.000 ευρώ σε ένα κατάστημα της γειτονιάς, το κλείνεις. Ναι, μπορεί να έσφαλε. Το εντοπίσαμε. Θα το κλείσουμε ή θέλουμε να το συζητήσουμε και να συμμορφωθεί;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ολοκληρώστε, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Τελειώνω, κύριε Πρόεδρε.

Θα ήθελα να αναφερθώ σε όλα αυτά τα πολύ ωραία που είπατε για αυτόν τον νόμο, για τις παραπλανητικές εκπτώσεις, για τα πρόστιμα, για την προστασία του καταναλωτή. Αυτό πότε ήρθε; Πότε ψηφίστηκε για πρώτη φορά στη χώρα; Πότε έχουμε τέτοιο δίκαιο; Για πρώτη φορά εμφανίστηκε το 2019 που ήρθε η Νέα Δημοκρατία, το 2021 που αρχίσαμε να βάζουμε πρόστιμα ή και όταν κυβερνούσατε εσείς; Πότε επιβάλατε εσείς πρόστιμο για παραπλανητικές εκπτώσεις; Εσείς στο ΠΑΣΟΚ…

**ΜΙΧΑΗΛ ΚΑΤΡΙΝΗΣ:** Δεν χρειάστηκε, κύριε Υπουργέ, γιατί αυτό συμβαίνει πρώτη φορά στη ζωή μας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Εσείς στο ΠΑΣΟΚ, όταν κυβερνούσατε, πότε επιβάλατε πρόστιμα για παραπλανητικές εκπτώσεις και μάλιστα σε μεγάλες αλυσίδες; Δηλαδή, έρχεστε εδώ να κρίνετε…

**ΜΙΧΑΗΛ ΚΑΤΡΙΝΗΣ:** Δεν χρειάστηκε, κύριε Υπουργέ! Τέτοιο χάλι δεν είχαμε ποτέ!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ένα τελευταίο …

**ΠΡΟΕΔΡΕΥΩΝ (Γεώργιος Γεωργαντάς):** Μόνο διευκρινίσεις, κύριε Υπουργέ, σας παρακαλώ. Μόνο διευκρινίσεις.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ναι, ναι, έχετε δίκιο.

Είπατε ότι δίνεται η δυνατότητα των συστάσεων τώρα, ενώ πριν δεν υπήρχε η δυνατότητα των συστάσεων με τις παραπλανητικές εκπτώσεις. Πείτε μου κάτι, το κυρωτικό πλαίσιο το οποίο θα διέπει τις παραπλανητικές εκπτώσεις δεν είναι το ίδιο κυρωτικό πλαίσιο το οποίο διέπει τον νόμο για την αθέμιτη κερδοφορία; Με βάση αυτό το δίκαιο δεν ερχόμαστε και επιβάλλουμε πρόστιμα και μάλιστα σε πολυεθνικές; Αφού έχουμε τη δυνατότητα συστάσεων, δεν επιβάλαμε τα πρόστιμα;

Άρα και αυτό που λέτε δεν ισχύει, γιατί είπατε ότι δήθεν υπάρχουν οι συστάσεις και θα κάνουμε συστάσεις και, άρα, δεν θα επιβάλλουμε πρόστιμα. Έχουμε τη δυνατότητα να κάνουμε συστάσεις, γίνονται συστάσεις, αλλά επιβάλλονται και πρόστιμα σε αυτούς οι οποίοι δεν συμμορφώνονται.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ. Συνεχίζουμε με τον ειδικό αγορητή από το Κομμουνιστικό Κόμμα Ελλάδος, τον κ. Τσοκάνη.

Παρακαλώ, κύριε συνάδελφε.

**ΧΡΗΣΤΟΣ ΤΣΟΚΑΝΗΣ:** Καλημέρα σε όλες και όλους.

Χαιρετίζουμε από το Βήμα της Βουλής τους χιλιάδες φοιτητές και φοιτήτριες που με την ορμή των μεγάλων κινητοποιήσεων της χρονιάς που πέρασε, προσήλθαν στις κάλπες και επέλεξαν τη σωστή πλευρά της ιστορίας. Με τη συμμετοχή τους και την υπερψήφιση της Πανσπουδαστικής Κίνησης Συνεργασίας, δήλωσαν «παρών» απέναντι στον παγκόσμιο ξεσηκωμό ενάντια στη γενοκτονία του παλαιστινιακού λαού από το κράτος-δολοφόνο του Ισραήλ, που όλοι εδώ μέσα ανεξαιρέτως στήριξαν και στηρίζουν, πλην ΚΚΕ.

Δήλωσαν «παρών» απέναντι στην προσπάθεια που εξελίσσεται όλο αυτό το διάστημα για τη συγκάλυψη του εγκλήματος των Τεμπών και τις διαχρονικές ευθύνες όλων των πολιτικών δυνάμεων -Νέα Δημοκρατία, ΣΥΡΙΖΑ, ΠΑΣΟΚ, Νέα Αριστερά, κ.λπ.- που είτε ψηφίζοντας μνημόνια, είτε τη στρατηγική της Ευρωπαϊκής Ένωσης για τους σιδηροδρόμους, έστρωσαν το χαλί της υποβάθμισης του κατακερματισμού και του ξεπουλήματος, όπως και της εμπορευματοποίησης των τρένων.

Η ανάδειξη της Πανσπουδαστικής Κίνησης Συνεργασίας για τρίτη συνεχόμενη χρονιά σε πρώτη δύναμη -σε πρώτη δύναμη, επαναλαμβάνω- παρ’ όλες τις αθλιότητες της κυβερνητικής παράταξης, στέλνει μήνυμα αισιοδοξίας και αμφισβήτησης της κυρίαρχης πολιτικής, που στον χώρο των πανεπιστημιακών ιδρυμάτων και συνολικά στη ζωή των φοιτητών, αφήνει το αντιλαϊκό και αντιδραστικό αποτύπωμα.

Παρ’ όλη την οργανωμένη προσπάθεια της Κυβέρνησης και της ΔΑΠ-ΝΔΦΚ να υπονομεύσουν τη συμμετοχή και να αλλοιώσουν το αποτέλεσμα των φοιτητικών εκλογών, οι φοιτητές τούς γύρισαν την πλάτη, καταδίκασαν την κυβερνητική πολιτική, απέρριψαν τον νόμο για τα ιδιωτικά πανεπιστήμια, απέκτησαν ένα σύγχρονο, αποκλειστικά δημόσιο και δωρεάν πανεπιστήμιο, πτυχία με αξία, δουλειά με δικαιώματα.

Μπορεί, λοιπόν, σήμερα η επιτυχία αυτή να βρει συνέχεια στην αποφασιστική ενίσχυση του ΚΚΕ στις ευρωεκλογές της 9ης του Ιούνη, για να φάει ένα γερό χαστούκι η Κυβέρνηση, η πολιτική της Ευρωπαϊκής Ένωσης, αλλά και τα άλλα κόμματα που τη στηρίζουν, για να δυναμώσει η μαχητική λαϊκή αντιπολίτευση εκεί που παίρνονται οι αντιλαϊκές αποφάσεις, αλλά και εκεί που ανατρέπονται, στους δρόμους του αγώνα.

Το σημερινό νομοσχέδιο που φέρνετε στην Ολομέλεια θα μπορούσε να έχει τον τίτλο: «Διατάξεις για την εξαπάτηση του καταναλωτή, την ενίσχυση της καπιταλιστικής ανάπτυξης και κερδοφορίας, τη συνέχιση της καταλήστευσης και φοροαφαίμαξης των λαϊκών εισοδημάτων». Σήμερα αποτελούν πρόκληση για τον λαό μας τόσο τα νομοσχέδια αποπροσανατολισμού και εγκλωβισμού συνειδήσεων, όσο και οι επιστολές του Πρωθυπουργού στην Ούρσουλα της Ευρωπαϊκής Ένωσης της φτώχειας, της ανεργίας, της ασυδοσίας, των πολυεθνικών, της ακρίβειας, των λόμπι και των πολέμων.

Σήμερα, η Κυβέρνηση της Νέας Δημοκρατίας προσπαθεί να κρύψει ότι υπεύθυνη για τις τιμές-φωτιά στο ράφι είναι η αντιλαϊκή πολιτική της, η πολιτική της Ευρωπαϊκής Ένωσης, η ίδια λειτουργία της καπιταλιστικής αγοράς για τα κέρδη των ομίλων και των πολυεθνικών, που τόσο η Νέα Δημοκρατία όσο και όλα τα άλλα κόμματα φυλάνε ως κόρη οφθαλμού. Και είναι ντροπή για όλες τις δυνάμεις του ευρωμονόδρομου που ενισχύουν την ανταγωνιστικότητα της οικονομίας, που υποκλίνονται στους νόμους της ελεύθερης αγοράς, να ζητάνε ρύθμιση της αγοράς, να ζητάνε υποτίθεται ελέγχους από την ελεύθερη αγορά του Μάαστριχτ και των τεσσάρων ελευθεριών που ψήφισαν και στήριξαν όλοι τους ανεξαιρέτως.

Σήμερα, μια ματιά στις αιτίες της ακρίβειας και στο τι κρύβεται πίσω από αυτήν είναι αποκαλυπτική για το μέγεθος της κοροϊδίας, της ενοχής και των ευθυνών όλων εσάς που πίνετε νερό στο όνομα της Ευρωπαϊκής Ένωσης, των μονοπωλίων και των πολυεθνικών.

Την ακρίβεια σήμερα την προκαλούν, πρώτον, οι σημαντικές αυξήσεις στις τιμές των εμπορευμάτων, ο λεγόμενος «πληθωρισμός», που με τη σειρά του οφείλεται σε μια σειρά από αιτίες όπως η κυριαρχία των μονοπωλιακών ομίλων στην πώληση τροφίμων και σε κλάδους της εγχώριας και διεθνούς οικονομίας, που πιέζει τις τιμές προς τα πάνω και εξασφαλίζει γιγάντια κέρδη σε όλη την Ευρωπαϊκή Ένωση για τα μονοπώλια.

Δεύτερον, είναι η λεγόμενη «επεκτατική πολιτική της Ευρωπαϊκής Ένωσης», το ζεστό χρήμα δηλαδή, που δόθηκε για τη στήριξη των ομίλων με αφορμή την πανδημία και την οικονομική κρίση, εκτινάσσοντας τον πληθωρισμό.

Τρίτον, είναι η πολιτική της Ευρωπαϊκής Ένωσης για την απελευθέρωση της αγοράς ενέργειας και την «πράσινη» μετάβαση που αύξησε τις τιμές, οδηγώντας σε ενεργειακή ακρίβεια και φτώχεια τους λαούς και τα νοικοκυριά.

Τέταρτον, έχουμε το εμπάργκο στη ρωσική ενέργεια μετά τον ιμπεριαλιστικό πόλεμο στην Ουκρανία και την αντιπαράθεση Ευρωπαϊκής Ένωσης-ΝΑΤΟ-Ρωσίας που σε συνδυασμό με τις ακριβές εισαγωγές οδήγησαν σε νέο γύρο αύξησης της τιμής της ενέργειας. Το εμπάργκο στη ρωσική ενέργεια έχει εκτινάξει τις διεθνείς τιμές των λιπασμάτων, οι οποίες έχουν διπλασιαστεί από το 2020 ως σήμερα, που αποτελούν μεγάλο κομμάτι του αγροτικού κόστους, συμπαρασύροντας τις τιμές του γάλακτος και του κρέατος.

Σε τι άλλο οφείλεται η ακρίβεια που όλα τα κόμματα του ευρωμονόδρομου το κάνουν γαργάρα; Οφείλεται στους δυσβάσταχτους φόρους και τα χαράτσια που φορτώνει το κράτος στον λαό στη βάση των δεσμεύσεων της Ευρωπαϊκής Ένωσης, για να πιάσει τους δημοσιονομικούς στόχους του Συμφώνου Σταθερότητας. Το κράτος, λοιπόν, επιβάλλει πολύ υψηλή έμμεση φορολογία, εκτοξεύοντας κι άλλο τις τιμές στο ράφι, στην αντλία και παντού. Φέτος, μάλιστα, τα λαϊκά στρώματα πληρώνουν 6,2 δισεκατομμύρια ευρώ περισσότερους φόρους σε σχέση με πέρσι στο όνομα των ληστρικών πρωτογενών πλεονασμάτων που όλα τα κόμματα της Ευρωπαϊκής Ένωσης αποδέχονται. Η διεύρυνση της φορολογικής βάσης που στεγνώνει τους μικρούς αυτοαπασχολούμενους και βιοπαλαιστές αγρότες βρίσκεται ανάμεσα στις συστάσεις της Ευρωπαϊκής Ένωσης, του ΟΑΣΑ και των άλλων οδηγιών. Τα «πράσινα» χαράτσια έρχονται να φουσκώσουν τις υποχρεώσεις των νοικοκυριών, ενώ όλοι μαζί οι φόροι τσακίζουν το ήδη λεηλατημένο λαϊκό εισόδημα με τον μέσο μισθό να παραμένει μικρότερος κατά 15% σε σχέση με το 2011.

Για τους χαμηλούς μισθούς ευθύνεται η άγρια ζούγκλα της αγοράς εργασίας που διαμορφώνεται με τις οδηγίες της Ευρωπαϊκής Ένωσης, του ΣΕΒ και των μονοπωλίων. Ευθύνονται νόμοι όπως αυτός των Βρούτση - Αχτσιόγλου που έχει τη μνημονιακή σφραγίδα της Ευρωπαϊκής Ένωσης και κόβει-ράβει τον κατώτατο μισθό στα μέτρα της ανταγωνιστικότητας των επιχειρήσεων και της οικονομίας.

Η ακρίβεια, λοιπόν, δεν είναι ούτε φυσικό φαινόμενο ούτε αποτέλεσμα κάποιας ιδεοληψίας ή λαθεμένων διαχειριστικών επιλογών της μίας ή της άλλης κυβέρνησης. Πάει πακέτο με την αντιλαϊκή στρατηγική της Ευρωπαϊκής Ένωσης, των κυβερνήσεων και είναι η άλλη όψη των κερδών που βγάζουν με τη σέσουλα οι επιχειρηματικοί όμιλοι.

Συζητάμε σήμερα στην Ολομέλεια της Βουλής, στο πλαίσιο των κατευθύνσεων του Ταμείου Ανάκαμψης, των επιταγών της Ευρωπαϊκής Ένωσης και των επιλογών της Κυβέρνησης της Νέας Δημοκρατίας, νομοσχέδιο για την προστασία του καταναλωτή -τάχα μου και δήθεν μου- και την εύρυθμη λειτουργία της αγοράς. Είναι ένα νομοσχέδιο, όμως, που όπως και όλα τα άλλα προηγούμενα με όλες τις κυβερνήσεις που διαχειρίστηκαν την εξουσία του κεφαλαίου στην πατρίδα μας, έρχεται να ικανοποιήσει μνημονιακές δεσμεύσεις και να ρίξει στάχτη στα μάτια του λαού που υποφέρει από την ακρίβεια, το άγχος, την ανασφάλεια, που βλέπει το εισόδημά του να εξαφανίζεται ως τη δέκατη ένατη μέρα του μήνα και τις υποχρεώσεις του να μεγαλώνουν τρομακτικά, που βλέπει τον μισό μισθό του να εξανεμίζεται σε φόρους και εισφορές, ενώ ο άλλος μισός να του εξασφαλίζει ίσα-ίσα τα αναγκαία για την επιβίωσή του.

Σήμερα, το 75% των νοικοκυριών μείωσε τις οικογενειακές του δαπάνες λόγω των μεγάλων αυξήσεων στα τρόφιμα, περιόρισε σοβαρά την ποιότητα της διατροφής του, ενώ είδε την αναιμική αύξηση στον βασικό μισθό να εξανεμίζεται σε φόρους, εισφορές και περικοπές επιδομάτων.

Απέναντι σ’ αυτό το τοπίο, οι επιχειρηματικοί όμιλοι των σουπερμάρκετ απολαμβάνοντας φοροαπαλλαγές και προνόμια εκτινάσσουν καθημερινά την κερδοφορία τους, η οποία μάλιστα μόνο για το έτος 2023 ξεπέρασε τα 11 δισεκατομμύρια ευρώ, συνεχίζοντας την ανοδική πορεία και το πρώτο τετράμηνο του 2024.

Η ακρίβεια στα καύσιμα και την ενέργεια οδηγεί τα ελληνικά νοικοκυριά σε τρομερά αδιέξοδα. Η επαναφορά της ρήτρας αναπροσαρμογής στους λογαριασμούς της ενέργειας με την ονομασία «μηχανισμός διακύμανσης» που αποφάσισε η Κυβέρνηση και θεσμοθέτησε υποχρεωτικά για όλους τους προμηθευτές ηλεκτρικής ενέργειας το Υπουργείο Περιβάλλοντος και Ενέργειας έχει οδηγήσει σε εκτόξευση των τιμών για την κατανάλωση, αλλά έχει συμπαρασύρει και το κόστος των καυσίμων και των προϊόντων βασικής ανάγκης. Θυμίζουμε, μάλιστα, ότι από 1η Μαΐου ισχύει το αυξημένο πάγιο που έχει φτάσει στα 38 ευρώ τον χρόνο από 4,5 ευρώ για μονοφασικό ρολόι και στα 118 ευρώ τον χρόνο από 14 ευρώ για τριφασικό, ενώ μόνο το 2023 η τιμή του ηλεκτρικού ρεύματος ήταν αυξημένη κατά 85% σε σχέση με το 2019.

Τη στιγμή που ο λαός φτωχοποιείται από την ακρίβεια, οι εταιρείες ενέργειας και ενεργειακοί όμιλοι θησαυρίζουν σε βάρος του με κέρδη δισεκατομμυρίων, παροχές και φοροελαφρύνσεις από το δημόσιο. Οι πέντε μεγαλύτεροι ενεργειακοί όμιλοι είχαν μόνο το 2022 1,6 δισεκατομμύριο ευρώ κερδοφορία, με το 2023 να αυξάνεται ακόμη περισσότερο, ενώ λαός μας υποφέρει καθημερινά με τα νέα ζευγάρια να ξοδεύουν το 40% του μισθού τους σε δαπάνες ενοικίων, με έξι στους δέκα μισθωτούς να έχουν μισθό κάτω από το όριο των 1.000 ευρώ μεικτά και το 75% να μην καλύπτονται από καμμία συλλογική σύμβαση. Την ίδια στιγμή, οι πεντακόσιες πιο κερδοφόρες ελληνικές εταιρείες κατέγραφαν μόνο το 2022 αύξηση κερδών κατά 76%, φτάνοντας το ποσό των 25 δισεκατομμυρίων ευρώ. Χιλιάδες μισθωτοί επιβιώνουν σήμερα με μισθούς-χαρτζιλίκια σε συνθήκες που το κόστος ζωής εκτοξεύεται, κάτι που επιβεβαιώνεται και από τα στοιχεία του συστήματος «ΕΡΓΑΝΗ», ενώ πάνω από τριακόσιες χιλιάδες εργαζόμενοι καλούνται να τα βγάλουν πέρα με λιγότερα από 500 ευρώ μεικτές αποδοχές τον μήνα.

Η κατάσταση αυτή δεν μπορεί να αναστραφεί με τις κυβερνητικές φανφάρες περί αύξησης του μέσου μισθού, αφού ακόμα και αυτή η αύξηση κατά 6,3% και 74,6 δισεκατομμύρια ευρώ έχει ήδη χαθεί στις συμπληγάδες της ακρίβειας και της φοροαφαίμαξης. Το κράτος αναμένεται να αυξήσει τα φορολογικά του έσοδα λόγω της περιβόητης αύξησης του μέσου μισθού κατά 6,2 δισεκατομμύρια ευρώ σε σχέση με πέρσι και, μάλιστα, αν συνυπολογιστεί και η μεγαλύτερη φοροληστεία και η μεγαλύτερη φοροαφαίμαξη των μικρών αυτοαπασχολούμενων βιοπαλαιστών αγροτών με την επιβολή των άδικων τεκμηρίων. Ακόμη δηλαδή και αυτά τα 76 δισεκατομμύρια μεικτά καραδοκούν να τα βουτήξουν από τη μία η εφορία και από την άλλη οι επιχειρηματικοί όμιλοι, όπως τα σουπερμάρκετ με τις απλησίαστες τιμές, οι πάροχοι ενέργειας με τα χρωματιστά τιμολόγια, οι κλινικάρχες της εμπορευματοποιημένης και ιδιωτικοποιημένης υγείας, οι φροντιστηριάρχες και τόσοι άλλοι.

Μάλιστα, το πρώτο τετράμηνο του 2024, το ύψος των καθαρών εσόδων του κρατικού προϋπολογισμού παρουσίασε αύξηση 2,3 δισεκατομμύρια ευρώ ή 11,4% παραπάνω έναντι του στόχου, ενώ οι δαπάνες το ίδιο διάστημα παρουσιάστηκαν μειωμένες κατά 110 εκατομμύρια ευρώ έναντι του στόχου του προϋπολογισμού. Ματώνει, λοιπόν, ο λαός μας καθημερινά, απολαμβάνοντας όλο και χειρότερες υπηρεσίες υγείας, παιδείας, πρόνοιας και ασφάλειας.

Σήμερα, το Υπουργείο Ανάπτυξης -και η Κυβέρνηση- προσπαθεί να κάνει το μαύρο άσπρο για την ακρίβεια και τη φοροληστεία. Ακολουθεί τις συνταγές των προκατόχων της που έμαθαν καλά το παιχνίδι του αποπροσανατολισμού και της εξαπάτησης στα μνημονιακά χρόνια. Τη στιγμή που η ακρίβεια σαρώνει με σπασμένα τα φρένα το πενιχρό λαϊκό εισόδημα, η Κυβέρνηση εμπαίζει τον λαό μας μιλώντας για μηδενικό πληθωρισμό.

Οι γελοιότητες των πλατφορμών στο e-Καταναλωτής θυμίζει τα καλάθια καπαμά της Κυβέρνησης, που μετατρέπει τον εργαζόμενο, τον συνταξιούχο, τον άνεργο, σε παίκτη τζόγου που θα κυνηγάει τις τιμές και τα σουπερμάρκετ, που θα σκανάρει τα ράφια και τις προσφορές, ενώ την ίδια στιγμή θα καταναλώνει τον ελάχιστο ελεύθερο χρόνο του στις μετακινήσεις από τη μια περιοχή στην άλλη, δαπανώντας και τα τελευταία του οικονομικά αποθέματα στα καύσιμα και τις συγκοινωνίες, μπας και πιάσει το λόττο των φθηνότερων, κατά μερικά λεπτά του ευρώ, προϊόντων. Φοβερό κόλπο της Κυβέρνησης! Θα μπορούσε μάλιστα κανείς να δώσει τον τίτλο κρουαζιέρα για ψώνια.

Αυτές, λοιπόν, οι μαθηματικές αλχημείες προκαλούν σήμερα τη νοημοσύνη του λαού μας ο οποίος βιώνει τον εφιάλτη της ακρίβειας, τη στιγμή που η Κυβέρνηση προσπαθεί να στήσει μια εικονική πραγματικότητα. Μάλιστα η Κυβέρνηση απαρίθμησε μέτρα ξανά ασπιρίνες, όπως τάχα οι σταθερές και μόνιμες αυξήσεις στο διαθέσιμο εισόδημα, που στο μεταξύ έχουν εξαϋλωθεί από την άνοδο στις τιμές στο ράφι. Μιλάει για πολιτική μείωσης των φόρων, που ωστόσο όμως, ποιους αφορά; Αφορά τους επιχειρηματικούς ομίλους, τους στρατηγικούς επενδυτές, τους βιομηχανικούς ομίλους, τους εφοπλιστές, αφού όλα τα επίσημα στοιχεία επιβεβαιώνουν ότι τα πλατιά λαϊκά στρώματα πληρώνουν επιπλέον ακόμα περισσότερους φόρους, με πρόσχημα την καταπολέμηση της φοροδιαφυγής. Πληρώνουν το 95% των φόρων, ενώ οι μεγάλοι όμιλοι μόλις το 5%.

Η Κυβέρνηση σήμερα αρνείται πραγματικά και πεισματικά την πρόταση του ΚΚΕ για μηδενισμό του ΦΠΑ στα είδη πλατιάς λαϊκής κατανάλωσης -την ενέργεια και τα καύσιμα- για επαναφορά του δέκατου τρίτου και δέκατου τέταρτου μισθού στο δημόσιο την δέκατη τρίτη και δέκατη τέταρτη σύνταξη στους συνταξιούχους, για επαναφορά των τριετιών, για γενναία αύξηση του βασικού μισθού με παράλληλη αύξηση του αφορολόγητου στα 12.000 ευρώ, με 3.000 ευρώ, ανά προστατευόμενο τέκνο και την παράλληλη φορολόγηση του κεφαλαίου με 45%, κάτι που δεν το αρνείται μόνο η Κυβέρνηση, αλλά το αρνούνται πεισματικά και όλα τα κόμματα του ευρω-μονόδρομου, θωρακίζοντας με κάθε τρόπο και κάθε μέσο την κερδοφορία των πολυεθνικών και των μονοπωλίων.

Έτσι και σήμερα, το σχέδιο νόμου προσπαθεί να επιβάλλει διευκολύνσεις απλουστεύσεις και ταχύτητα στη διαδικασία μελέτης υποβολής και εκταμίευσης επιδοτήσεων, επιχορηγήσεων και ενισχύσεων των μεγάλων επενδυτικών ομίλων. Χρήματα βγαλμένα από τον ιδρώτα και το αίμα του λαού μας που το καπιταλιστικό κράτος και οι μονοπωλιακές ενώσεις επιστρέφουν στο κεφάλαιο και τις πολυεθνικές. Είναι γεγονός, ότι οι απλουστεύσεις αυτές στο πλαίσιο άσκησης δραστηριοτήτων στηρίζονται σε νόμους που είχε ψηφίσει η κυβέρνηση ΣΥΡΙΖΑ - ΑΝΕΛ το 2016, σύμφωνα με τις απαιτήσεις των βιομηχάνων και των άλλων μεγάλων ομίλων. Και συνεχίζει σήμερα η Νέα Δημοκρατία με νομοθετήματα ένταξης και άλλων δραστηριοτήτων σε αυτό το καθεστώς.

Στόχος, βέβαια, όλων των παραπάνω ρυθμίσεων είναι η απλούστευση των προϋποθέσεων και διαδικασιών εγκατάστασης, έναρξης και λειτουργίας των επιχειρήσεων που αφορούν τους μεγάλους ομίλους και σε καμμία περίπτωση τους μικρούς επαγγελματοβιοτέχνες και εμπόρους. Γι’ αυτό, λοιπόν, ως ΚΚΕ καταψηφίζουμε το σχέδιο νόμου της Κυβέρνησης. Σήμερα, οι εργαζόμενοι, οι μικροί αυτοαπασχολούμενοι, οι βιοπαλαιστές αγρότες, δεν πρέπει να έχουν καμμία αυταπάτη για τις επιλογές της Κυβέρνησης και των κομμάτων που υποκλίνονται στην Ευρωπαϊκή Ένωση.

Απέναντι σε όλα αυτά, ο λαός μας έχει ανάγκη από ένα πιο ισχυρό ΚΚΕ την επόμενη μέρα, για να δυναμώσει το ρεύμα αμφισβήτησης και σύγκρουσης με την εγκληματική πολιτική της Ευρωπαϊκής Ένωσης, της Κυβέρνησης της Νέας Δημοκρατίας και των άλλων κομμάτων που της δίνουν απλόχερα συναίνεση, για να ανοίξει ο δρόμος για γενικότερες αλλαγές στην κοινωνία και την οικονομία στη βάση της ικανοποίησης των σύγχρονων λαϊκών αναγκών του 21ου αιώνα, με τον λαό πραγματικό νοικοκύρη στο βιός του, απαλλαγμένο από τα δεσμά της Ευρωπαϊκής Ένωσης, των πολέμων και της φτώχειας της καπιταλιστικής εκμετάλλευσης, για την Ελλάδα και την Ευρώπη του σοσιαλισμού.

Ισχυρό, λοιπόν, ΚΚΕ στις 9 του Ιούνη, για να είναι πολύ πιο ισχυρός ο λαός μας την επόμενη μέρα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Ελληνική Λύση, ο κ. Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θα μου επιτρέψετε να ξεκινήσω την εισήγησή μου με ένα θέμα, το οποίο δεν έχει να κάνει με το σημερινό νομοσχέδιο, αλλά είναι ενδεικτικό για δύο πράγματα.

Το πρώτο είναι ο τρόπος με τον οποίο διαχειρίζεται η Κυβέρνηση της Νέας Δημοκρατίας τα τελευταία πέντε χρόνια το δημόσιο χρήμα και όπου δημόσιο χρήμα μιλάμε για το χρήμα των φορολογουμένων.

Το δεύτερο έχει να κάνει με την -να το πω έτσι- απέχθεια που έχει για τη λογοδοσία. Δεν θέλει να λογοδοτεί, δεν θέλει να δίνει εξηγήσεις. Είναι ένα ζήτημα το οποίο το έχει αναδείξει -έχει κάνει ερώτηση από ό,τι έμαθα- και ο συνάδελφος από το ΠΑΣΟΚ ο κ. Μουλκιώτης και είναι ένα σκάνδαλο με απευθείας αναθέσεις της ΔΥΠΑ, της δημόσιας υπηρεσίας του πρώην ΟΑΕΔ.

Μια εταιρεία, λοιπόν, η οποία ιδρύθηκε το 2023 μέσα σε λίγους μήνες από τη λειτουργία της, πήρε απευθείας αναθέσεις ύψους εκατόν τριάντα τριών χιλιάδων ευρώ περίπου, αλλά γιατί; Θα μπορούσε να πει κάποιος ότι πληροί τις προϋποθέσεις, ότι έχει όλα τα τυπικά στοιχεία, για να πάρει αυτές τις απευθείας αναθέσεις.

Έχει αναλάβει, λοιπόν, έξι συμβάσεις συνολικού ύψους, όπως σας είπα, εκατόν τριάντα τριών χιλιάδων ευρώ για την προβολή των δράσεων της Δημόσιας Υπηρεσίας Απασχόλησης. Μια επιχείρηση, η οποία δεν έχει site, δεν έχει καταστατική έδρα, απ’ ό,τι αποδεικνύεται από τα πραγματικά στοιχεία, δεν έχει καν σταθερό τηλέφωνο, έχει μόνο ένα κινητό τηλέφωνο, στο οποίο δεν απαντάει κανένας, δεν έχει παρουσία στα social media, αλλά παρ’ όλα αυτά θα κάνει γνωστοποίηση των δράσεων της ΔΥΠΑ. Έχει, όμως, κι άλλα στοιχεία τα οποία μας δίνουν τη δυνατότητα να βγάλουμε συμπεράσματα.

Είναι μία επιχείρηση, όπως σας είπα, η οποία έχει συσταθεί το 2023 στην οποία κύριοι μέτοχοι είναι -λείπει κι ο κ. Μουλκιώτης, για να ακούσει τις λεπτομέρειες- δύο πρόσωπα. Το πρώτο πρόσωπο είναι σύμφωνα με τα στοιχεία του ΓΕΜΗ, ο κ. Καζί Ζαφάλ Ομάλ, ο οποίος έχει το 99% και η κ. Γκούνι Ζαφάλ Αναστασία, η οποία έχει το 1%. Σε όλη, λοιπόν, τη δημοσιότητα αυτών των δύο επιχειρήσεων δεν βρήκαμε καμμία άλλη δράση.

Γιατί, όμως, λέω ότι η Κυβέρνηση πέραν από τον τρόπο που διαχειρίζεται το δημόσιο χρήμα έχει και μια απέχθεια ως προς τη λογοδοσία; Γιατί η απάντηση της ΔΥΠΑ, του πρώην ΟΑΕΔ, είναι ακόμα χειρότερη. Η απάντηση της ΔΥΠΑ, λοιπόν, γι’ αυτές τις απευθείας αναθέσεις είναι ότι δεν θα ποινικοποιήσουμε την απευθείας ανάθεση, όπως προβλέπει ο νόμος.

Κύριοι, σας τα έχει πει και το Ελεγκτικό Συνέδριο στη διάρκεια του προϋπολογισμού. Πέντε χρόνια τώρα με πρόφαση τον κορωνοϊό, έχετε κάνει απευθείας αναθέσεις άνω των 10 δισεκατομμυρίων. Δεν γίνεται να συνεχίσετε σε αυτή την πρακτική.

Έρχομαι τώρα στο θέμα της ακρίβειας. Η εξωφρενική και επίμονη ακρίβεια στην Ελλάδα έχει τη σφραγίδα του Κυριάκου Μητσοτάκη και της Κυβέρνησής του και φυσικά των πολιτικών του. Έχει τη σφραγίδα των πιο σκληρών και μακροχρόνιων lockdown στην Ευρώπη, της εκτόξευσης των κρατικών δαπανών και των συνεχών επιδομάτων μέσω pass, της πεισματικής άρνησης να μειωθεί ο ΦΠΑ, του αυτοκτονικού εμπάργκο στη Ρωσία, της βιασύνης να κλείσουν τα λιγνιτικά εργοστάσια και να στηριχτούμε στην πανάκριβη και κρατικοδίαιτη πράσινη ενέργεια.

Και αντί ο κ. Μητσοτάκης να κάνει την αυτοκριτική του και να προσπαθήσει να διορθώσει τα λάθη του, ψάχνει να βρει αποδιοπομπαίους τράγους. Μάλιστα, αυτές τις ημέρες, σπάζοντας κάθε ρεκόρ υποκρισίας άρχισε έναν πόλεμο κατά των κακών πολυεθνικών που πίνουν το αίμα του λαού.

Πανηγυρίζετε και εσείς και τα μέσα μαζικής ενημέρωσης, με τα οποία έχετε μια ιδιαίτερη σχέση, για την επιστολή, την οποία έχει στείλει ο Πρωθυπουργός -δεν είναι πρώτη φορά- στην κ. Ούρσουλα φον ντερ Λάιεν**.**

Βέβαια, εδώ θα πρέπει να πούμε ότι θα μπορούσε να της το πει, όταν τη φιλοξενούσε στο σπίτι του στα Χανιά και να γλιτώσουμε και τα ταχυδρομεία. Παρ’ όλα αυτά, την ενημέρωσε για μία επιστολή. Πλήρης υποκρισία. Όλοι γνωρίζουμε ότι το ευρωκοινοβούλιο έχει αναστείλει τις λειτουργίες του. Όλοι γνωρίζουμε ότι η ορκωμοσία των μελών του Ευρωκοινοβουλίου θα γίνει περίπου στα μέσα προς τα τέλη Ιουλίου. Όλοι γνωρίζουμε ότι τα όργανα θα συγκροτηθούν περίπου μετά το Σεπτέμβριο. Ενδεικτικά να πούμε, ότι η κ. Φον ντερ Λάιεν, ήδη, από την προηγούμενη θητεία της ορκίστηκε τον Νοέμβριο, ενώ οι εκλογές ήταν τον Μάιο του 2019.

Άρα τι περιμένετε να παραχθεί; Τι αποτέλεσμα περιμένετε να παραχθεί από αυτή την επιστολή, την οποία εσείς και ο Πρωθυπουργός σας στείλατε για ένα θέμα το οποίο, όπως λέτε, απασχολεί εννέα στους δέκα Έλληνες; Και είναι της ακρίβειας, είναι ένα θέμα επιβίωσης και διαβίωσης της καθημερινότητας των Ελλήνων. Ας σοβαρευτούμε! Φυσικά και δεν πρόκειται να παραχθεί κανένα αποτέλεσμα. Είναι καθαρά επικοινωνιακός ο λόγος για τον οποίο έστειλε ο Πρωθυπουργός και αυτή την επιστολή.

Το φθινόπωρο του προηγούμενου έτους είχατε φέρει ως Υπουργείο Ανάπτυξης ένα νομοσχέδιο σχετικά με τη δημοσιοποίηση των οικονομικών καταστάσεων των πολυεθνικών, οι οποίες έχουν υποκαταστήματα στην Ελλάδα. Από αυτό εδώ το Βήμα εμείς ως Ελληνική Λύση σας είχαμε δώσει μία πρόταση, την οποία φυσικά και δεν την υιοθετήσατε, η οποία θα έδινε λύση όσον αφορά στο ζήτημα των ενδοομιλικών συναλλαγών. Σας είπαμε να υποχρεώσετε αυτές τις επιχειρήσεις, οι οποίες έχουν έδρα σε κράτη με προνομιακό φορολογικό καθεστώς και υποκαταστήματα στην Ελλάδα, να δημοσιοποιούν -πέραν των οικονομικών καταστάσεων και των ισολογισμών τους- και τις μεταξύ τους συναλλαγές. Τόσο απλό, τόσο εύκολο. Ξέρετε ότι οι τρόποι με τους οποίους μεταχειρίζονται αυτές οι επιχειρήσεις είναι διάφοροι. Τιμολόγια μεταξύ τους με αυξημένο κόστος, δάνεια με επιτόκιο πολύ μεγαλύτερο από το επιτόκιο το οποίο δίνουν οι εμπορικές τράπεζες, τιμολόγια για σήματα και τιμολόγια δικαιωμάτων. Όλα αυτά, πέρα από το ότι θα δίνανε μασημένη τροφή στις οικονομικές υπηρεσίες του Υπουργείου Οικονομικών, θα ήταν και μια πάρα πολύ καλή ενημέρωση για το καταναλωτικό κοινό.

Και μιας που λέμε για την ενημέρωση του καταναλωτικού κοινού, έχετε σταθεί ιδιαίτερα στο θέμα των προστίμων προς τις μεγάλες πολυεθνικές εταιρείες. Συγκεκριμένα ο κ. Μητσοτάκης, ο κύριος Πρωθυπουργός είπε ότι πέρα από το ίδιο το πρόστιμο, το οποίο είναι ποινή χάδι γι’ αυτές τις επιχειρήσεις, αυτό το οποίο τις προβληματίζει είναι το πρόβλημα το οποίο θα δημιουργηθεί με τη φήμη τους. Όχι, κύριοι. Το όνομα μιας εταιρείας και η δημοσιοποίηση δεν είναι πρόβλημα γι’ αυτές. Φορέας κόστους και φορέας κέρδους για αυτές τις επιχειρήσεις είναι το προϊόν. Γι’ αυτό καταθέσαμε μια ερώτηση για την οποία αναμένουμε απάντηση, με την οποία σας ζητάμε πέρα από το γεγονός αν πληρώνονται αυτά τα πρόστιμα -έχετε πει ότι πληρώνονται, είμαστε καλόπιστοι και το δεχόμαστε- να μας πείτε ποια προϊόντα ακριβώς αφορούν τα πρόστιμα, για τα οποία επιβάλλονται στις επιχειρήσεις αυτές για παράνομη κερδοφορία.

Και έρχομαι τώρα στο παρόν νομοσχέδιο. Η επεξεργασία του σχεδίου νόμου του Υπουργείου Ανάπτυξης που προηγήθηκε κατά τις προηγούμενες συνεδριάσεις της επιτροπής καταδεικνύει ότι οι ανωτέρω τομείς κρατικής μέριμνας δεν αποτελούν αντικείμενο της παρούσας νομοθετικής παρέμβασης και αφ’ ετέρου την προχειρότητα με την οποία αντιμετωπίζει η Κυβέρνηση κρίσιμα ζητήματα, όπως είναι η ακρίβεια για την ελληνική κοινωνία. Πρώτα απ’ όλα επισημάναμε την ύπαρξη αντισυνταγματικών διατάξεων και ειδικότερα στην παράγραφο 3 του άρθρου 3, όπου παρέχεται νομοθετική εξουσιοδότηση για την έκδοση κώδικα δεοντολογίας. Ο κώδικας δεοντολογίας -όπως ξέρετε- εμπεριέχει τα ηθικά καθήκοντα, τις υποχρεώσεις και το σύνολο των ηθικών αρχών ή αξιών συμπεριφοράς που θα πρέπει να διέπουν μια επαγγελματική ομάδα. Πρόκειται επί της ουσίας για ένα ευχολόγιο χωρίς καμμία δεσμευτική ισχύ, με επισφράγισμα βέβαια τη νομολογία και ιδίως την απόφαση του Αρείου Πάγου, την 323 του 2021.

Η διάταξη, λοιπόν, της παραγράφου 3 είναι προδήλως αντισυνταγματική, καθώς παρέχεται νομοθετική εξουσιοδότηση στον Υπουργό Ανάπτυξης να εκδώσει ένα ευχολόγιο, δηλαδή μια μη κανονιστική πράξη η οποία αφ’ ενός δεν υπάγεται στα συνταγματικά όρια της εξουσιοδοτικής ευχέρειας του νομοθέτη που απαριθμούνται στο άρθρο 43 παράγραφος 2 του Συντάγματος και αφ’ ετέρου εκφεύγει του δικαστικού ελέγχου εφόσον δεν μπορεί να προσβληθεί ως μη έχουσα δεσμευτική ισχύ.

Από την άλλη πλευρά είναι ανεδαφικό ένα τόσο σημαντικό ζήτημα, όπως είναι οι παραπλανητικές ανακοινώσεις μείωσης τιμής, να το αντιμετωπίζετε με έναν κώδικα δεοντολογίας και όχι με ένα αυστηρό νομοθετικό πλαίσιο προς τις επιχειρήσεις και τους ομίλους χαρακτηριστικό των οποίων είναι η αθέμιτη κερδοσκοπία προερχόμενη είτε από νοθεία είτε απάτη είτε συνηθέστερα με πώληση αγαθών σε τιμές πολύ ανώτερες των προβλεπομένων αγορανομικών διατάξεων ή άλλων σχετικών μέτρων. Τη στιγμή που ο Έλληνας πολίτης οδηγείται στην απόγνωση, αντιμετωπίζοντας την κατακόρυφη αύξηση του κόστους ζωής και διαβίωσης, ο προβληματισμός περί ηθικής στην οικονομία είναι εκτός τόπου και χρόνου, δεδομένου ότι για τη δημόσια οικονομική πολιτική υπερισχύει ένα τεχνοκρατικό μοντέλο διαχείρισης οικονομίας με βάση τις υπαγορεύσεις της τρέχουσας αθέμιτης πρακτικής που ισχυρίζεται ότι είναι ηθικά και πολιτικά ουδέτερη.

Σύμφωνα τώρα με το άρθρο 74 παράγραφος 5 του Συντάγματος, νομοσχέδιο ή πρόταση νόμου που περιέχει διατάξεις άσχετες με το κύριο αντικείμενό τους δεν εισάγεται για συζήτηση. Βέβαια εσείς αυτό το έχετε κάνει μανιέρα. Προσθήκη ή τροπολογία άσχετη με το κύριο αντικείμενο του νόμου δεν εισάγεται για συζήτηση.

Στο κεφάλαιο Ζ΄ αντιμετωπίζονται ζητήματα που αφορούν στην κήρυξη αναγκαστικής απαλλοτρίωσης ακινήτων εντός σχεδίου πόλεως στο πλαίσιο της διαδικασίας που προβλέπεται υπό το άρθρο 7 του ν.2882/2001 για την εκτέλεση έργων αναβάθμισης και επέκτασης σιδηροδρομικών δικτύων. Τα ζητήματα αυτά υπάγονται στην αρμοδιότητα του Υπουργείου Υποδομών και Μεταφορών και ουδεμία σχέση έχουν φυσικά με την προστασία του καταναλωτή, τη λειτουργία των βιομηχανικών δραστηριοτήτων και των επενδύσεων ή την επίλυση διάφορων διαδικαστικών ζητημάτων του Υπουργείου Ανάπτυξης.

Επιπλέον, στο ίδιο κεφάλαιο περιλαμβάνονται ρυθμίσεις για την επίλυση προβλημάτων που αντιμετωπίζουν κατά την εκπομπή τους οι ραδιοφωνικοί σταθμοί που λειτουργούν νομίμως στις παραμεθόριες περιοχές της χώρας και, όπως είπε και ο συνάδελφος από τον ΣΥΡΙΖΑ, θα πρέπει να δούμε ποιες είναι αυτές οι παραμεθόριες περιοχές. Δεν μπορούμε να θεωρούμε παραμεθόρια περιοχή τη Σαντορίνη. Αλλά εν πάση περιπτώσει έχουμε περιοχές, οι οποίες χρήζουν ιδιαίτερης σημασίας. Εισάγετε, λοιπόν, ρυθμίσεις αντιμετώπισης των προβλημάτων αυτών μέχρι την ολοκλήρωση της διαδικασίας αδειοδότησης τους. Τα ζητήματα αυτά, όπως είπα και νωρίτερα, υπάγονται στην αρμοδιότητα του Υπουργείου Ψηφιακής Διακυβέρνησης. Συνεπώς οι διατάξεις του κεφαλαίου Ζ΄ δεν μπορούν ούτε να συζητηθούν ούτε να ενταχθούν στο παρόν νομοσχέδιο.

Αποδοκιμαστέα είναι από τη μεριά μας επίσης και η νομοτεχνική επιλογή να ενσωματωθούν αποσπασματικές διατάξεις που δεν έχουν καμμία σχέση με την προστασία του καταναλωτή, όπως να προστεθεί στο πεδίο εφαρμογής του κεφαλαίου Ι΄ του ν.4442/2016 περί απλούστευσης του πλαισίου άσκησης δραστηριοτήτων εντός κέντρων αποθήκευσης και διανομής ο ΚΑΔ 5229 υπό τον οποίο ασκούνται σχετικές δραστηριότητες με τη διαχείριση της αλυσίδας εφοδιασμού, καθώς επίσης και να συμπληρωθούν με νέους κωδικούς αριθμούς δραστηριότητας το άρθρο 48 ΣΤ΄ του ν.4442/2016 καθαρά φυσικά για φορολογικούς σκοπούς. Ομοίως αποσπασματικές είναι και οι διατάξεις για την παράταση κατά έναν μήνα, κατά ένα έτος της προθεσμίας θεώρησης των τεχνικών επαγγελματικών αδειών επειδή δεν κατέστη εφικτή η έγκαιρη υποβολή των απαραίτητων δικαιολογητικών από τους υπόχρεους καθώς και η προθεσμία απόδειξης της άσκησης του ελάχιστου ορίου επαγγελματικής δραστηριότητας.

Στο κεφάλαιο Δ΄ αναπροσαρμόζονται κατά την οριζόμενη κλιμάκωση τα όρια των επιλέξιμων δαπανών για την παροχή των μέγιστων επιτρεπτών ποσών ενίσχυσης των αναφερόμενων επενδυτικών σχεδίων περιφερειακού χαρακτήρα του ν.4887/2022. Πρόκειται φυσικά για επιλεκτική προσαρμογή στον κανονισμό 1315 του 2023 της επιτροπής της Ευρωπαϊκής Ένωσης.

Στο άρθρο 19δ του κανονισμού προβλέπονται ενισχύσεις σε μικρές και μεσαίες επιχειρήσεις υπό μορφή προσωρινών δημόσιων παρεμβάσεων σχετικά με την προμήθεια ηλεκτρικής ενέργειας αερίου ή θερμότητας που παράγεται από φυσικό αέριο ηλεκτρική ενέργεια για τον μετριασμό των επιπτώσεων στην αύξηση των τιμών. Το Υπουργείο Ανάπτυξης δεν έχει λάβει ουδεμία μέριμνα για τις μικρές και μεσαίες επιχειρήσεις που αντιμετωπίζουν δυσβάσταχτες επιβαρύνσεις και προφανώς δεν έχει λάβει μέτρα δημόσιας παρέμβασης στον καθορισμό των τιμών για την προμήθεια ηλεκτρικής ενέργειας για τις μικρές και μεσαίες επιχειρήσεις.

Στο άρθρο 17 του υπό ψήφιση σχεδίου νόμου προβλέπεται ότι το Εθνικό Κέντρο Δημόσιας Διοίκησης και Αυτοδιοίκησης σε συνεργασία με τη Γενική Γραμματεία Εμπορίου του Υπουργείου Ανάπτυξης, τη Γενική Γραμματεία Υποδομών του Υπουργείου Υποδομών και Μεταφορών και τη Γενική Γραμματεία Δημόσιας Διοίκησης και Υπουργείο Εσωτερικών οργανώνει ένα ειδικό πρόγραμμα πιστοποίησης επάρκειας στον τομέα των δημοσίων συμβάσεων. Κατά την αιτιολογική έκθεση οι υπηρεσίες αυτές είναι εκείνες με τη μεγαλύτερη εμπειρία στον συγκεκριμένο τομέα λόγω του αντικειμένου των αρμοδιοτήτων τους. Θεωρούμε ότι ο κατ’ εξοχήν αρμόδιος φορέας που διαθέτει τη μεγαλύτερη εμπειρία στον συγκεκριμένο τομέα λόγω του αντικειμένου είναι η Ενιαία Αρχή Δημοσίων Συμβάσεων, η οποία έχει σκοπό την ανάπτυξη και προαγωγή της εθνικής στρατηγικής πολιτικής και δράσης στον τομέα των δημοσίων συμβάσεων, τη διασφάλιση της διαφάνειας αποτελεσματικότητας συνοχής και εναρμόνισης των διαδικασιών ανάθεσης και εκτέλεσης των δημοσίων συμβάσεων προς το Εθνικό και Ενωσιακό Δίκαιο, τη διαρκή βελτίωση του νομικού πλαισίου καθώς και τον έλεγχο της τήρησής του από τα δημόσια όργανα στις αναθέτουσες αρχές. Συμμετέχει στα αρμόδια ευρωπαϊκά θεσμικά όργανα ως πρωτεύουσα εθνική αρχή επικοινωνίας σχετικά με την ανταλλαγή απόψεων πληροφοριών και στοιχείων που αφορούν την εθνική στρατηγική. Επίσης, συμμετέχει στην εκπροσώπηση της χώρας σε διεθνείς οργανισμούς και συναντήσεις στον τομέα των δημοσίων συμβάσεων.

Τα υπόλοιπα θα τα σχολιάσουμε στη δευτερολογία μας, κύριε Πρόεδρε, γιατί βλέπω ότι ο χρόνος έχει λήξει.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Νέα Αριστερά, ο κ. Χουσεΐν Ζεϊμπέκ.

Παρακαλώ, κύριε συνάδελφε, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα νομοσχέδιο του Υπουργείου Ανάπτυξης με τίτλο: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Ας τα πάρουμε ένα-ένα, για να κατανοήσουμε την υποκρισία και την αναλγησία αυτής της Κυβέρνησης.

Πρώτον, ενίσχυση και προστασία του καταναλωτή. Ας δούμε τι δείχνουν τα επίσημα στοιχεία. Στη χώρα μας αυτή τη στιγμή που μιλάμε δυόμισι εκατομμύρια φορολογούμενοι βρίσκονται κάτω από τα όρια της φτώχειας. Ο πληθωρισμός τον Απρίλιο που μας πέρασε διαμορφώθηκε σε 3,1% πάνω από τον μέσο όρο της Ευρωζώνης, 5,4% στα τρόφιμα και ακόμα υψηλότερα σε επιμέρους κατηγορίες. 36% ακριβότερα είναι τα τρόφιμα αυτήν τη στιγμή σε σχέση με τον Απρίλιο του 2023.

Η χώρα μας έχει φτάσει -την έχετε καταντήσει δηλαδή- προτελευταία μεταξύ των είκοσι οκτώ κρατών της Ευρωπαϊκής Ένωσης σε αγοραστική δύναμη σε κατά κεφαλήν ΑΕΠ. Μόνο η Βουλγαρία είναι κάτω από εμάς. Το 60% των νοικοκυριών δηλώνει πως το μηνιάτικο τελειώνει στις 19 κάθε μήνα. Τρία στα τέσσερα νοικοκυριά κάνουν περικοπές ακόμη και στα τρόφιμα και σε είδη πρώτης ανάγκης, διακινδυνεύοντας ακόμη και την ποιότητα των αγορών, για να μπορέσουν να τα βγάλουν πέρα.

Όλα τα παραπάνω, όπως γνωρίζετε καλά, κύριοι συνάδελφοι, δεν συνέβησαν από μόνα τους. Είναι αποτέλεσμα των σκληρών αντικοινωνικών πολιτικών που ακολουθείτε για να εξυπηρετήσετε συγκεκριμένα συμφέροντα. Και αυτό το έχει αντιληφθεί πλήρως η κοινωνία. Όσο και αν προσπαθείτε να φορτώσετε τα πάντα σε εξωγενείς παράγοντες ή γενικά και αόριστα στον πόλεμο, κάποιοι αυτή τη στιγμή που η κοινωνία γονατίζει κερδοσκοπούν και θησαυρίζουν, πάντα με τις ευλογίες της δικής σας Κυβέρνησης.

Αποκαλυπτικός του τρόπου με τον οποίο λειτουργεί αυτή η Κυβέρνηση υπήρξε για μια ακόμη φορά ο Υπουργός Οικονομίας και Οικονομικών κ. Χατζηδάκης, ο οποίος δήλωσε μόλις προχτές πως η Κυβέρνηση δεν πρόκειται να μειώσει τον ΦΠΑ στα τρόφιμα, παρότι τα νοικοκυριά σήμερα ματώνουν.

Βρήκατε δημοσιονομικό χώρο για να μειώσετε δύο φορές τον φόρο στη συγκέντρωση κεφαλαίου, βρήκατε χώρο για να μειώσετε δύο φορές τον φόρο στα κέρδη όσων επιχειρήσεων θησαυρίζουν αυτά τα χρόνια σε βάρος της κοινωνίας, βρήκατε χώρο για να μειώσετε τον φόρο στα μερίσματα, βρήκατε χώρο για να μειώσετε τον φόρο στις μεταβιβάσεις γονικών παροχών ύψους 1,5 εκατομμυρίου, αλλά μας λέτε πως δεν βρίσκετε τον χώρο για να μειώσετε τον ΦΠΑ στα τρόφιμα.

Υποκρισία και αναλγησία! Δεν νοιάζεστε, δεν σας ενδιαφέρει να εξυπηρετήσετε και να βοηθήσετε τα λαϊκά και μεσαία στρώματα. Σας ενδιαφέρει να εξυπηρετήσετε μόνο συγκεκριμένες ελίτ και οικονομικά συμφέροντα που σας στηρίζουν. Αυτά ως προς την ενίσχυση και την προστασία των καταναλωτών, για τους οποίους προσπαθείτε να μας πείσετε σήμερα ότι δήθεν ενδιαφέρεστε.

Ας μιλήσουμε τώρα για ανάπτυξη, την οποία επίσης επικαλείστε στο νομοσχέδιο. Κι εδώ δυστυχώς τα λόγια περισσεύουν. Θα μου επιτρέψετε να αναφέρω κάποια πράγματα για τον τόπο μου, τη Θράκη. Για ποια ανάπτυξη μπορούμε να μιλάμε, όταν ο Υπουργός Υποδομών κ. Σταϊκούρας μόλις προχτές δηλώνει πως δεν είναι στις σκέψεις της Κυβέρνησης να ξανασφυρίξει το τρένο σύντομα στην Ξάνθη; Αποκλείετε όλη τη Θράκη, κύριε Υπουργέ. Γνωρίζετε, κύριοι της Κυβέρνησης, ότι όλα τα τελευταία χρόνια έχετε καταδικάσει τη Θράκη σε σιδηροδρομικό και όχι μόνο αποκλεισμό.

Θέλετε να μιλήσουμε για ανάπτυξη; Πηγαίνετε να δείτε την κατάσταση, στην οποία έχουν οδηγήσει το Νοσοκομείο Ξάνθης οι πολιτικές σας, που είναι κοινό μυστικό σε όλο τον νομό η δραματική κατάσταση, στην οποία βρίσκεται και πως αν δεν υπερέβαλαν εαυτό οι γιατροί και οι νοσηλευτές, θα είχε ήδη καταρρεύσει. Την ώρα που οι ιδιωτικές κλινικές θησαυρίζουν, νοσηλευτές και γιατροί αμείβονται με ψίχουλα από μία Κυβέρνηση που έχει βάλει σκοπό να διαλύσει από πάνω μέχρι κάτω το ΕΣΥ.

Θέλετε να πούμε για τα κουφάρια στις ΒΙΠΕ της Θράκης; Με τις πολιτικές σας όλα αυτά τα χρόνια αποτελούν πια κανονικότητα. Να πούμε για τις μικρές επιχειρήσεις και τους επαγγελματίες ειδικά στα μικρά χωριά, που, λόγω της φορολόγησης μέσω τεκμαρτού, αδυνατούν σήμερα να επιβιώσουν και οδηγούνται σε λουκέτο.

Να ρωτήσω, όμως, ποια μέτρα έχει λάβει η Κυβέρνηση, μιας και ξεκίνησε πρόσφατα και η αντιπυρική περίοδος, για να μην ξαναζήσουμε το περσινό δράμα στον Έβρο και τη Ροδόπη που είχε ως αποτέλεσμα, πέρα από την τεράστια φυσική καταστροφή, να ξεκληριστούν εκατοντάδες παραγωγοί, αγρότες, κτηνοτρόφοι, μελισσοκόμοι, ελαιοπαραγωγοί σε όλη τη Θράκη.

Δεν μπορεί να υπάρξει ανάπτυξη στον τόπο, στην περιφέρεια που σήμερα ερημώνει, χωρίς τη στήριξη αυτών των ανθρώπων. Εσείς τους αφήσατε στο έλεος. Δεν μπορεί να υπάρξει ανάπτυξη, αν η Κυβέρνηση για παράδειγμα αδιαφορεί για την αποκατάσταση του μοναδικού, παγκόσμιου δάσους της Δαδιάς.

Επιπλέον, αν ανάπτυξη εννοείτε τις αδιανόητες τριτοκοσμικές εικόνες που ζήσαμε αυτές τις μέρες στη Φθιώτιδα, με τη μαζική δηλητηρίαση μαθητών από σχολικά γεύματα, μέσω μιας εταιρείας που, σύμφωνα με δημοσιεύματα, έχει αναλάβει όλως τυχαίως σειρά εργολαβιών με τον δημόσιο και τον εν λόγω επιχειρηματία να φέρεται να διατηρεί στενές σχέσεις με τη Νέα Δημοκρατία και το εργοστάσιο στη συνέχεια αιφνιδίως να καίγεται ολοσχερώς, αν, ξαναλέω, αυτό εννοείτε ανάπτυξη, εμείς διαπιστώνουμε ένα σύστημα διαπλοκής με λεία τους δημόσιους πόρους που δεν διστάζει να θέτει σε κίνδυνο ακόμη και την υγεία μικρών παιδιών.

Τέλος, επιτρέψτε μου να πω κάποια πράγματα για το τρίτο σκέλος του νομοσχεδίου, όπου κάνετε λόγο δήθεν για εύρυθμη λειτουργία της αγοράς. Είναι πραγματικά αστείο και υποκριτικό μια Κυβέρνηση, που έχει καταστεί συνώνυμο, που έχει ταυτιστεί με την καρτελοποίηση της αγοράς στα τρόφιμα, στα καύσιμα, στην ενέργεια, σχεδόν παντού, με συγκεκριμένους ομίλους να βγάζουν τα τελευταία χρόνια αμύθητα κέρδη ύψους πολλών δισεκατομμυρίων, όπως και οι τράπεζες, να παριστάνει σήμερα ότι νοιάζεται για την εύρυθμη λειτουργία της αγοράς.

Εδώ ακόμη και τη δημόσια παιδεία κοντεύετε να διαλύσετε μέσω των ιδιωτικοποιήσεων, μόνο και μόνο για να έχουν ακόμη περισσότερα κέρδη οι φίλοι σας, για να έρθουν να ιδρύσουν παραρτήματα της πλάκας στην χώρα μας συγκεκριμένα funds, παρ’ ότι έχετε απέναντί σας σχεδόν σύσσωμη την εκπαιδευτική κοινότητα, η οποία βλέπει και καταλαβαίνει.

Δεν έχετε αντιμετωπίσει μέχρι σήμερα το τέρας της ακρίβειας πολύ απλά γιατί δεν το θέλετε. Τα ολιγοπώλια και τα καρτέλ που υπερασπίζεστε συνεχίζουν να συσσωρεύουν θηριώδη υπερκέρδη. Λέτε ότι ρίχνετε πρόστιμα σε όσους παρανομούν. Πρόκειται βεβαίως για ποινές-χάδια που, μπροστά στα δισεκατομμύρια που τσεπώνουν οι όμιλοι από την αισχροκέρδεια και τα καρτέλ τους, είναι αδιάφορα, απλά δεν τους ακουμπάνε. Αλλά δεν μας λέτε και τι έχει εισπράξει το δημόσιο από αυτά τα περιβόητα πρόστιμα.

Βρίσκεται σε εξέλιξη με τις δικές σας ευλογίες η μεγαλύτερη αναδιανομή εισοδήματος από τα χαμηλά και μικρομεσαία στρώματα στα υψηλότερα. Πρόκειται για κανονική λεηλασία, με τον πληθωρισμό της απληστίας που υπηρετείτε να δημιουργεί ολοένα και μεγαλύτερες ανισότητες.

Κυρίες και κύριοι συνάδελφοι, το παρόν νομοσχέδιο αδυνατεί να αφουγκραστεί και να αντιμετωπίσει τα τεράστια προβλήματα που αντιμετωπίζουν σήμερα νοικοκυριά και επιχειρήσεις. Δεν αντιμετωπίζει ριζοσπαστικά, όπως απαιτείται το ζήτημα της ακρίβειας και των ελέγχων στην αγορά. Οι αποσπασματικές του διατάξεις είτε αφορούν δευτερεύουσας σημασίας διοικητικά και νομοτεχνικά ζητήματα είτε επιβεβαιώνουν τη διαχειριστική ανεπάρκεια της Κυβέρνησης. Ακόμη και οι διατάξεις για την ενίσχυση των επιχειρήσεων που πλήττονται από καταστροφές είναι το αυτονόητο που θα έπρεπε να έχει γίνει εδώ και καιρό. Πανηγυρίζετε επειδή κάνετε το αυτονόητο. Θα έπρεπε να το έχετε θεσμοθετήσει εδώ και μήνες.

Ως Νέα Αριστερά έχουμε καταθέσει συγκεκριμένες προτάσεις και ζητάμε τη λήψη μέτρων για τη στήριξη των ελεγκτικών μηχανισμών και την ουσιαστική ρύθμιση της αγοράς με τη φορολόγηση των υπερκερδών των μεγάλων αλυσίδων σουπερμάρκετ. Ζητάμε μέτρα για τη στήριξη του παραγωγού για να υπάρξει επιτέλους έλεγχος στην κερδοσκοπία από το χωράφι στο ράφι. Ζητάμε επιτέλους τον μηδενισμό του ΦΠΑ σε βασικά είδη διατροφής. Μόνο με αυτόν τον τρόπο θα προστατέψουμε τον καταναλωτή, τις επιχειρήσεις, τα ευάλωτα νοικοκυριά.

Οι πολίτες σήμερα απαιτούν μείωση στις τιμές, αύξηση της αγοραστικής δύναμης για τη ζωή με αξιοπρέπεια, μείωση της έμμεσης φορολογίας, πάταξη της αισχροκέρδειας, φορολόγηση των υπερκερδών, αύξηση του πραγματικού μισθού.

Στις 9 Ιουνίου οι πολίτες θα στείλουν ηχηρό μήνυμα ανυπακοής και αποδοκιμασίας στο σημερινό σύστημα εξουσίας, υπερψηφίζοντας τις προτάσεις και τις θέσεις της Νέας Αριστεράς.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο ειδικός αγορητής από την Κοινοβουλευτική Ομάδα της Νίκης, ο κ. Βρεττός. Παρακαλώ, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, συνεχώς σας βλέπουμε στην τηλεόραση αλλά και στο Κοινοβούλιο, πρώτα να νομοθετείτε στο Κοινοβούλιο συνεχείς διατάξεις για την καταπολέμηση της ακρίβειας και μετά βγαίνετε στις τηλεοράσεις, σας καλούν, κάνετε νομοθετικό έργο και παρουσιάζετε τα νομοθετήματά σας κατά της ακρίβειας, που, όμως, τελικά είναι συνεχόμενα, επαναλαμβανόμενα, δείκτης ότι δεν μπορείτε να καταπολεμήσετε την ακρίβεια.

Για εμάς πολιτικά, πιστεύουμε ότι δεν θέλετε, γιατί επενδύετε στην ακρίβεια και αυτό από μόνος σας –εγώ το υπερασπίζομαι- δικαιωματικά το έχετε κατακτήσει αυτό, να είστε ο Υπουργός της ακρίβειας στο Υπουργείο της ακρίβειας. Διότι «Υπουργείο Ανάπτυξης», όπως έχει χαρακτηριστεί, υπάρχει, αλλά όχι για τον λαό. Υπάρχει ανάπτυξη μόνο για τους τραπεζίτες και μόνο για τους ολιγάρχες. Και αυτό το τρίγωνο, της Κυβέρνησης, των τραπεζιτών και των ολιγαρχών, δεν είναι ένα πολιτικό αντιπολιτευτικό αφήγημα, αλλά είναι η αλήθεια.

Οι τράπεζες, που η Κυβέρνηση μόλις πρόσφατα αποεπένδυσε, αφού πρώτα έχει δανειστεί ολόκληρος ο ελληνικός λαός, αφού προηγούμενα οι δικές σας πολιτικές -ΠΑΣΟΚ, Νέα Δημοκρατία, ΣΥΡΙΖΑ από κοινού και αναπόσπαστα και συνεχιζόμενα- τους επέτρεψαν να γκρεμιστούν και βάλατε τον λαό να τις πληρώσει. Και αφού μάτωσε για έντεκα χρόνια ο λαός, τις αποεπενδύσατε και πήρατε τις μετοχές, που είναι περιουσία του ελληνικού λαού, και τις χαρίσατε στους ιδιώτες, χωρίς καν διαγωνιστική διαδικασία.

Και αφού τις δώσατε στις τιμές που θέλανε στους ξένους ιδιώτες, συνεργάτες, κομμάτια, μέλη της Ευρωπαϊκής Ένωσης με την κοινή πολιτική, οικονομική, εξωτερική, και όλα αυτά τα ωραία λόγια, σήμερα εσείς τους τις επιστρέφετε, με τις δικές σας ευλογίες, για να δείξετε ότι πάνε καλά οι δείκτες και ότι υπάρχει ανάπτυξη. Τους επιστρέφετε κέρδη στο πρώτο τρίμηνο του 2024 1 δισεκατομμύριο στις τέσσερις συστημικές.

Και μάλιστα οι μέτοχοι που αγόρασαν τώρα -αγόρασαν τυπικά, γιατί ουσιαστικά τους χαρίσατε μέσω του ΤΑΙΠΕΔ- αυτοί παίρνουν μετά από δεκατρία χρόνια και μέρισμα! Ωραίες επενδύσεις είναι αυτές! Τις παίρνουμε τσάμπα και αμέσως παίρνουμε και μέρισμα.

Το δε αφήγημά σας ότι πάτε πολύ καλά γιατί τον κατώτατο μισθό τον πήγατε στα 780, πηγαίνετε να ρωτήσετε τους Ισπανούς, που ο κατώτατος μισθός τους είναι 50% επιπλέον, στα 1.167. Ρωτήστε τους Γάλλους, πέρα από τα Ραφάλ που τους παίρνουμε, ρωτήστε και πώς ζουν οι πολίτες τους. Έχουν τους ίδιους δείκτες; Βρίσκονται στην ίδια ανασφάλεια; Βρίσκονται στην ίδια φτωχοποίηση; Εκεί βέβαια ο κατώτατος μισθός είναι 1.700 ευρώ, 120% επιπλέον.

Επομένως σε αυτό το τρίγωνο, που έχετε περικλείσει τον λαό και φτωχοποιείται συνεχώς, οι κορυφές του, το τραπεζικό σύστημα, η Κυβέρνηση και οι ολιγάρχες, πάνε καλά. Και μάλιστα να μη μιλήσουμε για την απόκλιση των μισθών, πόση ήταν το 2013 η διαφορά του μέσου ετήσιου μισθού για τον Έλληνα εργαζόμενο σε σχέση με τον μέσο όρο της Ευρωπαϊκής Ένωσης. Υπολειπόταν τουλάχιστον 11.000 ευρώ. Σήμερα έχουμε ξεπεράσει τα 19.000 και η ζωή τραβάει την ανηφόρα.

Όμως θα έρθω στο νομοσχέδιο. Σας είπα ότι κάθε φορά που στη Βουλή επιχειρηματολογείτε για το νομοσχέδιο την πρώτη φορά σας είπα ότι ήταν αναντίστοιχο -και το απέδειξα- ο τίτλος τους σε σχέση με το περιεχόμενό του. Έχετε ένα ολόκληρο νομοσχέδιο, που φιγουράρει μπροστά: «Διατάξεις για την λύση της προστασίας του καταναλωτή, της ανάπτυξης και της εύρυθμης λειτουργίας της αγοράς», το ένα σκέλος, και «ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις», το άλλο.

Στον μεν πρώτο, εντυπωσιακό και πολύ όμορφο τίτλο έχετε τέσσερα άρθρα. Το ένα είναι ότι επιμηκύνατε τον χρόνο έναρξης σύγκρισης της τιμής της πραγματικής με την εκπτωτική και είπατε ότι από τριάντα μέρες το κάνετε εξήντα, για τον απίθανο στη δική μου λογική λόγο, που τον άκουσα σας σήμερα και μάλιστα με παρέμβασή σας.

Τι είπατε; Ότι επειδή η διάρκεια των εκπτώσεων είναι παραπάνω από τις τριάντα μέρες, ξεκινάνε με ένα ποσό και όσο πηγαίνουν προς το τέλος κλιμακώνονται οι εκπτώσεις. Είναι τότε που οι εκπτώσεις ανεβαίνουν πάρα πολύ ψηλά, γιατί δεν υπάρχουν προϊόντα. Βεβαίως, αν εσείς ξεκινήσετε -γιατί νομίζω έχετε σχέση με το εμπόριο- και δίνετε μια προσφορά σε κάποια προϊόντα, θα αποσυρθούν, θα φύγουν αν είναι πραγματική η προσφορά τον πρώτο καιρό, στο τέλος δεν θα έχει μείνει τίποτα αν είναι πραγματική η προσφορά. Επομένως, τι είπατε εσείς; Για να ακούγεται, λέει, ή για να φαίνεται το ποσόν ότι δεν μειώνεται, δηλαδή στον πρώτο μήνα έκανα 50% έκπτωση, μετά, στις επόμενες δεκαπέντε μέρες κάνω άλλο ένα 20%, εσείς θέλετε να ακούτε το 70% και να το βλέπετε.

Τι μαζοχισμός είναι αυτό; Το θέμα είναι τι βλέπεις ή τι έχει τσέπη μέσα για να πάει να αγοράσει το προϊόν; Και οι τσέπες, είτε γράφει 50% η έκπτωση είτε κάνει 70%, μπορεί για εσάς να είναι σημαντικό, αλλά για τον πολίτη είναι ένα ακόμα γεγονός το οποίο τον κάνει να πιστεύει ότι δεν θα γλυτώσει ποτέ από εσάς, παρά μόνο με έναν τρόπο, αν φύγετε από την Κυβέρνηση.

Διότι σε αυτό το τρίγωνο συνεργασίας τραπεζών, κυβερνητικών και ολιγαρχών οι μόνοι ανασφαλείς για να παραμείνουν σε αυτή, στη μία από τις τρεις κορυφές, είναι το κυβερνητικό σχήμα. Γιατί το λέω αυτό; Διότι φωνάξατε πάρα πολύ και έντονα και είπατε: «Βάλαμε 1 εκατομμύριο πρόστιμο στην «PROCTER & GAMBLE»». Δεν μας είπατε, όμως, ότι η αύξηση του τζίρου αυτής της εταιρείας ήταν 50 εκατομμύρια. Θα έλεγα κάτι για τη φοράδα στ’ αλώνι, αλλά δεν επιτρέπεται.

Όμως τι έγινε; Έδωσε αυτή η ίδια εταιρεία και μέρισμα 5 εκατομμυρίων, γιατί τρόμαξε με το πρόστιμο που της βάλατε και αντ’ αυτού, όμως, ήρθε και επένδυσε αυξάνοντας κατά 25,5% τα κονδύλια για διαφήμιση, επένδυση και προβολή.

Τους βλέπετε να υποφέρουν; Ή τους βλέπετε να τρομάζουν; Ή τους βλέπετε ότι μπορούν οι πολίτες να πάνε να αγοράσουν τα προϊόντα αυτά;

Ας μείνουν λίγο άπλυτα τα ρούχα τους, ας μείνουν λίγο άπλυτοι οι ίδιοι, ας μη φάνε λάδι, ας πάνε να πάρουν κάνα λίπος. Ναι, είναι ανάπτυξη αυτό, γιατί μπορούν να ζήσουν!

Να μη μιλήσω για την άλλη, τη «UNILEVER» ας πούμε, που τρόμαξε κι αυτή. Εκατό χρόνια λειτουργία η εταιρεία διεθνώς, στην Ελλάδα εξήντα χρόνια. Από το 2021 352,7 εκατομμύρια τζίρος. Τρόμαξε με τα 2 εκατομμύρια! Το 2022, πόλεμος στην Ουκρανία, διαλύθηκε το σύμπαν, όλα τα ελληνικά νοικοκυριά υπέφεραν γιατί αυξήθηκε υποτίθεται η ενέργεια, τρομερά όλα αυτά, οι δείκτες αυτής της εταιρείας δεν κλονίστηκαν καθόλου, δεν επηρεάστηκαν.

Βέβαια είμαστε ικανοποιημένοι γιατί παράχθηκαν, λέει, έξι εκατομμύρια νέες συσκευασίες τώρα ενός οικολογικού, παλαιού απορρυπαντικού, του Skip, σε συσκευασία ανακυκλούμενη, ως συνεισφορά της εταιρείας στη μείωση του περιβαλλοντικού αποτυπώματος.

Εγώ, όμως, θα σταθώ κυρίως στις αιτιολογίες. Διότι ένα νομοσχέδιο -σας είπα- αυτό το συγκεκριμένο είναι αναντίστοιχο του τίτλου και του περιεχομένου, παραπλανητικό, γιατί από μόνο του δεν λύνει τα προβλήματα των εισοδημάτων των πολιτών. Υποκριτικό –σας το είπα χθες- γιατί ακριβώς επιμένετε ότι είναι ωφέλιμο για τον λαό. Τελικά, με τη σημερινή σας μέχρι στιγμής παρουσία δείξατε με απροκάλυπτο τρόπο ότι είναι και ανάλγητο και εξοντωτικό για το κάθε λαϊκό νοικοκυριό.

Επομένως θα ήθελα να μπω σε ένα-ένα από τα επιχειρήματα, όσο επιτρέπει ο χρόνος, που θέσατε. Εμείς, λέει, προστατεύουμε τους καταναλωτές. Πώς τους προστατεύετε; Πηγαίνουν το βράδυ, την προηγούμενη ημέρα, να πάρουν -επειδή το σηκώσαμε εμείς το Υπουργείο- να δουν τη δημιουργία λίστας, να κάνουν τη σούμα, να προσθέσουνε, να πάρουν από τον «Σκλαβενίτη» το απορρυπαντικό, την πάνα θα την πάρουν από τον «Βασιλόπουλο».

Κύριε Υπουργέ, δεν ξέρω εσείς, εγώ είμαι μια πολύτεκνη οικογένεια, μικρή σε σχέση με πολλές πολύτεκνες οικογένειες, αλλά έχω την ευλογία της συζυγίας. Υπάρχουν μονογονεϊκές. Υπάρχουν άνθρωποι που δουλεύουν πόσες ώρες την ημέρα για να παίρνουν τα 780 ευρώ, με ποιες συνθήκες. Θα κάτσουν το βράδυ να ακούσουν εσάς, που πολύ άνετα τους λέτε: «Πηγαίνετε την προηγούμενη νύχτα, κάντε τη σούμα και μετά πάρτε το λεωφορείο, μετά το λεωφορείο πάρτε το τραμ, μετά το τραμ πάρτε τον ηλεκτρικό, για να πάτε να κάνετε ένα σλάλομ», ξέρω ’γω, «ένα σιρκουί, για να αγοράσετε το κάθε ένα προϊόν στην καλύτερη τιμή»; Αυτό δεν αξίζει να το λέτε.

Ας πάμε τώρα στην περιβόητη επιστολή του Πρωθυπουργού, που σαν τον Δον Κιχώτη ψάχνει και βρίσκει και προσπαθεί να αντιμετωπίσει προεκλογικά την ακρίβεια με έναν τρόπο, όπως γράφει επιτακτικά στην κ. Φον ντερ Λάιεν -που νομίζω ότι ο άντρας της επενδύει στην Κόρινθο με μια εταιρεία με μηδενικά σχεδόν κεφάλαια, αλλά εν πάση περιπτώσει, τους δώσαμε 32 εκατομμύρια εμείς, γιατί είμαστε γενναιόδωροι και γαλαντόμοι, τελοσπάντων επιχείρηση κάνει- λέει ο Πρωθυπουργός «Με αποφασιστικό, γρήγορο και αποτελεσματικό τρόπο, εν όψει ευρωεκλογών, να αντιμετωπίσουμε την ακρίβεια».

Αυτή δεν είναι επιστολή πραγματικά που θέλει να λύσει το πρόβλημα. Δεν είναι έγκυρη. Δεν αφορά καν τις ίδιες τις επιστολές του Χριστού. Είναι μια ντεμέκ επιστολή, κυρίως για την αιτιολόγηση που λέει μέσα. Διότι, λέει, τελικά το πρόβλημα, στην πρότασή του ο Πρωθυπουργός, είναι η γεωγραφικοί εφοδιαστικοί περιορισμοί και οι διαφορές στις τιμές πώλησης.

Με αυτές τις δύο εταιρείες, που εσείς με μεγάλο στόμφο είπατε ότι τις καταδικάζετε και τους βάζετε πρόστιμα και τα πλήρωσαν και αμέσως, δεν είναι αυτές που παράγουν στην Ελλάδα; Μήπως στου Ρέντη δεν παράγουν; Δηλαδή τι πρόβλημα έχουν οι γεωγραφικοί εφοδιαστικοί; Είναι ακριβοί μισθοί των υπαλλήλων τους; Είναι οι φθηνότεροι σε όλη την Ευρώπη. Τι είναι; Η ενέργεια μάς είπατε ότι έπεσε. Είναι δυνατόν, στη λογική οποιουδήποτε, όχι υπεύθυνου σαν τον κύριο Πρωθυπουργό, αλλά οποιουδήποτε, μέσου, απλού πολίτη, να επικαλείσαι έναν λόγο μέσα, υποτίθεται σπουδαίο, σοβαρό και μετρημένο, ότι για την ακρίβεια φταίνε οι γεωγραφικοί εφοδιαστικοί περιορισμοί, όταν πουλάνε ακριβά τα εργοστάσια, οι πολυεθνικές που παράγουν στου Ρέντη; Η πιο μακρινή απόσταση είναι η Αλεξανδρούπολη.

Είπατε κάτι άλλο, για τις εταιρείες που έκλεισαν, χίλιες διακόσιες τρεις, στη Θεσσαλονίκη επί ΣΥΡΙΖΑ. Δεν ήξερα ότι ανταγωνίζεστε τον ΣΥΡΙΖΑ. Ξέρω ότι την ίδια πολιτική υπηρετείτε, αλλά δεν ήξερα ότι ανταγωνίζεστε ποιος θα κλείσει τις περισσότερες επιχειρήσεις. Εσείς μας είπατε ότι άνοιξαν χίλιες εννιακόσιες. Χίλιες εννιακόσιες ΙΚΕ, που δεν είναι υποχρεωτικό να είναι ασφαλισμένη η μετοχή, που δεν είναι υποχρεωτικό να έχουν κεφάλαιο κάτω από 1 ευρώ; Γιατί μέχρι 1 ευρώ επιτρέπεται. Με μηδέν ευρώ δεν μπορούν να την ανοίξουν.

Επομένως, ποια είναι αυτή η ΙΚΕ; Είναι αυτή που ήρθε σε εσάς, στην υπηρεσία σας, στο Υπουργείο σας, στην επιτροπή ελέγχου των καταγγελιών περί ορθής και παραπλανητικής διαφημιστικής καμπάνιας; Αυτή η ΙΚΕ, που εσείς είστε περήφανος ότι ιδρύθηκε με νόμους και που δείχνουν την ανάπτυξη, ήταν αυτή που έκανε ηλεκτρονικό εμπόριο και έστελνε παντού φτηνά προϊόντα, παντελόνιασε τα χρήματα, τα έβαλε στην τσέπη και εσείς ψάχνετε να βρείτε ποιον;

Επομένως Νέα Δημοκρατία, ΣΥΡΙΖΑ και ΠΑΣΟΚ χέρι-χέρι πάτε. Και όχι τυχαία. Ό,τι ήταν χέρι-χέρι το έχετε πολιτικά υιοθετήσει, ακριβώς για να παραπλανήσετε τον ελληνικό λαό.

Εδώ θα πρέπει να υπήρχε συνταγματικό δικαστήριο, να ελέγχει τελικά με όρους πραγματικά αντικειμενικούς πώς παραπλανάται ένας λαός, όταν του λες ότι αναπτύσσεται, ενώ υποφέρει. Υπάρχει κάποιος; Εκεί είναι το πρόβλημα, στην ελληνική δικαιοσύνη, που το μόνο που κάνει είναι να δίνει παρατάσεις, όταν υπάρχουν αιτήματα εναντίον των δανείων των τραπεζών, με ρήτρα ελβετικού φράγκου, που σε όλη την Ευρώπη αυτά έχουν σβηστεί και μόνο στην Ελλάδα το Ανώτατο Δικαστήριο τα παραπέμπει δυόμισι χρόνια μετά. Ποιος να φυλάξει ποιον; Σίγουρα όχι εσείς, σίγουρα όχι η δικαιοσύνη.

Επομένως, όσο κι αν λέτε για τα πρόστιμα εσείς ότι τα μειώσατε για να σώσετε τα μικρά μαγαζιά της γειτονιάς, για πέστε μας –γιατί σας το ζητήσαμε στατιστικά- ποσά μικρά μαγαζιά έχουν κλείσει; Πόσες μεγάλες επιχειρήσεις έχετε κλείσει; Εσείς λέτε ότι είμαι πέντε χιλιάρικα που μειώσατε το πρόστιμο, σώσατε ένα μαγαζί. Το σώσατε γιατί παραμένει ανασφάλιστος αυτός που το έχει ή πρέπει να πάει γιατί δεν μπορεί να πάει να πληρώσει την ασφαλιστική του εισφορά; Διότι δεν μπορεί να κλείσει αυτό το μαγαζί, γιατί θα πρέπει να πληρώσει τον ΦΠΑ του και δεν έχει τρόπο να κλείσει. Διότι κάθε ημέρα που φεύγει από την αγορά χρεώνεται και περισσότερο μέχρι να φύγει για την αγορά.

Εκτός αν μου πείτε εσείς ότι με τα μεγάλα πρόστιμά σας τρομάξατε τις πολυεθνικές, τις διώξατε και ότι το πρόβλημά τους είναι, βάσει της επιστολής του κυρίου Πρωθυπουργού, ότι επειδή από τον Ρέντη παράγονται τα προϊόντα και φεύγουν στην Ιταλία, κι από την Ιταλία πάνε στη Γερμανία, κι από τη Γερμανία πάνε στην Ουκρανία, μαζί με τα όπλα που στέλνετε από την πατρίδα μας σε έναν πόλεμο που δημιουργεί προβλήματα σε όλους στους Έλληνες παραγωγούς και τους δίνετε ένα αντίδωρο εσείς, επειδή είναι προεκλογικά. Διότι αν πιστεύατε εσείς ότι δικαιούνταν, θα τα είχατε δώσει εγκαίρως, τότε που επιλέγατε να σύρετε την πατρίδα μας, στέλνοντας πολεμικό υλικό, σε έναν πόλεμο που δεν ωφέλησε τους πολίτες μας, απλώς τους οδήγησε στην περαιτέρω φτωχοποίηση.

Επομένως μπορεί ο Πρωθυπουργός να στέλνει επιστολές, μπορεί να κάνει όποτε θέλει και τον Δον Κιχώτη, αλλά δεν μπορείτε, όσο και να επηρεάζετε τα μέσα μαζικής ενημέρωσης, να διαγράψετε την αλήθεια και να την αλλοιώσετε. Ο κόσμος υποφέρει, το ξέρετε, και ελπίζω να έχει τη σύνεση και την αποφασιστικότητα να το δείξει στις ευρωεκλογές.

Ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι δημοκρατίας», που οργανώνει το Ίδρυμα της Βουλής, είκοσι μία μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Βούλας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο ειδικός αγορητής από την Κοινοβουλευτική Ομάδα των Σπαρτιατών κ. Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ψηφίζουμε σήμερα το νομοσχέδιο αυτό με τις διατάξεις για την ενίσχυση της προστασίας του καταναλωτή και της ανάπτυξης, το οποίο σίγουρα θα πρέπει να έρχεται σε πρώτη σειρά, γιατί η χώρα χρειάζεται μια ανάπτυξη, οι καταναλωτές χρειάζονται ανάπτυξη για να δουν τα εισοδήματά τους να υπάρχουν στην τσέπη τους και να μπορούν να έχουν αγοραστική ικανότητα και την εύρυθμη λειτουργία της αγοράς, όπως επίσης και κάποιες ρυθμίσεις, στις οποίες εμπεριέχονται και κάποιες αδειοδοτήσεις για συμπληρωματική άδεια σε παραμεθόριο και άλλους σταθμούς.

Το θέμα, κύριε Υπουργέ, επειδή παρακολούθησα σε όλες τις επιτροπές όσες παρεμβάσεις κάνατε και οι οποίες ήταν αρκετές και επεξηγηματικές στον τρόπο με τον οποίο εσείς σκέφτεστε το νομοσχέδιο, το θέμα δεν είναι να βλέπουμε αυτό που γίνεται στην Ελλάδα, να προσπαθούν να μας πείσουν κάθε δύο μέρες ή κάθε μια βδομάδα οι Υπουργοί μας ότι η οικονομία μας πηγαίνει καλά, η πολιτική μας πηγαίνει καλά, ότι ανακτούμε επενδυτικές βαθμίδες, ότι έρχονται τα καλύτερα, ότι εμείς είμαστε η καλύτερη οικονομία αναπτυσσόμενη στην Ευρώπη. Το θέμα είναι ότι οι πολίτες οι ίδιοι είναι το κριτήριο της αγοράς, ό,τι και να πείτε, ό,τι στοιχεία και να παραθέσετε, όπως μας παραθέσατε χθες σε μια αναφορά που έκανα εγώ για την αγορά της Θεσσαλονίκης, και μου είπατε ότι σύμφωνα με το ΓΕΜΗ έκλεισαν δέκα χιλιάδες επιχειρήσεις και άνοιξαν δεκαπέντε χιλιάδες ή είκοσι πέντε, δεν λέει τίποτα στον κόσμο αυτό, ούτε στους εμπόρους ούτε στους ανθρώπους οι οποίοι κλείνουν ή ανοίγουν επιχειρήσεις, οι αριθμοί αυτοί. Διότι σίγουρα μπορεί να κλείσει κάποιος μία επιχείρηση για διάφορους λόγους και ο ίδιος να ανοίξει μία ή δύο, προσπαθώντας να ξεφύγει είτε από προβλήματα που προϋπήρξαν εκεί είτε από δάνεια που υπήρχαν και ήταν δύσκολο να αντεπεξέλθει και έβαζε κάποιους άλλους -γιατί υπάρχουν αυτά τα τεχνάσματα, και πτωχεύσεις γίνονται- συγγενείς του μετά και ανοίγουν άλλη επιχείρηση.

Εγώ σας λέω ότι περπατώντας σε δρόμους της Θεσσαλονίκης σε κεντρικούς, όπως είναι -γνωρίζετε σίγουρα- η Βασιλίσσης Όλγας, βλέπω ότι σε έναν δρόμο που άνθιζαν καταστήματα πολλά, κλείνουν και δεν ανοίγει κανένα άλλο εκεί. Και αν δεν ανοίγουν σε κεντρικές περιοχές της Θεσσαλονίκης, εμπορικές, δεν μπορώ να φανταστώ ότι μπορεί να ανοίγουν περιμετρικά, περιφερειακά ή έξω από τη Θεσσαλονίκη.

Εν πάση περιπτώσει -και δεν είναι μόνο η Θεσσαλονίκη αυτή που το διαπιστώνει, είναι και άλλες περιοχές στην Αθήνα- οι αριθμοί δεν λένε τίποτα. Το πρόβλημα είναι ότι οι Έλληνες δυστυχώς σήμερα δεν αισθάνονται αυτή την αύξηση που λέτε της αγοραστικής τους αξίας.

Και θα σας πω κάτι, όταν εγώ, μετά που ήθελα να ασχοληθώ στη στεριά, να ανοίξω ένα ναυτιλιακό γραφείο στη Βραζιλία, μετά που άφησα το επάγγελμα του πλοιάρχου, όταν ήθελα να ανοίξω το γραφείο πήγα σε μια τράπεζα στη Banco Safra, μια λιβανέζικη τράπεζα στη Βραζιλία. Ξέρετε τι μου είπε; «Τι επάγγελμα κάνεις;» Λέω: «Είμαι πλοίαρχος». «Τι μπορείς να κάνεις;» «Να ανοίξω ένα ναυτιλιακό γραφείο.». «Τι να κάνεις;». «Να εκφορτώνω πλοία, να φορτώνω, να ναυλώνω, να είμαι πράκτορας, να είμαι τα πάντα.».

Απάντηση: «Ωραία, θα σου δανείσουμε χρήματα και από τον πρώτο χρόνο και μετά θα αρχίσεις να αποπληρώνεις, βάσει μιας συνεννόησης που κάναμε». Έτσι κάνουν οι τράπεζες σε όλο τον κόσμο και μέχρι σήμερα σας βεβαιώνω έτσι γίνεται και εκεί σε όποιον παρουσιάσει ένα business plan.

Στην Ελλάδα δεν σε αφήνουν να περάσεις. Αν είσαι ο χ πλοίαρχος του Εμπορικού Ναυτικού, που άφησες το επάγγελμά σου για να κάνεις μία δουλειά, θα σου πουν: «Τι collateral έχεις;». Κατ’ αρχάς δεν θα σου κλείσουν ραντεβού. Θα σε δουν, αν έχεις μέσον για αυτό τον λόγο μετά, από πολλά χρόνια ούτε καν εβδομάδες.

Λοιπόν, η ανάπτυξη της αγοράς εξαρτάται από πολλούς παράγοντες. Ο πρώτος είναι οι τράπεζες να μην είναι εισπράκτορες, να μην είναι τοκογλύφοι όπως είναι σήμερα, να μην ιδρύουν θυγατρικές. Γιατί, κακά τα ψέματα, κύριε Υπουργέ, δεν ξέρετε ότι αυτές οι εταιρείες είσπραξης, δανείων κ.λπ. ανήκουν στις τράπεζες; Ξέρετε και η Do Value που ανήκει και οι άλλες, η Intrum -πώς λέγεται. Τα ίδια στελέχη που εργάζονται στις τράπεζες, εργάζονται και σε αυτές οι εταιρείες. Έχουν θυρίδες στην Ιρλανδία και εδώ στην Ελλάδα εμφανίζονται αυτοί οι servisers, οι οποίοι παίρνουν κάθε πρωί τηλέφωνο τον κόσμο και απαιτούν δάνεια, τα οποία έχουν αγοράσει αυτοί με 10% επί της συνολικής αξίας και προσπαθούν -οι ίδιες οι τράπεζες, δηλαδή- να προσπορίσουν τεράστιο κέρδος από αυτή την ιστορία και μετά τα πουλάνε. Εκεί θα πρέπει να παρέμβει το κράτος, για να μου δείξει εμένα ότι, όντως, θέλει να υπάρξει η ενίσχυση της προστασίας του καταναλωτή και της ανάπτυξης της χώρας.

Δεν είστε μόνο εσείς. Ο ΣΥΡΙΖΑ που ήταν πριν, κύριε Υπουργέ, είναι αυτός που θέσπισε το ιδιώνυμο στις εξώσεις των σπιτιών και όποιος πήγε να διαμαρτυρηθεί αν τον έβγαζαν από το σπίτι, πήγαινε φυλακή. Κανείς δεν πρόκειται να προστατεύσει τον καταναλωτή και το ΠΑΣΟΚ αύριο, όποιος θα είναι. Όλοι μιλάμε εδώ, αλλά στο τέλος της ημέρας όλοι εξυπηρετούν τα ίδια συμφέροντα. Αυτό είναι το άσχημο. Από εκεί δεν μπορεί να ξεφύγει ο πολίτης, ο οποίος είναι παγιδευμένος. Βλέπουμε τους ανθρώπους δίπλα μας να μην ξέρουν πού να πρωτοφυλαχθούν.

Είπατε προχθές ότι ο μισθός από τα 1.000 ευρώ που ήταν πριν κάποια χρόνια, πήγε 1.200 ευρώ σήμερα. Δεν ξέρω, βέβαια, αν τον παίρνει πολύς κόσμος αυτό τον μισθό. Μιλάμε για καθαρά. Πείτε μου, όμως, πόσο είχε -ένα απλό θα σας πω- το ενοίκιο ενός σπιτιού ογδόντα τετραγωνικών τότε που ήταν 1.000 ευρώ; Να σας πω, επειδή παρακολουθώ, είχε 300 ευρώ και σήμερα έχει 800 ευρώ. Ποιος έχει απορροφήσει, λοιπόν, αυτή την αύξηση των 200 ευρώ;

Πάλι, επειδή είπατε χθες ότι δεν ψάξαμε για τις αιτίες ακριβείας, φυσικά και τις ξέρουμε τις αιτίες για την αύξηση των καυσίμων και όλα τα συναφή. Όμως, δεν πρέπει και εμείς να κοιτάξουμε τα εμπορικά κόστη; Ξέρουμε πόσο πήγε και ένα κοντέινερ. Κάποτε φέρναμε κοντέινερ από την Κίνα ένα εικοσάρι με 1.500 ευρώ και τώρα το πουλάνε 5.000 και 6.000 ευρώ τη μεταφορά του. Γνωστά είναι όλα αυτά.

Πρέπει, όμως, και εμείς πρώτον, να κυνηγήσουμε τα μεγάλα κοράκια που είναι οι πολυεθνικές, που πλέον είναι αχόρταγες, είναι αδηφάγες και αδυσώπητες, οι οποίες θέλουν συνέχεια μόνο κέρδη. Δεν μπορούμε να βλέπουμε κάθε χρόνο να μεγαλώνουν τα κέρδη τους κατά 0,3, κατά 0,5, κατά 1, κατά 1,5 δισεκατομμύριο και να λέμε ότι απλά μπορούν να συσσωρεύουν πλούτο. Όχι, κύριε Υπουργέ, πρέπει να συνεισφέρουν στο κοινωνικό σύνολο και αυτοί. Γιατί το κοινωνικό σύνολο τούς έχει κάνει γίγαντες, οι καταναλωτές. Οι καταναλωτές και με τους έμμεσους φόρους, που έχουν σχέση με αυτούς που κερδίζουν, είναι αυτοί που στηρίζουν και τον προϋπολογισμό μας. Ο προϋπολογισμός μας βασίζεται στους έμμεσους φόρους. Νομίζω 45%, 50% και πάνω είναι οι έμμεσοι φόροι. Οι οποίοι τι είναι; Είναι ΦΠΑ κ.λπ.. Σίγουρα βολεύει το κάθε κράτος να ανεβαίνουν οι τιμές, γιατί ανεβαίνοντας οι τιμές, ανεβαίνει ο ΦΠΑ και παίρνει περισσότερους φόρους. Είναι, όμως, πολιτική αυτή; Είναι πολιτική επιβίωσης;

Εγώ να δω το νομοσχέδιο αυτό. Είπατε χθες: «Δεν θα ψηφίσετε αυτό το άρθρο. Δεν είναι καλό αυτό το άρθρο;». Ένα, ένα αν τα δούμε, σίγουρα, ναι, μπορεί να τα ψηφίσουμε. Μπορεί να πω «ναι, αυτό το άρθρο είναι καλό». Θεσσαλία; Τροποποίηση σε αυτό το άρθρο για τη βιομηχανική ανάπτυξη; Σίγουρα. Για ανάπτυξη δεν βλέπω τίποτα, όμως, το οποίο θα μου προσφέρει.

Είπαμε φτιάξτε ένα νομοσχέδιο δύο, τρία Υπουργεία, το οποίο θα ενσωματώνει όλα όσα ψηφίσαμε κατά καιρούς εδώ, αυτό το τελευταίο χρονικό διάστημα. Αλλού είχαμε την πάταξη της φοροδιαφυγής, αλλού είχαμε κάτι άλλο. Δηλαδή Οικονομικών, Ανάπτυξης κ.λπ., ένα νομοσχέδιο απλό, να περιέχει τα πάντα, το οποίο, όμως, να εφαρμόσει και τις διατάξεις. Αλλού είχαμε ότι θα βοηθήσουμε την αγορά, αλλού θα πάνε τα ΕΣΠΑ. Δεν χρειάζεται. Ο κόσμος είναι χαμένος και δεν μπορεί.

Υπάρχει η δυνατότητα των ΕΣΠΑ και του Ταμείου Ανάκαμψης μέχρι το 2027 και κανείς δεν τολμάει να ζητήσει. Πάνε και τα ζητάνε και τα απορροφούν μόνο οι μεγάλοι. Το ξέρετε αυτό, είναι η πραγματικότητα. Λέτε ότι μπορεί ο καθένας να ζητήσει. Δεν μπορεί. Μάλιστα, είναι τέτοιες οι απαιτήσεις των τραπεζών, οι απαιτήσεις των ενδιάμεσων, οι απαιτήσεις αυτών που χειρίζονται τα ΕΣΠΑ για να δώσουν ή για να δώσουν αναπτυξιακά προγράμματα, οι οποίες δεν καλύπτονται σε κανέναν από τους Έλληνες. Μην ξεχνάμε ότι οι περισσότεροι Έλληνες σήμερα είναι και στον «ΤΕΙΡΕΣΙΑ». Ψάξτε, κάντε μια στατιστική, να δείτε ότι το 90% των εμπόρων κ.λπ. έχει ένα πρόβλημα που είναι στον «ΤΕΙΡΕΣΙΑ». Αυτομάτως τον αποκόπτει από οποιαδήποτε πρόθεση εισαγωγής ή προσπάθεια εισαγωγής σε ένα πρόγραμμα**.** Αυτό με τον «ΤΕΙΡΕΣΙΑ» είναι ένα αμερικάνικο σύστημα, κακώς υιοθετημένο στην Ελλάδα. Στην Αμερική υπάρχουν τα points που τους δίνουν κάποια στατιστική στην αγορά, αλλά με τον καιρό αυτά αφαιρούνται. Εδώ πληρώνει κάποιος μια επιταγή που χρωστούσε πριν δεκαπέντε χρόνια και υπάρχουν ίχνη στον «ΤΕΙΡΕΣΙΑ» και φαίνεται ως κακοπληρωτής. Άσχετα αν σβήνει, υπάρχουν ίχνη. Αυτά τα ίχνη δεν σβήνουν ποτέ. Δεν μπορεί ο άνθρωπος αυτός να φανεί ότι είναι καθαρός στην αγορά και ας έκανε προσπάθεια να πληρώσει τα όποια χρέη είχε κ.λπ..

Επίσης, έχουμε θέματα -γιατί μιλάμε για ανάπτυξη- με εισφορές του ΕΦΚΑ. Κύριε Υπουργέ, πρέπει να γίνει -και δεν είναι σίγουρα αρμοδιότητα του Υπουργείου σας- μια σύμπτυξη γενική, γιατί μιλάμε για ανάπτυξη. Όλα τα Υπουργεία πρέπει να συνεισφέρουν. Είναι δυνατόν κάποιος που έχει χάσει τη ρύθμισή του στον ΕΦΚΑ, επαγγελματίας ή ιδιώτης, να μην μπορεί να την ξανακάνει, με τον τρόπο που σήμερα υπάρχουν οι προϋποθέσεις και να απαιτείται να πληρώσει σχεδόν το μισό ποσό, για να την πάρει; Και τι να κάνει; Δώδεκα ή είκοσι τέσσερις δόσεις; Δεν ξέρω πόσες θα κάνει. Γιατί δεν επαναφέρετε τις εκατό δόσεις; Γιατί δεν κόβεται τα πρόστιμα; Εκατοντάδες, χιλιάδες Έλληνες θέλουν να αποκομίσουν αυτό το όφελος, για να βγουν πάλι στην αγορά. Δεν πιάνω καν τους ανέργους, για τους οποίους παρ’ ότι μας είπατε ότι βελτιώθηκε η κατάσταση -και θέλω να το πιστεύω-, πάντως είναι γύρω στις οκτακόσιες χιλιάδες με ένα εκατομμύριο. Η ίδια η ΔΥΠΑ το είπε πέρυσι τον Ιανουάριο, ένα εκατομμύριο εκατό χιλιάδες. Οι ΑΜΕΑ, οι οποίοι δεν έχουν τη δυνατότητα να προσφέρουν. Χαριστικά θα πάρουμε ένα ποσοστό κάποιων ΑΜΕΑ, οι οποίοι βέβαια πρέπει να έχουν κάποια ειδικά προσόντα, να προσληφθούν κάπου. Δεν πρέπει να δοθούν, για ανάπτυξη που λέμε, σε αυτό το 12% της ελληνικής κοινωνίας που αποτελούν οι ΑΜΕΑ, οι δυνατότητες να μπορούν να προσφέρουν; Όλα αυτά μαζί συνθέτουν την ανάπτυξη της χώρας.

Δεν θέλω να μπω σε ιδιαίτερες λεπτομέρειες, γιατί δεν είμαι οικονομολόγος και δεν τις γνωρίζω. Σίγουρα τα ξέρετε καλύτερα. Ό,τι λέω, το λέω ως απλός πολίτης που τα ζω και από ό,τι ακούω γύρω μου. Πιο εξειδικευμένοι είστε εσείς και οι σύμβουλοί σας, το πιστεύω. Νομίζω, λοιπόν, πως καταλαβαίνετε ότι αυτά που λέω έχουν μία βάση, αυτή τη βάση που ζητούν οι Έλληνες πολίτες.

Τι ζητούν; Να μπορούν να ζουν τα παιδιά τους, να έχουν πρόσβαση στα σχολεία, να έχουν πρόσβαση στην υγεία. Έχουν στραφεί, πλέον, όλοι στην ιδιωτική ασφάλιση, την οποία δεν μπορεί να έχουν όλοι. Βλέπουμε τι γίνεται στα νοσοκομεία μας. Να έχουν τη δυνατότητα να πάνε στη δουλειά τους αξιοπρεπώς, να μην παιδεύονται δύο ώρες την ημέρα για να φτάσουν στη δουλειά τους και άλλες δύο για να γυρίσουν το βράδυ, οπότε εξουθενωμένοι να περιμένουν την επόμενη ημέρα και να μην μπορούν να σκεφθούν τι μπορούν να κάνουν, τι μπορούν να ζήσουν καλύτερα.

Να δούμε τους νέους μας, να μην περιμένουν να ζήσουν, κύριε Υπουργέ, με αυτή την περίφημη σεζόν. Οι νέοι περιμένουν να πάνε να δουλέψουν έξι μήνες σεζόν. Να έχουν μόνιμη ενασχόληση. Αυτά είναι που θέλουμε. Να υπάρξουν θέσεις εργασίας. Να στραφεί ο κόσμος στην πρωτογενή παραγωγή. Για τους αγρότες μας δεν έχουμε εξειδικεύσει προγράμματα στην αγροτική παραγωγή. Να κάνουμε τα παιδιά των αγροτών να στραφούν εκεί. Δεν τους έχουμε δώσει τα εχέγγυα. Να μειώσουμε στους αγρότες μας -γιατί και αυτό ανάπτυξη είναι- τα έξοδά τους με τα καύσιμα, τα έξοδά τους με τους εκτελωνισμούς των αγροτικών μηχανημάτων. Αυτά είναι τα προβλήματα που έχουν. Δεν είναι μόνο η Θεσσαλία, που σίγουρα το μεγαλύτερο μέρος των αγροτών μας ο κάμπος, είναι και άλλοι αγρότες. Είναι και στην Κρήτη μας, είναι και στις Σέρρες, είναι και στη Μακεδονία, είναι και στην Πελοπόννησο.

Λέμε ότι δεν έχουμε εργατικά χέρια. Τι εργατικά χέρια; Να φέρνουμε παράνομους μετανάστες, γιατί δεν έχουμε Έλληνες, οι οποίοι συνειδητοποιημένα θα στραφούν στην αγροτική παραγωγή ή στην κτηνοτροφία, για να βοηθήσουν τη χώρα μας να αναπτυχθεί; Έτσι επιβίωσε η Ελλάδα κάποτε, με τη γεωργική και την κτηνοτροφική παραγωγή, την αλιεία.

Και βλέπω εδώ τώρα ένα άρθρο το οποίο έχει ειδική αναφορά στις επενδύσεις στην αλιεία. Δεν ξέρω γιατί υπάρχει μόνο αυτή η αύξηση από 50 στα 55 εκατομμύρια ευρώ και εν πάση περιπτώσει, δεν με ενδιαφέρει αυτό. Με ενδιαφέρει γενικά η Ελλάδα όλη να έχει τη δυνατότητα να αναπτυχθεί, από τον πιο μικρό, όμως, σε δυνατότητες Έλληνα μέχρι τη μεσαία επιχείρηση. Οι μεγάλοι την έχουν βρει την άκρη. Είναι ήδη και με τις τράπεζες διασυνδεδεμένοι.

Και επίσης, το κυριότερο, οι τράπεζές μας, όπως είπα στην αρχή, κύριε Υπουργέ, να σταματήσουν να γίνονται -γιατί πλέον δεν υπάρχει ελληνική τράπεζα, νομίζω- σερίφηδες και εισπράκτορες. Να είναι και χορηγοί στην αγορά, να δώσουν κάποια από τα κέρδη τους, να βοηθήσουν Έλληνες, να δώσουν δάνεια σε Έλληνες για τις επιχειρήσεις τους, να μη θέλουν να δώσουν 10.000 και να ζητούν 300.000 collateral, να βοηθήσουν την αγορά. Αυτό, το να μοιράζονται μεταξύ τους κέρδη, όπως έκανε και ο Πρόεδρος της ΔΕΗ προχθές, που μοίρασε από 60 χιλιάρικα στους διευθυντές και στον εαυτό του, το κάνουν και οι τράπεζες. Ας δώσουν στον κόσμο τη δυνατότητα να μπορέσουν να δημιουργήσουν επιχειρήσεις, να εργαστούν, να επενδύσουν.

Όσο για το νομοσχέδιο, θα ψηφίσουμε κατά συνείδηση την ώρα της ψήφισης.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ολοκληρώνουμε τους εισηγητές και ειδικούς αγορητές με την ειδική αγορήτρια από την Πλεύση Ελευθερίας, την κ. Κεφαλά Γεωργία.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Κύριε Υπουργέ, θα ήθελα να λαϊκίσω λίγο, όπως το λέτε και εσείς εδώ συχνά-πυκνά. Θα το κάνω όχι με τη διάθεση να λαϊκίζω, αλλά επειδή πραγματικά βιώνουμε στην καθημερινότητά μας περιστατικά, τα οποία εμένα προσωπικά με στενοχωρούν πάρα πολύ, γιατί αντιλαμβάνομαι πως εμείς ίσως εδώ έχουμε τη δυνατότητα να κινηθούμε ως καταναλωτές διαφορετικά, αλλά η μεγαλύτερη πλειοψηφία των πολιτών δεν την έχει.

Και θέλω να πω για ένα χθεσινό περιστατικό, που μπήκα σε ένα μπακαλικάκι της γειτονιάς μου στα Κάτω Πατήσια, μια περιοχή φτωχή και πήρα δύο μπουκάλια γάλα και τρία πακέτα μακαρόνια. Τα δύο μπουκάλια γάλα, επειδή έχω τη δυνατότητα να πάρω κάτι καλό ποιοτικά, ήταν δύο μπουκάλια γάλα φρέσκο βιολογικό γιαννιώτικο κατσικίσιο γάλα, δηλαδή κάτι πολύ ακριβό και δυσπρόσιτο για τον καταναλωτή και τρία πακέτα μακαρόνια ολικής -και αυτά βιολογικά- τα οποία μου στοίχισαν 20 ευρώ.

Πραγματικά, δεν έχουμε ξαναζήσει τέτοιες εποχές. Είναι η πρώτη φορά που τις ζούμε και πιστεύω ότι θα γίνουν και ακόμα χειρότερες. Διότι, αν θέλει κάποιος να ενισχύσει την τοπική επιχειρηματικότητα -όπως πολλές φορές επιλέγω- και να ενισχύσει και τα τοπικά προϊόντα, είναι σχεδόν απαγορευτικό. Αυτή, δηλαδή, η διάθεση του να ενισχύσει κάποιος τις μικρές επιχειρήσεις και όχι τα σούπερμαρκετ είναι σχεδόν αδύνατη. Και πραγματικά, αναρωτιέμαι τι θα γίνουν και αυτές οι επιχειρήσεις, αλλά και τα τοπικά προϊόντα. Μάλλον, θα εξαφανιστούν ή θα πέσουμε σε επιλογές πολύ κατώτερης ποιότητας ή θα κλείσουν αυτά τα μαγαζιά.

Και για να μπούμε και στο νομοσχέδιο, με το οποίο, προς τιμή σας, λέτε ότι υπάρχει μια προσπάθεια να γίνει κάτι, αλλά αυτά δεν είναι λύση στο μεγάλο πρόβλημα της ακρίβειας. Το λέτε και εσείς επανειλημμένα και καλά κάνετε και το λέτε, για να μην εξαπατούμε και τον ελληνικό λαό.

Έχουμε, λοιπόν, ένα νομοσχέδιο του Υπουργείου Ανάπτυξης που απαρτίζεται από τριάντα δύο άρθρα μοιρασμένα σε επτά κεφάλαια τα οποία καλύπτουν διαφορετικούς τομείς της αρμοδιότητας του Υπουργείου, για να παρακολουθούν και οι πολίτες που μας βλέπουν, γιατί για αυτούς πρόκειται. Αυτά τα κεφάλαια αφορούν στην ενίσχυση του ανταγωνισμού. Είναι παρεμβάσεις του Υπουργείου στις βιομηχανικές δραστηριότητες, ρυθμίσεις για τις επενδύσεις. Υπάρχει ένα κεφάλαιο Ε΄ με τον γενικόλογο τίτλο: «Συμπληρωματικές ρυθμίσεις για την ενίσχυση της ανάπτυξης» και άρθρα για τις επιχειρήσεις που πλήττονται από τις καταστροφές, που φυσικά καλωσορίζουμε οι περισσότεροι, παρ’ όλο που και αυτά δεν περιλαμβάνουν μια μελέτη επί του συνόλου των προβλημάτων και των λύσεων που μπορούν να δοθούν.

Ο κ. Απόστολος Οντόπουλος, Πρόεδρος του Εμπορικού Συλλόγου Βόλου, που τον ακούσαμε στους φορείς, ανέφερε πως θα έπρεπε να υπάρχει ειδικό πρόγραμμα στήριξης ΕΣΠΑ, θα έπρεπε να έχει υπάρξει ειδικό πρόγραμμα για τους ανέργους της Θεσσαλίας, μειωμένο ΦΠΑ για τις πληγείσες περιοχές, επαναφορά των εκατόν είκοσι δόσεων για τις πληγείσες επιχειρήσεις και έναν σωρό άλλα μέτρα που θα έπρεπε να λάβουμε για να βοηθήσουμε πραγματικά και επί του συνόλου τους ανθρώπους αυτούς. Όμως, δεν το κάνουμε.

Και τέλος, το νομοσχέδιο κλείνει με δύο ακόμα κεφάλαια με τίτλους: «Λοιπές επείγουσες διατάξεις» και «καταργούμενες διατάξεις», καταργούμενες διατάξεις των δικών σας νόμων 4849/2021 και 4887/2022.

Με την ακρίβεια, λοιπόν, και την προστασία του καταναλωτή, το μεγαλύτερο δηλαδή πρόβλημα του πολίτη που ζει σε αυτή τη χώρα, το να ασχολείται το νομοσχέδιο σε τρία άρθρα, το 3, το 4 και το 5, μας φαίνεται πολύ λίγο. Το 3 είναι για την προστασία του καταναλωτή από ψευδεπίγραφες εκπτώσεις. Είναι χρήσιμο. Το άρθρο 4 μας παρουσιάζει την αρμόδια αρχή για την εφαρμογή του άρθρου 3 και για την επιβολή κυρώσεων σε αντίθετη περίπτωση. Η αρχή αυτή είναι η ΔΙΜΕΑ του Υπουργείου Ανάπτυξης. Η ΔΙΜΕΑ, ούσα υποστελεχωμένη, όπως όλες οι υπηρεσίες των Υπουργείων, φυσικά, δεν θα καταφέρει να βρίσκεται παντού σε όλη την Ελλάδα για να κάνει ελέγχους, ελέγχους που θα γίνονται με συστάσεις -παρατηρήσεις, δηλαδή, στην αρχή- και στη συνέχεια, θα πέφτουν και τα πρόστιμα, όπως ακούστηκαν βέβαια πολλές αντιρρήσεις ακόμα και για τη μέθοδο αυτή.

Και τέλος, το άρθρο 5 αναφέρεται στο μητρώο ενώσεων καταναλωτών. Οι ενώσεις καταναλωτών θα έπρεπε να ενισχύονται πιστεύουμε περισσότερο, ώστε να μας δίνουν πληροφορίες και τρόπους να δρα το καταναλωτικό κοινό ομαδικά. Η δύναμη των καταναλωτών είναι μεγάλη και πολλές φορές, ρυθμιστικός παράγοντας της αγοράς.

Προτείνουμε να υπάρχει κατάλογος αναρτημένος, κάτι που γίνεται προσπάθεια, ήδη, με την πλατφόρμα που θα βάλει σε λειτουργία το Υπουργείο. Να υπάρχει, λοιπόν και κάποιος κατάλογος με εταιρείες και προϊόντα που αυξάνουν τις τιμές προοδευτικά, μεθοδικά και σε βάθος χρόνου, να ξέρει και ο καταναλωτής και να πράττει ανάλογα. Και όπως ανέφερε και ο Πρόεδρος -γιατί όχι;- και είπαν και κάποιοι προλαλήσαντες από του Βήματος, να υπάρχει και μια ενημέρωση για το ποια είναι η χονδρική τιμή του προϊόντος και η λιανική, να μπορούν να βλέπουν την πιθανή ύπαρξη αισχροκέρδειας οι καταναλωτές και να αναγράφεται πάνω στο προϊόν.

Πρέπει, λοιπόν, οι ενώσεις καταναλωτών να βοηθιούνται στο έργο τους και όχι μόνο να ελέγχονται και να τιμωρούνται με διαγραφή από το μητρώο, εάν δεν προσφέρουν μέσα σε έναν χρόνο ουσιαστική δράση, όπως χαρακτηριστικά αναφέρεται.

Στη συνέχεια, έχουμε τον βαρύ τίτλο: «Ανάπτυξη και εύρυθμη λειτουργία της αγοράς», με τα άρθρα από το 6 έως το 10. Είναι πέντε άρθρα, δηλαδή, με τίτλους: «Παράταση, συμπλήρωση παραρτήματος» κ.ο.κ..

Όλα αυτά μας δείχνουν στην πραγματικότητα πως η Κυβέρνηση παραμένει αμήχανη μπροστά στο πρόβλημα και είναι αμήχανη όχι μόνο επειδή δεν έχει ιδέες, αλλά κυρίως γιατί δεν είναι αποφασισμένη να έρθει αντιμέτωπη με την αισχροκέρδεια και τη γενναία λήψη μέτρων και όχι σε ένα, αλλά σε πολλά επίπεδα. Έπεσαν 9,4% μέσα στη διετία οι πραγματικοί μισθοί, δηλαδή η αγοραστική ικανότητα. Διότι αυτό είναι που μας ενδιαφέρει. Ο ευρωπαϊκός μέσος όρος ήταν κάτω από το μισό του δικού μας ποσοστού, στο 4,5% στη διετία 2022 - 2023. Την ίδια στιγμή, οι ελληνικές επιχειρήσεις αύξησαν τα κέρδη τους κατά 9,3%. Στην Ευρωζώνη, αντίθετα, τα κέρδη σημείωσαν άνοδο μόλις στο 2,1%.

Παρ’ όλα αυτά, το φαινόμενο αυτό είναι υπαρκτό σε όλη την Ευρωζώνη. Τα κέρδη των επιχειρήσεων αυξάνονται με ρυθμούς υψηλότερους από τον πληθωρισμό, σε αντίθεση με τη συρρίκνωση των μισθών και τις απώλειες σε μονάδες αγοραστικής δύναμης, φαινόμενο το οποίο είναι ακόμα πιο έντονο στην Ελλάδα βέβαια.

Οι αυξήσεις του κατώτατου μισθού στη χώρα μας είναι πολύ πιο κάτω από τον πληθωρισμό στα είδη πρώτης ανάγκης, σύμφωνα με στοιχεία της ΕΛΣΤΑΤ. Η Πλεύση Ελευθερίας έχει εδώ και μήνες ζητήσει την επιστροφή του δέκατου τρίτου και δέκατου τέταρτου μισθού γιατί, ας μη γελιόμαστε, το πρόβλημα θα γίνει πολύ μεγαλύτερο και η ψαλίδα ανάμεσα στους μισθούς και στα κέρδη θα ανοίγει φυσικά όλο και περισσότερο.

Η EUROSTAT αναφέρει πως είμαστε δεύτεροι σε πληθωρισμό τροφίμων από τον Οκτώβρη και μετά, συμπεριλαμβανομένου και του Απρίλη. Δηλαδή μιλάμε για επτά ολόκληρους μήνες που η Κυβέρνηση έχει κάνει τα εξής ελάχιστα, έως και κωμικοτραγικά. Μειώθηκαν οι τιμές σε κάποια προϊόντα. Ετοιμάζεται, όπως είπαμε πριν, η εφαρμογή e-Καταναλωτής, που θα ενημερώνει και θα βοηθά τον καταναλωτή να καταγγέλλει και να συγκρίνει.

Και πάμε στα κωμικοτραγικά, που είναι το ανοιχτό μέτωπο σύγκρουσης που δήθεν η Κυβέρνηση έχει ανοίξει με τις πολυεθνικές. Μάχες που κρατάνε έξι μήνες μεταξύ της ΔΙΜΕΑ και του Υπουργείου Ανάπτυξης από τη μία και των πολυεθνικών από την άλλη, «ρίξτε τις τιμές», «όχι δεν τις ρίχνουμε». «Είναι ακριβή η ζάχαρη», λέει η «UNILEVER». Η «PROCTER & GAMBLE» λέει: «Άντε, εγώ θα ρίξω τις τιμές σε κάποια προϊόντα, αλλά όχι σε όλα για να μη δημιουργήσω κακό προηγούμενο σε σχέση με τις άλλες χώρες». Αλληλοκατηγορίες ανάμεσα στο Υπουργείο Ανταγωνισμού και το Υπουργείο Ανάπτυξης. Ειδήσεις για πολυεθνικές πραγματικά στριμωγμένες, που ζητάνε βοήθεια από τις πρεσβείες των χωρών προέλευσής τους, απεγνωσμένες και σε τεράστια δυσφορία. Και εσείς πιέζετε και άλλο, μέσω της ευρωπαϊκής οδού αυτή τη φορά. Και ζητά ο Πρωθυπουργός από την Ευρωπαϊκή Επιτροπή να παρέμβει με αποτελεσματικό τρόπο στο θέμα της διαφορετικής τιμολόγησης από τις πολυεθνικές. Τι χτύπημα ήταν αυτό; Και τι μας απάντησε ο εκπρόσωπος της επιτροπής; Πως η επιστολή του Πρωθυπουργού θα συμβάλει στον γενικό προβληματισμό για το μέλλον της ενιαίας αγοράς. Τους κάναμε δηλαδή μεγάλη ζημιά.

Στο μεταξύ τόσα χρόνια δίνουμε τα πάντα στις πολυεθνικές, ευελιξία ελαστικότητα μονοπώλιο τα πάντα, στο όνομα της θεάς. Ποια είναι η θεά; Η ελεύθερη αγορά. Δεν το αρνείστε άλλωστε πως αυτή την πολιτική στηρίζετε εδώ και χρόνια. Μόνο που τώρα έφτασε η στιγμή να θερίσουμε. Και έχουμε το σκάνδαλο που αποκάλυψε το περιοδικό «POLITICO» -και που η Πλεύση Ελευθερίας συζήτησε σε επίκαιρη ερώτηση πριν δύο ημέρες- που το γραφείο του εισαγγελέα της Ευρωπαϊκής Ένωσης και η Ελληνική Επιτροπή Ανταγωνισμού ερευνούν την υπόθεση ανάθεσης ψηφιοποίησης και τηλεπικοινωνιών ύψους 2,5 δισεκατομμυρίων ευρώ χωρίς διαγωνισμό σε δέκα επιχειρήσεις. Διαγωνισμοί αποδεκτοί από το Υπουργείο Οικονομικών, που σημαίνει ότι πέρασαν κάτω ή πάνω από την επίβλεψή του ή ότι υπάρχει ευνοϊκή πολιτική προς τις μεγάλες εταιρείες. Και μάλλον εκεί είναι το θέμα. Τι λέτε και εσείς; Υπάρχει ευνοϊκή πολιτική; Και βέβαια υπάρχει. Εσείς, όμως, δίνετε την εντύπωση ότι είναι ζήτημα αποκλειστικά του Ταμείου Ανάκαμψης και μόνο.

Με τον ίδιο ακριβώς τρόπο πετάτε την ευθύνη της ακρίβειας στην Ευρωπαϊκή Ένωση που, σαφώς, παίζει κάποιο ρόλο, ρόλο απόλυτα αποδεκτό, όμως, από την Κυβέρνηση εδώ και χρόνια. Και τι γίνεται με τους κολοσσούς εσωτερικής και εκτός συνόρων προέλευση που αισχροκερδούν με το πραγματικά μεγάλο κόστος ενέργειας, αλλά και με την πρόφαση του μεγάλου κόστους ενέργειας, ώστε να κρατάνε τις τιμές ψηλά; Ανακοινώθηκε από προμηθευτή γνωστής ελληνικής εταιρείας αύξηση κατά 30% των πρώτων υλών για τα Χριστούγεννα που θα μας έρθουν, λόγω ενεργειακού κόστους. Πώς μπορούμε να προστατευτούμε από αυτό, όταν μάλιστα καταλαβαίνουμε ότι αυτή η ανακοίνωση είναι με πρόφαση το κόστος και ότι τη χρησιμοποιούν πάρα πολλές εταιρίες; Θα περιμένουμε να εκτοξευτούν όλες οι τιμές; Τι αποτέλεσμα θα έχει αυτό;

Τι μέτρα μπορούμε να πάρουμε για το κύμα ανατιμήσεων που θα φέρει η κλειστή διώρυγα του Σουέζ, όπως το κόστος των κοντέινερ, το οποίο έχει αυξηθεί κατά 4.000 δολάρια ανά κοντέινερ; Και μιλάμε για το 15% του παγκόσμιου εμπορίου που περνάει από τη διώρυγα, που θα έπρεπε να περνάει και δεν περνάει.

Οι Έλληνες δαπανούν το 20,3% του εισοδήματός τους μόνο για τα βασικά είδη διατροφής. Την ίδια στιγμή η πραγματικότητα για τον Τούρκο είναι στο 16,9% και για τον Γερμανό στο 10,4%. Καταλαβαίνετε αυτή την τεράστια διαφορά. Την καταλαβαίνουν οι πολίτες στην τσέπη τους και ζητούν μια λύση, η οποία όμως δύσκολα θα βρεθεί, τουλάχιστον όχι από αυτό το νομοσχέδιο, το οποίο μας δίνει κάποιες λύσεις πρόχειρες, που δεν θα είναι αποτελεσματικές στο σύνολό τους.

Κάναμε μεγάλη ανάλυση εμείς και όλη η Αντιπολίτευση πάνω στο θέμα αυτό και στις επιτροπές. Πραγματικά βλέπουμε ότι η συμμετοχή είναι πάρα πολύ μικρή για ένα τόσο σοβαρό θέμα. Ελάχιστοι Βουλευτές υπάρχουν εδώ. Θα γίνω η κ. Κωνσταντοπούλου λίγο τώρα, μιας και λείπει η ίδια. Αλλά είναι ένα θέμα που πραγματικά με στενοχωρεί στο συγκεκριμένο νομοσχέδιο. Δεν υπάρχουν Βουλευτές. Δεν υπάρχει συμμετοχή. Δεν υπάρχουν λύσεις δυστυχώς.

Ευχαριστούμε πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δύο φοιτήτριες του Παντείου Πανεπιστημίου, δεκαοκτώ δικαιούχοι και δέκα συνοδοί του ενταξιακού Προγράμματος «HELIOS» του Διεθνούς Οργανισμού Μετανάστευσης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, θα περάσουμε τώρα στον κατάλογο των ομιλητών. Θα μιλήσουν δύο ομιλητές. Και στη συνέχεια θα πάρει τον λόγο ο Κοινοβουλευτικός Εκπρόσωπος του ΣΥΡΙΖΑ που έχει ζητήσει να μιλήσει. Το ίδιο θα γίνεται και με τους επόμενους Κοινοβουλευτικούς Εκπροσώπους που έχουν ζητήσει τον λόγο.

Ο κ. Καππάτος είναι ο πρώτος από τη Νέα Δημοκρατία που έχει τώρα τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα έχουμε τη σημαντική ευκαιρία να συζητήσουμε ένα νομοσχέδιο που έχει καθοριστική σημασία για την καθημερινότητα των Ελλήνων πολιτών. Το νομοσχέδιο αυτό αποτελεί μια ολοκληρωμένη προσπάθεια να θωρακίσουμε την προστασία των καταναλωτών, να ενισχύσουμε την οικονομική μας ανάπτυξη και να υποστηρίξουμε τις επιχειρήσεις που πλήττονται από καταστροφές, μέσα από ένα σύνολο διατάξεων που στοχεύουν στην προστασία των καταναλωτών, την ενίσχυση της οικονομικής ανάπτυξης και τη διασφάλιση της ομαλής λειτουργίας της αγοράς.

Το νομοσχέδιο αυτό ανταποκρίνεται στις μεγάλες προκλήσεις της εποχής μας. Παράλληλα παρέχει ουσιαστική στήριξη στις επιχειρήσεις που έχουν πληγεί από καταστροφές, δείχνοντας ξεκάθαρα τη βούληση της Κυβέρνησης της Νέας Δημοκρατίας να στηρίξει με υπευθυνότητα και αποφασιστικότητα την κοινωνία και την οικονομία μας. Το νομοσχέδιο αυτό αποτελείται από τριάντα δύο άρθρα που διαρθρώνονται σε εννέα κεφάλαια. Ο κύριος σκοπός του είναι να αντιμετωπίσει τα προβλήματα που αντιμετωπίζουν οι καταναλωτές στην αγορά, να βελτιώσει τη λειτουργία των βιομηχανιών και να ενισχύσει τις επενδύσεις. Επιπλέον σκοπός είναι η επίλυση διαδικαστικών και οργανωτικών ζητημάτων που εμποδίζουν το Υπουργείο Ανάπτυξης να επιτελέσει την αποστολή του.

Ένα από τα βασικά ζητήματα που αντιμετωπίζει το νομοσχέδιο είναι η ενίσχυση της προστασίας των καταναλωτών. Οι νέες διατάξεις που εισάγονται θα διασφαλίσουν ότι οι καταναλωτές θα είναι καλύτερα πληροφορημένοι για τις τιμές και θα προστατεύονται από παραπλανητικές πρακτικές. Για παράδειγμα, θα απαιτείται η αναγραφή της προγενέστερης τιμής πριν από κάθε μείωση, και αυτό θα επεκτείνεται από τριάντα σε εξήντα ημέρες. Αυτό σημαίνει ότι οι καταναλωτές θα μπορούν να δουν την πραγματική έκπτωση και να μην πέφτουν θύματα παραπλάνησης. Επιπλέον, θα δημιουργηθεί ένα μητρώο ενώσεων καταναλωτών, το οποίο θα απλοποιήσει και θα επιταχύνει τις διοικητικές διαδικασίες. Οι αρμόδιες αρχές θα έχουν τη δυνατότητα να επιβάλλουν κυρώσεις και προσωρινά μέτρα για την προστασία των καταναλωτών.

Στο νομοσχέδιο περιλαμβάνονται διατάξεις για την ενίσχυση της διαφάνειας στη βιομηχανία και την αγορά. Για παράδειγμα, οι αποφάσεις επιβολής κυρώσεων θα αναρτώνται στο διαδίκτυο έτσι ώστε όλοι να ενημερώνονται. Επικαιροποιείται επίσης το πλαίσιο άσκησης δραστηριοτήτων των Κέντρων Αποθήκευσης και Διανομής με σκοπό την αντιμετώπιση υπαρχόντων προβλημάτων και την κάλυψη κενών.

Ένα άλλο σημαντικό σημείο του νομοσχεδίου είναι η διευκόλυνση των επενδύσεων. Απλοποιούνται οι διαδικασίες για την πιστοποίηση της ολοκλήρωσης των επενδυτικών σχεδίων και διευκολύνεται η υποβολή αιτήσεων μέσω ενός πληροφοριακού συστήματος. Αυτό σημαίνει ότι οι επενδυτές θα μπορούν να ολοκληρώνουν τα σχέδια τους πιο γρήγορα και αποτελεσματικά, προωθώντας την ανάπτυξη και δημιουργώντας νέες θέσεις εργασίας.

Το νομοσχέδιο προβλέπει επίσης ρυθμίσεις για την ενίσχυση των επιχειρήσεων που έχουν πληγεί από φυσικές καταστροφές. Αυτές οι ρυθμίσεις περιλαμβάνουν την άμεση αποκατάσταση των ζημιών στις υποδομές, όπως το σιδηροδρομικό δίκτυο και την οικονομική στήριξη των επιχειρήσεων που έχουν πληγεί από καταστροφές και διεθνείς κρίσεις όπως η κακοκαιρία «Ντάνιελ» και ο πόλεμος Ρωσίας - Ουκρανίας. Η δημόσια στήριξη θα διασφαλίσει ότι αυτές οι επιχειρήσεις θα παραμείνουν βιώσιμες και θα συνεχίσουν να προσφέρουν θέσεις εργασίας και υπηρεσίες στην κοινωνία μας.

Το νομοσχέδιο περιλαμβάνει επίσης, επείγουσες διατάξεις για την επίλυση προβλημάτων εκπομπής και παρεμβολών από αλλοδαπούς ραδιοφωνικούς σταθμούς στις παραμεθόριες περιοχές. Θεσπίζεται η καταγραφή των κέντρων εκπομπής των ραδιοφωνικών σταθμών και η δυνατότητα χρήσης δεύτερης συχνότητας για την εξασφάλιση της πρόσβασης των πολιτών στο ελληνικό ραδιοφωνικό σήμα. Αυτό αποτελεί ζήτημα εθνικής σημασίας, καθώς διασφαλίζεται η μετάδοση του ελληνικού σήματος σε όλη την επικράτεια.

Κυρίες και κύριοι συνάδελφοι, θα ήθελα να υπογραμμίσω τη σημασία αυτού του νομοσχεδίου στην αντιμετώπιση της ακρίβειας, ένα ζήτημα που πλήττει έντονα τους Έλληνες πολίτες. Ο Πρωθυπουργός Κυριάκος Μητσοτάκης με μια κίνηση που δείχνει τη σοβαρότητα της κατάστασης, απηύθυνε προσωπική επιστολή στην Πρόεδρο της Ευρωπαϊκής Επιτροπής Ούρσουλα φον ντερ Λάιεν. Στην επιστολή αυτή ο Πρωθυπουργός επισημαίνει την ασύμμετρη δύναμη των πολυεθνικών εταιρειών και τον αντίκτυπο που έχει αυτή η δύναμη στην αγοραστική δύναμη των Ευρωπαίων πολιτών. Οι πολυεθνικές εταιρείες αποκομίζουν πάνω από 14 δισεκατομμύρια ευρώ ετησίως, από το εντός «καπέλο» στις διαφοροποιημένες τιμές ανά χώρα της Ευρωπαϊκής Ένωσης. Ο Πρωθυπουργός ζήτησε από την Κομισιόν να αναλάβει τολμηρές πρωτοβουλίες για να διασφαλίσει ίση μεταχείριση και προστασία των καταναλωτών από αυτές τις πρακτικές.

Συγκεκριμένα, προτάθηκε ο εμπλουτισμός του Ενωσιακού Δικαίου περί προστασίας του ανταγωνισμού με νέες διατάξεις που θα παρέχουν νέα εργαλεία και εξουσίες στις εθνικές αρχές ανταγωνισμού και στην Ευρωπαϊκή Επιτροπή για την αντιμετώπιση των αδικαιολόγητων γεωγραφικών περιορισμών εφοδιασμού. Επιπλέον, ζητήθηκε η απαγόρευση αθέμιτων εμπορικών πρακτικών στις σχέσεις μεταξύ προμηθευτών και λιανοπωλητών, οι οποίες βασίζονται στη διάκριση ανάλογα με τον τόπο εγκατάστασης και την εθνική αγορά που εξυπηρετούν. Αυτό θα επιτρέψει την ελεύθερη κυκλοφορία των προϊόντων και την εξάλειψη πρακτικών που εμποδίζουν το παράλληλο εμπόριο και τις διασυνοριακές παθητικές πωλήσεις. Επίσης, προτείνεται η απαλοιφή των γλωσσικών περιορισμών στη σήμανση των βασικών καταναλωτικών προϊόντων όπου αυτό δεν είναι απολύτως απαραίτητο ώστε να μην εμποδίζεται το παράλληλο εμπόριο μέσω γλωσσικών διαφορών. Αυτό θα διευκολύνει την ενιαία αγορά και θα αποτρέψει την πολιτική ορισμένων πολυεθνικών, να διαθέτουν ίδια ή παραπλήσια προϊόντα κάτω από διαφορετικές μάρκες, σε διαφορετικές χώρες, επιτρέποντας έτσι την εφαρμογή διαφορικής τιμολόγησης.

Το νομοσχέδιο αυτό είναι απαραίτητο για την αντιμετώπιση της ακρίβειας, την προστασία των καταναλωτών και την ενίσχυση της οικονομίας μας. Οι διατάξεις του νομοσχεδίου αντιμετωπίζουν αποτελεσματικά τα προβλήματα που έχουν ανακύψει στην αγορά και προωθούν τη διαφάνεια, την ομαλή λειτουργία των βιομηχανικών δραστηριοτήτων και την αποκατάσταση των πληγεισών περιοχών. Πρέπει να δράσουμε άμεσα για να βελτιώσουμε την ποιότητα ζωής των πολιτών μας. Η ακρίβεια είναι ένα ζήτημα που επηρεάζει την καθημερινότητα όλων μας και οφείλουμε να κάνουμε ό,τι μπορούμε για να το αντιμετωπίσουμε.

Οι πρωτοβουλίες του Πρωθυπουργού Κυριάκου Μητσοτάκη και οι διατάξεις αυτού του νομοσχεδίου δείχνουν ότι η Κυβέρνηση της Νέας Δημοκρατίας είναι αποφασισμένη να δράσει με αποφασιστικότητα και ρεαλισμό. Σε αντίθεση με τον λαϊκισμό και τις αδιέξοδες πολιτικές του ΣΥΡΙΖΑ και τα ακοστολόγητα και ανεφάρμοστα προγράμματα που άφηναν τη χώρα σε κρίσιμη κατάσταση, εμείς προχωράμε με υπευθυνότητα και συγκεκριμένα μέτρα για την αντιμετώπιση της ακρίβειας και τη στήριξη της οικονομίας.

Σας καλώ να υπερψηφίσουμε το νομοσχέδιο αυτό το οποίο αποτελεί ένα σημαντικό βήμα προς τη βελτίωση της αγοράς και της οικονομίας μας, καθώς και προς την προστασία των καταναλωτών και την ενίσχυση των επιχειρήσεων μας. Είναι καθήκον μας να στηρίξουμε αυτές τις πρωτοβουλίες που συμβάλλουν στην ανάπτυξη και την ευημερία της χώρας μας, αποδεικνύοντας στην πράξη τη διαφορά μας από την πολιτική ανευθυνότητα και τη δημαγωγία της Αντιπολίτευσης.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το ΣΥΡΙΖΑ ο κ. Γεώργιος Παπαηλιού.

**ΓΕΩΡΓΙΟΣ ΠΑΠΑΗΛΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ελληνική κοινωνία και ειδικότερα τα μικρά και μεσαία στρώματα, οι εργαζόμενοι, βιώνουν τη σκληρή καθημερινότητα της ακρίβειας. Η κρίση ακρίβειας είναι απόρροια της αισχροκέρδειας, η οποία παρατηρείται στην αγορά. Η μεγάλη αύξηση των τιμών στα βασικά καθημερινά αγαθά, στα τρόφιμα, στην ενέργεια, υποχρεώνουν τα νοικοκυριά να αγωνίζονται για την ικανοποίηση των βασικών αναγκών τους. Η αγοραστική δύναμη των πολιτών καθημερινά μειώνεται και η Ελλάδα έχει φθάσει να είναι μαζί με τη γειτονική Βουλγαρία τελευταίες από πλευράς αγοραστικής δύναμης.

Παρά τις προτάσεις που έχουν κατατεθεί και από τον ΣΥΡΙΖΑ - Προοδευτική Συμμαχία αλλά και την εμπειρία άλλων χωρών που προχώρησαν στη μείωση των έμμεσων φόρων του ΦΠΑ στα τρόφιμα, η Κυβέρνηση, ο Υπουργός Οικονομίας και Οικονομικών, κ. Χατζηδάκης επαναλαμβάνει ότι δεν πρόκειται να προχωρήσει στη μείωση του ΦΠΑ στα τρόφιμα, ενώ προανήγγειλε και την άρση των όποιων ατελέσφορων προσωρινών μέτρων αντιμετώπισης της «κρίσης ακρίβειας» που είχαν ληφθεί, όταν ομαλοποιηθεί η κατάσταση, χωρίς όμως να διευκρινίζεται τι θεωρείται ομαλοποίηση της κατάστασης, καθώς σύμφωνα με τις προβλέψεις οι τιμές στο ράφι δεν πρόκειται να μειωθούν.

Γίνεται εμφανές λοιπόν, ότι η πρόθεση που έχει η Κυβέρνηση να μη λάβει ουσιαστικά μέτρα προστασίας των καταναλωτών και αντιμετώπισης της συνεχιζόμενης αύξησης των τιμών θα συνεχιστεί. Καμμία πρόθεση δεν υπάρχει για την αντιμετώπιση των αθέμιτων πρακτικών που εφαρμόζουν οι μεγάλες πολυεθνικές εταιρείες στη χώρα μας τα τελευταία χρόνια. Και μάλιστα αυτές να ευνοούνται και από τους πόρους του Ταμείου Ανάκαμψης και Ανθεκτικότητας, ενώ στον αντίποδα πληρώνουν το τελικό τίμημα, το αντίτιμο τα χαμηλά εισοδήματα και οι λαϊκές τάξεις.

Παρά την αποκλιμάκωση του γενικού πληθωρισμού, οι τιμές στα είδη λαϊκής, πρώτης ανάγκης, στα τρόφιμα παραμένουν υψηλές. Ειδικά σε αυτά αντί να μειώνονται αυξάνονται περαιτέρω. Είναι εμφανές λοιπόν, ότι υπάρχουν αισχροκέρδεια και πρακτικές καρτέλ που επιτείνουν την κρίση. Η Κυβέρνηση δεν λαμβάνει ουσιαστικά μέτρα αντιμετώπισης αυτής της κατάστασης και τη διαχειρίζεται με τρόπο επικοινωνιακό, όπως έκανε και με τη γνωστή επιστολή του Πρωθυπουργού προς την Πρόεδρο της Ευρωπαϊκής Επιτροπής. Εκεί ανέφερε ότι η δύναμη των πολυεθνικών είναι ασύμμετρη έναντι των πολιτών. Φαίνεται όμως, ότι αυτή την ασύμμετρη δύναμη την ενσωματώνει στην πολιτική της η Κυβέρνηση της Νέας Δημοκρατίας.

Ειδικότερα, με τις ρυθμίσεις του νομοσχεδίου η Κυβέρνηση διατείνεται ότι θα προστατευτεί ο καταναλωτής από παραπλανητικές εκπτώσεις και την αισχροκέρδεια. Όμως οι προβλέψεις του δεν είναι παρά μικροπαρεμβάσεις που δεν μπορούν να έχουν ουσιαστικό αποτέλεσμα. Δεν προβλέπονται μέτρα για τον ουσιαστικό έλεγχο των μεγάλων επιχειρηματικών ομίλων, των ολιγοπωλίων και την αντιμετώπιση των αθέμιτων πρακτικών.

Επιπλέον, τα μέτρα που λαμβάνονται για τις επιχειρήσεις που έχουν πληγεί από τις φυσικές καταστροφές απέχουν πολύ από το να καταστήσουν αυτές τις επιχειρήσεις βιώσιμες με αποτέλεσμα αυτές να κλείνουν οριστικά.

Υπάρχει ανάγκη για μέτρα ενίσχυσης της Επιτροπής Ανταγωνισμού, έτσι ώστε οι έλεγχοι που γίνονται στην αγορά να είναι ουσιαστικοί και αποτελεσματικοί, με παράλληλο μηδενισμό ή μείωση του ΦΠΑ. Και επιπλέον πρέπει επιτέλους η έστω ελάχιστη και η φορολόγηση των υπερκερδών, να υλοποιηθεί –να εισπραχθεί.

Όσον αφορά στην αλλαγή του τρόπου υπολογισμού των προστίμων, φαίνεται ότι με την προβλεπόμενη διαδικασία τα πρόστιμα που θα μπορούν να επιβληθούν θα είναι μικρότερα σε σχέση με αυτά που επιβάλλονται σήμερα, Και επιπλέον παρότι τα πρόστιμα επί τη βάσει επί της οποίας επιβάλλονται είναι σταγόνα στον ωκεανό για τις πολυεθνικές επιχειρήσεις.

Με αφορμή την εφαρμογή της ευρωπαϊκής οδηγίας για το πώς να επικοινωνείται στον καταναλωτή η μείωση των τιμών, η Κυβέρνηση έχει την ευκαιρία να αλλάξει τον μηχανισμό και το ύψος των προστίμων που επιβάλλονται στις εμπορικές επιχειρήσεις που παραβιάζουν τους κανόνες. Άλλωστε και στην έκθεση του Γενικού Λογιστηρίου του Κράτους προβλέπεται απώλεια εσόδων λόγω της κατάργησης της διάταξης σχετικά με την επιβολή προστίμων στις περιπτώσεις ανακριβών ή παραπλανητικών ανακοινώσεων μείωσης των τιμών, εκπτώσεων και προσφορών.

Αναφορικά με τις διατάξεις που αφορούν το πεδίο των επενδύσεων, φαίνεται ότι η Κυβέρνηση προσπαθεί με τις ρυθμίσεις που εισάγονται να αντιμετωπίσει πληθώρα προβλημάτων και καθυστερήσεων στην υλοποίηση των επενδύσεων, όσες έχουν αρχίσει να υλοποιούνται, όπως η πρόβλεψη για τον περιορισμό των εξουσιοδοτικών πράξεων που υποχρεούτο το αποδοτικό επιτελικό κράτος της Νέας Δημοκρατίας να εκδίδει σε κάθε δράση και έτσι να γίνεται πιο απλοποιημένη η διαδικασία δικαιολογητικών, τήρησης μακροχρόνιων υποχρεώσεων και επιβολής κυρώσεων.

Χαρακτηριστικό της κατάστασης που έχει δημιουργήσει ο αναπτυξιακός νόμος είναι το άρθρο 15, που προβλέπει την ολοκλήρωση χωρίς επιπτώσεις της επένδυσης, εάν έχει υλοποιηθεί το 50%. Μπορεί ο επενδυτής που δεν έχει καταφέρει να ολοκληρώσει το έργο να μειώσει το φυσικό και οικονομικό αντικείμενο έως και το 50%. Η Κυβέρνηση λοιπόν δίδει τη δυνατότητα στους επενδυτές να κλείσουν όπως όπως το έργο, ώστε να μη χάσουν τη χρηματοδότηση.

Εμείς, από την πλευρά μας, έχουμε αναδείξει και υπογραμμίσει τα σοβαρά προβλήματα χρηματοδότησης επενδύσεων από το Ταμείο Ανάκαμψης και Ανθεκτικότητας, από τη χρηματοδότηση του οποίου αποσιάζουν οι μικρομεσαίες επιχειρήσεις. Αφήνεται έτσι η πλειοψηφία των ελληνικών επιχειρήσεων εκτός. Αυτό δεν είναι ανάπτυξη για τη μεγάλη κοινωνική πλειοψηφία.

Και κάτι τελευταίο που νομίζω ότι αποτυπώνει την πραγματικότητα και βέβαια αφορά τις επερχόμενες ευρωεκλογές. Το σκίτσο του Τάσου Αναστασίου στην «ΑΥΓΗ». «Ερωτάτε: Γιατί δεν πέφτουν οι τιμές; Διότι ο τόπος θέλει σταθερότητα», απαντά η Κυβέρνηση.

Αυτή τη σταθερότητα, θα της την ανατρέψει –θα την τσαλκώσει- ο ελληνικός λαός στις ευρωεκλογές που έρχονται.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και δύο συνοδοί εκπαιδευτικοί από το 1ο Δημοτικό Σχολείο Κουνουπιδιανών Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Παππάς. Θα ακολουθήσουν άλλοι δύο Βουλευτές από τον κατάλογο και μετά άλλος ένας Κοινοβουλευτικός.

Παρακαλώ, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Θα ήθελα να ξεκινήσω την τοποθέτησή μου από κάτι το οποίο μάλλον ενώνει τα αισθήματα όλων των πτερύγων της Βουλής. Να ευχηθούμε καλή επιτυχία στις ελληνικές ομάδες του ποδοσφαίρου και του μπάσκετ που είναι στους τελικούς. Έτσι δεν είναι, κύριε Σκρέκα; Σε αυτό είναι απολύτως βέβαιο ότι συμφωνούμε.

Βέβαια σκεφτόμουν ότι –όπως είχε πει ο Θεμιστοκλής «ουκ εά με καθεύδειν το του Μιλτιάδου τρόπαιον» για τη νίκη στη Μάχη του Μαραθώνα- και οι τρεις προπονητές και ο Μεντιλίμπαρ και ο Αταμάν και ο Μπαρτζώκας θα ζηλεύουν τον κ. Σκρέκα για τα πανευρωπαϊκά, τα αλλεπάλληλα, που έχει πάρει στον πληθωρισμό τροφίμων.

Υπό αυτές τις συνθήκες ερχόμαστε να συζητήσουμε, κύριε Σκρέκα και μας κάνει τρομερή εντύπωση που πετάτε στον κάλαθο των αχρήστων την πρόταση για μείωση των έμμεσων φόρων. Την έχουν εφαρμόσει δεκαέξι χώρες στην Ευρωπαϊκή Ένωση. Τα τελευταία στοιχεία δείχνουν, ενδεικτικά θα πω μόνο –πέραν του ότι εμείς είμαστε στο 5,3 και ο μέσος όρος είναι στο 1,2- ότι η Κύπρος είναι στο 1,1 και η Πορτογαλία σχεδόν στο 0, που μηδένισαν το ΦΠΑ στα κρέατα και στα γαλακτοκομικά. Και έρχεστε βεβαίως με τη μόνιμη επωδό ότι δεν βγαίνει ο λογαριασμός.

Χθες ακούσαμε τον κ. Χατζηδάκη και πραγματικά σοκαριστήκαμε. Δεν μειώνουμε -λέει- τον ΦΠΑ για να μην αυξηθεί η κατανάλωση. Έλεος! Μιλάτε για τρόφιμα. Δεν μιλάτε για κοσμήματα, δεν μιλάτε για είδη πολυτελείας! Έχει πέσει η κατανάλωση 8,8 σε έναν χρόνο στα τρόφιμα. Στα τρόφιμα λέτε ότι δεν θέλετε να αυξηθεί η κατανάλωση! Στα τρόφιμα! Έχει πέσει δηλαδή σε όγκο ο κύκλος εργασιών στα τρόφιμα. Μάλιστα.

Από εκεί δεν χάνετε έσοδα; Σας ρωτάω πάρα πολύ απλά. Όλη η αλυσίδα αξίας 10% κάτω. Ο μεταφορέας, οι ώρες εργασίας του ανθρώπου που βάζει στο ράφι τα τρόφιμα δεν θα πλήρωνε φόρο μισθωτών υπηρεσιών; Δεν θα εισέπραττε το κράτος παραπάνω από εκεί; Δεν θα κατανάλωναν όσα χρειάζονται λίγο παραπάνω οι Έλληνες καταναλωτές που κόβουν από παντού πλέον;

Όποτε θέλετε θυμάστε τη δημοσιονομική ισορροπία. Δεν πειράζει που έχουμε 4 δισεκατομμύρια υπερπλεόνασμα για το 2022 και το 2023. Επαναλαμβάνω: 4 δισεκατομμύρια υπερπλεόνασμα, πάνω από τους δημοσιονομικούς στόχους. Ανακοινώθηκαν τα αποτελέσματα του τετραμήνου: 1,6 δισεκατομμύρια παραπάνω έσοδα από το στόχο. Και συνεχίζετε σε όλους τους τόνους, δεν θα μειώσετε τον ΦΠΑ πουθενά. Και κουνάτε το δάχτυλο σε εμάς που τι λέμε; Αυτό που έχει πει και η Κομισιόν από την άνοιξη του 2022 και έχουν εφαρμόσει σχεδόν όλες οι χώρες στην Ευρωπαϊκή Ένωση.

Και επειδή κάνατε και μια κίνηση, η οποία είναι προσβλητική κατά τη γνώμη μου για τη νοημοσύνη του ελληνικού λαού, επιμένετε τόσο καιρό να μη μειώνετε τους φόρους και έρχεται ο κ. Μητσοτάκης και στέλνει μια επιστολή στην κ. Φον ντερ Λάιεν, με την οποία έχει και προσωπική γνωριμία, για να της πει ότι κάτι πρέπει να κάνει με την πολιτική των πολυεθνικών –βεβαίως απαντάει πετώντας την μπάλα στην εξέδρα- και υποστηρίζετε ότι πάντα κάποιος άλλος φταίει για την ακρίβεια δι' αυτού του τρόπου. Και είναι προσβλητική διότι έχετε μόνο λίγες μέρες πριν την κάλπη για να ρίξετε την ευθύνη όπως κάνετε και σε όλα τα υπόλοιπα θέματα κάπου αλλού.

Η μόνιμη επωδός απέναντί μας είναι ότι οι προτάσεις μας δημιουργούν δημοσιονομικό κενό. Δεν σας αρέσουν οι δικές μας προτάσεις. Έχουμε καταθέσει πακέτο προτάσεων για την ακρίβεια και πακέτο προτάσεων για το φορολογικό. Γιατί σας ενοχλούν οι προτάσεις για την ακρίβεια; Επειδή μειώνουν τους έμμεσους φόρους μόνο; Όχι. Δεν σας ενοχλούν μόνο γι’ αυτό. Σας ενοχλούν διότι λέμε ότι πρέπει να φορολογηθούν τα υπερκέρδη, τα οποία δεν τα βλέπετε πουθενά. Εκεί που κάθεστε, καθόταν ο κ. Θεοχάρης και απάντησε στον Πρόεδρο της Κοινοβουλευτικής μας Ομάδας, τον Σωκράτη Φάμελλο, ότι τα διυλιστήρια για το 2023 δεν είχαν υπερκέρδη, δεν υπάρχουν υπερκέρδη.

Τέσσερις συστημικές τράπεζες, 4 δισεκατομμύρια κέρδη λοιπόν το προηγούμενο έτος. Για το πρώτο τρίμηνο εκτιμούσαν 800 εκατομμύρια κέρδη, κοντεύουμε στο 1,1 δισεκατομμύριο. Πρωταθλητές στη διαφορά επιτοκίων χορηγήσεων καταθέσεων και εκεί. Και υπάρχει ευρωπαϊκή οδηγία σε εκκρεμότητα, η 2225, που λέει ότι μπορεί να μπει πλαφόν στα επιτόκια και δεν την φέρνετε. Αυτή είναι η πολιτική σας και νομίζω ότι ο κόσμος το έχει καταλάβει.

Μιας και μιλάμε για κοστολόγηση και φαντάζομαι ότι και αύριο πάρα πολλά πράγματα θα ειπωθούν, για την κοστολόγηση του προγράμματος μπορείτε να μου πείτε μία διάταξη του παρόντος νομοσχεδίου που έχει κοστολογηθεί, κύριε Σκρέκα; Δείτε την έκθεση του Γενικού Λογιστηρίου και πείτε μου «αυτή η διάταξη έχει κοστολογηθεί τόσο». Καμμία από τις διατάξεις δεν έχει κοστολογηθεί. Καταγράφει το Γενικό Λογιστήριο του Κράτους απώλειες εσόδων ή ενδεχόμενες δαπάνες και πουθενά δεν έχουμε νούμερο και επιτίθεστε στον ΣΥΡΙΖΑ, ο οποίος καταθέτει κοστολογημένες προτάσεις και για την ακρίβεια και για το φορολογικό. Δεν σας αρέσουν οι προτάσεις μας και για το φορολογικό βεβαίως. Εκεί κι αν έχουμε ακούσει! Γιατί να μειώσουμε τους φορολογικούς συντελεστές για τα εισοδήματα μέχρι 100.000 ευρώ;

Κύριε Σκρέκα, υπάρχουν πεντακόσιοι χιλιάδες Έλληνες οι οποίοι έχουν σωρευτικά εισόδημα 4,5 δισεκατομμύρια ευρώ το 2022 καταγεγραμμένο. Κατά κύριο λόγο αυτοί οι άνθρωποι, αυτοί οι συμπολίτες μας έχουν εισοδήματα από μερίσματα. Τα μερίσματα φορολογούνται αυτοτελώς με 5%. Είναι δίκαιο αυτό; Δεν είναι δίκαιο. Και λέμε να μπουν αυτά τα εισοδήματα στις φορολογικές κλίμακες και να πληρώνουν και αυτοί οι άνθρωποι ό,τι πληρώνουν οι μισθωτοί, για να τηρηθεί το Σύνταγμα που λέει ότι ο κάθε Έλληνας συμβάλλει ανάλογα με τις δυνατότητές του. Το αρνείστε, το παρακάμπτετε και κάνετε σπέκουλα απέναντι στις προτάσεις της Αντιπολίτευσης.

Αυτό δεν είναι υπεύθυνη πολιτική. Αυτό είναι μια ακραία μεροληψία υπέρ των εχόντων και κατεχόντων, κύριε Σκρέκα. Υπάρχει αυτή η τεράστια αδικία στους φορολογικούς συντελεστές και θέλουμε να διορθωθεί και δεν το δέχεστε. Νομίζω ότι θα βρείτε την ευκαιρία. Ελπίζω να απαντήσετε και στα σχετικά.

Σας είπα ότι και το παρόν νομοσχέδιο είναι ακοστολόγητο. Για να μη σας αδικήσω, δεν είστε ο μοναδικός που έχετε αυτήν την τακτική. Έρχονται εδώ πέρα ρυθμίσεις και τροπολογίες η μία μετά την άλλη, οι οποίες δεν έχουν κοστολόγηση.

Εξηγούμαι: 20 Σεπτεμβρίου του ΄22, τροπολογία σε νομοσχέδιο του Υπουργείου Οικονομικών για την επιδότηση του πετρελαίου σε αγρότες και αλιείς. Μιλάτε γενικά για δαπάνη, ενδεχόμενη δαπάνη, ετήσια απώλεια εσόδων. Καμμία κοστολόγηση. 12 Οκτωβρίου του ΄22, τροπολογία του Ανάπτυξης για την ενίσχυση των επιχειρήσεων γεωργικών εκμεταλλεύσεων. Η ίδια γενικόλογη διατύπωση. 21η Φεβρουαρίου του ΄23, τροπολογία του Οικονομικών για τη «ΛΑΡΚΟ». Μπορεί να σας ενδιαφέρει και παραπάνω αυτή. Ακοστολόγητη και αυτή. 28 Μαρτίου του ΄23, πάλι ακοστολόγητες ρυθμίσεις. 22 Μαρτίου του ΄24, τροπολογία για απαλλαγή από τον ΕΝΦΙΑ για κάποιες κατηγορίες και αλλαγές προϋποθέσεων για τη Golden Visa. Και εκεί ακοστολόγητη. Τα καταθέτω για τα Πρακτικά.

(Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η πολιτική σας, λοιπόν, έχει σαφές κόστος, έχει κόστος για τα νοικοκυριά που έχουν χαμηλό εισόδημα, για τα νοικοκυριά που αναγκάζονται το μεγαλύτερο μέρος των χρημάτων που έχουν να το δαπανούν για τη στέγη και τη διατροφή και αυτό είναι κάτι το οποίο είναι πρόδηλο και δεν μπορείτε να το αρνηθείτε.

Θέλω να κάνω και μια αναφορά σε ένα ζήτημα το οποίο προέκυψε από τον κοινοβουλευτικό έλεγχο που άσκησε ο ΣΥΡΙΖΑ και είναι πάρα πολύ κρίσιμη. Το «άγιο δισκοπότηρο» της ανάπτυξης τα τελευταία χρόνια στο δημόσιο διάλογο ήταν το Ταμείο Ανάκαμψης. Είμαστε στα μέσα του ΄24 και λήγει το 2026. Η μόνιμη επιχειρηματολογία από τα κυβερνητικά έδρανα ήταν ότι το Ταμείο Ανάκαμψης και οι πόροι του μοιράζονται δικαίως και ότι και οι μικρές και μικρομεσαίες επιχειρήσεις έχουν μερίδιο από αυτό. Άλλα νέα μάς έρχονταν από την οργανωμένη επιχειρηματικότητα και ειδικά τις μικρές και μικρομεσαίες επιχειρήσεις, ότι είναι αποκλεισμένοι.

Σας καταθέσαμε, λοιπόν, ερώτηση, ζητώντας να μας δώσετε την κατάταξη των εταιρειών, των επιχειρήσεων που έχουν ωφεληθεί από τα δάνεια του Ταμείου Ανάκαμψης με βάση το επίπεδο απασχόλησης σε αυτές και η απάντηση μάς έκανε και εμάς να σοκαριστούμε. Πόσες πολύ μικρές επιχειρήσεις από τις εκατοντάδες χιλιάδες έχουν δανειοδοτηθεί, κύριε Σκρέκα, από το Ταμείο Ανάκαμψης; Δεν σας λέω δικά μας στοιχεία. Την απάντησή σας αναπαράγω, του Υπουργείου. Επτά μικρές επιχειρήσεις μόνο από τις εκατοντάδες χιλιάδες έχουν πρόσβαση στα δάνεια του Ταμείου Ανάκαμψης. Άκουσον άκουσον. Στο αντίποδα, εκατόν πενήντα επιχειρήσεις νέμονται 9,5 δισεκατομμύρια ευρώ από τα δάνεια του Ταμείου Ανάκαμψης. Η δική σας απάντηση τα λέει αυτά. Εκατόν πενήντα μεγάλες επιχειρήσεις, οι οποίες κατά τεκμήριο έχουν πρόσβαση στον τραπεζικό δανεισμό, αλλά προτιμούν τα χαμηλότερα επιτόκια του Ταμείου Ανάκαμψης, παραμερίζοντας και την απαράβατη αρχή του Ταμείου Ανάκαμψης, την αρχή της προσθετικότητας, που σημαίνει ότι για να χρηματοδοτηθεί ένα επενδυτικό σχέδιο θα πρέπει να κριθεί ότι είναι ένα επενδυτικό σχέδιο που δεν θα γινόταν εάν δεν υπήρχε το Ταμείο Ανάκαμψης και βλέπουμε εταιρείες εύρωστες, με πρόσβαση στον τραπεζικό δανεισμό, να υποκαθιστούν με ευθύ ή πλάγιο τρόπο τα δάνειά τους με τα δάνεια του Ταμείου Ανάκαμψης και να τα κανιβαλίζουν κατ’ αυτόν τον τρόπο, στερώντας τα από τη μεγάλη «θάλασσα» των μικρών και μεσαίων επιχειρήσεων, οι οποίες μέσα στην κρίση έχουν συσσωρεύσει χρέη στη βάση των δικών σας επιλογών.

Θέλω να τελειώσω με το εξής: Είναι σαφές ότι η Kυβέρνησή σας έχει κρυφή ατζέντα. Θα ήθελε πάρα πολύ ο κόσμος να πάει στις κάλπες, ειδικά ο κόσμος των μικρών και μεσαίων επιχειρήσεων, χωρίς να ξέρει τι του ξημερώνει σε σχέση με τον φόρο που του έρχεται από το χαράτσι το οποίο ψηφίσατε τον περασμένο Νοέμβρη. Για να το πετύχετε αυτό επιστρατεύετε όχι μόνο καθυστερήσεις στην υποβολή των φορολογικών δηλώσεων, όχι μόνο η ΑΑΔΕ κατά πρωτόγνωρο τρόπο επικαλείται τεχνικά προβλήματα για τις φορολογικές δηλώσεις, αλλά κάνατε και κάτι άλλο. Καταθέσατε μεσοπρόθεσμο το οποίο αναφέρεται μόνο στα δύο επόμενα έτη.

Προσέξτε: Ο κανόνας για τα μεσοπρόθεσμα λέει το τρέχον έτος και τα επόμενα τρία, κύριε Σκρέκα. Και εσείς φέρατε μεσοπρόθεσμο μόνο για τα επόμενα δύο; Τα έτη 2026 - 2027 για ποιον λόγο λείπουν από τις εκτιμήσεις; Μήπως υπάρχουν εκτιμήσεις δυσμενείς για τα μακροοικονομικά που εάν –ο μη γένοιτο- είστε ακόμα στην κυβέρνηση, θα σημαίνει νέα μέτρα εις βάρος των πολλών; Τι κρύβετε για τα επόμενα έτη; Τι θέλετε να μη γίνει γνωστό πριν την κάλπη της 9ης Ιουνίου;

Ο ΣΥΡΙΖΑ - Προοδευτική Συμμαχία θα δώσει τη μάχη για να έρθουν όλα αυτά τα πράγματα στο φως, όπως έδωσε τη μάχη και τα κατάφερε για να αποκαλύψει την πολιτική σας και τις επιλογές σας στο Ταμείο Ανάκαμψης. Θα επικοινωνήσουμε με όλους τους δυνατούς τρόπους με την οργανωμένη μικρή και μεσαία επιχειρηματικότητα, η οποία ανακαλύπτει σιγά-σιγά τις συνέπειες των δικών σας πολιτικών επιλογών. Στις 9 Ιουνίου θα κοπεί ο βήχας του 41% και θα κληθείτε από κει και πέρα να εξηγήσετε τις επιμονές και τις εμμονές σας σε μια πολιτική η οποία μόνο αδιέξοδα δημιουργεί.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις εκπαιδευτικοί συνοδοί από το 1ο Δημοτικό Σχολείου Κουνουπιδιανών Χανίων (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ο κύριος Υπουργός έχει ζητήσει τον λόγο για ένα λεπτό.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Μόνο μια μικρή παρατήρηση, κύριε Πρόεδρε.

Ανέφερε πολλά ο Κοινοβουλευτικός Εκπρόσωπος του ΣΥΡΙΖΑ στα οποία θα αναφερθώ στη συνέχεια στην ομιλία μου.

Θέλω, κύριε συνάδελφε, να σχολιάσω αυτά που είπατε για τις μικρομεσαίες επιχειρήσεις στην Ελλάδα και το δήθεν αρνητικό περιβάλλον το οποίο εμείς έχουμε δημιουργήσει και έτσι αυτές οι μικρομεσαίες επιχειρήσεις δεν μπορούν να λειτουργήσουν, δεν μπορούν να εκκινήσουν δραστηριότητα, δεν μπορούν να μεγαλώσουν, δεν έχουν πρόσβαση στη χρηματοδότηση, δεν έχουν πρόσβαση σε χρηματοδοτικά εργαλεία, άρα προφανώς οι μικρομεσαίες επιχειρήσεις σήμερα στη χώρα μας δεν μπορούν να πάνε καλά γιατί το περιβάλλον το οποίο έχουμε δημιουργήσει, όπως υπονοήσατε, δεν είναι φιλικό γι’ αυτές.

Εγώ, λοιπόν, έχω εδώ τα στοιχεία από το ΓΕΜΗ, το Γενικό Εμπορικό Μητρώο. Έχω τα στοιχεία ενάρξεων επιχειρήσεων και τα στοιχεία κλεισίματος επιχειρήσεων ή πτωχεύσεων. Τα έχω από το 2012 και μετά, τα παρουσίασα και στην Επιτροπή και ο ειδικός αγορητής αναρωτήθηκε τι γινόταν το 2012 και το 2014, πριν έλθετε στην κυβέρνηση, γιατί είχαμε τα μνημόνια. Θα σας εξηγήσω παρακάτω τι εννοώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Εσείς λέτε ότι δεν έχουμε δημιουργήσει δήθεν ευνοϊκές συνθήκες για να μπορεί μια μικρή επιχείρηση να ξεκινήσει ή ένας πολίτης να υλοποιήσει την επαγγελματική του ιδέα, το επαγγελματικό του όραμα και να ξεκινήσει μία επιχείρηση, ένα επάγγελμα. Εμείς έχουμε καταφέρει στην Ελλάδα από το 2019 μέχρι σήμερα, έτσι ώστε εκατόν πενήντα χιλιάδες νέες επιχειρήσεις περισσότερες να έχουν κάνει έναρξη εργασιών. Είχαμε, λοιπόν, εκατόν πενήντα χιλιάδες νέες επιχειρήσεις από το 2019 μέχρι σήμερα!

Το 2020 δε, κάτι που είπα και στην επιτροπή, που ήταν μία δύσκολη χρονιά, είχαμε τον κορωνοϊό, την πανδημία και οι επιχειρήσεις στηρίζονταν τότε από την Κυβέρνηση και ας κατηγορούσατε τότε την Κυβέρνηση ότι δεν στήριζε ικανοποιητικά τις μικρομεσαίες επιχειρήσεις, όπως λέτε και τώρα, και ότι στηρίζει δήθεν μόνο τις μεγάλες, προχώρησαν σε έναρξη στη χώρα μας είκοσι δύο χιλιάδες διακόσες δέκα περισσότερες επιχειρήσεις. Πάντα υπάρχουν επιχειρήσεις που κλείνουν και επιχειρήσεις που ανοίγουν. Αναφέρομαι, λοιπόν, στο θετικό ισοζύγιο.

Ας δούμε τι έγινε, για παράδειγμα, το 2016 που κυβερνούσατε εσείς και δεν είχαμε ούτε πανδημία ούτε ενεργειακή κρίση ούτε πληθωρισμό ούτε πολέμους στη γειτονιά μας. Μάλιστα, είχαμε και ιστορικά χαμηλές τιμές ενέργειας, και πετρελαίου και φυσικού αερίου. Θα έλεγε κανείς, λοιπόν, ότι το 2016 που ήταν μια καλή χρονιά και κυβερνούσε τότε ο ΣΥΡΙΖΑ, ο Αλέξης Τσίπρας, εσείς, και θέλατε να στηρίξετε τις μικρές επιχειρήσεις και τη μικρομεσαία επιχειρηματικότητα ότι θα είχαμε περισσότερες μικρές επιχειρήσεις που άνοιξαν. Το 2016 στην Ελλάδα είχαμε τρεις χιλιάδες τετρακόσιες είκοσι μία περισσότερες επιχειρήσεις που έκλεισαν, που πτώχευσαν στα χρόνια του ΣΥΡΙΖΑ.

Για να δούμε τι γινόταν το 2012 και το 2013. Θα έλεγε κανείς ότι τότε είχαμε μνημόνια. Αν και μας είχατε βγάλει από τα μνημόνια, αλλά είχαμε μνημόνια. Τώρα δεν έχουμε μνημόνια. Για να δούμε, λοιπόν, τι γινόταν το 2012 και το 2013 που είχαμε μνημόνια σε ό,τι αφορά την έναρξη νέων επιχειρήσεων. Το 2013, Κυβέρνηση Νέας Δημοκρατίας - Αντώνη Σαμαρά, άνοιξαν σαράντα μία χιλιάδες επτακόσιες τριάντα έξι περισσότερες επιχειρήσεις μέσα στα μνημόνια. Λέγαμε ότι τα πράγματα σταθεροποιούνται και πάμε καλύτερα. Βεβαίως αυτό δεν είχε περάσει στον πολύ κόσμο και ψήφισε το πρόγραμμα Θεσσαλονίκης. Και το 2012 άνοιξαν τριάντα επτά χιλιάδες διακόσιες τριάντα μία περισσότερες επιχειρήσεις και το 2014 άνοιξαν τριάντα έξι χιλιάδες εξακόσιες ογδόντα τέσσερις περισσότερες επιχειρήσεις. Το 2016 είχαμε μείον τρεις χιλιάδες τετρακόσιες είκοσι μία και το 2017 οκτώ χιλιάδες εννιακόσιες δύο. Αυτά είναι τα επιτεύγματα της δικής σας διακυβέρνησης που δήθεν στηρίζατε τη μικρομεσαία επιχειρηματικότητα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, να καταθέσετε το σχετικό έγγραφο στα Πρακτικά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θέλω να σας πω ότι όλο το ΕΣΠΑ κατευθύνεται στις μικρομεσαίες επιχειρήσεις. Επίσης, θέλω να σας πω ότι έχει ανακοινωθεί το ΤΕΠΙΧ ΙΙΙ που αναφέρεται σε μικρές επιχειρήσεις και μπορούν να λάβουν δάνεια από 25.000 ευρώ και επιδοτούμενα σε ό,τι αφορά το επιτόκιο, αλλά και με εγγύηση του ελληνικού δημοσίου στο 80%, ώστε να βοηθήσουμε πραγματικά. Επίσης, στο ΤΕΠΙΧ ΙΙΙ υπάγονται και αυτοί που δεν είναι «backable», όπως λένε οι επιχειρήσεις, δηλαδή αυτοί που δεν έχουν τα οικονομικά στοιχεία για να λάβουν ένα δάνειο, ώστε να μπορούν με εγγύηση του ελληνικού δημοσίου στο 80% του δανείου που θα λάβουν να μπορέσουν να έχουν πρόσβαση σε χρηματοδότηση και πολλά άλλα, γιατί όλα αυτά τα προγράμματα, όπως το «Εξοικονομώ κατ’ Οίκον» αφορούν τους μονωσάδες, τους αλουμινάδες, εκεί που αλλάζουμε θερμοσίφωνα, τους υδραυλικούς κ.λπ.. Όλες αυτές είναι μικρές επιχειρήσεις.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, πρέπει να ολοκληρώσετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Τελειώνω, κύριε Πρόεδρε.

Επαναλαμβάνω, είναι μικρές επιχειρήσεις, μικροί επαγγελματίες, τεχνικά επαγγέλματα. Όλα αυτά, λοιπόν, είναι στο Ταμείο Ανάκαμψης. Αυτά θα μπορούσατε να τα κάνετε κι εσείς. Τώρα εμείς κάνουμε πολύ περισσότερα και από αυτά ζουν όλες αυτές οι πολύ μικρές, οι μικρομεσαίες επιχειρήσεις και επαγγελματίες, οι οποίοι προσπαθούν να μεγαλώσουν. Βεβαίως δεν είναι παράδεισος και βεβαίως έχουμε να κάνουμε πολλά ακόμα, αλλά εν πάση περιπτώσει βλέπετε ποιο είναι το ισοζύγιο και πού πάει η τάση τώρα σε ό,τι αφορά το άνοιγμα των επιχειρήσεων και πού πήγαινε η τάση όταν κυβερνούσατε εσείς στα κλεισίματα των επιχειρήσεων.

Σας ευχαριστώ.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο κ. Παππάς για την παρέμβαση που δικαιούται.

Ορίστε, κύριε Παππά, έχετε τον λόγο για τρία λεπτά.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

«Απορία ψάλτου, βηξ»! Σας παρέθεσα τα στοιχεία που μας έδωσε το Υπουργείο και δεν κάνατε κανένα σχόλιο. Καταφεύγετε σε στοιχεία ανοίγματος- κλεισίματος επιχειρήσεων. Σχόλιο πρώτο: Αν κλείνει μία επιχείρηση με δέκα εργαζόμενους και ανοίγει μία επιχείρηση με τρεις εργαζόμενους, η εθνική οικονομία έχει χάσει εφτά εργαζόμενους. Γι’ αυτό κατά τη διάρκεια των κυβερνήσεων από το 2010 μέχρι το 2015 απωλέσαμε το 1/3 της απασχόλησης. Αυτή είναι η κεντρική οικονομική εξέλιξη εκείνων των ετών. Δεν υπάρχει στατιστικό στοιχείο που να μπορεί να την καλύψει, κύριε Σκρέκα. Μη βασανίζεστε, λοιπόν. Η ελληνική οικονομία απώλεσε ένα εκατομμύριο θέσεις εργασίας. Τα πράγματα είναι απλά. Και έρχεστε τώρα να μας πείτε για το ΤΕΠΙΧ και το ΕΣΠΑ, όταν έχει βγει ο Διοικητής της Τράπεζας της Ελλάδας και λέει ότι μόνο το 5% των ελληνικών επιχειρήσεων θεωρούνται φερέγγυες από το τραπεζικό σύστημα; Και αυτός είναι που έχει τον τελευταίο λόγο και στα συγχρηματοδοτούμενα προγράμματα. Δεν τον παρακολουθείτε αυτόν τον διάλογο; Ειλικρινά σας μιλάω, εκπλήσσομαι.

Έρχεται το συγκλονιστικό στατιστικό που λέει -διότι όταν ήταν κυβέρνηση ο ΣΥΡΙΖΑ δεν υπήρχε ούτε το Ταμείο Ανάκαμψης ούτε βεβαίως η δυνατότητα να αυξήσουμε το δημόσιο χρέος κατά 60 δισεκατομμύρια, όπως κάνετε εσείς- για εφτά πολύ μικρές επιχειρήσεις. Αυτό σημαίνει μηδέν έως εννέα εργαζόμενοι. Ποιες και πόσες είναι αυτές οι επιχειρήσεις στην ελληνική οικονομία; Το 93% των επιχειρήσεων! Και από το 93% των επιχειρήσεων μπήκαν στο Ταμείο Ανάκαμψης επτά! Και αντί να μου πείτε γι’ αυτό, αντί να μου πείτε ότι θα προσπαθήσετε να κάνετε κάτι, ώστε να αλλάξει κάτι, έρχεστε και μου λέτε πόσες άνοιξαν και πόσες έκλεισαν, χωρίς να διατυπωθεί αξιολόγηση αν έχουν καταστεί βιώσιμες, αν δεν έχουν συσσωρεύσει χρέη, αν αύξησαν την απασχόλησή τους και αν αύξησαν τις αμοιβές μέσα στις επιχειρήσεις τους.

Επαναλαμβάνω, μη βασανίζεστε. Δεν υπάρχει στατιστικό που να μπορεί να κρύψει αυτή τη συντριπτική απάντηση. Θέλω να σας εξομολογηθώ και ανθρώπινα ότι δεν περίμενα να είναι τόσο κραυγαλέα η ανισότητα. Με τον κ. Παπαθανάση, ο οποίος κατά τα άλλα είναι πολύ ευγενής άνθρωπος, είχαμε συνεχείς αντιπαραθέσεις γύρω από το Ταμείο Ανάκαμψης. Όμως, το να πάρουμε την απάντηση ότι μόνο εφτά πολύ μικρές επιχειρήσεις μπήκαν στο Ταμείο Ανάκαμψης είναι κάτι που ειλικρινώς δεν το περιμέναμε. Την άλλη μεριά, ότι 9,5 δισεκατομμύρια έχουν πάει σε εκατόν πενήντα μεγάλες επιχειρήσεις, την υποψιαζόμασταν, φαινόταν! Μέχρι που υπερηφάνως παρουσιάσατε τα στοιχεία και στην αρμόδια επιτροπή της Βουλής.

Τέλος, θέλω να πω κάτι με απόλυτη ευθύτητα και στον κ. Σκρέκα.

Κύριε Σκρέκα, το εγχειρίδιο της οικονομικής πολιτικής που εφαρμόζει η Κυβέρνησή σας λέγεται σχέδιο Πισσαρίδη. Και το σχέδιο Πισσαρίδη δείχνει προς την μεριά των μικρών και μεσαίων επιχειρήσεων ως την κακοδαιμονία της ελληνικής οικονομίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι μία οικονομική σύλληψη με την οποία διαφωνούμε θεμελιωδώς και εσείς αντί να στρεψοδικείτε, οφείλετε είτε να την υπερασπιστείτε αυτή τη στιγμή από το κυβερνητικό Έδρανο ή να διαχωρίσετε τη θέση σας και να πείτε ότι αυτή η οικονομική στρατηγική είναι λάθος. Μη μας λέτε ότι βοηθάτε τις μικρές και μεσαίες επιχειρήσεις. Δεν πρέπει να κοροϊδευόμαστε. Μας βλέπει και κόσμος! Μας βλέπουν άνθρωποι των τοπικών αγορών! Μας βλέπουν τα επιμελητήρια, μας βλέπουν οι δικηγορικοί σύλλογοι, οι μηχανικοί, οι αυτοαπασχολούμενοι, οι τοπικές αγορές! Όλοι αυτοί γνωρίζουν ποια είναι η επιλογή σας.

Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για ένα ακριβώς λεπτό, για να προχωρήσουμε στους ομιλητές.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Λέει ο κ. Παππάς ότι μόνο επτά επιχειρήσεις μπήκαν στο Ταμείο Ανάκαμψης.

**ΝΙΚΟΛΑΟΣ ΠΑΠΠΑΣ:** Όχι, δεν είπα αυτό. Είπα πολύ μικρές!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Επτά πολύ μικρές επιχειρήσεις μπήκαν στο Ταμείο Ανάκαμψης.

**ΝΙΚΟΛΑΟΣ ΠΑΠΠΑΣ:** Τα δάνεια από το Ταμείο Ανάκαμψης!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν το περιμέναμε αυτό, λέει. Δεν το περιμένατε, κύριε Παππά, γιατί δεν έγινε. Και να σας πω γιατί δεν έγινε; Επίσης, πρέπει να ξαναδείτε τα νούμερα. Μόνο στο Υπουργείο Ανάπτυξης που έχει ένα πρόγραμμα στο Ταμείο Ανάκαμψης και λέγεται «έξυπνη μεταποίηση» μπήκαν εκατόν είκοσι οκτώ μικρομεσαίες επιχειρήσεις. Στο Υπουργείο Περιβάλλοντος και Ενέργειας που ήμουν πριν, υπάρχει ένα πρόγραμμα που λέγεται «Εξοικονομώ» επιχειρήσεων. Εκεί θα μπουν, πρέπει να μπουν περίπου δέκα χιλιάδες μικρομεσαίες επιχειρήσεις.

Στο Υπουργείο Περιβάλλοντος και Ενέργειας που ήμουν πριν είχαμε το «Εξοικονομώ κατ’ Οίκον». Δαπανήσαμε περίπου 2 δισεκατομμύρια ευρώ για ενεργειακή αναβάθμιση σπιτιών. Εμμέσως σε πολύ μικρές και μικρομεσαίες επιχειρήσεις και σε επαγγελματίες πήγαν 2 δισεκατομμύρια ευρώ. Αυτή είναι η πραγματικότητα. Αυτό έκανε και αυτό αποτυπώνεται τελικά, κύριε Παππά. Δεν είναι δύσκολο να το καταλάβετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Όταν κυβερνούσατε εσείς, έκλειναν περισσότερες επιχειρήσεις από αυτές που άνοιγαν. Τώρα ανοίγουν περισσότερες. Και ξέρετε σε τι οδηγεί τελικά αυτό; Το 2019 είχαμε ανεργία 17% και τώρα έχουμε ανεργία κάτω από 10% μέσα σε τέσσερα χρόνια. Το 2019 είχαμε κατώτατο μισθό 650 ευρώ, όσο τον παραλάβατε το 2015 και τώρα έχουμε κατώτατο μισθό 830 ευρώ. Τότε είχαμε μέσο μισθό 1.000 ευρώ και τώρα έχουμε 1.250. Πώς έγινε αυτό; Με έναν νόμο και ένα άρθρο; Όχι! Πηγαίνει καλύτερα η οικονομία. Έφτασε εκεί που θέλουμε; Φυσικά και δεν έφτασε! Ακόμα είμαστε 25% χαμηλότερα από ό,τι ήμασταν το 2009.

Όμως, για να μην κοροϊδευόμαστε, όπως λέτε κι εσείς, γιατί μας βλέπουν τα επιμελητήρια, μας βλέπει ο κόσμος, μας βλέπουν οι επαγγελματίες, γιατί μας βλέπουν αυτοί οι οποίοι παλεύουν και θέλουν μια ελπίδα, δεν μπορεί να λέμε ψέματα.

Και εσείς είπατε πράγματα τα οποία δεν είναι αληθή, γιατί τα πράγματα πάνε καλύτερα. Φυσικά και πρέπει να τα βελτιώσουμε κι άλλο και σε ό,τι αφορά την πρόσβαση των μικρομεσαίων επιχειρήσεων. Και αυτό κάνουμε με το πρόγραμμα ΤΕΠΙΧ ΙΙΙ, όπως είπα συγκεκριμένα. Και δεν θα σταματήσουμε εδώ. Εμείς στηρίζουμε τη μικρομεσαία επιχειρηματικότητα, γιατί εμείς στηρίζουμε την επιχειρηματικότητα.

Κύριε Παππά, οποιαδήποτε μεγάλη επιχείρηση κάποτε ήταν πολύ μικρή επιχείρηση. Αυτό είναι που δεν καταλάβατε εσείς και τότε έκλειναν οι επιχειρήσεις.

Καταθέτω για τα Πρακτικά τον πίνακα που σας προανέφερα.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, ακούστηκαν τα επιχειρήματα και από τις δύο πλευρές.

Σας ευχαριστώ και τους δύο.

Προχωράμε στον κατάλογο και στην επόμενη ομιλήτρια, την κ. Λιακούλη από το ΠΑΣΟΚ - Κίνημα Αλλαγής.

Παρακαλώ, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, είναι πανθομολογούμενο ότι πλέον η Ελλάδα είναι πρωταθλήτρια της Ευρώπης στην ακρίβεια. Αυτό δεν μπορείτε να το αρνηθείτε. Έχουμε ρυθμό αύξησης του πληθωρισμού στα τρόφιμα τέσσερις φορές παραπάνω τον Μάρτη και τρεις φορές παραπάνω τον Απρίλη από τον ευρωπαϊκό μέσο όρο. Βίος αβίωτος για τον μικρό, τον μέσο, τον αδύναμο, τον ευάλωτο πολίτη.

Κι εσείς τι κάνετε την ίδια ώρα που όλα αυτά συμβαίνουν; Στέλνετε επιστολές. Μάλλον ήταν αρκετά ελκυστική η πρακτική των επιστολών του Ιησού. Εκεί τουλάχιστον είχε εμπόριο ελπίδας στον Θεό. Εδώ δεν έχετε και τίποτα. Το στέλνετε στη Φον ντερ Λάιεν, αυτή που υποστηρίζετε εσείς για την Ευρωπαϊκή Επιτροπή, έτσι δεν είναι; Δεν είναι αυτή που λίγο καιρό πριν ήρθε στο συνέδριο της Νέας Δημοκρατίας και είπε: «Μητσοτάκης και ξερό ψωμί»; Δεν είναι αυτή που τη φιλοξένησε, πέρα από κάθε πρωτόκολλο και πέρα από κάθε προηγούμενο, ο κύριος Πρωθυπουργός στη βίλα του στην Κρήτη με θέα τη Σούδα, όπως διαβάζαμε και ξεσηκώθηκε ο γερμανικός Τύπος, θυμάμαι τότε, λέγοντας ότι ξεπέρασε κάθε όριο διακριτικότητας η κ. Φον ντερ Λάιεν φιλοξενούμενη στο σπίτι του Έλληνα Πρωθυπουργού; Μάλιστα, ήταν μετά από το πολύ μεγάλο γεγονός τότε με τους εξακόσιους μετανάστες, μετά από το έγκλημα των Τεμπών και ούτω καθεξής.

Τα λέω αυτά για να θυμηθούμε λίγο την ιστορία και για να καταλάβει ο ελληνικός λαός που μας ακούει σήμερα, θεωρώ με εκτίμηση και σεβασμό σε όλες τις φωνές. Τι είναι αυτό, λοιπόν, που του λέτε; Του λέτε: ««Στη δικιά μου Φον ντερ Λάιεν, στον δικό μου άνθρωπο, έστειλα μία επιστολή λέγοντάς της: «Άκουσέ με, σε παρακαλώ πολύ, έχω ακρίβεια την οποία δεν μπορώ να τιθασεύσω στη χώρα»»;

Έχουμε την ομολογία σας, κύριε Υπουργέ. Ομολογήσατε ότι δεν μπορείτε να κάνετε τίποτα. Δεν είστε ικανοί να τιθασεύσετε την ακρίβεια, τη μη εισαγόμενη ακρίβεια. Το παραμύθι αυτό τελείωσε, έτσι; Δεν έχουμε εισαγόμενη ακρίβεια. Δεν είναι δυνατόν να είμαστε πρωταθλητές στην Ελλάδα, ενώ δεν έχουμε τις προϋποθέσεις να είμαστε πρωταθλητές. Στην Ελλάδα δεν έχουμε παραγωγές τέτοιες που θα μπορούσαν να οδηγήσουν τις πολυεθνικές κ.λπ., κ.λπ.. Οι οικονομικοί αναλυτές τα λένε κάθε μέρα. Δεν μπορείτε λοιπόν. Κι αφού δεν μπορείτε εσείς, τι κάνετε; Πετάτε το μπαλάκι στην εξέδρα και λέτε «Ελάτε να μας πείτε κ. Φον ντερ Λάιεν…».

Και το πιο ωραίο είναι η απάντηση. Είναι αλήθεια, κύριε Υπουργέ, ότι σε αυτήν την επιστολή η δικιά σας κ. Φον ντερ Λάιεν σας απάντησε –κάτι υπάλληλοι, όχι η ίδια- «Δεν είναι δυνατόν να σας απαντήσω γιατί τρέχω τώρα με τις εκλογές και εν ευθέτω χρόνω θα σας απαντήσω, άμα και όταν μπορέσω»; Αλήθεια; Είναι αληθινή αυτή η δημοσιογραφική πληροφορία; Διότι πραγματικά και πικάντικη είναι και ενδιαφέρον έχει. Ο δικός σας άνθρωπος; Δηλαδή, δεν το είχατε ούτε καν σκηνοθετημένο; Έτσι τη στείλατε; Όχι εσείς, γιατί ο κ. Σκέρτσος σας άδειασε. Είπε ότι δεν υπέγραφε ο Σκρέκας, υπέγραφε ο Σκέρτσος. Καλά, θα βρείτε μεταξύ σας ποιος υπέγραφε τώρα. Δεν είναι δικιά μας δουλειά να ασχοληθούμε με τα του οίκου σας. Έχετε αρκετά να λύσετε μεταξύ σας. Δεν θα σας τα πούμε εμείς.

Όμως, είστε απολαυστικοί τελικά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κι εσείς!

**ΕΥΑΓΓΕΛΙΑ ΛΙΑΚΟΥΛΗ:** Είστε ευρηματικοί. Εγώ σας παρακολουθώ με πολύ μεγάλη προσοχή τι είστε ικανοί να κάνετε. Δηλαδή, εδώ ο κόσμος καίγεται, ο μικρομεσαίος δεν μπορεί να ζήσει, έχει κλείσει την επιχείρηση, κρατάει το παιδί του στη Λάρισα ο πλημμυροπαθής διότι δεν μπορεί να το στείλει στην Αθήνα και στη Θεσσαλονίκη να το σπουδάσει επειδή τα ενοίκια είναι κόλαση και εσείς αγρόν αγοράζετε! Παίρνετε το χαρτί και το μελάνι και ρίχνετε μία επιστολή στη Φον ντερ Λάιεν και λέτε: «Εδώ θα τελειώσει» κι αυτή σας τη γυρίζει πίσω με τους υπαλλήλους, λέγοντάς σας: «Εν ευθέτω χρόνω θα σας απαντήσω, άμα μπορέσω και όταν…».

Ξέρετε, αυτό θα μπορούσε να αποτελεί και δείγμα γραφής της Κυβέρνησής σας και μόνο σε χαριτωμένο επίπεδο να κριθεί, αν το πρόβλημα δεν ήταν τεράστιο με την ακρίβεια, αν δεν ήταν τεράστιο με τις τιμές των τροφίμων, με τις τιμές της ενέργειας, με τους μισθούς, με την αγοραστική δύναμη των Ελλήνων πολιτών, με τη μη ύπαρξη της παραμικρής δυνατότητας να προχωρήσουν στη ζωή. Θα ήταν, λοιπόν, δείγμα γραφής της Κυβέρνησής σας, αν πραγματικά υπήρχε και άλλος δρόμος να ακολουθηθεί από τη δική σας Κυβέρνηση και υποδεικνύονταν άλλη πολιτική. Στους αγρότες που διαδήλωναν πριν από λίγο καιρό με τα τρακτέρ στο Σύνταγμα τους λέγατε: «Τι να σας κάνουμε πια; Ξύσαμε τον πάτο του βαρελιού και δεν υπάρχει μία», ενώ στην πραγματικότητα πάτο άλλου βαρελιού ξύνατε, καθώς αρνηθήκατε να ξύσετε το βαρέλι που έπρεπε να ξύσετε, που είναι το βαρέλι των υπερκερδών των τραπεζών, των μεγάλων «trust» συμφερόντων, των ενεργειακών παρόχων, των διυλιστηρίων.

Αυτά γιατί δεν τα ακουμπάτε, κύριε Υπουργέ, εσείς που και τα ξέρετε και τα έχετε και στο χαρτοφυλάκιό σας ανήκουν και ούτω καθεξής;

Εμείς, λοιπόν, έχουμε προτείνει μείωση ΦΠΑ στα βασικά αγαθά. Είναι εφικτό, αν γίνονται πραγματικοί έλεγχοι, να γυρίσει πίσω στους πολίτες. Και βέβαια λέμε ότι οι καθημερινές ανατιμήσεις στα τρόφιμα, τα ενοίκια, το κόστος δανεισμού χρειάζονται ελέγχους. Ούτε στελεχιακό δυναμικό έχετε ούτε την πρόθεση έχετε.

Και δεν είναι μόνο αυτό. Ξέρετε, μου έκανε πολύ μεγάλη εντύπωση στο νομοσχέδιο, κύριε Υπουργέ, ότι καταργείτε το πρόστιμο στις επιχειρήσεις που παραπλανούν τους πολίτες. Δηλαδή, προσέξτε τώρα -θεϊκό!- αντί να προστατέψετε τους πολίτες από τις επιχειρήσεις που τους παραπλανούν, καταργείτε το πρόστιμο από τις επιχειρήσεις και δεν εξηγείτε και σε κανέναν δεν δίνετε λογαριασμό για ποιον λόγο έχετε κάνει αυτή τη ρύθμιση, αυτή τη συμφωνία στην πραγματικότητα.

Επίσης, στο νομοσχέδιό σας έχει σημασία ότι πέρα από το ότι δεν δίνετε καμμία ώθηση στην ανάπτυξη, δεν σας καίγεται καρφί για την αδιαφάνεια, διότι ελέγχεστε για τη συνέντευξη που εισάγετε για την Επιτροπή Ανταγωνισμού. Έχετε ευθύνη, όπως είπε και ο εισηγητής μας, να διασφαλίζετε μέσα από αυτή τη συνέντευξη πώς δεν θα είναι οι ημέτεροί σας. Θα είναι, βέβαια, οι ημέτεροί σας γιατί πλέον είμαστε υποψιασμένοι. Δεν είμαστε ανυποψίαστοι σε αυτό το Σώμα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Επαναφέρουμε το αίτημά μας για την Ενιαία Αρχή Καταναλωτών. Θέλουμε, κύριε Υπουργέ, από την παράταξή μας να απαντήσετε για ποιον λόγο δεν υιοθετείτε την πρόταση του ΠΑΣΟΚ για τη δημιουργία Ενιαίας Αρχής Καταναλωτών. Για ποιον λόγο εσείς δεν συμβάλλετε στο παραμικρό για την εκστρατεία κατά των πολυεθνικών εταιρειών που αναβαθμίζουν τις υπηρεσίες τους σε ό,τι αφορά τις ανατιμήσεις, έχουν δηλαδή στελεχιακό δυναμικό που εργάζεται μόνο σε αυτόν τον τομέα σύμφωνα με ρεπορτάζ έγκριτων εφημερίδων και μέσων ενημέρωσης; Γιατί δεν δέχεστε τη μείωση του ΦΠΑ στα βασικά αγαθά που έχει αποδώσει στις υπόλοιπες χώρες της Ευρώπης και βεβαίως τους ελέγχους και τα πραγματικά –εγώ θα πω, όχι τα μεγάλα- πρόστιμα τα οποία επιτέλους πρέπει να επιβληθούν;

Τελειώνω, κύριε Πρόεδρε -και ευχαριστώ για την ανοχή- με τη Θεσσαλία. Μία κουβέντα θα πω.

Είστε Θεσσαλός, κύριε Υπουργέ. Δεν σας βλέπω, βέβαια, συχνά να έρχεστε. Σας καταλαβαίνω βέβαια. Σας καταλαβαίνω. Είμαστε σε άλλο νομό. Μπορεί να έρχεστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ό,τι να ΄ναι! Εντάξει!

**ΕΥΑΓΓΕΛΙΑ ΛΙΑΚΟΥΛΗ:** Τώρα, κοιτάξτε, εκτός από την εγκατάλειψη, εκτός του ότι μας έχετε αφήσει στον βούρκο, μας έχετε αφήσει βυθισμένους, μας έχετε αφήσει απελπισμένους. Δεν έχετε δώσει μία στους ανθρώπους που έχουν καταποντιστεί. Δεν έχουν μέλλον αύριο και συνέχεια. Έχετε αφήσει την Κάρλα με διακόσιες χιλιάδες στρέμματα να τα καλύπτει το νερό.

Ταυτόχρονα, μας λέτε ότι φέρνετε μία ρύθμιση για τους πληγέντες από τις φυσικές καταστροφές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εγώ θέλω να απαντήσετε, κύριε Υπουργέ, ποιους αφορά πραγματικά, πόσους αφορά πραγματικά και το ακατάσχετο όλων των ενισχύσεων, για το οποίο κάναμε ερώτηση το ΠΑΣΟΚ στο ελληνικό Κοινοβούλιο προκειμένου να σταματήσει αυτό το όνειδος, δηλαδή να κατάσχετε τις ενισχύσεις που έχουν δοθεί ήδη στους πλημμυροπαθείς.

Ήταν πρωτοβουλία του ΠΑΣΟΚ. Χαίρομαι που το ακούσατε έστω. Λυπάμαι που δεν μπορέσατε να το αξιοποιήσετε στο έπακρο και να δημιουργήσετε έναν καινούργιο δρόμο για τη Θεσσαλία μας, που είναι το περιβόλι του ουρανού και πραγματικά της αξίζει καλύτερη τύχη από αυτή που έχει στα χέρια σας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Σπυρίδων Τσιρώνης από την Κοινοβουλευτική Ομάδα της Νίκης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επιτρέψτε μου πρώτα να κάνω μια μικρή αναφορά για ένα μεγάλο Έλληνα, τον Κωνσταντίνο Ηλιάκη, τον ήρωα σμηναγό που δολοφονήθηκε άνανδρα από Τούρκο πιλότο, σαν σήμερα το 2006.

Όσα χρόνια κι αν περάσουν, παραμένει ζωντανό και αγέραστο σύμβολο φιλοπατρίας, ηρωισμού και καθήκοντος. Η μνήμη των ηρώων μας δεν αποτελεί για εμάς στη Νίκη απλά καθήκον, αλλά και υποχρέωση για τη χάραξη πραγματικής και υπεύθυνης εξωτερικής πολιτικής, με τον εξ ανατολών γείτονα και όχι απλά ουτοπικών προσδοκιών.

Έτσι θα νιώθουν ασφαλείς όλοι αυτοί οι άγγελοι φρουροί των αιθέρων μας, οι οποίοι καθημερινά δίνουν τη μάχη τους με πενιχρή υλική ανταμοιβή. Ας έχουν τουλάχιστον την ηθική μας ανταμοιβή. Αθάνατος!

Κύριε Υπουργέ, σοβαρά θεωρείτε ότι το νούμερο ένα πρόβλημα που απασχολεί τους πολίτες αυτή τη στιγμή -η θηλιά, δηλαδή, της ακρίβειας- θα λυθεί με αυτό το νομοσχέδιο; Έχετε αντιληφθεί ότι πίσω από τις κλειστές πόρτες των σπιτιών υπάρχουν δράματα απερίγραπτα; Το ξέρετε ότι υπάρχουν οικογένειες που επιβιώνουν με ψωμί και ζυμαρικά; Ότι υπάρχουν παιδιά που πηγαίνουν στο σχολείο χωρίς ευρώ στην τσέπη, για να αγοράσουν έστω ένα κουλούρι για δεκατιανό;

Το ξέρετε ότι οι Έλληνες πολίτες αντιμετωπίζουν όλο και περισσότερο την ακρίβεια, τη συνεχή αύξηση τιμών βασικών αγαθών και κυρίως, των διατροφικών προϊόντων, με δική σας ευθύνη από τους ελλιπείς ελέγχους; Αντιμετωπίζουν τους υψηλούς λογαριασμούς της ΔΕΗ, πάλι με δική σας ευθύνη από το μείγμα ενέργειας που επιλέξατε, αλλά και τις επιδοτήσεις που έχουν καταργηθεί στην ενέργεια. Αντιμετωπίζουν την ακρίβεια στα καύσιμα των οποίων τη φοροδιαφυγή δεν κυνηγάτε. Αντιμετωπίζουν τα πανάκριβα ενοίκια, αφού τα funds έχουν δεσμεύσει δεκάδες χιλιάδες ακίνητα, ενώ ο πληθωρισμός κατατρώει το πραγματικό εισόδημα, κυρίως των μισθωτών και των συνταξιούχων.

Γνωρίζετε ότι το 60,7% των νοικοκυριών δηλώνει πως το εισόδημά τους δεν διαρκεί πάνω από δεκαεννέα ημέρες; Γνωρίζετε ότι το 21,7% των νοικοκυριών έχει ληξιπρόθεσμες οφειλές στο δημόσιο, ότι το 51,8% των νοικοκυριών αναγκάζεται να κάνει περικοπές για να επιβιώσει; Το 73,6% αύξησε τις δαπάνες για είδη διατροφής και το 71,5% αύξησε τις δαπάνες για λογαριασμούς σπιτιού. Οι πολίτες το γνωρίζουν, γιατί το βιώνουν. Γι’ αυτό και το 80,6% των πολιτών αξιολογεί τα μέτρα της Κυβέρνησης για την αντιμετώπιση της ακρίβειας ως ανεπαρκή ή μάλλον ανεπαρκή. Και το ντροπιαστικό μέσα σε όλα αυτά, είναι, ότι ένας στους τέσσερις Έλληνες δεν κάνει χρήση των υπηρεσιών υγείας, λόγω κόστους, επιβαρύνοντας έτσι την υγεία του. Υπάρχουν και άλλες θλιβερές πρωτιές, αλλά δεν χρειάζεται να τις αναφέρω όλες.

Το ξέρετε ότι οι τιμές στα προϊόντα διατροφής αυξάνονται τα τελευταία δύο χρόνια με γοργούς ρυθμούς στις υποκατηγορίες και συμπαρασύρουν το γενικό δείκτη τιμών καταναλωτή; Από το 2020 μέχρι σήμερα έχουν αυξηθεί στο 26,39% το νωπό γάλα, στο 44,3% στα τυριά, στο 34,27% στα γαλακτοκομικά, στο 30% στα κρέατα, στο 47,8% στα έλαια και τα λίπη, στο 42,07% στις πατάτες. Τα στοιχεία της Ελληνικής Στατιστικής Υπηρεσίας δείχνουν ότι οι τιμές της ομάδας «Διατροφή και μη Αλκοολούχα Ποτά» αυξάνονταν με διψήφια ποσοστά επί δεκαπέντε συνεχόμενους μήνες, ενώ συνολικά κινούνται ανοδικά επί είκοσι οκτώ συνεχόμενους μήνες, δηλαδή, από τον Ιούνιο του 2021.

Διαφημίζετε παντού την επιβολή προστίμων. Έχετε δει να μειώνονται οι τιμές; Σας απαντώ. Όχι. Όχι αρκετά. Γιατί; Πρώτον, γιατί είναι τόσο δυσθεώρητα τα κέρδη αυτών των εταιρειών που η πληρωμή των προστίμων απλά μειώνει παροδικά και σε ελάχιστο ποσοστό τα υπερκέρδη τους.

Δεύτερον, γιατί είναι ανεπαρκής ο έλεγχος από πλευράς Υπουργείου, ειδικά ως προς την εξέλιξη των τιμών στην εφοδιαστική αλυσίδα, λόγω πολλών ενδιάμεσων, με αποτέλεσμα την ανεξέλεγκτη συσκευασία.

Οι ανάγκες που υπάρχουν αυτή τη στιγμή, θα έπρεπε να επιβάλλουν να συζητάμε ένα νομοσχέδιο, του οποίου όλα τα άρθρα -και όχι μόνο τρία- θα αναφέρονταν αποκλειστικά στην προστασία του καταναλωτή. Και αυτό, γιατί; Γιατί στην Ελλάδα, σύμφωνα με τον ΟΟΣΑ, ο μέσος ονομαστικός μεικτός μισθός το 2022 αυξήθηκε κατά 1,5%, όμως, λόγω πληθωρισμού στο 9,7%. Ο μέσος πραγματικός μισθός μειώθηκε κατά 8,2%.

Τα τρόφιμα απορροφούν το 25% με 35% του μηνιαίου εισοδήματος. Οπότε, η μείωση της αγοραστικής δύναμης αλλοιώνει, σε βαθμό ιδιαίτερα σημαντικό το σύνολο του βιοτικού επιπέδου του μέσου Έλληνα πολίτη.

Στην προτελευταία θέση της Ευρωπαϊκής Ένωσης των είκοσι επτά βρίσκεται η Ελλάδα το 2023, όσον αφορά το κατά κεφαλήν ακαθάριστο εγχώριο προϊόν, με επίδοση στο 67% του μέσου όρου της Ευρωπαϊκής Ένωσης, με τη Βουλγαρία να είναι στο 64%.

Σύμφωνα με τη EUROSTAT, η Ελλάδα για το 2023 κατέχει το τρίτο υψηλότερο ποσοστό ατόμων, που κινδυνεύουν από τη φτώχεια ή τον κοινωνικό αποκλεισμό, δηλαδή 26%.

Ο Πρωθυπουργός στέλνει επιστολή προς την κ. Ούρσουλα φον ντερ Λάιεν για την ακρίβεια στη χώρα και τις πρακτικές των πολυεθνικών εταιρειών και η Κομισιόν απαντά ότι «σύμφωνα με τη συνήθη πρακτική μας, θα απαντήσουμε στην επιστολή, εν ευθέτω χρόνω».

Είναι προφανές ότι η Κομισιόν δεν ενδιαφέρεται για την εγχώρια ακρίβεια και σίγουρα δεν μπορεί να πράξει κάτι απτό και αποτελεσματικό, στις πολυεθνικές εταιρείες που δραστηριοποιούνται στην Ευρωπαϊκή Ένωση.

Συνεπώς η επιστολή του Πρωθυπουργού καθίσταται άλλη μια επικοινωνιακή «φούσκα απελπισίας», που αποδεικνύει: Πρώτον, ότι η ακρίβεια είναι ένα φαινόμενο, που δεν έχει παταχθεί εδώ και δύο χρόνια. Γιατί; Υπάρχει θέληση; Εάν υπάρχει θέληση, τότε δεν υπάρχει ικανότητα.

Δεύτερον, γιατί στέρεψαν οι δικαιολογίες της Κυβέρνησης ότι η ακρίβεια είναι δήθεν «εισαγόμενη», λόγω πολέμου στην Ουκρανία, λόγω αύξησης πετρελαίου και φυσικού αερίου, που συνέβαλε στην περαιτέρω αύξηση των τιμών και εν τέλει, δυόμισι χρόνια μετά, ο πληθωρισμός παραμένει στα επίπεδα του 3%, αλλά ο επιμέρους πληθωρισμός στα προϊόντα είναι ακόμα πολύ υψηλός.

Όλα αυτά αποδεικνύουν ότι η Κυβέρνησή σας κατέχει αναμφισβήτητα δύο κορυφές: Αυτήν της ακρίβειας και αυτή της κοροϊδίας. Είστε η αγαπημένη Κυβέρνηση των ολίγων, που θησαυρίζουν εις βάρος των πολλών. Η αγαπημένη των μονοπωλίων και των καρτέλ. Μάταια ψάχνουμε να βρούμε πότε ήταν η τελευταία φορά, που στηρίξατε Έλληνα παραγωγό: Tον αγρότη, τον βοσκό, τον άνθρωπο που δουλεύει και αγαπά τη γη και να μη μιλήσουμε για την οικογένεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, κύριοι της Κυβέρνησης, η επικοινωνιακή διαχείριση της ανικανότητας, αλλά και όχι πλέον της κρυφής ατζέντας της πολιτικής σας, δηλαδή του άκρατου νεοφιλελευθερισμού που οδηγεί μανιωδώς στην ιδιωτικοποίηση των πάντων, ακόμα και των βασικών αγαθών, δεν είναι πλέον αρκετή, όσα εκατομμύρια και αν δώσετε στα μέσα μαζικής επικοινωνίας και βλέποντας την τροπολογία στο άρθρο 5, το συνεχίζετε. Όσες χιλιάδες, λοιπόν, και να πληρώσετε στους επικοινωνιολόγους, δεν είναι αρκετά. Οι πολίτες δεν αντέχουν άλλο. Με ψέματα, δεν βγαίνει ο μήνας.

Τα αποτελέσματα της «μαύρης» πολιτικής σας θα οδηγήσουν στο «μαύρο» και στα αποτελέσματα των ευρωεκλογών και θα δώσουν έτσι μια ελπίδα αλλαγής πολιτικής, για να πάρει επιτέλους ανάσα ο κόσμος.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε κύριε συνάδελφε.

Ενημερώνω το Σώμα πώς θα προχωρήσει η συζήτηση. Αμέσως τώρα θα πάρει τον λόγο ο κ. Δημητριάδης από τους Σπαρτιάτες. Στη συνέχεια, ο κ. Κυρανάκης, ο Υπουργός, θα παρουσιάσει την τροπολογία που υπάρχει στο νομοσχέδιο, μετά θα μιλήσει ένας ομιλητής και μετά Κοινοβουλευτικός Εκπρόσωπος.

O κ. Δημητριάδης έχει τώρα τον λόγο.

**ΠΕΤΡΟΣ ΔΗΜΗΤΡΙΑΔΗΣ:**  Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι Βουλευτές, ένα από τα βασικά ψευδοεπιχειρήματα της παρούσας Κυβέρνησης είναι πως η Ελλάδα έχει μια πρωτοφανή ανάπτυξη και πως οι συνθήκες διαβίωσης του Έλληνα έχουν βελτιωθεί.

Εάν ακούσει κανείς τους Υπουργούς της Κυβέρνησης, θα νομίζει πως ξαφνικά η Ελλάδα μεταβλήθηκε σε μια Ελβετία, σε ένα Ντουμπάι και γενικώς σε μια χώρα που είναι πρότυπο και ουσιαστικά όλη η Ευρώπη προσπαθεί να μας παραδειγματιστεί.

Τα επίσημα στοιχεία, όμως, διαψεύδουν αυτή την εικόνα. Να πω πως σήμερα οι Έλληνες είμαστε στη δεύτερη χειρότερη θέση σε αγοραστική δύναμη. Το 27% των Ελλήνων ζει κάτω από το όριο της φτώχειας και επίσης, έχουμε τεράστιο ιδιωτικό χρέος που ανέρχεται στα διακόσια εβδομήντα δισεκατομμύρια.

Αυτή η εικόνα πόρρω απέχει -απέχει πάρα πολύ- από το να χαρακτηριστεί από μια εικόνα μιας χώρας, που έχει ανάπτυξη!

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Διότι ξέρετε, είχα πει και παλαιότερα, η ανάπτυξη θα πρέπει να εμφανίζεται, θα πρέπει να διαχέεται στον μέσο πολίτη. Εάν ο μέσος πολίτης -ξέρετε- υποφέρει και δεν μπορεί να αποπληρώσει τις υποχρεώσεις του -να θυμίσω δε ότι περίπου το 60% των νοικοκυριών σήμερα έχουν πρόβλημα εξόδων στους λογαριασμούς τους- δεν μπορεί να μιλάμε για ανάπτυξη, διότι ουσιαστικά πρόκειται για μια ψευδεπίγραφη ανάπτυξη για λίγους και όχι για τον μέσο Έλληνα πολίτη ο οποίος δεινοπαθεί. Τι να κάνουμε εμείς, λοιπόν, όταν κερδίζουν τα funds και κάποιες συγκεκριμένες εταιρείες, όταν ο μέσος Έλληνας δεν μπορεί να επιβιώσει και όταν δυστυχώς οι νέοι μας αναγκάζονται να φύγουν στο εξωτερικό; Εάν όντως είχαμε τόσο μεγάλη ανάπτυξη δεν θα χρειαζόταν να φύγουν στο εξωτερικό ή να πηγαίνουν να δουλεύουν σεζόν για έξι μήνες. Θα είχαν μια σταθερή δουλειά και θα μπορούσαν να επιβιώσουν και να δημιουργήσουν και οικογένειες. Διότι βλέπετε έχουμε και δημοκρατικό κόμμα το οποίο δυστυχώς θα οξύνεται λόγω των κακών συνθηκών διαβίωσης.

Θα περιμέναμε, λοιπόν, από την Κυβέρνηση να κάνει κάποιες αποφασιστικές κινήσεις για την πάταξη της ακρίβειας και κυρίως για την πάταξη της αισχροκέρδειας. Θα περιμέναμε να μειωθεί ή να μηδενιστεί το ΦΠΑ στα βασικά είδη διατροφής. Δεν έγινε. Θα περιμέναμε να μειωθούν οι έμμεσοι φόροι. Δεν γίνεται. Θα περιμέναμε να μειωθεί ο ειδικός φόρος κατανάλωσης ειδικά στα καύσιμα. Δεν γίνεται. Αν δεν γίνουν όλα αυτά εδώ, μονίμως θα έχουμε ακρίβεια και μονίμως οι παραγωγικές τάξεις της χώρας θα πλήττονται αποφασιστικά.

Μάλιστα δε να τονίσω πως ένα δείγμα της άσχημης εικόνας της οικονομίας αποτελεί και το ελλειμματικό ισοζύγιο τρεχουσών συναλλαγών, διότι εισάγουμε πολύ περισσότερα από όσα εξάγουμε, αλλά και η συρρίκνωση της πρωτογενούς παραγωγής. Διότι ο αγροτικός τομέας δεινοπαθεί λόγω της αύξησης στα λιπάσματα, στα καύσιμα και παντού. Εμείς μάλιστα είχαμε προτείνει τουλάχιστον στους νέους αγρότες να υπάρχει φοροαπαλλαγή για κάποιο χρονικό διάστημα, για τα πέντε έτη και κυρίως να υπάρξει ένα ευνοϊκό φορολογικό καθεστώς σε όσους αγρότες έχουν χαμηλά εισοδήματα, κάτω από 10.000 ευρώ. Δεν έγινε αυτό. Είπαμε επίσης να δοθεί ένα κίνητρο να πάνε οι νέοι στην επαρχία, στην περιφέρεια, να δουλέψουν στην ύπαιθρο. Ούτε και αυτό έγινε. Αντ’ αυτού είδαμε τον Δεκέμβριο να έρχεται μια τροπολογία σύμφωνα με την οποία θα βάζαμε παράνομους μετανάστες υπό περίεργες συνθήκες να δουλέψουν στα χωράφια, λες και δεν υπάρχουν Έλληνες οι οποίοι θέλουν να εργαστούν. Και φυσικά οι Έλληνες δεν πάνε να εργαστούν όχι γιατί δεν θέλουν, όχι γιατί είναι τεμπέληδες, αυτό έχει καταρρεύσει. Να πω πως στην Ευρωπαϊκή Ένωση είμαστε οι πιο σκληρά εργαζόμενοι. Αυτό συμβαίνει διότι ο Έλληνας δεν θέλει να το εκμεταλλεύονται, να τον πιάνουν κορόιδο. Θέλει ανθρώπινες συνθήκες διαβίωσης τις οποίες δεν έχει δυστυχώς.

Περιμένουμε, λοιπόν, από το Υπουργείο Ανάπτυξης και από τα αρμόδια Υπουργεία των οικονομικών να πάρουν γενναία μέτρα. Περιμένω επίσης να υπάρξουν κάποιες γενναίες ρύθμιση των χρεών. Αυτήν τη στιγμή υπάρχουν εκατομμύρια οφειλέτες στον ΕΦΚΑ και στην εφορία. Πρέπει να γίνει μια γενναία ρύθμιση οφειλών. Δεν μπορούν να αποπληρώσουν τις οφειλές λόγω της ακρίβειας. Περιμένουμε επίσης να υπάρξει επιτέλους μια νομοθετική παρέμβαση για να προστατευτεί η πρώτη λαϊκή κατοικία, να σωθούν οι λαϊκές κατοικίες από τα funds τα οποία έχουν πέσει σαν τα κοράκια πάνω στην περιουσία του Έλληνα. Πρέπει να τελειώνει αυτό το ζήτημα. Όσο δεν γίνονται αυτά εδώ, μονίμως στην Ελλάδα θα υπάρχει μια οικονομική δυσπραγία και δυστυχώς ο μέσος Έλληνας θα δεινοπαθεί.

Αυτά ήθελα να πω και το παρόν νομοσχέδιο και μάλιστα να πω πως δεν λύνονται -ξέρετε- τα προβλήματα αυτά εδώ με επιστολές στην κ. Ούρσουλα φον ντερ Λάιεν, αλλά με αποφασιστικές πολιτικές, η οποία κ. Ούρσουλα φον ντερ Λάιεν δεν ξέρω αν θα είναι στη θέση της κιόλας από τον Νοέμβριο. Δεν ξέρουμε αν εξακολουθεί να θητεύει στο ίδιο πόστο που είναι. Δεν το γνωρίζουμε αυτό εδώ. Αυτά περιμέναμε από την Κυβέρνηση και όχι ημίμετρα τα οποία βλέπουμε με το παρόν νομοσχέδιο και άτολμες ενέργειες οι οποίες ουσιαστικά δεν προσφέρουν τίποτα στη μάχη κατά της ακρίβειας. Περιμένουμε, λοιπόν, να τα βάλετε στην πράξη με τις πολυεθνικές, με τα funds και με τα καρτέλ, το οποίο δεν το κάνετε μέχρι στιγμής.

Αφού τελειώνω την ανάλυσή μου για το παρόν νομοσχέδιο, θα έρθω και σε κάποιες άλλες δυσμενείς εξελίξεις στα εθνικά μας ζητήματα, διότι ξέρετε και αυτά είναι πάρα πολύ σημαντικά. Πριν από λίγες ημέρες στα Σκόπια κέρδισε τις εκλογές το VMRO. Να υπενθυμίσω ότι το VMRO ανήκει στο Ευρωπαϊκό Λαϊκό Κόμμα. Εκεί υπάγεται. Το υπενθυμίζω στα στελέχη της Νέας Δημοκρατίας. Είναι στην ίδια ευρωομάδα, στο Ευρωπαϊκό Λαϊκό Κόμμα. Το συγκεκριμένο, λοιπόν, κόμμα άρχισε να μιλάει για σκέτο «Μακεδονία». Με αφορμή, λοιπόν, τις δηλώσεις της νέας Προέδρου των Σκοπίων, αλλά και του νέου Πρωθυπουργού, ο οποίος μάλιστα είπε προκλητικά κιόλας ότι «εγώ θα αποκαλώ τη χώρα μου όπως μου αρέσει», άρχισαν να ακούγονται φωνές και από τη Νέα Δημοκρατία περί εφαρμογής της Συμφωνίας των Πρεσπών.

Ποιος θα το περίμενε ότι τα στελέχη της Νέας Δημοκρατίας, που κατέβαιναν στα συλλαλητήρια το 2018 και 2019 και μάλιστα φωτογραφίζονταν με τις ελληνικές σημαίες και μιλούσαν για προδοτική συμφωνία -που είναι προδοτική συμφωνία-, μιλούσαν για εθνική μειοδοσία, σήμερα θα παρακαλούσαν τα Σκόπια να εφαρμόσουν τη συμφωνία. Ποια συμφωνία; Μια συμφωνία η οποία -προσέξτε- όχι μόνο αναγνωρίζει μια ανύπαρκτη ψευτομακεδονικότητα στους Σκοπιανούς, αναγνωρίζει ουσιαστικά και μακεδονική γλώσσα αλλά και εθνότητα, αλλά το χειρότερο είναι ότι ουσιαστικά τους δίνει νομικό έρεισμα να προστατεύουν μακεδονικές μειονότητες εντός της Ελλάδας. Ουσιαστικά δημιουργεί ένα μακεδονικό ζήτημα, ζήτημα μακεδονικής μειονότητας στην Ελλάδα, πράγμα το οποίο για εμάς είναι ολέθριο, είναι μειοδοτικό και είναι και επιζήμιο για τα εθνικά συμφέροντα.

Δεύτερον, μιλάνε για εφαρμογή. Ποια εφαρμογή; Οι Σκοπιανοί ουδέποτε εφήρμοσαν τη συμφωνία. Αυτό αποδεικνύεται από τις συνεχείς παραβιάσεις. Έως και σήμερα έχουν γίνει τριακόσιες εξήντα παραβιάσεις της συμφωνίας. Επρόκειτο, λοιπόν, για μια συμφωνία την οποία οι Σκοπιανοί απλώς την υπέγραψαν, ουδέποτε την εφήρμοσαν και αφού πήραν αυτά που ήθελαν, ήτοι μακεδονική εθνότητα και γλώσσα, τώρα καταρρίπτουν και το τελευταίο στάδιο που ήταν ο και καλά γεωγραφικός προσδιορισμός, ο οποίος όπως όλοι πολύ καλά γνωρίζουμε το «Βόρεια Μακεδονία» μπορεί άνετα να φύγει και να μείνει σκέτο «Μακεδονία». Μάλιστα, ακόμα και ο Ζόραν Ζάεφ, ο οποίος υπέγραψε τη συμφωνία, σε «τιτιβίσματα» του έλεγε σκέτο «Μακεδονία». Δεν έλεγε ούτε καν «Βόρεια». Επομένως, λοιπόν, και ο γεωγραφικός προσδιορισμός είναι ένα ψευτοδίλημμα. Μπορεί άνετα να καταργηθεί.

Εμείς, λοιπόν, τι λέμε; Καμμιά εφαρμογή αυτής της προδοτικής συμφωνίας, άμεσα καταγγελία της συμφωνίας και μάλιστα με βάση το διεθνές δίκαιο. Μάλιστα το άρθρο 56 της Σύμβαση Βιέννης για τις διεθνείς συνθήκες που λέει ότι όταν υπάρχει ουσιώδης τροποποίηση μιας διακρατικής συμφωνίας μπορεί άνετα αυτή η συμφωνία να καταγγελθεί ή με το άρθρο 60 που μιλάει για παραβίαση των διατάξεων μιας συμφωνίας από ένα συμβαλλόμενο μέρος. Εμείς, λοιπόν, μπορούμε άνετα να καταγγείλουμε τη συμφωνία και να προχωρήσουμε μονομερώς. Δεν μπορούμε να συνεχίσουμε να εφαρμόζουμε μια επιζήμια συμφωνία η οποία πλήττει τα εθνικά συμφέροντα. Και μάλιστα, εδώ πέρα να πω πως δεν γίνεται σήμερα να μιλάμε για ενταξιακή πορεία των Σκοπίων στην Ευρωπαϊκή Ένωση. Ενός κράτους το οποίο πλήττει τα εθνικά μας συμφέροντα; Ενός κράτους του οποίου στα σχολικά βιβλία ακόμα και σήμερα μιλάνε για το πώς θα μπουν οι Σκοπιανοί στη Θεσσαλονίκη και θα υψώσουν τη σημαία τους; Γι’ αυτό το κράτος μιλάμε; Ενός κράτους το οποίο μιλάει ακόμη και σήμερα για «Μεγάλη Μακεδονία»; Γι’ αυτό το κράτος μιλάμε; Όχι, καμμία συμβολή, καμμία βοήθεια στους Σκοπιανούς. Εάν θέλουν να επιμείνουν στον μακεδονισμό, στον ιμπεριαλισμό τους, να επιμείνουν εκεί. Καμμία βοήθεια προς αυτούς και άμεση καταγγελία της συμφωνίας.

Δεύτερον, επειδή μιλήσαμε για καλή γειτονία. Πριν από λίγες ημέρες επίσης μας ήρθε ο Αλβανός Πρωθυπουργός Έντι Ράμα, ο οποίος Έντι Ράμα ακόμη και σήμερα έχει φυλακισμένο τον εκλεγμένο Δήμαρχο Χειμάρρας και υποψήφιο Ευρωβουλευτή της Νέας Δημοκρατίας Φρέντι Μπελέρη. Αυτόν, λοιπόν, τον άνθρωπο, ο οποίος προκλητικά παραβιάζει τα δικαιώματα της ελληνικής μειονότητας στη Βόρειο Ήπειρο, τον αφήσαμε και έκανε ομιλία στο Γαλάτσι και μάλιστα -ενώ μας ήρθε ως φίλος, έτσι είπε-, μου σχημάτισε αυτό το έμβλημα. Για όσους δεν το ξέρουν είναι το έμβλημα της μεγάλης Αλβανίας. Φωτογραφήθηκε σχηματίζοντας αυτό το έμβλημα. Αυτός, λοιπόν, ο άνθρωπος που ακόμη και σήμερα μιλάει για μεγάλη Αλβανία, ο οποίος μας μίλησε για Τσάμηδες, ο οποίος μας λέει ότι οι Αλβανοί είναι ισότιμοι στην Ελλάδα, αυτόν λοιπόν, τον άνθρωπο τον θεωρούμε φίλο μας. Τι φιλία είναι αυτή εδώ; Τι είδους φίλος και καλός γείτονας είναι αυτός ο οποίος μας προκαλεί συνεχώς;

Κάποια στιγμή θα πρέπει να θέσουμε τα πράγματα στη σωστή τους διάσταση. Δεν μπορεί συνεχώς οι γύρω χώρες να μας προκαλούν, οι γύρω χώρες να έχουν διεκδικήσεις και δικαιώματα και εμείς να το παίζουμε τα καλά παιδιά και οι καλοί γείτονες. Δεν γίνεται αυτό το πράγμα. Το ίδιο, βεβαίως, ισχύει και για τον Τούρκο Πρόεδρο Ερντογάν. Επισκέπτεται ο Πρωθυπουργός την Τουρκία στις 13 Μαΐου, όταν ο Ερντογάν λίγες ημέρες πριν είχε ανακοινώσει προκλητικά τη μετατροπή της Μονής της Χώρας σε τζαμί και όταν ο ίδιος ο Ερντογάν μας απειλεί με πόλεμο, μιλάει συνέχεια για το καζάν-καζάν, ότι θα μοιράσουμε το Αιγαίο στα δύο και φυσικά κανείς δεν ασχολείται. Δεν μπορεί να έχουμε καλή γειτονία με αυτόν τον άνθρωπο. Δεν γίνεται αυτό το πράγμα. Ο άνθρωπος αυτός είναι αντίπαλος, να το ξεκαθαρίσουμε επιτέλους. Και μάλιστα, ανήμερα της Γενοκτονίας των Ποντίων στις 19 Μαΐου έκανε μια σειρά από εμπρηστικότατες δηλώσεις. Τι είδους καλός γείτονας αυτός που δεν μας σέβεται; Κάποτε πρέπει να αποφασίσουμε. Δεν μπορούμε να έχουμε καλή γειτονία με κράτη τα οποία δεν μας σέβονται. Η καλή γειτονία προϋποθέτει αμοιβαίο σεβασμό. Όσο δεν υπάρχει, δεν υπάρχει καλή γειτονία. Τελείωσε.

Τελειώνοντας θα πω κάτι για τις ευρωεκλογές. Στις προσεχείς ευρωεκλογές εμείς δεν θα λάβουμε μέρος, διότι το ΠΑΣΟΚ και η Νέα Δημοκρατία κάνει υπομνήματα εναντίον μας. Ξέχασαν, όμως, να κάνουν υπόμνημα στο ΚΙΕΦ. Το ΚΙΕΦ ποιο είναι; Είναι το κόμμα το οποίο μιλάει επίσημα για τουρκική μειονότητα στη Θράκη. Κοινώς λέει ό,τι λέει και ο Ερντογάν. Και μάλιστα πρόσφατα κάνει και μια πολύ ωραία συνάντηση στην Έδεσσα με στελέχη του «Ουράνιου τόξου» που μιλάει για μακεδονική μειονότητα. Δηλαδή, δεν ενοχλήθηκαν τα δύο κόμματα από το ΚΙΕΦ που μιλάει για μειονότητα στην Ελλάδα, αλλά ενοχλήθηκαν από εμάς. Προσέξτε μην έχουμε καμμία έκπληξη και βγει κάποιος βουλευτής στις ευρωεκλογές που μιλά για μειονότητα στην Ελλάδα, να δούμε μετά τι θα γίνει.

Αυτά τα λέω διότι δεν μπορεί, ξέρετε, να ενοχλείστε από εμάς και να σας αφήνει ανενόχλητους το γεγονός ότι υπάρχουν κόμματα που θέτουν μειονοτικά ζητήματα στην Ελλάδα. Δεν το είδαν εκεί.

Και επίσης να πω και κάτι τελευταίο. Στις προσεχείς ευρωεκλογές, επειδή όλοι μιλάνε για ακροδεξιά, για λαϊκιστές, όχι, κυρίες και κύριοι συνάδελφοι, οι Ευρωπαίοι ξύπνησαν και συσπειρώνονται γύρω από τις πατριωτικές ειδικές δυνάμεις, διότι βαρέθηκαν την πολυπολιτισμικότητα, βαρέθηκαν να παίρνουν εντολές από υπερεθνικές ελίτ, οι οποίες εφαρμόζουν ατζέντες που είναι ξένες ως προς την εθνική ταυτότητα και κυρίως, προς την πατροπαράδοτη ευρωπαϊκή οικογένεια, βαρέθηκαν να βλέπουν την επέλαση της woke ατζέντας και βαρέθηκαν επίσης να βλέπουν ελίτ οι οποίες ξοδεύουν δισεκατομμύρια στον πόλεμο της Ουκρανίας και την ίδια στιγμή αγνοούν τον μέσο Ευρωπαίο πολίτη, ο όποιος συνεχώς φτωχοποιείται και ο οποίος συνεχώς ζει και αυτός στα όρια της ανέχειας.

Το ίδιο ισχύει και στην Ελλάδα. Εμείς στηρίζουμε ως Σπαρτιάτες την Ευρώπη των εθνών, όχι την Ευρώπη των πολυεθνικών, όχι την Ευρώπη της πολυπολιτισμικότητας. Θέλουμε η Ελλάδα να είναι ένα ισότιμο μέλος στην Ευρώπη, όμως, να διατηρήσει την εθνική της ταυτότητα και όλα αυτά τα συστατικά στοιχεία τα οποία βοήθησαν το ελληνικό έθνος να επιβιώσει διαμέσου των αιώνων.

Όχι, λοιπόν, στην Ευρώπη των πολυεθνικών, ναι στην Ευρώπη των εθνών, όχι στην Ευρώπη υπερκράτος, όπως τη θέλουν κάποιοι, αλλά στην Ευρώπη των εθνικών ταυτοτήτων.

Αυτά ήθελα να πω. Ευχαριστώ πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Υφυπουργός Ψηφιακής Διακυβέρνησης κ. Κυρανάκης, επί τροπολογίας για λίγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Θα ήθελα να παρουσιάσω τρία άρθρα επί των διατάξεων του νομοσχεδίου και μία τροπολογία.

Τα άρθρα 28 ως 30 σήμερα, με την ψήφο σας ελπίζουμε, λύνουν ένα πρόβλημα ετών, το οποίο αφορά στην παραμεθόριο, αφορά κυρίως στα ραδιόφωνα του Έβρου, αφορά στα ραδιόφωνα του Ανατολικού Αιγαίου, στα ραδιόφωνα κάθε διασυνοριακής περιοχής της χώρας μας, τα οποία δέχονται εδώ και χρόνια παρεμβολές από τους γείτονες. Τι κάνουμε, λοιπόν;

Κατόπιν διαβούλευσης με τους ιδιοκτήτες ραδιοφώνων αυτών των περιοχών, δίνουμε τη δυνατότητα κάθε χρόνο για δήλωση δευτερεύουσας θέσης και δευτερεύουσας συχνότητας. Αυτό ουσιαστικά βοηθά τα ραδιόφωνα να αποφεύγουν παρεμβολές πάνω σε μια δηλωμένη συχνότητα και να μπορούν με ευελιξία και χωρίς να τους κυνηγά καμμία δημόσια αρχή, ανεξάρτητη ή όχι, να εκπέμψουν ελεύθερα το ελληνικό τους πρόγραμμα στους πολίτες των περιοχών στις οποίες εκπέμπουν.

Άρα, κάθε χρόνο από 1η Οκτωβρίου έως 31 Δεκεμβρίου οι ιδιοκτήτες ραδιοφωνικών σταθμών θα έχουν αυτήν τη δυνατότητα. Κατ’ εξαίρεση φέτος το 2024 αυτή η διαδικασία θα ξεκινήσει τον Ιούνιο και θα τελειώσει τον Νοέμβριο.

Ως παραμεθόριες περιοχές ορίζονται οι νομοί Έβρου, Θεσπρωτίας, Καστοριάς, Κιλκίς, Ξάνθης, Πρέβεζας, Ροδόπης, Φλώρινας, Δράμας, Ιωαννίνων, Πέλλας, Σερρών, καθώς και οι νομοί που υπάγονται στις Περιφέρειες Βορείου Αιγαίου, Νοτίου Αιγαίου, Κρήτης και Ιονίων Νήσων. Αυτά σε ό,τι αφορά στα άρθρα 28 έως 30 του νομοσχεδίου.

Η τροπολογία, την οποία εισάγει προς ψήφιση το Υπουργείο Ψηφιακής Διακυβέρνησης, αφορά το άρθρο 6 για την επέκταση συμβάσεων στην ΗΔΙΚΑ, την Ηλεκτρονική Διακυβέρνηση Κοινωνικής Ασφάλισης Ανώνυμη Εταιρεία, ένας φορέας που υπάγεται στο Υπουργείο μας και διαχειρίζεται τα ψηφιακά συστήματα των Υπουργείων Υγείας και Κοινωνικής Ασφάλισης. Και αυτό διότι από τον διαγωνισμό του ΑΣΕΠ δεν έχουν έρθει οι υποψήφιοι που είχαν προγραμματιστεί.

Άρα, λοιπόν, η τροπολογία αφορά στην επέκταση των συμβάσεων αυτών των εργαζομένων έως την κάλυψη των μόνιμων θέσεων από τον διαγωνισμό του ΑΣΕΠ.

Ευχαριστώ πολύ, κυρία Πρόεδρε.

**ΑΛΕΞΑΝΔΡΟΣ ΚΑΖΑΜΙΑΣ:** Κυρία Πρόεδρε, μια παρέμβαση θα ήθελα να κάνω.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Θα ήθελα να κάνω μια τρίλεπτη παρέμβαση σε σχέση με την τροπολογία που μόλις τώρα μας παρουσίασε ο κύριος Υπουργός. Δυστυχώς, όμως, οι τροπολογίες αυτές έχουν τέσσερα επισπεύδοντα Υπουργεία για 6 άρθρα και η ερώτηση που θέλω να κάνω αφορά σε ένα υπουργείο που δεν είναι το δικό σας, είναι το Υπουργείου Υγείας. Υποθέτω όμως, έτσι όπως τα παρουσιάζετε, ότι θα πρέπει εσείς να απαντήσετε. Δεν θα έρθει ο Υπουργός Υγείας υποθέτω για να υποστηρίξει τα άρθρα της τροπολογίας τα οποία αφορούν στο Υπουργείο Υγείας. Γνωρίζετε;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Μπορεί να έρθει.

**ΑΛΕΞΑΝΔΡΟΣ ΚΑΖΑΜΙΑΣ:** Το «μπορεί να έρθει» δεν είναι καθαρή απάντηση. Αν δεν έρθει, θα την κάνω την ερώτηση τώρα.

**ΠΡΟΕΔΡΕΥΟΥΣΑ (Όλγα Γεροβασίλη):** Θα έρθει ο Υπουργός Υγείας. Έχει ενημερώσει.

**ΑΛΕΞΑΝΔΡΟΣ ΚΑΖΑΜΙΑΣ:** Εντάξει. Άρα, θα επιφυλαχθώ να ρωτήσω τον Υπουργό Υγείας όταν έρθει.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος του ΠΑΣΟΚ κ. Κατρίνης.

**ΜΙΧΑΗΛ ΚΑΤΡΙΝΗΣ:** Δεν ξέρω αν θα κάτσει ο κ. Κυρανάκης να απαντήσει στα θέματα της ακρίβειας και του ανταγωνισμού, αλλά πού είναι ο κ. Σκρέκας, πού είναι ο κ. Αναγνωστόπουλος; Αυτό είναι το ενδιαφέρον της Κυβέρνησης για ένα θέμα το οποίο, όχι σύμφωνα με τις δημοσκοπήσεις, σύμφωνα με την πραγματικότητα -περιμένω εγώ, ειδοποιήστε τους, να παγώσει ο χρόνος παρακαλώ, δεν γίνεται να μιλάμε, κυρία Πρόεδρε, απουσία της ηγεσίας του Υπουργείου Ανάπτυξης- και αυτή τη στιγμή δεν υπάρχει ούτε ο Υπουργός…

**ΠΡΟΕΔΡΕΥΟΥΣΑ (Όλγα Γεροβασίλη):** Ήταν εδώ ο Υπουργός και σε λίγο θα επιστρέψει.

**ΜΙΧΑΗΛ ΚΑΤΡΙΝΗΣ:** Δεν είναι ότι δεν υπάρχουν Βουλευτές της Νέας Δημοκρατίας να υποστηρίξουν το νομοσχέδιο. Δεν υπάρχει ο Υπουργός ούτε ο κύριος Γραμματέας. Αυτά είναι πρωτοφανή πράγματα εκφυλισμού του κοινοβουλευτικού διαλόγου, για ένα ζήτημα το οποίο δεν απασχολεί μόνο στις έρευνες της κοινής γνώμης την πλειοψηφία των πολιτών, αλλά απασχολεί την πραγματικότητα και την καθημερινή ζωή.

Ακρίβεια, λοιπόν, που απαιτεί για την καταπολέμησή της, για τον μετριασμό των επιπτώσεων, για να είμαστε δίκαιοι και ειλικρινείς -δεν υπάρχουν μαγικές λύσεις με έναν νόμο και ένα άρθρο να εξαλείψουμε την ακρίβεια-, απαιτούν πολιτικές που θα προάγουν τα συμφέροντα των καταναλωτών, μέτρα που θα ανακουφίζουν τους καταναλωτές ή τουλάχιστον θα ενισχύουν τον ανταγωνισμό προς όφελος των καταναλωτών και βεβαίως, μεγάλες θεσμικές αλλαγές που θα οδηγήσουν σε ισχυρές εποπτικές αρχές.

Για να δούμε, λοιπόν, ο κ. Σκρέκας, ο προκάτοχός του κ. Γεωργιάδης και όλοι όσοι θήτευσαν στο Υπουργείο Ανάπτυξης από την επέλαση της ακρίβειας τον Σεπτέμβριο του 2021 τι έχουν κάνει στους τρεις αυτούς κρίσιμους τομείς. Και το λέμε αυτό γιατί ο πληθωρισμός τροφίμων και τον Μάρτιο και τον Απρίλιο ήταν υπερδιπλάσιος στην Ελλάδα απ’ ό,τι στην Ευρωζώνη, δυόμιση φορές μεγαλύτερος στην Ελλάδα απ’ ό,τι στην Ευρωζώνη.

Πάμε, λοιπόν, στο θεσμικό επίπεδο. Κυβέρνηση Μητσοτάκη: έχει σήμερα Γενική Γραμματεία Εμπορίου και Προστασίας Καταναλωτή η οποία, προσέξτε, έχει υπό την αρμοδιότητά της δεκάδες διευθύνσεις, από τις οποίες μόνο δύο ασχολούνται με τον καταναλωτή. Αυτή είναι η πραγματικότητα σήμερα στην Ελλάδα. Τι προτείνει το ΠΑΣΟΚ; Και δεν το προτείνει, ξέρετε, στον δημόσιο διάλογο μόνο. Επανακαταθέτω την πρόταση νόμου που έχουμε καταθέσει από τις 2 Δεκεμβρίου του 2022 για σύσταση Αρχής Προστασίας Καταναλωτή. Αυτό έχει προτείνει το ΠΑΣΟΚ -ενάμιση χρόνο πριν- μέσα στη δίνη της ακρίβειας και η Κυβέρνηση έχει μία Γενική Γραμματεία με δύο διευθύνσεις για το θέμα αυτό.

Και γιατί το λέμε αυτό εμείς; Γιατί σε όλες τις ευρωπαϊκές χώρες και όχι μόνο, δημιουργούνται ισχυρές εποπτικές αρχές για την προστασία του καταναλωτή, για να ανταποκριθούν στις ανάγκες εποπτείας που η ίδια η Ευρωπαϊκή Επιτροπή, στην οποία τρέχετε τώρα με επιστολές, επιβάλλει για την προστασία καταναλωτών.

Διαβάζω τα εξής. Ιταλία, Ιρλανδία, Ολλανδία, Φιλανδία, Ουγγαρία, Μάλτα: ενοποίηση της αρχής καταναλωτή με άλλες αρχές με συγγενή εποπτική αποστολή, όπως Επιτροπή Ανταγωνισμού. Γερμανία και Γαλλία: ίδρυση Εθνικού Ιδρύματος Κατανάλωσης. Ηνωμένο Βασίλειο: ίδρυση ανεξάρτητης ξεχωριστής αρχής. Ηνωμένες Πολιτείες: ξεχωριστή αρχή για την προστασία των καταναλωτών από το 2010.

Γι’ αυτό, λοιπόν, το ΠΑΣΟΚ, επειδή υπάρχει το ευρωπαϊκό και όχι μόνο κεκτημένο και προηγούμενο, και παρακαλώ, κύριε Κυρανάκη, να το μεταφέρετε στον κ. Σκρέκα και στον κ. Αναγνωστόπουλο και σε όποιον θεωρεί ή νομίζει ή λέει ότι κάνει εποπτεία της αγοράς να ακούσει την πρόταση του ΠΑΣΟΚ, γιατί είναι κάτι που εφαρμόζεται ήδη σε πάρα πολλές ευρωπαϊκές χώρες.

Δεν θα σχολιάσω καν τον δεύτερο άξονα, που είναι οι πολιτικές που θα προάγουν τα συμφέροντα των καταναλωτών, πολύ απλά γιατί αυτές οι πολιτικές, επί Μητσοτάκη, είναι ανύπαρκτες στην κυριολεξία, όπως επίσης οι εκτιμήσεις της Κυβέρνησης και του ίδιου του Πρωθυπουργού, αλλά και η προσπάθεια επικοινωνιακής διαχείρισης μιας οδυνηρής πραγματικότητας. Θυμάστε μήπως τον Σεπτέμβρη του 2021, από βήματος ΔΕΘ, που ο Πρωθυπουργός διαβεβαίωνε τους πολίτες ότι η ακρίβεια θα διαρκέσει λίγους μήνες και μέχρι τα Χριστούγεννα θα έχουμε επανέλθει στην προηγούμενη κατάσταση; Θυμάστε μήπως το επιχείρημα για εισαγόμενη ακρίβεια, με τον πληθωρισμό στην Ελλάδα, σήμερα που μιλάμε, να είναι δυόμιση φορές μεγαλύτερος από τον μέσο ευρωπαϊκό όρο;

Τώρα, τελευταία οδός επικοινωνιακής διαφυγής η επιστολή στην Ευρωπαϊκή Επιτροπή και στην κ. Φον ντερ Λάιεν. Βεβαίως, όλο αυτό το διάστημα δεν κάνατε τίποτα για τις ενδοομιλικές συναλλαγές των πολυεθνικών ομίλων. Μόλις πρόσφατα κυρώσατε τη σχετική οδηγία. Αλλά τι κάνατε; Εκδίδατε ατομικές φορολογικές λύσεις, μάλιστα με τους τόκους της ΑΑΔΕ να είναι μικρότεροι από χρονιά σε χρονιά.

Δεν είναι, όμως, μόνο οι εκτιμήσεις, δεν είναι μόνο ότι δεν έχετε καμμία αίσθηση και βούληση για εποπτική αρχή ή για πολιτικές, αλλά και ότι όλα τα μέτρα, όλα μα όλα τα μέτρα που έχετε εφαρμόσει μέχρι σήμερα έχουν αποτύχει οικτρά.

Ξεκινάμε: καλάθι νοικοκυριού, καλάθι σχολικού, καλάθι νονού, καλάθι Γεωργιάδη, καλάθι Σκρέκα, καλάθι όπως θέλετε βαφτίστε το. Ποια είναι τα αποτελέσματα; Δυόμισι φορές υψηλότερος ο πληθωρισμός στην Ελλάδα τροφίμων απ’ ό,τι στην Ευρωπαϊκή Ένωση.

Μείωση 5%. Επιβολή πλαφόν στο περιθώριο κέρδους. Εξαγγελίες του κ. Σκρέκα -αναζητείται, όχι από μένα, από τους καταναλωτές- πριν το Πάσχα ότι θα πάνε τα πράγματα φτηνότερα και ότι θα κάνουν Πάσχα οι Έλληνες πολίτες με φθηνότερο τραπέζι. Όλα τα βασικά είδη διατροφής ανεβαίνουν. Οι καταναλωτές βλέπουν τις τιμές στο ράφι. Σωρευτικός πληθωρισμός τροφίμων πάνω από 30% επί θητείας, επί διακυβέρνησης Μητσοτάκη, Γεωργιάδη, Σκρέκα, με σφραγίδα και ονοματεπώνυμο.

Κι επειδή απευθύνεστε στην Ευρωπαϊκή Επιτροπή τώρα, μήπως θυμάστε ότι στις 7 Δεκεμβρίου του 2021, δυόμισι χρόνια πριν, η Ευρωπαϊκή Επιτροπή και το Συμβούλιο συστήνουν στα κράτη μέλη να μειώσουν τον ΦΠΑ στα βασικά είδη διατροφής, όπως επίσης η Ευρωπαϊκή Επιτροπή έκανε σύσταση για φορολόγηση των υπερκερδών των εταιρειών ενέργειας, όπως έκανε σύσταση για φορολόγηση των υπερκερδών των πετρελαιοειδών των εταιρειών, που εσείς επιβάλατε τον μικρότερο συντελεστή 33% και μόνο για το 2022. Και βεβαίως, το ακλόνητο επιχείρημά σας, το οποίο είναι απολύτως ψευδές, ότι το μέτρο της μείωσης του ΦΠΑ δεν δούλεψε, καταρρίπτεται, όχι από το ΠΑΣΟΚ, αλλά από την πραγματικότητα και τα στοιχεία της EUROSTAT. Όλα αυτά θα τα καταθέσω στα Πρακτικά.

Πολωνία, εφάρμοσε το μέτρο. Μάιος 2023 - Απρίλιος 2024, μείωση 16,2% στον πληθωρισμό τροφίμων. Πορτογαλία, εφάρμοσε τη μείωση ΦΠΑ. Μείωση 9% το ίδιο χρονικό διάστημα στον πληθωρισμό τροφίμων. Ισπανία, εφάρμοσε τη μείωση του ΦΠΑ. Μείωση 7,3% το ίδιο χρονικό διάστημα. Ευρωζώνη. Το ίδιο χρονικό διάστημα μείωση 11,3%. Ελλάδα, Μητσοτάκης, Γεωργιάδης, Σκρέκας, μείωση 6,2%, η μισή από τον μέσο ευρωπαϊκό όρο.

Το προτείνει το ΠΑΣΟΚ, το προτείνουν τα άλλα κόμματα, το προτείνει η Ευρωπαϊκή Επιτροπή, το προτείνουν οι ιδιοκτήτες σουπερμάρκετ, το προτείνει ο Σύνδεσμος Βιομηχανιών Τροφίμων, το προτείνουν άπαντες. Και εσείς τι λέτε; Λέτε ότι δεν μπορούμε να το εφαρμόσουμε στην πράξη, γι’ αυτό και δεν το εφαρμόζουμε.

Άρα δεν είστε μόνο αδρανείς, αλλά είστε και ανίκανοι να εφαρμόσετε τη νομοθεσία, δηλαδή να ψηφίσουμε μείωση του ΦΠΑ αλλά να εφαρμοστεί στην πράξη. Εσείς λέτε ότι δεν μπορείτε. Όλοι οι άλλοι λένε ότι θα εφαρμοστεί την επόμενη μέρα και θα έχει ανταπόκριση. Και βεβαίως το κάνουν, γιατί και οι ίδιοι βλέπουν μείωση στον κύκλο εργασιών, γιατί οι πολίτες και δεν αντέχουν, αλλά και μειώνουν τις δαπάνες διατροφής μήνα με τον μήνα.

Επίσης λέγατε ότι δεν μειώνετε τον ΦΠΑ –άκουσον-άκουσον- γιατί επιστρέφετε ένα μέρος από τα υπερέσοδα που παίρνετε στους μη έχοντες, στους κοινωνικά και οικονομικά αδύναμους μέσω του Market Pass. Το θυμάστε που το λέγατε; Το λέγατε και το εφαρμόζατε μέχρι πότε; Μέχρι τον Μάιο του 2023. Γιατί; Σύμπτωση: γιατί τότε είχαμε εκλογές και αμέσως μετά από τις εκλογές αυτή η ευαισθησία αναδιανομής και επιστροφής των υπερεσόδων μέσω του Market Pass τέλος. Δεν υπάρχουν Market Pass. ΦΠΑ, όμως, υπάρχει σε πολύ υψηλά επίπεδα, εκτός Θεσσαλίας.

Λέτε ότι δεν μειώνετε τον ΦΠΑ για λόγους δημοσιονομικής σταθερότητας, γιατί δεν πρέπει να παίζουμε, λέει, με την οικονομία της χώρας όταν το κρατικό χρέος αυξάνεται, όταν η Ευρωπαϊκή Επιτροπή δεύτερη φορά μάς πήγε στο δικαστήριο της Ευρωπαϊκής Ένωσης για αυξημένα ληξιπρόθεσμα χρέη προς τα νοσοκομεία και όταν το αφήγημα της «εύρωστης οικονομίας» καταρρίπτεται από τη μείωση εξαγωγών, από τα προβλήματα που έχουμε στο εμπορικό έλλειμμα, τις άμεσες ξένες επενδύσεις, τη μείωση της βιομηχανικής παραγωγής. Και, βεβαίως, αυτά δεν τα λέμε εμείς, τα λένε και οι αξιολογήσεις των οίκων αξιολόγησης, που πρόσφατα είδαν το φως της δημοσιότητας.

Τι κάνατε, λοιπόν, δύο χρόνια, που είχαμε ράλι ανατιμήσεων, που τα τρόφιμα ανέβηκαν 30%, το λάδι 70%, άλλα είδη διατροφής βασικά πολύ περισσότερο; Τι κάνατε; Δεν κάνατε απολύτως τίποτα. Και όχι μόνο αυτό, αλλά δεν επιβάλατε ούτε ένα πρόστιμο για αισχροκέρδεια στα τρόφιμα μέχρι τον Μάιο του 2023. Τυχαίο; Μέχρι τις εκλογές, όταν είχαμε το ράλι ανατιμήσεων και βεβαίως, τα τρόφιμα και πολλά άλλα προϊόντα είδαν τις τιμές να ανεβαίνουν από 30% έως και 40%.

Προσέξτε τώρα, πότε επιβάλλατε πρόστιμα; Και εδώ οφείλω, για να είμαι δίκαιος, να το πιστώσω στον απόντα, όχι από την Ολομέλεια, σήμερα, αλλά από την πραγματικότητα κ. Σκρέκα. Επιβάλατε κάποια πρόστιμα μετά από τις εκλογές, τον Σεπτέμβριο. Προσέξτε, όμως, τώρα να δείτε τη σύμπτωση και την αλληλουχία. Επιβάλατε πρόστιμα τα οποία όλως τυχαίως έρχονται μετά από τις κλαδικές έρευνες της Επιτροπής Ανταγωνισμού.

Διαβάζουμε: Νοέμβριος 2022, έρευνα της Επιτροπής Ανταγωνισμού για αισχροκέρδεια στις σχολικές τσάντες. Κυβέρνηση Μητσοτάκη, πρόστιμο τον Νοέμβριο του 2023. Θα το καταθέσω στα Πρακτικά. Έναν χρόνο μετά. Πρώτο παράδειγμα.

Δεύτερο παράδειγμα: Έρευνα Επιτροπής Ανταγωνισμού για αισχροκέρδεια στα απορρυπαντικά, Μάρτιος 2023. Πρόστιμο του κ. Σκρέκα τον Νοέμβριο του 2023, οκτώ μήνες μετά. Ανεβαίνουν οι τιμές. Έναν χρόνο μετά στο ένα, οκτώ μήνες μετά στο άλλο.

Τρίτο παράδειγμα: Βρεφικό γάλα, Έρευνα της Επιτροπής Ανταγωνισμού Γενάρη 2024. Πρόστιμο εδώ του κ. Σκρέκα -δεν είναι στην Αίθουσα, αλλά είναι στο δημοσίευμα- έναν μήνα μετά. Εδώ είναι αλήθεια ότι είχατε πιο γρήγορες αντιδράσεις.

Προσέξτε λίγο, τρία μεγάλα πρόστιμα για αισχροκέρδεια σε καθημερινή διαβίωση επιβάλατε, όλα μετά από έρευνες της Επιτροπής Ανταγωνισμού και τον Πρόεδρο της επιτροπής τον απομακρύνατε ως ακατάλληλο και μάλιστα σήμερα εισάγετε και φωτογραφικές διατάξεις, κανείς δεν ξέρει για ποιον λόγο.

Είναι μόνο αυτό; Κόστος στέγασης. Η Ελλάδα πρωταθλήτρια στο σύνολο των χωρών της Ευρωζώνης. 60% με 70% του μηνιαίου μισθού -όχι του κ. Σκρέκα, του μέσου Έλληνα πολίτη- πάει στο κόστος στέγασης.

Τηλεπικοινωνίες, καρτέλ. Είμαστε δεύτερη χώρα στην Ευρωπαϊκή Ένωση σε κόστος.

Τράπεζες, εξωφρενικά επιτόκια. Μάλιστα ακούω ότι οι τράπεζες θα μοιράσουν, κύριε Υπουργέ, 840 εκατομμύρια ευρώ μέρισμα, γιατί έβγαλαν, λέει, 3,7 δισεκατομμύρια ευρώ έσοδα το 2023, ενώ δίνουν λιγότερα δάνεια. Και ποιος το πληρώνει όλο αυτό; Το πληρώνουν οι δανειολήπτες, οι επιχειρήσεις, οι Έλληνες πολίτες. Βεβαίως, η αξιολόγηση της «MOODY’S» επαναφέρει την πραγματικότητα.

Και μια και λέμε για τις τράπεζες και το χρέος, αποδεικνύουν σήμερα και τα άρθρα 23-24 –τα ανέφερε η Ευαγγελία Λιακούλη πριν- ότι είστε πραγματικά εντελώς εκτός πραγματικότητας. Τι κάνετε; Το αυτονόητο, τις ενισχύσεις στους πλημμυροπαθείς της Θεσσαλίας, τις ενισχύσεις για τη γούνα, όπως τις ενισχύσεις στους αγρότες στον COVID, στις επιχειρήσεις στον COVID, ξαφνικά ανακαλύπτετε ότι πρέπει να φέρετε νόμο για να είναι ακατάσχετες. Γιατί; Διότι δεν ξέρετε, δεν καταλαβαίνετε, δεν θέλετε να πιστέψετε ότι επτά στους δέκα Έλληνες χρωστούν και η οποιαδήποτε βοήθεια και αν τους δίνετε, αυτή δυστυχώς κατάσχεται και πρέπει να φέρετε νομοθετικές ρυθμίσεις.

Το ΠΑΣΟΚ, εδώ και πάρα πολύ καιρό, εδώ και δύο χρόνια, έγκαιρα και πριν από το ξέφρενο ράλι ανατιμήσεων, έχει προτείνει συγκεκριμένα μέτρα: τη μείωση του ΦΠΑ στα βασικά είδη διατροφής και διαβίωσης. Ανέλυσα πριν τους λόγους, την αποτελεσματικότητα, ποιοι το προτείνουν, ποιοι το εφάρμοσαν, πού πέτυχε και οδήγησε σε μείωση των τιμών στην καθημερινότητα.

Σύσταση Αρχής Προστασίας Καταναλωτή. Σε πάρα πολλές Ευρωπαϊκές χώρες, στις Ηνωμένες Πολιτείες, στο Ηνωμένο Βασίλειο, στην Ελλάδα δύο διευθύνσεις μόνο στη Γενική Γραμματεία Εμπορίας.

Ενίσχυση Επιτροπής Ανταγωνισμού. Θυμάμαι σαν σήμερα τον κ. Λιανό να παρακαλεί να τον στελεχώσουν με προσωπικό. Ακόμη περιμένουμε ελέγχους στην αγορά, βεβαίως επαναφορά του ΕΚΑΣ στους χαμηλοσυνταξιούχους και όχι πριν από τις εκλογές, πριν από τα Χριστούγεννα, πριν από το Πάσχα. Όλα αυτά -επειδή θα με ρωτήσετε από πού θα έρθουν- θα προέλθουν από τη φορολόγηση υπερκερδών τραπεζών, εταιρειών ενέργειας και πετρελαιοειδών.

Κυρίες και κύριοι συνάδελφοι, στις 9 Ιουνίου το δίλημμα δεν είναι η σταθερότητα, γιατί κάτω από αυτές τις συνθήκες η σταθερότητα είναι είδος εν ανεπάρκεια. Το δίλημμα είναι αν θα συνεχίσει αυτή η Κυβέρνηση να δρα ανεξέλεγκτη, να συμπεριφέρεται αλαζονικά, να αδιαφορεί για το μεγαλύτερο πρόβλημα που διαβρώνει την κοινωνία και την οικονομία και είναι η ακρίβεια.

Η απάντηση σε αυτό το δίλημμα, θα έρθει από τους πολίτες. Οι πολίτες να είστε βέβαιοι ότι θα στείλουν μήνυμα, μήνυμα έντονης αποδοκιμασίας στην Κυβέρνηση. Μήνυμα για την ανατροπή του σημερινού πολιτικού σκηνικού, που περιλαμβάνει μια και ανάλγητη συνάμα αλλά και ανίκανη Κυβέρνηση, αλλά και μια αδύναμη και αναξιόπιστη Αξιωματική Αντιπολίτευση.

Η χώρα -και νομίζω αυτό είναι σαφές- χρειάζεται επειγόντως μία εναλλακτική πρόταση διακυβέρνησης και τη χρειάζεται τώρα.

Σας ευχαριστώ και για την ανοχή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Περάματος Ρεθύμνου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Επίσης, ο Βουλευτής της Νέας Δημοκρατίας κ. Χρήστος Κέλλας ζητεί άδεια ολιγοήμερης απουσίας στο εξωτερικό για το χρονικό διάστημα από 24-5-2024 έως 27-5-2024.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Όλγα Γεροβασίλη):** Συνεπώς η Βουλή ενέκρινε τη ζητηθείσα άδεια.

Τον λόγο έχει τώρα η Βουλευτής της Πλεύσης Ελευθερίας κ. Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κυρία Πρόεδρε.

Ο Υπουργός Ανάπτυξης λείπει και σήμερα θα μιλήσω περισσότερο με τις δικές του δηλώσεις και λιγότερο με αριθμούς. Πολύ πρόσφατα, λοιπόν, έχει τονίσει ότι τα μέτρα που έχει λάβει η Κυβέρνηση και θα συνεχίσει να το κάνει μέχρι να αποκλιμακωθεί ο πληθωρισμός, είναι διαρθρωτικού χαρακτήρα. Αντιμετωπίζουν στη ρίζα του το πρόβλημα της ακρίβειας και ήδη αποδίδουν. Βλέπουμε ότι όχι μόνο έχουμε σταθεροποίηση τιμών, αλλά έχουμε και ελαφρά μείωση τιμών, σε σχέση με το περσινό αντίστοιχο διάστημα, έχει δηλώσει ο κ. Σκρέκας. Γιατί παραπλανάτε, όμως, κύριοι της Κυβέρνησης, τους πολίτες; Πώς ακριβώς αποδίδουν αυτά τα μέτρα;

Σε δική σας δήλωση, κύριε Σκρέκα -όπου και αν είστε, αν ακούτε-, είπατε λίγο καιρό πριν στις εορτές του Πάσχα, ένα αρνί, από ένα αρνί, ένα αμνοερίφια από ένα άλλο έχει διαφορά σε ό,τι αφορά στο βάρος. Ένα πιο βαρύ, προφανώς, αρνί θα είναι πιο ακριβό από ένα πιο ελαφρύ ή ένα πιο μικρό. Δική σας δήλωση, κύριε Σκρέκα. Με αυτόν τον τρόπο αντιμετωπίζετε το πρόβλημα της ακρίβειας. Ή μήπως με την άλλη δήλωσή σας, να δοκιμάσουν οι πολίτες το e-Καταναλωτής που τους βοηθά να αγοράσουν φθηνότερα τα προϊόντα, συγκρίνοντας τις τιμές μεταξύ των σουπερμάρκετ, λέγοντας ότι μπορούν να κερδίσουν έως και 15%; Μιλάτε για την αίσθηση του καταναλωτή περί ακρίβειας και όχι για την πραγματικότητα.

Εκπροσωπώντας την Κυβέρνηση ο κ. Σκρέκας στην ερώτηση γιατί υπάρχει για ένα ίδιο προϊόν τεράστια απόκλιση τιμής, απαντά: «Το πουλάει ακριβότερα για διάφορους λόγους, που δεν ενδιαφέρουν αυτή τη στιγμή». Παράλληλα, βεβαίως στις παραπάνω τοποθετήσεις έχετε την παροχή στήριξης από τον Υπουργό Εθνικής Οικονομίας και Οικονομικών, τον κ. Χατζηδάκη, ο οποίος τονίζει πως τον ΦΠΑ στα τρόφιμα δεν τον ρίχνουν, για να έχουν να πληρώνουν συντάξεις οι κυβερνώντες και για να μην ενθαρρύνουν την κατανάλωση. Τι είπε -σε απλά ελληνικά- ο κ. Χατζηδάκης δημόσια, στις 22 Μαΐου, χθες, στην τηλεόραση του «ΣΚΑΪ»; Ότι η διαμόρφωση των τιμών επαφίεται στην ατομική ευθύνη των καταναλωτών. Το κράτος είναι για να εξασφαλίζει ένα ασύδοτο επιχειρηματικό περιβάλλον, όπου τα καρτέλ θα κάνουν ό,τι αποφασίζουν και η Κυβέρνηση απλώς θα εισπράττει τον ΦΠΑ.

Βεβαίως, την αναπαραγωγή αυτού του αποκρουστικό πολιτικού λόγου την διαθέτουν και τα μέσα μαζικής ενημέρωσης που μεταδίδουν «η ακρίβεια είναι εισαγόμενη». Όμως, τα ντόπια προϊόντα από τον παραγωγό στο ράφι έχουν απόκλιση έξι φορές επάνω. «Η ακρίβεια, ναι, είναι εισαγόμενη μας» ξαναλένε, αλλά τα προϊόντα που στην Ελλάδα έχουν 100 ευρώ, στην Ιταλία έχουν 65 ευρώ, στην Ιταλία με τους διπλάσιους μισθούς σε σχέση με τη χώρα μας. Με αυτή τη λογική συντάσσεται φυσικά και η δήλωση του Πρωθυπουργού, υπό μορφή εισήγησης, στη φίλη σας κ. Ούρσουλα.

Ας δούμε, όμως, στον πραγματικό χωροχρόνο τι διαπιστώνουμε. Έκρηξη απάτης στα POS μηχανήματα, πέραν των πιστωτικών καρτών και των πληρωμών μέσω διαδικτύου, καταγράφει η Τράπεζα της Ελλάδας, ενώ οι κάτοχοι των καρτών επωμίζονται πάνω από το 50% της ζημιάς και οι τράπεζες μόλις το 7%. Η αύξηση των κρουσμάτων απάτης αφορά σε όλες τις συναλλαγές πληρωμών και συγκεκριμένα χρεωστικών, συναλλαγές από απόσταση, συναλλαγές χωρίς φυσική παρουσία κάρτας, διαδικτυακές συναλλαγές με επιχειρήσεις του εξωτερικού, συναλλαγές σε ΑΤΜ. Πρόκειται για γεγονός που προκαλεί ιδιαίτερη ανησυχία, καθώς, λόγω της εξάπλωσης των συναλλαγών και των υποχρεωτικών πληρωμών με POS σε όλες τις επιχειρήσεις, μικρές ή μεγάλες, εκτιμάται πως αναλογικά θα αυξηθούν περαιτέρω και οι απάτες. Από περσινά ήδη στοιχεία της Τράπεζας της Ελλάδας προκύπτει ότι με τα περιστατικά απάτης στις συναλλαγές με κάρτες πληρωμών ήδη το 2023 καταγράφηκε σημαντική αύξηση του αριθμού των συναλλαγών απάτης κατά 43% σε σχέση με το 2022.

Με το παρόν νομοσχέδιο καταργούνται οι διατάξεις της παραγράφου 2 του άρθρου 21 του ν.4177/2013 περί επιβολής προστίμων στις περιπτώσεις ανακριβών ή παραπλανητικών ανακοινώσεων μείωσης τιμής, εκπτώσεων και προσφορών. Έτσι, με την προτεινόμενη διάταξη τα πρόστιμα θα ξεκινούν από 5.000 ευρώ, αντί για 20.000 ευρώ έως σήμερα, αφού αντικαθίστανται από τις προβλέψεις που υπάρχουν για πρόστιμα στον ν.2251/1994 ως ισχύει. Ήτοι έχουμε μείωση ποινής στις περιπτώσεις των παραπλανητικών διαφημίσεων και προσφορών των αγαθών, εμπορευμάτων των επιχειρήσεων. Αυτή δε η μειωμένη ποινή «χάδι» θα επιβάλλεται σε δεύτερο χρόνο, καθώς σε πρώτη φάση θα γίνονται απλές συστάσεις στους παρανομούντες.

Δηλαδή, κύριε Σκρέκα, προς επίρρωση της αμείλικτης αποφασιστικότητας της Κυβέρνησης να πατάξει παράνομες μεθόδους κατά πλεονεκτικών, κερδοσκοπικών σε βάρος του Έλληνα καταναλωτή τακτικών των επιχειρήσεων, δηλώνετε ότι επιβάλλετε πρόστιμο περίπου 400.000 ευρώ -395.125 ευρώ, για την ακρίβεια- στην εταιρεία «HENKEL», όπως μας είπατε, χωρίς να μας λέτε πόσα έσοδα, τζίρο έχει αυτή η εταιρεία. Η «HENKEL» στην Ελλάδα ξεπερνάει τα κάποια δισεκατομμύρια τζίρου. Άρα καταλαβαίνετε ότι τα χιλιάδες αυτά ευρώ προστίμου δεν είναι ούτε σταγόνα στον ωκεανό.

Σας εκθέτει και η ίδια η Επιστημονική Υπηρεσία της Βουλής με σημερινή της γνωμοδότηση, που παρατηρεί ότι το εν λόγω ρυθμιστικό πλαίσιο περιορίζεται στην προστασία του καταναλωτή από τις ανακοινώσεις μείωσης τιμής και δεν καταλαμβάνει τη γενικότερη προστασία του καταναλωτή κατά τις προσφορές, τις εκπτώσεις και τις προωθητικές ενέργειες. Είναι βέβαιο ότι είναι πολύπλοκη η σχέση αλληλεπίδρασης της Κυβέρνησης με τον επιχειρηματικό κόσμο και με το πολύ πρόσφατο κρούσμα της σύλληψης της διευθύντριας της ΔΟΥ Χαλκίδας, που είναι μέλος της Νέας Δημοκρατίας και φωτογραφίζεται στα μέσα κοινωνικής δικτύωσης με Υφυπουργούς της Κυβέρνησής σας, ενώ έχει συλληφθεί για έγκλημα διαφθοράς.

**ΜΙΧΑΗΛ ΚΑΤΡΙΝΗΣ:** Τη βράβευσαν κιόλας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ :** Και τη βράβευσαν, ναι. Με τον κ. Σπανάκη εθεάθη παντού και είναι υπόλογη για έγκλημα διαφθοράς, διαπλοκής, εκβίασης, για σύσταση εγκληματικής οργάνωσης. Αυτούς τους επιχειρηματίες, λοιπόν, εκβίαζε, τους δικούς σας ανθρώπους, αυτούς τους οποίους βοηθάτε και καλύπτετε. Όλα αυτά συζητούνται υπό συνθήκες χειροτέρευσης, βεβαίως, της θέσης των πολιτών συνολικά, συνθήκες που αναγορεύουν τη χώρα μας σε αποικία ξένων, με την Κυβέρνηση να καυχάται ότι στο Μητρώο Απασχολούμενων Συνταξιούχων δηλώθηκαν τουλάχιστον ογδόντα πέντε χιλιάδες υπέργηροι.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πολύ λίγο, σας παρακαλώ, μόλις ένα λεπτό, κυρία Πρόεδρε.

Να θυμίσουμε ότι οι συντάξεις χηρείας κόβονται κατά 50% και οι λήπτες θα επιστρέψουν τα ληφθέντα ποσά αναδρομικά και δεν ντρεπόμαστε για την ανάγκη των περήφανων γηρατειών που σέρνονται σε εργασία για να συμπληρώνουν με μισθούς και μεροκάματα γαλέρας την πενιχρή σύνταξη τους, για να μαζέψουν κάποιο ποσό για την κηδεία τους και να μην ντρέπονται που δεν τους περισσεύουν 20 ευρώ να δώσουν δωράκι στα εγγόνια τους.

Σε αυτή τη χώρα που οι αρμόδιοι ονειρεύονται μαθήματα εξ αποστάσεως για μαθητές σε δυσπρόσιτες περιοχές, αγνοώντας ότι η διδασκαλία είναι διάδραση πρόσωπο με πρόσωπο και βλέμμα με βλέμμα, χαμόγελο, ενθάρρυνση με αγκαλιά, όχι βαθμολογικές επιδόσεις, δεν έχετε να πείτε τίποτα για όλη αυτή την κατάντια να χάνεται η έννοια των σημείων συναντήσεων, της κοινωνικοποίησης, της επαφής, να μην μπορεί ο μέσος Έλληνας, αλλά και όχι μόνο ο μέσος Έλληνας να αγοράσει τη φέτα προέλευσης ΠΟΠ, υποθηκεύοντας με όλη αυτή την πολιτική το μέλλον μας για ακόμα μία φορά και χωρίς να έχετε την παραμικρή αίσθηση συνενοχής μαζί με τους πολίτες που σας επιλέγουν.

Το ατελέσφορο των προτάσεων της συγκεκριμένης νομοθετικής ρύθμισης είναι προφανές, όπως πρόδηλος είναι και ο εμπαιγμός των Ελλήνων πολιτών.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος της Νέας Αριστεράς κ. Ευκλείδης Τσακαλώτος, έχει τον λόγο για τα επόμενα δώδεκα λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Ο κ. Σκρέκας δεν είναι εδώ αυτή τη στιγμή. Είναι πολιτικός μηχανικός και άρα, γενικά, θα έχει μια πιο τεχνοκρατική προσέγγιση στα πράγματα, ότι στα θέματα είναι να δίνουμε λύσεις χωρίς ιδεολογίες.

Πριν από εκατό χρόνια, ο Κέινς είχε πει ότι όσοι θεωρούν ότι είναι τεχνοκράτες, ότι είναι εκτός ιδεολογιών, είναι συνήθως δέσμιοι κάποιου πεθαμένου οικονομολόγου.

Θέλω να αρχίσω την ομιλία μου με τη θεωρία της Δεξιάς για τα οικονομικά. Η θεωρία της Δεξιάς προέρχεται από τη νεοκλασική σχολή, που λέει ότι, αν υπάρχει μεγάλη κινητικότητα, ελεύθερη κινητικότητα της εργασίας και του κεφαλαίου, τότε θα έχουμε διάφορα καλά αποτελέσματα, προωθητικά για την ευημερία του κόσμου, για την απασχόληση κ.λπ..

Άρα από τη δική σας θεωρία προκύπτει ότι τα καλά των αγορών προκύπτουν, αν και μόνο αν υπάρχει αυτή η κινητικότητα. Ας αρχίσουμε με την κινητικότητα της εργασίας. Πριν από λίγο, η Ευρωπαϊκή Ένωση, η οποία προφανώς δεν είναι υπέρ της ελεύθερης κινητικότητας της εργασίας, συμφώνησε σε ένα νέο πλαίσιο για τη μετανάστευση.

Θυμάμαι, όταν εγώ πρωτοήρθα στην Ελλάδα τη δεκαετία του 1990 και λίγο παρακάτω, η βασική ευρωπαϊκή συζήτηση ήταν για την ένταξη, για το integration. Έτσι ήταν η αντιμετώπιση των μεταναστών εκείνη την εποχή. Τώρα πια έχει τελειώσει αυτό και μιλάμε μόνο για ασφάλεια και άρα -δεν συζητώ από πολιτικής άποψης- από οικονομικής άποψης, υπάρχει ένα τεράστιο πρόβλημα, γιατί αναιρεί τα θεμέλια της δικής σας θεωρίας. Πολιτικά, βέβαια, είναι ανελεύθερο.

Με στενοχωρεί, κύριε Μάντζο, που και η Σοσιαλδημοκρατία ήταν υπέρ αυτής της Συμφωνίας. Διότι τι ήταν η Συμφωνία αυτή στο πολιτικό επίπεδο; Μια συμφωνία -μια ανταλλαγή, θα έλεγα- ανάμεσα στις Χριστιανοδημοκράτες και την Ακροδεξιά. Ποια ήταν η συμφωνία; Εσείς, οι ακροδεξιοί, θα αμβλύνετε την αντίστασή σας για το ΝΑΤΟ, για την Ευρώπη και εμείς θα έρθουμε προς τα δικά σας χωράφια στο μεταναστευτικό θέμα. Και η Σοσιαλδημοκρατία πρέπει να το σκεφτεί πάρα πολύ καλά αυτό.

Ξέρετε ότι έχουμε πολλά παραδείγματα όπου σοσιαλδημοκρατικά κόμματα τον τελευταίο καιρό είπαν να κάνουν τον εξής συμβιβασμό: Θα έχουμε ένα καλό κοινωνικό πρόγραμμα, αλλά θα υιοθετήσουμε μια πιο σκληρή στάση στους μετανάστες. Σας θυμίζω το δανέζικο. Δεν πήγε και πολύ καλά. Πήγε καλά στην αρχή. Μετά πήγε χάλια και ανέβηκε ξανά η Ακροδεξιά.

Όμως, εκτός από το πολιτικό ανελεύθερο κομμάτι, υπάρχει το οικονομικό. Απλώς, αν δεν υπάρχει η κινητικότητα της εργασίας, τα αποτελέσματα που λέτε εσείς για την αγορά δεν ισχύουν από τα οικονομικά μοντέλα που εσείς υποστηρίζετε.

Πάμε τώρα στην κινητικότητα του κεφαλαίου. Οι ελεύθερες αγορές, η έλλειψη ρύθμισης θα μπορέσουν να δώσουν δύο πράγματα -αυτό λέει η θεωρία σας- ευημερία και θα αυξήσουν και την ελευθερία. Έχουμε ελεύθερες αγορές στην Ελλάδα; Δηλαδή, θεωρείτε ότι αυτή τη στιγμή υπάρχει ελεύθερος ανταγωνισμός στην Ελλάδα σε κάποιον τομέα;

Από όπου θέλετε να αρχίσουμε; Θέλετε να αρχίσουμε από τις τηλεπικοινωνίες; Μπορούν οι δύο νεοδημοκράτες που είναι στην Αίθουσα αυτή τη στιγμή να μου πουν μια χώρα της Ευρωζώνης που έχει καλύτερο λόγο ποιότητας και τιμής στο ίντερνετ ή στα τηλέφωνα; Μία χώρα; Ποια χώρα είναι αυτή;

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Θα σας απαντήσω.

**ΕΥΚΛΕΙΔΗΣ ΤΣΑΚΑΛΩΤΟΣ:** Θα μου απαντήσετε, εντάξει. Άρα εσείς είστε ευχαριστημένοι.

Είστε ο πρώτος άνθρωπος που έχω συναντήσει, κύριε Κυρανάκη, που δεν αναγνωρίζει ότι έχουμε τις χειρότερες υπηρεσίες στις τηλεπικοινωνίες, με την πιο ακριβή τιμή. Το λένε όλοι και οι Νεοδημοκράτες και οι Νεοδημοκράτες που δουλεύουν στην παραγωγή και οι Νεοδημοκράτες νέα παιδιά που έχουν χτίσει μια εταιρεία κομπιούτερ. Όλοι το ίδιο λένε. Συγχαρητήρια!

Μήπως σπρώξατε τον ανταγωνισμό; Βάλατε εδώ στο νομοσχέδιο πώς θα επιλέξουμε τα μέλη της Επιτροπής Ανταγωνισμού. Μήπως αντί να κάνετε αυτό, δεν έπρεπε να διώξετε τον κ. Ιωάννου; Γιατί διώξατε τον κ. Ιωάννου; Γιατί δεν είχε καλό CV; Μήπως τον διώξατε γιατί ήθελε να κάνει κάποια ρύθμιση σε αυτή τη χώρα;

Να μιλήσουμε για την ενέργεια ή να μη μιλήσουμε; Το έχουμε πει τόσες φορές. Ξέρει ο κόσμος τι πληρώνει για την ενέργεια, τι πληρώνει για να γεμίσει το αυτοκίνητό του.

Να μιλήσουμε για τη στέγαση, η οποία είναι κομμάτι της ακρίβειας; Τι λέει η θεωρία σας; Η μη ρύθμιση θα αυξήσει την ελευθερία και συγχρόνως, θα αυξήσει και την ευημερία. Αυτό καταλαβαίνετε με τη στέγαση ότι γίνεται αυτή τη στιγμή στην Ελλάδα με την απόφασή σας να μη ρυθμίσετε το Airbnb;

Αυτό που έχουμε στην Ελλάδα είναι μια χρηματιστικοποίηση των αγορών, όπου funds αγοράζουν ακίνητα, δεν τα βάζουν καν στην αγορά. Άρα, κάνουν αυτό που μας έλεγε ο Άνταμ Σμιθ στον «Πλούτο των Εθνών», το δικό σας «ευαγγέλιο», όχι το δικό μου «ευαγγέλιο».

Τι έλεγε; Δεν υπάρχει περίπτωση να συναντηθούν επιχειρηματίες χωρίς να προσπαθήσουν να οργανώσουν κάτι εναντίον των καταναλωτών. Γι’ αυτό, ακόμα και ο Άνταμ Σμιθ είχε μια πολύπλοκη άποψη για τις αγορές. Η δική σας είναι απλούστατη. Υποστηρίζετε συγκεκριμένα συμφέροντα.

Η ακρίβεια είναι και από τις τηλεπικοινωνίες και από την ενέργεια και από τη στέγαση, όπου ο κόσμος αυτή τη στιγμή είτε δεν μπορεί να πληρώσει τα νοίκια είτε αναγκάζεται, μόλις τελειώσει μίσθωση, να πάει σε μια άλλη περιοχή.

Και πάμε, τέλος, στα σουπερμάρκετ, όπου ο κ. Σκρέκας μας είπε ότι μέσα από τα apps θα μπορεί ο κόσμος να κοιτάει πού είναι τα πιο φτηνά προϊόντα και αυτό θα συμπιέσει τις τιμές.

Αλήθεια; Αλήθεια, το πιστεύετε αυτό; Δεν ξέρετε ότι υπάρχει καρτέλ των τεσσάρων σουπερμάρκετ; Δεν ξέρετε και τους μηχανισμούς; Ο κ. Σκρέκας θα ξέρει.

Δεν ξέρω εσείς, κύριε Κυρανάκη, αλλά ο κ. Σκρέκας ξέρει ακριβώς τους μηχανισμούς που χρησιμοποιούν τα σουπερμάρκετ για να κρατήσουν τις τιμές υψηλές. Και όταν παίρνουν ένα προϊόν 10 ευρώ, στην πραγματικότητα, με διάφορες διαδικασίες το έχουν πάει στην ουσία στα 6 ευρώ.

Και όταν κάνουν προσφορές τα σουπερμάρκετ, αυτό δεν είναι μέρος του ανταγωνισμού, είναι μέρος του παιχνιδιού των καρτέλ. Έτσι δουλεύει το καρτέλ των σουπερμάρκετ. Οι προσφορές που βλέπετε, δεν είναι ανταγωνισμός, είναι ο τρόπος που μας αφήνουν να κατανοούμε ότι υπάρχει ανταγωνισμός. Ενώ το πραγματικό παιχνίδι, αντί ανταγωνισμού, γίνεται αλλιώς. Γίνεται με τα διάφορα τιμολόγια, γίνεται με τους διάφορους τρόπους που φουσκώνουν τι έχουν πάρει και τι πουλάνε. Άρα, όταν μας λέτε ότι κάνετε κάτι για τους καταναλωτές, ξέρετε ότι κάνετε σχεδόν τίποτα. Είπε πολύ καλά ο κ. Κατρίνης τι ακριβώς κάνετε για τους οργανισμούς καταναλωτών και τι δεν κάνατε.

Λέει στο καινούργιο βιβλίο του ο Τζόζεφ Στίγκλιτζ ότι η υπόσχεση των αγορών είναι η ελευθερία και η ευημερία. Πραγματικά πιστεύετε ότι ο ελληνικός λαός αισθάνεται πιο ελεύθερος μετά από πέντε χρόνια διακυβέρνησης της Νέας Δημοκρατίας; Αυτοί που δεν μπορούν να βγάλουν τον μήνα; Αυτοί που βιώνουν τη στεγαστική κρίση, οι καθηγητές, οι γιατροί, οι αστυνομικοί που θέλουν να πάνε στη δουλειά τους, στην Κρήτη; Αισθάνονται μεγαλύτερη ελευθερία; Αισθάνονται μήπως μεγαλύτερη ευημερία όταν το κατά κεφαλήν εισόδημα της Ελλάδας είναι στη προτελευταία θέση στην Ευρώπη, στην Ευρωζώνη και θα τους περάσει πολύ γρήγορα η Βουλγαρία; Αυτό είναι;

Και έρχεστε και μας λέτε, ως κεντρικό πολιτικό σύνθημα για τις ευρωεκλογές, ότι έχουμε και θέλουμε σταθερότητα. Αυτό δεν λέγεται σταθερότητα. Αυτό λέγεται στασιμότητα. Ούτε στασιμότητα λέγεται. Έχουμε ένα μπλοκάρισμα του συστήματος. Έχουμε ένα μπλοκάρισμα του συστήματος στην οικονομία. Έχουμε ένα μπλοκάρισμα στο σύστημα στην κοινωνία. Έχουμε ένα μπλοκάρισμα στο σύστημα στην πολιτική, στο κράτος δικαίου. Και όταν οι οικονομολόγοι λένε ότι υπάρχει μπλοκάρισμα, εννοούν ότι έχουμε μια πολύ κακιά ισορροπία. Και τι σημαίνει ισορροπία. Σημαίνει ότι, χωρίς να γίνει κάτι, δεν πρόκειται να αλλάξουμε. Γιατί το ότι είμαστε προτελευταίοι στο κατά κεφαλήν εισόδημα, δεν αλλάζει με το αναπτυξιακό μοντέλο που έχετε, που βασίζεται ακριβώς στο ίδιο μοντέλο που ήρθε η κρίση το 2009. Δεν μπορείς να το αντιμετωπίσεις. Άρα έχουμε μπλοκάρισμα στην οικονομία. Έχουμε μπλοκάρισμα στην κοινωνία.

Να μιλήσουμε για τα νοσοκομεία; Δηλαδή μετά από πέντε χρόνια Νέα Δημοκρατία ο κόσμος θεωρεί ότι είναι πιο ελεύθεροι και έχουν μεγαλύτερη ευημερία; Αυτό ισχυρίζεστε; Έχετε πάει στα περιφερειακά νοσοκομεία; Έχετε πάει και σας λένε οι ασθενείς: «Ευτυχώς που έχουμε Νέα Δημοκρατία και έχουμε καλά νοσοκομεία»; Είμαι εντυπωσιασμένος αν αυτή είναι η απάντησή σας.

Είμαστε μπλοκαρισμένοι και στην πολιτική. Έχουμε μια ανελεύθερη δημοκρατία, την οποία συνεχώς η Νέα Δημοκρατία την κάνει περισσότερο ανελεύθερη με όλα αυτά που έχει κάνει και με τον τρόπο που έχει αντιμετωπίσει τις ανεξάρτητες αρχές και με τον τρόπο που έχει συγκαλύψει σκάνδαλα και με τον τρόπο που φέρεται σε όποιον έχει μια αντίσταση.

Πριν από δύο ημέρες είδα το ντοκιμαντέρ του Στέλιου Κούλογλου για τους μετανάστες στη Λέσβο που πήραν εκατόν σαράντα χρόνια φυλακή, που, όπως ξέρετε και εσείς -είμαι σίγουρος-, κατηγορούνταν -αθωώθηκαν τελικά μετά από χρόνια στη φυλακή, με το φοβερό δικαστικό σύστημα που τους καθυστερούσε για να τους κρατήσει στη φυλακή- για διακινητές, ενώ ξέρουμε πώς γίνονται αυτές οι δουλειές. Ο πραγματικός διακινητής παρατάει το καράβι. Όποιοι μένουν εκεί προσπαθούν να σώσουν ό,τι μπορούν. Και μετά τους παίρνει το Λιμενικό και τους κατηγορεί ότι είναι διακινητές.

Όποιος το δει αυτό το ντοκιμαντέρ και δεν κλάψει -και το λέω πραγματικά- πραγματικά έχει χάσει την ανθρωπιά του. Γιατί έχετε πει πολλές φορές σε αυτή την Αίθουσα ότι δεν έχει κανείς το μονοπώλιο της ευαισθησίας. Λέω σε όλους εσάς να το δείτε αυτό το ντοκιμαντέρ, να δείτε πραγματικά τι σημαίνει μια ανελεύθερη δημοκρατία, που οι δικαστές δεν κάνουν τη δουλειά τους και θεωρούν ότι οι μετανάστες μπορούν να μένουν στη φυλακή χωρίς λόγο, ενώ ξέρουν ότι δεν υπάρχει λόγος.

Άρα είναι μπλοκαρισμένο το σύστημα. Και ο μόνος τρόπος να ξεμπλοκαριστεί είναι οι πολιτικές αυτές που θα αντιμετωπίσουν τη ρίζα της ανόδου της Ακροδεξιάς, κοινωνικές πολιτικές, οικονομικές πολιτικές, πολιτικές που διευρύνουν τη δημοκρατία. Δεν θα γίνει επειδή βάλατε τον Μπελέρη στο ευρωψηφοδέλτιο. Δεν θα γίνει όταν είμαστε η πιο φτωχή χώρα στην Ευρώπη. Θα γίνει μόνο με πολιτικές. Και δεν είναι το ζήτημα ποιος μπορεί να κερδίσει τον κ. Μητσοτάκη, ποιο πρόσωπο μπορεί να κερδίσει τον Μητσοτάκη. Είναι ποιες πολιτικές μπορούν να αντιμετωπίσουν το μπλοκάρισμα της οικονομίας, της κοινωνίας και του κράτους δικαίου.

Αυτό είναι που προσδοκά η Νέα Αριστερά σε αυτές τις εκλογές, να θέσει μια ατζέντα που να αντιμετωπίζει τη ρίζα του μπλοκαρίσματος ολόκληρου του δικού μας του συστήματος. Και μετά από τις ευρωεκλογές πρέπει να προωθήσουμε, όλος ο προοδευτικός και αριστερός χώρος, αυτή την ατζέντα. Γιατί αν δεν το κάνουμε, θα έρθουν ακόμα χειρότερες μέρες, θα έχουμε ακόμα μεγαλύτερη δύναμη της Ακροδεξιάς και ο κόσμος δεν θα μας συγχωρήσει για αυτό. Δεν είναι η ώρα να βρούμε χαρισματικούς άντρες που θα αντιμετωπίσουν τον κ. Μητσοτάκη. Είναι ο χρόνος να βρούμε αυτές τις πολιτικές που θα αντιμετωπίσουν τα προβλήματα του κόσμου και να του δώσουν προοπτική. Αυτό προσδοκά η Νέα Αριστερά.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Ζήτησε τον λόγο ο Υφυπουργός Ψηφιακής Διακυβέρνησης κ. Κυρανάκης.

Έχετε τον λόγο, κύριε Κυρανάκη, για πέντε λεπτά.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Θα αναφερθώ αποκλειστικά σε θέματα αρμοδιότητας του Υπουργείου Ψηφιακής Διακυβέρνησης.

Θα απαντήσω στον αγαπητό κ. Τσακαλώτο, ο οποίος είναι πάντα εξαιρετικός στη θεωρία, αλλά καθόλου καλός στην πράξη. Και αυτό, κύριε συνάδελφε, διότι όταν ήσασταν εσείς Υπουργός Οικονομικών επί κυβέρνησης ΣΥΡΙΖΑ, όντως η χώρα μας ήταν εικοστή έκτη, από τις είκοσι επτά, στον πίνακα κατάταξης, τον οποίο αναφέρατε. Ήμασταν προτελευταίοι επί κυβέρνησης ΣΥΡΙΖΑ. Και μου ζητήσατε να αναφέρω μία χώρα ως ακριβότερη. Εγώ δεν θα σας αναφέρω μία, θα σας αναφέρω τρεις. Η ακριβότερη χώρα στην Ευρώπη αυτή τη στιγμή είναι το Βέλγιο με τιμή 3,1 ευρώ ανά GW. Στην Ελλάδα είναι 1,7 ευρώ ανά GW, δηλαδή περίπου το μισό. Δεύτερη πιο ακριβή είναι η Γερμανία και τρίτη πιο ακριβή είναι η Ολλανδία με 2,8 ευρώ και 2,2 ευρώ αντίστοιχα.

Άρα, ο ρυθμός μείωσης από αυτό που παραδώσατε εσείς μέχρι σήμερα φτάνει έως και 60% ανά ετήσιο ρυθμό. Έχουμε τον μεγαλύτερο ρυθμό μείωσης κόστους ανά GW στην Ευρώπη. Με ρωτήσατε αν είμαστε ευχαριστημένοι. Όχι, δεν είμαστε ευχαριστημένοι. Πρέπει να κάνουμε περισσότερα. Αλλά βαδίζουμε σε έναν δρόμο μείωσης. Δεν είμαστε πια οι πιο ακριβοί, όπως επί των δικών σας ημερών. Το πρόβλημα το οποίο αντιμετωπίζουμε -και το ξέρετε πολύ καλά γιατί το έχετε χειριστεί- δεν αφορά στο 5G και το ίντερνετ που έχουν οι νέοι άνθρωποι κυρίως, και όσοι έχουν κινητά, στη συσκευή τους. Αφορά στην οπτική ίνα. Και αυτό διότι, όπως καλά γνωρίζετε, η γεωγραφία της χώρας μας, η νησιωτικότητα της χώρας μας, οι ορεινές περιοχές της χώρας μας δεν είναι το ίδιο με τις πεδιάδες της βόρειας Ευρώπης.

Δεν μπορείς να κάνεις εξάπλωση δικτύου οπτικών ινών με το ίδιο κόστος και την ίδια ταχύτητα, όπως κάνουν στη Βόρεια Ευρώπη. Το γνωρίζετε και το γνωρίζω. Άρα, σε επίπεδο 5G, σε επίπεδο δεδομένων στο κινητό, σε επίπεδο κόστους ίντερνετ και σε ποιότητα και σε τιμή, όχι μόνο δεν είμαστε πιο ακριβοί, στο 5G συγκεκριμένα, κύριε Τσακαλώτο, είμαστε στις τριάντα πιο γρήγορες χώρες στον κόσμο, όχι στην Ευρώπη, στον κόσμο.

Ευχαριστώ πολύ.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρία Πρόεδρε, ζητώ τον λόγο μόνο για τριάντα δευτερόλεπτα.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε τον λόγο για τριάντα δευτερόλεπτα. Αλλά μετά θα πάρει και ο Υπουργός τον λόγο για άλλα τριάντα δευτερόλεπτα και λοιπά.

**ΕΥΚΛΕΙΔΗΣ ΤΣΑΚΑΛΩΤΟΣ:** Εγώ δεν μίλησα για το ίντερνετ ούτε στο Σούλι ούτε στο Καστελόριζο. Πηγαίνετε στα βόρεια προάστια της Αθήνας να δείτε. Και αν προσέξατε -που δεν έχετε αυτή την ικανότητα να προσέχετε τι λέει ο αντίπαλος ή το αγνοείτε- δεν είπα για την τιμή, είπα για τον λόγο τιμής και ποιότητας. Kαι ο λόγος τιμής και ποιότητας στην Ελλάδα είναι ο χειρότερος.

Και να σας ρωτήσω. Θεωρείτε δηλαδή, ότι δεν έχουμε μονοπώλιο στην Ελλάδα; Αυτό είναι που μου λέτε; Ότι δεν υπάρχει μονοπώλιο στην Ελλάδα στις τηλεπικοινωνίες; Μας κοροϊδεύετε, κύριε Κυρανάκη; Μας κοροϊδεύετε; Δεν είναι καν όπως στα σουπερμάρκετ που είναι καρτέλ, είναι ολιγοπώλιο. Τεχνικά είναι αυτό που λένε οι οικονομολόγοι stackelberg οδηγός. Υπάρχει μια εταιρεία που είναι τόσο δυνατή στην αγορά που όλοι οι άλλοι την ακολουθούν. Ούτε καν ολιγοπώλιο. Άρα, μη μας κοροϊδεύετε. Κάντε κάτι γι’ αυτή την κατάσταση. Κάντε κάτι για τις απαίσιες υπηρεσίες όχι στο Σούλι, όχι στο Καστελόριζο, αλλά ακόμα και στα βόρεια προάστια της Αθήνας.

**ΠΡΟΕΔΡΕΥΟΥΣΑ (Όλγα Γεροβασίλη):** Ένα λεπτό, κύριε Κυρανάκη.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Ευχαριστώ πολύ, κυρία Πρόεδρε.

Καλά κάνετε και αναδεικνύετε αυτές τις δυσκολίες. Σας επαναλαμβάνω ότι τα προβλήματα αφορούν κυρίως στην οπτική ίνα. Σε επίπεδο κάλυψης γεωγραφικής και στα αστικά κέντρα και στην υπόλοιπη περιφέρεια της επικράτειας, η κάλυψη του 5G είναι από τις υψηλότερες στην Ευρώπη. Άρα, λοιπόν, μη βάζετε διαφορετικά πράγματα στο ίδιο καλάθι. Πρέπει να μάθουμε να μιλάμε με συγκριτικά νούμερα σε αυτή τη χώρα.

Ως προς το μονοπώλιο που είπατε, αυτή τη στιγμή έχουμε τρεις εταιρείες στην Ελλάδα. Σήμερα έχει τη δυνατότητα όποιος ανανεώσει το συμβόλαιο του, όποιος καταναλωτής θέλει να αλλάξει συμβόλαιο, να πάρει unlimited πακέτο με 17 ευρώ. Πείτε μου μια άλλη ευρωπαϊκή χώρα που να μπορεί με 17 ευρώ να πάρει unlimited πακέτο. Άρα, λοιπόν, εμείς καλούμε τους καταναλωτές να χρησιμοποιήσουν την πίεση που ασκούμε στους παρόχους για να μειώσουν τις τιμές και να ακούσουν ότι και στις οπτικές ίνες μπαίνει και τέταρτος παίκτης μέσα στο παιχνίδι. Μπαίνει μία νέα εταιρεία η οποία εξαπλώνει δίκτυο οπτικών ινών νέας τεχνολογίας, η οποία θα αυξήσει, θα δεκαπλασιάσει τις ταχύτητες όπου θα προσφέρει υπηρεσία.

Ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Ανεξάρτητος Βουλευτής, κ. Ιωάννης Δημητροκάλλης.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κυρία Πρόεδρε.

Κύριοι της Νέας Δημοκρατίας, τελικά υπάρχει ακρίβεια ή όχι; Υπάρχει αισχροκέρδεια ή όχι; Και ποιος ευθύνεται για την αδράνεια του κράτους μπροστά στις πολυεθνικές και στα καρτέλ που απομυζούν τα εισοδήματα των Ελλήνων καταναλωτών και θησαυρίζουν καθημερινά;

Η προεκλογική επιστολή που έστειλε ο κ. Μητσοτάκης στην Πρόεδρο της Ευρωπαϊκής Επιτροπής επιβεβαιώνει όσα λέγαμε και λέμε μέσα στη Βουλή εδώ και τόσους μήνες. Τόση ακρίβεια δεν είναι εισαγόμενη. Η ακρίβεια είναι αποτέλεσμα της αδιαφορίας της Κυβέρνησης της Νέας Δημοκρατίας στην ελληνική κοινωνία.

Η χώρα βρίσκεται ήδη σε προεκλογικούς ρυθμούς. Ίσως αυτές να είναι οι πιο κρίσιμες ευρωπαϊκές εκλογές, που θα καθορίσουν την κατάληξη μιας σωρείας ζητημάτων όπως τον πόλεμο στην Ουκρανία, την υβριδική απειλή που δέχεται η Γηραιά Ήπειρος από το λαθρομεταναστευτικό και την ακρίβεια που αντιμετωπίζουν οι λαοί.

Σχετικά με την ακρίβεια τώρα, έχουμε σήμερα εδώ την ψήφιση ενός νομοσχεδίου με τον μεγαλεπήβολο τίτλο: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς». Και στο περιεχόμενό του τι βλέπουμε; Τρία άρθρα για δήθεν προστασία των καταναλωτών από τις αθέμιτες πρακτικές στα σουπερμάρκετ και οποιωνδήποτε άλλων καρτέλ λειτουργούν στο λιανικό εμπόριο.

Η Νέα Δημοκρατία, για να το πω λαϊκά, έχει χάσει την μπάλα σε ό,τι αφορά στη ρύθμιση των εγχώριων αγορών. Γίνεται πλιάτσικο αυτή τη στιγμή στη χώρα και όλοι πλουτίζουν έναντι των καταναλωτών. Θα αναφέρω μόνο μερικά νούμερα κερδοφορίας κάποιων εταιρειών που ήρθαν πρόσφατα στο φως της δημοσιότητας.

Τα «ΕΛΛΗΝΙΚΑ ΠΕΤΡΕΛΑΙΑ» είχαν περίπου 100 εκατομμύρια ευρώ καθαρών κερδών την τετραετία 2018-2021 και δήλωσαν 606 εκατομμύρια ευρώ για το 2023. Η «MOTOR OIL» έφτασε τα 807 εκατομμύρια ευρώ έναντι μέσου όρου κερδών της τετραετίας 2018-2021 195 εκατομμύρια ευρώ. Τα καταθέτω και για τα Πρακτικά.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σε ό,τι αφορά στις τράπεζες, μόνο το πρώτο τρίμηνο του 2024, οι τέσσερις συστημικές τράπεζες έχουν αυξημένα κέρδη κατά 33% σε σχέση με πέρυσι, κρατώντας τα επιτόκια δανεισμού υψηλά, ενώ από την Ευρωπαϊκή Ένωση ήδη έχει προεξοφληθεί ότι σύντομα θα ξεκινήσουν μειώσεις χρεώνοντας και προμήθειες που δεν υπάρχουν σε άλλη χώρα της Ευρωπαϊκής Ένωσης. Δεν χρειάζεται να αναφερθώ σε εταιρείες άλλων κλάδων που κερδοσκοπούν με τις ευλογίες της Κυβέρνησης. Αξίζει, όμως, να μάθουν οι Έλληνες πολίτες που μας ακούν, το πόσο πιο ακριβά αγοράζουν κάποια βασικά προϊόντα σε σχέση με τις υπόλοιπες χώρες τις οποίες οι μισθοί είναι ταυτόχρονα πολύ υψηλότεροι. Και θα αναφερθώ στα είδη καθαριότητας, μιας και το έφερε για παράδειγμα ο Υπουργός στην επιτροπή τις προηγούμενες ημέρες, προσπαθώντας να μας πείσει ότι όλα βαίνουν καλώς στην ελληνική οικονομία και στην ανάπτυξη.

Η χώρα μας, με βάση τα στοιχεία των επιτροπών ανταγωνισμού των αντίστοιχων χωρών ήταν η ακριβότερη στις κάψουλες Skip, Persil και Omo κατά 301,1% σε σχέση με την Ιρλανδία που είναι φθηνότερη χώρα στην Ευρωπαϊκή Ένωση. Σε ό,τι αφορά στο Skip σε σκόνη η τιμή του στην Ελλάδα είναι κατά 361% υψηλότερη από τη Σουηδία όπου η τιμή ανά πλύση είναι στα 0,15 ευρώ έναντι 0,46 ευρώ που είναι στη χώρα μας η συσκευασία των είκοσι μεζουρών.

Καταθέτω αυτά τα στοιχεία μαζί με τα στοιχεία των τραπεζών που ανέφερα.

(Στο σημείο αυτό ο Βουλευτής κ. Ιωάννης Δημητροκάλλης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πραγματικά μπορούμε να βρούμε αμέτρητα παρόμοια παραδείγματα. Ποια είναι η απάντηση, όμως, του Πρωθυπουργού σε αυτή τη λεηλασία των καρτέλ και των πολυεθνικών; Το είπα και παραπάνω. Μια επιστολή στον πολιτικό νάνο που -δυστυχώς, για όλους μας- κατέχει τη θέση της Προέδρου της Ευρωπαϊκής Επιτροπής, την Ούρσουλα φον ντερ Λάιεν. Και τι της λέει με λίγα λόγια; Ότι τόσο καιρό κοροϊδεύει τους Έλληνες πολίτες, λέγοντάς τους πως έχουν υπάρξει μειώσεις τιμών και ότι έχει ρυθμίσει τις εγχώριες αγορές, αφού της ζητάει να κάνει κάτι για να υπάρξει ανταγωνισμός και διαφάνεια για την προστασία των καταναλωτών.

Η επιστολή αυτή αποτελεί μία άκρως υποκριτική κίνηση που μοναδικό σκοπό έχει την ψηφοθηρία. Και θα περιμένουμε τώρα, προεκλογικά, να πλέξει το εγκώμιο του Πρωθυπουργού η Πρόεδρος της Επιτροπής για τη δήθεν πρωτοβουλία που πήρε. Μιλάμε για δύο ανθρώπους του βαθύ καπιταλισμού και φιλελευθερισμού που ζητάει ο ένας από τον άλλον να μπει το μαχαίρι στο κόκκαλο, στις πολυεθνικές εταιρείες που τις γεννάει και τις διογκώνει το ίδιο σύστημα στο οποίο δηλώνουν οπαδοί.

Εγώ, κύριε Υπουργέ, θα περίμενα αντί να γράφει ο Πρωθυπουργός γράμματα να χρησιμοποιήσετε τα εργαλεία που μας παρέχει η Ευρωπαϊκή Ένωση που κάναμε χρήση και πέρυσι, όπως φορολόγηση με 33% τουλάχιστον των υπερκερδών, των εταιρειών ενέργειας και όχι μόνο, τα οποία η Ένωση τα ορίζει ως 20% μεγαλύτερα κέρδη από τον μέσο όρο των ετών 2019-2020. Μόνο από τα ΕΛΠΕ και τη «MOTOR OIL» τα έσοδα του κράτους θα ήταν περισσότερα από 0,5 δισεκατομμύριο ευρώ.

Θα περίμενα τέλος να δω επιτέλους μηδενικό ΦΠΑ στα αγαθά πρώτης ανάγκης όπως συμβαίνει από πέρυσι σε μερικές χώρες στην Ευρωπαϊκή Ένωση και εκ του αποτελέσματος έχει επιτυχία το μέτρο αυτό μιας και δεν πρωταγωνιστούν στην ακρίβεια οι χώρες αυτές. Τόσο καιρό η Κυβέρνηση μας πουλάει το παραμύθι, το ίδιο κάνατε και εσείς κύριε Υπουργέ στην επιτροπή, ότι δεν το κάνει γιατί δεν έχει επιτυχία αυτό το μέτρο αφού θα απορροφηθεί το 24% από τους χονδρέμπορους και από τους λιανέμπορους. Αυτό πράγματι θα συμβεί, κύριε Υπουργέ σε μία χώρα που δεν υπάρχει καμία ρύθμιση στις αγορές και όλοι δρουν ανεξέλεγκτα. Αναρωτιέμαι, είμαστε μία τέτοια χώρα;

Είπατε, όμως, κύριε Πρωθυπουργέ, την αλήθεια πρόσφατα για το ΦΠΑ. Δεν τον μειώνετε γιατί δεν βγαίνει δημοσιονομικός, γιατί κάποιος δεν μας αφήνει να τον μειώσουμε, παρ’ όλο που όλα τα κόμματα μαζί πανηγυρίζετε πως έχουμε βγει από τα μνημόνια και την εποπτεία.

Όμως, η πραγματικότητα είναι πως η Ελλάδα είναι μια αλυσοδεμένη οικονομικά χώρα και πλήρως ελεγχόμενη από τους δανειστές της και θα συνεχίσει να είναι για δεκαετίες ακόμα όσο οι κυβερνήσεις που διαδέχονται η μία την άλλη συνεχίζουν στον ίδιο δρόμο.

Θέλω να πιστεύω -και τελειώνω- πως οι Έλληνες πατριώτες και όλοι οι ψηφοφόροι στις εκλογές αυτές θα δώσουν με την ψήφο τους ένα ηχηρό χαστούκι για την αλαζονεία και την ανικανότητα που έχετε επιδείξει στα πέντε χρόνια διακυβέρνησής σας. Την ανικανότητά σας αυτή δυστυχώς την πληρώνει η Ελλάδα και στα εθνικά θέματα, όπου η νέα κυβέρνηση του γειτονικού κρατιδίου σάς «γλεντάει» καθημερινά. Φτάσαμε μάλιστα, να παρακαλάτε δημόσια τους Σκοπιανούς να τηρήσουν τη Συμφωνία των Πρεσπών εξευτελίζοντας με τη στάση σας την Ελλάδα και τους Έλληνες πανευρωπαϊκά.

Κύριοι της Νέας Δημοκρατίας, εσείς πρέπει να σοβαρευτείτε και να σταματήσετε επιτέλους να παίζετε προεκλογικά με τα εθνικά θέματα για ψηφοθηρικούς και μόνο λόγους.

Καλώ τους Έλληνες πατριώτες μαζικά να βρεθούν στις κάλπες στις ευρωεκλογές της 9ης Ιουνίου και να δώσουν ένα μάθημα στην αλαζονεία της Κυβέρνησης.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι μαθήτριες και μαθητές και τέσσερις συνοδοί εκπαιδευτικοί από το 17ο Δημοτικό Σχολείο Χανίων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει για λίγο για να μιλήσει επί τροπολογίας ο Υφυπουργός Προστασίας του Πολίτη, κ. Νικολακόπουλος.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κυρία Πρόεδρε.

Με την προτεινόμενη τροπολογία επιχειρείται η αναπροσαρμογή των εξόδων διανυκτέρευσης που αποδίδονται στο προσωπικό της Ελληνικής Αστυνομίας που αποσπάται ή μετακινείται προσωρινώς στις υπηρεσίες των Γενικών Αστυνομικών Διευθύνσεων της Αττικής και της Θεσσαλονίκης για το χρονικό διάστημα από 1-6-2024 έως 31-8-2024, καθώς και για το σύνολο του αστυνομικού προσωπικού και των ειδικών φρουρών που έχει ήδη αποσπαστεί ή μετακινηθεί προσωρινά από 1-5-2024.

Επιχειρείται η κάλυψη των κατεπειγουσών επιχειρησιακών αναγκών των Γενικών Αστυνομικών Διευθύνσεων Αττικής και Θεσσαλονίκης, η αντιμετώπιση του σοβαρού και οργανωμένου εγκλήματος και των άλλων ειδικών μορφών εγκληματικότητας και σκοπός είναι η ενίσχυση σε αριθμό των υπηρεσιών αυτών για να ανταποκριθούν στα συνεχή και αυξανόμενα περιστατικά εγκληματικότητας στις περιοχές αυτές.

Το ποσό των εξόδων διανυκτέρευσης αναπροσαρμόζεται μηνιαίως σε ποσό 1.350 ευρώ, δηλαδή συνεπάγεται αποζημίωση 45 ευρώ ανά διανυκτέρευση. Το σύνολο του προσωπικού του αστυνομικού και των ειδικών φρουρών που βρίσκονται σε απόσπαση ή μετακίνηση μπορεί να ανέλθει στον αριθμό των χιλίων εκατό ατόμων.

Επιχειρείται να γίνει με αυτόν τον τρόπο ορθολογική ταξινόμηση του κόστους. Γίνεται διαρκής επαναξιολόγηση των αναγκών και των δημοσιονομικών περιθωρίων. Λαμβάνονται υπ’ όψιν και οι προτάσεις των συνδικαλιστικών φορέων και προσπαθούμε να τις ικανοποιήσουμε κατά το δυνατόν και σύμφωνα με τις δημοσιονομικές δυνατότητες.

Η διάταξη αυτή αφορά στο σύνολο των υπηρεσιών της Αττικής και της Θεσσαλονίκης και όχι μόνο τις Διευθύνσεις Ασφάλειας Αττικής και Ασφάλειας Θεσσαλονίκης και Μεταγωγών Δικαστηρίων Αττικής και με αυτόν τον τρόπο είναι δυνατή και η αύξηση του αποδιδόμενου ποσού.

Δίνονται επιπλέον κίνητρα στο αστυνομικό προσωπικό και εξασφαλίζεται η δυνατότητα συνέχισης των επιχειρησιακά αναγκαίων αποσπάσεων του προσωπικού της Ελληνικής Αστυνομίας σε αυτές τις νευραλγικά κρίσιμες υπηρεσίες ειδικών αστυνομικών δυνάμεων και έτσι θωρακίζεται και η χώρα σε μια χρονική περίοδο με πολλαπλές κρίσεις σε γεωπολιτικό επίπεδο και ταυτόχρονα ικανοποιούνται προτάσεις και των αστυνομικών και προσπαθεί η Κυβέρνηση να βρίσκεται διαρκώς δίπλα στον αστυνομικό.

Σας ευχαριστώ.

**ΣΥΜΕΩΝ ΚΕΔΙΚΟΓΛΟΥ:** Πόσο ήταν η προηγούμενη ημερήσια αποζημίωση, κύριε Υπουργέ; Είπατε ότι πήγε τώρα 45.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Πήγε 45 ευρώ. Για τον Μάιο ήταν 30 ευρώ. Παραμένει μόνο για τον Μάιο, αλλά από Ιούνιο ανέρχεται πλέον στα 45 ευρώ ανά διανυκτέρευση.

**ΠΡΟΕΔΡΕΥΟΥΣΑ (Όλγα Γεροβασίλη):** Έγιναν οι κινητοποιήσεις.

Τον λόγο έχει ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Κύριε Υφυπουργέ Προστασίας του Πολίτη, κύριε Νικολακόπουλε, ξεκινάω με εσάς με αφορμή την ομιλία σας την ώρα που παρουσιάσατε την τροπολογία. Δεν είναι τροπολογία δικιά σας, είναι ένα άρθρο. Γιατί το λέμε αυτό; Διότι πάλι πάτε να μας εγκλωβίσετε. Σε μια τροπολογία, λοιπόν, που έχει αυτή τη διάταξη την οποία θέλουμε να την υπερψηφίσουμε με τα δύο χέρια για τους αστυνομικούς, τι σχέση έχει το πρώτο άρθρο, το άρθρο 1, που δίνετε λεφτά στους δήμους για τις ζημιές που προκάλεσαν οι μετανάστες και οι παράνομοι μετανάστες στα ξενοδοχεία, στα διάφορα κιτ, στα καταλύματα κ.λπ.; Τι σχέση έχει το ένα με το άλλο;

Εμείς, λοιπόν, θέλουμε να υπερψηφίσουμε τη διάταξη για τους αστυνομικούς για τα έξοδα μετακίνησης και τα λοιπά, την οποία είχαμε καταγγείλει όταν τα είχατε τσεκουρέψει πριν από λίγες ημέρες και εβδομάδες και επανέρχεστε τώρα και ορθά πράττετε. Και στην ίδια τροπολογία έχετε μέσα «καταβολή δημοτικών τελών στους δήμους για τις ζημιές που έχουν προκαλέσει οι παράνομοι μετανάστες που έχουν εισέλθει στη χώρα μας στα διάφορα κιτ και στα ξενοδοχεία».

Τι θα κάνουμε τώρα εμείς; Για πείτε μας λίγο. Το καταγγέλλουμε φυσικά. Πώς θα το ψηφίσουμε αυτό; Είναι δυνατόν να ψηφίσουμε να πληρώνει ο Έλληνας πολίτης -γιατί λεφτά του κράτους είναι αυτά- στους δήμους, άρα οι δήμοι, στις ζημιές που προκάλεσαν οι παράνομοι μετανάστες; Πάλι θα την πληρώσει ο Έλληνας τη ζημιά; Και μέσα εκεί βάζετε και την Αστυνομία! Πού κολλάει το ένα με το άλλο;

Άρα δεν είναι τροπολογία Προστασίας του Πολίτη. Είναι ένα άρθρο που το βάλατε και αυτό μέσα σε μια σειρά άλλων άσχετων διατάξεων μεταξύ τους, το οποίο το κάνετε επανειλημμένως -η Κυβέρνηση- για να εγκλωβίσετε την Αντιπολίτευση να μην μπορεί να ψηφίσει αυτά που θέλει. Γιατί έχω πει πολλές φορές ότι πρέπει να έχουμε τη δυνατότητα να ψηφίζουμε κάθε άρθρο χωριστά στην τροπολογία.

Όχι στους παράνομους μετανάστες, ναι στους αστυνομικούς μας που τα δικαιούνται! Τόσο ξεκάθαρα και τόσο απλά. Θα το είχα αφήσει για το τέλος. Μιας και ήσασταν εδώ, το είπα τώρα και ξέρω ότι συμφωνείτε μαζί μου, όπως το σύνολο των συναδέλφων της Αντιπολίτευσης συμφωνεί με αυτή τη μίξη που κάνετε.

Κύριε Υπουργέ, κύριε Σκρέκα, τζάμπα όλα, άδικος κόπος. Τόσες ώρες δουλειάς, τόσους ελέγχους, τόσα ντου κάνατε στα σούπερμαρκετ να ελέγχετε τις τιμές, τέτοιο κυνηγητό κάνατε, τζάμπα! Δεν καταπολεμάται έτσι η ακρίβεια. Τα ΕΛΤΑ έχουν τη λύση. Ένα γράμμα στη Φον ντερ Λάιεν και τέλειωσαν όλα. Τέλος! Ετελείωσε! Ετελείωσε, κύριε Υπουργέ. Ένα γράμμα στη Φον ντερ Λάιεν έλυσε τα προβλήματα. Αυτό είναι το θέμα μας.

Και ο Πρωθυπουργός εκτός του ότι παραδέχεται ότι δεν μπορεί να αντιμετωπίσει την αισχροκέρδεια, την ακρίβεια και τα καρτέλ –γιατί είναι Πρωθυπουργός της χώρας, δεν είναι σχολιαστής, δεν είναι δημοσιογράφος, δεν είναι ένας συγγραφέας να σχολιάζει την επικαιρότητα ή οτιδήποτε άλλο, είναι ο Πρωθυπουργός- άρα τι λέει; «Εγώ δεν μπορώ. Ούρσουλα, βοήθα!». Αυτό λέει. Δεν μπορεί ο Πρωθυπουργός και τα ρίχνει στην Ούρσουλα. Αυτή είναι η πραγματικότητα, κύριε Υπουργέ.

Όμως, για να σοβαρευτούμε –γιατί και αυτό είναι πολύ σοβαρό που σας λέω, αυτό που έκανε ο Πρωθυπουργός είναι απαράδεκτο-, πάμε να μιλήσουμε με στοιχεία. Ό,τι ψεύτικο, ψευδές, οτιδήποτε πω και διαφωνείτε και είναι ψεύτικο, θα παίρνετε τον λόγο επιτόπου και θα λέτε ότι λέμε ψέματα, θα μας καταγγείλετε. Ένα-ένα, στοιχεία. Γιατί κάποια στιγμή, κύριε Σκρέκα, πρέπει να σταματήσει ο εξευτελισμός και η γελοιοποίηση της Ελλάδος στο κομμάτι της ακρίβειας.

Τι λέτε; Η ακρίβεια –λέει- είναι εξωγενής. Η ακρίβεια είναι –λέει- θέμα της Ευρωπαϊκής Ένωσης. Όλα τα έχετε κάνει θέμα της Ευρωπαϊκής Ένωσης. Η ακρίβεια είναι θέμα Ευρωπαϊκής Ένωσης. Τα σύνορά μας δεν είναι ελληνικά, είναι σύνορα της Ευρώπης. Αυτό λέτε συνέχεια. Το μεταναστευτικό δεν είναι ένα πρόβλημα που αντιμετωπίζει μόνο η Ελλάδα. Είναι ένα πρόβλημα της Ευρωπαϊκής Ένωσης. Το ότι τα Σκόπια αυτοαποκαλούνται «Μακεδόνες» ας πούμε, αυτό το κρατίδιο εκεί πάνω, είναι θέμα Ευρωπαϊκής Ένωσης, δεν είναι ελληνικό. Το ότι προκαλούν οι Τούρκοι, προκαλούν και διεκδικούν και απειλούν μια χώρα της Ευρωπαϊκής Ένωσης, όχι την Ελλάδα. Όλα τα έχουμε κάνει Ευρωπαϊκή Ένωση. Αυτό το παραμύθι, λοιπόν, πρέπει να σταματήσει.

Από τα παρακάτω που θα σας παρουσιάσω, η πηγή είναι η EUROSTAT. Δεν είναι το Γραφείο Τύπου της Ελληνικής Λύσης ούτε τα γεννήσαμε εμείς. Αυτός λοιπόν ο πίνακας είναι πίνακας της EUROSTAT και λέει τα εξής, κύριε Σκρέκα. Ερώτηση. Ποιες, λοιπόν, από τις παρακάτω αυξήσεις στις οποίες θα αναφερθώ τώρα –πείτε μας εσείς- μπορεί να λύσει η Φον ντερ Λάιεν; Πείτε μας λίγο εσείς.

Βλέπω: Έλαια και λίπη 40% αύξηση. Στα φρούτα 22%. Μεταλλικό νερό, αναψυκτικά, χυμοί 12%. Προϊόντα για κατοικίδια 11%. Λοιπά είδη και υλικά ένδυσης 10%. Κήποι, φυτά, λουλούδια, λαχανικά, υπηρεσίες, ασφάλειες υγείας 15% αύξηση. Οδοντιατρικές υπηρεσίες 8%. Εστιατόρια, ζαχαροπλαστεία, καφενεία 7%. EUROSTAT. Ποιο από αυτά εδώ μπορεί να λύσει η Ούρσουλα; Πείτε μας λίγο. Φτάνει πια αυτό το παραμύθι.

Είναι τραγικό, ξέρετε, ο Πρωθυπουργός ακόμα και σήμερα να ισχυρίζεται ότι η άνοδος των τιμών έχει εξωγενή αίτια. Είναι τραγικό και θα σας εξηγήσουμε γιατί είναι τραγικό. Είναι ξεκάθαρο ότι η αισχροκέρδεια των τραπεζών βοηθάει σε αυτό. Είναι ξεκάθαρο ότι οι εταιρείες ενέργειας κάνουν πάρτι και είναι ο λόγος που έχουν εκτιναχθεί οι τιμές.

Και φυσικά θα σας πούμε λίγο το εξής: Πώς μετακυλίεται όλη αυτή η αύξηση και φτάνει τελικά στο ράφι, στην τιμή του καταναλωτή, είτε είναι ρούχο είτε είναι τρόφιμο είτε είναι καύσιμο είτε οτιδήποτε; Θα τα πω πάρα πολύ απλά για να μας καταλάβουν οι Έλληνες. Εδώ δεν είναι «ΣΚΑΪ», εδώ είναι Βουλή και θα πούμε τα πράγματα όπως είναι. Δεν είναι εδώ κανάλι δικό σας.

Κύριε Υπουργέ, όταν το κόστος καυσίμων είναι υψηλότερο από τις άλλες χώρες κυρίως λόγω του ειδικού φόρου κατανάλωσης, ο οποίος αυξήθηκε τότε με τα μνημόνια, παρέμεινε και δεν έχει πέσει ακόμη, δεν είναι λογικό αυτό το πράγμα να μετακυλίεται και να φτάσει κάποια στιγμή στην τιμή, συν το ΦΠΑ; Δεν είναι πιο ακριβές οι μεταφορές; Είναι πιο ακριβές οι μεταφορές. Τι να κάνουμε τώρα; Δεν είναι πιο ακριβές οι μεταφορές, όταν καλούνται οι άνθρωποι του εμπορίου να πληρώσουν πανάκριβα διόδια στους αυτοκινητόδρομους; Δεν μετακυλίεται και αυτό το κόστος στις τιμές; Μάλιστα, μετακυλίεται. Πάμε παρακάτω. Και δεν λέω τώρα για τα ναύλα πλοίων που κι αυτό είναι πάρα πολύ σημαντικό.

Κύριε Υπουργέ, όταν έχουμε τους υψηλότερους ΦΠΑ, δεν αυξάνονται αντίστοιχα οι τιμές; Μάλιστα. Όταν, για παράδειγμα, οι προμήθειες των τραπεζών γδύνουν τους εμπόρους, δεν προσπαθούν οι έμποροι να μετακυλήσουν το κόστος αυτό κάπου; Μάλιστα. Όταν οι πιστώσεις των προμηθευτών στα σουπερμάρκετ ξεπερνούν τις ενενήντα μέρες, ενώ στην Ευρώπη είναι είκοσι μία, δεν έχουμε και εδώ ως παρενέργεια το να αυξηθούν οι τιμές; Πρέπει κάπως οι άνθρωποι να σταθούν στα πόδια τους.

Όταν, κύριε Υπουργέ, ένας επιχειρηματίας πληρώνει τεκμήρια κερδοφορίας, φόρο επιτηδεύματος και άλλους ληστρικούς φόρους εισοδήματος υψηλότερους, σύμφωνα πάντα με το μέσο όρο του ΟΟΣΑ, δεν θα μετακυλήσει το κόστος αυτό στο προϊόν, στην τελική τιμή; Μάλιστα, είναι η απάντηση. Απλά πράγματα. Δεν είναι εξωγενείς παράγοντες. Είναι καθαρά ελληνικό αυτό, σφραγίδα «made in Greece». Αυτά όλα είναι δικά σας έργα.

Είναι πολύ σημαντικό αυτό που θα σας πω τώρα, γιατί είστε και επιχειρηματίας. Όταν πληρώνει φόρο και ΦΠΑ για τιμολόγια που δεν έχει εισπράξει, δεν θα επιβαρύνει ανάλογα και τις τιμές; Μάλιστα, είναι η απάντηση. Όταν τον υποχρεώνει η Κυβέρνηση σε μια πανευρωπαϊκή, παγκόσμια πρωτοτυπία να συνδέσει τις ταμειακές μηχανές με τα POS και να πληρώνει και ακριβά μηχανήματα και ακριβά σέρβις, δεν πρέπει αυτά τα λεφτά που πλήρωσε να τα πάρει πίσω, να βάλει παραπάνω το προϊόν για να τα πάρει πίσω; Μάλιστα, είναι η απάντηση. Όταν τα ενοίκια είναι ακριβά–γιατί κάπου στεγάζει την επιχείρησή του ο άνθρωπος αυτός, αν δεν είναι ιδιοκτήτης- από τους υπέρογκους φόρους εισοδήματος και τον ΕΦΚΑ, όταν πληρώνουμε τις ακριβότερες τιμές τηλεπικοινωνιών που λέγαμε πριν από λίγο, δεν θα μετακυλήσει ο άνθρωπος κάπου αυτό το κόστος;

Πάμε και στην πρωτογενή παραγωγή, αυτό που θα φάμε, που θα έλθει στο τραπέζι μας. Όταν τα λιπάσματα, κύριε Υπουργέ, όταν όλα τα υπόλοιπα εφόδια που θα χρησιμοποιήσει ο αγρότης συν την ενέργεια, είναι ακριβότερα, δεν αυξάνονται ανάλογα και οι τιμές; Απλά πράγματα είναι αυτά.

Όταν εισάγουμε, κύριε Σκρέκα, περισσότερα προϊόντα απ’ ό,τι παράγουμε, δεν θα είναι και πιο ακριβές οι τιμές; Όταν δεν υπάρχουν υποδομές προστασίας για τους ανθρώπους του πρωτογενούς τομέα από τις κλιματικές συνθήκες, όπως επαρκή θερμοκήπια, τεχνολογία, δίκτυο, δεν θα παθαίνουν ζημιές οι άνθρωποι, δεν θα αυξηθούν οι τιμές των προϊόντων; Θα μπορούσαμε να αναφέρουμε και πολλά ακόμη, γιατί αυτή είναι η πραγματικότητα και σε αυτούς τους παράγοντες οφείλεται η ακρίβεια. Θα μπορούσαμε να αναφέρουμε ακόμη περισσότερα που τεκμηριώνουν, κύριε Υπουργέ, την κοροϊδία του Πρωθυπουργού και της Κυβέρνησής σας για το θέμα της ακρίβειας.

Το χειρότερο, όμως, για τους Έλληνες πολίτες είναι η αγοραστική δύναμη του μισθού. Έχω μπροστά μου έναν πίνακα που δεν τον φτιάξαμε εμείς, σας ορκιζόμαστε. Είναι αξιόπιστος. Είμαστε πέμπτοι από το τέλος σε αγοραστική δύναμη του μισθού.

**ΓΕΩΡΓΙΟΣ ΝΙΚΗΤΙΑΔΗΣ:** Δεύτεροι από το τέλος είμαστε.

**ΚΩΝΣΤΑΝΤΙΝΟΣ ΧΗΤΑΣ:** Χειρότερα από μας είναι Ρουμανία, Βουλγαρία, Ουγγαρία, Σλοβακία. Το καταθέτω στα Πρακτικά για να το πάρει και ο κύριος συνάδελφος του ΠΑΣΟΚ που δείχνει ζωηρό ενδιαφέρον.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάνετε και κάτι άλλο, κύριε Υπουργέ. Να επαναφέρετε ως ποινικό αδίκημα την αισχροκέρδεια. Το αφαιρέσατε αυτό και εσείς και ο ΣΥΡΙΖΑ. Όσοι αισχροκερδούν να πηγαίνουν για κακούργημα και όχι για πλημμέλημα. Έρχεστε εσείς σαν τον «σερίφη» της αγοράς και βάζετε πρόστιμα. Έβαλε πρόστιμο ο Υπουργός 395.000 ευρώ σε μια πολυεθνική, τη «HENKEL HELLAS». Μα, ο ίδιος ο Υπουργός Οικονομίας και Οικονομικών ο δικός σας είπε ότι από τα πρόστιμα εισπράττεται κατά μέσο όρο μόλις το 5% ως 10%, κύριε Υπουργέ. Το είπε ο ίδιος ο Υπουργός.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Λάθος.

**ΚΩΝΣΤΑΝΤΙΝΟΣ ΧΗΤΑΣ:** Λάθος ο Υπουργός;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Λάθος εσείς.

**ΚΩΝΣΤΑΝΤΙΝΟΣ ΧΗΤΑΣ:** Πώς; Το είπε ο Υπουργός. Εγώ γιατί κάνω λάθος;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Πού το είπε αυτό;

**ΚΩΝΣΤΑΝΤΙΝΟΣ ΧΗΤΑΣ:** Ο Υφυπουργός Οικονομικών κ. Θεοχάρης είπε ότι εισπράττεται το 5% έως 10% κατά μέσο όρο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Φορολογικά, όχι τα πρόσφατα τα δικά μας.

**ΚΩΝΣΤΑΝΤΙΝΟΣ ΧΗΤΑΣ:** Α, τα δικά μας είναι πιο …

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ίσως λέει κάτι άλλο.

**ΚΩΝΣΤΑΝΤΙΝΟΣ ΧΗΤΑΣ:** Δεν θα ερμηνεύσω εγώ τον Θεοχάρη. Το είπε ο Θεοχάρης, το είδα με τα ματάκια μου, τον άκουσα με τα αυτάκια μου, το μεταφέρω εγώ. Τώρα, τι εννοεί, αν μιλάει ως Πυθία και εννοεί κάτι άλλο, εγώ καταλαβαίνω αυτό. Αν, όμως, έχω κάνει λάθος –εγώ το διάβασα αυτό-, να ανακαλέσω εγώ.

Είναι 5,4%, λοιπόν, οι αυξήσεις των τιμών των τροφίμων τον Απρίλιο, 5,3% η αύξηση τον Μάρτιο, 1,8% η Ευρωζώνη. Πώς είναι ευρωπαϊκό θέμα; Γιατί 1,8% αυτοί και 5,4% εμείς; Τι είμαστε εμείς; Λιγότερο μάγκες; Δεν κατάλαβα. Γιατί στην Ευρωζώνη, κύριε Υπουργέ, είναι 1,8% και στην Ελλάδα είναι 5,4%; Να μας απαντήσει η Κυβέρνηση σ’ αυτό.

Πάμε σε κάτι άλλο τώρα. Οι γερμανικές ενεργοβόρες επιχειρήσεις, κύριε Υπουργέ, λειτουργούν με 46 ευρώ ανά MWh, οι γαλλικές ενεργοβόρες επιχειρήσεις με 32 ευρώ ανά MWh και οι ελληνικές με 95. Πώς να μη μετακυλιστεί αυτή η αύξηση στις τιμές στο ράφι ή οπουδήποτε αλλού; 46 οι Γερμανοί, 32 οι Γάλλοι, 96 οι Έλληνες. Η τιμή ρεύματος για τις ενεργοβόρες βιομηχανίες στη Γερμανία το ’23 ξεκινάει με μια βάση αντίστοιχη με αυτή της Ελλάδας, στα 117, αλλά μετά από φοροαπαλλαγές και επιδοτήσεις μειώνεται στα 46. Αυτή είναι η πολύ μεγάλη διαφορά. Και μετά αναρωτιόμαστε γιατί φεύγουν οι εταιρείες από την Ελλάδα. Είναι αυτονόητη δυστυχώς η αποχώρηση μιας εταιρείας, αποχωρούν η μία μετά την άλλη από την Ελλάδα.

Και έρχεται τώρα εδώ ο Νίκολα Στογιάνοφ, ο Υπουργός Οικονομικών της Βουλγαρίας και ο άνθρωπος πανηγυρίζει. Πάνω από δεκαοκτώ χιλιάδες ελληνικές εταιρείες δραστηριοποιούνται στη Βουλγαρία, λέει ο άνθρωπος και λέει ότι οι επενδύσεις στη χώρα ξεπερνούν τα 3 δισεκατομμύρια. Ελληνικές εταιρείες στη Βουλγαρία. Δήλωση του Στογιάνοφ, Υπουργού Οικονομικών της Βουλγαρίας και εμείς πανηγυρίζουμε.

Θέλω να πιστεύω ότι δώσαμε την εικόνα, τα αίτια στα οποία οφείλεται η ακρίβεια. Δεν θα αναφερθώ μόνο στην αγοραστική δύναμη του Έλληνα, που είναι πέμπτη από το τέλος η Ελλάδα, αλλά και γιατί φτάνει το τελικό προϊόν τόσο ακριβό στο ράφι.

Όσα «ντου» και να κάνετε στα σουπερμάρκετ, όσο και να είστε «σερίφης» της αγοράς, δεν πρόκειται να πέσουν οι τιμές εάν δεν χτυπήσετε τα καρτέλ, την αισχροκέρδεια, αν δεν μειώσετε το κόστος παραγωγής, τα καύσιμα, τα διόδια, τις μεταφορές. Αυτά είναι που μετράνε. Αυτοί είναι οι λόγοι για τους οποίους βασανίζονται οι Ελληνίδες και οι Έλληνες, αυτοί είναι οι λόγοι που άδειασε το ελληνικό τραπέζι, αυτοί είναι οι λόγοι που άδειασαν τα ταμεία στον οικογενειακό προϋπολογισμό. Και αυτή την εικόνα πρέπει να έχει ξεκάθαρα η Ελληνίδα και ο Έλληνας τώρα που πάνε να ψηφίσουν στις 9 Ιουνίου.

Μίλησα -και ολοκληρώνω- μόνο γι’ αυτά τα θέματα σήμερα, κυρία Πρόεδρε, στέλνοντας όμως στο τέλος ένα μήνυμα στις Ελληνίδες και στους Έλληνες. Το μήνυμα αυτό είναι να πάνε να ψηφίσουν. Εσείς έχετε διγλωσσία. Είπε ο Πρωθυπουργός ότι η αποχή είναι επικίνδυνη για τη δημοκρατία και προέτρεψε τους Έλληνες πολίτες να πάνε να ψηφίσουν. Μάλιστα!

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, όμως, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω τη φράση μου, κυρία Πρόεδρε.

Είναι ο ίδιος Πρωθυπουργός που λίγους μήνες νωρίτερα προέτρεψε τους δικούς του Βουλευτές να μην ψηφίσουν και τους προέτρεψε σε αποχή. Για τον Μητσοτάκη, δηλαδή, η αποχή των Βουλευτών του, το να μην ψηφίζουν είναι μια αξιοπρεπής στάση, αλλά η αποχή των Ελλήνων ψηφοφόρων από τις εκλογές είναι επικίνδυνη για τη δημοκρατία. Αποφασίστε ποιο από τα δύο.

Εμείς λέμε ότι η αποχή στηρίζει τον «μητσοτακισμό» και την Κυβέρνηση του Μητσοτάκη. Εμείς καλούμε τους Έλληνες πολίτες να πάνε να ψηφίσουν χειρόγραφα και με σταυρό και να σας στείλουν το μήνυμα, κύριε Υπουργέ.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Σκρέκα, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα είμαι πιο σύντομος, κυρία Πρόεδρε, γιατί θα αναφερθώ σε κάποια από αυτά που ανέφερε ο συνάδελφος. Τα υπόλοιπα θα τα εξηγήσω και θα τα αναλύσω στην ομιλία μου.

Κύριε συνάδελφε, θέλω να πω το εξής. Κατ’ αρχάς έχετε κάνει ένα λάθος το οποίο θα πρέπει να διορθώσετε μετά, γιατί θα καταθέσω τους πίνακες με τις εισπράξεις και τις βεβαιώσεις προς είσπραξη των ποσών και των προστίμων που έχουν επιβληθεί. Μάλιστα, θα σας καταθέσω εδώ και αποδεικτικά πληρωμής, γιατί ο Πρόεδρός σας έκανε, επίσης, ένα λάθος. Δεν τον είχατε ενημερωθεί σωστά. Δήλωσε σε μία τηλεοπτική του συνέντευξη ότι συγκεκριμένα ο Σκρέκας -αναφέρθηκε προσωπικά σε εμένα- λέει ψέματα και τα πρόστιμα τα οποία έχουν επιβληθεί, επειδή προσέφυγαν στη δικαιοσύνη, έχουν επιστραφεί. Πριν, δηλαδή, αποφασίσει το δικαστήριο, πριν έχουμε απόφαση του δικαστηρίου έχουν δήθεν επιστραφεί τα πρόστιμα μέχρι να αποφασίσει το δικαστήριο.

**ΚΩΝΣΤΑΝΤΙΝΟΣ ΧΗΤΑΣ:** Δεν είπε αυτό.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Είπε ότι προσφεύγουν και έτσι τους επιστρέφονται.

**ΚΩΝΣΤΑΝΤΙΝΟΣ ΧΗΤΑΣ:** Όχι!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ωραία, δείτε τι ακριβώς είπε, γιατί εγώ θα σας στείλω και το απόσπασμα.

Εδώ, λοιπόν, έχω τα παράβολα και τα αποδεικτικά είσπραξης από τα οποία αποδεικνύεται ότι οι εταιρείες στις οποίες επιβάλλονται τα πρόστιμα, επειδή παραβιάζουν τους νόμους που η Κυβέρνησή μας έχει φέρει για την προστασία του καταναλωτή, πληρώνονται, εισπράττονται δηλαδή από τη διοίκηση και μάλιστα, επαναλαμβάνω, εντός του χρονικού ορίου το οποίο προσδιορίζεται. Εφόσον δεν εισπραχθούν εντός του διμήνου, τότε βεβαιώνονται στην εφορία και εισπράττονται μέσα από την εφορία, γιατί κανείς δεν διαφεύγει από την εφορία.

Εδώ, λοιπόν, έχω παράβολα, είτε e-παράβολο είτε αποδεικτικά είτε διπλότυπα είσπραξης, 1.024.000 ευρώ, 55.000 ευρώ, 1.000.000 ευρώ, 60.000 ευρώ, 15.000 ευρώ. Έχουμε και μικρότερα πρόστιμα που επιβάλλουμε, αλλά ανακοινώνουμε αυτά που είναι πάνω από 50.000 με βάση τον νόμο. Όμως, έχουμε επιβάλει πρόστιμα και σε μικρότερες εταιρείες είτε μικρότερα πρόστιμα. Έχω πάλι εδώ 1.000.000 ευρώ πρόστιμο κ.λπ.. Θα τα καταθέσω αργότερα στην ομιλία μου.

Επίσης, επειδή εμμέσως υπονοήσατε πάλι ότι ο πληθωρισμός είναι ένα ελληνικό φαινόμενο, ο πληθωρισμός και η ακρίβεια σίγουρα προβληματίζει και δυσκολεύει πολύ την ελληνική οικογένεια, αλλά δεν είναι μόνο ελληνικό φαινόμενο.

**ΚΩΝΣΤΑΝΤΙΝΟΣ ΧΗΤΑΣ:** Όχι!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Αυτό είπατε, ότι εμείς λέμε ότι είναι ευρωπαϊκό -να δω πώς το είπατε συγκεκριμένα- και μάλιστα να καταγγείλω αν λέτε κάτι το οποίο δεν είναι ορθό. Εσείς είπατε συγκεκριμένα -το σημείωσα- ότι η ακρίβεια είναι εξωγενής -λέμε εμείς-, είναι θέμα Ευρωπαϊκής Ένωσης. Και λέτε εσείς ότι δεν είναι θέμα Ευρωπαϊκής Ένωσης, γιατί μόνο εσείς έχετε αυτούς τους πληθωριστικούς δείκτες και δεν τους έχει η Ευρώπη.

Εγώ, λοιπόν, θα σας καταθέσω, επίσης, πάλι από την Ευρωπαϊκή Στατιστική Υπηρεσία τον σωρευτικό πληθωρισμό από το 2019 μέχρι σήμερα, γιατί αυτό είναι που ενδιαφέρει τον Έλληνα καταναλωτή και την ελληνική οικογένεια. Το πόσο αγόραζε, δηλαδή, το ρύζι ή το ψωμί ή το λάδι το 2019 και πόσο το αγοράζει σήμερα. Δεν τον ενδιαφέρει το πόσο το αγόραζε μόνο τον προηγούμενο μήνα. Τον διαφέρει συνολικά να δει από το 2019 μέχρι σήμερα.

Και σας έχω εδώ δύο δείκτες που δείχνουν κάτι και θα μου πείτε εσείς. Έχω τη σύγκριση του πληθωρισμού με όλες τις χώρες της Ευρώπης. Γενικός δείκτης πληθωρισμού: Ελλάδα από τον Απρίλιο του 2019 μέχρι τον Απρίλιο του 2024, δηλαδή σωρευτικός πληθωρισμός -σας ενδιαφέρει να μάθετε την πενταετία, δεν σας ενδιαφέρει;-15,4%. Θα τα καταθέσω μετά. Η Ελλάδα έχει τον χαμηλότερο πληθωρισμό γενικού δείκτη στην Ευρώπη. Όχι ότι αυτό μας κάνει να είμαστε ικανοποιημένοι, να πανηγυρίζουμε, αλλά είναι μια πραγματικότητα που δηλώνει ότι και η Ελλάδα, όπως και άλλες χώρες έχουν πληθωρισμό, αλλά σε ό,τι αφορά τον γενικό δείκτη, η Ελλάδα έχει τον χαμηλότερο πληθωρισμό στην Ευρώπη από το 2019 μέχρι σήμερα. Μιλάμε για σωρευτικό πληθωρισμό, το άθροισμα δηλαδή όλων των ετών. Ο μέσος όρος της Ευρώπης είναι 19,9%. Η Ιταλία είναι στο 17,7%, εμείς στο 15,4%. Η Ισπανία, επίσης, έχει πληθωρισμό 17,7%. Η Πορτογαλία 17,2%. Και βεβαίως υπάρχουν και χώρες, όπως είναι, για παράδειγμα, η Ουγγαρία, την οποία αναφέρετε και η οποία έχει μειώσει και τον ΦΠΑ, που έχει πληθωρισμό 52,3%. Κάποιος ανέφερε και την Τουρκία. Η Τουρκία από το 2019 μέχρι σήμερα και πληθωρισμό 439%. Η Βουλγαρία έχει 30,9%. Αυτός είναι ο γενικός δείκτης.

Πάμε λίγο και στον δείκτη τροφίμων που μας ενδιαφέρει πάρα πολύ. Εκεί όντως έχουμε έναν υψηλότερο πληθωρισμό εν πολλοίς, γιατί έχουμε και προϊόντα που καταναλώνουμε και έχουν μεγάλη βαρύτητα στο καλάθι, στο ελληνικό τραπέζι του νοικοκυριού. Αυτό είναι το ελαιόλαδο. Μάλιστα, η Εθνική Τράπεζα σε μία ανάλυση που έκανε προχθές έδειχνε ότι αν εξαιρέσουμε τον πληθωρισμό του ελαιολάδου, ο πληθωρισμός τροφίμων είναι 2,8%, μισός δηλαδή σχεδόν από το 5,4% που έχουμε αν συνυπολογίσουμε το λάδι. Τέλος πάντων, όμως, δεν είναι να παίζουμε με τους αριθμούς. Η ακρίβεια υπάρχει. Πάμε να δούμε, όμως, τι συμβαίνει και στις άλλες χώρες, γιατί λέτε ότι είναι μόνο ελληνικό φαινόμενο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Η Ελλάδα έχει πληθωρισμό τροφίμων 30%, η Πορτογαλία 30,4% και η Ισπανία 35,9%. Και σας έχω και ανάλυση -την οποία και θα σας καταθέσω- για τα προϊόντα που η Ισπανία μηδένισε ή μείωσε τον ΦΠΑ, για να δούμε τι σωρευτικό πληθωρισμό έχει η Ισπανία από το 2019 -πριν την πανδημία, δηλαδή- μέχρι σήμερα και τι ποσοστό η Ελλάδα. Θα δείτε, λοιπόν, ότι η Ελλάδα με τα μέτρα που πήραμε εμείς σε αυτές τις κατηγορίες που η Ισπανία μείωσε τον ΦΠΑ έχει χαμηλότερο πληθωρισμό απ’ ό,τι η Ισπανία. Γιατί εμείς πήραμε μέτρα. Μπορεί να μη μειώσαμε τον ΦΠΑ, αλλά πήραμε μία σειρά μέτρων που φαίνεται ότι τουλάχιστον σε συγκεκριμένες κατηγορίες έχουν χαμηλώσει τον πληθωρισμό, έχουμε χαμηλότερο πληθωρισμό απ’ ό,τι η Ισπανία με την οποία μας συγκρίνετε συνέχεια. Αυτή είναι μια πραγματικότητα την οποία θα καταθέσω.

Υπάρχει βεβαίως και η πραγματικότητα του νοικοκυριού που δυσκολεύεται να βγάλει τον μήνα και φτάνει 20 ο μήνας και το εισόδημα δεν φτάνει να καλύψει τις ανάγκες. Γι’ αυτό συνεχίζουμε και γι’ αυτό προσπαθούμε. Και η επιστολή που αναφέρατε με τρόπο ίσως και λίγο περιπαικτικό που έστειλε ο Έλληνας Πρωθυπουργός είναι μία επιστολή που πρώτος ο Έλληνας Πρωθυπουργός σε αυτό το επίπεδο έστειλε στην πρόεδρο της Ευρωπαϊκής Επιτροπής. Γιατί δεν το έκαναν άλλοι ηγέτες; Γιατί δεν ανέδειξαν αυτό το σημαντικό θέμα σε κορυφαίο επίπεδο στην Ευρώπη και είναι ο Έλληνας Πρωθυπουργός που το κάνει;

Όμως, τα ίδια κάνατε, μιλούσατε δηλαδή με τον ίδιο περιπαικτικό τρόπο και όταν έστειλε την επιστολή για να επιβάλουμε ένα πλαφόν στο φυσικό αέριο, στο TTF στο χρηματιστήριο της Ολλανδίας τότε, δύο χρόνια πριν. Όταν μετά από αγώνες τελικά η Ευρώπη υιοθέτησε την πρόταση του Έλληνα Πρωθυπουργού και έθεσε το πλαφόν τότε στο φυσικό αέριο στην Ευρώπη και ξεκίνησαν να κατρακυλούν οι τιμές του φυσικού αερίου και μειώθηκε φυσικά και το κόστος του φυσικού αερίου, αλλά και το κόστος της ηλεκτρικής ενέργειας, τότε δεν είχατε να πείτε πολλά πράγματα.

Άρα μη βιάζεστε. Θέλει δουλειά και χρόνο. Δεν μπορείς να αντιμετωπίσεις αυτό το μεγάλο φαινόμενο από τη μια στιγμή στην άλλη. Και το φαινόμενο αυτό, όπως φαίνεται από τα στοιχεία που σας έδωσα, δεν είναι φυσικά αποκλειστικά ελληνικό φαινόμενο. Όμως, τέλος πάντων, εμείς εδώ τις ελληνικές οικογένειες θέλουμε να προστατεύσουμε και να βοηθήσουμε και γι’ αυτό δεν θα σταματήσουμε με πρόστιμα, όπως αυτό των 400.000 ευρώ που επιβάλαμε χθες σε πολυεθνική εταιρεία ή όπως το πρόστιμο των 300.000 ευρώ, το οποίο επιβλήθηκε και ανακοινώσαμε πριν λίγο σε εισπρακτικές εταιρείες. Διότι εμείς επιβάλλουμε πρόστιμα και προστατεύουμε τους καταναλωτές. Ποια άλλη κυβέρνηση εδώ επέβαλε πρόστιμα είτε σε εισπρακτικές είτε σε μεγάλες πολυεθνικές είτε στην Ελλάδα είτε στην Ευρώπη για αθέμιτη κερδοφορία; Αυτό θέλω να μου απαντήσετε.

Σας ευχαριστώ.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Θέλει να κάνει μία παρέμβαση ο κ. Κατρίνης.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, εγώ ζήτησα πρώτος τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Συγγνώμη, κύριε Κατρίνη, αλλά ο κ. Χήτας ζήτησε τον λόγο πριν. Με συγχωρείτε!

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, σας παρακαλώ!

**ΠΡΟΕΔΡΕΥΟΥΣΑ (Όλγα Γεροβασίλη):** Μην είστε τόσο έντονα διαμαρτυρόμενος, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Απλά είμαι εκφραστικός, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν χρειάζεται τόσο. Αντιλαμβάνομαι την έκφρασή σας.

**ΚΩΝΣΤΑΝΤΙΝΟΣ ΧΗΤΑΣ:** Είμαι εκφραστικός, κυρία Πρόεδρε!

**ΑΛΕΞΑΝΔΡΟΣ ΚΑΖΑΜΙΑΣ:** Είχα σηκώσει πρώτος το χέρι, κυρία Πρόεδρε!

**ΠΡΟΕΔΡΕΥΟΥΣΑ (Όλγα Γεροβασίλη):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κύριε Σκρέκα, να ξεκαθαρίσουμε κατ’ αρχάς τη δήλωση του Προέδρου μας. Είπε ότι αυτές οι εταιρείες που τους επιβάλλεται το πρόστιμο, προσφεύγουν στη δικαιοσύνη και ζητούν αναστολή πληρωμής. Αυτό είπε. Τα υπόλοιπα ήταν δική σας ερμηνεία.

Πάμε λίγο στα υπόλοιπα. Επιβεβαιώσατε ότι είστε πολύ έξυπνος -δεν θα πω πονηρός, πάντα πολιτικά-, αφού μιλάτε για τον πληθωρισμό από το 2019.

Πολύ ωραία, έξυπνο! Το ’19 και το ’20 είχαμε υποπληθωρισμό. Άρα τι κάνετε; Μείον, συν, μια χαρά. Το ’19 και το ’20 είχαμε ύφεση και αποπληθωρισμό. Γι’ αυτό βάζετε το ’19 και το ’20 μέσα, για να σας βγει το νούμερο, όπως θέλετε εσείς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Οι άλλες χώρες δεν…

**ΚΩΝΣΤΑΝΤΙΝΟΣ ΧΗΤΑΣ:** Όχι.

Βάλατε 400.000 ευρώ πρόστιμο σε μια εταιρεία η οποία τζιράρει είκοσι δύο δισεκατομμύρια. Εντάξει, δεν θα κλάψουν τώρα για τη «HENKEL».

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Στην Ελλάδα;

**ΚΩΝΣΤΑΝΤΙΝΟΣ ΧΗΤΑΣ:** Στην Ελλάδα είναι ενενήντα πέντε εκατομμύρια.

Λέτε για την ακρίβεια. Δεν μου απαντήσατε γιατί θα καταθέσετε πίνακες. Σας καταθέσαμε αυτόν τον πίνακα. Πώς είναι δυνατόν; Είναι της EUROSTAT και μιλάει για αύξηση των τιμών στα έλαια, στα φρούτα κ.λπ.. Δεν μας απαντήσατε γιατί στην Ευρωζώνη είναι 1,8% η αύξηση τον Απρίλιο και στην Ελλάδα 5,4%. Πείτε μας γιατί; Αν με πείσετε ότι είναι για κάποιους λόγους συγκεκριμένους, θα πούμε βρε παιδιά έχει δίκιο ο άνθρωπος, αλλά όταν λέει η Ευρωζώνη 1,8% και εμείς 5,4%, κάτι δεν πάει καλά.

Πείτε μας: Δεν παραδέχεστε ότι δεν είπατε κουβέντα ότι οι γερμανικές ενεργοβόρες επιχειρήσεις λειτουργούν με 46 ευρώ την KWh και στην Ελλάδα είναι 117 και στη Γαλλία είναι 32; Ότι έχουμε τα πιο ακριβά καύσιμα, ότι έχουμε διόδια, ότι έχουμε χίλια δύο, αυτά δεν παίζουν ρόλο; Δεν παίζουν ρόλο; Δεν έχουμε ιδιαίτερες συνθήκες που δημιουργούν αυτή την κόλαση ακρίβειας για τους Έλληνες πολίτες; Έχουμε ιδιαίτερες συνθήκες, γιατί έχουμε μεγαλύτερη τιμή στα καύσιμα, στην ενέργεια, στις μεταφορές, γι’ αυτό. Γιατί είμαστε γυμνοί στον πρωτογενή τομέα, σας τα ανέπτυξα πριν. Γι’ αυτά δεν είδα να πείτε κάτι.

Ξαναλέω: Δεν έχουμε τις ίδιες τις ίδιες συνθήκες με τις ευρωπαϊκές χώρες. Δεν μιλάω μόνο για τους μισθούς, που οι μισθοί είναι τελείως διαφορετικοί και η αγοραστική δύναμη είναι τελείως διαφορετική, όπως κατέθεσα στα Πρακτικά πριν από λίγο. Είμαστε πέμπτοι από το τέλος σας είπαμε πριν από λίγο και το καταθέσαμε στα Πρακτικά. Από πάνω από είκοσι χώρες, είκοσι πέντε, πέμπτη από το τέλος σε αγοραστική δύναμη. Αυτά όλα ξέρετε παίζουν ρόλο.

Ναι, έχετε κάνει εγκλήματα ως Κυβέρνηση στο θέμα της ακρίβειας. Απλά πράγματα. Απαντήστε μας: Γιατί 5,4% εμείς και 1,8% οι άλλοι; Ισχύουν αυτά που σας είπα για τα καύσιμα, ναι ή όχι; Ισχύει 49 ευρώ η MWh στη Γερμανία, 32 στη Γαλλία, 117 στην Ελλάδα, ναι ή όχι;

**ΠΡΟΕΔΡΕΥΟΥΣΑ (Όλγα Γεροβασίλη):** Θα δώσω τώρα τον λόγο στον Κοινοβουλευτικό Εκπρόσωπο του ΠΑΣΟΚ κ. Κατρίνη, για τρία λεπτά. Στη συνέχεια εσείς κύριε Καζαμία και μετά θα τοποθετηθεί ο κύριος Υπουργός.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, λυπάμαι που ζητάω τον λόγο, αλλά δυστυχώς, πριν και κατά παράβαση του Κανονισμού, ο εποπτεύων Υπουργός και κανένας από το Υπουργείο Ανάπτυξης δεν ήταν παρών κατά την ώρα συζήτησης του νομοσχεδίου. Βέβαια, δεν μας εκπλήσσει, γιατί είναι η γνωστή αλαζονική στάση και του κ. Σκρέκα προσωπικά, αλλά και της Κυβέρνησης, απέναντι στη Βουλή. Όμως, κύριε Σκρέκα, πέρα από αλαζόνας, πέρα από ανίκανος, είστε και θρασύτατος και θα σας πω γιατί.

Μας είπατε πριν για την ενέργεια και το φυσικό αέριο και το TTF. Μήπως θυμάστε ποιος Υπουργός τον Δεκέμβρη του 2021 «επαναδιαπραγμάτευτηκε» σε εισαγωγικά τη συμφωνία με τη «GAZPROM» τρεις μήνες πριν την εισβολή στην Ουκρανία, με αποτέλεσμα οι Έλληνες πολίτες να πληρώσουν υπέρογκα το φυσικό αέριο και την αλλαγή της ανατίμησης; Θα σας πω εγώ, κυρία Πρόεδρε. Ήταν ο κ. Σκρέκας μαζί με τον Πρωθυπουργό στο Σορτσς της Ρωσίας τον Δεκέμβριο του 2021 που επαναδιαπραγματεύτηκαν τη συμφωνία με τη «GAZPROM» και για να μην πληρώσουμε μία ρήτρα εκατόν πενήντα εκατομμυρίων, φορτώθηκαν οι Έλληνες πολίτες αρκετά δισεκατομμύρια ευρώ στο δικό τους πορτοφόλι, με την υπογραφή του κ. Σκρέκα.

Άρα εδώ όταν θα μιλάτε να ξέρετε ότι σας παρακολουθούμε -όχι με το γνωστό τρόπο που ξέρετε εσείς- με τον πολιτικό τρόπο και θα σας επικρίνουμε, για αυτό να είστε πολύ προσεκτικός.

Δεύτερον, επειδή τα είπαμε και πριν, αλλά δεν ξέρω αν θα τα μετέφεραν, καταθέσαμε και πίνακες. Όλες οι χώρες που έχουν μειώσει τον ΦΠΑ, έχουν μειώσει πληθωρισμό τροφίμων παραπάνω από την Ελλάδα. Η Ελλάδα έχει τη μισή μείωση σε σχέση με το μέσο όρο της Ευρωζώνης. Βεβαίως, μια και είπαμε πριν για την ενέργεια, κύριε Υπουργέ θέλω να με ακούσετε προσεκτικά.

Εσείς είστε ο Υπουργός που τα υπερκέρδη των εταιρειών πετρελαίου υπογράψατε με τη δική σας υπογραφή, να φορολογηθούν με τον χαμηλότερο συντελεστή που επέτρεπε η Ευρωπαϊκή Ένωση, 33%, υπογραφή Κώστας Σκρέκας. Έλεγε η Ευρωπαϊκή Επιτροπή 33% και πάνω. Τριάντα τρία τοις εκατό στην Ελλάδα. Ποιος υπέγραψε; Ο κ. Σκρέκας που υπέγραψε το φυσικό αέριο με την «GAZPROM» και πληρώνουν οι Έλληνες πολίτες. Όλα, λοιπόν, έχουν την υπογραφή σας.

Όλα τα μέτρα, τα οποία έχετε πάρει μέχρι σήμερα, έχουν αποτύχει. Δεν μειώνετε τον ΦΠΑ -μας λέγατε- για να δώσετε Market Pass, πάει το Market Pass. Δεν μειώνετε τον ΦΠΑ γιατί είναι δημοσιονομικοί λόγοι, χρωστάμε ληξιπρόθεσμα, μας πάνε στο δικαστήριο. Δεν μειώνετε τον ΦΠΑ γιατί λέτε δεν περνάει στην οικονομία. Βγαίνουν όλοι οι κύκλοι της αγοράς και λένε ότι αν το ψηφίσετε αύριο θα εφαρμοστεί, όπως εφαρμόστηκε στην Πολωνία, στην Πορτογαλία, στην Ισπανία, στην Κύπρο και σε μια σειρά από χώρες.

Το κυριότερο είναι ότι δεν θεσπίζετε, όπως το ΠΑΣΟΚ προτείνει, μία Ανεξάρτητη Αρχή Προστασίας του Καταναλωτή. Και τι κάνετε; Έχετε δύο διευθυνσούλες υπό μια γενική γραμματεία, οι οποίες δεν κάνουν απολύτως τίποτα πέρα από το να κάνετε επικοινωνιακή διαχείριση, πρόστιμα.

Εγώ θέλω να είμαι δίκαιος. Δύο χρόνια, επί κ. Γεωργιάδη, δεν επιβλήθηκε ούτε ένα πρόστιμο για αισχροκέρδεια στα τρόφιμα. Είμαι προσεκτικός και ακριβής σ’ αυτό που λέω. Θέλω να πω ότι επί δικής σας θητεία, έστω επικοινωνιακά, έχουν επιβληθεί πρόστιμα. Προσέξτε, όμως. Δεν μπορεί και τα τρία μεγάλα πρόστιμα, στα οποία βγήκατε επικοινωνιακά, να έχουν γίνει εδώ και ένα χρόνο ή οκτώ μήνες μετά τις κλαδικές έρευνες της Επιτροπής Ανταγωνισμού, τον πρόεδρο της οποίας αποκεφαλίσατε, γιατί πολύ απλά έκανε σωστά τη δουλειά του. Σας άνοιξε τα μάτια και επιβάλατε κάποια πρόστιμα, για να υποστηρίξετε το επικοινωνιακό σας αφήγημα.

Άρα εδώ, πάρτε θέση. Είστε με τους πολίτες και τους καταναλωτές και θέλετε να τους ελαφρύνετε ή είστε με όλους αυτούς που είπα πριν, που διευκολύνατε είτε διά της υπογραφής σας είτε διά της αδράνειας σας;

Εμείς δεν έχουμε αυταπάτες. Το ερώτημα είναι ρητορικό και βεβαίως, ο ελληνικός λαός θα το κρίνει σε λίγες μέρες από τώρα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας, έχει τον λόγο για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:**  Ευχαριστώ, κυρία Πρόεδρε.

Ο κ. Σκρέκας, λίγο νωρίτερα, προσπάθησε να μας παρουσιάσει μία εικόνα θετική για την κατάσταση του πληθωρισμού στην Ελλάδα. Είπε σωρευτικά από το 2019 ο πληθωρισμός βρίσκεται σε συγκριτικά χαμηλά επίπεδα στο 15,4% και κατά κάποιο τρόπο θέλησε να μας εξηγήσει ότι τα πάμε καλά με την ακρίβεια ως αποτέλεσμα.

Το πρόβλημα της ακρίβειας, κύριε Σκρέκα, δεν είναι μόνο πρόβλημα πληθωρισμού. Είπατε, περαστικά, ότι είναι και τα νοικοκυριά. Το πρόβλημα της ακρίβειας είναι αποτέλεσμα δύο παραγόντων. Της αύξησης τιμών και της συρρίκνωσης των μισθών. Δεν μπορούμε να μιλάμε για το θέμα της ακρίβειας, χωρίς να αναφερόμαστε στους μισθούς. Και σας ρωτώ: Πώς εξηγείτε το γεγονός ότι πάμε καλά, συγκριτικά με την Ευρώπη των είκοσι επτά, όπως λέτε εσείς στο θέμα του πληθωρισμού από το 2019, ενώ η αγοραστική δύναμη του μέσου Έλληνα είναι προτελευταία στην Ευρώπη και βαίνει ταχέως προς την τελευταία θέση;

Πώς εξηγείτε το γεγονός ότι η τελευταία έρευνα της ΙΜΕ ΓΣΕΒΕΕ -του Ινστιτούτου Μικρομεσαίων Επιχειρήσεων της ΓΣΕΒΕΕ- έδειξε ότι το 61% των Ελλήνων δεν έχουν εισόδημα που να τους επιτρέπει να τα βγάλουν πέρα, μετά τη 19η ημέρα του μήνα. Αυτό δείχνει ότι υπάρχει ένα τεράστιο θέμα ακρίβειας. Και να σας πω και κάτι ακόμα γιατί ο Πρωθυπουργός νομίζει ότι έπεισε κάποιον, όταν μας λέει ότι αύξησε πολύ το βασικό μισθό. Ο βασικός μισθός αυξήθηκε πράγματι τέσσερις φορές και οριακά πάνω από τον σωρευτικό πληθωρισμό της τελευταίας πενταετίας.

Όμως, για να κρατηθεί ο βασικός μισθός στην ίδια δύναμη, αυτή που είχε το 2019, πρέπει να αυξηθεί και πάνω από τον πληθωρισμό και πάνω από την ανάπτυξη. Ο πληθωρισμός στο 15,4% και η σωρευτική ανάπτυξη, άλλες δέκα μονάδες περίπου -λίγο πιο κάτω- από το 2019, μας δίνει 25%. Τα επιτεύγματά σας ακόμη και στο βασικό μισθό που είναι θέμα του ιδιωτικού τομέα, είναι ότι τον αυξήσετε κάτι περισσότερο από 20%. Κάνετε, δηλαδή, αναδιανομή του εισοδήματος προς τα πάνω, ακόμη και εκεί που καμαρώνετε ότι έχετε βοηθήσει τις ασθενέστερες κοινωνικές τάξεις. Αυτή η κατάσταση δεν πάει άλλο!

Και ρωτήσατε στο τέλος γιατί ο Έλληνας Πρωθυπουργός είναι ο μόνος που ανακίνησε το θέμα σε αυτό το επίπεδο και έστειλε επιστολή στην Πρόεδρο της Κομισιόν. Ξέρετε γιατί το έκανε; Να σας πω εγώ. Το έκανε γιατί είναι ο μόνος πρωθυπουργός στην Ευρωπαϊκή Ένωση ο οποίος αντιμετωπίζει στις δημοσκοπήσεις για δύο χρόνια το πρόβλημα της ακρίβειας ως το μεγαλύτερο πρόβλημα της χώρας και ο οποίος αντιμετωπίζει μια κοινή γνώμη που ξέρει πολύ καλά ότι και εκείνος και εσείς ως Υπουργός Ανάπτυξης δεν μπορείτε να κάνετε απολύτως τίποτα για να αντιμετωπίσετε σοβαρά αυτό το πρόβλημα. Αυτή είναι η απάντηση στο ερώτημα σας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, έχετε τον λόγο για πέντε λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε συνάδελφε, ούτε καμαρώνουμε, ούτε περηφανευόμαστε. Δουλεύουμε και προσπαθούμε να βοηθήσουμε τα ελληνικά νοικοκυριά και τους Έλληνες πολίτες απέναντι σε ένα υπαρκτό πρόβλημα που αναγνωρίζουμε φυσικά και είναι η ακρίβεια. Δεν νομίζω ότι κανείς διαφωνεί σε αυτή την Αίθουσα ότι υπάρχει ακρίβεια και ότι τα ελληνικά νοικοκυριά δυσκολεύονται να τα βγάλουν πέρα και πολλά μάλιστα στις 20 του μηνός στερούνται των απαραίτητων εσόδων για να μπορούν να βγάλουν τον μήνα τους. Γι’ αυτό και παλεύουμε και προσπαθούμε. Αλλά πώς μπορείς να είσαι αποτελεσματικός ως μια κυβέρνηση η οποία θέλει να κάνει καλό σε αυτόν τον τόπο, ψηφίζοντας νόμους και άρθρα ή υποσχόμενος πράγματα τα οποία όταν έρχεται στην κυβέρνηση, όταν έρθει η ώρα να κυβερνήσεις δεν μπορείς να υλοποιήσεις, όπως έγινε με το «λεφτά υπάρχουν» ή με το πρόγραμμα Θεσσαλονίκης; Έτσι γίνεσαι, δηλαδή, χρήσιμος άνθρωπος στον τόπο, χρήσιμος κυβερνήτης, χρήσιμος πολιτικός ή όταν έρχεσαι και λαμβάνεις μέτρα τα οποία πραγματικά φέρνουν κάποιο αποτέλεσμα; Φυσικά δεν έχουμε φτάσει εκεί που πρέπει. Και μετά από τρία, τέσσερα χρόνια συνεχούς ανάπτυξης -το είπα και θα το ξαναπώ και το έχει πει πολλές φορές ο Πρωθυπουργός- ακόμα δεν έχουμε φτάσει εκεί που πρέπει και όχι δεν έχουμε φτάσει, ακόμα είμαστε 25% χαμηλότερα από ό,τι το 2009 πριν ξεκινήσουν τότε τα προβλήματα και η μεγάλη οικονομική κρίση. Αλλά εδώ παραθέτουμε κάποια στοιχεία, πού πάμε. Πάμε καλύτερα ή πάμε χειρότερα; Σταθεροποιείται λίγο η κατάσταση;

Στο θέμα του πληθωρισμού, για παράδειγμα, που αναφέρετε, ποτέ δεν πρόκειται να καμαρώσουμε για το θέμα του πληθωρισμού, προφανώς. Αλλά εδώ έχουμε πάρει μια σειρά μέτρα και συγκρίνετε εσείς μέτρα που έχουν πάρει άλλες χώρες με αυτά τα μέτρα που έχουμε πάρει εμείς, που είναι η μείωση του ΦΠΑ. Για τη μείωση του ΦΠΑ, που είπε ο κ. Κατρίνης εδώ πέρα, ο οποίος είπε μια πολύ μεγάλη αναλήθεια και θα τη διορθώσει και θα την ανακαλέσει μετά, για δήθεν δικιάς μου διαπραγμάτευσης, για μια ρήτρα που επιβάρυνε δισεκατομμύρια τον ελληνικό λαό. Αυτά είναι ανοησίες, είναι ψέματα. Είναι ψέματα και να το ανακαλέσετε αυτό το πράγμα. Επαναλαμβάνω, είναι ανυπόστατο ψέμα. Ελέγχεται και δικονομικά τέτοιο ψέμα. Να το διορθώσετε και να το ανακαλέσετε. Δεν θα ανεχθούμε εδώ πέρα ψέματα πια.

Η Ισπανία μείωσε τον ΦΠΑ σε συγκεκριμένες κατηγορίες προϊόντων στο μηδέν ή στο 5%. Συγκεκριμένα, δημητριακά, ψωμί, μακαρόνια, φρέσκο γάλα, αυγά, λάδι και λαχανικά, πληθωρισμός σωρευτικός από το ’21 μέχρι το ’24 η Ισπανία έχει μηδενίσει τον ΦΠΑ, πληθωρισμός δημητριακών 27,5% η Ισπανία, Ελλάδα 17,6%, μακαρόνια Ισπανία 15,1% ο πληθωρισμός, Ελλάδα 3,1%, Ιανουάριος ΄21 με Απρίλιος ΄24, τα τελευταία τρία χρόνια, γάλα, πληθωρισμός Ισπανίας 35,7% στο φρέσκο γάλα, Ελλάδα 17,6%, λιγότερα από το μισό, αυγά 34,7% η Ισπανία, 27,9% η Ελλάδα, λιγότερο, λάδι 134,3% ο πληθωρισμός στην Ισπανία στο ελαιόλαδο που μηδένισε τον ΦΠΑ και σε εμάς υψηλός 105%, όμως 30% από την Ισπανία και λαχανικά 25,5% στην Ισπανία, 22,3% στην Ελλάδα. Μόνο στο ψωμί έχουμε εμείς 25,5% πληθωρισμό και εκείνοι 16,8%.

Είναι για να καμαρώνουμε; Φυσικά και όχι, αλλά εδώ πήραμε κάποια μέτρα. Εμείς το μελετήσαμε και το μέτρο της μείωσης του ΦΠΑ. Δεν έχουμε δογματισμούς. Το μετρήσαμε και είδαμε ότι στην Ισπανία ο δείκτης τιμών καταναλωτή στα προϊόντα που μείωσε τον ΦΠΑ σε δύο μήνες είχε ανέλθει εκεί που ήταν πριν τη μείωση του ΦΠΑ, δηλαδή μέσα σε δύο μήνες οι μεσάζοντες και οι ενδιάμεσοι κρίκοι της εφοδιαστικής αλυσίδας είχαν απορροφήσει τη μείωση του ΦΠΑ και ήρθε η Ισπανία τον Ιανουάριο και αύξησε τον ΦΠΑ στην ενέργεια. Δεν το λέτε αυτό, ότι αυτή είναι έκτακτη μείωση φόρου. Κάποια στιγμή θα αυξηθεί και θα πάνε οι τιμές ακόμα πιο ακριβά από αυτό που ήταν πριν. Εμείς τα μετρήσαμε. Πήραμε κάποια άλλα μέτρα και κάποιοι τα ψήφισαν. Ψήφισε και ο ΣΥΡΙΖΑ και η Νέα Αριστερά. Πήραμε μέτρα τα οποία τιθασεύουν τον πληθωρισμό. Δεν έχουμε φτάσει εκεί που πρέπει. Αλλά και από την Ελληνική Στατιστική Υπηρεσία είδαμε ότι σε προϊόντα που είχαμε πραγματικά μεγάλο πρόβλημα και εφαρμόσαμε αυτά τα μέτρα, έχουμε μια σταδιακή αποκλιμάκωση. Δεν έχουμε φτάσει εκεί που πρέπει.

Ρωτάει ο κύριος συνάδελφος από την Ελληνική Λύση. «Μα, γιατί τον τελευταίο χρόνο έχουμε υψηλότερο πληθωρισμό τροφίμων, όταν σωρευτικά από το 2019 μέχρι σήμερα στον μέσο όρο της Ευρώπης και στον γενικό δείκτη έχουμε τον χαμηλότερο πληθωρισμό»; Γιατί ο πληθωρισμός συγκρίνεται με το έτος βάσης. Όταν, λοιπόν, συγκρίνεσαι με προηγούμενα χρόνια που έχεις χαμηλότερο πληθωρισμό καταλαβαίνεις, λοιπόν, ότι ο τελευταίος που μπορεί να έχει έναν αυξημένο πληθωρισμό σε σχέση με την προηγούμενη χρονιά, αλλά άμα πάρεις το σωρευτικό πληθωρισμό, δηλαδή το άθροισμα του πληθωρισμού τα τελευταία τέσσερα, πέντε χρόνια, εκεί θα δεις πόσο έχουν αυξηθεί οι τιμές από το 2019 πριν έρθει ο κορωνοϊός μέχρι σήμερα και αυτό σου δίνει την απόλυτη εικόνα τι αποτελεσματικότητα έχουν τα μέτρα που έχει λάβει η Κυβέρνησή μας.

Και σε ό,τι αφορά τις επιβολές προστίμων και ο ΣΥΡΙΖΑ κυβέρνησε και το ΠΑΣΟΚ κυβέρνησε αυτόν τον τόπο και μάλιστα την τελευταία δεκαπενταετία. Εγώ δεν είδα ποτέ να επιβάλλεται κανένα πρόστιμο ούτε σε εισπρακτικές εταιρείες, ούτε για αθέμιτες πρακτικές, ούτε και για παραπλανητικές εκπτώσεις. Δεν μιλάω για πρόστιμα της Επιτροπής Ανταγωνισμού που αφορά το δίκαιο του ανταγωνισμού -είναι κάτι διαφορετικό-, όπως τα 45 εκατομμύρια ευρώ που επιβάλλαμε στις τράπεζες. Και βέβαια, κύριε συνάδελφε, να ξέρετε ότι ο Πρόεδρος της Επιτροπής Ανταγωνισμού, ο προηγούμενος, ο οποίος έκανε πολύ καλή δουλειά βεβαίως, πήγε γιατί προχώρησε την επαγγελματική του σταδιοδρομία σε έναν άλλο χώρο και προσλήφθηκε σε άλλον οργανισμό στην Αγγλία και είχε στείλει επιστολή ότι δεν επιθυμεί να συνεχίσει μήνες πριν τελικά ληφθεί απόφαση και αντικατασταθεί από την επόμενη, που είναι η κ. Σάρπ, έγκριτη και πανάξια επίσης, όπως και εσείς είπατε στη συνεδρίαση της Βουλής κατά την παρουσίασή της. Άρα, ποιο είναι το πρόβλημα; Γιατί προσπαθείτε να δημιουργήσετε εντυπώσεις;

Το πρόβλημα είναι η ακρίβεια και η ακρίβεια υπάρχει και δεν λύνεται η ακρίβεια με τους δικούς σας. Ποια είναι τα μέτρα τα οποία εσείς προτείνετε; Πείτε μου. Τι μέτρα προτείνατε; «Μείωση ΦΠΑ». Σας είπα τι έγινε με τη μείωση του ΦΠΑ στην Ισπανία. Στην Ουγγαρία 50% ο πληθωρισμός τροφίμων που μείωσε ΦΠΑ. Για πείτε μου, ποια άλλα μέτρα εσείς έχετε προτείνει; Πείτε μου ένα μέτρο άλλο. Πείτε μου ένα μέτρο. Δεν μιλάτε. Κανένα μέτρο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής του ΠΑΣΟΚ - Κινήματος Αλλαγής, ο κ. Παραστατίδης και στη συνέχεια θα μιλήσει η κ. Κωνσταντοπούλου.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, υπάρχει ένα μικρό κεφάλαιο στη βυζαντινή ιστορία το οποίο αναφέρεται σε μια παταγωδώς αποτυχημένη απόπειρα των Βίκινγκς να καταλάβουν την Κωνσταντινούπολη με μονόξυλα, μια απόπειρα η οποία κατέληξε στο να γίνουν παρανάλωμα του πυρός από το υγρό πυρ των βυζαντινών στρατιωτών. Κάθε φορά που η Κυβέρνηση ανακοινώνει μέτρα κατά της ακρίβειας, κάθε φορά που ευαγγελίζεται ότι εισάγει ρυθμίσεις υπέρ του καταναλωτή, μου έρχεται στο μυαλό αυτή η ιστορία για προφανείς λόγους. Τα μέτρα της Κυβέρνησης είναι σαν να επιχειρείς να ρίξεις τα τείχη της Πόλης με μονόξυλα, όχι γιατί δεν υπάρχουν σύγχρονα και αποτελεσματικά όπλα, αλλά γιατί παριστάνει ότι μάχεται, ενώ έχει παραδοθεί στις αδηφάγες ορέξεις των ισχυρών ολιγοπωλιακών παικτών μιας ασύδοτης αγοράς.

Με το παρόν μάλιστα νομοσχέδιο η Κυβέρνηση προχωράει ένα ακόμη βήμα παραπέρα. Αντί να αυστηροποίηση το κυρωτικό πλαίσιο, αντί να προστατεύσει τον καταναλωτή, αντί να επιβάλλει συγκεκριμένες υποχρεώσεις, αντί να εξοπλίσει εποπτικούς θεσμούς με προσωπικό και τεχνολογία, αντί να νομοθετήσει στιβαρές αντιμονοπωλιακές νομοθεσίες, αντί να ενισχύσει τον καταναλωτή, αρκείται σε επικοινωνιακού τύπου μέτρα, μέτρα που η σκληρή πραγματικότητα των αριθμών αποκαλύπτει την πενιχρή τους αποτελεσματικότητα.

Ξέρετε, καμμιά επικοινωνιακή διαχείριση δεν μπορεί να καλύψει την απόγνωση ενός νοικοκυριού, όταν βλέπει τις τιμές αγαθών πρώτης ανάγκης να εκτοξεύονται και τον μήνα να μη βγαίνει, όταν υποχρεώνεται να περιορίσει την κατανάλωση κρέατος, ελαιόλαδου, τυριού, γάλακτος ακόμη και σε μικρά παιδιά, γιατί διαφορετικά ο μισθός θα σωθεί το πρώτο δεκαπενθήμερο του μηνός. Καμμία εικονική πραγματικότητα δεν μπορεί να ανατρέψει την αμείλικτη αλήθεια των αριθμών.

Κυρίες και κύριοι συνάδελφοι, μόλις χθες δημοσιεύτηκε μια ανάλυση της Εθνικής Τράπεζας που διαλύει τους βολικούς μύθους της Κυβέρνησης, της κυβερνητικής προπαγάνδας καλύτερα, και επιβεβαιώνει τους πραγματικούς λόγους για τους οποίους η ακρίβεια και ο πληθωρισμός παραμένουν σε πολύ υψηλό επίπεδο, το υψηλότερο στην Ευρωπαϊκή Ένωση. Τα πάντα είναι σύγκριση.

Λέει, λοιπόν, η ανάλυση της Εθνικής Τράπεζας που δημοσιεύτηκε χθες επαναλαμβάνω: «Τα περιθώρια κέρδους των επιχειρήσεων, ιδιαίτερα στα τρόφιμα, παρέμειναν μεγάλα και δεν προσαρμόστηκαν στις μειώσεις τιμών πρώτων υλών και άλλων εισροών». Αυτό λέει. Τι συμβαίνει δηλαδή; Οι τιμές των πρώτων υλών πέφτουν, οι τιμές στην ενέργεια αποκλιμακώνονται, η περίφημη εισαγόμενη ακρίβεια στην οποία τόσα επένδυσε επικοινωνιακά ο Πρωθυπουργός δεν υφίσταται. Τι είναι αυτό που παραμένει; Αποχαλινωμένες ολιγοπωλιακές δυνάμεις σε όλο το φάσμα της ελληνικής αγοράς, στα σουπερμάρκετ, τα καύσιμα, τα ηλεκτρικά είδη, την κινητή τηλεφωνία, στην ενέργεια που η Κυβέρνηση επιχειρεί υποτίθεται να εποπτεύσει με ένα νομοθετικό κυρωτικό πλαίσιο-χάδι σε σχέση με τα περιθώρια κέρδους και τα κέρδη που οι επιχειρήσεις αποκομίζουν, με μια αποδυναμωμένη ανεξάρτητη αρχή, την Επιτροπή Ανταγωνισμού, που αντί να ενισχύεται με προσωπικό, απαξιώνεται από Υπουργούς και κυβερνητικά στελέχη και με μέτρα βεβαίως που κατά κόρον εισάγονται, αλλά ποτέ δεν αξιολογούνται ως προς την αποτελεσματικότητά τους, ποτέ δεν αποτελούν αντικείμενο λογοδοσίας.

Κυρίες και κύριοι συνάδελφοι, η νομοθεσία για την προστασία του καταναλωτή, οι αντιμονοπωλιακές πολιτικές και οι ισχυροί εποπτικοί θεσμοί που ρυθμίζουν, ελέγχουν και καταστέλλουν αθέμιτες πρακτικές αποτελούν κληρονομιά της σοσιαλδημοκρατίας στην Ευρώπη και του new deal στις Ηνωμένες Πολιτείες. Αποτελούν το προϊόν μιας πολιτικής συναίνεσης που πολιτικοποίησε τη μάχη κατά της εταιρικής απληστίας, τη μετουσίωσε σε νομοθεσία και στιβαρές πολιτικές, συνδυάζοντας θεσμική καινοτομία και ισχυρή πολιτική βούληση.

Το ίδιο διάστημα τόσο στην Ευρώπη όσο και την Αμερική μια θερινή δημοκρατία αποτέλεσε το εκκολαπτήριο καταναλωτικών κινημάτων που επιδίωξαν επιτυχημένα με εναλλακτικές πρακτικές που συνδύαζαν ακτιβισμό και κοινωνική ευαισθητοποίηση να δημιουργήσουν μέτωπα απέναντι σε εναρμονισμένες πρακτικές, σε πανίσχυρες νομικές ομάδες, σε αμέτρητο χρήμα και σε άφθονη απληστία.

Κάθε φορά που αυτή η κληρονομιά ξεχνιέται, κάθε φορά που η απληστία υπερισχύει των πολιτικών αντανακλαστικών της ρύθμισης και της προστασίας του αδυνάμου, η καταστροφή αποτελεί νομοτέλεια, όπως άλλωστε απέδειξε και η αμερικανική κρίση των στεγαστικών δανείων που κόντεψε να τινάξει στον αέρα την παγκόσμια οικονομία. Στην Ελλάδα όλα αυτά όχι απλά παραμένουν ιστορική εκκρεμότητα, αλλά διαρκώς υπαναχωρούν.

Κυρίες και κύριοι συνάδελφοι, να μιλήσουμε ανοικτά. Καθημερινά βλέπουμε από την Κυβέρνηση ένα σχέδιο επιθετικής επέκτασης του ολιγοπωλιακού μοντέλου σε όλους τους τομείς της ελληνικής οικονομίας, ένα μοντέλο που πλέον δεν περιορίζεται απλά σε οριζόντια μονοπώλια, αλλά και σε καθετοποιημένα, ολιγοπώλια που καταλαμβάνουν όλο το φάσμα λειτουργίας της οικονομίας από την παραγωγή έως τη λιανική πώληση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Βλέπουμε τους ίδιους παίκτες να καταλαμβάνουν θέσεις ισχύος στην παραγωγή και στην κατανάλωση, στην ιδιωτική υγεία και στην ιδιωτική ασφάλιση, στην ενέργεια και στις τηλεπικοινωνίες, στην ιδιωτική εκπαίδευση. Και εκεί, κάτω από βαρύγδουπες εκφράσεις και ωραιοποιημένες ερμηνείες της πραγματικότητας, κρύβεται η σκληρή αλήθεια.

Γινόμαστε μάρτυρες μιας μετάβασης σε ένα οικονομικό μοντέλο που βασίζεται στην προνομιακή ισχύ που διασφαλίζει η έλλειψη ανταγωνισμού και η απουσία ρύθμισης, σε ένα μοντέλο που διαχέεται στο σύνολο της ήδη προβληματικά διαρθρωμένης ελληνικής οικονομίας, με αδύναμους θεσμούς, μόνιμα εμβρυακό καταναλωτικό κίνημα και μικρομεσαίους επιχειρηματικούς παίκτες υπό διωγμό, σε ένα μοντέλο που εξελίσσει πανίσχυρους μηχανισμούς παράκαμψης κάθε ρυθμιστικού πλαισίου, τα σύγχρονα τείχη της πόλης.

Για να καταλάβουμε τα τείχη αυτά, δεν αρκούν τα μονόξυλα. Απαιτείται ένας οδικός χάρτης μιας προοδευτικής αλλαγής παραδείγματος στη χώρα που θα πρέπει να περιλαμβάνει ενοποίηση, κωδικοποίηση και εξορθολογισμό της νομοθεσίας προστασίας του καταναλωτή και του ανταγωνισμού, αυστηροποίηση του κυρωτικού πλαισίου, ώστε οι κυρώσεις να ασκούν πραγματική αποτρεπτική επιρροή, ενίσχυση της Επιτροπής Ανταγωνισμού με προσωπικό και σύγχρονα τεχνολογικά εργαλεία, διαμόρφωση μιας αποτελεσματικής θεσμικής αρχιτεκτονικής που θα συνδυάζει ευελιξία, αποκέντρωση και αξιοποίηση της γνώσης, διεύρυνση της παραγωγικής βάσης της χώρας μέσω ενός σχεδίου αναζωογόνησης της μικρομεσαίας επιχειρηματικότητας, εκδημοκρατισμού της πίστωσης και της εξασφάλισης ζωτικού χώρου σε όλους τους τομείς της ελληνικής οικονομίας και τέλος, ενδυνάμωση του καταναλωτικού κινήματος μέσα από την εδραίωση μιας ζωντανής, δημοκρατικής, συμμετοχικής διαδικασίας.

Και κλείνω με ένα σχόλιο, κύριε Υπουργέ. Μιλήσατε για το «λεφτά υπάρχουν». Να πούμε λίγο ότι εδώ υπάρχει μια προπαγάνδα η οποία συνεχίζεται επί χρόνια. Το «λεφτά υπάρχουν» αφορούσε στη μείωση της σπατάλης, στον εξορθολογισμό ουσιαστικά και όχι στις παροχές. Εδώ παρουσιάζεται και παρουσιάστηκε ως παροχές.

Λοιπόν, λεφτά υπήρχαν και λεφτά υπάρχουν, αρκεί να γίνεται σωστή διαχείριση.

**ΠΡΟΕΔΡΕΥΟΥΣΑ (Όλγα Γεροβασίλη):** Συντομεύετε, κύριε Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ολοκληρώνω.

Αλλά βεβαίως λεφτά αυτή τη στιγμή δεν υπάρχουν στους Έλληνες πολίτες οι οποίοι ζορίζονται και πληρώνουν επί δύο και επί τρεις φορές με βάση τον πληθωρισμό τροφίμων σε σχέση με τον ευρωπαϊκό μέσο όρο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο επόμενος ομιλητής, ο κ. Δημήτρης Μάντζος, Βουλευτής ΠΑΣΟΚ - Κινήματος Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, η σημερινή συζήτηση, δεν εξελίσσεται σε κενό αέρος, αλλά σε ένα περιβάλλον έντονων αντιφάσεων και σε μια εικονική πραγματικότητα, διότι χρειάστηκαν ούτε λίγο ούτε πολύ δύο και πλέον χρόνια για τον κύριο Πρωθυπουργό για να ομολογήσει, να ψελλίσει καν τη λέξη «αισχροκέρδεια». Για εκείνον και την Κυβέρνησή του όλα όσα συζητούμε σήμερα είναι μια αμιγώς εισαγόμενη κρίση σχεδόν σαν φυσικό φαινόμενο.

Έχουμε ακούσει με τα αφτιά μας πριν από λίγους μήνες τον Υπουργό Ανάπτυξης κ. Σκρέκα να δικαιώνει τη μαρξική ανάγνωση της οικονομίας πως φταίει ο καπιταλισμός και ότι ελάχιστη συνδρομή έχει η αισχροκέρδεια. Έχει δίκιο το Κομμουνιστικό Κόμμα Ελλάδας που λέει ότι φταίει ο καπιταλισμός. Το ακούσαμε με τα αφτιά μας σε αυτή εδώ την Αίθουσα από τον κ. Σκρέκα.

Πριν από δύο μόλις ημέρες ο κ. Μαρινάκης, ο Κυβερνητικός Εκπρόσωπος, μας ενημερώνει ότι είναι μύθος τελικά, κυρίες και κύριοι συνάδελφοι, ότι είμαστε οι πρωταθλητές Ευρώπης στην ακρίβεια. Μαζί με εμάς -όχι εδώ στη Βουλή, στην κοινωνία- το ίδιο εμβρόντητοι, είμαι βέβαιος, τον άκουσαν η EUROSTAT και η ΕΛΣΤΑΤ που μας δίνουν δεύτερους από το τέλος της Ευρώπης στην αγοραστική δύναμη των καταναλωτών, προσέξτε, στο τι μπορεί ο μέσος εργαζόμενος καταναλωτής να αγοράζει και να καταναλώνει με βάση τις τιμές στην αγορά και τις αποδοχές του. Αυτά δεν είναι μυθολογία. Αυτά είναι σκληρά δεδομένα.

Και το κυριότερο, τον άκουσαν και ακούν την Κυβέρνηση όλοι όσοι ζουν σε αυτόν τον τόπο και υφίστανται το κόστος ζωής, όλοι εμείς, στα τρόφιμα, τα ενοίκια, τα καύσιμα, την υγεία και γνωρίζουν και γνωρίζουμε ότι αν κάνουμε απλές συγκρίσεις των τιμών των ελληνικών σουπερμάρκετ με σουπερμάρκετ σε άλλα κράτη-μέλη της Ευρωπαϊκής Ένωσης, θα μας προκληθεί κατάθλιψη, ειδικά αν σκεφτούμε το επίπεδο του κοινωνικού κράτους σε αυτές τις χώρες, το γενικότερο κόστος ζωής, τους μισθούς, σε χώρες όπως η Γερμανία και τα σκανδιναβικά κράτη, ότι γνωρίζουν και γνωρίζουμε ότι μια σύγκριση τιμής στο χωράφι, τον παραγωγό, ως το ράφι προκαλεί οργή ακριβώς στους παραγωγούς και τους καταναλωτές που εισπράττουν με καθυστέρηση μικρές ενισχύσεις και αποζημιώσεις, που δεν μπορούν να παράξουν ενέργεια και να μειώσουν το κόστος παραγωγής και βλέπουν τον καρπό του μόχθου τους να φτάνει στο σουπερμάρκετ μετά από πολλούς μεσάζοντες και καρτέλ, διογκωμένο σε τιμή, χωρίς οι ίδιοι να εισπράττουν τίποτα και έπειτα μας φταίει η Κοινή Αγροτική Πολιτική.

Και ως γκραν φινάλε σε όλο αυτό, έρχεται χθες ο Υπουργός Οικονομικών να μας ενημερώσει ότι δεν πρόκειται να μειώσει τον φόρο προστιθέμενης αξίας σε βασικά καταναλωτικά αγαθά, όπως έκαναν άλλες χώρες, γιατί δεν θέλει να αυξηθεί η κατανάλωση, η κατανάλωση στο ψωμί, στο λάδι, στο γάλα. Αυτό μας λέει ο ίδιος Υπουργός που επέβαλε τον Δεκέμβρη τεκμαρτή φορολόγηση στους ελεύθερους επαγγελματίες, επειδή δεν μπορεί να πιάσει τη μεγάλη φοροδιαφυγή.

Και την ίδια ώρα που τα ζούμε όλα αυτά και τα ακούμε όλα αυτά έρχεται ο κύριος Πρωθυπουργός να στείλει την περιβόητη επιστολή του στην κ. Ούρσουλα φον ντερ Λάιεν, την εκλεκτή του για Πρόεδρο της Ευρωπαϊκής Επιτροπής, που σε μια μερίδα του Τύπου μάλιστα εμφανίζεται και ως μια σπουδαία ιστορική μεσσιανική πρωτοβουλία.

Η επιστολή του κυρίου Πρωθυπουργού, ωστόσο, είναι ένα μαραμένο φύλλο συκής μιας αναξιόπιστης Κυβέρνησης. Δεν αρκεί για να κρύψει τη γύμνια της αναποτελεσματικής, αποτυχημένης κυβερνητικής διαχείρισης. Δεν μπορεί να ρίξει με αυτή την επιστολή αλλού τις ευθύνες η Κυβέρνηση, ο Πρωθυπουργός, που αρνούνταν να δει την αισχροκέρδεια όταν του τη δείχναμε μέρα μεσημέρι.

Η Κυβέρνηση, που έκανε οικονομική πολιτική με κουπόνια εξάρτησης και πελατείας, με ένα σωρό καλάθια. Σας τα απαρίθμησε ο Μιχάλης Κατρίνης. Μόνο το καλάθι της Κοκκινοσκουφίτσας δεν φέρατε! Η Κυβέρνηση, που ομολόγησε χθες ότι τα έκανε όλα αυτά και τα κάνει με την υπεραπόδοση του φόρου προστιθέμενης αξίας. Αυτό που σας λέγαμε εμείς εδώ και δύο χρόνια, ότι κάνετε αισχροκέρδεια ως κράτος εις βάρος της κοινωνίας και έρχεται σήμερα αυτή η Κυβέρνηση, που λειτούργησε ως τροχονόμος συμφερόντων, να υποδείξει στην Ευρώπη τι πρέπει να κάνει για την ακρίβεια. Θα ήταν κωμικό, αν δεν ήταν τραγικό! Διότι η αλήθεια είναι, δυστυχώς, τραγική.

Ακρίβεια όχι μόνο υπάρχει, κυρίες και κύριοι συνάδελφοι, αλλά εντείνεται και δεν είναι αμιγώς εισαγόμενη. Έχει ενδημικά χαρακτηριστικά πάνω στις παθογένειες και τις στρεβλώσεις της ελληνικής περίπτωσης. Αισχροκέρδεια όχι μόνο υπάρχει, αλλά βασιλεύει. Είναι αισχροκέρδεια απληστίας.

Η Τράπεζα της Ελλάδος μιλά ευθέως για ολιγοπώλια στις τράπεζες, στα τρόφιμα, στην υγεία, στα καύσιμα. Το Γραφείο Προϋπολογισμού του Κράτους της Βουλής εδώ και έναν χρόνο έχει διαγνώσει μείωση του γενικού πληθωρισμού, ναι, αλλά τον δείκτη τιμών καταναλωτή να παραμένει στο ζενίθ. Η Εθνική Τράπεζα -σας είπε ο συνάδελφος, ο κ. Παραστατίδης, χθες- μίλησε για μείωση του κόστους ενέργειας, αλλά για παράταση των πολύ μεγάλων περιθωρίων κερδοφορίας στις επιχειρήσεις.

Το Διεθνές Νομισματικό Ταμείο από τον Γενάρη που μας πέρασε υπολογίζει ότι τα κέρδη λίγων επιχειρήσεων και όχι μόνο στον κλάδο των τροφίμων, τον κρίσιμο αυτόν κλάδο, αυξάνονται δυσανάλογα προς τους μισθούς στη χώρα μας και έτσι, είμαστε ταυτόχρονα δεύτεροι ως ποσοστό του ΑΕΠ σε εταιρικά κέρδη στην Ευρωπαϊκή Ένωση και προτελευταίοι, πάλι στην Ευρωπαϊκή Ένωση, σε αγοραστική δύναμη.

Αυτός είναι ο ορισμός μιας διευρυνόμενης κοινωνικής ανισότητας, μιας ανάπτυξης για λίγους. Είναι το αποτέλεσμα της λειτουργίας μιας ασύδοτης αγοράς, που δεν είναι καν ελεύθερη με όρους οικονομικής θεωρίας. Είναι γεμάτη στρεβλώσεις αντιανταγωνιστικές. Και αυτό συμβαίνει, όταν τα κράτη νοσούν από αλλεργία απέναντι στη ρύθμιση, που είναι η μεγαλύτερη αρετή που άφησε η Σοσιαλδημοκρατία στην Ευρώπη.

Γι’ αυτό, οι προτάσεις μας δεν εισάγονται από τη σημερινή Κυβέρνηση, διότι υπάρχει αρχιτεκτονικό, φιλοσοφικό, βαθιά πολιτικό ζήτημα κατανόησης. Οι προτάσεις για μείωση των έμμεσων φόρων, για πρόστιμα που θα επιβάλλονται και θα εισπράττονται στην ώρα τους, αμέσως μετά τις έρευνες, όχι ένα και δύο χρόνια μετά, όχι στο υποπολλαπλάσιο των κερδών που έχουν εν τω μεταξύ αποθησαυριστεί, οι προτάσεις μας για φορολόγηση των υπερκερδών σε τράπεζες, σε εμπόριο, οι προτάσεις μας για ισχυρή Αρχή Καταναλωτή.

Πόσες φορές το έχουμε πει σε αυτή την Αίθουσα, το έχουμε ζητήσει με προτάσεις μας; Δίπλα και πλάι σε μια άρτια στελεχωμένη και ενισχυμένη Επιτροπή Ανταγωνισμού. Όλες αυτές οι προτάσεις μας μένουν αναπάντητες, ενώ κατατείνουν ακριβώς στη μείωση του κόστους ζωής, ενώ εκφράζουν αυθεντικά όλα όσα συνθέτουν το ευρωπαϊκό κεκτημένο.

Παραμονή ευρωπαϊκών εκλογών, μια ρυθμισμένη αγορά, ένα ισχυρό καταναλωτικό κίνημα, ένα περιβάλλον σταθερό προοδευτικής και δίκαιης φορολόγησης.

Ας αναλογιστούμε, λοιπόν, ποιοι είναι εκείνοι σήμερα που πιστεύουν στην Ευρώπη πραγματικά και όχι συνθηματικά, ποιοι είναι εκείνοι που μένουν στην Ευρώπη όχι στα λόγια, αλλά στην πράξη. Ευρώπη δεν είναι η ανοχή στην αισχροκέρδεια, η παραβίαση κάθε έννοιας ελεύθερου και ανόθευτου ανταγωνισμού και τα προεκλογικά ραβασάκια στην εκλεκτή μας για την Ευρωπαϊκή Επιτροπή. Ευρώπη δεν είναι η διόγκωση των ιδιωτικών δαπανών υγείας, με ταυτόχρονη απαξίωση του Εθνικού Συστήματος Υγείας, του δημόσιου συστήματος υγείας, τα κλειστά χειρουργεία, ακόμη και στα δύο μεγαλύτερα νοσοκομεία Παίδων της χώρας. Ευρώπη δεν είναι να εγκαταλείπεις τα δημόσια πανεπιστήμια, για να δώσεις προτεραιότητα σε μπίζνες κάποιων λίγων ισχυρών ιδιωτών, χωρίς αναθεώρηση του Συντάγματος. Ευρώπη δεν είναι δύο τρένα να συγκρούονται το ένα κατά μέτωπο προς το άλλο, με πενήντα επτά νεκρούς και η συγκάλυψη του εγκλήματος στα Τέμπη και το θάψιμο της δικογραφίας της Ευρωπαϊκής Εισαγγελίας.

Ευρώπη, κυρία Πρόεδρε, δεν είναι ο Πρωθυπουργός να είναι προϊστάμενος ο ίδιος της Υπηρεσίας Πληροφοριών της χώρας και να ανέχεται αυτή ακριβώς η Υπηρεσία να αγνοεί το Ανώτατο Διοικητικό Δικαστήριο της χώρας και την Ανεξάρτητη Αρχή για τη Διασφάλιση του Απορρήτου των Επικοινωνιών. Μια νησίδα ανομίας μέσα στην καρδιά του κράτους!

Ευρώπη δεν είναι το ρουσφέτι και το κομματικό κράτος, που έρχεται ακόμα και σήμερα σε αυτό το σχέδιο νόμου με τροπολογία ο Υπουργός Μετανάστευσης να αποδείξει ότι στην κομματοκρατία το κόμμα σας έχει συνέχεια για κάτι που σας λέγαμε από το 2020, ότι φτιάξατε ένα κομματικό μετακλητό Υπουργείο Μετανάστευσης και Ασύλου και βάλατε και μετακλητό Διευθυντή Τεχνικής Υπηρεσίας και σήμερα τους παρατείνετε τη δήθεν μονοετή θητεία από το 2020. Και ποιος δικαιώνεται τώρα με αυτό; Ποιον υπηρετεί η Νέα Δημοκρατία; Την αξιοκρατία, τη διαφάνεια, το ευρωπαϊκό κεκτημένο ή το ρουσφέτι αλά γκρέκα;

Κυρίες και κύριοι συνάδελφοι, καταλήγοντας, σε αυτές ακριβώς τις ευρωπαϊκές εκλογές οι πολίτες έχουμε την ευκαιρία να αποδοκιμάσουμε ακριβώς αυτή την αναποτελεσματικότητα, την αναξιοπιστία, την αλαζονεία και να στείλουμε ένα μήνυμα, πως, ναι, υπάρχει άλλος δρόμος πιο δίκαιος και πιο ασφαλής. Αυτό θα πει σταθερότητα, όχι στασιμότητα, αλλά η πρόοδος, η προοπτική, η δικαιοσύνη για τους πολλούς.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, κύριε Γεωργιάδη, έχετε τον λόγο επί τροπολογίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ευχαριστώ πολύ, κυρία Πρόεδρε.

Έχουμε καταθέσει, ως Υπουργείο Υγείας, κυρίες και κύριοι συνάδελφοι, την τροπολογία με γενικό αριθμό 179 και ειδικό αριθμό 4. Έχει τρία άρθρα. Τα λέω αναλυτικά και τα τρία. Νομίζω ότι το πρώτο δεν έχει λόγο συζήτησης. Στα άλλα δύο πιθανόν και να υπάρχουν διαφωνίες.

Το πρώτο άρθρο αφορά στην υλοποίηση της δράσης δημόσιας υγείας «Προληπτικές διαγνωστικές εξετάσεις τον καρκίνο του παχέος εντέρου». Όπως ξέρετε, το Υπουργείο Υγείας διενεργεί μέσω του Ταμείου Ανάκαμψης ένα πολύ μεγάλο πρόγραμμα, το πρόγραμμα «Σπύρος Δοξιάδης», μέσα στο οποίο έχουμε εντάξει διάφορες εξετάσεις διαγνωστικές-προληπτικές.

Με το παρόν άρθρο νομοθετούμε τη δυνατότητα να κάνουμε και δωρεάν διενέργεια προληπτικών εξετάσεων εντός του προγράμματος του Προσυμπτωματικού Ελέγχου για τον καρκίνο του παχέος εντέρου.

Φαντάζομαι ότι δεν θα υπάρχει διαφωνία από το Σώμα. Αν κάποιος έχει διαφωνία, πολύ ευχαρίστως.

Το πρώτο άρθρο, λοιπόν, είναι η νομοθέτηση να μπορούμε να εντάξουμε στο πρόγραμμα «Δοξιάδης» και τον προσυμπτωματικό έλεγχο για τον καρκίνο του παχέος εντέρου.

Το δεύτερο άρθρο παρέχει ως επιλογή τη δυνατότητα να αντιμετωπιστεί το πρόβλημα της στελέχωσης των ασθενοφόρων του ΕΚΑΒ σε έκτακτες περιόδους ή αυξημένων υπηρεσιακών αναγκών, κατά τις οποίες δεν επαρκεί το διατιθέμενο προσωπικό του. Κατ’ εξαίρεση, εισάγεται η δυνατότητα στελέχωσης των μελών των πληρωμάτων τους με έναν ή μία σπουδαστή ή σπουδάστρια του ΙΕΚ ΕΚΑΒ, που πραγματοποιεί την πρακτική του άσκηση ανά πλήρωμα ως δεύτερο μέρος αυτού, υπό την προϋπόθεση ότι έχει ολοκληρώσει με επιτυχία το θεωρητικό μέρος των σπουδών του από τη θέση του συνοδηγού ασθενοφόρου, σε περίπτωση που δεν διαθέτει την απαιτούμενη επαγγελματική άδεια οδήγησης δεύτερης κατηγορίας.

Με τον τρόπο αυτόν, επιτυγχάνεται η βέλτιστη παροχή των υπηρεσιών του ΕΚΑΒ μέσω της διατήρησης της διαλειτουργικότητας του μέγιστου αριθμού των ασθενοφόρων του στην υπηρεσία των πολιτών και του κοινωνικού συνόλου. Παράλληλα, επιτυγχάνεται η περαιτέρω εμπέδωση της ασφάλειας στην παροχή των υπηρεσιών, καθώς, αφ’ ενός, μεν τα πληρώματα μπορεί να στελεχώνονται και με επικουρικό προσωπικό, αφ’ ετέρου δύνανται πλέον να στελεχώνονται και με καταρτισμένους σπουδαστές του ΙΕΚ ΕΚΑΒ, ενισχύοντας και την επάρκεια των σπουδαστών του ως προς τις γνώσεις και το επίπεδο ετοιμότητάς τους στην πρακτική αντιμετώπιση των πάσης φύσεως συμβάντων, προσφέροντάς τους άμεσα και εξαρχής υψηλού επιπέδου εμπειρία, η οποία θα ενισχύσει την ικανότητα και την αποτελεσματικότητά τους κάθε φορά που θα καλούνται να παρέχουν τις υπηρεσίες στο πεδίο.

Δηλαδή, για να έχουμε περισσότερα πληρώματα ασθενοφόρων, μπορούμε να προσθέτουμε σπουδαστές του ΙΕΚ ΕΚΑΒ που έχουν τελειώσει το θεωρητικό σκέλος του ΙΕΚ, ως δεύτερο μέλος στο πλήρωμα για να συμπληρώνονται οι βάρδιες και να μπορούμε να έχουμε περισσότερα ασθενοφόρα στον δρόμο.

Και με το τρίτο άρθρο δίνουμε τη δυνατότητα το Εθνικό Κέντρο Άμεσης Βοήθειας -το ΕΚΑΒ δηλαδή- και το Εθνικό Κέντρο Αιμοδοσίας, με αιτιολογημένη φυσικά γνώμη, να μπορούν να προσλαμβάνουν με καθεστώς έκδοσης δελτίου απόδειξης παροχής υπηρεσιών. Αυτό υπάρχει ήδη, προσθέτουμε και την ειδικότητα ΔΕ μηχανοτεχνιτών οχημάτων. Και το ΕΚΑΒ και το κέντρο αιμοδοσίας μπορούν να προσλαμβάνουν με μπλοκάκι.

Στις ειδικότητες που μπορούν να προσλαμβάνουν με μπλοκάκι προσθέτουμε και την ειδικότητα ΔΕ μηχανοτεχνιτών οχημάτων, γιατί έχουμε έλλειμμα μηχανοτεχνιτών και αυτό βγάζει πολλά ασθενοφόρα και οχήματα εκτός λειτουργίας. Αυτά είναι τα τρία άρθρα της τροπολογίας.

Θα ήθελα ένα σχόλιο μόνο, γιατί εδώ συζητάτε για την ακρίβεια, αλλά ξέρετε, κυρία Πρόεδρε, ήμουν και ο πρώην Υπουργός Ανάπτυξης. Χθες δημοσιεύτηκε ο πίνακας από την ΕΛΣΤΑΤ της μεταβολής των τιμών σε Ελλάδα και Ευρώπη, Ευρωπαϊκή Ένωση, την πενταετία 2019 - 2024 -επειδή άκουσα τον κ. Μάντζιο που έφερε ως επιχείρημα ότι είμαστε τώρα οι πρώτοι. Επί σειρά μηνών ήμασταν οι τελευταίοι.

Εναρμονισμένος γενικός Δείκτης Τιμών Καταναλωτή την πενταετία 2019 - 2024: στην Ελλάδα 16,5%, στην Ευρωπαϊκή Ένωση των είκοσι επτά 23,1%.

**ΑΛΕΞΑΝΔΡΟΣ ΚΑΖΑΜΙΑΣ:** Τα είπε ο Υπουργός πριν από εσάς.

**ΜΙΧΑΗΛ ΚΑΤΡΙΝΗΣ:** Αυτό που κάνετε δεν είναι σωστό, τα είπε ο Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και στα τρόφιμα που γίνεται όλη η φασαρία: στην Ελλάδα 33,9%, στην Ευρωπαϊκή Ένωση 33,8%.

Το αναφέρω διότι, κύριε Μάντζε, εάν θέλετε να έχετε ως παράδειγμα την Ευρώπη, να βλέπετε και την πραγματικότητα για την Ευρώπη. Δεν είναι η ακρίβεια στην Ελλάδα περισσότερο απ’ ό,τι στην Ευρώπη. Σε πάρα πολλά είδη είναι και πολύ μικρότερη. Αυτή είναι η αλήθεια.

Ευχαριστώ πολύ.

**ΣΥΜΕΩΝ ΚΕΔΙΚΟΓΛΟΥ:** Φύγατε και μας πήρε η κάτω βόλτα!

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρία λεπτά ο Κοινοβουλευτικός Εκπρόσωπος κ. Παππάς.

**ΝΙΚΟΛΑΟΣ ΠΑΠΠΑΣ:** Να ξεκινήσω από το εξής: Είναι προφανές ότι ο κύριος Υπουργός θέλει να αποφύγει τη σύγκριση της τρέχουσας κατάστασης με τις άλλες ευρωπαϊκές χώρες και επιλέγει στατιστικά αυτό που βολεύει την Κυβέρνηση και θολώνει τα νερά για το τι πραγματικά συμβαίνει αυτή τη στιγμή.

Αυτή τη στιγμή η χώρα μας είναι πρωταθλήτρια στον πληθωρισμό τροφίμων και υπό το φως αυτής της συνθήκης μεθόδευσε ο κ. Μητσοτάκης -και γι’ αυτό παίρνω τον λόγο, κυρία Πρόεδρε- να επισπευσθεί η αξιολόγηση από το Γενικό Λογιστήριο του Κράτους των προτάσεων που κάναμε για την ακρίβεια, κύριε Γεωργιάδη.

Και έρχεται το Γενικό Λογιστήριο του Κράτους και εκθέτει ανεπανόρθωτα το οικονομικό σας επιτελείο. Πριν ένα μήνα είχε δώσει στη δημοσιότητα μία κοστολόγηση, σε στυλ Σκέρτσου, ο κ. Θεοχάρης μαζί με τον κ. Πετραλιά και αυτές οι αξιολογήσεις, αυτές οι εκτιμήσεις που έδωσαν στη δημοσιότητα έχουν πέσει έξω κατά 1 δισεκατομμύριο -όχι όμως, προσέξτε, κατά τον ΣΥΡΙΖΑ- κατά το Γενικό Λογιστήριο του Κράτους.

Έρχεται η πολιτική ηγεσία του Υπουργείου Οικονομικών και εκτιμά με 500 εκατομμύρια απόκλιση την πρόταση του ΣΥΡΙΖΑ για τη μείωση των συντελεστών στον ΦΠΑ, το γενικό: Τριακόσια εκατομμύρια στους ειδικούς συντελεστές και άλλα 200 για τον ειδικό φόρο κατανάλωσης. Πρόκειται για ένα ηχηρό χαστούκι.

Το δεύτερο που δείχνει η έκθεση του Γενικού Λογιστηρίου του Κράτους είναι ότι οι προτάσεις του ΣΥΡΙΖΑ είναι απολύτως εφαρμόσιμες. Και εδώ δεν είμαστε ενώπιον μιας διαφωνίας λογιστών. Είμαστε ενώπιον μιας βαθιάς πολιτικής διαφωνίας και μιας μεγάλης πολιτικής σύγκρουσης. Δεν θέλετε να μειώσετε τους έμμεσους φόρους. Δεν θέλετε να φορολογήσετε τα υπερκέρδη που κάνετε ότι δεν τα βλέπετε και δεν θέλετε βεβαίως να αξιοποιήσετε και τα πλεονάσματα. Διότι είχαμε 2,5 δισεκατομμύρια υπερπλεόνασμα πάνω από το στόχο το 2022, 1,8 το 2023 και με βάση τις εαρινές προβλέψεις της Κομισιόν πάμε για 660 εκατομμύρια το 2024.

Άρα είστε απολύτως εκτεθειμένοι και κυρίως ναυάγησε το σχέδιο του κ. Μητσοτάκη να παραλάβει την έκθεση του Γενικού Λογιστηρίου του Κράτους σήμερα για να την αξιοποιήσει διαστρεβλώνοντάς την αύριο.

Αυτό που θα περιμέναμε κατ’ ελάχιστο είναι από το οικονομικό επιτελείο να εξηγήσει αυτές τις σκανδαλώδεις αποκλίσεις. Προσέξτε: Ένα δισεκατομμύριο έξω! Άλλα λέει το ΓΛΚ, άλλα η πολιτική ηγεσία του Υπουργείου Οικονομικών με διαφορά χρονική ενός μήνα.

Οι προτάσεις του ΣΥΡΙΖΑ είναι απολύτως εφαρμόσιμες. Απλά σας ανατριχιάζει η πολιτική μας κατεύθυνση.

Ευχαριστώ, κυρία Πρόεδρε.

**ΜΙΧΑΗΛ ΚΑΤΡΙΝΗΣ:** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Πλεύσης Ελευθερίας, ο κ. Καζαμίας.

Ακολούθως εσείς, ακολούθως η κ. Ράπτη και θα ακολουθήσει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, η κ. Ράπτη θέλει ολοκληρωμένη παρέμβαση. Εγώ, κυρία Πρόεδρε, παραχωρώ τη θέση μου να γίνουν οι σύντομες παρεμβάσεις, όχι για να…

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο λοιπόν έχει ο κ. Καζαμίας για τρία λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Δεν ήθελα να σχολιάσω την τελευταία αναφορά του κυρίου Υπουργού για την ακρίβεια. Αλλά θέλω να επισημάνω ότι είχαμε λίγο πριν μία συζήτηση. Και σας λέω άλλη μια φορά ότι ο πληθωρισμός από μόνος του δεν λέει τίποτα για την ακρίβεια. Η ακρίβεια είναι αποτέλεσμα του συσχετισμού του πληθωρισμού με τους μισθούς. Και όταν μιλάτε για τον πληθωρισμό σωρευτικά το 2019, θα πρέπει να έχετε υπ’ όψιν σας ότι οι μισθοί στην Ελλάδα είναι πάρα πολύ χαμηλοί και γι’ αυτό η ακρίβεια είναι τόσο υψηλή και γι’ αυτό η αγοραστική δύναμη στην Ελλάδα βρίσκεται στη δεύτερη χαμηλότερη θέση στην Ευρωπαϊκή Ένωση και βαίνει ταχέως προς το να γίνει χαμηλότερη. Αυτά σύμφωνα και με πρόσφατο άρθρο των «FINANCIAL TIMES» για την Ελλάδα.

Άρα μην μας δίνετε επιλεκτικά στατιστικά στοιχεία, γιατί θολώνετε μια εικόνα την οποία ο λαός γνωρίζει πάρα πολύ καλά, γιατί τη ζει καθημερινά στο πετσί του όταν μπαίνει στα σουπερμάρκετ.

Έρχομαι τώρα στην τροπολογία, κύριε Γεωργιάδη. Είπατε ότι το πρώτο άρθρο δεν θα μας φανεί ιδιαίτερα προβληματικό. Ωστόσο εμένα μου φάνηκε. Και στην παράγραφο 3γ -το λέω για όσους μας παρακολουθούν- η τροπολογία μιλάει για προληπτικές διαγνωστικές εξετάσεις για τον καρκίνο του παχέος εντέρου για άτομα ηλικίας πενήντα με εβδομήντα ετών. Ωστόσο στην παράγραφο 3 λέει ότι αποκλείονται κάποιες κατηγορίες περιλαμβανομένων και των ατόμων -και διαβάζω- που δεν έχουν διαγνωστεί με καρκίνο του παχέος εντέρου, που έχουν διαγνωστεί με πολύποδες, ελκώδη κολίτιδα, νόσο του Crohn και οικογενή πολυποδίαση. Όπως είναι γνωστό περίπου το 40% αυτών που υπόκεινται σε εξετάσεις κολονοσκόπησης, διαγιγνώσκονται με πολύποδα. Γιατί αποκλείετε μια τόσο μεγάλη κατηγορία από αυτήν τη ρύθμιση, ιδιαιτέρως τη στιγμή που αυτοί που διαγιγνώσκονται με πολύποδα έχουν αυξημένη πιθανότητα, σε κάποιες περιπτώσεις, από έναν αριθμό και πέρα, να έχουν καρκίνο του παχέος εντέρου; Δηλαδή, έχουν μεγαλύτερη ανάγκη και αποτελούν -όπως σας λέω- αυτές οι κατηγορίες ενδεχομένως μέχρι και περίπου το μισό, -λίγο κάτω από το μισό- των ατόμων από πενήντα μέχρι εβδομήντα ετών.

Και κοίταξα την έκθεση του λογιστηρίου του Κράτους. Δεν δείχνει κανένα κόστος γι’ αυτό. Προφανώς, το υποθέτουμε εμείς. Εκτός και αν δεν έγινε η δουλειά σωστά, γιατί η τροπολογία πρέπει να πω ότι πάλι ήρθε νύχτα και έχουν μεγαλώσει οι μέρες. Είμαστε στον Μάιο μήνα, αλλά πάλι έφτασε στις 23:12΄ λεπτά, δυστυχώς, χθες το βράδυ. Καλό θα ήταν να μας τις φέρνετε λίγο πιο νωρίς για να τις μελετούμε και πιο σωστά.

Εν πάση περιπτώσει, αφού δεν προβλέπεται κόστος γι’ αυτό, υποθέτουμε ότι θα χρησιμοποιείτε την υφιστάμενη υποδομή. Άρα γιατί αποκλείετε κάποιες κατηγορίες του πληθυσμού; Ή μήπως υπάρχει κόστος και δεν το έχετε αναφέρει στην τροπολογία; Οπότε θα θέλαμε διευκρίνιση από εσάς.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Έρχομαι τώρα και στο άρθρο 2 εν συντομία. Το ΕΚΑΒ έχει τα γνωστά προβλήματα με την εξεύρεση οδηγών. Πριν μερικούς μήνες είχαμε νομοθετική ρύθμιση η οποία έφερε άτομα από την πυροσβεστική και από το στρατό να γίνουν οδηγοί του ΕΚΑΒ, παρά το γεγονός ότι είναι γνωστό σε όλους, ότι χρειάζονται πολύ εξειδικευμένες γνώσεις γι’ αυτό. Τώρα φέρνετε τους σπουδαστές να κάνουν αυτή τη δουλειά. Είναι δυνατόν; Και λέτε εσείς «σε περιόδους εκτάκτων ή αυξημένων υπηρεσιακών αναγκών». Για ορίστε μας τι είναι οι «αυξημένες υπηρεσιακές ανάγκες», κύριε Υπουργέ και γιατί δεν το προσδιορίζει η τροπολογία με ακρίβεια, ούτως ώστε να ξέρουμε ότι δεν θα ορίζονται διαρκώς οι πιέσεις ως «αυξημένες υπηρεσιακές ανάγκες»;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Καζαμία.

Τον λόγο έχει ο κ. Κατρίνης, Κοινοβουλευτικός Εκπρόσωπος του ΠΑΣΟΚ, για τρία λεπτά.

**ΜΙΧΑΗΛ ΚΑΤΡΙΝΗΣ:** Ίσως και λιγότερο, κύριε Πρόεδρε. Σας ευχαριστώ πολύ.

Κύριε Υπουργέ, κύριε Γεωργιάδη, δεν θα αναφερθώ στο κομμάτι της τροπολογίας. Νομίζω ότι αυτά που αναφέρατε είναι επαρκή και κατανοητά. Όμως δεν μπορώ να αντισταθώ στον πειρασμό μια και αναφερθήκατε στην προηγούμενη ιδιότητά σας και να σας μεταφέρω μια συζήτηση που κάναμε με τον διάδοχό σας τον κ. Σκρέκα σε σχέση με τα πρόστιμα που επιβλήθηκαν σε κάποιες κατηγορίες ειδών μετά από κλαδικές έρευνες της επιτροπής ανταγωνισμού. Ο διάδοχός σας είπε ότι εμείς εκτιμούμε τη δουλειά που έκανε ο απελθών Πρόεδρος, ο κ. Λιανός, και εμείς θέλαμε να παραμείνει στη θέση του αλλά ο ίδιος δήλωσε ότι επιθυμεί να παραιτηθεί για να ακολουθήσει άλλο δρόμο, αν δεν κάνω λάθος.

Και το λέω αυτό, γιατί θυμάστε πολύ καλά ότι ήταν ο κ. Λιανός ο οποίος με έρευνά του αποκάλυψε ότι τα απορρυπαντικά στην Ελλάδα πωλούνται επί διακυβέρνησης του Κυριάκου Μητσοτάκη έως και 360% ακριβότερα από το μέσο όρο της Ευρωζώνης ή από κάποιες χώρες της Ευρωπαϊκής Ένωσης. Ένα χρόνο μετά ο κ. Σκρέκας, κύριε Γεωργιάδη…

Δεν με ακούει όμως ο κ. Γεωργιάδης. Δεν γίνεται. Εγώ περιμένω, κύριε Πρόεδρε, γιατί μιλάω στον συγκεκριμένο Υπουργό. Θα περιμένω να τελειώσει.

**ΠΡΟΕΔΡΕΥΩΝ (Βασίλειος Βιλιάρδος):** Καταλαβαίνω.

Κύριε Υπουργέ, σας περιμένει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Περιμένω. Εάν είναι τόσο επείγον, δεν μπορώ εγώ να διακόψω.

Λέω ότι όταν έκανε την κλαδική έρευνα ο κ. Λιανός και είπε ότι είναι 300% και πλέον πιο ακριβά τα απορρυπαντικά στην Ελλάδα σε σχέση με χώρες της Ευρώπης, ήρθε μετά από οκτώ μήνες ο κ. Σκρέκας να επιβάλλει πρόστιμα. Όταν έκανε έρευνα για τα σχολικά είδη, λέγοντας ότι είναι πολύ ακριβά στην Ελλάδα…Πάλι μιλάει ο κ. Γεωργιάδης. Δεν γίνεται. Θα περιμένω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Συνεχίστε.

**ΜΙΧΑΗΛ ΚΑΤΡΙΝΗΣ:** Μα, δεν θέλω να με ακούσετε εσείς. Στον κ. Γεωργιάδη απευθύνομαι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εκπροσωπούνται τα ώτα της Κυβέρνησης από έναν Υπουργό κάθε φορά.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε.

Συνεχίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Όταν έκανε για τα σχολικά είδη, μετά από έναν χρόνο ο διάδοχος σας ο κ. Σκρέκας επέβαλε πρόστιμο. Και όταν έκανε για το βρεφικό γάλα, όντως μετά από λίγες μέρες -για να είμαι δίκαιος- επέβαλε πρόστιμα.

Και το λέω αυτό γιατί εσείς δηλώσατε για τον κ. Λιανό το 2022 -αν δεν κάνω λάθος- ότι όποιος δεν συνεργάζεται, παραιτείται, ο οποίος είχε εκφράσει αντιρρήσεις για το πρόσωπο που εσείς προτείνατε στη θέση της Αντιπροέδρου της Επιτροπής Ανταγωνισμού, που όλως τυχαίως είναι το πρόσωπο που είχε χρεωθεί την υπόθεση των υπέρογκων χρεώσεων των τραπεζών που καθυστέρησε πάρα πολύ. Δεν το λέμε εμείς αυτό. Αυτό το είπε με επιστολή που έστειλε στην αρμόδια επιτροπή ο απελθών Πρόεδρος ο κ. Λιανός.

Εγώ λοιπόν θέλω να σας ρωτήσω αν θεωρείτε και συμφωνείτε -εγώ αυτό θέλω να μου απαντήσετε μόνο- αν ο κ. Λιανός έκανε σωστά τη δουλειά του ή αν ο κ. Λιανός είχε απαράδεκτη και αντιθεσμική στάση -όπως είπατε τότε- και έπρεπε να παραιτηθεί γιατί δεν συνεργάστηκε στην επιλογή σας με ένα πρόσωπο το οποίο καθυστερούσε μια υπόθεση, που εσείς μπορεί τώρα να μειδιάζετε αλλά αφορά εκατομμύρια Έλληνες που πληρώνουν υπέρογκες χρεώσεις τραπεζών.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Πριν απαντήσετε κύριε Υπουργέ, συγγνώμη, ένα λεπτό να κάνω μία ανακοίνωση προς το Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα τέσσερις μαθήτριες και μαθητές και πέντε συνοδοί εκπαιδευτικοί από το 3ο Δημοτικό Σχολείο Χανίων.

Η Βουλή σάς καλωσορίζει παιδιά και σάς εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, έχω ζητήσει τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Εσείς θέλετε να κάνετε την κανονική σας ομιλία σωστά; Ο Υπουργός πρέπει να απαντήσει στους δύο κοινοβουλευτικούς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)…μόνο στους Κοινοβουλευτικούς;

**ΠΡΟΕΔΡΕΥΩΝ (Βασίλειος Βιλιάρδος):** Προφανώς δεν θα μείνει μέχρι να ολοκληρώσετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εάν έχετε να πείτε επί της τροπολογίας, ευχαρίστως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και βέβαια έχω να πω επί της τροπολογίας.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία Πρόεδρε, αφού σας δίνει την θέση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να απαντήσει και θα επανέλθω. Θα παραμείνει λίγο παραπάνω.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Γεωργιάδη, απαντήστε και βλέπουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Ως προς το πρώτο για την τροπολογία για τον προσυμπτωματικό έλεγχο. Αυτό που βλέπετε εδώ είναι τα guidelines που έχει βγάλει η ιατρική κοινότητα. Οι εξετάσεις απευθύνονται σε ανθρώπους για προσυμπτωματικό έλεγχο. Αυτοί οι οποίοι αναφέρονται εδώ, είναι αυτοί που δεν είναι στο προσυμπτωματικό έλεγχο, έχουν ήδη συμπτώματα και έχουν μπει σε τακτική διαδικασία, εξετάζονται πράγματα. Αποτελούν ομάδα υψηλού κινδύνου.

Ο στόχος του προγράμματος δεν είναι να βάλουμε αυτούς που έχουμε ήδη βάλει στα τακτικά να κάνουν εξετάσεις, γιατί αυτοί παρακολουθούνται. Ο στόχος είναι να βάλουμε αυτούς, που δεν έχουν κανένα σύμπτωμα να κάνουν εξετάσεις, ώστε να μάθουμε στατιστικά εάν κάποιοι από αυτούς που δεν έχουν συμπτώματα, τελικά αποδεικνύεται ότι έχουν. Αυτός είναι ο λόγος. Αυτά είναι τα guidelines, δηλαδή, της ιατρικής κοινότητας. Δεν είναι απόφαση, ούτε έχει να κάνει με το κόστος. Απαντώ ως προς το πρώτο το οποίο είπατε.

Κύριε Κατρίνη, κατ’ αρχάς η κ. Νικολοπούλου, αντιπρόεδρος της Επιτροπής Ανταγωνισμού, που κάνει ευόρκως τη δουλειά της, είχε χρεωθεί τις τράπεζες, σωστά είπατε. Όπως ξέρετε, σχετικά με την Επιτροπή Ανταγωνισμού, είμαι υπερήφανος για αυτό, η πρώτη φορά στην ιστορία του ελληνικού κράτους που έχει μπει τόσο υψηλό πρόστιμο στις τράπεζες είναι επί διακυβέρνησης Κυριάκου Μητσοτάκη και Υπουργού Ανάπτυξης κατά το μείζον μέρος του Αδώνιδος Γεωργιάδη και την τελική υπογραφή του Κώστα Σκρέκα. Άρα η Επιτροπή Ανταγωνισμού και η κ. Χαρά Νικολοπούλου όχι μόνο έκαναν καλά τη δουλειά τους, αλλά επέβαλε πρόστιμο στις τράπεζες που είκοσι πέντε χρόνια ΠΑΣΟΚ δεν έχουν βάλει ένα κλάσμα.

Με συγχωρείτε τώρα, αλλά να έχετε κυβερνήσει είκοσι πέντε χρόνια, να μην έχετε βάλει σε τράπεζα 1 ευρώ, να έχουμε βάλει 50 εκατομμύρια και να έρχεστε τώρα να μου κάνετε και τον γαμπρό παρά πάει! Επαναλαμβάνω, έχετε κυβερνήσει, σας είχα προκαλέσει και ως Υπουργός. Κάντε μου, σας είχα πει, επίκαιρη ή κάντε μου αίτηση κατάθεσης έγγραφων να δούμε επί κυβερνήσεων ΠΑΣΟΚ τι πρόστιμα έχει βάλει, μηδέν, ΠΑΣΟΚ μηδέν. Πρόστιμο σε τράπεζα μηδέν, ούτε ευρώ, ούτε χαρτόσημο δεν έχετε βάλει.

**ΜΙΧΑΗΛ ΚΑΤΡΙΝΗΣ:** Άλλο ρώτησα, αλλά δεν απαντήσατε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κατρίνη, μην κάνετε διάλογο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα ψυχραιμία, η μόνη κυβέρνηση που έχει πολεμήσει τις τράπεζες για τις παράνομες χρεώσεις είναι η Κυβέρνηση του Κυριάκου Μητσοτάκη, καμμία άλλη, τέλος. Αυτό λένε τα έγγραφα, τα πρόστιμα, οι διοικητικές αποφάσεις. Όλα τα άλλα που μου λέτε είναι για να κάνουμε μπάνιο το καλοκαίρι.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γεωργιάδη.

Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτα απ’ όλα να καλωσορίσω τα παιδιά από τα Χανιά. Χαίρομαι πάρα πολύ που είναι γεμάτα και πάλι τα θεωρεία.

Να σας πω ότι αυτή δεν είναι η εικόνα που εμείς ονειρευόμαστε στην Πλεύση Ελευθερίας εδώ. Σε όλον αυτό το χώρο κανονικά θα έπρεπε να είναι εκατόν πενήντα οκτώ Βουλευτές της Νέας Δημοκρατίας, που πήρε το 41%, αλλά αντί να είναι εκατόν πενήντα οκτώ είναι μόνον δύο. Και το ξέρανε ότι θα ανέβω στο Βήμα, το έχω πει εδώ και μισή ώρα. Ήταν προηγουμένως μόνον μία, ειδοποιήθηκε και ήρθε δεύτερος.

Έφυγε ο κ. Γεωργιάδης; Θα επανέλθει; Για να μην πω «όπου φύγει, φύγει».

Από τους εξήντα Υπουργούς συνήθως έρχεται εδώ ένας ή μία Υφυπουργός. Σήμερα έχουμε έναν Υπουργό και άλλον επίσης μισό ή έναν -θα δούμε. Προηγουμένως μίλαγε στο τηλέφωνο και απάντησε ο άλλος Υπουργός «ακούω εγώ για αυτόν». Δεν είναι αυτή σίγουρα η εικόνα της Βουλής που αξίζει στους πολίτες, στην κοινωνία, στη νέα γενιά, σε όλους μας, στην Ελλάδα μας.

Η Πλεύση Ελευθερίας θέλει μια ζωντανή Βουλή με τους Βουλευτές, με τους Υπουργούς να ελέγχονται και με τους πρωθυπουργούς, τον σημερινό Πρωθυπουργό, που είναι άφαντος. Εμφανίζεται στο TikTok, αλλά στη Βουλή τον ψάχνουμε, ούτε pokemon προς αναζήτηση. Θα τον έχουμε όμως αύριο;

**ΔΗΜΗΤΡΙΟΣ ΜΑΝΤΖΟΣ:** Με καινούργια παπούτσια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έρθω και στα παπούτσια. Περιμένω τον κ. Γεωργιάδη.

Διότι την ώρα που συζητάμε για την ακρίβεια, την ώρα που έχουν εκτιναχθεί οι τιμές, την ώρα που στενάζει η οικογένεια, η κοινωνία, οι εργαζόμενοι, οι άνεργοι, την ώρα που δεν τα βγάζουν πέρα οι πολίτες ο κ. Μητσοτάκης κάνει την πλάκα του. Του παραγγέλνουν καινούργια παπούτσια custom made Νέα Δημοκρατία και κάνει πλάκα στο TikTok, βάζοντας και τον Υπουργό Υγείας τώρα να λέει «αν τα λιγουρεύεστε» και να ειρωνεύεται τελικά ποιον; Τους πολίτες, που πάρα πολλές οικογένειες σκέφτονται πώς θα βγάλουν το μήνα, όχι αν θα έχουν χρήματα για παπούτσια, που αισθάνονται εξαιρετικά άσχημα οι γονείς και οι παππούδες για το αν μπορούν να εξασφαλίσουν στα παιδιά τους αυτά που πρέπει και που τελικά αυτό που λέει ο κ. Μητσοτάκης είναι «δε βαριέσαι, κάνουμε πλάκα, ειρωνευόμαστε, φέρνουμε και τα ενσταντανέ του πάλαι ποτέ κ. Γεωργιάδη», τότε που ήταν σε άλλο κόμμα και εκτός από τα βιβλία, που ρωτούσε αν τα λιγουρεύεστε, αρνείτο και το Ολοκαύτωμα. Εάν λοιπόν αυτή είναι η προσέγγιση του κ. Μητσοτάκη, εμείς θα πούμε ότι έχουμε άλλη προσέγγιση. Έχουμε προσέγγιση που θέλει την Ελλάδα περήφανη, τους πολίτες αξιοπρεπείς, την ιστορία μας στο επίκεντρο.

Ήμουνα χτες, παιδιά, σε μία πολύ σημαντική εκδήλωση που έγινε για τη Μάχη της Κρήτης. Έχουν δώσει οι Κρητικοί υπόδειγμα εμβληματικού αγώνα, αγώνα που έμεινε στην ιστορία. Οι Κρητικοί δεν έσκυψαν το κεφάλι και αψήφησαν τους συσχετισμούς των δυνάμεων. Έχουμε και στην Αίθουσα εκπροσώπους της Κρήτης. Οι Κρητικοί λοιπόν και οι Κρητικές ευθύνονται για μεγάλη καθυστέρηση και μεγάλα πλήγματα στις δυνάμεις του Χίτλερ.

Συνολικά ο λαός μας, αυτός ο μικρός, αλλά μεγάλος λαός, κατάφερε να ταυτιστεί με τον ηρωισμό και να προκαλέσει μεγάλη ζημιά σε μία παντοδύναμη, όπως εμφανιζόταν, Γερμανία του Γ΄ Ράιχ. Αυτό που έχει καταγραφεί ιστορικά ότι δεν υπολόγισαν οι Γερμανοί του Χίτλερ τι ήταν; Η αποφασιστικότητα, η αυταπάρνηση, το φρόνημα, η αγωνιστικότητα των Κρητών και των Ελλήνων. Γιατί όσο δυνατοί και αν είναι οι μηχανισμοί και οι μηχανισμοί της εξουσίας, υπάρχει ένα πράγμα που ποτέ δεν μπορούν να ελέγξουν και αυτό είναι ο ανθρώπινος παράγοντας, η ανθρώπινη ψυχή, το φρόνημα, η αγάπη για την ελευθερία, η αγάπη για την πατρίδα, αυτά που σας καλώ, παιδιά, που γεμίζετε τα θεωρεία, να μην εγκαταλείψετε ποτέ.

Να μην ακούτε κανέναν από αυτούς που σας λένε δεν μπορούμε να κάνουμε αλλιώς, πρέπει να σκύψουμε το κεφάλι, πρέπει να υποκύψουμε, πρέπει να δεχθούμε μνημόνια, πρέπει να δεχθούμε εντολές, πρέπει να δεχθούμε επιταγές και δεν μπορούμε τίποτα να διεκδικήσουμε. Αυτά λοιπόν είναι τα δικά μας διδάγματα, αυτά που και ο λαός μας φέρει ως πολύτιμη πραγματικά περιουσία και κληρονομιά.

Και με αναφορά σε αυτά τα διδάγματα τώρα θα ήθελα να απαντήσω, αφού επέστρεψε και ο κ. Γεωργιάδης φουριόζος, αλλά έφυγε ένας Βουλευτής. Υπάρχει μάλλον κάποιος ανώτατος αριθμός που μπορεί να παρίσταται, οπότε έφυγε ένας Βουλευτής, ήρθε ένας Υπουργός, τρεις -εντάξει, τι να κάνουμε;- από τους εκατόν πενήντα οκτώ.

Θα ήθελα τώρα να απαντήσω σε έναν κορυφαίο Υπουργό, νεόκοπο βέβαια, τον κ. Μαρινάκη, που η πρώτη φορά που εμφανίστηκε στη Βουλή ήταν στις 0.30΄ στη συζήτηση της πρότασης μομφής, εκείνης της πρότασης μομφής όπου αποκεφαλίστηκαν μεν δύο Υπουργοί, αλλά αυτό δεν καταγράφηκε στα Πρακτικά. Και ήρθε ο κ. Μαρινάκης μεταμεσονυκτίως να κάνει την πρώτη του εμφάνιση στη Βουλή.

Αυτά τα Έδρανα είναι για τους Υπουργούς, αλλά έρχονται πιο συχνά οι συνεργάτες και οι συνεργάτιδες των Υπουργών. Θέλω, κύριε Μαρινάκη, να σας προσκαλέσω να έρχεστε στη Βουλή. Δεν είναι ωραίο πράγμα, ενώ μπορείτε να έρχεστε στη Βουλή, να τα λέτε αλλού.

Δεύτερον, θέλω να σας προειδοποιήσω το δικό μου το όνομα να μην το χρησιμοποιείτε με τον τρόπο που κάνατε, δηλαδή παραπληροφορώντας, παραποιώντας την πραγματικότητα και προσπαθώντας να πλαστογραφήσετε την ιστορία.

Κύριε Μαρινάκη, το δικό μου το όνομα και η δική μου ιστορία είναι ανεπίληπτη και διαφανής, δημόσια από τότε που ήμουν φοιτήτρια και όσο για την περίοδο στην οποία αναφέρεστε, επειδή είστε ο εκπρόσωπος του κ. Μητσοτάκη, θα ήθελα να σας θυμίσω, επειδή έζησα εκείνη την περίοδο, ότι αν θέλουμε να θυμηθούμε ποια ονόματα μπήκαν το ένα δίπλα στο άλλο, θα πρέπει να θυμηθούμε ότι το όνομα του κ. Μητσοτάκη μπήκε δίπλα στο όνομα του κ. Τσίπρα, στο όνομα του κ. Τσακαλώτου, του κ. Παππά, του κ. Φίλη, όλων εκείνων με τους οποίους όλοι μαζί εσείς -και όχι εγώ, γιατί ως Πρόεδρος της Βουλής αρνήθηκα να παραβιάσω τη λαϊκή εντολή και συγκρούστηκα με το κόμμα το οποίο δέχθηκε να παραβιάσει τη λαϊκή εντολή- όλοι, λοιπόν, εσείς μαζί ψηφίσατε το τρίτο μνημόνιο. Όλοι μαζί το ψηφίσατε και μάλιστα και κάποιο άλλο όνομα που αναφέρατε ψήφισε μαζί σας τα δεύτερα προαπαιτούμενα, τον Κώδικα Πολιτικής Δικονομίας, δηλαδή –τι;- τους ηλεκτρονικούς πλειστηριασμούς και την παντοκρατορία των τραπεζών που προάγονται σε πρώτο δικαιούχο στη διαδικασία της αναγκαστικής εκτέλεσης.

Κύριε Μαρινάκη, επίσης, το όνομα του κ. Μητσοτάκη το 2015 μπήκε δίπλα στο όνομα του κ. Φίλη και των άλλων εκπροσώπων του κ. Τσίπρα που μάζευαν υπογραφές για να κάνουν κοινοβουλευτικό πραξικόπημα και Διάσκεψη των Προέδρων χωρίς εμένα ως Πρόεδρο της Βουλής.

Το όνομα του κ. Μητσοτάκη μπήκε, επίσης, μαζί με εκείνους τους Υπουργούς της τότε κυβέρνησης, όπως τον κ. Φλαμπουράρη, που ήθελαν πάση θυσία να μην ερευνηθεί το σκάνδαλο της «SIEMENS», να μην κληθεί ο κ. Στουρνάρας στην Επιτροπή Θεσμών και Διαφάνειας της Βουλής. Kαι μάλιστα, ο τότε υπηρεσιακός Πρόεδρος της Νέας Δημοκρατίας, ο κ. Μεϊμαράκης, ενώ στην επίσκεψή του τη θεσμική που μου έκανε στη διάρκεια των διερευνητικών εντολών μού δήλωσε ότι η Νέα Δημοκρατία θα ψήφιζε να γίνει η διαδικασία της Επιτροπής Θεσμών και Διαφάνειας για τη «SIEMENS», καλώντας τον κ. Στουρνάρα ο οποίος αρνείτο να έρθει, τελικώς, όπως μου ανακοίνωσε ο κ. Μεϊμαράκης τότε, σκάλωσε αυτή του η δέσμευση στην άρνηση του κ. Μητσοτάκη, που ήταν ο εκπρόσωπος της Νέας Δημοκρατίας και Κοινοβουλευτικός Εκπρόσωπος της Νέας Δημοκρατίας και εκπρόσωπος στην Επιτροπή Θεσμών και Διαφάνειας της Βουλής.

Επομένως, κύριε Μαρινάκη, την επόμενη φορά που θα σκεφτείτε να χρησιμοποιήσετε το όνομά μου παραπειστικά, παραπλανητικά, προσπαθώντας να με τσουβαλιάσετε με πρόσωπα τα οποία παραβίασαν την εντολή τους, παραβίασαν τη λαϊκή ετυμηγορία, παραβίασαν το δημοκρατικό καθήκον, σκεφτείτε το καλά, γιατί δεν υπάρχει καμμία περίπτωση να ξαναγραφτεί η ιστορία με ψέματα. Δεν υπάρχει καμμία περίπτωση από δικής μου τουλάχιστον πλευράς να επικρατήσει αυτός ο νέος αναθεωρητισμός, τον οποίο φαίνεται ότι ασπάζεστε μέσα από αυτές τις ανακοινώσεις.

Έρχομαι, βεβαίως, να πω ότι σε αυτά που λέτε το όνομα το δικό σας μπαίνει μαζί με το όνομα του κ. Σπίρτζη, ο οποίος αντιδρά και λέει ότι θα πρέπει να με καλέσουν για να πω ποιοι Βουλευτές του ΣΥΡΙΖΑ χρηματίστηκαν, ποιοι Βουλευτές του ελληνικού Κοινοβουλίου εξαγοράστηκαν για τη Συμφωνία των Πρεσπών. Ας με καλέσουν! Είναι μία δημόσια καταγγελία την οποία έχω κάνει από τότε και καλό είναι ο κ. Σπίρτζης, αντί να αναφέρεται αντιμεταθέτοντας το ζήτημα, να πει την πραγματικότητα, ότι είναι ο ίδιος ένα από τα υπόλογα πρόσωπα για το έγκλημα των Τεμπών, όπως είναι και ο κ. Καραμανλής, όπως είναι και ο κ. Μητσοτάκης, ότι εξ αυτού του λόγου, βεβαίως, ενοχλείται από οποιαδήποτε αναφορά σε εμένα, γιατί είναι γνωστό ότι δεν πρόκειται σε κανέναν να χαριστώ ούτε εγώ ούτε η Πλεύση Ελευθερίας για το έγκλημα των Τεμπών. Και είναι απολύτως, λοιπόν, βέβαιο ότι τέτοια πρόσωπα, τέτοιες πρακτικές, τέτοια υπαίτια και υπόλογη πολιτική παρουσία θα είναι πάντοτε στον αντίποδα της δικής μου παρουσίας και παρέμβασης, θα είναι πάντα στον αντίποδα του υποδείγματος που χτίζει η Πλεύση Ελευθερίας εδώ στη Βουλή καθημερινά, χωρίς να αμελούμε και να παραμελούμε το καθήκον να βρισκόμαστε κοντά στην κοινωνία και χωρίς, βέβαια, ποτέ να καταδεχόμαστε να γίνουμε δημοσιοσχεσίτες των διαφόρων συμφερόντων, των διαφόρων λόμπι και των διαφόρων άλλου τύπου παραθεσμικών εξουσιών.

Με αυτή, λοιπόν, την αναφορά θα ήθελα να καλωσορίσω στη Βουλή και στα θεωρεία τους εκπροσώπους των πυροσβεστών της πενταετούς θητείας, αλλά και των εποχικών πυροσβεστών. Τους συνάντησα το πρωί στα Προπύλαια, εκεί όπου συγκεντρώθηκαν διεκδικώντας τα δικαιώματά τους απέναντι σε μία Κυβέρνηση που τους κοροϊδεύει. Τους υποδέχθηκα και εδώ στη Βουλή και τους πρότεινα -και χαίρομαι που το αξιοποίησαν- να παραστούν και να παρακολουθήσουν τις εργασίες της Βουλής, γιατί αυτή είναι η δική μας παρακαταθήκη, αυτό θα πει ζωή στη Βουλή. Ζωή στη Βουλή δεν θα πει μόνον Ζωή Κωνσταντοπούλου στη Βουλή, θα πει μια ζωντανή Βουλή και όχι αυτό το νεκροταφείο. Θα πει μία Βουλή με παρουσία και με παρόντες και παρούσες τους πολίτες, μία Βουλή όπου η κοινωνία παρακολουθεί και σας παρακολουθεί.

Οι εποχικοί πυροσβέστες εξακολουθούν να προσλαμβάνονται για ένα εξάμηνο. Τους βάζετε στο ταμείο ανεργίας με 400 και κάτι παραπάνω ευρώ για τρεις μήνες και άλλους τρεις μήνες με μηδέν ευρώ, κύριοι. Με μηδέν! Με τρεις χιλιάδες εξακόσια κενά, τρεις χιλιάδες εξακόσιες κενές οργανικές θέσεις στο Πυροσβεστικό Σώμα αρνείστε να προσλάβετε και κρατάτε σε ομηρία δυόμισι χιλιάδες εποχικούς πυροσβέστες.

Και όσο για τους πυροσβέστες πενταετούς θητείας, ενώ τους εγγυηθήκατε -πόση απάτη πια, δεν ξέρω- ότι θα τους μονιμοποιήσετε, τους βάλατε στη διαδικασία να κάνουν αίτηση μονιμοποίησης γιατί έληγε η πενταετία στις 2 Μαΐου και στις 2 Μαΐου τι κάνατε; Με τροπολογία από τις γνωστές που φέρνετε ανανεώσατε την πενταετία για άλλα πέντε έτη, τους βάλατε σε καθεστώς να έχουν καθηκοντολόγιο και να μετατίθενται, τους βάζετε δηλαδή σε καθεστώς πολλαπλώς επαχθούς υπηρεσίας, την ίδια ώρα που είναι εξουθενωμένοι από την υπερεργασία, τη διαρκή απομύζηση της ενέργειάς τους. Είναι άνθρωποι οι οποίοι θέλουν να προσφέρουν, άνθρωποι οι οποίοι προσφέρουν και εσείς τους περιφρονείτε και τους βασανίζετε.

Τι ήρθατε να μας πείτε, κύριε Σκρέκα, για την ακρίβεια; Τι ήρθατε να μας πείτε; Για πείτε μου πώς θα ζήσουν οι πυροσβέστες με 800…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ό,τι με ρωτάτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ό,τι σας ρωτάμε;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ μην διακόπτετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Απευθύνεται σε μένα.

**ΠΡΟΕΔΡΕΥΩΝ (Βασίλειος Βιλιάρδος):** Παρ’ όλα αυτά μη διακόπτετε. Να ολοκληρώσει την ομιλία της και μετά λέτε ό,τι θέλετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να μην απευθύνομαι σε εσάς; Πού το βρήκατε αυτό;

Ακούστε, κύριε Σκρέκα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ό,τι με ρωτάτε θα τα απαντήσω όλα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πολύ ωραία να τα απαντήσετε.

**ΠΡΟΕΔΡΕΥΩΝ (Βασίλειος Βιλιάρδος):** Αφού ολοκληρώσει όμως, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Προφανώς.

**ΠΡΟΕΔΡΕΥΩΝ (Βασίλειος Βιλιάρδος):** Δεν μπορείτε ενδιάμεσα να διακόπτετε. Το ξέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Σκρέκας έχει μια τεχνική.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν έχω καμμία τεχνική. Μην αναφέρεστε προσωπικά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα απαντήσετε μετά. Μην διακόπτετε την ομιλία.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Όχι προσωπικές αναφορές.

**ΠΡΟΕΔΡΕΥΩΝ (Βασίλειος Βιλιάρδος):** Δεν είναι σωστό να διακόπτετε την ομιλούσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είδα κανένα Βουλευτή να κάνει λίγο φασαρία, όμως. Τώρα την κάνετε από τα υπουργικά έδρανα.

**ΖΩΗ ΡΑΠΤΗ:** Δι’ ημών, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δι’ υμών τι; Δι’ υμών η φίμωση; Πού τ’ ακούσατε αυτά;

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Μα, καλά, κύριε Πρόεδρε, δεν ακούτε τις προσωπικές αναφορές;

**ΠΡΟΕΔΡΕΥΩΝ (Βασίλειος Βιλιάρδος):** Φυσικά και ακούω. Είπα ότι αφού ολοκληρώσει την ομιλία μπορείτε να απαντήσετε. Δεν θα διακόπτετε ενδιάμεσα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν διακόπτω. Δεν θέλω προσωπικές αναφορές.

**ΠΡΟΕΔΡΕΥΩΝ (Βασίλειος Βιλιάρδος):** Δεν θα διακόπτετε ενδιάμεσα. Δεν επιτρέπεται.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν διακόπτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι. Δεν διακόπτετε. Είναι ιδέα σας.

**ΠΡΟΕΔΡΕΥΩΝ (Βασίλειος Βιλιάρδος):** Αυτό κάνετε συνεχώς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως ότι δεν έγινε μπάζωμα. Είναι θεωρία συνωμοσίας.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Σκρέκας κάθε φορά που του καταθέτουμε ερώτηση αρμοδιότητάς του λέει «είμαι αναρμόδιος». Του καταθέσαμε για τους δανειολήπτες και τους υπερχρεωμένους και είπε «είμαι αναρμόδιος». Του καταθέσαμε για το μπάζωμα, γιατί έχει υπογράψει το μπάζωμα…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν ξέρετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα σταματήσετε; Κύριε Υπουργέ, δεν είναι τρόπος αυτός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχει υπογράψει το μπάζωμα το Υπουργείο Ανάπτυξης.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν ξέρετε, λέτε και ψέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν λέω ψέματα. Προσέξτε πολύ καλά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, τι τρόπος είναι αυτός; Σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Τα Υπουργεία δεν υπογράφουν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο δικός του τρόπος είναι, κύριε Πρόεδρε. Αυτός είναι ο τρόπος τους. Τραμπουκισμοί και μπούλινγκ. Και κάπου περνάει. Σε μένα δεν περνάει.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κάνω ό,τι κάνει η κ. Κωνσταντοπούλου.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, αυτό είναι εντελώς αγενές.

Κύριε Υπουργέ, δεν επιτρέπεται αυτό που κάνετε. Δεν σας διακόπτει κανείς όταν μιλάτε. Είναι ντροπή αυτό που κάνετε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κι εγώ σας παρακαλώ. Το κάνετε συνεχώς.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Όχι προσωπικές αναφορές.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ό,τι αναφορές θέλει θα κάνει. Θα απαντήσετε στο τέλος. Σας παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και όχι προσβλητικές, παρακαλώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Συνεχίστε, κυρία Πρόεδρε. Ας ελπίσουμε ότι δεν θα διακόψει άλλο ο κύριος Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ας το ελπίσουμε. Εγώ πάλι, ξέρετε, την ελπίδα μου την φυλάω για την κοινωνία και όχι για την Κυβέρνηση, διότι δεν έχω πολλές ελπίδες για την Κυβέρνηση.

Ο κ. Σκρέκας, λοιπόν, απάντησε ότι είναι αναρμόδιος και για την ερώτηση για το μπάζωμα. Γιατί το μπάζωμα εμφανίστηκε ως έργο ανάπτυξης και μπήκε στα κονδύλια των έργων ανάπτυξης. Το μπάζωμα των Τεμπών υπογράφηκε από τον Υφυπουργό Τσακίρη ως Υφυπουργό Ανάπτυξης επί του κ. Γεωργιάδη -τώρα τους έχουμε όλους εδώ- και ο κ. Παπαθανάσης στη συνέχεια πήρε όλο το χαρτοφυλάκιο και το πήγε στο Οικονομικών. Οπότε μας λέει και ο κ. Σκρέκας «είμαι αναρμόδιος», όπως είναι για τις τράπεζες αναρμόδιος.

Φέρνετε το νομοσχέδιο μία μέρα πριν την προ ημερησίας διατάξεως συζήτηση, ουσιαστικά για να έχει κάτι να πει ο Πρωθυπουργός. Για να πει «εμείς νομοθετήσαμε αυτά». Πιστεύετε ότι με τέτοιου είδους εμβαλωματικές, σπασμωδικές κινήσεις μπορείτε στα αλήθεια να προστατεύσετε την κοινωνία από την ακρίβεια; Πιστεύετε στα αλήθεια ότι μπορείτε να κοροϊδέψετε οποιονδήποτε; Δεν κοροϊδεύεται πια η κοινωνία.

Επειδή είχατε την αλαζονεία να πείτε τόσες φορές ότι πήρατε 41%, εκμεταλλευόμενοι το 50% της αποχής που σας έδωσε αυτή την εκτίναξη, να ξέρετε ότι δεν πρόκειται να ξαναδείτε τέτοια ποσοστά. Είστε σε αποδρομή και το ξέρετε, ήδη από την συζήτηση για την πρόταση μομφής. Είστε σε αποδρομή από τότε που ήρθατε με λυσσασμένο τρόπο να καταχειροκροτείτε τον κ. Καραμανλή που είπε ότι όλα τα έκανε καλά και στη συνέχεια τον κ. Μητσοτάκη που μας είπε ότι είναι όλα φαντασία μας, όλα θεωρίες συνωμοσίας και ο ίδιος είναι αθώος του αίματος. Η ευκαιρία που έχετε απλώς τώρα -μιας και κλείνετε τη Βουλή και αύριο είναι η τελευταία συνεδρίαση και θα ξανά συνεδριάσει η ολομέλεια στις 13 Ιουνίου- είναι να δώσετε κάποιες απαντήσεις στην κοινωνία. Και οι απαντήσεις στην κοινωνία δεν μπορεί να δοθούν με κόλπα όπως ξέρετε.

Σήμερα ήμουν με τους πυροσβέστες που είναι ακόμα εδώ και θα τους καλώ να έρχονται σε κάθε συνεδρίαση. Ήμουν προηγουμένως στο Βιοτεχνικό Επιμελητήριο Αθηνών όπου έγινε ειδική επιστημονική ημερίδα για την έρευνα και την αξιοποίηση του ορυκτού πλούτου της χώρας με αφορμή τις εξελίξεις στη «ΛΑΡΚΟ». Την οργάνωσαν τόσο η Ομοσπονδία Μεταλλωρύχων Ελλάδας, το συνδικάτο ΙΓΜΕ, τα σωματεία «ΛΑΡΚΟ» και ο ΕΣΤΥ-ΙΓΜΕ, ο Ενιαίος Σύλλογος Τέως Υπαλλήλων του ΙΓΜΕ. Αυτοί που πονάνε τη χώρα αυτή, δηλαδή και πονάνε τον μόχθο και την εργασία τους. Καταθέτω στα Πρακτικά το πρόγραμμα της ημερίδας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχετε αφήσει τη «ΛΑΡΚΟ» να μαραζώνει και συνολικά τον πρωτογενή τομέα και την παραγωγή να βουλιάζει. Καταθέτω στα Πρακτικά επίσης το ψήφισμα της Πανελλήνιας Ομοσπονδίας Πενταετούς Υποχρέωσης και Συμβασιούχων Πυροσβεστών με τα αιτήματά τους.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας καταθέτω προφορικά για τα Πρακτικά ότι έξω από τη Βουλή ήταν ο Σύλλογος των Συνταξιούχων της Εμπορικής Τράπεζας και δεν ευαρεστήθηκε κανείς σας να βγει. Βγήκα εγώ για να τους μιλήσω και με κατάπληξη είδα να έχετε δώσει εντολή να παραταχθούν μέσα στο χώρο της Βουλής πάνοπλες δυνάμεις των ΜΑΤ. Μα σοβαρά μιλάμε; Σοβαρά μιλάμε; Τους συνταξιούχους της Εμπορικής Τράπεζας να τους αντιμετωπίσετε με πάνοπλους αστυνομικούς και την ίδια ώρα μας λέτε ότι περιμένατε και κόπτεστε για την οικογένεια, για τον πολίτη, για την κοινωνία, για την ακρίβεια;

Προχθές ήμουνα στην ομοσπονδία των κρεοπωλών. Κι εκεί οι άνθρωποι σε απόγνωση. Πέρασαν μαύρο Πάσχα. Μαύρες μέρες υπερφορολογούμενοι. Πηγαίνοντας να δω τους πυροσβέστες σήμερα έπεσα πάνω σε μία χήρα η οποία δεν είχε να φάει και μου είπε «για τις χήρες να πείτε στη Βουλή». Όλες οι κοινωνικές κατηγορίες είναι μαστιζόμενες. Εσείς κάνετε πλάκα στο TikTok με παπούτσια Νέα Δημοκρατία και ατάκες «τα λιγουρεύεστε;». Κι έρχεστε εδώ να παραστήσετε ότι κάτι θα κάνετε για την ακρίβεια. Αλληλογραφεί ο κ. Μητσοτάκης με την πολιτική του εταίρο κ. Φον ντερ Λάιεν, που είναι και αυτή σε προεκλογική περίοδο και ανταλλάσσουν εξυπηρετήσεις πώς ο ένας θα ενισχύσει τον άλλον. Οργανώνονται επισκέψεις επιτροπών που ανήκουν στην ίδια πολιτική ομάδα με τον κ. Μητσοτάκη για να μας πει ότι κάτι κάνει στο επίπεδο της Ευρωπαϊκής Ένωσης.

Εάν κάτι θέλει οποιοσδήποτε να κάνει στο επίπεδο της λειτουργίας των ευρωπαϊκών θεσμών το πρώτο που πρέπει να ενισχύσει είναι αυτό στο οποίο έχετε αλλεργία ξεκάθαρα και είναι η ανεξάρτητη δικαιοσύνη. Η ανεξαρτησία της δικαιοσύνης που ερευνά και θα ερευνήσει, η ανεξαρτησία της δικαιοσύνης που είναι προϋπόθεση για να καθίσουν στο σκαμνί και να πάνε φυλακή οι υπόλογοι, υπαίτιοι και ένοχοι για το έγκλημα των Τεμπών, δηλαδή πάρα πολλοί από εσάς. Και ξέρω πάρα πολύ καλά ότι επειδή ακριβώς αυτά λέω γι’ αυτό ακριβώς θα ακολουθήσει σφοδρή επίθεση από τις συνήθεις επιθέσεις που κάνετε όταν ακούτε τη λέξη δικαιοσύνη, όταν ακούτε τη λέξη εδώλιο του κατηγορουμένου, όταν ακούτε συνολικά αυτά τα οποία θα θέλατε να μπαζώσατε αλλά δεν τα καταφέρνετε.

Θα πούμε αύριο αυτά που πρέπει να πούμε. Ελπίζω ο κύριος Πρωθυπουργός να μην αναχωρήσει, να μην την κάνει με ελαφρά πηδηματάκια για να αποφύγει την αντιπαράθεση όπως συνήθως κάνει. Ελπίζω να παραμείνει παρών σε αυτή την τελευταία συνεδρίαση πριν από τις ευρωεκλογές. Την προγραμματίσατε, βέβαια, καταλλήλως.

Ελπίζω ότι δεν θα ξεχάσει να αναφερθεί στην πρόταση νόμου που έχουμε κάνει για τον δέκατο τρίτο και τον δέκατο τέταρτο μισθό για τους δημοσίους υπαλλήλους. Είναι πρόταση κατατεθειμένη από τον Δεκέμβριο του 2023 και δεν την φέρνετε προς συζήτηση λέγοντας ότι δεν έχετε λεφτά, γιατί έχει προϋπολογιστεί στα 2,1 δισεκατομμύρια. Μα, πολύ περισσότερα από 2,1 δισεκατομμύρια διασπαθίζετε σε τακτικότερο χρόνο από ένα έτος και μάλιστα ερευνάσθε και για τα κονδύλια του Ταμείου Ανάπτυξης και για τα κονδύλια των υποδομών. Έτσι δεν είναι;

Ελπίζω επίσης ότι δεν θα ξεχάσει, αλλά ίσως να θελήσετε να μου απαντήσετε κι εσείς, ότι η Πλεύση Ελευθερίας έχει καταθέσει συγκεκριμένη πρόταση για να φορολογήσετε τα υπερκέρδη των τραπεζών, ένα ζήτημα που θρυλούται ότι ήταν και ο λόγος που αντικαταστήσατε τον πρόεδρο της Επιτροπής Ανταγωνισμού, που πρώτα τον διαφημίσατε ως καταπληκτικό και μετά τον λοιδορήσατε, τον εξωθήσατε σε μεταπήδηση σε άλλη θέση, για να φέρετε ως Πρόεδρο της Επιτροπής Ανταγωνισμού ποια; Την κ. Σαρπ, δηλαδή την εισηγήτρια του Συμβουλίου της Επικρατείας που εισηγήθηκε ότι ήταν συνταγματικό το μνημόνιο. Αυτή τη δικαστή που έχει αυτή την ιστορική ευθύνη ότι πήρε στην πλάτη της το να νομιμοποιήσει δικαστικά το τρίτο μνημόνιο την φέρατε και την αποκαταστήσατε σήμερα στη θέση της Προέδρου μιας κατά τα άλλα ανεξάρτητης αρχής. Γιατί αυτή είναι, άλλωστε, η αντίληψή σας για τη δικαιοσύνη και την ανεξαρτησία της.

Θα κλείσω με δύο θέματα. Το ένα αφορά την τροπολογία του κ. Γεωργιάδη, που κατά τα άλλα διαφημίζει ότι κάνει τομές στην υγεία. Εμείς είμαστε εκείνοι που από την πρώτη στιγμή, από τον Ιούλιο του 2023 είπαμε ότι είναι ντροπιαστικό τότε να νομοθετείτε, να νομοθετεί ο προκάτοχός σας ο κ. Χρυσοχοΐδης, που τώρα μεταπήδησε σε πιο οικείο αντικείμενο που είναι η Αστυνομία.

Και μάλιστα έστειλε περίπου τριάντα μπορεί και περισσότερους αστυνομικούς της ΟΠΚΕ, της ομάδας πρόληψης και καταπολέμησης εγκλήματος, στο Μονομελές Πλημμελειοδικείο του Βόλου όπου δικάζονταν πολίτες που αγωνίζονται για το περιβάλλον, τους οποίους υπερασπίζομαι εγώ και οι οποίοι αθωώθηκαν, απέναντι στην υπόλογη και διαπλεκόμενη δημοτική αρχή του κ. Μπέου και όλο του το δημοτικό συμβούλιο.

Ο κ. Χρυσοχοΐδης έστειλε τριάντα αστυνομικούς της ΟΠΚΕ να κάνουν τι στο Μονομελές Πλημμελειοδικείο Βόλου, αν έχει τον Θεό του; Έστειλε τριάντα αστυνομικούς να τρομοκρατούν πολίτες, να συλλαμβάνουν μάρτυρες, να τους απομακρύνουν. Και ξέρετε, δεν είναι αστεία αυτά. Γιατί αυτές είναι παρακρατικές πρακτικές. Στο μονομελές πλημμελειοδικείο να περιφρουρούν αθώους και τους μάρτυρές τους.

Ο κ. Χρυσοχοΐδης, λοιπόν, είχε την ευγενή και φαεινή έμπνευση να πει ότι είναι πάρα πολύ σωστό τα νοσοκομειακά, τα ασθενοφόρα του ΕΚΑΒ να τα οδηγούν πυροσβέστες. Ποιοι; Εκείνοι που δεν έχουν εξοπλισμό. Εκείνοι που δεν προσλαμβάνονται. Εκείνοι που δεν έχουν ρεπό. Εκείνοι που δεν έχουν ούτε καν στολές και βγάζουν από την τσέπη τους. Έχουν από το 2019 να ανανεωθούν οι στολές τους. Μας είχε πει τότε, λοιπόν, να οδηγούν τα ασθενοφόρα του ΕΚΑΒ πυροσβέστες, στρατιωτικοί και υπάλληλοι των δήμων. Καταπληκτικό! Αυτό είναι πραγματικά μια αίσθηση ασφάλειας για τους πολίτες.

Και τώρα έρχεστε εσείς, κύριε Γεωργιάδη, και μας λέτε «έχω καλύτερη ιδέα από τον Χρυσοχοΐδη». Καλύτερη ιδέα. Να τα οδηγούν ποιοι; Οι σπουδαστές του ΙΕΚ ΕΚΑΒ να είναι πλήρωμα, όχι να οδηγούν -δεν ξέρω, θα μας πείτε αν οδηγούν κιόλας, θα μας πείτε την ιδέα σας- που κάνουν την πρακτική τους άσκηση υπό την προϋπόθεση ότι έχουν ολοκληρώσει με επιτυχία το θεωρητικό μέρος των σπουδών τους.

Μα, πραγματικά ποιος τα σκέφτεται αυτά; Ποιος τα σκέφτεται αυτά; Υπεύθυνους για τη διακομιδή ασθενούς, ανθρώπου σε κρίση, ανθρώπου σε ανάγκη, ανθρώπου με έμφραγμα, ανθρώπου που μπορεί να έχει κατακρημνιστεί και τραυματισθεί, χρίζετε τους σπουδαστές; Τους ρωτήσατε; Τους ασθενείς τους ρωτήσατε; Τις ευθύνες τις αναλογίζεστε; Είναι δικές σας ολόκληρες.

Είναι αυτονόητο ότι αυτό είναι αδιανόητο και είναι τρομακτικό ότι το 2024, μετά από πέντε χρόνια διακυβέρνησης, εκ των οποίων δυόμισι χρόνια στην πανδημία, με πλήρη δηλαδή άνεση να σχεδιάσετε το σύστημα της δημόσιας υγείας, μας λέτε ότι καλύτερη ιδέα από στρατιωτικούς και πυροσβέστες και δημοτικούς υπαλλήλους είναι να είναι πλήρωμα των ασθενοφόρων οι σπουδαστές. Είναι ντροπή! Πραγματικά απορώ τι θα πει αύριο ο κ. Μητσοτάκης στη συζήτηση αυτή που προκαλεί ο ίδιος μετά από αίτημα της Αντιπολίτευσης, αλλά μάλλον θα φύγει.

Κλείνω. Κύριε Σκρέκα, σας άκουσα κατ’ επανάληψη να αναφέρεστε στην Ισπανία. Η Ισπανία έκανε αυτό και η Ισπανία έκανε εκείνο και ρωτήσαμε εκείνο και μάθαμε για την Ισπανία. Ξέρετε τι άλλο έκανε η Ισπανία; Ανακοίνωσε ότι αναγνωρίζει το κράτος της Παλαιστίνης. Θα το κάνει η Κυβέρνησή σας; Εγώ σας το έχω καταθέσει ως επίσημη πρόταση από πολλούς μήνες και μετ’ εμφάσεως πλέον τώρα που τρεις χώρες-μέλη της Ευρωπαϊκής Ένωσης, Νορβηγία, Ισπανία και Ιρλανδία, προβαίνουν σε αυτή την αυτονόητη πράξη. Θα το κάνετε; Περιμένω να απαντήσετε σε όλες τις ερωτήσεις, όπως υποσχεθήκατε.

Εμείς θα είμαστε πάντα εδώ για να δίνουμε ζωή στη Βουλή. Θα δώσουμε, όσο και αν δεν το θέλετε, ζωή και στην Ευρωβουλή. Και όσο κι αν σας ενοχλούμε και όσους κι αν ενοχλούμε, θα είμαστε πάντα εδώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Γεωργιάδη, θέλετε να απαντήσετε. Όσο πιο σύντομα μπορείτε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αγαπητή κυρία Πρόεδρε, μένω έκπληκτος από την κριτική που ασκήσατε στο TikTok του κ. Μητσοτάκη. Μένω έκπληκτος διότι καλά θυμάμαι ότι για να εκλεγείτε στη Βουλή των Ελλήνων, μετά τις προηγούμενες σας αποτυχίες, κάνατε κάποια ωραία βιντεάκια με κάτι καρδούλες και κάτι χαρούλες. Στα βιντεάκια αυτά δεν μιλάγατε γι’ αυτούς που δεν έχουν να φάνε. Δεν μιλάτε γι’ αυτά που λέτε τώρα εδώ. Κάτι καρδούλες κάνατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν τα βλέπατε μάλλον.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μην διακόπτετε, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Μέχρι που και ο κ. Κουτσούμπας θυμάμαι, για να σας ειρωνευτεί σε μια προεκλογική συγκέντρωση του ΚΚΕ, έκανε καρδούλα και γελάγανε από κάτω.

Τώρα σας πείραξαν τα TikTok του Μητσοτάκη; Δηλαδή, άμα κάνει TikTok η Ζωή είναι καλά TikTok, αλλά άμα κάνει TikTok ο Μητσοτάκης είναι κακά TikTok. Αυτό μας λέτε στη Βουλή; Αφήστε, λοιπόν, τις υποκρισίες γιατί οι υποκρισίες δεν ταιριάζουν στη Βουλή.

Δεύτερον. Μου κάνει πραγματικά τεράστια εντύπωση ότι ήρθατε στη Βουλή και μιλήσατε για τον Βόλο και κατηγορήσατε τον κ. Χρυσοχοΐδη για τον Βόλο.

Αν έχει ασκήσει κάποιος βία -βία δεν είναι μόνο να ρίξεις μπουνιά, βία είναι το μπούλινγκ, η λεκτική βία, η ψυχική βία- στο δικαστήριο του Βόλου, είστε σίγουρα εσείς. Αυτό το λέω εγώ, κύριε Πρόεδρε; Ο Άδωνις Γεωργιάδης; Ενημερώνω το Σώμα ότι η Ένωση Δικαστών και Εισαγγελέων εξέδωσε ανακοίνωση κατά της κ. Ζωής Κωνσταντοπούλου για το πώς συμπεριφέρθηκε στο δικαστήριο στον Βόλο, το οποίο αναφέρθηκε προηγουμένως.

Και διαβάζω από την ανακοίνωσή τους: «Η θεσμική αποστολή του δικηγόρου στην απονομή της δικαιοσύνης…» κ.λπ. και κατηγορεί την κ. Κωνσταντοπούλου ότι με τη συμπεριφορά της δυσχεραίνει την απόδοση της δικαιοσύνης. Δεν λένε οι δικαστές για τα ΜΑΤ, για εσάς έλεγαν, ότι εσείς εμποδίζετε την απονομή της δικαιοσύνης, η Ζωή Κωνσταντοπούλου, στο δικαστήριο του Βόλου. Και έρχεστε εδώ και λέτε για τον Χρυσοχοΐδη και τα ΜΑΤ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ λέω για τα ΜΑΤ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εγώ το έχω πει και άλλη φορά. Άτομο, που να ασκεί δημόσια τον βαθμό του μπούλινγκ που κάνετε εσείς, δεν υπάρχει. Είστε ο ορισμός του μπούλινγκ. Προηγουμένως, ενώ ο Κανονισμός δεν επιτρέπει την προσωπική αναφορά και ο κ. Σκρέκας εντός Κανονισμού διαμαρτυρήθηκε για την προσωπική αναφορά, το κάνατε συνεχόμενα, διότι σας αρέσει να ασκείτε στους άλλους μπούλινγκ. Όχι ΜΑΤ πρέπει να φέρουν για να προστατεύουν το κόμμα από εσάς, αλλά και ειδικές δυνάμεις για να γλιτώσουν από τη Ζωή Κωνσταντοπούλου. Έχω πει πολλές φορές ότι οι καρδούλες ήταν διαφημιστικό τρικ.

Τέταρτον, δεν θυμάστε καθόλου καλά ή μάλλον δεν περιγράψατε καθόλου καλά τα γεγονότα του 2015. Επειδή είχα την τιμή να είμαι Βουλευτής τότε, καθώς έκλαιγε αδιάκοπα ο ελληνικός λαός εδώ και δεκαεπτά χρόνια, θέλω να ενημερώσω όσους μας ακούν -δεν είναι εδώ πια οι μαθητές- για την πραγματική ιστορία εκείνης της βραδιάς.

Η Ελλάδα θα χρεοκοπούσε την επόμενη μέρα, εάν δεν ψηφιζόταν το τρίτο μνημόνιο. Ο ΣΥΡΙΖΑ, το κόμμα που σας είχε εκλέξει Πρόεδρο της Βουλής, είχε αποφασίσει να υποστηρίξει το τρίτο μνημόνιο και το εισήγαγε στην Ολομέλεια της Βουλής με τη διαδικασία του κατεπείγοντος.

Εσείς ως Πρόεδρος του Σώματος, επειδή διαφωνούσατε, προσπαθήσατε διά της Διασκέψεως των Προέδρων να εμποδίσετε την ψήφιση του τρίτου μνημονίου και να οδηγήσετε τη χώρα στη χρεοκοπία. Για να ξεπεραστεί το μπούλινγκ που κάνατε εκείνο το βράδυ στην Επιτροπή της Διάσκεψης των Προέδρων χρειάστηκε να μείνουμε όλοι οι Βουλευτές εδώ. Πολλοί κοιμόντουσαν στα πατώματα και στους καναπέδες για να γλιτώσουμε από τη Ζωή Κωνσταντοπούλου. Και τελικά ευτυχώς ψηφίστηκε το τρίτο μνημόνιο με τις ψήφους της Νέας Δημοκρατίας.

Αυτό για μας δεν είναι ψόγος, είναι έπαινος. Η παράταξή μας είχε πολιτικό συμφέρον να μην ψηφίσει, αλλά γνωρίζαμε πάρα πολύ καλά ότι αν δεν πέρναγε εκείνη τη μέρα το λεγόμενο τρίτο μνημόνιο, η Ελλάδα θα βρισκόταν αυτόματα εκτός Ευρωπαϊκής Ένωσης και τότε η δική μας παράταξη, η παράταξη του αειμνήστου Εθνάρχη Κωνσταντίνου Καραμανλή, όπως έχει κάνει τόσες και τόσες φορές στο παρελθόν, πήρε στους ώμους της την Ελλάδα και εις βάρος του πολιτικού συμφέροντος της Νέας Δημοκρατίας ψηφίσαμε το μνημόνιο για να γλιτώσουμε την Ελλάδα από τη Ζωή Κωνσταντοπούλου που την ήθελε να πάει στη χρεοκοπία.

(Χειροκροτήματα από την πτέρυγα της Νέας Δημοκρατίας)

Αν σήμερα, κυρία Πρόεδρε, έχετε στην τσέπη σας ευρώ, εσείς και οι ψηφοφόροι σας, είναι γιατί άνθρωποι σαν και εμένα εκείνο το βράδυ δεν κάναμε αυτό που θέλατε. Άρα, λοιπόν, μαθήματα πατριωτισμού εσείς σε μας πάει πολύ!

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με συγχωρείτε.

Καίτοι έχετε γίνει Πρόεδρος Βουλής, θα μου επιτρέψετε να σας πω ότι ως προς τις αρμοδιότητες των Υπουργών είστε άσχετη. Γιατί το λέω αυτό; Εγκαλέσατε τον κ. Σκρέκα γιατί δήλωσε αναρμόδιος για τα χρέη των πολιτών στις τράπεζες.

Θα έπρεπε να γνωρίζετε ότι η σχετική αρμοδιότητα υπάγεται στη Γενική Γραμματεία Διαχείρισης Ιδιωτικού Χρέους, η οποία με τη σειρά της υπάγεται στο Υπουργείο Οικονομικών. Άρα η σχετική ερώτηση θα έπρεπε να γίνει στον Υπουργό Οικονομικών. Εάν δεν το γνωρίζετε, δεν σας φταίει ο κ. Σκρέκας. Φταίτε εσείς που δεν έχετε κάνει καλά τη δουλειά σας, αν και διαφημίζεστε ως ιδιαίτερα επιμελής.

Ως προς το μπάζωμα που λέτε διαρκώς και διαρκώς, σας το εξήγησα και άλλη φορά. Αν θέλετε να σας το πω και κατ’ ιδίαν να το σημειώσετε, μήπως το καταλάβετε, πολύ ευχαρίστως. Ίσως δεν το έχω εξηγήσει εγώ καλά.

Το Υπουργείο Ανάπτυξης επί των ημερών μου -όχι επί του κ. Σκρέκα- είχε και την ευθύνη του λεγόμενου Προγράμματος Δημοσίων Επενδύσεων. Μέσα στο Πρόγραμμα Δημοσίων Επενδύσεων, κυρία Πρόεδρε, δεν είναι μόνο έργα για την ανάπτυξη, όπως προηγουμένως είπατε, αλλά είναι πάσης φύσεως έκτακτες δαπάνες του κράτους, είτε σε επίπεδο περιφέρειας είτε σε επίπεδο Υπουργείων, που έχουν να κάνουν με πάσης μορφής υποδομές.

Ακόμα και αν η πληρωμή γίνει από το Υπουργείο Υποδομών, ακόμα και αν η πληρωμή γίνει από κάποια περιφέρεια, για να γίνει η πληρωμή πρέπει να εγγραφεί στο Πρόγραμμα Δημοσίων Επενδύσεων. Αυτό έγινε επί των ημερών μου και πληρώθηκε η σχετική δαπάνη, αν θυμάμαι καλά τη αιτήσει της Περιφέρειας Θεσσαλίας τότε, για τις σχετικές εργασίες στον χώρο του δυστυχήματος των Τεμπών…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του εγκλήματος! Του εγκλήματος!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Του δυστυχήματος των Τεμπών! Θα επιμείνω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, προηγουμένως κάνατε παράπονο που σας διακόπτουν. Μην διακόπτετε και εσείς τώρα!

Κύριε Υπουργέ, ολοκληρώστε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Εσείς έχετε πολιτικό συμφέρον, ίσως και νομικό -δεν γνωρίζω τι σχέση ακριβώς έχετε με κάποιους από τους συγγενείς-, για να το λέτε έγκλημα. Όμως, κάθε φορά που το λέτε, απλώς εξυπηρετείτε το συμφέρον σας και κανένα ανθρωπιστικό συναίσθημα, μόνο το συμφέρον σας. Διότι αν το κίνητρό σας ήταν το ανθρωπιστικό συναίσθημα, θα γνωρίζατε -καίτοι δικηγόρος- ότι μέχρι να καταδικαστεί κάποιος σε δικαστήριο είναι αθώος. Γι’ αυτό και το να μιλάτε διαρκώς για τους ενόχους που πρέπει να τιμωρηθούν και να φωτογραφίζετε ανθρώπους δείχνει ότι δεν έχετε κίνητρο τον ανθρωπισμό, αλλά έχετε κίνητρο το πολιτικό σας συμφέρον, τέλος.

Ως προς το ΕΚΑΒ, κυρία Πρόεδρε, θα ήταν ευχής έργον να είχαμε τη δυνατότητα να βρίσκουμε εύκολα προσωπικό για το ΕΚΑΒ. Τώρα έχουμε προκηρύξει εξακόσιες θέσεις μόνιμου προσωπικού για το ΕΚΑΒ. Πρώτον, δεν είναι καθόλου βέβαιο ότι θα βρούμε εξακόσιους ενδιαφερόμενους της ειδικότητας που έχουμε ζητήσει, αλλά ακόμα και αν υποτεθεί ότι όλες αυτές οι θέσεις θα καταφέρουμε να πληρωθούν, η διαδικασία είναι αρκετά μακροχρόνια, καθώς ως γνωρίζετε περνάει μέσα από το ΑΣΕΠ για λόγους διαφάνειας.

Φαντάζομαι ότι μπορούμε να συμφωνήσουμε σαν δύο λογικοί άνθρωποι ότι είναι καλύτερο να βάλουμε τους σπουδαστές του ΙΕΚ ΕΚΑΒ, που έχουν περάσει με επιτυχία τις θεωρητικές τους σπουδές και άρα, είναι κατά τεκμήριο είναι πολύ καλύτερα εκπαιδευμένοι από ένα τυχαίο περαστικό, για να συμπληρώσουμε με δεύτερο μέλος το πλήρωμα και να έχουμε περισσότερα ασθενοφόρα στον δρόμο από το να επιλέξουμε να περιμένουμε να βρούμε τον καλύτερο, αλλά να έχουμε λιγότερα ασθενοφόρα στον δρόμο.

Και εύχομαι, κυρία Κωνσταντοπούλου, να μην χρειαστείτε ποτέ εσείς ή κάποιος συγγενής σας ασθενοφόρο και να μην μπορούμε εμείς να το πληρώσουμε, γιατί κάποιοι σαν και εσάς δεν θέλουν να ψηφίσουμε αυτή την τροπολογία.

Η τροπολογία, λοιπόν, αυτή έρχεται, κυρία Πρόεδρε, εξ ανάγκης λόγω της ελλείψεως εύκολης ευρέσεως σχετικού προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ. Ολοκληρώστε, φθάσατε τα δέκα λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τέλος, στο ερώτημά σας αν έχουν ερωτηθεί, οι άνθρωποι αυτοί σπουδάζουν για να κάνουν αυτή τη δουλειά και η σχετική τους εργασία θα περνάει μέσα στην πρακτική τους άσκηση, ώστε να παίρνουν και ευκολότερα το πτυχίο τους και να είναι και καλύτερα εκπαιδευμένοι στη λήξη αυτής τους της διαδρομής. Δεύτερο μέλος του πληρώματος θα μπαίνουν, πάντα θα είναι μαζί με έμπειρους συναδέλφους τους και νομίζω ότι είναι μια πάρα πολύ δόκιμη και καλή λύση για να λυθεί αυτό το ζήτημα.

Τελειώνοντας, όσον αφορά τα υπονοούμενα που αφήσατε για τον κ. Λιανό και ότι τον εκπαραθυρώσαμε για δήθεν σχέδιο περί φορολογήσεως των τραπεζών, θα μου επιτρέψετε να ενημερώσω το Σώμα, καθώς εγώ ήμουν τότε ο υπεύθυνος Υπουργός, ότι ο κ. Λιανός πολλούς μήνες πριν τη λήξη της θητείας του με ενημέρωσε ότι είχε δεχθεί πρόταση εργασίας σε αρχή περί του ανταγωνισμού σε άλλη χώρα και μου είπε ότι δεν επιθυμεί να συνεχίσει τη θητεία του. Μάλιστα, μου ζήτησε να φύγει και νωρίτερα και τον παρακάλεσα για να τηρηθεί η θεσμική διαδικασία να μην φύγει πριν τη λήξη της θητείας του, καθώς τότε θα έπρεπε να βάλουμε κάποιον πάλι μεταβατικό μέχρι τη λήξη της θητείας, δηλαδή για λίγους μήνες. Άρα, δεν εκπαραθυρώσαμε τον κ. Λιανό ούτε για καμμία συνωμοσιολογία ούτε για κανέναν άλλο λόγο, ο άνθρωπος αποφάσισε να συνεχίσει την επαγγελματική του σταδιοδρομία κάπου αλλού.

Τώρα το να αμφισβητείτε είτε τη νομική επάρκεια είτε την ηθική ακεραιότητα της πρώην Προέδρου του Συμβουλίου της Επικρατείας κ. Σαρπ, εμένα προσωπικά με ξεπερνά. Τη θεωρώ λαμπρό κόσμημα του δικαστικού μας συστήματος και συγχαίρω τον κ. Σκρέκα. Τη θεωρώ και μία εξαιρετική επιλογή για τη θέση στην οποία τοποθετήθηκε. Μακριά όμως επιτέλους από την αίθουσα οι συνωμοσιολογίες, οι οποίες βλάπτουν τη δημοκρατία και βλάπτουν τελικά και τον ελληνικό λαό και τα συμφέροντά του.

Ως προς το τι πιστεύει και το τι δεν πιστεύει ο ελληνικός λαός και αυτά τα υπόλοιπα που μας είπατε, κυρία Πρόεδρε, σε δέκα ημέρες θα έχουμε ευρωεκλογές, θα μετρηθούμε και πάλι όλοι, όπως μετρηθήκαμε και πέρυσι, και το μεγάλο αφεντικό, ο ελληνικός λαός, θα ψηφίσει. Ας τον αφήσουμε να ψηφίσει κι εδώ είμαστε την επομένη να σχολιάσουμε την ετυμηγορία του «μεγάλου αφεντικού» που δεν είστε ούτε εσείς, ούτε εγώ, προφανώς, αλλά είναι ο ελληνικός λαός. Ας τον ακούσουμε. Μπορεί καμμιά φορά να έχει και κάτι να μας πει, κυρία Πρόεδρε, και να μην τα ξέρετε όλα εσείς.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε…

**ΠΡΟΕΔΡΕΥΩΝ (Βασίλειος Βιλιάρδος):** Ένα λεπτό, κυρία Πρόεδρε, να κάνω μια αναγγελία προς το Σώμα και μετά θα πάρετε τον λόγο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαοκτώ μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Ληξουρίου Κεφαλονιάς.

Η Βουλή σάς καλωσορίζει παιδιά και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο έχει για μια παρέμβαση η Πρόεδρος της Πλεύσης Ελευθερίας κ. Ζωή Κωνσταντοπούλου. Κι εδώ θα κλείσει η συζήτηση, δεν έχει άλλη απάντηση, θα συνεχίσουμε με τους ομιλητές που περιμένουν αρκετή ώρα.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Γεωργιάδη, πρώτα απ’ όλα άθελά σας ή ηθελημένα συνομολογήσατε γιατί ο κ. Μητσοτάκης με αποφεύγει. Δεν θέλει. Θέλει να γλιτώσει από εμένα, και όπως είπατε, καλά έκανε ο Χρυσοχοΐδης και έστειλε τριάντα αστυνομικούς της ΟΠΚΕ και δεν ήταν αρκετοί. Τις ειδικές δυνάμεις πρέπει να στείλει κανείς για να γλιτώσει από τη Ζωή Κωνσταντοπούλου.

Αυτές τις εισηγήσεις κάνετε στον κ. Μητσοτάκη; Να στείλει ειδικές δυνάμεις;

Θέλω να του πείτε εκ μέρους μου ότι και ειδικές δυνάμεις να στείλει και αλεξιπτωτιστές και ό,τι άλλο κατεβάσει η κούτρα σας ως επινόηση -καλό είναι βέβαια να αρχίσετε να προσλαμβάνετε υγειονομικούς και πραγματικά εκπαιδευμένο κόσμο για να οδηγεί ασθενοφόρα- όποιον όμως και να στείλει, όσους και να στείλει, από εμένα δεν γλιτώνετε. Εγώ θα είμαι εδώ, θα είμαι παρούσα.

(Χειροκροτήματα από την πτέρυγα της Πλεύσης Ελευθερίας)

Ούτε από την Πλεύση Ελευθερίας γλιτώνετε, ούτε από την Κοινοβουλευτική μας Ομάδα που είναι και θα είναι εδώ για να κάνει την πραγματική αντιπολίτευση. Το ομολόγησε και ο Πρόεδρος της Αξιωματικής Αντιπολίτευσης -που τώρα δεν είναι κανένας Βουλευτής στα Έδρανα για να το επιβεβαιώσει- η πραγματική αντιπολίτευση μέσα στη Βουλή ασκείται από εμάς τους έξι Βουλευτές της Πλεύσης Ελευθερίας που υπολογίζετε, μάλλον, ότι κάπως θα μας εξολοθρεύσετε. Δεν θα γίνει αυτό. Μπροστά σας θα μας βρίσκετε.

Και όπως δίνουμε ζωή στη Βουλή, θα δώσουμε ζωή και στην Ευρωβουλή. Και όπως σας ξαναείπα «ζωή στη Βουλή και στην Ευρωβουλή» δεν σημαίνει απαραίτητα Ζωή Κωνσταντοπούλου -σημαίνει και Ζωή Κωνσταντοπούλου- αλλά σημαίνει όλοι οι Βουλευτές και όλες οι Βουλευτίνες μας παρόντες και παρούσες παντού.

Πείτε το όμως στον κ. Μητσοτάκη αυτό, γιατί δεν θέλω να του μπαίνουν τέτοιες ιδέες. Καλό είναι εδώ, κοινοβουλευτικά να αντιπαρατεθούμε και να έρθει σε ένα debate που τον προσκαλώ πάνω από έναν χρόνο και δεν έχει έρθει σε debate με γυναίκα Αρχηγό κόμματος διότι -δεν ξέρω- υπάρχει αυτή η άποψη ότι δεν πρέπει με τις γυναίκες μάλλον να διαλέγεται.

Είναι η ίδια άποψη που έχει ο Υφυπουργός σας κ. Βαρτζόπουλος, που μας είπε ότι είναι βιολογικό θέμα οι γυναικοκτονίες ή που έχει ο κ. Φλωρίδης, που μας είπε ότι είναι επιστημονική άποψη ότι είναι βιολογικό θέμα οι γυναικοκτονίες. Ποιας επιστήμης, δεν ξέρω. Ρωτάω: Υπάρχει επιστήμη «μπουρδολογία»; Γιατί μόνο εκεί παραπέμπουν αυτές οι ανεκδιήγητες δηλώσεις, την ώρα που έχουμε φτάσει στην έκτη γυναικοκτονία για το 2024 και ο Πρωθυπουργός και η Κυβέρνησή σας δεν κάνουν τίποτε.

Κι εσείς ως Υπουργός Υγείας δεν μας είπατε: Θα κάνετε κάτι; Υπάρχει το ζήτημα της αντιμετώπισης των θυμάτων, της εκπαίδευσης του προσωπικού του υγειονομικού, ώστε να μην διώχνει τραυματισμένες γυναίκες που μπορεί να λένε: «χτύπησα και έπεσα» και να εξετάζει λίγο πιο βαθιά μήπως πρόκειται για θύματα κακοποίησης.

Έρχομαι σε ένα πολύ σοβαρό θέμα που επιμένετε σε αυτό να προκαλείτε, κύριε Γεωργιάδη. Στα Τέμπη έγινε έγκλημα. Και το ότι έγινε έγκλημα το έχει ήδη αποτυπώσει η ποινική δίωξη σε βαθμό κακουργήματος που έχει ασκηθεί από την αρμόδια εισαγγελική αρχή και τα πάμπολλα κατηγορητήρια σε βαθμό κακουργήματος που έχουν διατυπωθεί από τον εφέτη ειδικό ανακριτή εναντίον δεκάδων κατηγορουμένων, μεταξύ των οποίων πάρα πολλοί εκλεκτοί σας.

Ότι έγινε έγκλημα, λοιπόν, δεν συζητιέται. Και το πρόβλημα είναι ότι ενώ γίνεται ανάκριση για έγκλημα, εσείς επιμένετε να μην το λέτε έγκλημα, αλλά δυστύχημα, ατύχημα, καταστροφή, τραγωδία, ό,τι άλλο εκτός από έγκλημα. Όσο προκαλείτε με αυτό τον τρόπο, άλλο τόσο θα σας απαντώ. Έγινε έγκλημα. Για το έγκλημα αυτό θα μιλάμε. Ασχοληθήκατε ειδικά από την πρώτη στιγμή με το να καλύψετε τα ίχνη σας, ως ένοχοι για το έγκλημα αυτό και μπαζώσατε, αφού απομακρύνατε άρον-άρον τα συντρίμμια και τα υπολείμματα και τα προσωπικά αντικείμενα των ανθρώπων, ακόμη και ανθρώπινα μέλη, άρον-άρον τα απομακρύνατε, και μπαζώσατε τον χώρο. Πότε; Την 1η Μαρτίου.

Κύριε Γεωργιάδη, την 1η Μαρτίου. Κοιτάτε το κινητό σας και ενημερώνεστε από το κινητό και έτσι την πατάτε. Θα σας απαντήσω μετά για το…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε. Αφήστε το κινητό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα πάρω τον χρόνο που πήρε και ο Υπουργός για να μιλάει. Μίλησε δώδεκα λεπτά. Εγώ είμαι στα πέντε. Θα κάνω λιγότερο από δώδεκα.

(Θόρυβος από την πτέρυγα της Νέας Δημοκρατίας)

Κύριε Γεωργιάδη, λοιπόν, στις 31 Μαρτίου…

**ΠΡΟΕΔΡΕΥΩΝ (Βασίλειος Βιλιάρδος):** Αυτό που είπατε νομίζω ότι δεν είναι σωστό, κυρία Πρόεδρε. Τι θα πει: «Θα πάρω τον χρόνο που πήρε ο Υπουργός»; Δεν είναι σωστό. Απλά σας παρακάλεσα να ολοκληρώσετε όσο πιο γρήγορα μπορείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα το προσπαθήσω, κύριε Πρόεδρε, επειδή μου το ζητάτε ευγενικά. Απλώς επισημαίνω τι έγινε αμέσως προηγουμένως.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:**…(Δεν ακούστηκε)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσάς δεν ξέρω το όνομά σας, που λέτε ότι σας κάνω τη χάρη, γιατί σας έχω δει ελάχιστα στη Βουλή. Τώρα είστε ένας από τους τρεις της Νέας Δημοκρατίας, μάλλον περιμένετε για να μιλήσετε και είστε εδώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον περιμένετε για να μιλήσετε και είστε εδώ, γιατί συνήθως δεν σας βλέπουμε. Θα μάθω και το όνομά σας και θα σας απαντήσω.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:**…(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, τι τρόπος είναι αυτός; Σας παρακαλώ, σας παρακαλώ.

(Θόρυβος από την πτέρυγα της Νέας Δημοκρατίας)

Προηγήθηκε ο συνάδελφος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):**…(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα μου κάνετε παρατήρηση; Σας παρακαλώ.

**ΜΙΛΤΙΑΔΗΣ (ΜΙΛΤΟΣ) ΧΡΥΣΟΜΑΛΛΗΣ:** Μίλησε σαράντα πέντε λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αυτό δεν είναι δικό σας θέμα. Είναι δικό μου θέμα το πόσο μιλάει.

Κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Ένας, δυο, τρεις, τέσσερις. Αυξάνονται. Και με τον Υπουργό, πέντε. Δεν ξέρω μήπως υπάρχει πλαφόν στη συμμετοχή.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ, συνεχίστε την ομιλία σας και αφήστε το.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

(Θόρυβος από την πτέρυγα της Νέας Δημοκρατίας)

**ΖΩΗ ΡΑΠΤΗ:** Κύριε Πρόεδρε, τον Κανονισμό θα τον εφαρμόσουμε;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κυρία συνάδελφε. Ο πρώτος που δεν εφάρμοσε τον Κανονισμό, και το ξέρετε πολύ καλά, είναι προηγουμένως ο Υπουργός. Σας παρακαλώ να τελειώνουμε με αυτή τη διαδικασία. Σας παρακαλώ. Μην αρχίσετε κι εσείς τώρα.

**ΖΩΗ ΡΑΠΤΗ:** Άρθρο 66: Πρέπει να μένουμε στο θέμα μας. Δεν πρέπει να έχουμε ανάρμοστες συμπεριφορές απέναντι στους συναδέλφους. Και απευθυνόμαστε δι’ υμών στο Σώμα. Δεν τηρείται τίποτα από όλα αυτά. Σας παρακαλώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Συμφωνώ με αυτό που λέτε και προσπαθώ να το κρατήσω όσο μπορώ.

Συνεχίστε, κυρία Πρόεδρε, και παρακαλώ συντομεύστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε. Θα πάρω και τον χρόνο των παρεμβάσεών μου για να ολοκληρώσω τη σκέψη μου μετά από όλη αυτή τη θύελλα που προκάλεσαν οι τέσσερις Βουλευτές της Νέας Δημοκρατίας.

Κύριε Γεωργιάδη, το μπάζωμα, λοιπόν, έγινε από την πρώτη στιγμή, τότε που μετέβη και ο κύριος Πρωθυπουργός επί τόπου. Έγινε από την πρώτη στιγμή, αλλά το έγγραφο της περιφέρειας του εκλεκτού σας κ. Αγοραστού χρονολογείται 31 Μαρτίου. Τότε απευθύνθηκε στο Υπουργείο Ανάπτυξης, διότι πρώτα μπαζώσατε και μετά είπατε: «Από πού θα το πληρώσουμε». Και επειδή από την τσέπη σας δεν πληρώνετε τίποτα, είπατε: «Ας το βάλουμε στο Ταμείο Ανάκαμψης και ας το εμφανίσουμε ως πρόγραμμα επένδυσης».

Στις 31 Μαρτίου, λοιπόν, του 2023 σας απευθύνει έγγραφο ο κ. Αγοραστός. Στις 19 Απριλίου του 2023 υπογράφει για την ένταξη του μπαζώματος ως έργου ανάπτυξης ο Υφυπουργός -ο δικός σας τότε Υφυπουργός, ήσασταν Υπουργός Ανάπτυξης- κ. Τσακίρης.

Θα μας πείτε, γιατί βάλατε Υφυπουργό να το υπογράψει, αφού τώρα μας λέτε ότι είστε όλοι αθώοι. Και 24 Ιανουαρίου του 2024 έρχεται ο κ. Παπαθανάσης και εκταμιεύει για το έργο ανάπτυξης. Και μας λέτε ότι όλα αυτά είναι λειτουργία κράτους δικαίου και χρηστού κράτους, ενώ τα κάνατε στα μουλωχτά, στα κρυφά για να συγκαλύψετε και μετά προσπαθούσατε να συγκαλύψετε και τη συγκάλυψη ακόμη, εμφανίζοντάς την ως έργο ανάπτυξης.

Και έρχεστε εδώ να επικαλεστείτε το τεκμήριο αθωότητάς σας; Έρχεστε να μας πείτε: «Είμαστε αθώοι και μη μας λέτε ένοχους» και κυρίως «μη λέτε ότι έγινε έγκλημα»; Αυτά ακούει ο κόσμος και εξανίσταται. Αυτά σας ακούει και σας βλέπει να λέτε και επαναστατεί. Και, βεβαίως, τον κόσμο θα ακούσουμε, όχι εσάς που λέτε ότι κανένας στην κοινωνία δεν ενδιαφέρεται για εξεταστική και για προανακριτική για τα Τέμπη. Αυτά λέγατε τον Νοέμβριο.

Ούτε θα ακούσει εσάς που θέλετε να δικαιολογήσετε το γεγονός ότι κρύβατε την αλήθεια από τον κόσμο και τον παρωθούσατε να παίρνει τα τρένα ως ασφαλή, ενώ γνωρίζατε ότι δεν είναι ασφαλή. Και ομολογήσατε και είπατε ότι άμα λέγαμε ότι δεν είναι ασφαλή, δεν θα έμπαινε κανείς στα τρένα. Μα, να μην έμπαινε έπρεπε, κύριε Γεωργιάδη. Να προστατεύσετε τον κόσμο, έπρεπε.

Όταν, λοιπόν, αυτά έχετε κάνει, δεν μπορεί να έρχεστε εδώ και να μας μιλάτε για το τεκμήριο αθωότητας το δικό σας, του κ. Καραμανλή, του κ. Μητσοτάκη, του κ. Αγοραστού, του κ. Τριαντόπουλου και πολλών άλλων κυρίων, οι οποίοι εμπλέκονται σ’ αυτό το έγκλημα και αυτή τη στιγμή προστατεύονται από εσάς τους ίδιους. Αυτοπροστατεύεστε και αλληλοπροστατεύεστε και αλληλοχειροκροτείστε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώσατε, κυρία Πρόεδρε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Έντεκα λεπτά είστε. Το βλέπετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, εκ των οποίων τα τρία λεπτά ήταν διακοπές. Και σας είπα ότι παίρνωκαι τις παρεμβάσεις μου.

Τώρα, κύριε Γεωργιάδη, είστε λίγο ανενημέρωτος και σας είπα να μην ενημερώνεστε από το διαδίκτυο, γιατί το κάνατε και την άλλη φορά. Η Ένωση Δικαστών και Εισαγγελέων βρίσκεται σε προεκλογική περίοδο. Εξέδωσαν ανακοίνωση για να καλύψουν τη συνάδελφό τους, ψηφοφόρο τους, τρία μέλη της Ένωσης Δικαστών και Εισαγγελέων από το Διοικητικό Συμβούλιο εκ των οποίων το ένα μέλος, μάλιστα, ήταν στη σύνθεση για την εκδίκαση της υπόθεσης «SIEMENS», αλλά είχε ξεχάσει να το πει. Το είπε στο ακροατήριο, όταν βγήκε πια το δικαστήριο να συνεδριάσει, ότι είναι κουμπάρα με έναν συνήγορο υπεράσπισης και η υπόθεση που πήγαινε να παραγραφεί, πήγε ακόμα πιο πίσω.

Τρεις, λοιπόν, σε προεκλογική περίοδο και όταν τους κατήγγειλα εντονότατα, κατάπιανε τη γλώσσα τους. Διότι δεν συνηθίζω να αντιδρώ και να μάχομαι επί ματαίω, ούτε φυσικά συνηθίζω να χαρίζομαι και να διαπλέκομαι με επίορκους λειτουργούς. Συνηθίζω, όμως, να αναγνωρίζω και να επιβραβεύω -όχι με άλλον τρόπο, αλλά μόνο θεσμικά και δημόσια- εκείνους τους λειτουργούς που, παρά τις δικές σας παρεμβάσεις και τις δικές σας πιέσεις και όλων των κυβερνήσεων διαχρονικά, κρατάνε την ανεξαρτησία τους.

Θα αναφερθώ σε σχέση με το ζήτημα του ΕΚΑΒ. Δηλαδή, μας λέτε ότι η επιλογή που έχουν οι ασθενείς είναι ή να πάνε σπουδαστές που κάνουν την πρακτική τους να κάνουν το πλήρωμα ασθενοφόρων ή να πάει -όπως είπατε- κάποιος τυχαίος περαστικός; Και μου εύχεστε να μη μου τύχει να χρειαστώ ασθενοφόρο και, όταν το εύχεστε σε μένα, το εύχεστε σε όλη την κοινωνία να μη χρειαστεί ασθενοφόρο και δεν μπορείτε εσείς να το πληρώσετε;

Μα, δεν ντρέπεστε; Δεν ντρέπεστε; Δεν λέτε ότι όλα είναι καλώς καμωμένα, είμαστε σε ανάπτυξη, είμαστε καταπληκτικά και μας λέτε ότι η λύση είναι ή τυχαίος περαστικός ή σπουδαστής που δεν έχει πάρει πτυχίο ή πυροσβέστης ή στρατιωτικός ή δημοτικός υπάλληλος; Το ξέρετε ότι οι στρατιωτικοί που κλήθηκαν να επιτελέσουν αυτά τα καθήκοντα, εμένα μου έστειλαν επιστολές το καλοκαίρι, έπαθαν φοβερά ψυχικά τραύματα από αυτά που αντίκρισαν και για τα οποία δεν ήταν προετοιμασμένοι, γιατί δεν είναι το αντικείμενό τους;

Αφήστε, λοιπόν, αυτούς τους εξυπνακισμούς με τα ζητήματα της υγείας. Ασχοληθείτε με το αντικείμενό σας στα σοβαρά και μην απειλείτε την κοινωνία ότι ή τυχαίος περαστικός ή σπουδαστής ή σε κάθε περίπτωση άσχετο πρόσωπο με τα καθήκοντα προστασίας του ασθενούς είναι εκείνος, ο οποίος θα επιληφθεί.

Τέλος, για τις αναφορές σας στην προεδρία μου ως Προέδρου της Βουλής. Συγγνώμη που κοιμόσασταν στα έδρανα και δεν αντέχατε να είστε εδώ να εκπληρώσετε τα καθήκοντά σας. Ξέρετε τι ξεχάσατε, κύριε Γεωργιάδη;

Έγινε ένα δημοψήφισμα στις 5 Ιουλίου του 2015 και αυτό το μεγάλο αφεντικό, στο οποίο εσείς αναφερθήκατε -εμείς δεν μιλάμε με όρους αφεντικών, εμείς μιλάμε με όρους κοινωνίας και ανθρώπων και κυρίαρχου λαού- ο λαός, λοιπόν, και η κοινωνία με ποσοστό συντριπτικό 61,35% αποφάσισε ότι δεν θέλει αυτό το οποίο εσείς με το έτσι θέλω επιβάλατε, παραβιάζοντας το Σύνταγμα και ψέγετε εμένα που υπηρέτησα την εντολή του ελληνικού λαού και αρνήθηκα να υποκύψω στους εκβιασμούς σας και στους τραμπουκισμούς σας. Ψέγετε εμένα αντί να αναλάβετε τις ευθύνες σας.

Θέλω να σας πω το εξής. Η διαφορά μας είναι ποια, κύριε Γεωργιάδη; Είναι ότι εσείς με ψηφίσατε ως Πρόεδρο της Βουλής, με χειροκροτήσατε όταν εξελέγην και με εκθειάζατε όταν συγκρούστηκα με το ΣΥΡΙΖΑ και πάρα πολλές φορές μετά. Εγώ αντιθέτως ούτε σας ψήφισα ούτε θα σας ψηφίσω ούτε σας εκθείασα ούτε θα σας εκθειάσω ούτε με οποιονδήποτε άλλον τρόπο θα σας επιβραβεύσω.

Και όσο για τις καρδούλες ούτε καρδούλα, κύριε Γεωργιάδη, από εμένα. Η καρδιά μου χτυπάει για τους πολίτες και την κοινωνία και σε όποιον αυτό αρέσει.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Υπουργέ, δεν έχετε τον λόγο, να κλείσουμε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν γίνεται. Έχει αναφερθεί ονομαστικά σε εμένα επτά φορές.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, έχετε μιλήσει τόσες ώρες. Για μια τροπολογία ήρθατε και μιλάτε συνεχώς.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κύριε Πρόεδρε, εσείς την αφήσατε.

**ΠΡΟΕΔΡΕΥΩΝ (Βασίλειος Βιλιάρδος):** Κανονικά, κύριε Υπουργέ, δεν έχετε τον λόγο. Κάντε μου τη χάρη για δύο λεπτά μόνο. Κάπου πρέπει να ολοκληρωθεί αυτή συζήτηση, περιμένουν οι Βουλευτές να μιλήσουν.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πρώτα απ’ όλα θα αντέξω χωρίς την καρδούλα σας, κυρία Κωνσταντοπούλου. Θα μου είναι δύσκολο, αλλά θα προσπαθήσω να αντέξω.

Τώρα θα ήθελα να διαγραφεί από τα Πρακτικά ότι έχουμε κάποιου είδους διάθεση να σας εξολοθρεύσουμε. Δεν έχουμε κανένα τέτοιο βίαιο ένστικτο για κανέναν συμπολίτη μας, πόσω μάλλον για εσάς. Εμείς σεβόμαστε την ετυμηγορία του ελληνικού λαού και εφόσον ο ελληνικός λαός επιλέγει να έχει στη Βουλή την Πλεύση Ελευθερίας ως Κυβέρνηση ή ως Αντιπολίτευση, από όποια θέση μας ορίζει ο ελληνικός λαός πάντα θα συνομιλούμε με τις πολιτικές δυνάμεις που ο ελληνικός λαός εκλέγει, γιατί σεβόμαστε και τον τελευταίο ψηφοφόρο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν υπάρχει πρώτος και τελευταίος ψηφοφόρος.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Και τον έναν ψηφοφόρο. Αυτή είναι η βασική μας διαφορά. Εσείς αντιθέτως τους ψηφοφόρους που επιλέγουν τα άλλα κόμματα, το δικό μας εν προκειμένω, δεν τους σέβεστε. Σας είπα, σε δέκα μέρες έχουμε ευρωεκλογές, θα ξαναμετρηθούμε. Ας αφήσουμε τους συμπολίτες μας να κρίνουν ποιον επιθυμούν να έχει ποια θέση.

Σας είπα η συνωμοσιολογία βλάπτει τη δημοκρατία και την επαναφέρατε. Είπατε με ύφος δήθεν ότι δεν γνωρίζετε, γιατί βάλατε τον κ. Τσακίρη να υπογράψει και δεν το κάνατε εσείς, αφού είστε όλοι αθώοι; Γιατί ο κ. Τσακίρης ως Υφυπουργός είχε την αρμοδιότητα του Προγράμματος Δημοσίων Επενδύσεων και υπέγραφε επί τέσσερα χρόνια όλα τα σχετικά εντάλματα. Δεν έγινε καμμία διαφορά επί του προκειμένου. Αυτός που υπέγραφε όλα τα άλλα βάσει του ΦΕΚ υπέγραψε και αυτό.

Και αυτό το λέω ως ένα παράδειγμα του πόσο καλοί είστε στο να υποκρίνεστε ότι σας νοιάζει η αλήθεια, ενώ σας νοιάζει μόνο το συμφέρον σας.

Μου είπατε να μην κοιτάω το διαδίκτυο και διάφορα περίεργα για τις εκλογές στην Ένωση Δικαστών. Την ανακοίνωση σας τη διάβασα. Μα, εγώ διαβάζω και άλλο δημοσίευμα: «Επεισοδιακή δίκη στον Βόλο. Η κ. Κωνσταντοπούλου μήνυσε την Πρόεδρο του Δικαστηρίου». Κι αυτό ψευδές είναι; Δεν κάνατε μήνυση στην Πρόεδρο; Εδώ μιλάμε για μία δικηγόρο που μπαίνει σε ένα δικαστήριο, μηνύει την Πρόεδρο, ζητά να συλληφθεί ο εισαγγελέας και δεν ξέρω κι εγώ τι άλλα κάνατε και το θεωρείτε και φυσιολογική συμπεριφορά, για την οποία πρέπει να σας λέμε και μπράβο!

Δεν θέλω να πω πώς χαρακτηρίζεται μια τέτοιου τύπου συμπεριφορά. Θέλω να το αφήσω στην κρίση της επιστήμης, της ανάλογης επιστήμης που κρίνει τέτοιου τύπου συμπεριφορές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ποια είναι αυτή;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Αυτή που καταλαβαίνει ο καθένας μας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και οι ναζί αυτά λέγανε!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ.

Κύριε Υπουργέ, ολοκληρώστε και σεβαστείτε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Έρχομαι, λοιπόν, τώρα στο τελευταίο.

Κυρία Πρόεδρε της Πλεύσης Ελευθερίας, μην μπερδεύετε τον ίσκιο σας με το μπόι σας. Τον Αύγουστο του 2015 είχε πράγματι προηγηθεί το δημοψήφισμα, αλλά τον Σεπτέμβριο του 2015 έγιναν εθνικές εκλογές και ο ελληνικός λαός, κυρία Κωνσταντοπούλου, ψήφισε τα κόμματα που ψηφίσαμε εκείνη τη μέρα το μνημόνιο, αν θυμάμαι καλά, σε ένα ποσοστό περίπου 80% αθροιστικά. Εσάς δεν σας έβαλε καν στη Βουλή.

Αν πιστεύετε εσείς ότι εκφράζατε με τόσο γνήσιο συναίσθημα και μόνοι σας το 61,3% του δημοψηφίσματος, σε δύο μήνες αυτό το ηρωικό 61,3% δεν αναγνώρισε την ειλικρινή, μοναδική και αυθεντική υπεράσπισή σας και σας έστειλαν να δικηγορείτε στα δικαστήρια και να μηνύετε τους δικαστές για να κερδίσετε μια υπόθεση;

Άρα, λοιπόν, μη διεκδικείτε για τον εαυτό σας ρόλο που δεν σας αξίζει και δεν σας τον έδωσε ο λαός. Ο λαός επιβράβευσε σε διαδοχικές εκλογικές αναμετρήσεις έκτοτε τη Νέα Δημοκρατία. Και εφόσον σέβεστε τους ψηφοφόρους, προφανώς σέβεστε και την ετυμηγορία τους και αντιλαμβάνεστε ότι οι πολιτικές πράξεις που έλαβε η Νέα Δημοκρατία είναι πολιτικές πράξεις οι οποίες, κυρία Κωνσταντοπούλου, είχαν την έγκριση και την επιβράβευση του ελληνικού λαού σε διαδοχικές εκλογικές αναμετρήσεις. Άρα, παρακαλώ πολύ, μην υποδύεστε και μην καπηλεύεστε έναν ρόλο που δεν σας ανήκει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σεβαστείτε και τη Βουλή και τους Βουλευτές, σας παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Επειδή μιλήσατε για το αν έχω εγώ ή διάφοροι συνάδελφοι μου το τεκμήριο της αθωότητας κι επειδή εγώ έχω σπουδάσει Ιστορία και Αρχαιολογία και εσείς Νομική, φαίνεται ότι μάλλον τα νομικά τα ξέρω καλύτερα από εσάς.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Τεκμήριο αθωότητας έχουν όλοι οι κατηγορούμενοι. Εγώ δεν είμαι κατηγορούμενος για τίποτα, ούτε οι συνάδελφοι που αναφέρατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έτσι αισθάνεσθε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Όσοι δεν έχουν κατηγορία δεν έχουν τεκμήριο αθωότητας, είναι αθώοι. Αλλά εσείς κάνετε μονίμως στο ίδιο πράγμα που κάνατε και πριν εναντίον μου.

Έχω πει εγώ ποτέ ότι γνωρίζαμε ότι τα τρένα είναι επικίνδυνα και επίτηδες δεν το λέγαμε στον κόσμο για να μην μπαίνουν στα τρένα, όπως διαρκώς επαναλαμβάνετε αυτό το ψέμα; Ουδέποτε! Το σχετικό βίντεο από την εκπομπή του «BLUESKY» είναι στη διάθεσή σας. Σε ερώτηση του δημοσιογράφου κ. Στούμπου «Γιατί ο κ. Καραμανλής στη Βουλή δεν ανέφερε τις καταγγελίες των συνδικαλιστών;» είπα: «Δεν έχω την παραμικρή ιδέα. Μπορεί να θεώρησε ότι αν αναφερόταν σε αυτά, στις καταγγελίες συνδικαλιστών, θα φοβόταν ο κόσμος να μπαίνει στα τρένα».

Είναι προφανές, δεν υπάρχει κανένας Υπουργός -πόσω μάλλον εγώ- που θα ξέρει ότι ένα τρένο ή οτιδήποτε άλλο είναι επικίνδυνο και θα βάλει την υπογραφή του για να μπει κόσμος μέσα.

Όλο αυτό που είπατε είναι άλλο ένα χυδαίο ψέμα στη σειρά των χυδαίων ψεμάτων που κάνετε όλο αυτό το χρονικό διάστημα για να καπηλευθείτε τον γνήσιο πόνο των γονέων που έχασαν τα παιδιά τους και τον γνήσιο πόνο του ελληνικού λαού στην ανάμνηση αυτού του τραγικού δυστυχήματος.

Όλα αυτά είναι γνήσια. Εσείς δεν είστε γνήσια! Γιατί εσείς τα γνήσια, δεν θα χρησιμοποιούσατε εναντίον μου ένα εις γνώση σας ψέμα μόνο και μόνο για να κινητοποιήσετε το κοινό περί δικαίου αίσθημα. Τα ψέματα τα χρησιμοποιείτε περί υπογραφών Τσακίρη, περί του τι έχω πει εγώ, περί του μπαζώματος και όλα τα άλλα, για έναν και μοναδικό λόγο: Για να υπηρετήσετε το πολιτικό και υλικό σας συμφέρον!

Αυτή είναι, λοιπόν, η διαφορά μας! Δεν μιλάτε για την αλήθεια. Δεν μιλάτε για τους νεκρούς. Δεν μιλάτε για το δυστύχημα. Μιλάτε για το συμφέρον σας! Κάθε φορά που το κάνετε, μιλάτε μόνο για το συμφέρον σας! Και αυτό, ευτυχώς, ο ελληνικός λαός…

Μη μιλάτε στο τηλέφωνο, παρακαλώ πολύ!

Παρακαλώ πολύ, να μη μιλάει στο τηλέφωνο, κύριε Πρόεδρε. Να την ψέξετε! Μιλάει στο τηλέφωνο, απαράδεκτο!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μπορείτε να ολοκληρώσετε; Ολοκληρώστε, παρακαλώ. Μιλάτε επτά λεπτά, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Το έκανα, διότι προηγουμένως, ο θαλαμοφύλακας της Αιθούσης…

Γιατί το όνειρό της δεν ήταν να γίνει Πρόεδρος κόμματος, ούτε δικηγόρος. Το όνειρό της ήταν να γίνει θαλαμοφύλακας σε στρατόπεδο και κάθε φορά μετράει ποιοι είναι παρόντες ή απουσιολόγος σε τάξη, αλλά μπορεί να σας αδικήσω. Ο θαλαμοφύλακας, λοιπόν, προηγουμένως μου έκανε και παρατήρηση για το κινητό.

Είδατε, όμως, κυρία Ζωή Κωνσταντοπούλου, πώς τα φέρνει η ζωή;

Ξαναλέω, λοιπόν, οι περισσότεροι πράγματι λογικοί άνθρωποι σας αποφεύγουν. Εγώ σε μία διαστροφική πλευρά του χαρακτήρα μου απολαμβάνω να σας συναντώ, γιατί θέλω να ξεσκεπάζω την υποκρισία και το ψέμα σας. Όποτε μιλάτε για τα Τέμπη, μιλάτε για το συμφέρον σας. Δεν πονάτε, ούτε πονέσατε ποτέ για κανένα παιδί.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κυρία Πρόεδρε, δεν έχετε τον λόγο. Σας παρακαλώ, όχι! Έχετε εξαντλήσει κάθε περιθώριο. Θέλω να το καταλάβετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, επί προσωπικού θέλω τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Δεν γίνεται, κυρία Πρόεδρε. Δεν έχετε τον λόγο. Έχετε εξαντλήσει όλα τα περιθώρια. Σας παρακάλεσα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μίλησε επτά λεπτά, δώστε μου ένα λεπτό εμένα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μιλήσατε τριάντα πέντε λεπτά, δεν είπα τίποτα. Μιλήσατε δεκαπέντε λεπτά μετά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για ένα λεπτό μόνο, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Μόνο για ένα λεπτό, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργιάδη, σας έχω μια συμβουλή. Μην κρίνετε εξ ιδίων τα αλλότρια. Υπάρχουμε κάποιοι άνθρωποι που αγωνιζόμαστε. Και προσωπικά, επειδή μου κάνατε τη χάρη να αναφερθείτε στη δικηγορική μου δράση, η δικηγορική μου δράση, κύριε Γεωργιάδη, είναι διάσπαρτη και διάστικτη από υπεράσπιση πολιτών, κινημάτων, ανθρώπων σε ανάγκη, δανειοληπτών, ανθρώπων που τους παίρνετε τα σπίτια, αφιλοκερδώς. Όπως αφιλοκερδώς βρίσκομαι δίπλα στις οικογένειες των Τεμπών και εκείνες που τις εκπροσωπώ ως δικηγόρος και εκείνες που δεν τις εκπροσωπώ, αλλά είμαι δίπλα τους.

Στη ζωή μου ολόκληρη -αυτό είναι ίσως που δεν μπορείτε να το χωνέψετε- ουδέποτε κινήθηκα με βάση το κέρδος, με βάση ανταλλάγματα, με βάση άλλα συμφέροντα, παρά μόνον το κοινωνικό συμφέρον και το συμφέρον των ανθρώπων που μαστίζονται από την αδικία και από τις δικές σας πολιτικές.

Κάθε φορά που θα αμφισβητείτε ότι στα Τέμπη διαπράχθηκε έγκλημα, κάθε φορά θα με βρίσκετε απέναντι. Κάθε φορά που θα προσπαθείτε να "ψυχιατρικοποιήσετε" το πόσο σας ενοχλώ, με αχαρακτήριστες εκφράσεις σαν αυτές που υιοθετήσατε πριν από λίγο, ότι είναι άλλης επιστήμης…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Δεν είπα κάτι. Αυτά τα λέτε εσείς, όχι εγώ.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, ολοκληρώστε. Ένα λεπτό είπατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Κάθε φορά που θα το κάνετε αυτό, κάθε φορά που θα λέτε ότι έχετε κάποια διαστροφή και ενώ όλοι με αποφεύγουν εσείς έρχεστε και θέλετε να αντιπαρατίθεστε, κάθε φορά θα είμαι εδώ για να σας απαντώ. Διότι, εγώ λογοδοτώ στους πολίτες και ανάμεσα στους πολίτες βρίσκομαι καθημερινά και ως δικηγόρος που μάχομαι και μάχομαι απέναντι και σε εξουσίες δικαστικές, όταν εκείνες παραβιάζουν το Σύνταγμα και τη νομιμότητα. Μάχομαι απέναντι σε κάθε είδους εξουσία, κυρίως τις αλαζονικές εκείνες εξουσίες που νομίζουν ότι μπορούν να τυλίξουν σε μια κόλλα χαρτί τους πολίτες και το δίκαιο.

Αυτά, λοιπόν, τα οποία είπατε, όλα σας τα επιστρέφω. Και, βεβαίως, μιας και είπατε ότι θα μετρηθούμε στις 9 Ιουνίου, βεβαίως, κύριε Γεωργιάδη, θα μετρηθούν και θα καταμετρηθούν οι ψήφοι των Ελλήνων και των Ελληνίδων πολιτών. Σταματήστε να κομπάζετε και να τους προκαλείτε.

Είναι ήδη έξαλλοι με το πόσο κομπάζετε για το 41%. Και κάθε φορά που το κάνετε, κάθε φορά θα πέφτουν τα ποσοστά σας. Αυτό σας το εγγυώμαι.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τον λόγο έχει η κ. Ζωή Ράπτη, Κοινοβουλευτική Εκπρόσωπος της Νέας Δημοκρατίας.

**ΖΩΗ ΡΑΠΤΗ:** Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι, εγώ λέω για αλλαγή να παραμείνω στο θέμα και να τηρήσω τον Κανονισμό που στο άρθρο 66 ζητά να μην απομακρυνόμαστε από το θέμα. Επιβάλλει στον Πρόεδρο να ανακαλεί όσους απομακρύνονται από το θέμα και βεβαίως εάν επιδεικνύουν και ανάρμοστη συμπεριφορά να τους ανακαλεί στην τάξη.

Μένοντας, λοιπόν, στο νομοσχέδιο, το οποίο συζητάμε σήμερα, αφ’ ενός να υπογραμμίσω ότι προστατεύει τον καταναλωτή, γιατί εξασφαλίζει την αληθινή πληροφόρηση ακριβώς μέσω της αναγραφής της προγενέστερης τιμής που πωλούνταν το προϊόν πριν από την έκπτωση, ούτως ώστε ο καταναλωτής να μπορέσει επιτέλους να συγκρίνει τις τιμές. Ενισχύει την προστασία του καταναλωτή από τις πλασματικές ανακοινώσεις σχετικά με τη μείωση τιμών, λαμβάνοντας υπ’ όψιν για τη σύγκριση των τιμών την τελευταία μειωμένη τιμή για τριάντα μέρες, αυξάνοντας δε συγχρόνως από τριάντα σε εξήντα μέρες το διάστημα ανακοίνωσης αυτών των μειωμένων τιμών και συμβάλλει στην εξάλειψη της παραπλάνησης των καταναλωτών με την ενίσχυση ακριβώς του μηχανισμού ελέγχου που απαιτείται, αλλά και τη δημοσίευση των αποφάσεων επιβολής κυρώσεων ακριβώς στο πλαίσιο της εποπτείας της αγοράς των βιομηχανικών προϊόντων.

Και αυτή η ευρεία διαδικτυακή δημοσιότητα που επιδιώκεται αφ’ ενός ενισχύει τη δυνατότητα των πολιτών να απολαμβάνουν το δικαίωμά τους στην πληροφόρηση, ακριβώς για μη ασφαλή βιομηχανικά προϊόντα και διασφαλίζει στο μέγιστο τη διαφάνεια της διαδικασίας επιβολής όλων αυτών των διοικητικών μέτρων, που απαιτούνται εκ μέρους της αρμόδιας αρχής.

Όμως, επίσης, το νομοσχέδιο μεριμνά και για την αποκατάσταση των επιχειρήσεων που επλήγησαν από φυσικές καταστροφές με τη διασφάλιση του αφορολόγητου ανεκχώρητου και ακατάσχετου εκείνων των κρατικών ενισχύσεων προς τις πληγείσες επιχειρήσεις που έχουν δοθεί μετά τη σφοδρή κακοκαιρία «Ντάνιελ» στην Περιφέρεια Θεσσαλίας, αλλά και τις επιχειρήσεις του κλάδου γούνας που έχουν πληγεί από την επίθεση της Ρωσίας κατά της Ουκρανίας αλλά και τις διεθνείς κυρώσεις που επιβλήθηκαν προκειμένου ακριβώς να διασφαλιστεί εκείνη η επαρκής ρευστότητα που απαιτείται, αλλά και να διατηρηθεί η συνέχεια της οικονομικής δραστηριότητας των επιχειρήσεων μετά τις φυσικές καταστροφές και τις συνέπειες του πολέμου.

Η υλοποίηση του θεσπισμένου πλαισίου της κρατικής αρωγής προς τις επιχειρήσεις, τους αγρότες μας και τα νοικοκυριά, έχει καταβάλει μέχρι σήμερα πάνω από 220 εκατομμύρια ευρώ σε δικαιούχους από τις πλημμύρες του 2023. Και είναι, λοιπόν, απαραίτητο αυτές οι ενισχύσεις να είναι αφορολόγητες και ακατάσχετες.

Περαιτέρω είναι σημαντικές οι ρυθμίσεις της χορήγησης της δυνατότητας στους περιφερειακούς ραδιοφωνικούς σταθμούς να δηλώσουν δευτερεύουσες θέσεις εκπομπής της ίδιας συχνότητας αλλά και της κατ’ εξαίρεση χορήγησης δυνατότητας σε ραδιοφωνικούς σταθμούς που εκπέμπουν σε παραμεθόριες περιοχές να αιτηθούν τη χρήση δεύτερης συχνότητας εκπομπής πέραν της κύριας στην οποία ήδη εκπέμπουν.

Όλοι νομίζω έχουμε διαπιστώσει, περνώντας από παραμεθόριες περιοχές πόσο υπάρχουν παρεμβολές στα σήματα των ελληνικών ραδιοφωνικών σταθμών. Και, βεβαίως, είναι πολύ σημαντικό για την πληροφόρηση των Ελλήνων για την κάλυψη των περιοχών που αφορά σε αυτές από ελληνικές ραδιοφωνικές εκπομπές έναντι των εκπομπών των αλλοδαπών σταθμών, αλλά και για την ενίσχυση της θέσης των ραδιοφωνικών σταθμών της παραμεθορίου να υποστηρίξουμε αυτές τις διατάξεις.

Κυρίες και κύριοι Βουλευτές, ακούσαμε από τον ΣΥΡΙΖΑ ο οποίος πλέον πορεύεται προς τις εκλογές με όπλο το γνωστό του γνώριμο λαϊκισμό να συνδυάζει το life style με τις πρόχειρες και ακοστολόγητες προτάσεις, που όλοι ξέρουμε ότι αν εφαρμόζονταν θα μας ξαναγυρνούσαν στις πιο σκληρές εποχές των μνημονίων. Και το λέω γιατί ο ΣΥΡΙΖΑ κατέθεσε στις 16 Μαΐου μια πρόταση στη Βουλή με διάφορες πολύ ευνοϊκές φορολογικές διατάξεις, ενώ χθες ο κ. Κασσελάκης υποσχέθηκε επαναφορά του δέκατου τρίτου και δέκατου τέταρτου μισθού στους δημοσίους υπαλλήλους.

Για να δούμε, όμως, πόσο στοιχίζουν όλα αυτά τα ωραία που τάζουν. Θα πρέπει βεβαίως να μας πουν πού θα τα βρουν, ποιους φόρους θα επιβάλλουν ή ποια επιδόματα θα κόψουν. Αν δεν κάνουν τίποτε από αυτά τα δύο, θα πρέπει να ομολογήσουν ότι αυτή η πρόταση αυτόματα οδηγεί την Ελλάδα στη χρεοκοπία. Όμως όλοι ξέρουμε, κυρίες και κύριοι συνάδελφοι, ότι η χώρα έχει πληρώσει πάρα πολύ ακριβά το λαϊκισμό και δεν πρέπει να δώσουμε ευκαιρία σε κάποιους να πιστεύουν πάλι ότι υπάρχουν μαγικές λύσεις. Ακόμη και αν υπάρχουν μέτρα που έχουμε καθυστερήσει και πολλά άλλα που πρέπει να πάρουμε, δεν θέλει κανείς μας να ζήσει πάλι τις εποχές του 2015 όπου παραλίγο να χρεοκοπήσουμε οριστικά.

Και ναι ήμασταν εμείς που ψηφίσαμε και το τρίτο μνημόνιο, στο οποίο μας έφερε ο ΣΥΡΙΖΑ και αναγκαστήκαμε να το ψηφίσουμε ακριβώς για να διασώσουμε τη χώρα και σήμερα πράγματι να κυκλοφορούμε με ευρώ στην τσέπη και όχι με νομίσματα άλλων τριτοκοσμικών χωρών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάποιοι δεν έχουν στην τσέπη τίποτα.

**ΖΩΗ ΡΑΠΤΗ:** Η Νέα Δημοκρατία ήταν και θα παραμείνει, λοιπόν, ένα κόμμα που θα εγγυάται στους Έλληνες την προσήλωση στη σταθερότητα και τη δημοσιονομική σοβαρότητα ακριβώς για να μην ξαναβάλουμε τη χώρα σε περιπέτειες.

Κυρίες και κύριοι Βουλευτές, το σημερινό νομοσχέδιο θεσπίζει επιπλέον μέτρα για τη μάχη ενάντια στην ακρίβεια αλλά και συμπληρώνει όσα έχουν ληφθεί μέχρι σήμερα. Το καλάθι του νοικοκυριού, το οποίο ψέξατε, είναι όμως αυτό που δίνει τη δυνατότητα επιλογής της φθηνότερης λύσης για τον καταναλωτή σε συγκεκριμένες κατηγορίες και με συγκεκριμένα προϊόντα, η ψηφιακή πλατφόρμα «e-Καταναλωτής» μέσω της οποίας ο καταναλωτής κάνει άμεσα σύγκριση τιμών προϊόντων για να εξεύρει την καλύτερη τιμή, η μείωση των εκπτώσεων των προμηθευτών προς τα σουπερμάρκετ για τη μεταφορά του οφέλους στον καταναλωτή και βεβαίως η θέσπιση της ανώτατης τιμής στο βρεφικό γάλα είναι μερικά από τα μέτρα τα οποία πήραμε προκειμένου να πατάξουμε την αισχροκέρδεια.

Αλλά και τα δημοσιευμένα στοιχεία αν τα δει κανείς με προσοχή από πρόσφατη έρευνα της EUROSTAT με τίτλο: «Σύγκριση τιμών Ελλάδα και Ευρωπαϊκή Ένωση των είκοσι επτά για το διάστημα Ιούλιος του 2019 έως Απρίλιος του 2024» δείχνουν ότι ο πληθωρισμός για την περίοδο 2019 έως 2023 στην Ελλάδα έχει αυξηθεί λιγότερο, δηλαδή κατά 15,5% σε αντίθεση με την Ευρωπαϊκή Ένωση των 27 όπου ο πληθωρισμός εκεί αυξήθηκε κατά 23%.

Συνεπώς ως προς το συνολικό δείκτη πληθωρισμού έχουμε επιτύχει μια καλύτερη επίδοση ως χώρα. Σύμφωνα με τα ίδια στοιχεία της EUROSTAT είναι βέβαια σημαντική η αύξηση στο καλάθι των τροφίμων. Όμως και αυτό αφορά ολόκληρη την Ευρώπη και όχι μόνο την Ελλάδα, πράγμα που αποδεικνύει πέραν πάσης αμφιβολίας ότι το πρόβλημα είναι πανευρωπαϊκό.

Από την ίδια επίσης έρευνα προκύπτει ότι οι δαπάνες στέγασης στην Ελλάδα βρίσκονται χαμηλότερα σε ποσοστό αύξησης έναντι της αύξησης της δαπάνης στέγασης στην Ευρωπαϊκή Ένωση, που ανέρχονται στο 30%. Εδώ είμαστε στο 14%. Στις δε δαπάνες για ηλεκτρισμό -επειδή ακούστηκε στην Αίθουσα- φυσικό αέριο και καύσιμα, ο μέσος όρος αύξησης στην Ευρωπαϊκή Ένωση αυτά τα τέσσερα χρόνια ήταν 51%, ενώ στη χώρα μας είναι πολύ μικρότερη.

Μάχονται αυτά τη μείωση της ακρίβειας; Όχι, όμως δείχνουν την πραγματικότητα, δηλαδή, ότι η Ελλάδα προχωράει χάρη στην τριπλάσια ανάπτυξη της οικονομίας που έχουμε σημειώσει τα τελευταία χρόνια από την υπόλοιπη Ευρώπη και έχει καταφέρει να προβεί σε σημαντικές διορθωτικές κινήσεις. Έχουμε αυξήσει τον κατώτατο μισθό κατά 27,5%, από 650 ευρώ στα 830, και το μέσο μισθό κατά 20%, από τα 1258 το 2023 έναντι 1046 που είχαμε το 2019, ενώ δώσαμε για πρώτη φορά αυξήσεις, που δεν είχαν δοθεί εδώ και δεκατέσσερα χρόνια, τόσο σε δημοσίους υπαλλήλους αλλά και αυξήσεις στις συντάξεις μετά από δώδεκα χρόνια.

Το δε γεγονός ότι η Ελλάδα κατέκτησε την επενδυτική βαθμίδα μετά από δεκατρία χρόνια σύμφωνα και με τους πέντε οίκους που την αξιολόγησαν, πιστοποιεί ακριβώς τη δυνατότητά της για προσέλκυση επενδύσεων και ισχυροποίηση της οικονομίας. Τα δεδομένα αυτά μαζί με τα αυξανόμενα έσοδα που έχουμε κάθε χρόνο σε τομείς όπως ο τουρισμός, όπου μόνο πέρυσι οι εισπράξεις αυξήθηκαν κατά 15% φτάνοντας στα σχεδόν 20 δισεκατομμύρια, αλλά και τα έσοδα από τις εξαγωγές που επίσης έκλεισαν με τη δεύτερη καλύτερη επίδοση στην ιστορία τους, στα 49,5 δισεκατομμύρια, αποδεικνύουν τη δυνατότητα της οικονομίας να αναπτύσσεται με γοργούς ρυθμούς και βεβαίως τα έσοδα της χώρας να αυξάνονται. Οι δε προβλέψεις της Ευρωπαϊκής Επιτροπής για ανάπτυξη 2,2% της χώρας μας για το 2024 και 2,3% για το 2025 κάθε άλλο παρά δυσοίωνες είναι.

Συνεπώς μετά από μια συνετή δημοσιονομική διαχείριση -όπως είπε ο Πρωθυπουργός- θα είμαστε σε θέση στο τέλος της τετραετίας να αυξήσουμε τον κατώτατο μισθό στα 950 ευρώ και το μέσο μισθό στα 1.500 ευρώ.

Σε κάθε περίπτωση, ναι, γίνεται μια μεγάλη προσπάθεια και στα όργανα της Ευρωπαϊκής Επιτροπής από τον ίδιο τον Πρωθυπουργό ακριβώς για να ελεγχθούν οι τιμές πολλών καταναλωτικών προϊόντων πολυεθνικών εταιρειών των οποίων η τιμή είναι αδικαιολόγητα υψηλή σε κάποιες χώρες μεταξύ των οποίων και η Ελλάδα.

Με την πρόσφατη επιστολή του προς την Πρόεδρο της Ευρωπαϊκής Επιτροπής, όσο και αν τη στηλιτεύετε και την ειρωνεύεστε, η πραγματικότητα είναι ότι το ζήτημα αυτών των αδικαιολόγητα υψηλών τιμών θα αξιολογηθεί και θα ληφθούν σχετικά μέτρα, όπως είπε η Πρόεδρος της Ευρωπαϊκής Επιτροπής. Αυτό μας δείχνει και την ανάγκη συνεργασίας που πρέπει να έχουμε όλα τα ευρωπαϊκά κράτη στο πλαίσιο της ευρωπαϊκής ενιαίας αγοράς, ακριβώς για να προστατεύσουμε τους καταναλωτές και τα εισοδήματά τους.

Είναι δεδομένο ότι πρέπει για την αντιμετώπιση της ακρίβειας, αλλά και την προστασία του καταναλωτή να εμπεδώσουμε ως Ευρώπη και να ενισχύσουμε συγκεκριμένες αρχές, την αρχή της συλλογικότητας, που όλοι έχουμε ξεχάσει, της συμπεριληπτικότητας, της κοινωνικής συνοχής, αλλά και να δουλέψουμε από κοινού και επισταμένως με τα αρμόδια όργανα της Ευρωπαϊκής Ένωσης για τη βελτίωση του βιοτικού επιπέδου όλων των πολιτών.

Τέλος, σε ό,τι αφορά τους ελέγχους, είναι σημαντικοί και εξίσου αποτελεσματικοί οι έλεγχοι και είναι μέρος της ίδιας ολομέτωπης μάχης που έχουμε απέναντι στην αύξηση των τιμών πάρα πολλών προϊόντων. Συγκεκριμένα από το ίδιο το Υπουργείο έχουν διενεργηθεί πάνω από σαράντα πέντε χιλιάδες έλεγχοι και έχουν επιβληθεί πρόστιμα πάνω από 19 εκατομμύρια ευρώ τελευταίο εκ των οποίων ήταν το πρόστιμο 395.000 στην πολυεθνική η οποία ακούστηκε εδώ, στην Αίθουσα, «HENKEL ΕΛΛΑΣ», με ποσό διπλάσιο από το προσδοκώμενο όφελος από την εταιρεία για το σύνολο των προϊόντων όπου διαπιστώθηκε η παράβαση.

Είμαστε ναι, λοιπόν, αποφασισμένοι να συνεχίσουμε να αντιμετωπίζουμε ολομέτωπα το πρόβλημα της ακρίβειας με μέτρα άμεσης παρέμβασης που ήδη αποδίδουν την αποκλιμάκωση του πληθωρισμού, με διαρθρωτικές παρεμβάσεις για την ενίσχυση του ανταγωνισμού, με τη διαρκή ενδυνάμωση του ρυθμιστικού και ελεγκτικού πλαισίου και, βεβαίως, με τη διαρκή προσπάθεια για τη σημαντική ενίσχυση του πραγματικού διαθέσιμου εισοδήματος όλων των ελληνικών νοικοκυριών. Σε αυτή ακριβώς την κατεύθυνση κινείται αυτό το νομοσχέδιο που συζητάμε σήμερα, γι’ αυτό και σας καλώ να το υπερψηφίσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Τον λόγο έχει η κ. Αικατερίνη Σπυριδάκη, Βουλευτής του ΠΑΣΟΚ - ΚΙΝΑΛ.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, πέντε χρόνια τώρα οι πολίτες διαπιστώνουν την έλλειψη κυβερνητικής βούλησης για να αντιμετωπιστεί η ενεργειακή φτώχεια, η ακρίβεια, η αισχροκέρδεια και η θωράκιση της κοινωνικής συνοχής. Με επιστολή του στην κ. Φον ντερ Λάιεν ο Πρωθυπουργός ζητά τη συνδρομή της Κομισιόν για την αντιμετώπιση της ακρίβειας στην Ελλάδα και τον έλεγχο των πολυεθνικών εταιρειών.

Η Κυβέρνηση για να καλύψει τις ευθύνες της μας έχει πει πολλά, αλλά όχι ουσιαστικά. Πότε φταίει ο πόλεμος στην Ουκρανία, πότε ο εισαγόμενος πληθωρισμός, πότε η Επιτροπή Ανταγωνισμού, αλλά ακόμη και οι ταλαίπωροι καταναλωτές έφταιγαν, ποτέ όμως η ίδια η πολιτική της. Τώρα ήρθε η σειρά των πολυεθνικών και της Ευρωπαϊκής Ένωσης.

Όμως, αλήθεια, πώς ακριβώς θα παρέμβει η Κομισιόν; Δηλαδή παραδέχεται ο Πρωθυπουργός ότι είναι ανίκανη η Επιτροπή Ανταγωνισμού, η ΔΙΜΕΑ και φυσικά η Κυβέρνησή του να αντιμετωπίσει τα παιχνίδια των πολυεθνικών; Πρόκειται για μια ακόμα προεκλογική και επικοινωνιακή κίνηση που σκοπό έχει από τη μία να αποπροσανατολίσει από τα πραγματικά αίτια της ακρίβειας και τις κυβερνητικές ευθύνες και από την άλλη να συμβάλει στην προεκλογική εκστρατεία της κ. Φον ντερ Λάιεν και του Ευρωπαϊκού Λαϊκού Κόμματος.

Όμως να θυμίσουμε ότι απευθυνόμαστε στην κοινωνία, απευθυνόμαστε στους πολίτες που έχουν ανάγκη από ουσιαστικές πολιτικές παρεμβάσεις και όχι από επικοινωνιακά παιχνίδια. Η επιστολή του Πρωθυπουργού είναι όπως λέμε το πιο σύντομο πολιτικό ανέκδοτο γιατί το λεγόμενο κεφάλαιο χωρίς σύνορα δεν επιλέγει μόνο χώρες με χαμηλό κόστος εργασίας και φθηνό εργατικό δυναμικό για να επενδύσει. Προτιμά και χώρες που μέσα από την κατανομή κερδών και με όχημα τους ομίλους και τις θυγατρικές τού επιτρέπουν να αισχροκερδεί και να αποκρύπτει τεράστια κέρδη από τις φορολογικές αρχές στην έδρα του ομίλου, αλλά και στις χώρες που δραστηριοποιούνται οι επιχειρήσεις των ομίλων.

Αλήθεια, δεν το ήξερε αυτό ο κ. Μητσοτάκης ή κάνει ότι δεν το ξέρει; Η Κυβέρνηση δεν είναι αυτή που έπληξε τα εργασιακά δικαιώματα, που αποσάρθρωσε τις εργασιακές σχέσεις και μείωσε πολύ τους συντελεστές φορολόγησης των επιχειρήσεων, για να προσελκύσει επενδύσεις; Το Ευρωπαϊκό Λαϊκό Κόμμα, όπου ανήκει και η Νέα Δημοκρατία, αλλά και η κ. Φον ντερ Λάιεν, δεν είχε ανάλογη πολιτική στόχευση;

Σήμερα η χώρα μας κατατάσσεται, σύμφωνα με τον ΟΟΣΑ, στις χώρες με τα χαμηλότερα έσοδα από τη φορολόγηση των επιχειρήσεων, αλλά στις τελευταίες θέσεις για την αντιμετώπιση της ακρίβειας, τη μείωση των έμμεσων φόρων, τη μείωση του κόστους δανεισμού, την επίλυση των προβλημάτων υγείας και παιδείας, τη βελτίωση των υποδομών και πολλά άλλα, ενώ σε θέμα παραβιάσεων του κράτους δικαίου είμαστε δαχτυλοδεικτούμενοι και παράδειγμα προς αποφυγή.

Η Κυβέρνηση δεν είναι αυτή που αρνήθηκε κάθε πρότασή μας που θα βοηθούσε στον έλεγχο της ακρίβειας η οποία πλήττει τα νοικοκυριά και διαρρηγνύει την κοινωνική συνοχή; Αυτή δεν είναι που δεν δέχτηκε τη μείωση των συντελεστών έμμεσης φορολογίας στα βασικά αγαθά, που με κατάλληλους ελέγχους θα αντιμετώπιζε την ακρίβεια και τη συνεχιζόμενη οικονομική ασφυξία των οικογενειών; Αυτή δεν είναι που επέλεξε τον δρόμο της επιδοματικής πολιτικής, αφήνοντας τους εκλεκτούς της να συνεχίσουν την κερδοσκοπία; Αυτή δεν αποσάθρωσε τους ελεγκτικούς μηχανισμούς της αγοράς αρκούμενη σε κάποια πρόστιμα για τα μάτια του κόσμου πολύ χαμηλότερα των ποσών που εισέφεραν σε κάποιες εταιρείες οι εξωφρενικές ανατιμήσεις; Αυτή δεν άφησε ανεξέλεγκτη τη φοροδιαφυγή των ισχυρών και ασχολήθηκε με το φορολογικό κυνήγι των ελεύθερων επαγγελματιών και των μικρομεσαίων επιχειρήσεων;

Κυρίες και κύριοι συνάδελφοι, στα βενζινάδικα, στα σουπερμάρκετ, στις υπηρεσίες υγείας και παιδείας, η Ελλάδα αναστενάζει. Οδηγούμαστε σε μια οικονομία και σε μία κοινωνία με τα δύο τρίτα των πολιτών στο περιθώριο. Αν η επιστολή του κ. Μητσοτάκη προς την κ. Φον ντερ Λάιεν είναι το σύντομο πολιτικό ανέκδοτο, το συζητούμενο νομοσχέδιο συνιστά μια παρωδία. Ο ιδιαίτερα βαρύγδουπος τίτλος περί ενίσχυσης της προστασίας του καταναλωτή, της ανάπτυξης και της εύρυθμης λειτουργίας της αγοράς προκαλεί γέλια, αλλά ταυτόχρονα και κλάματα. Το νομοσχέδιο σχετικά με την προστασία του καταναλωτή εμπεριέχει μόνο τέσσερα σχετικά άρθρα. Τα υπόλοιπα άρθρα αναφέρονται σε άλλα θέματα. Είναι η πάγια κυβερνητική τακτική να έχετε ένα νομοσχέδιο με τελείως διαφορετικά θέματα, από την προστασία του καταναλωτή έως τα ραδιόφωνα, και να είναι πλέον ο γνωστός και απαράδεκτος τρόπος νομοθέτησης της Κυβέρνησης.

Είναι τόσο μικρής βαρύτητας τα θέματα και τόσο αδιάφορα αποτελεσματικές οι ρυθμίσεις του νομοσχεδίου που δεν καταγράφηκε κανένα ενδιαφέρον συμμετοχής κατά τη διαβούλευση. Υπάρχουν όμως κάποια σημεία που δεν είναι απλά αδιάφορα. Υπάρχουν κάποια σημεία που είναι προβληματικά. Το πρώτο αφορά την καθιέρωση διαδικασίας συνέντευξης για την επιλογή εισηγητών στην Επιτροπή Ανταγωνισμού.

Γνωρίζουμε όλοι ότι το εργαλείο της συνέντευξης χρησιμοποιείται και κυρίως από την Κυβέρνηση της Νέας Δημοκρατίας για να παραβιάζεται η αξιοκρατία και να επιλέγονται στο δημόσιο τα δικά της παιδιά. Είναι γνωστό το έλλειμμα εμπιστοσύνης στην πολιτική ηθική της Κυβέρνησης. Προφανώς η Επιτροπή Ανταγωνισμού έχει δυσαρεστήσει την Κυβέρνηση και γίνεται προσπάθεια ελέγχου της. Άλλη μια παρέμβαση σε μία ανεξάρτητη αρχή από μία κυβέρνηση που έχει αλλεργία στις ανεξάρτητες αρχές. Η μόνη εγγύηση για αξιοκρατία και διαφάνεια θα ήταν η συνέντευξη να διενεργείται από μια διακοινοβουλευτική επιτροπή.

Τα προβλεπόμενα σχετικά με το μητρώο καταναλωτικών οργανώσεων και ιδιαίτερα η αναφορά περί κρίσης του ουσιαστικού έργου αυτών γεννά ερωτήματα για τους πραγματικά επιδιωκόμενους σκοπούς. Ποιος θα κρίνει και με ποια κριτήρια; Η Κυβέρνηση χρειάστηκε πέντε χρόνια για να νομοθετήσει τη δημιουργία ενός μητρώου καταναλωτών, ώστε να δημιουργηθεί ένας πυρήνας καταναλωτικού κινήματος στην Ελλάδα.

Το 2022 καταθέσαμε πρόταση νόμου για τη σύσταση της ενιαίας αρχής προστασίας καταναλωτή, γιατί χρειαζόμαστε ένα ισχυρό, ανεξάρτητο και ακηδεμόνευτο καταναλωτικό κίνημα, όμως η Κυβέρνηση αδιαφόρησε.

Έρχομαι στις ρυθμίσεις που αναφέρονται στις εκπτώσεις οι οποίες πράγματι, αν είναι πραγματικές και λειτουργήσουν με αυθεντικό τρόπο, μπορούν να αποτελέσουν ανάχωμα στην ακρίβεια, ενώ η πρόβλεψη σε κάθε ανακοίνωση μείωσης της τιμής να υποδεικνύεται η προγενέστερη τιμή που είναι η χαμηλότερη τιμή του προϊόντος κατά τη διάρκεια χρονικού διαστήματος τριάντα ημερών ενώ δεν ισχύει στην περίπτωση που η τιμή του προϊόντος μειώνεται προοδευτικά κατά τη διάρκεια των εξήντα ημερών αφήνει ορθάνοιχτο παράθυρο παρά την Ευρωπαϊκή Οδηγία για εξαίρεση της χαμηλότερης τιμής.

Επιπλέον, αν όντως επιδιώκετε τη ρύθμιση της ακρίβειας, είναι λάθος στην πρώτη παράβαση να προβλέπεται απλά σύσταση και μόνο σε περίπτωση υποτροπής να επιβάλλεται πρόστιμο. Είναι απαράδεκτο να καταργούνται διατάξεις που επιβάλλουν κυρώσεις σε αυτούς που παραπλανούν τον καταναλωτή. Και τέλος η ρύθμιση που επιτρέπει στον εργολάβο ενός έργου να επιλέγει ο ίδιος τον επόπτη του έργου είναι εξοργιστική.

Κυρίες και κύριοι συνάδελφοι, το παρόν νομοσχέδιο είναι ένα νομοσχέδιο χαμηλής πτήσης και φτωχών προσδοκιών. Δεν λύνει καθόλου το σοβαρό θέμα της ανάπτυξης και σε καμμία περίπτωση δεν αντιμετωπίζει την ακρίβεια. Θα συνεχιστούν και μετά από αυτό το νομοσχέδιο οι στρεβλώσεις ολιγοπωλίων και καρτέλ στην ελληνική αγορά, στις τράπεζες, τα τρόφιμα, τα καύσιμα, την ενέργεια, τις τηλεπικοινωνίες, που αποτελούν και τη βασική αιτία της ακρίβειας. Οι πολίτες θα συνεχίσουν και μετά από αυτό το νομοσχέδιο να δίνουν μόνοι τη μάχη με την ανεξέλεγκτη ακρίβεια χωρίς την ύπαρξη ενός αναπτυξιακού σχεδίου για μία βιώσιμη και κοινωνικά δίκαιη ανάπτυξη.

Οι πολίτες, όμως, δεν αυταπατώνται, γνωρίζουν ότι τα προβλήματά τους δεν θα τα λύσουν ο κ. Μητσοτάκης, ούτε η κ. Φον ντερ Λάιεν, ούτε η Νέα Δημοκρατία ούτε το Ευρωπαϊκό Λαϊκό Κόμμα ούτε οι συντηρητικές και νεοφιλελεύθερες πολιτικές, γιατί αν μπορούσαν και αν ήθελαν, θα το είχαν ήδη κάνει. Θα τα λύσει η συμμετοχή τους, ο καθημερινός τους αγώνας, η ψήφος τους, η συμπόρευσή τους με τις σύγχρονες ευρωπαϊκές, προοδευτικές και σοσιαλδημοκρατικές δυνάμεις στην Ευρώπη, που στη χώρα μας εκφράζονται μέσα και έξω από τη Βουλή από τη δημοκρατική παράταξη του ΠΑΣΟΚ. Αυτό κάναμε, αυτό κάνουμε και αυτό θα συνεχίσουμε να κάνουμε με επίκεντρο πάντα τον πολίτη, με επίκεντρο τον άνθρωπο και με στόχο μία κοινωνία όπου οι πελατειακές σχέσεις και οι ανισότητες δεν θα έχουν χώρο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Θα συνεχίσουμε ως εξής: Πρώτα θα κάνω μία ανακοίνωση στο Σώμα, μετά ο Υπουργός κ. Σκρέκας θα καταθέσει νομοτεχνικές βελτιώσεις. Θα ακολουθήσει η κ. Τζάκρη για την ομιλία της, μετά ο Υπουργός κ. Καιρίδης θα μιλήσει για την τροπολογία του. Στη συνέχεια, ο κ. Δελβερούδης, Κοινοβουλευτικός Εκπρόσωπος της Νίκης και μετά η κ. Καλλιόπη Βέττα.

Ξεκινάω με την ανακοίνωση προς το Σώμα. Ο Πρόεδρος της Κοινοβουλευτικής Ομάδας των Σπαρτιατών και οι Βουλευτές του κόμματός του κατέθεσαν σήμερα, 23-5-2024, τις εξής προτάσεις νόμων: Πρώτον, «Τροποποίηση των διατάξεων που ρυθμίζουν την ιδιότητα των ατόμων ως ανέργων και αυτών που διέπουν την παροχή τακτικής επιδότησης της ανεργίας» και, δεύτερον, «Καταπολέμηση του οργανικού και λειτουργικού αναλφαβητισμού της Ελλάδας».

Παραπέμπονται στις αρμόδιες Διαρκείς Επιτροπές.

Τον λόγο τώρα έχει ο Υπουργός κ. Σκρέκας για την κατάθεση νομοτεχνικών βελτιώσεων.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Καταθέτω νομοτεχνικές βελτιώσεις προς ενημέρωση των Βουλευτών.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 334,335)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει η κ. Θεοδώρα Τζάκρη, Βουλευτής του ΣΥΡΙΖΑ.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, για μια ακόμη φορά και μόλις μία μέρα πριν συρθεί η Κυβέρνηση εδώ στην Ολομέλεια για την προ ημερησίας σε επίπεδο Αρχηγών συζήτηση για το θέμα της ακρίβειας, έρχεστε με ένα νομοσχέδιο που δεν έχει ούτε αρχή ούτε μέση ούτε τέλος, για να δημιουργήσετε έναν ευτελή αντιπερισπασμό, προκειμένου να προκαλέσετε την εντύπωση ότι δήθεν ενδιαφέρεστε για την προστασία του καταναλωτή. Και χρησιμοποίησα τον όρο ότι συρθήκατε, γιατί εμείς ως υπεύθυνη Αξιωματική Αντιπολίτευση έχουμε καταθέσει ολοκληρωμένη πρόταση νόμου, διαρθρωμένη σε μέτρα και πλήρως κοστολογημένη. Και μάλιστα, μας έλεγαν ο κ. Θεοχάρης και ο κ. Πετραλιάς σε αυτήν εδώ την Αίθουσα ότι η πρόταση νόμου μας για την ακρίβεια κοστίζει 40 δισεκατομμύρια ευρώ.

Και ήρθε σήμερα, κύριε Υπουργέ, η έκθεση του Γενικού Λογιστηρίου του Κράτους που προσδιορίζει την πρότασή μας για την αντιμετώπιση της ακρίβειας στα 5,8 δισεκατομμύρια ευρώ κατ’ έτος, ποσό το οποίο, βεβαίως, καλύπτεται από τη φορολόγηση των υπερκερδών και από το υπερπλεόνασμα. Να σας πω μόνο ότι για 2,6 δισεκατομμύρια ευρώ ερευνά η Ευρωπαία Εισαγγελέας τρεις μόνο απευθείας αναθέσεις -τρεις μόνο απευθείας αναθέσεις!- από το Ταμείο Ανάκαμψης σε εταιρείες πληροφορικής, αλλά ο ελληνικός λαός δεν αξίζει 5,8 δισεκατομμύρια ευρώ για να σωθεί από το μεγαλύτερο πρόβλημα που τον ταλανίζει σήμερα, την ακρίβεια.

Αν είχατε το πολιτικό θάρρος, θα μπορούσαμε να συνομολογήσουμε και να ψηφίσουμε από κοινού μέτρα πάταξης της κερδοσκοπίας και μείωσης της ακρίβειας ως και 30% και 40% τον επόμενο χρόνο, αλλά και μέτρα ρύθμισης και υγιούς λειτουργίας της αγοράς με μόνιμο χαρακτήρα, προκειμένου να αποφύγουμε την επανάληψη αυτών των φαινομένων κερδοσκοπίας τον επόμενο χρόνο.

Αντ’ αυτού, έρχεστε με ένα νομοσχέδιο με τον τίτλο «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς», που το περιεχόμενό του δεν έχει καμμία σχέση με την προστασία του καταναλωτή. Διότι αυτό είναι τελικά το ζητούμενο, κάτι που είναι πάρα πολύ αδιάφορο για εσάς, αν κρίνει κάποιος και από τα δεκατέσσερα μόλις σχόλια της διαβούλευσης. Είναι ένα ανούσιο νομοσχέδιο, κολάζ επικοινωνισμών, «καταναλωτής, επενδύσεις, «Ντάνιελ», καιρικά φαινόμενα, ραδιόφωνα», όλα μαζί σε μια παρέλαση ομολογίας αποτυχίας των κυβερνητικών χειρισμών στο θέμα της αντιμετώπισης της ακρίβειας.

Γίνονται μικροπαρεμβάσεις και μικροδιευθετήσεις που σε καμμία των περιπτώσεων δεν μπορούν να αντιμετωπίσουν το τσουνάμι της ακρίβειας που βιώνουν τα τελευταία τρία χρόνια οι Έλληνες πολίτες παντού, στα σουπερμάρκετ, στην ενέργεια, στα καύσιμα, στην κινητή τηλεφωνία, στις τράπεζες. Καμμία ουσιαστική παρέμβαση στην ακρίβεια που κατατρώει τα εισοδήματα των πολιτών.

Το εκρηκτικό μείγμα της ακρίβειας που παρατηρείται το τελευταίο χρονικό διάστημα στη χώρα με τις τιμές των τροφίμων και των καυσίμων να καλπάζουν έχει κυριολεκτικά γονατίσει τα νοικοκυριά, κάτι που οφείλεται στον πληθωρισμό της απληστίας. Πρώτοι είμαστε πανευρωπαϊκά στον πληθωρισμό της απληστίας, πρώτοι είμαστε σε σχέση με τα εισοδήματα, αλλά και σε απόλυτους αριθμούς στις τιμές στο ράφι και τελικά, αν προσθέσουμε και τις υπόλοιπες παραμέτρους του ανεξέλεγκτου κόστους ζωής, είμαστε τελευταίοι στην Ευρώπη στο διαθέσιμο εισόδημα.

Το οικονομικό θαύμα της Κυβέρνησης συμπυκνώνεται στο ότι ψηφίσατε σε αυτή την Αίθουσα ένα φορολογικό νομοσχέδιο, που θα εκτινάξει σε ύψος ρεκόρ τα έσοδα από άμεσους φόρους, δίνοντας τη χαριστική βολή στη μεσαία τάξη, την οποία ξεδιάντροπα εξαπατήσατε το 2023, υποσχόμενοι τη μείωση των φόρων και του κόστους λειτουργίας των επαγγελματιών και των μικρομεσαίων.

Αντ’ αυτού, κατορθώσατε πάνω από μισό εκατομμύριο ελεύθεροι επαγγελματίες, αυτοαπασχολούμενοι και ολόκληροι επιστημονικοί κλάδοι, όπως δικηγόροι, γιατροί, μηχανικοί να πληρώνουν διπλάσιο και τριπλάσιο φόρο εισοδήματος, χωρίς να σκέφτεστε ότι περίπου εκατόν πενήντα χιλιάδες από αυτούς δεν ασκούν ουσιαστική επαγγελματική δραστηριότητα, έχουν μεταφέρει την έδρα τους στο σπίτι τους και με κάποιον τρόπο καταβάλλουν τις ασφαλιστικές τους εισφορές, μέχρι να καταφέρουν να βγουν τελικά στη σύνταξη.

Καλλιεργήσατε σκόπιμα έναν κοινωνικό αυτοματισμό στοχοποίησης της μεσαίας τάξης από όλες τις άλλες τάξεις φορολογουμένων, οι οποίες, όμως και αυτές στενάζουν από την υπαμοιβή και την ακρίβεια, γιατί δεν μπορείτε με τίποτα να κρύψετε την αλήθεια σας, ότι εργάζεστε για έναν και μοναδικό σκοπό: για τον πλουτισμό δέκα, δεκαπέντε επιχειρηματικών ομίλων που σας υποστηρίζουν και είναι συνεργοί σας σε μια πρωτοφανή για τα ευρωπαϊκά δεδομένα αμφίπλευρη κερδοσκοπία. Αυτοί να κερδίζουν δισεκατομμύρια από το υστέρημα των Ελλήνων καταναλωτών και εσείς τα εισπράττετε ανερυθρίαστα από αυτή την κοινωνία, 30% και 40% περισσότερο ΦΠΑ επί των τιμών που διαμορφώνονται για τα αγαθά από τα ολιγοπώλια.

Τα ερωτήματα που σας βαραίνουν, κύριε Υπουργέ, είναι αμείλικτα: Γιατί δεν μειώνετε τον ειδικό φόρο κατανάλωσης στα καύσιμα στον κατώτατο επιτρεπόμενο συντελεστή της Ευρωπαϊκής Ένωσης; Γιατί δεν θεσπίζετε πλαφόν στα κέρδη των εισαγωγέων χονδρεμπόρων και εμπόρων για τις εξήντα έξι κατηγορίες βασικών αγαθών, που εσείς θεσπίσατε τον περασμένο Σεπτέμβριο; Γιατί δεν μηδενίζετε τον ΦΠΑ σε μερικές κατηγορίες από αυτές που αφορούν τα νωπά τρόφιμα και γιατί δεν τον μειώνετε στον κατώτερο επιτρεπτό συντελεστή της Ευρωπαϊκής Ένωσης στις υπόλοιπες, όπως το έχει πράξει η Κύπρος και μάλιστα με απόλυτη επιτυχία;

Γιατί, επιτέλους, δεν θεσπίζετε πλαφόν στα κέρδη των παρόχων ενέργειας στον μεσοσταθμικό ευρωπαϊκό όρο του 5%; Και γιατί δεν αισθάνεστε την ανάγκη να απολογηθείτε για το γεγονός ότι μια τριετία δεν έχετε στελεχώσει ουσιαστικά τους μηχανισμούς εποπτείας της αγοράς και δεν έχετε αυστηροποιήσει ουσιαστικά το πλαίσιο υπολογισμού και επιβολής προστίμων σε όσους κερδοσκοπούν;

Διότι πολύ απλά είστε συνέταιροι. Γιατί πολύ απλά δεν σας ενδιαφέρει η επιβίωση των πολλών και έχετε καταδικάσει μια ολόκληρη κοινωνία να συνεχίσει να αποχαιρετά τα παιδιά της στο εξωτερικό, σε βαθμό που πλέον λείπουν εργατικά χέρια από τη βαριά βιομηχανία της χώρας, τον τουρισμό, αλλά και την αγροτική παραγωγή, δεκάδες χιλιάδων εργαζομένων, επειδή πολύ απλά δεν υπάρχουν.

Κυρίες και κύριοι της Κυβέρνησης, πώς θα προστατεύσει τους καταναλωτές μία Κυβέρνηση της οποίας κεντρικός στόχος είναι η φτωχοποίηση και η χειραγώγηση του 90% της κοινωνίας; Ποιοι είστε εσείς, που αδιαφορείτε επιδεικτικά για τις τιμές των ενοικίων και δεν παρεμβαίνετε στην αγορά στέγης; Ποιοι είστε εσείς που δεν επαναφέρετε με λογικούς όρους τη σωτήρια ρύθμιση των εκατό είκοσι δόσεων, που εμείς ψηφίσαμε πριν φύγουμε από την κυβέρνηση το 2019 και εσείς εφαρμόσατε μέχρι την πανδημία, όποτε και χάθηκε το 75% των ρυθμίσεων αυτών λόγω των ιδιαίτερων συνθηκών;

Έτσι προστατεύετε τους Έλληνες, καταδικάζοντάς τους σε ένα ανίκητο υπερχρέος, που τους στερεί ακόμη και τη δυνατότητα συνταξιοδότησης, που τους οδηγεί να χάνουν τα σπίτια τους, την πρώτη κατοικία τους από τα ανεξέλεγκτα funds;

Και όλα αυτά σε συνδυασμό με τις σκανδαλώδεις κατανομές του Ταμείου Ανάκαμψης και τον αποκλεισμό του 70% των μικρομεσαίων επιχειρήσεων. Χωρίς καν να έχετε θεσπίσει ακατάσχετο επαγγελματικό λογαριασμό, έρχεστε και μιλάτε για την προστασία των καταναλωτών.

Γιατί δεν μας μιλάτε πρώτα, αφού δεν έχετε το κουράγιο να υπερψηφίσετε μαζί μας την πρόταση νόμου για την ακρίβεια, για την προστασία αυτών που παράγουν πλούτο και είναι συγχρόνως και καταναλωτές; Γιατί δεν προχωράτε σε ανακατεύθυνση των πόρων του Ταμείου Ανάκαμψης, την ώρα που ελέγχεστε από την Ευρωπαία Εισαγγελέα, ακόμη και για όσα κονδύλια έχετε διαθέσει σκανδαλωδώς με ευθείες αναθέσεις;

Κυρίες και κύριοι της Κυβέρνησης, αυτό το νομοσχέδιο -και λυπάμαι που το λέω πραγματικά- όχι μόνο δεν αφορά κανέναν καταναλωτή σε αυτή τη χώρα, αλλά είναι και προκλητικό και υποτιμά τη νοημοσύνη του συνόλου των πολιτών που ζουν και εργάζονται στην Ελλάδα εξαπατημένοι από εσάς. Δεν έχω ξαναδεί τέτοιο θράσος στα είκοσι ένα χρόνια που βρίσκομαι σε αυτά εδώ τα έδρανα και όχι μόνο θα καταψηφίσω, αλλά και σας προκαλώ αύριο να πάρετε θέση -αύριο, όχι μετά τις εκλογές!- για το αν αποδέχεστε ή όχι επί της ουσίας συζήτηση και υπερψήφιση της ολιστικής πρότασης νόμου που υποβάλαμε.

Αύριο σε αυτή την Αίθουσα, κατά τη συζήτηση σε επίπεδο Αρχηγών, να πάρει θέση ο κ. Μητσοτάκης, επειδή είναι ο αρχιτέκτονας της ακρίβειας. Σοβαρά πιστεύετε ότι με τα χρέη των επαγγελματιών στον ΕΦΚΑ, που έχουν διακτινιστεί σε ύψος πάνω από 40 δισεκατομμύρια ευρώ και μαζί με τα χρέη των πολιτών στην εφορία, που αθροίζονται πάνω από 120 δισεκατομμύρια ευρώ και με τα χρέη προς τις τράπεζες, που ξεπερνούν τα 200 δισεκατομμύρια ευρώ, μπορείτε να έρχεστε εδώ και να επιμένετε ότι η συνταγή σας είναι η σωστή;

Η μόνη προστασία που μπορείτε να προσφέρετε είναι να φύγετε είτε να αλλάξετε πολιτική και αυτό δεν είναι μικροπολιτική, είναι σοβαρή πολιτική επισήμανση, γιατί εξαπατήσατε εκατομμύρια Ελλήνων να σας ψηφίσουν το 2023 και τους εγκλωβίσατε σε μια τετραετή δυστοπία. Στο τέλος δεν θα έχει μείνει τίποτα όρθιο και δεν θα μπορεί κανείς να ζει σε αυτή τη χώρα και θα αντιστοιχούν δύο συνταξιούχοι σε κάθε εργαζόμενο.

Ιδού, λοιπόν, η πρόκληση: Δεσμευθείτε αύριο για την ημερομηνία εισαγωγής προς συζήτηση της πρότασης νόμου για την ακρίβεια που κατέθεσε ο ΣΥΡΙΖΑ για την πραγματική προστασία του συνόλου των Ελλήνων παραγωγών και καταναλωτών.

Κλείνω μόνο λέγοντας, αφού σας είπα ότι θα καταψηφίσω, ότι το πρώτο μήνυμα που θα πάρετε στις εκλογές της 9ης Ιουνίου θα είναι τόσο ηχηρό που θα σας υποχρεώσει να προσφύγετε εκ νέου σε εθνικές εκλογές το συντομότερο με όλες τις αλήθειες των πολιτών σε γνώση αυτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τέσσερις εκπαιδευτικοί συνοδοί τους από το 1ο Δημοτικό Σχολείο Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Υπουργός Μετανάστευσης και Ασύλου κ. Καιρίδης για την τροπολογία του.

Παρακαλώ πολύ, κύριε Υπουργέ, έχετε τον λόγο για πέντε λεπτά.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ναι, το πολύ, θα είμαι πάρα πολύ σύντομος, κύριε Πρόεδρε.

Έχω τον πειρασμό να σχολιάσω την προλαλήσασα, αλλά θα τον αποφύγω για να επικεντρωθώ στο μείζον που είναι η κατάθεση δύο τροπολογιών εκ μέρους του Υπουργείου Μετανάστευσης και Ασύλου.

Κύριε Πρόεδρε, κυρίες και κύριοι συνάδελφοι, δεν υπάρχει καμμία αμφιβολία ότι το μεταναστευτικό-προσφυγικό βρίσκεται σε ύφεση, σε μεγάλη ύφεση στην πατρίδα μας χάρη στην πετυχημένη αποτελεσματική πολιτική της Κυβέρνησης του Κυριάκου Μητσοτάκη της Νέας Δημοκρατίας. Θα σας έλεγα, μάλιστα, σε αντίθεση με ό,τι συμβαίνει στις υπόλοιπες χώρες της Ευρώπης όπου κυριαρχεί στην πολιτική ατζέντα. Εδώ δεν έχει επιτρέψει σε διάφορους επιχειρηματίες της πολιτικής να το εκμεταλλευτούν και να το αξιοποιήσουν, όπως πρόσφατα στην Κύπρο, την προηγούμενη εβδομάδα, όπου πραγματικά το ζήτημα είναι στην πρώτη σκέψη των Κυπρίων πολιτών.

Παρ’ όλα αυτά δεν εφησυχάζουμε και δεν σταματούμε τις προσπάθειές μας και στο πλαίσιο αυτό καταθέτουμε αυτές τις δύο τροπολογίες, όπως είχα υποσχεθεί στο πρόσφατο ταξίδι μου στην Κρήτη.

Όπως ξέρετε, υπάρχει στο Υπουργείο Μετανάστευσης και Ασύλου ένα ταμείο για τη χρηματοδότηση δήμων σε όλη τη χώρα που έχουν δομές φιλοξενίας, τα λεγόμενα Κέντρα Υποδοχής και Ταυτοποίησης. Διευρύνουμε τώρα αυτή τη στήριξη και σε δήμους που δεν έχουν δομές, αλλά που ενδεχομένως δέχονται την όποια έστω και μικρή μεταναστευτική πίεση, διότι πιστεύουμε ότι το πρόβλημα δεν μπορεί να το επωμίζονται οι τοπικές κοινωνίες. Η ελληνική Κυβέρνηση, η ελληνική πολιτεία στο σύνολό της προστρέχει με πνεύμα αλληλεγγύης και συλλογικότητας να βοηθήσει.

Είναι μια δέσμευση που είχα δώσει εγώ στη Δήμαρχο Γαύδου, στον Δήμαρχο Χανίων, στον Δήμαρχο Φαιστού, στον Δήμαρχο Παλαιόχωρας στη νοτιοδυτική Κρήτη και ερχόμαστε σήμερα με αυτή την τροπολογία απολύτως να ικανοποιήσουμε τα όποια οικονομικά αιτήματα χρηματοδότησης και στήριξης.

Θα υπάρξει ένα συνολικό νομοσχέδιο μετά τις ευρωεκλογές, όπως έχει ήδη ανακοινωθεί και περάσει από το Υπουργικό Συμβούλιο, αλλά επειδή η Βουλή θα ολοκληρώσει το νομοθετικό της έργο για τις επόμενες τρεις εβδομάδες, δεν θέλαμε να καθυστερήσουμε καθόλου αυτή τη δυνατότητα στήριξης.

Και, βέβαια, υπάρχει μια δεύτερη τροπολογία, η οποία αφορά την ενίσχυση του διοικητικού μηχανισμού του Υπουργείου Μετανάστευσης και Ασύλου και των στελεχών του, τα οποία έχουν πραγματικά υπερβεί κάθε ποσοστό παραγωγικότητας που είχαμε στο παρελθόν και έτσι έχουμε καταφέρει με τους πολύ λίγους εργαζόμενους να αντιμετωπίσουμε την όποια δυσκολία είχαμε το προηγούμενο δωδεκάμηνο και έτσι θα προχωρήσουμε.

Με απόλυτη ασφάλεια για την ελληνική κοινωνία σε τοπικό και εθνικό επίπεδο, ανταποκρινόμενοι απολύτως στις εύλογες ανησυχίες των Ελλήνων πολιτών πορευόμαστε με οργανωμένο σχέδιο, τώρα πια και με τη σιγά-σιγά υλοποίηση του Συμφώνου Μετανάστευσης και Ασύλου που δίνει νέα εργαλεία στην Ελλάδα να αντιμετωπίσει και νέες χρηματοδοτήσεις, ευρωπαϊκές χρηματοδοτήσεις, προκειμένου να αντιμετωπίσει αυτό το μείζον πρόβλημα, το οποίο είναι κατ’ εξοχήν ευρωπαϊκό και έτσι θα προχωρήσουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υπουργό.

**ΣΥΜΕΩΝ ΚΕΔΙΚΟΓΛΟΥ:** Μπορείς να μας δώσεις ένα-δυο παραδείγματα;

**ΠΡΟΕΔΡΕΥΩΝ (Βασίλειος Βιλιάρδος):** Μόνο οι Κοινοβουλευτικοί κάνουν ερωτήσεις. Δυστυχώς, δεν είστε Κοινοβουλευτικός. Λυπάμαι.

Τον λόγο έχει ο κ. Κομνηνός Δελβερούδης, Κοινοβουλευτικός Εκπρόσωπος της Νίκης. Θα ακολουθήσει η κ. Καλλιόπη Βέττα, ο κ. Βασίλης Κόκκαλης και η κ. Αρετή Παπαϊωάννου και μετά ο κ. Νίκος Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

Έχετε τον λόγο, κύριε Δελβερούδη, για δώδεκα λεπτά.

**ΚΟΜΝΗΝΟΣ ΔΕΛΒΕΡΟΥΔΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αρχικά επειδή προέρχομαι από την καρδιά της Μακεδονίας και συγκεκριμένα από την όμορφη Πιερία, επιτρέψτε μου να κάνω μια μικρή αναφορά στην πρόσφατη περιοδεία του Πρωθυπουργού στους νομούς της κεντρικής και της δυτικής Μακεδονίας, μια περιοδεία κατά την οποία δεν έγινε καμμία αυτοκριτική και δεν ακούσαμε τίποτα καινούργιο παρά μόνο την επαναλαμβανόμενη αναφορά για χριστιανόμετρα και δήθεν πατριώτες που εξαπάτησαν τους Μακεδόνες ψηφοφόρους και τα συναφή.

Από το Βήμα αυτό θα ήθελα να τονίσω ότι αν υπήρχε όντως χριστιανόμετρο και επιχειρούσε κάποιος να το δοκιμάσει στον ίδιο τον Πρωθυπουργό και στο περιβάλλον του, σε ορισμένους εκ των κορυφαίων Υπουργών και σε πάρα πολλούς Μακεδόνες Βουλευτές της Νέας Δημοκρατίας, είναι βέβαιο ότι θα χτυπούσε κόκκινο. Αδιάψευστος μάρτυρας είναι οι αναρίθμητες φωτογραφίες προβολής της κυβερνητικής ευλάβειας, με τις οποίες κατακλύζονται οι ιστοσελίδες και τα μέσα κοινωνικής δικτύωσης.

Σχετικά τώρα με την αναφορά για δήθεν πατριώτες είναι τουλάχιστον προκλητικό ο κ. Μητσοτάκης και το κόμμα της Νέας Δημοκρατίας, που εργαλειοποίησαν τη δήθεν αντίθεσή τους στην επαίσχυντη Συμφωνία των Πρεσπών για την εκλογή τους το 2019, να μιλάνε τώρα για πατριδοκαπηλία.

Εμείς ως ένα γνήσιο πατριωτικό κίνημα που γεννήθηκε στο Πισοδέρι της Φλώρινας καλούμε τον Πρωθυπουργό να σεβαστεί τα ιερά και αιματοβαμμένα χώματα της Μακεδονίας μας, να ακολουθήσει έστω και καθυστερημένα μια υπεύθυνη, αποφασιστική και αληθινά πατριωτική στάση απέναντι στις συνεχείς προκλήσεις των σκοπιανών αξιωματούχων, ακολουθώντας σταθερά βήματα καταγγελίας και τελικής ακύρωσης της προδοτικής συμφωνίας, σταματώντας να εκλιπαρεί για την πιστή τήρησή της.

Ερχόμενος στο υπό συζήτηση νομοσχέδιο, θα ήθελα να σημειώσω ότι ακόμα και εμείς, εγώ δηλαδή, οι νέοι Βουλευτές έχουμε αντιληφθεί πλέον την τακτική που ακολουθεί εδώ και καιρό η Κυβέρνηση. Στη συντριπτική πλειοψηφία στα σχέδια νόμου που φέρνει προς ψήφιση στο Κοινοβούλιο εξαντλεί, λοιπόν, όλη της την ενέργεια και την έμπνευση στο περιτύλιγμα, στην προσπάθειά της, δηλαδή, να δημιουργήσει και να παρουσιάσει ελκυστικούς και ελπιδοφόρους τίτλους, αδιαφορώντας πλήρως για το εάν αυτοί ανταποκρίνονται και στο ουσιαστικό περιεχόμενο του εκάστοτε νομοσχεδίου. Επιλέγονται έτσι δοκιμασμένες και ελκυστικές λέξεις και φράσεις, όπως «προστασία», «ενίσχυση», «ρύθμιση» και «πάταξη», οι οποίες θα χρησιμοποιηθούν αμέσως μετά από τους κυβερνώντες και τα συστημικά ΜΜΕ για την επικοινωνιακή προώθηση του κυβερνητικού θαύματος.

Στο ίδιο μήκος κύματος κινείται φυσικά και το σχέδιο νόμου που συζητούμε σήμερα με ένα ακόμα βαρύγδουπο τίτλο, αλλά και με ένα άκρως απογοητευτικό περιεχόμενο. Η καλύτερη επιβεβαίωση του αρχαίου ρητού «ώδινεν όρος και έτεκε μυν», που σε ελεύθερη μετάφραση σημαίνει «πολλή φασαρία για το τίποτα».

Έχουμε, λοιπόν, ένα νομοσχέδιο που υποτίθεται ότι περιλαμβάνει διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς.

Βέβαια, η πολυδιαφημιζόμενη προτεραιότητα της Κυβέρνησης για την προστασία του καταναλωτή στο υπό συζήτηση σχέδιο νόμου εξαντλείται σε τρία μόλις άρθρα. Δεν ξέρω. Πιθανόν η Κυβέρνηση να θεωρεί ότι η εφαρμοζόμενη πολιτική της έχει πετύχει πλήρως και έτσι να μην απαιτούνται επιπλέον παρεμβάσεις στην αγορά.

Η ωμή πραγματικότητα, όμως, τη διαψεύδει τελείως. Η εγχώρια ακρίβεια και η αισχροκέρδεια καλπάζουν πλήττοντας το σύνολο των ελληνικών νοικοκυριών, τα οποία οδηγούνται πλέον σε πλήρη φτωχοποίηση και απόγνωση. Οι δυσάρεστες εκπλήξεις που βιώνει ο καταναλωτής όταν επισκέπτεται ένα σουπερμάρκετ είναι καθημερινές, όπως καθημερινή τείνει να γίνει και η άνοδος των τιμών των προϊόντων στο ράφι, στο ράφι στο οποίο τα αγροτικά προϊόντα φτάνουν με τεράστιο «καπέλο» και τιμή πολλαπλάσια από αυτή που εισπράττει ο παραγωγός στο χωράφι. Γι’ αυτό και οι κυβερνητικές θριαμβολογίες δεν αγγίζουν και δεν ξεγελούν πλέον τους πολίτες, καθώς ο μόνος αδιάψευστος κριτής είναι το ίδιο τους το πορτοφόλι που αδειάζει αμείλικτα μόλις το πρώτο δεκαπενθήμερο κάθε μήνα.

Η παρέμβαση του Υπουργείου στην κατεύθυνση της προστασίας του καταναλωτή εξαντλείται στο υπό συζήτηση νομοσχέδιο με την υποχρεωτική αλλαγή της αναγραφής της προγενέστερης τιμής από τριάντα σε εξήντα ημέρες και με τη μεταφορά της ελεγκτικής αρμοδιότητας από τις αναπτυξιακές περιφερειακές διευθύνσεις στη Διυπηρεσιακή Μονάδα Ελέγχου Αγοράς, στη ΔΙΜΕΑ. Δηλαδή, επιτρέψτε μου να πω ενώ έχουμε έναν βαριά ασθενή, εμείς προσπαθούμε να τον σώσουμε με ασπιρίνη.

Κυρίες και κύριοι της Κυβέρνησης, στοχευμένη πολιτική για την ουσιαστική προστασία του καταναλωτή σημαίνει ότι κάνω τα πάντα για τον έλεγχο των τιμών που πωλούνται τα προϊόντα και δευτερευόντως για την αναγραφή των τιμών αυτών. Θα πρέπει, επιτέλους, να αντιληφθείτε ότι οι καταναλωτές έρχονται σε απόγνωση και νιώθουν απροστάτευτοι από τις τιμές πώλησης και όχι από την αναγραφή των τιμών.

Η αποτυχία, βέβαια, του συγκεκριμένου σχεδίου νόμου φαίνεται και από την εκκωφαντική απροθυμία των συμπολιτών μας να συμμετάσχουν στην ανοικτή διαβούλευση, γεγονός το οποίο θα έπρεπε να προβληματίσει ιδιαίτερα τους συντάξαντες το συγκεκριμένο νομοσχέδιο. Δεν ξέρω, βέβαια, κατά πόσον η Κυβέρνηση θα ήθελε όντως τις απόψεις των πολιτών λαμβάνοντας υπ’ όψιν το γεγονός ότι η δεκαπενθήμερη διαβούλευση προγραμματίστηκε και έλαβε χώρα μέσα στις άγιες ημέρες του Πάσχα, δηλαδή ημέρες που εξ ορισμού αντενδείκνυνται για αντίστοιχες ανοικτές διαδικασίες διαβούλευσης.

Σε κάθε περίπτωση, είναι βέβαιο ότι οι Έλληνες καταναλωτές γύρισαν επιδεικτικά την πλάτη τους σε ένα ακόμη νομοσχέδιο όταν συνειδητοποίησαν τον κυβερνητικό εμπαιγμό, διαπιστώνοντας ότι παρά τον ελπιδοφόρο του τίτλο, στο νομοθετικό περιεχόμενο δεν υπάρχει καμμία πρόβλεψη ουσιαστικής προστασίας από την αισχροκέρδεια και τις ληστρικές διαθέσεις ομίλων και μεγαλοεπιχειρηματιών.

Και, φυσικά, η συγκεκριμένη κυβερνητική απραξία και αποτυχία δεν είναι ένα ακόμα προϊόν της φαντασίας της κακής αντιπολίτευσης. Η επιβεβαίωση έρχεται από τα επίσημα στοιχεία της EUROSTAT, σύμφωνα με τα οποία η χώρα μας είναι προτελευταία μεταξύ των είκοσι επτά κρατών της Ευρωπαϊκής Ένωσης στην αγοραστική δύναμη των πολιτών. Ταυτόχρονα, σύμφωνα με την ΕΛΣΤΑΤ, ο εγχώριος πληθωρισμός είναι σταθερά πάνω από τον μέσο πληθωρισμό της Ευρωζώνης, ενώ ο πληθωρισμός στα τρόφιμα είναι πολλαπλάσιος του αντίστοιχου ευρωπαϊκού.

Για την Κυβέρνηση της Νέας Δημοκρατίας, βέβαια, για την ακρίβεια, για την αισχροκέρδεια, για τον πληθωρισμό, για τα καρτέλ και τα ολιγοπώλια πάντα φταίνε κάποιοι άλλοι και ποτέ οι ίδιοι. Πάντα θα υπάρχει η βολική δικαιολογία ενός πολέμου, μιας φυσικής καταστροφής, μιας ενεργειακής κρίσης ή μιας έξωθεν εισαγόμενης ακρίβειας για να κρύψει τη δική της ανικανότητα και ευθύνη.

Στα πλαίσια αυτής της λογικής παρακολουθήσαμε τον Πρωθυπουργό να ζητά τη συνδρομή της κ. Ούρσουλα φον ντερ Λάιεν για να ελεγχθεί η λειτουργία των πολυεθνικών εταιρειών θεωρώντας προφανώς ότι αυτές είναι οι αποκλειστικά υπεύθυνες για την αισχροκέρδεια και την ακρίβεια στην Ελλάδα. Έχουμε, δηλαδή, ούτε λίγο ούτε πολύ έναν Πρωθυπουργό και μια Κυβέρνηση που λειτουργούν ως απλοί θεατές του προβλήματος, οι οποίοι αδυνατούν να αντιμετωπίσουν στοιχειωδώς την αισχροκέρδεια και τα καρτέλ και ελπίζουν να βρεθούν κάποιοι έξωθεν σωτήρες για να πάρουν τα μέτρα που επιβάλλεται να παρθούν.

Στο ίδιο μήκος κύματος κινείται το παρόν σχέδιο νόμου και στον τομέα των αναπτυξιακών επενδύσεων. Θα πρέπει, επιτέλους, να αντιληφθεί η Κυβέρνηση ότι η πρόβλεψη για παρατάσεις σε παλιούς αναπτυξιακούς νόμους που έχουν αποτύχει δεν θα πρέπει να αποτελεί αιτία πανηγυρισμών. Οι υπεύθυνοι του Υπουργείου Ανάπτυξης θα πρέπει να συνειδητοποιήσουν ότι ο αναπτυξιακός νόμος πάσχει αισθητά με συνέπεια οι επενδυτές να αδυνατούν να προχωρήσουν και να ολοκληρώσουν τα επενδυτικά τους προγράμματα.

Επειδή, λοιπόν, πέσατε για άλλη μια φορά έξω στις προσδοκίες σας με το παρόν νομοσχέδιο, επιχειρείτε απεγνωσμένα να περιορίσετε την αποτυχία σας αυξάνοντας τα όρια ή τη χρονική διορία ενίσχυσης ενός επενδυτικού πλάνου, χαλαρώνοντας περαιτέρω τους όρους, προβλέποντας ακόμα και την ολοκλήρωσή τους αν κάποιος έχει υλοποιήσει έστω το 50% της επένδυσης.

Θα ήθελα, επίσης, να αναφερθώ, όπως έχω κάνει και σε άλλα νομοσχέδια στο παρελθόν, για το θέμα των τροπολογιών. Απλή απορία: Ετοιμάζετε νομοτεχνικά ένα σχέδιο νόμου. Ωραία. Δεν έχετε αποφασίσει αν θα φέρετε τις τροπολογίες μαζί με αυτό; Φαντάζομαι πως σίγουρα το έχετε αποφασίσει. Δεν το αποφασίσατε τελευταία στιγμή να φέρετε τις τροπολογίες. Γιατί δεν τίθενται οι τροπολογίες σε δημόσια διαβούλευση συγχρόνως με το νομοσχέδιο; Δεν θεωρείτε ότι αυτά που θέλετε να διεκδικήσετε με τις τροπολογίες επ’ ωφελεία των Ελλήνων πολιτών πρέπει να τα δουν αυτοί που άμεσα είναι ωφελούμενοι τουλάχιστον ή μήπως η δημοκρατία που υπηρετείτε δεν προβλέπει διαβούλευση με τους ενδιαφερόμενους; Στις κοινοβουλευτικές επιτροπές που συζητείται το σχέδιο νόμου δεν πρέπει να ακουστεί η γνώμη ή τα σχόλια ή οι τυχόν προτάσεις των υπολοίπων Κοινοβουλευτικών Ομάδων γι’ αυτά τα τόσο σημαντικά θέματα που αναφέρονται στα άρθρα των τροπολογιών;

Έξι διαφορετικά Υπουργεία προσπαθούν να τακτοποιήσουν θέματα των αρμοδιοτήτων τους ανακατεμένα μέσα σε δύο τροπολογίες. Ακόμα κι αν υπάρχουν όντως κάποια θετικά άρθρα, δυστυχώς δεν μπορούμε να τα ψηφίσουμε λόγω της επιβολής του τρόπου προς ψήφιση και λόγω του ότι υπάρχουν μέσα άρθρα που είμαστε τελείως αντίθετοι. Όμως, ο ενιαίος τρόπος ψήφισης δεν μας επιτρέπει να ψηφίσουμε ολόκληρη την τροπολογία.

Αποτελεί αυτή η μεθοδολογία αποτελεσματικό δημοκρατικό κοινοβουλευτισμό; Ερωτώ: Θα συνεχίσετε με τον ίδιο τρόπο; Ακόμη και ο πιο καλόβολος πολίτης διαπιστώνοντας αυτό τον τρόπο νομοθέτησης θα αναρωτηθεί: Μα, είναι δυνατόν να έχουμε δημοκρατικό πολίτευμα; Και θα έχει δίκιο.

Ενδεικτικά, αναφέρουμε κάποια θέματα που περιέχονται στις τροπολογίες για να κρίνουν όσοι πολίτες μας παρακολουθούν αν θα ήθελαν οι ίδιοι να συμμετέχουν στη διαβούλευση για αυτά ή αν θα ήθελαν οι αιρετοί εκπρόσωποι τους να εκφράσουν τις απόψεις τους πριν να έρθουν στην Ολομέλεια για ψήφιση.

Αναφέρω ενδεικτικά: Κρατική επιχορήγηση που προέρχεται από τους Έλληνες φορολογούμενους στις επιχειρήσεις που εκδίδουν εφημερίδες και περιοδικά για τα έξοδα μεταφοράς και διανομής του Τύπου και για το κόστος δημοσιογραφικού χάρτου, επειδή –λέει- επλήγησαν από το ρωσοουκρανικό πόλεμο. Είναι ένα άρθρο στην τροπολογία. Άλλο άρθρο: Καταβολή τελών σε επιβαρυμένους από μεταναστευτικές ροές δήμους, το οποίο λέει να πληρώνει ο Έλληνας φορολογούμενος τις ζημιές που προκαλούν οι παράνομα εισερχόμενοι μετανάστες.

Τελειώνοντας, θα ήθελα να τονίσω ότι καταψηφίζουμε το συγκεκριμένο νομοσχέδιο και τις τροπολογίες καλώντας την Κυβέρνηση να πάρει επιτέλους ουσιαστικά και αποδοτικά μέτρα για την πάταξη της αισχροκέρδειας, της ακρίβειας και της μείωσης του πληθωρισμού που κατατρώγουν το εισόδημα των Ελλήνων πολιτών, μεριμνώντας παράλληλα για τη δημιουργία ενός σταθερού και υγιούς οικονομικού περιβάλλοντος για την προσέλκυση πραγματικών αναπτυξιακών επενδύσεων που θα τονώσουν την οικονομία και θα μειώσουν παράλληλα την ανεργία στη χώρα μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελβερούδη.

Καλείται στο Βήμα η κ. Καλλιόπη Βέττα, Βουλευτής του ΣΥΡΙΖΑ - Προοδευτική Συμμαχία.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, το νομοσχέδιο που συζητάμε σήμερα συμπυκνώνει σε μέγιστο βαθμό την προσέγγιση της Κυβέρνησης απέναντι στα προβλήματα της κοινωνίας και της οικονομίας. Με ετερόκλητες διατάξεις και πανσπερμία θεμάτων, τροποποιήσεις παλαιότερων νόμων, χαριστικές και φωτογραφικές ρυθμίσεις και απουσία ενός συνεκτικού σχεδίου αντιμετώπισης των ποικίλων εμποδίων, το σημερινό νομοσχέδιο προστίθεται στα προηγούμενα με βαρύγδουπους πάντα τίτλους και ελάχιστη ουσία για τους πολίτες και τις επιχειρήσεις. Βέβαια, η Κυβέρνηση πανηγυρίζει για την ελληνική οικονομία καθώς απομονώνει μερικά στοιχεία και διαστρεβλώνει άλλα, ακριβώς για να βγάλει την επιθυμητή φωτογραφία της στιγμής, ειδικά εν όψει των ευρωεκλογών της 9ης Ιουνίου.

Η πραγματικότητα είναι εντελώς διαφορετική. Και δυστυχώς αυτή την πραγματικότητα την βιώνουν οι πολίτες όλης της χώρας στην καθημερινότητά τους. Η ακρίβεια, ο πληθωρισμός, η δυσθεώρητη άνοδος στα είδη πρώτης ανάγκης στην ενέργεια και τις μεταφορές πλήττει όλους τους κατοίκους της χώρας την ίδια ώρα που οι μικρές και μεσαίες επιχειρήσεις βάλλονται ομοίως από τις αυξήσεις στο λειτουργικό κόστος χωρίς να έχουν πρόσβαση σε κανένα χρηματοδοτικό εργαλείο.

Πριν επεκταθώ όμως σε αυτά τα ζητήματα θέλω να αναδείξω ορισμένα θέματα του νομοσχεδίου που αποκαλύπτουν την κυβερνητική λογική. Στην περίπτωση των παραπλανητικών εκπτώσεων, την αύξηση των τιμών πριν την περίοδο των εκπτώσεων και τη μείωσή τους μόλις αυτές άρχιζαν, έως σήμερα υπήρχε πρόστιμο 2% επί του τζίρου, με ελάχιστο ποσό 20.000 ευρώ, το οποίο πολλαπλασιαζόταν σε περίπτωση υποτροπής. Σήμερα με τα άρθρα 3 και 4 προβλέπεται σε περίπτωση παράβασης, σύσταση για συμμόρφωση εντός οριζόμενης προθεσμίας, ενώ τυχόν υποτροπή επιφέρει πρόστιμα που ξεκινούν από 5.000 ευρώ. Δηλαδή, αντί να προστατευθεί ο καταναλωτής επιβραβεύεται ο παραβάτης δίνοντας ένα σήμα σε επιτήδειους να παρανομήσουν σχεδόν ατιμωρητί. Είναι μια διάταξη που, όπως αναφέρει το Γενικό Λογιστήριο του Κράτους, ακριβώς επειδή μειώνει τα έσοδα από τα πρόστιμα επιφέρει σημαντική απώλεια για τον κρατικό προϋπολογισμό.

Στο άρθρο 12 αυξάνεται η διορία από δύο σε έξι μήνες που έχει ο επενδυτής για να ζητήσει πιστοποίηση για την ολοκλήρωση της δράσης, ενώ στο άρθρο 15 προβλέπεται ότι αν έχει υλοποιηθεί το 50% ενός έργου που έχει ενταχθεί στον αναπτυξιακό νόμο, ο επενδυτής μπορεί να αποχωρήσει χωρίς καμμία επίπτωση. Και με τις δύο διατάξεις πιστοποιείται κάτι που είναι εμφανές στην κοινωνία, ότι υπάρχουν δομικά προβλήματα και καθυστερήσεις στη λειτουργία της οικονομίας καθώς τόσο διοικητικά όσο και αναπτυξιακά τα εργαλεία είναι πεπερασμένα και αλυσιτελή.

Επίσης, άλλα άρθρα δημιουργούν ομοίως ερωτηματικά, όπως η παράταση ισχύος των αδειών των εργοληπτών ηλεκτρολόγων για ένα αντί για δύο έτη, καθώς και η ολιγωρία στη δημιουργία ενός αντίστοιχου μητρώου, όπως και οι παραβλέψεις για επιπλέον επιβάρυνση με νέες αρμοδιότητες για τη Γενική Διεύθυνση Αγοράς και Προστασίας Καταναλωτή η οποία ήδη είναι υποστελεχωμένη. Εν ολίγοις, για μια ακόμη φορά ένα νομοσχέδιο συμπίλημα άρθρων χωρίς καμμία αναπτυξιακή λογική, απλώς επιμέρους ρυθμίσεις και χαριστικές διατάξεις.

Η μεγάλη εικόνα ωστόσο είναι αλλού. Είναι στην ακρίβεια και τις προοπτικές της οικονομίας. Η Κυβέρνηση αναφέρει συνέχεια ότι αναγνωρίζει το πρόβλημα της ακρίβειας λες και αυτό τη δικαιώνει για την ουσιαστική απραξία της. Αρκείται στον ρόλο του παρατηρητή -σήμερα ο κύριος Υπουργός αυτά μας είπε- και του εισαγγελέα, επιρρίπτοντας ευθύνες συνεχώς σε τρίτους για τα ρεκόρ του πληθωρισμού την ώρα που στο πεδίο των λύσεων είναι ανεπαρκής η Κυβέρνηση. Πώς τεκμαίρεται αυτή η διαπίστωση; Προφανώς από τα στοιχεία. Παραθέτω. Πρώτα απ’ όλα η Ελλάδα είναι εικοστή έκτη στην Ευρωπαϊκή Ένωση σε κατά κεφαλήν εισόδημα με όρους αγοραστικής δύναμης. Το 75% των νοικοκυριών έχει μειώσει τις δαπάνες του λόγω των αυξήσεων στα τρόφιμα. Την ίδια ώρα που η κερδοφορία των σουπερμάρκετ για το 2023 ξεπερνά τα 11 δισεκατομμύρια ευρώ. Οι οικογένειες ξοδεύουν το 40% του εισοδήματός τους σε δαπάνες στέγασης, ενώ σχεδόν τετρακόσιες χιλιάδες εργαζόμενοι παίρνουν λιγότερο από 500 ευρώ τον μήνα μικτά. Το 68% των Ελλήνων σε έρευνα της EUROSTAT απαντά ότι τα βγάζει πέρα δύσκολα έως πολύ δύσκολα έναντι του 19% του μέσου όρου στην Ευρωπαϊκή Ένωση.

Ο πληθωρισμός απληστίας στην Ελλάδα είναι ο μεγαλύτερος σε όλη την Ευρωπαϊκή Ένωση. Το 2023 η Ελλάδα είναι πρώτη σε ληξιπρόθεσμες οφειλές νοικοκυριών σε τράπεζες, αγαθά κοινής ωφέλειας, -ηλεκτρικό ρεύμα, δηλαδή και νερό- και ενοίκια. Είμαστε δεύτεροι στην Ευρωπαϊκή Ένωση σε πληθωρισμό τροφίμων τον Μάρτιο με υπερδιπλάσιο πληθωρισμό του μέσου όρου της Ευρωπαϊκής Ένωσης. Τα επιτόκια χορηγήσεων δανείων των πιστωτικών ιδρυμάτων στη χώρα τον Μάρτιο του 2024 είναι 40% ανώτερα από τον μέσο όρο της Ευρωζώνης στα νοικοκυριά και 25% στις επιχειρήσεις. Τα δε έσοδα των πιστωτικών ιδρυμάτων από τόκους είναι 52% αυξημένα σε σχέση με το 2021. Το 84% των συμβασιοποιημένων έργων στο Ταμείο Ανάκαμψης κατευθύνθηκε στο 0,01% των επιχειρήσεων αποκλείοντας έτσι τη συντριπτική πλειονότητα των επιχειρήσεων σε μια αγορά όπου η διαφορά ανάμεσα στα επιτόκια καταθέσεων και τα αντίστοιχα των χορηγήσεων είναι τεράστια. Αυτή είναι η πραγματικότητα. Μια συνθήκη απόκλισης από την Ευρωπαϊκή Ένωση εξαιτίας των επιλογών και των ιδεοληψιών που επικρατούν εδώ και πέντε χρόνια.

Κυρίες και κύριοι συνάδελφοι, κλείνοντας θέλω να πω το εξής. Η Κυβέρνηση προσπαθεί διαρκώς να μετακυλήσει τις ευθύνες της κάπου αλλού: στην πανδημία, την ενεργειακή κρίση, τον πόλεμο στην Ουκρανία, τον εισαγόμενο πληθωρισμό, τον τρόπο καταγραφής των δεδομένων. Εσχάτως μπήκαν στο επικοινωνιακό παιχνίδι ως υπαίτιες και οι πολυεθνικές όπου η Κυβέρνηση βρήκε τη λύση στην αντιμετώπιση της υπαρκτής κερδοσκοπίας με την αποστολή ενός γράμματος στην Ευρωπαϊκή Ένωση. Και θα ήταν αστείο πραγματικά αν δεν ήταν τραγικό όλο αυτό.

Τελειώνοντας, κύριε Πρόεδρε, την ίδια ώρα η επιχειρηματική δραστηριότητα των μικρών και μεσαίων επιχειρήσεων δυσχεραίνεται. Το λειτουργικό κόστος αυξάνεται διαρκώς. Η πρόσβαση στον τραπεζικό δανεισμό και το Ταμείο Ανάκαμψης είναι μηδαμινή. Τα θεσμικά και διοικητικά εμπόδια διογκώνονται. Το σχέδιο Πισσαρίδη εν ολίγοις εξελίσσεται κανονικά και απρόσκοπτα. Η κατάσταση αυτή δεν μας αξίζει. Οι πολίτες πρέπει να πάρουν τη ζωή τους στα χέρια τους και να δώσουν στον ΣΥΡΙΖΑ - Προοδευτική Συμμαχία στις επερχόμενες εκλογές ισχυρή εντολή και δύναμη να αλλάξει τη χώρα διεκδικώντας μια καλύτερη ζωή με ελπίδα και προοπτική για τους ίδιους αλλά και για τις επόμενες γενιές.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

Τον λόγο έχει ο κ. Βασίλης Κόκκαλης, Βουλευτής του ΣΥΡΙΖΑ - Προοδευτική Συμμαχία.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, κυρίες και κύριοι συνάδελφοι, στις ευρωεκλογές στις 9 Ιουνίου θα κριθεί αφ’ ενός η δυνατότητα της χώρας μας να διαπραγματεύεται στην Ευρωπαϊκή Ένωση, αφ’ ετέρου η ικανότητα της χώρας μας να αφομοιώνει τις ευρωπαϊκές οδηγίες αλλά και να τις βελτιώνει. Όσον αφορά στην πρώτη, στη διαπραγματευτική ικανότητα, να θυμίσω ότι από συστάσεως ΟΠΕΚΕΠΕ ετέθη αυτός ο οργανισμός σε επιτροπεία. Να θυμίσω ότι πριν δύο μήνες η αρμόδια επιτροπή γεωργίας πρότεινε πρόστιμο 280 εκατομμύρια ευρώ στη χώρα μας για τα έτη 2021, 2022, 2023.

Κυρίες και κύριοι συνάδελφοι, διαφωνώ με τη λέξη «ακρίβεια». Είναι υψηλό, υψηλότατο, δυσβάσταχτο κόστος ζωής στο οποίο περιλαμβάνεται αφ’ ενός ο πληθωρισμός τροφίμων, αφ’ ετέρου οι υψηλές τιμές στα καύσιμα, η μη προσιτή στέγη, αλλά και τα συσσωρευμένα χρέη προς τις τράπεζες και τα ασφαλιστικά ταμεία.

Νομίζω ότι παρέλκει η οποιαδήποτε αντιδικία μαζί σας ή οποιοσδήποτε διαξιφισμός για το εάν έχουμε σήμερα υψηλό πληθωρισμό στα τρόφιμα. Σας άκουσα πριν, κύριε Υπουργέ, ότι είπατε ότι έχουμε πιο χαμηλό δείκτη σε ορισμένες κατηγορίες τροφίμων. Οι πολίτες οι οποίοι βιώνουν πρώτα και πάνω απ’ όλα, ξέρουν καλύτερα.

Έρχομαι στο ζητούμενο, στο εάν υπάρχουν λύσεις. Γιατί μπορεί να πει κάποιος, όπως εσείς λέτε, ότι κάνουμε ό,τι μπορούμε, αλλά δεν υπάρχουν λύσεις ρεαλιστικές. Είναι τοξικές, είναι ασυναρτησίες, είναι μη συμβατές με το δίκαιο. Κι έρχομαι στο μέρος της πρότασης νόμου του ΣΥΡΙΖΑ - Προοδευτική Συμμαχία για μηδενισμό του ΦΠΑ στα τρόφιμα. Πρώτα απ’ όλα, προβλέπεται; Μπορεί να μην προβλέπεται και να πει κάποιος τι είναι αυτά που λέτε, δεν προβλέπεται. Η ευρωπαϊκή οδηγία τον Απρίλιο του 2022 αναφέρει πως τα κράτη-μέλη δύνανται να μηδενίσουν τον ΦΠΑ. Εν συνεχεία, το εφαρμόζετε; Όχι. Ποια είναι η αιτιολογία; Η αιτιολογία είναι ότι στα κράτη-μέλη στα οποία εφαρμόστηκε δεν έχει περάσει στον καταναλωτή αυτό το όφελος. Όταν το ακούει κάποιος έχει την εντύπωση πράγματι πιθανόν να είναι κι έτσι. Έφτασαν, όμως, στο σημείο να το ζητάνε και οι βιομηχανίες τροφίμων. Οι βιομηχανίες τροφίμων είπαν τον κ. Χατζηδάκη: «Εμείς εγγυώμεθα». Κι αντί να εκμεταλλευτεί την πρόθεση εγγύησης ως μια πρόσθετη δικλείδα ασφαλείας ότι θα περάσει η μείωση του ΦΠΑ στον καταναλωτή, επιμένει στο επιχείρημα ότι είναι ανώφελο.

Εφόσον δεν έχει ωφελήσει αυτά τα κράτη, διατυπώνω ένα απλούστατο ερώτημα, κύριε Υπουργέ. Εμείς είμαστε πιο έξυπνοι; Δηλαδή, γιατί συνεχίζεται αυτό το μέτρο; Γιατί παρατείνεται η μείωση ή ο μηδενισμός του ΦΠΑ στις χώρες στις οποίες μειώθηκε; Είναι τουλάχιστον δέκα-δώδεκα χώρες. Νομίζω δεν υπάρχει απάντηση σε αυτό.

Δεύτερον, η ικανότητα για αφομοίωση των ευρωπαϊκών οδηγιών. Απέστειλε σχετική επιστολή ο Πρωθυπουργός και λέει βοηθήστε μας με τις πολυεθνικές. Ο κ. Μαρινάκης είπε ότι είναι ο μόνος Πρωθυπουργός ο οποίος τα έβαλε με τις πολυεθνικές, στάθηκε απέναντι στις πολυεθνικές. Το 2021 εδώ ψηφίστηκε μια ευρωπαϊκή οδηγία και ενσωματώθηκε στην ελληνική έννομη τάξη, η οποία είχε τίτλο: «Αθέμιτες εμπορικές πρακτικές». Αυτά για τα οποία έστειλε επιστολή ο κ. Μητσοτάκης στην Ευρωπαϊκή Επιτροπή. Τι δυνατότητα είχε αυτή η οδηγία; Είχε δυνατότητα εκτός από πρόστιμα να επιβάλλει -και μπορείτε να το κάνετε- πλαφόν στο κέρδος. Στην ίδια τιμή εφόσον εσείς παραδέχεστε και μάλιστα χρησιμοποίησε ο Κυβερνητικός Εκπρόσωπος ότι δεν είναι παράνομη, είναι καταχρηστική αυτή η τακτική των πολυεθνικών, η αθέμιτη εμπορική πρακτική γεωγραφικού προσδιορισμού, ενώ γνωρίζετε πολύ καλά ότι είναι το φαινόμενο των τριγωνικών συναλλαγών. Η μητρική εταιρεία στη Γερμανία, παραδείγματος χάριν, αλλά αντί να έρθει στην Ελλάδα κατευθείαν πηγαίνει πρώτα στην Ιταλία και από την Ιταλία έρχεται εδώ. Συνεπώς, πλαφόν κέρδους ώστε να πωλείται στην ίδια τιμή στην Ελλάδα όσο πωλείται και στη Γερμανία. Προβλέπεται; Προβλέπεται. Το κάνετε; Όχι.

Υπερκέρδη. Πριν τρία χρόνια όποιος το άκουγε θα έλεγε ότι δεν είναι δυνατόν. Κι όμως η Ευρωπαϊκή Ένωση ήρθε το 2022 και είπε στα κράτη-μέλη μπορείτε να φορολογήσετε τα υπερκέρδη των εταιρειών. Το κάνατε; Μόνο για το 2022. Για το 2023 όχι. Έχασε έσοδα ο προϋπολογισμός; Μπορούσατε αυτά τα χρήματα να τα διοχετεύσετε σε πολιτικές άμβλυνσης του φαινομένου της ακρίβειας; Μπορούσατε. Το κάνατε; Όχι.

Χρέη. Εκατόν είκοσι δόσεις. Δυνατότητα προστασίας της πρώτης κατοικίας. Δυστυχώς, όμως, ενώ έχετε την δυνατότητα, όσο και να προσπαθείτε για το αντίθετο, δεν μπορείτε να πείσετε τον κόσμο.

Κι επειδή δεν απαντάτε στα αμείλικτα ερωτήματα γιατί δεν το κάνετε, την απάντηση θα τη δώσει ο ελληνικός λαός στο γιατί δεν το κάνετε, δηλαδή γιατί δεν μειώνετε τον ΦΠΑ, γιατί δεν βάζετε πλαφόν στα κέρδη.

Και τελειώνω, κύριε Πρόεδρε, κυρίες και κύριοι συνάδελφοι, με τη φράση που είπαν οι τέσσερις Υπουργοί που ήρθαν χθες στη Θεσσαλία. Είπανε ότι είναι η ώρα να αποζημιωθούν οι παραγωγοί και οι κάτοικοι της Θεσσαλίας. Τώρα, μετά από οκτώ μήνες. Μάλλον ήρθε η ώρα να πάρετε πόδι.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Καλείται στο Βήμα η κ. Αρετή Παπαϊωάννου Ανεξάρτητη Βουλευτής και μετά θα ακολουθήσει ο κ. Κωνσταντινόπουλος γιατί πρέπει να με αντικαταστήσει.

**ΑΡΕΤΗ ΠΑΠΑΪΩΑΝΝΟΥ:** Ευχαριστώ πολύ.

Το νομοσχέδιο το οποίο σήμερα συζητάμε επιγράφεται διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, μεταξύ των άλλων.

Μας είπε η Υφυπουργός κ. Μάνη Παπαδημητρίου στις επιτροπές ότι το νομοσχέδιο στο πρώτο του μέρος είναι μια ρυθμιστική παρέμβαση της πολιτείας για την προστασία του καταναλωτή από αθέμιτες πρακτικές που οδηγούν στην αισχροκέρδεια. Παραδέχεστε, λοιπόν, κύριοι της Κυβέρνησης ότι η αισχροκέρδεια όχι μόνον υπάρχει, αλλά και πολύ καλά κρατεί. Παραδέχεστε, επίσης, ότι ακόμη και οι ελάχιστοι κανόνες που η ίδια η νεοφιλελεύθερη ιδεολογία έχει θέσει στον εαυτό της δεν λειτουργούν ικανοποιητικά.

Είπα χθες στην επιτροπή ότι παρατηρούμε εδώ και καιρό ότι νωπά προϊόντα διατροφής, φρούτα, λαχανικά, αυγά έχουν στη λαϊκή κυριολεκτικά τη μισή τιμή από ότι στα σουπερμάρκετ. Μας λένε οι υπέρμαχοι της ελεύθερης αγοράς ας τα ψωνίζει, λοιπόν, ο κόσμος από τη λαϊκή και θα αναγκαστούν έτσι τα σουπερμάρκετ να ρίξουν τις τιμές. Δεν μπορεί να είμαστε σοβαροί λέγοντας κάτι τέτοιο. Οι αλυσίδες σουπερμάρκετ σε αυτά τα είδη απευθύνονται στους εργαζόμενους που τελειώνουν τη δουλειά τους στις πέντε και στις έξι το απόγευμα και δεν έχουν άλλη επιλογή. Αυτοί είναι τα θηράματά τους. Και σε όλα τα υπόλοιπα είδη αισχροκερδούν ανενόχλητοι εναντίον όλων, εργαζόμενων, ανέργων και συνταξιούχων. Γίνονται όπως ξέρουμε πλασματικές, ψεύτικες ανακοινώσεις μείωσης τιμών με σκοπό την παραπλάνηση και άρα την εξαπάτηση του καταναλωτή.

Το νομοσχέδιο που φέρατε προϋποθέτει αυτή την παραδοχή από μέρους σας. Πώς μπορούσατε, άλλωστε, να μην το παραδεχτείτε όταν το παραδέχθηκε ο ίδιος ο Αρχηγός σας ο κ. Μητσοτάκης με τους όψιμους προβληματισμούς και αιτιάσεις του στην επιστολή του προς την κ. φον ντερ Λάιεν που όλοι λίγο πολύ αναφέραμε και εξηγήσαμε γιατί εστάλη.

Kαι τους χαρακτηρίζω όψιμους γιατί απηχούν τον κοινό τόπο των συζητήσεων που διεξάγονται εδώ και δεκαετίες, τόσο ιδιωτικά, όσο και δημόσια, για τη δράση των πολυεθνικών καρτέλ και τον ρόλο τους στη στρέβλωση του ανταγωνισμού και άρα της αγοράς.

Μας είπε ο Υπουργός, ο κ. Σκρέκας, χθες στην ομιλία του στην επιτροπή ούτε λίγο ούτε πολύ ότι δεν καταλαβαίνουμε πώς λειτουργεί η ελεύθερη αγορά.

Φυσικά και καταλαβαίνουμε, κύριε Υπουργέ. Επιπλέον, όμως, βλέπουμε αυτό που εσείς δεν θέλετε να δείτε: τις κοινωνικές επιπτώσεις της ανέλεγκτης λειτουργίας της ελεύθερης οικονομίας και της ελεύθερης αγοράς, του θεριού που πιστά εξυπηρετείτε και υπηρετείτε και που μεθαύριο, όπως λίγο πολύ όλοι σάς είπαν, στις 9 Ιουνίου ως άλλος ταχυδρόμος, μιας και κυκλοφορούν επιστολές αυτές τις μέρες, θα σας παραδώσει τις επιστολές, τα ραβασάκια θα έλεγα όσων πολιτών δεν μπορούν να βγάλουν τον μήνα. Δεν είναι πλέον θεωρία συνωμοσίας ούτε αστικός μύθος. Είναι η πραγματικότητά μας.

Οι πολυεθνικές, κύριοι, δεν ενδιαφέρονται για την ευημερία των λαών. Μεγεθύνονται κάνοντας συγχωνεύσεις, εξαγοράζουν μικρότερες εταιρείες είτε για να τις απορροφήσουν είτε απλά και μόνο για να τις βγάλουν από τη μέση και να στρεβλώσουν τον ανταγωνισμό που τον θεοποιήσατε χωρίς να δείτε έγκαιρα τους παίκτες που τον ακυρώνουν. Οι πολυεθνικές ενδιαφέρονται μόνο για την κερδοφορία τους, μαθηματικά, απρόσωπα, στεγνά. Αυτή είναι εξάλλου η δουλειά τους. Το τι κάνουν όμως αυτοί είναι η μισή εικόνα. Η άλλη μισή είναι το τι κάνουμε εμείς. Πρέπει όχι απλώς να ανοίξει, αλλά να ενταθεί και να αποφέρει καρπούς η συζήτηση για το τι κάνουμε εμείς ως κράτος και ως κοινωνία.

Για πείτε μας, κύριε Υπουργέ, πόσες από τις επισημάνσεις και προτάσεις που ακούστηκαν από τους φορείς, που είναι ένα τμήμα της κοινωνίας, που κατά τεκμήριο έχει σχέση και εξειδίκευση και μπορεί να αλληλεπιδράσει με το νομοσχέδιο εισακούστηκαν; Επίσης πόσες προτάσεις Βουλευτών της Αντιπολίτευσης συζητήθηκαν;

Είπατε -και είναι αλήθεια- ότι το κόστος της ενέργειας συμμετέχει αποφασιστικά στη διαμόρφωση των τιμών.

Ποιος βοήθησε, ώστε το κόστος της ενέργειας να είναι αυτό που είναι σήμερα;

Ποιος έκανε τη βίαιη απολιγνιτοποίηση, όταν μετά από αυτή στη Γερμανία παίρνουν τον δικό μας λιγνίτη για να παράγουν ενέργεια; Ο κ. Μητσοτάκης. Θέλοντας να είναι στη σωστή πλευρά της ιστορίας προτίμησε το LNG από άλλες πηγές φθηνότερου φυσικού αερίου.

Επίσης, ποιος έχει επιλέξει να μην υπάρχουν στο χρηματιστήριο ενέργειας συμβάσεις προθεσμιακής αγοράς ώστε να ξέρουμε τουλάχιστον ένα μέρος της ενέργειας, της χονδρεμπορικής, σε ποιο ύψος θα είναι;

Ένα σύγχρονο ευρωπαϊκό κράτος, όταν είναι κυρίαρχο, οφείλει να είναι παρόν και προληπτικά, όχι μόνο κατασταλτικά. Διαπιστώνετε και οι ίδιοι σιγά σιγά ότι η ιδεολογία του νεοφιλελευθερισμού, που η Νέα Δημοκρατία του Κυριάκου Μητσοτάκη με συνέπεια και χωρίς αντιρρήσεις υπηρετεί, μόνο καλή ζωή για τους πολλούς δεν έχει φέρει. Δεν φροντίσατε να χτίσετε αναχώματα θεσμικά, νομικά και οικονομικά, ώστε η δράση των εταιρειών αυτών να μην γίνεται αισχροκερδής και τώρα τρέχετε και δεν φτάνετε.

Δεν φταίνε φυσικά οι πολυεθνικές για την έλλειψη ουσιαστικού ανταγωνισμού. Δεν φταίνε οι πολυεθνικές για τα ολιγοπώλια, για τους υποστελεχωμένους ελεγκτικούς μηχανισμούς και τους θεσμούς χωρίς πόρους, χωρίς ανθρώπινο δυναμικό, πρόγραμμα και στόχευση. Τα πρόστιμα, που είπατε ότι είναι υψηλά, είναι χάδια σε σχέση με τα κέρδη τους. Δεν φταίνε αυτοί για την απαξία με την οποία περιβάλλουν τις αποφάσεις των αρμόδιων αρχών της Ελλάδας, την ίδια στιγμή που σε άλλες χώρες οι ίδιες εταιρείες κυριολεκτικά τρέμουν τις αντίστοιχες επιτροπές ανταγωνισμού και σπεύδουν να συμβιβαστούν με αυτές γιατί αλλιώς θα σβήσουν.

Εσείς οφείλατε να είχατε τονώσει την ατομική μικροεπιχειρηματικότητα, ώστε στη συνείδηση του νεαροκόσμου αυτή να είναι η διέξοδος για τον επιούσιο και όχι μια περιστασιακή καλοπληρωμένη μισθωτή εργασία πολλές φορές και δωδεκάωρη. Και όχι μόνο δεν τη στηρίξατε αυτή τη μικροεπιχειρηματικότητα, αλλά κάνατε ό,τι μπορούσατε για να τη διαλύσετε με φοροεπιδρομή. Την τελευταία σας προσπάθεια τη ζήσαμε όλοι εδώ μέσα τον Δεκέμβριο του 2023 με το νομοσχέδιο που ψηφίστηκε στις 7 Δεκεμβρίου και δημοσιεύτηκε στο ΦΕΚ στις 11 Δεκεμβρίου του 2023 που κατακρεούργησε -και τώρα θα φανούν τα αποτελέσματα- ελεύθερους επαγγελματίες, δικηγόρους, γιατρούς, ταξιτζήδες, παντού τεκμήρια, τριετίες, μικρό επιχειρείν. Έρχεστε τώρα καταϊδρωμένοι, παραμονές εκλογών και υπόσχεστε στο μικρό επιχειρείν ενίσχυση από το Ταμείο Ανάκαμψης.

Κυρίες και κύριοι συνάδελφοι, τελειώνοντας θα ήθελα να πω ότι με τη χώρα μας να μην έχει βρει ακόμα τα πατήματα και τη δυναμική που οραματίζεται για τον 21ο αιώνα οι πολίτες της έχουν ανάγκη από μια άλλη Ελλάδα, μια Ελλάδα στην οποία τα άλλα κράτη θα απευθύνονται για βοήθεια και όχι το αντίστροφο.

Αύριο υποτίθεται ότι θα ξεκινούσε η συζήτηση για την ακρίβεια η οποία στην πραγματικότητα έχει ξεκινήσει από σήμερα. Πιστεύω και ελπίζω ότι θα υπάρξουν ουσιαστικές προτάσεις, ότι οι πολίτες θα την παρακολουθήσουν και ότι θα βγει ένα αποτέλεσμα που θα ωφελήσει τη χώρα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Παπαϊωάννου.

Τον λόγο έχει ο κ. Οδυσσέας Κωνσταντινόπουλος, Αντιπρόεδρος της Βουλής και Βουλευτής του ΠΑΣΟΚ - Κινήματος Αλλαγής.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κύριε Υπουργέ, διάβασα την επιστολή του Πρωθυπουργού στην πρόεδρο και πίστευα ότι σήμερα θα έρθετε εδώ ως μία φιλελεύθερη κυβέρνηση -ας υποθέσουμε ότι είστε και φιλελεύθερη-, με φιλελεύθερη ιδεολογία, να αντιμετωπίσουμε το θέμα της αισχροκέρδειας με σύμμαχο τον πολίτη, τον καταναλωτή δηλαδή.

Το ΠΑΣΟΚ και εγώ σας έχουμε υποβάλει μια πρόταση, μια τροπολογία στην οποία σας λέμε κάτι πολύ απλό: Όσον αφορά τις πολυεθνικές που καταγγέλλετε στην πρόεδρο, να αναδεικνύεται, όταν αισχροκερδούν, το προϊόν. Για ποιον λόγο; Για να έχουμε ένα καταναλωτικό κίνημα το οποίο, κύριοι συνάδελφοι, θα μπορεί να ξέρει σε ποιο προϊόν υπάρχει αισχροκέρδεια για να πάρει και τις ανάλογες αποφάσεις ο ίδιος ο καταναλωτής.

Θέλω να σας ρωτήσω το εξής: Αυτό σε ποια ευρωπαϊκή νομοθεσία αντίκειται; Χρειάζεται δηλαδή η πρόεδρος της Ευρωπαϊκής Επιτροπής να το αλλάξει, χρειάζεται να στείλουμε δεύτερη επιστολή ή μπορούμε να το κάνουμε μόνοι μας;

Κύριοι συνάδελφοι των άλλων κομμάτων, συμφωνείτε σε αυτό το απλό, στην απλή πρόταση που κάνει η παράταξή μας, ώστε ο καταναλωτής να ξέρει το προϊόν στο οποίο υπάρχει αισχροκέρδεια; Η Κυβέρνηση, ενώ στέλνει εύκολα επιστολές στην πρόεδρο, δεν το κάνει αυτό. Γιατί; Διότι με τον τρόπο αυτό, κύριε Υπουργέ, στέλνετε ένα μήνυμα ότι δεν θέλετε να ξέρετε και να τιμωρήσετε αυτούς που αισχροκερδούν; Είναι πολύ απλό. Άρα ούτε φιλελεύθεροι είστε ούτε χρειάζεται να στέλνετε επιστολές, γιατί όλα αυτά που κάνετε είναι τα προσχήματα για να μην πληρώσουν αυτοί που πραγματικά αισχροκερδούν.

Και βεβαίως αυτό το φέρνετε σήμερα και το μεγιστοποιείτε.

Κύριε Υπουργέ, γίνεται με το άρθρο 31 το πρόστιμο για ανακριβείς και παραπλανητικές εκπτώσεις από το 2% του τζίρου να πηγαίνει σε απλή σύσταση; Ακούω αυτό που λέτε πολύ σωστά ότι «δεν γίνεται είκοσι χιλιάδες όλοι, ένα μικρό μινιμάρκετ». Τότε γιατί δεν αφήνουμε μόνο το 2% του τζίρου; Δηλαδή τι λέει η Κυβέρνηση; Ότι «αφού κλέβουν οι μεγάλοι, οι πολυεθνικές για να είμαι μία δίκαιη κυβέρνηση τους αφήνω όλους να κλέβουν». Αυτό είναι το μήνυμα που στέλνετε.

Γίνεται, κύριε Υπουργέ, σε περίπτωση υποτροπής από το 4% του τζίρου να πάμε στις 15 χιλιάδες ευρώ; Τι μήνυμα είναι αυτό που στέλνετε στην ελληνική κοινωνία;

Κυρίες και κύριοι συνάδελφοι, αν δεν θέλετε πραγματικά -εγώ νομίζω ότι δεν το καταλαβαίνω και δεν το κατανοώ- να αντιμετωπίσετε…

Θα σας το ξαναπώ, κύριε Υπουργέ, ότι γράφετε μέσα «σε περίπτωση υποτροπής». Το γράφετε μέσα, δεν είναι κάτι κρυφό. Από το 4% του τζίρου της εταιρείας γίνεται 15 χιλιάδες ευρώ. Είναι απλό.

Το να χαμογελάτε είναι η πιο εύκολη αντίδραση. Είναι πιο εύκολο να στέλνεις επιστολές στην πρόεδρο της Κομισιόν από το να δείχνετε το προϊόν της πολυεθνικής. Είναι εύκολο αυτό γιατί έτσι κρύβεστε και κρύβετε αυτούς που αισχροκερδούν. Αυτή είναι η πραγματικότητα.

Και πάμε τώρα στα θέματα της επιχειρηματικότητας. Φέρνει η Κυβέρνηση, η οποία είναι η κυβέρνηση της επιχειρηματικότητας, αξιολόγηση φακέλων σε σαράντα πέντε ημέρες. Σας έκανα μια ερώτηση, κύριε Υπουργέ, για το πρόγραμμα «Επιχειρηματικότητα 360» το οποίο έχει λήξει εδώ και έναν χρόνο. Τι μου απαντήσατε; Ότι θα εξεταστούν. Έχει λήξει εδώ και έναν χρόνο και δεν το έχετε αξιολογήσει.

Και μου απαντάτε ότι θα εξεταστούν μετά την ολοκλήρωση του δεύτερου κύκλου για τα καθεστώτα μεταποίησης, εφοδιαστική αλυσίδα, ενίσχυση τουριστικών επενδύσεων. Συγγνώμη, τι σχέση έχουν οι σαράντα πέντε μέρες που βάζετε με τις χίλιες σαράντα πέντε; Πείτε μου, αυτό που εσείς προτείνατε δεν απογοητεύει τις επιχειρήσεις; Ενώ φέρνετε νόμο για σαράντα πέντε μέρες, να υπάρχει για χίλιες;

Κύριε Υπουργέ -και ολοκληρώνω και κλείνω εντός του χρόνου-, ακούστε το ΠΑΣΟΚ. Όπως έγινε και με τις Airbnb μισθώσεις, καθυστερήσατε έναν χρόνο. Ακούστε μας τώρα προς όφελος των πολιτών.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, θα ήθελα να κάνω μια παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Εγώ δεν μπορώ να καταλάβω κάτι με τους αγαπητούς συναδέλφους. Ή δεν διαβάζουν καλά ή διαβάζουν και δεν καταλαβαίνουν. Από πού πήγε το 2% στις δεκαπέντε χιλιάδες ως όριο, κύριε συνάδελφε προλαλήσαντα, σε ό,τι αφορά τα πρόστιμα;

Κατ’ αρχάς, να ξεκαθαρίσω κάτι. Πρόστιμα εσείς όσο κυβερνούσατε δεν επιβάλατε. Πρόστιμα –επαναλαμβάνω- στις εταιρείες για παραβάσεις του δικαίου προστασίας του καταναλωτή ως ΠΑΣΟΚ –και κυβερνήσατε χρόνια- δεν επιβάλλατε.

Και επειδή μας εγκαλείτε και για υποστελέχωση της ΔΙΜΕΑ ή για τους ελεγκτικούς μηχανισμούς, εσείς είχατε τότε μια διεύθυνση ελέγχου με τέσσερις ελεγκτές. Εμείς δημιουργήσαμε τη ΔΙΜΕΑ η οποία αυτή τη στιγμή έχει πάνω από εκατό άτομα που ασχολούνται με τον έλεγχο, συν τη Διεύθυνση Ελέγχου της Γενικής Γραμματείας Εμπορίου. Έτσι, για να συγκρίνουμε, γιατί περισσεύει το θράσος σ’ αυτή την Αίθουσα πολλές φορές. Έρχεστε εσείς και μας εγκαλείτε!

Πείτε μου ένα πρόστιμο που επιβάλλατε ποτέ σε μεγάλη πολυεθνική εταιρεία για παραβίαση νόμου που είχε να κάνει με παραπλανητικές εκπτώσεις ή για αθέμιτη κερδοφορία. Βεβαίως, δεν υπήρχε νόμος για αθέμιτη κερδοφορία όταν ήσασταν εσείς κυβέρνηση. Αλλά και αυτή είναι μια διάταξη που την ψήφισε η Νέα Δημοκρατία και η Κυβέρνηση του Κυριάκου Μητσοτάκη. Έτσι, για να πάρουμε τα πράγματα με τη σειρά.

Επειδή όμως αναφέρετε και πράγματα τα οποία είναι εντελώς ανυπόστατα, πού τα βρίσκετε; Είπαμε: Παραβάσεις που έχουν να κάνουν με παραπλανητικές εκπτώσεις μεταφέρονται από το Αγορανομικό Δίκαιο –που προφανώς δεν ανήκουν εκεί- στο δίκαιο προστασίας του καταναλωτή, έτσι όπως είναι και οι κατευθύνσεις της ευρωπαϊκής οδηγίας. Όλα συμπεριλαμβάνονται, ό,τι έχει να κάνει με την προστασία του καταναλωτή, από αθέμιτες εμπορικές πρακτικές είτε στο φυσικό εμπόριο, είτε στο ηλεκτρονικό εμπόριο. Όλα περιλαμβάνονται στον νόμο που αφορά την προστασία του καταναλωτή, όχι στο Αγορανομικό Δίκαιο. Αυτό έχει να κάνει με άλλες παραβάσεις, άλλου ύφους και μεταξύ διαφορετικών παραγόντων, μεταξύ επιχειρήσεων, όχι πάντα επιχειρήσεων και καταναλωτών.

Πάμε όμως στο εξής. Μεταφέρεται λοιπόν –και δεν έχει καμμία σημασία, είναι τεχνικό θέμα- από το ένα δίκαιο στο άλλο. Και ρωτάω: Τι ποινές επιβάλλονται σήμερα, μετά την ψήφιση αυτού του νόμου, αν ψηφιστεί με το καλό; Όριο έως 1,5 εκατομμύριο ευρώ προστίμου διπλασιαζόμενο στα τρία εκατομμύρια.

Κύριε συνάδελφε, μπορείτε να μου πείτε πού βρήκατε τα δεκαπέντε χιλιάρικα; Τα τρία εκατομμύρια τα κάνατε δεκαπέντε χιλιάρικα; Πού το γράφει αυτό; Όριο, πλαφόν δηλαδή, οροφή. Πριν τι ήταν; Δεν υπήρχε οροφή, υπήρχε ένα ποσοστό 2%. Επιβαλλόταν ποτέ 2% στο σύνολο του τζίρου; Πείτε μου μια φορά που το επιβάλλατε εσείς. Το 2009 που λάβατε την εξουσία ίσχυε και τότε αυτός ο νόμος. Δεν επιβάλλατε ποτέ πρόστιμο βέβαια, αλλά επιβάλλατε ποτέ 2%; Όχι. Την οροφή; Όχι. Η οροφή επιβάλλεται ενδιάμεσα, γιατί υπάρχει μια αναλογικότητα επί της παραβίασης του νόμου. Δεν μπορεί για την παραμικρή παραβίαση να επιβάλεις την οροφή, το σύνολο. Και πράγματι λοιπόν η οροφή ήταν 2%. Όταν όμως πλήρωνες άπαξ, είχες 50% έκπτωση, πήγαινε δηλαδή στο 1%. Τώρα δεν υπάρχει καμμία έκπτωση. Και βεβαίως μπορούσες να προσφύγεις με το 50% στη δικαιοσύνη. Τώρα θα πρέπει να πληρώσεις το 100%. Και μετά, εάν θέλεις, μπορείς να προσφύγεις στη δικαιοσύνη.

Τελικά, τι είναι καλύτερο πρακτικά; Αυτό το οποίο συμβαίνει τώρα. Υπάρχει διάθεση να μην επιβάλλουμε πρόστιμα; Να καταργήσουμε τα πρόστιμα, όπως είπε άλλος συνάδελφος από την παράταξή σας; Γράφει εδώ κάπου ότι καταργούνται τα πρόστιμα; Εδώ δηλαδή διαβάζετε άλλα, καταλαβαίνετε άλλα και λέτε αντίθετα. Επιτέλους, πρέπει τελικά να καταλάβουμε τι θέλετε να πείτε σε αυτή την Αίθουσα.

Πρόστιμα πάντως θα συνεχίσουν να επιβάλλονται σε όσους παραβιάζουν τον νόμο, όσο μεγάλος και εάν είναι αυτός. Και αυτό πρέπει να το καταλάβουν όλοι. Αυτό το μήνυμα έχει στείλει ο Πρωθυπουργός σε κάθε κατεύθυνση. Και σ’ αυτή την κατεύθυνση είναι και η επιστολή που έστειλε στην κ. Φον ντερ Λάιεν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν μπορώ να σας απαντήσω, γιατί τώρα έχω πάρει τη θέση του Αντιπροέδρου. Πάντως τέτοια ακρίβεια δεν ξαναείχαμε στη χώρα.

Τον λόγο έχει ο κ. Τσίμαρης και θα ακολουθήσει ο κ. Καραθανασόπουλος, τον οποίο ευχαριστούμε για την παραχώρηση της θέσης του.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Καραθανασόπουλε, για την παραχώρηση της θέσης.

Κύριε Πρόεδρε, κύριε Υπουργέ, κυρίες και κύριοι συνάδελφοι, δέκα μήνες μετά το περίφημο 41% η Κυβέρνηση της Νέας Δημοκρατίας φέρνει το πρώτο νομοσχέδιο για την προστασία του καταναλωτή. Είναι λογικό, αφού όλα βαίνουν καλώς στην αγοραστική δύναμη του Έλληνα πολίτη, η ακρίβεια και η αισχροκέρδεια δεν υπάρχουν στην ελληνική αγορά, οπότε δεν υπήρχε λόγος για νωρίτερη παρέμβαση.

Παρ’ όλα αυτά, έρχεται σήμερα η Κυβέρνηση να καταθέσει ένα νομοσχέδιο κατ’ ευφημισμό για την προστασία του καταναλωτή με το ερώτημα να πλανάται ποιο είναι το συνολικό σχέδιο για την ενίσχυση της προστασίας του καταναλωτή ή της ενίσχυσης της αγοράς.

Από τα σημαντικότερα άρθρα του παρόντος νομοσχεδίου το άρθρο 3 θέτει εκτός εφαρμογής προηγούμενη ρύθμιση η οποία ήταν απολύτως θετική για τον καταναλωτή. Εισηγείστε νέα ρύθμιση η οποία -ειδικά όπως είναι διατυπωμένη- όχι μόνο δεν προστατεύει τον καταναλωτή, αλλά αντίθετα θα οδηγήσει σε ερμηνευτικές περιπέτειες και από το «καθαρές τιμές» που υποσχόταν η Κυβέρνηση θα πάμε στο «θολή προβολή των εκπτώσεων» και παράθυρο σε αυτούς που θέλουν να παραπλανήσουν.

Η Κυβέρνηση και ο κ. Μητσοτάκης ρίχνουν για μια ακόμη φορά στάχτη στα μάτια των Ελλήνων καταναλωτών και από τη μια ο κ. Μητσοτάκης ζητάει με επιστολή στην Κομισιόν να παρέμβει για να πέσουν οι τιμές στην αγορά, μετά από τρία χρόνια ακρίβειας, και από την άλλη νομοθετεί μείωση των προστίμων που ήδη υπήρχαν.

Το ΠΑΣΟΚ έχει προτείνει από τον Δεκέμβριο του 2022 τη σύσταση Ανεξάρτητης Αρχής Προστασίας του Καταναλωτή για την ουσιαστική διασφάλισή του. Η Κυβέρνηση, όμως, αποδεικνύει σταθερά ότι έχει αλλεργία στις πάσης φύσεως ανεξάρτητες αρχές και έτσι νομοθετείτε σε όλο το φάσμα των αρμοδιοτήτων σας. Καταθέτετε τροπολογίες σε κάθε νομοσχέδιο με άσχετες επί του θέματος του νομοθετήματος ρυθμίσεις πολύ σημαντικών και ουσιαστικών ζητημάτων και κάποιες φορές αυτές οι παρεμβάσεις αλλάζουν σε αρκετές περιπτώσεις τον χαρακτήρα της δημόσιας διοίκησης. Με την προσφιλή σας τακτική καταθέσατε στο παρά ένα τροπολογίες που αφορούν το Υπουργείο Υγείας -και σε αυτές θα αναφερθώ- όπως την τροπολογία 179 για την υλοποίηση δράσεων δημόσιας υγείας για προληπτικές διαγνωστικές εξετάσεις για τον καρκίνο του παχέος εντέρου.

Εμείς, στο ΠΑΣΟΚ έχουμε ως προτεραιότητα τον ασθενή και προτάσσουμε την πλήρη ανάπτυξη της πρωτοβάθμιας φροντίδας υγείας, που είναι ο βασικός λόγος για τον οποίο ιδρύθηκε το ΕΣΥ. Βασικοί τομείς της ανάπτυξης αυτής είναι η εξωνοσοκομειακή περίθαλψη, η πρόληψη και η προαγωγή της υγείας. Γι’ αυτό και συναινούμε για το άρθρο της τροπολογίας αυτής, καθώς αφορά την πρόληψη υγείας, αλλά, όπως έχουμε επισημάνει επανειλημμένα και στα πρόσφατα νομοσχέδια του Υπουργείου Υγείας, επιβάλλεται να έχουμε ολοκληρωμένο σχέδιο για την πρόληψη και στις δράσεις και στη χρηματοδότηση.

Το εθνικό πρόγραμμα πρόληψης «ΣΠΥΡΟΣ ΔΟΞΙΑΔΗΣ» έχει ψηφιστεί προ τετραετίας, το 2020 και ακόμα επί της ουσίας δεν έχουν υλοποιηθεί δράσεις άλλες, πέραν του προγράμματος «ΦΩΦΗ ΓΕΝΝΗΜΑΤΑ». Τώρα αρχίζουν να ενεργοποιούνται δράσεις για την πρόληψη του καρκίνου του τραχήλου της μήτρας και με την παρούσα ρύθμιση του παχέος εντέρου. Και να μην ξεχνάμε, έχουμε ακόμα δεκαοκτώ μήνες μέχρι την περάτωση και τα παραδοτέα του Ταμείου Ανάκαμψης στις 31 Δεκεμβρίου του 2025. Άρα, αποσπασματικές δράσεις χωρίς ουσιαστική στόχευση και συνέχεια.

Στο άρθρο 2 επιτρέπεται η κατ’ εξαίρεση με απόφαση του διοικητικού συμβουλίου του ΕΚΑΒ στελέχωση των πληρωμάτων του με σπουδαστή ΙΕΚ-ΕΚΑΒ. Αφού πρώτα επιστρατεύσαμε τους στρατιωτικούς, τους πυροσβέστες και τους υπαλλήλους των ΟΤΑ ως πληρωμάτων ασθενοφόρων και προφανώς με τις πρόχειρες και επικίνδυνες αυτές λύσεις δεν μπορείτε να καλύψετε υπηρεσιακές ανάγκες, υιοθετείτε την πρόταση του ΕΚΑΒ για τη συμπερίληψη των σπουδαστών στα πληρώματα. Το ΕΚΑΒ και ο εκσυγχρονισμός του είναι απαραίτητος πυλώνας για την ανασυγκρότηση του ΕΣΥ. Η δυνατότητα κάλυψης του επείγοντος στηρίζεται αποκλειστικά στο ΕΚΑΒ, όμως ούτε επικαιροποιημένο οργανισμό δεν έχει ο φορέας ακόμη.

Καταθέτετε εκ των υστέρων στο και πέντε λύσεις πρόχειρες και παράλληλα διοχετεύουμε πόρους στο Ταμείο Ανάκαμψης σε μεμονωμένες δράσεις χωρίς να συνδέονται, προκειμένου να εξυπηρετήσουν ένα στρατηγικό σχεδιασμό για την ανασυγκρότηση της υγείας. Απορροφούμε πόρους, αλλά με τι αποτύπωμα στη μετεξέλιξη του ΕΣΥ;

Στο άρθρο 3 προστίθεται το ΕΚΑΒ και το Εθνικό Κέντρο Αιμοδοσίας στους φορείς όπου μπορούν να έχουν προσλήψεις ατόμων με μπλοκάκι. Όλα outsourcing είναι σ’ αυτή την Κυβέρνηση, στηριζόμαστε στους επικουρικούς πίνακες και μετά μπλοκάκι. Έχουμε τονίσει πολλές φορές ότι θα πρέπει να προκηρυχθούν οι κενές μόνιμες οργανικές θέσεις συνολικά και όχι αποσπασματικά, όπως πράττετε, γιατί δεν θα υπάρχει ενδιαφέρον. Κανένας δεν επιλέγει συνειδητά δύσκολες εργασιακές συνθήκες με ταυτόχρονη εργασιακή αστάθεια.

Και ας δούμε τη μεγάλη εικόνα της επικαιρότητας. Έχουμε στον παρόντα χρόνο τις κινητοποιήσεις των εργαστηριακών γιατρών, οι οποίοι έχουν φτάσει στα όρια της χρεοκοπίας, λόγω της ανεξέλεγκτης εφαρμογής του clawback και του rebate. Έχουμε καταθέσει από τον περασμένο Σεπτέμβρη ερώτηση στο πλαίσιο του κοινοβουλευτικού ελέγχου σχετικά με το θέμα και καμμία απάντηση δεν λάβαμε από το Υπουργείο Υγείας. Πάντα η όποια αντιμετώπιση είναι εκ των υστέρων. Εν προκειμένω αντιμετώπιση εν μέρει με την έναρξη διαλόγου για τις συλλογικές συμβάσεις των εργαστηριακών, αλλά θα πρέπει να μπουν και πρωτόκολλα και συνυπευθυνότητα και άλλες δράσεις, ώστε να μειωθεί το clawback και τα χρέη για τα οποία δεν ευθύνονται οι εργαστηριακοί.

Έχουμε αναστολή τακτικών χειρουργείων στο Νοσοκομείο Παίδων «Η Αγία Σοφία» από 1η Ιουνίου σε περίπτωση που δεν παρουσιαστούν αναισθησιολόγοι, όπως ανακοίνωσαν οι συνδικαλιστές. Το ίδιο πρόβλημα είχαμε και πριν τρεις μήνες στο δεύτερο μεγάλο Νοσοκομείο Παίδων, το «Αγλαΐα Κυριακού» και δόθηκε προσωρινή πάλι λύση με «εντέλλεσθε» από άλλα νοσοκομεία ακόμα και από την Κόρινθο. Φτάνουμε λόγω ανεπάρκειας έγκαιρου σχεδιασμού να δίνουμε λύσεις της στιγμής για αποτροπή λειτουργιών.

Κύριοι, κυβερνάτε τα τελευταία πέντε χρόνια. Δεν μηδενίζει το κοντέρ με τις εκλογές, δεν μηδενίζει με την αλλαγή Υπουργού, θα πρέπει να υπάρχει συνέχεια. Η πολιτική σας προσέγγιση για την ανασυγκρότηση του Εθνικού Συστήματος Υγείας, καθώς και της στήριξης των καταναλωτών κινείται με άλλα κριτήρια και άλλες προτεραιότητες από ότι έχουμε εμείς στο ΠΑΣΟΚ.

Απέχουν αυτές οι προτεραιότητες, κύριοι της Κυβέρνησης και κατ’ επέκταση οι πολιτικές μας. Εμείς έχουμε ως προτεραιότητα μας τον πολίτη. Εσείς τον υποστηρίζετε στα λόγια και κλείνετε το μάτι στα μεγάλα συμφέροντα και αυτό αποτυπώνεται σε όλους τους τομείς λειτουργίας του κράτους.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το συζητούμενο νομοσχέδιο στο πρώτο του κομμάτι αναφέρεται σε μέτρα για την ενίσχυση της προστασίας του καταναλωτή. Αλήθεια, του καταναλωτή; Ποιανού καταναλωτή; Και ο πλούσιος είναι καταναλωτής και ο φτωχός είναι καταναλωτής. Από αυτή την άποψη, λοιπόν, τις ίδιες επιπτώσεις έχουν όλοι τους;

Η ακρίβεια, δηλαδή, το ίδιο πλήττει τον πλούσιο, το ίδιο και τον φτωχό; Όσο πιο φτωχός είσαι τόσο μεγαλύτερα προβλήματα έχεις, τόσο μεγαλύτερες είναι οι συνέπειες της ακρίβειας που έχεις να αντιμετωπίσεις. Άρα, λοιπόν, δεν μπορείς να δεις οριζόντια αυτά τα μέτρα προστασίας, γιατί δεν έχουν την ίδια ανάγκη και δεν έχουν και την ίδια προστασία.

Όλα αυτά, όμως, γιατί τα κάνετε και βάζετε και αυτό τον τίτλο τον ουδέτερο; Ακριβώς για να συγκαλύψετε το γεγονός ότι τα μέτρα τα οποία προτείνετε είναι μέτρα «ασπιρίνες» που δεν αντιμετωπίζουν το πρόβλημα της ακρίβειας και τα πλατιά λαϊκά στρώματα δεν θα μπορούν να καλύψουν ακόμη και με αυτά τα μέτρα τις βασικές τους ανάγκες, πολύ δε περισσότερο που θα διευρύνεται όλο και πιο πολύ η ψαλίδα ανάμεσα στις δυνατότητες που υπάρχουν αντικειμενικά και στο επίπεδο διαβίωσης των λαϊκών στρωμάτων.

Από αυτή την άποψη, λοιπόν, τι κάνετε; Απλά και μόνο μερικά μέτρα «ασπιρίνες» αναδιανομής της φτώχειας από τους λιγότερο φτωχούς στους περισσότερο φτωχούς, αφήνοντας στο απυρόβλητο την τεράστια συσσώρευση πλούτου σε όλο και λιγότερα χέρια και στην ένταση ακόμη περισσότερο των κοινωνικών ανισοτήτων.

Και ερχόμαστε στο δεύτερο κομμάτι, στο δεύτερο σημείο. Είναι η ακρίβεια εισαγόμενη, όπως λέει η Κυβέρνηση ή εγχώρια, όπως λένε τα άλλα κόμματα της Αντιπολίτευσης; Φταίει δηλαδή το διεθνές περιβάλλον ή η Κυβέρνηση Μητσοτάκη; Αυτό είναι ένα ψευτοδίλημμα. Φταίνε και τα δύο. Γιατί το κάνετε αυτό το ψευτοδίλημμα, γιατί το καλλιεργείτε η Κυβέρνηση και τα υπόλοιπα κόμματα της Αντιπολίτευσης; Για να συγκαλύψετε το γεγονός ότι η ακρίβεια αποτελεί παιδί του συστήματος και είναι και το αποτέλεσμα των πολιτικών που διαχρονικά ακολούθησαν οι κυβερνήσεις το προηγούμενο διάστημα.

Γιατί από τι εξαρτάται η ακρίβεια; Πρώτον, από την πορεία των τιμών. Δεύτερον, από το κατά πόσο η έμμεση φορολογία επιβαρύνει ακόμη περισσότερο αυτές τις τιμές, ο ΦΠΑ δηλαδή και οι υπόλοιποι φόροι στην κατανάλωση. Και τρίτον, από την πορεία των μισθών και των συντάξεων του λαϊκού δηλαδή εισοδήματος. Άρα, λοιπόν, ας δούμε συγκεκριμένα αυτές τις αιτίες που έχουν οδηγήσει σε αυτό τον καλπασμό της πορείας των τιμών.

Ποιες είναι αυτές οι αιτίες; Πρώτον, είναι η απελευθέρωση των αγορών, η πολιτική της Ευρωπαϊκής Ένωσης την οποία έχουν εφαρμόσει όλες οι κυβερνήσεις είτε αφορά την ενέργεια είτε αφορά τις τηλεπικοινωνίες είτε τις μεταφορές. Τα αποτελέσματα τα βιώνει ο ελληνικός λαός με τραγικό τρόπο, ακόμη και με το έγκλημα στα Τέμπη και βεβαίως και οι υπόλοιποι λαοί της Ευρώπης.

Δεύτερον, είναι ο ανταγωνισμός αυτόν τον οποίο εκθειάζεται, ένας ανταγωνισμός που οδηγεί στη συγκέντρωση της αγοράς και στον έλεγχο της από τα μονοπώλια, τα οποία μπορούν να καθορίσουν τις μονοπωλιακές τιμές, γιατί ακριβώς ελέγχουν την αγορά.

Τρίτον, είναι η ίδια η επεκτατική πολιτική που εφάρμοσε η Ευρωπαϊκή Κεντρική Τράπεζα τα προηγούμενα χρόνια, για να δώσει ζεστό χρήμα στους επιχειρηματικούς ομίλους και η οποία εκτόξευσε τον πληθωρισμό. Είναι μια πολιτική που τα άλλα κόμματα τη θεωρούσαν μάλιστα και προοδευτική πολιτική. Ο πληθωρισμός είναι αυτός ακριβώς ο οποίος κατατρώει σαν το σαράκι όλο και περισσότερο τα λαϊκά εισοδήματα.

Τέταρτον, είναι οι πολιτικές στήριξης της κερδοφορίας των επιχειρηματικών ομίλων. Από αυτή την άποψη, αυτές οι πολιτικές στήριξης είναι πολλαπλάσιες, για παράδειγμα φοροαποφυγή τους, φοροασυλία τους, επενδυτικά κίνητρα και μια σειρά άλλα.

Και τέλος, αυτή η πολιτική στήριξης των μεγάλων επιχειρηματικών ομίλων διαμορφώνεται σε συνθήκες όξυνσης του ανταγωνισμού με τα υπόλοιπα ιμπεριαλιστικά κέντρα για τον έλεγχο των εφοδιαστικών αλυσίδων -ο λεγόμενος εμπορικός πόλεμος ανάμεσα στις Ηνωμένες Πολιτείες Αμερικής και την Κίνα από την άλλη μεριά-, αλλά και για τον έλεγχο των αγορών, των ενεργειακών πηγών και των διαδρόμων μεταφοράς της ενέργειας, το μοίρασμα και το ξανά μοίρασμα των αγορών που έχει οδηγήσει στην ιμπεριαλιστική σύγκρουση στην Ουκρανία. Για να είμαστε καθαροί, για τα κέρδη γίνεται. Έτσι, λοιπόν, το κυνήγι του κέρδους, είναι αυτό που αποτελεί τον βασικό παράγοντα που οδηγεί στον καλπασμό των τιμών.

Δεύτερη αιτία, είναι η έμμεση φορολογία, που βεβαίως είναι οι φόροι κατανάλωσης, που είναι οι πιο αντιλαϊκοί φόροι, που αποτελούν αυτή τη στιγμή το 60% των συνολικών φορολογικών εσόδων και τους οποίους φόρους πληρώνουν δυσανάλογα τα λαϊκά στρώματα. Γιατί το κάνετε αυτό; Γιατί επιβάλλετε έμμεση φορολογία; Διότι μέσα από αυτή την έμμεση φορολογία χρηματοδοτούνται τα ευρωενωσιακά ταμεία για τα διάφορα πακέτα –λέει- που δίνουνε μετά. Είναι χρήματα από τους φόρους που πληρώνουν οι λαοί μέσα από την έμμεση φορολογία.

Δεύτερον, για τη δημοσιονομική εξυγίανση. Να θυμίσω ότι η τελευταία αύξηση του ΦΠΑ και των υπόλοιπων έμμεσων φόρων έγινε επί Κυβέρνησης ΣΥΡΙΖΑ στο όνομα τότε να μην φορολογηθεί το εφοπλιστικό κεφάλαιο. Διότι, το εφοπλιστικό κεφάλαιο έχει ασυλία και μάλιστα νομοθετικά κατοχυρωμένη.

Βεβαίως, σχετίζονται άμεσα με την πορεία των δημόσιων οικονομικών οι έμμεσοι φόροι, στο όνομα της βιωσιμότητας του δυσβάσταχτου κρατικού χρέους που έχετε δημιουργήσει με τις προηγούμενες πολιτικές σας. Είναι αυτά τα λεγόμενα «ματωμένα» πρωτογενή πλεονάσματα. Γι’ αυτόν ακριβώς τον λόγο και έχουμε τόσο υψηλή έμμεση φορολογία διαχρονικά στη χώρα μας και όχι μόνο στη χώρα μας.

Τρίτος παράγοντας είναι η πορεία των μισθών και των συντάξεων. Πού οφείλεται αυτή η συνεχής κατρακύλα των μισθών; Εδώ ο μέσος μισθός υπολείπεται κατά 27% από τον μέσο μισθό του 2009, ενώ ο κατώτερος μισθός ονομαστικά έχει φτάσει στο επίπεδο του 2010. Δεν βάζουμε μέσα τη μεγάλη ελαστικοποίηση στην αγορά εργασίας, τη μερική απασχόληση και την ωρομίσθια εργασία η οποία δίνει ελάχιστα ψίχουλα. Γιατί όλο αυτό το πακέτο στην αγορά εργασίας; Μα, για να θωρακίσετε την ανταγωνιστικότητα των επιχειρηματικών ομίλων, να αυξηθεί ο βαθμός εκμετάλλευσης της εργατικής τάξης, για να μπορούν να παράγονται πολύ περισσότερα κέρδη για τους επιχειρηματικούς ομίλους και να διαμορφώνετε μια φτηνή και αναλώσιμη εργατική δύναμη.

Αυτή τη μορφή της αγοράς εργασίας τη συνδιαμορφώσατε και η Νέα Δημοκρατία και ο ΣΥΡΙΖΑ και το ΠΑΣΟΚ με τους διάφορους μνημονιακούς και μη νόμους, με βασικό μαέστρο αυτής της ορχήστρας που διαμόρφωσε αυτή την αγορά εργασίας την Ευρωπαϊκή Ένωση ως μέρος της τρόικα.

Και βεβαίως η πορεία των συνταξιούχων αυτών των περικοπών σχετίζεται με τη λεγόμενη δημοσιονομική εξυγίανση, με τη λεγόμενη βιωσιμότητα των ασφαλιστικών ταμείων τα οποία κατακλέψατε όλες οι κυβερνήσεις για να δοθεί ζεστό χρήμα στους επιχειρηματικούς ομίλους και όλα αυτά στα πλαίσια των αντοχών της οικονομίας, που η οικονομία δεν αντέχει να δοθούν αυξήσεις στους μισθούς και στις συντάξεις, αλλά αντίθετα αντέχει να δοθούν δεκάδες δισεκατομμύρια στους επιχειρηματικούς ομίλους ή στις εξοπλιστικές δαπάνες για τις ιμπεριαλιστικές επεμβάσεις και τους πολέμους, για να μακελεύουν τους λαούς.

Από αυτή την άποψη εμείς το λέμε καθαρά ότι είναι άσφαιρη η κριτική που κάνουν τα άλλα κόμματα γιατί την κάνουμε με τη μέθοδο της σύγκρισης. «Α, εδώ η Ελλάδα είναι εξαίρεση, ενώ στην Ευρώπη οι λαοί ζουν ζωή χαρισάμενη». Αλήθεια; Πού το είδατε αυτό; Τις κινητοποιήσεις που κάνουν οι εργαζόμενοι στις υπόλοιπες χώρες της Ευρωπαϊκής Ένωσης δεν τις έχετε δει; Το κύμα εξώσεων στις άλλες χώρες της Ευρωπαϊκής Ένωσης δεν το ξέρετε; Την ακρίβεια δεν τη γνωρίζετε; Την κατάσταση της υγείας που κατέρρευσαν τα δημόσια νοσοκομεία στην πανδημία; Δεν τα έχετε δει ούτε αυτά;

Και η Ελλάδα είναι η εξαίρεση, ενώ η ευρωπαϊκή κανονικότητα είναι μια αγγελικά πλασμένη; Ίσα-ίσα που αυτά που βιώνουμε στην Ελλάδα αποτελούν ακριβώς την ευρωπαϊκή κανονικότητα, γιατί είναι αποτέλεσμα των πολιτικών επιλογών της Ευρωπαϊκής Ένωσης.

Και από αυτή την άποψη, γιατί το κάνετε όλο αυτό; Γιατί, βεβαίως, θέλετε να επιμείνετε και εσείς στη λογική των μέτρων-ασπιρίνη. Να βάλουμε –λέει- πλαφόν στα κέρδη; Τι πλαφόν στα κέρδη; Αφού τα κέρδη είναι ανεξέλεγκτα και η ίδια η Ευρωπαϊκή Ένωση δεν πρόκειται να το επιτρέψει ποτέ. Και τι πλαφόν θα βάλεις; Το 10% είναι νόμιμο και το 15%; Άρα να νομιμοποιήσουμε ένα κέρδος που προέρχεται από την εκμετάλλευση της εργατικής τάξης και την μη ικανοποίηση των λαϊκών αναγκών. Αυτό να το νομιμοποιήσουμε, όλα τα υπόλοιπα;

Δεύτερον. Να βάλουμε –λέει- εκατόν είκοσι δόσεις για τα υπερχρεωμένα νοικοκυριά. Μα, όσες δόσεις και να βάλετε -και πάλι στα έντοκα-, δεν μπορούνε να τα πληρώσουνε. Εδώ δεν μπορούν να πληρώσουν τα τρέχοντα που έχουν στην εφορία, στα ασφαλιστικά ταμεία και στις τράπεζες, θα πληρώσουν και τις δόσεις των χρεών που έχουν συσσωρεύσει στην πλάτη τους εξαιτίας αυτών των πολιτικών τις οποίες έχετε ακολουθήσει όλα αυτά τα χρόνια; Αυτό αποτελεί διέξοδο; Πόσες φορές μπήκαν εκατόν είκοσι δόσεις; Το αποτέλεσμα ποιο ήταν; Στον κάλαθο των αχρήστων, γιατί δεν αντέχει ο κόσμος και τις δόσεις να πληρώνει και τις τρέχουσες οφειλές να πληρώνει και σε ασφαλιστικά ταμεία και στις τράπεζες και στην εφορία. Γιατί ακριβώς έχετε τσακίσει τον κόσμο με τα μέτρα και τις πολιτικές σας.

Και βεβαίως, ο βασικός στόχος είναι ακριβώς να συγκαλύψετε και να εξωραΐσετε τον ρόλο της Ευρωπαϊκής Ένωσης και να καλλιεργήσετε αυταπάτες. Γιατί η Ευρωπαϊκή Ένωση δεν αποτελεί μέρος της λύσης. Αντίθετα αποτελεί μέρος του προβλήματος.

Και στο κάτω-κάτω της γραφής τι είναι η Ευρώπη; Αυτό που λέτε εσείς Ευρώπη, η Ευρωπαϊκή Ένωση δηλαδή. Είναι η Ευρώπη της δημοκρατίας, της ευημερίας, της διαφάνειας; Είστε σοβαροί; Τα πιστεύετε αυτά τα οποία λέτε; Από πού κι ως πού είναι η Ευρωπαϊκή Ένωση αυτό το μόρφωμα το οποίο θέλετε να κατασκευάσετε; Γιατί η Ευρωπαϊκή Ένωση διαχρονικά τι ήταν; Λυκοσυμμαχία ήταν, σφηκοφωλιά για τους λαούς ήταν. Διότι ο βασικός της στόχος διαχρονικά ήταν μια διακρατική ολοκλήρωση για να στηρίξει τις ευρωπαϊκές πολυεθνικές στον τεράστιο ανταγωνισμό που δέχονταν από πολυεθνικές άλλων ανταγωνιστικών κρατών. Και σε αυτόν ακριβώς τον βωμό της θωράκισης των ευρωπαϊκών πολιτικών των πολυεθνικών θυσιάζετε και τα δικαιώματα και τις ανάγκες των λαών της Ευρωπαϊκής Ένωσης.

Έχει διαφάνεια η Ευρωπαϊκή Ένωση; Μα, εδώ ψηφίσατε ότι τα λόμπι και η δράση των λόμπι αποτελούν πηγή αναζωογόνησης της ευρωπαϊκής δημοκρατίας. Δηλαδή η όλο και μεγαλύτερη διασύνδεση ανάμεσα στο Ευρωπαϊκό Κοινοβούλιο και στις πολυεθνικές -γιατί αυτά είναι τα λόμπι- και η στήριξη των συμφερόντων των πολυεθνικών αποτελούν πηγή για τη δημοκρατία. Μα, αυτό είναι ο ορισμός της διαπλοκής. Άμα βάλουμε κάπου τον όρο διαπλοκή στο λεξικό, διπλά πρέπει να βάλουμε «Ευρωπαϊκή Ένωση». Γιατί αυτό είναι. Η διαπλοκή, τα σκάνδαλα και η διαφθορά, η σήψη. Και είναι ορισμός η Ευρωπαϊκή Ένωση.

Επί της ουσίας για να εξυπηρετηθούν και να θωρακιστούν τα συμφέροντα των πολυεθνικών, καταφεύγουν σε ιμπεριαλιστικές επεμβάσεις, συχνά για τον έλεγχο των αγορών και των πλουτοπαραγωγικών πηγών. Ο πόλεμος στην Ουκρανία είναι χαρακτηριστικό παράδειγμα που η Ευρωπαϊκή Ένωση μαζί με τους Αμερικάνους και το ΝΑΤΟ συγκρούονται με τους Ρώσους για να ελέγξουν τις ενεργειακές αγορές και να μοιράσουν και να ξαναμοιράσουν τον κόσμο.

Η ίδια Ευρωπαϊκή Ένωση συμμετέχει ενεργά και στηρίζει το κράτος-τρομοκράτη του Ισραήλ σε αυτή τη γενοκτονία που κάνει στον παλαιστινιακό λαό και δεν μπορεί αυτό να συγκαλυφθεί.

Η ίδια η Ευρωπαϊκή Ένωση συμμετέχει σε αυτούς τους εμπορικούς πολέμους που γίνονται. Με κάθε τρόπο δηλαδή, με κάθε μέσο αυτό επιδιώκει η Ευρωπαϊκή Ένωση. Επιδιώκει δηλαδή να θωρακίσει επεμβαίνοντας και με κατασταλτικό τρόπο και με το πιστόλι στον κρόταφο, αλλά και με επεμβάσεις σε όλη τη γη. Γιατί φλέγεται η Αφρική; Δεν φλέγεται από επεμβάσεις ευρωπαϊκών κρατών όπως η Γαλλία;

Και επί της ουσίας η Ευρωπαϊκή Ένωση είναι ο θεσμός της δημοκρατίας; Αλήθεια; Δεν είναι ο ορισμός της καταστολής των συλλογικών και ατομικών δικαιωμάτων; Εάν ήταν ο ορισμός της δημοκρατίας, γιατί απαγορεύεται σε δεκαπέντε χώρες της Ευρωπαϊκής Ένωσης η απεργία; Να κάνεις απεργία απαγορεύεται σε δεκαπέντε χώρες της Ευρωπαϊκής Ένωσης. Εφαρμόζουν τον τρομονόμο όλα τα κράτη-μέλη και την προληπτική παρακολούθηση μέσα από αυτά τα συστήματα «Predator». Δεν είναι ευρωπαϊκές οδηγίες όλες αυτές που θέλουν την προληπτική παρακολούθηση των υπόπτων ατόμων; Ποια είναι τα ύποπτα άτομα; Αυτά που αμφισβητούν την κυριαρχία τους. Και από αυτή την άποψη έχουμε ένα τεράστιο φακέλωμα, ανταλλαγή προσωπικών δεδομένων, επεξεργασία των προσωπικών δεδομένων στο κεντρικό διευθυντήριο της Ευρωπαϊκής Ένωσης. Όλα αυτά είναι δημοκρατικά ζητήματα; Είναι δημοκρατικά δικαιώματα;

Και το αποκορύφωμα είναι ότι η Ευρωπαϊκή Ένωση αποτελεί βασικό φορέα αναθεώρησης της ιστορίας για να ξαναγραφτεί η ιστορία με βάση τα συμφέροντα των ισχυρών. Ή δεν είναι έτσι; Η 9 Μάη είναι η Ημέρα της Ευρώπης; Αλήθεια; Η 9 Μάη δεν είναι η ημέρα που συντρίφτηκε ο φασισμός, που ο Κόκκινος Στρατός ύψωσε στο Ράιχσταγκ τη σημαία με το σφυροδρέπανο; Αλλά αυτό δεν πρέπει να το θυμούνται οι λαοί. Γιατί; Γιατί η Ευρωπαϊκή Ένωση είναι η μήτρα της πιο αντιδραστικής και ανιστόρητης θεωρίας περί των δύο άκρων και εξομοίωσης του ναζισμού με τον κομμουνισμό.

Άρα δηλαδή αποτελεί τον κύριο φορέα η Ευρωπαϊκή Ένωση και όλοι εσείς που την αποδέχεστε ενός σύγχρονου αντικομμουνισμού, που θέλει ακριβώς να συκοφαντήσει σε ευρύτερα στρώματα και ιδιαίτερα στη νέα γενιά τον κομμουνισμό και τα τεράστια επιτεύγματα του σοσιαλιστικού στρατοπέδου παρά τα λάθη τα οποία έκανε και τις ανατροπές.

Και αν έχετε αυταπάτες το ζήτημα είναι η επόμενη μέρα μετά τις ευρωεκλογές. Είναι αυτό που λέει το τραγουδάκι «να δεις τι σου έχω για μετά». Θα πω δύο παραδείγματα. Η Ούρσουλα φον ντερ Λάιεν έδωσε συνέντευξή στους «FINANCIAL TIMES». Και τι είπε; Είπε ότι πρέπει να συνδεθεί η εκταμίευση των κοινοτικών πόρων, των διάφορων πακέτων δηλαδή, με την υποχρέωση των χωρών-μελών της Ευρωπαϊκής Ένωσης να υλοποιούν συγκεκριμένες μεταρρυθμίσεις που θα υπαγορεύονται από τις Βρυξέλλες. Τι σημαίνει αυτό; Ακόμη μεγαλύτερη διεύρυνση του πανευρωπαϊκού μνημονίου σε βάρος των λαών της Ευρώπης, σε βάρος των εργατικών δικαιωμάτων, σε βάρος του δικαιώματος της ζωής και του μέλλοντος της νέας γενιάς σε ευρωπαϊκό επίπεδο.

Και από την άλλη μεριά με αυτή την αστεία επιστολή του Μητσοτάκη για τη δράση των πολυεθνικών και την ακρίβεια, τι απάντησε ο εκπρόσωπος της Ευρωπαϊκής Επιτροπής; Ότι θα υποστηριχτεί –λέει- αυτή η επιστολή από την έκθεση του Μάριο Ντράγκι για το μέλλον της ευρωπαϊκής ανταγωνιστικότητας και την έκθεση του Ενρίκο Λέτα για το μέλλον της ενιαίας αγοράς. Άμα το μεταφράσουμε σε απλά ελληνικά, τι σημαίνει αυτό; Ότι θα πάρουμε την επόμενη μέρα μετά τις ευρωεκλογές ακόμη περισσότερα μέτρα για να δοθούν νέα τεράστια πακέτα από τον ιδρώτα και το μόχθο και τη φορολόγηση των λαών στις ευρωπαϊκές πολιτικές για να θωρακίσουν την ανταγωνιστικότητά τους. Θα πάρουμε και άλλα μέτρα για να απελευθερωθούν ακόμη περισσότερο οι αγορές, για να μπορούν να βρουν νέους τομείς κερδοφορίας τα υπερσυσσωρευμένα κεφάλαια. Και τρίτον, θα συμμετέχουμε πολύ πιο ενεργά στην ένταση του ανταγωνισμού με άλλα ιμπεριαλιστικά κέντρα προκειμένου να στηρίξουμε τα συμφέροντα των πολυεθνικών μας. Αυτό είναι το μέλλον της επόμενης γενιάς.

Γι’ αυτόν ακριβώς τον λόγο, κύριε Πρόεδρε, εμείς λέμε καθαρά ότι πρέπει ο λαός και η νεολαία με ακόμη μεγαλύτερη αποφασιστικότητα να βαδίσουν στο δρόμο της σύγκρουσης με αυτή την πολιτική, να στοχεύσουν τον πραγματικό αντίπαλο που είναι τα συμφέροντα και τα κέρδη του κεφαλαίου -γιατί το σύνθημα «Τα κέρδη σας ή οι ζωές μας» που ακούστηκε μετά το έγκλημα στα Τέμπη, εξακολουθεί και ισχύει και έχει ολόπλευρη εφαρμογή- για να μπορέσει να ισχυροποιηθεί ακόμη περισσότερο και μέσα από τις ευρωεκλογές το αντίπαλο δέος απέναντι σε όλη αυτή τη ζοφερή εικόνα, σε όλο αυτό το φαύλο κύκλο που υποστηρίζετε, της φτώχειας, της εξαθλίωσης, των πολέμων.

Και αυτό το αντίπαλο δέος είναι ακριβώς οι αγώνες των λαών, οι αγώνες της εργατικής τάξης, η οργανωμένη ταξική πάλη, οι κοινωνικές συμμαχίες με τα υπόλοιπα λαϊκά στρώματα, οι οποίες θα διεκδικούν ανάσες ανακούφισης αλλά πάνω από όλα θα βαδίζουν το δρόμο της ανατροπής.

Αυτά, λοιπόν, επί της ουσίας. Αυτό το οποίο χρειάζεται είναι να ισχυροποιηθεί ακόμη περισσότερο το ρεύμα αμφισβήτησης και ανατροπής και αυτό μπορεί να γίνει με την αποφασιστική ισχυροποίηση του ΚΚΕ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Γίνεται γνωστό το Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι οκτώ μαθήτριες και μαθητές και πέντε συνοδοί εκπαιδευτικοί από το 1ο Δημοτικό Σχολείο Ατσιποπούλου Ρεθύμνου Κρήτης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ως προς τη διαδικασία; Ο Υπουργός ζήτησε κάποια στιγμή να κάνει την ομιλία του. Αυτή τη στιγμή, κύριε Υπουργέ, είναι έξι συνάδελφοι να μιλήσουν. Αν θέλετε να μιλήσουν οι συνάδελφοι, να κάνετε την ομιλία σας και μετά να πάρουν τη δευτερολογία οι εισηγητές και μετά να προχωρήσουμε. Αν όμως θέλετε νωρίτερα, δεν υπάρχει κανένα πρόβλημα. Ό,τι μας πείτε, είμαστε στη διάθεσή σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα κάνουν δευτερολογία όλοι; Γιατί κάποιοι έχουν μιλήσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν θέλω να κλείσω συμφωνία τώρα. Όσοι θέλουν, θα κάνουν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Εάν είναι να μιλήσουν όλοι θα μιλήσω μια και καλή στο τέλος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Άρα συνεχίζουμε με την κ. Αθηνά Λινού από τον ΣΥΡΙΖΑ - Προοδευτική Συμμαχία. Θα ακολουθήσει ο κ. Στύλιος και μετά ο κ. Κουκουλόπουλος.

Ορίστε, κυρία συνάδελφε, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Αγαπητοί συνάδελφοι, κύριε Υπουργέ να πούμε πρώτα, πρώτα Χριστός Ανέστη. Είναι ακόμα Πάσχα.

Και να πω ότι είχα έρθει το πρωί κάπως διστακτική να μιλήσω, να μη μιλήσω. Ξέρω αρκετά οικονομικά. Εν τω μεταξύ είδα την τροπολογία. Και αυτή η τροπολογία αφορά το Υπουργείο Υγείας, βεβαίως, και με ενδιαφέρει ιδιαίτερα. Και είναι μια τροπολογία που ήρθε, όπως όλες οι τροπολογίες αυτής της Κυβέρνησης, ξαφνικά τη νύχτα πριν προλάβουμε να τη δούμε. Και στο χωριό μου λέγαμε «της νύχτας τη δουλειά, τη βλέπει μέρα και γελάει.

Και τουλάχιστον το πρώτο άρθρο αυτής της τροπολογίας που προτίθεται να είναι αξιόλογη, σημαντική και η πρώτη οργανωμένη εφαρμογή έγκαιρης διάγνωσης καρκίνου του παχέος εντέρου στη χώρα μας θα μπορούσε να είναι μια λαμπρή τροπολογία. Αυτό που διαπίστωσα κοιτάζοντας μόνο αρχικά το πρώτο άρθρο είναι ότι είναι μια δουλειά επιπόλαια που αγγίζει το επίπεδο της επικινδυνότητας. Και μπορώ να σας υπογράψω ότι ούτε ένας γιατρός Βουλευτής της Νέας Δημοκρατίας δεν πρέπει να την έχει διαβάσει. Και, βεβαίως, δεν την έχουν διαβάσει οι έγκριτοι καθηγητές της Ιατρικής Σχολής της Αθήνας, που έχουν εμπειρία μερικοί από αυτούς ιδιαίτερα σε αυτά τα θέματα.

Και θα σας πω γιατί, είναι αντιγραφή και μετάφραση δύο-τριών οδηγιών, guidelines, όπως μας είπε το πρωί ο Υπουργός Υγείας ότι εφαρμόζονται, οι οποίες όμως αφορούν τρεις κατηγορίες κινδύνου για καρκίνο του παχέος εντέρου. Εκείνους τους ανθρώπους που είτε λόγω της κληρονομικότητας είτε λόγω της συνοσηρότητας βρίσκονται σε πολύ υψηλό κίνδυνο να πάθουν καρκίνο του παχέος εντέρου. Εκείνους που έχουν αυξημένο κίνδυνο και εκείνους που έχουν έναν μέσο κίνδυνο, συνηθισμένο κίνδυνο ανθρώπου. Η τροπολογία, λοιπόν, αγνόησε τους δύο επικινδύνους τύπους ανθρώπων από πλευράς κινδύνου. Όχι μόνο τους αγνόησε αλλά και απαγορεύει να γίνεται έγκαιρη διάγνωση καρκίνου σε αυτές τις δύο κατηγορίες υψηλού ή αυξημένου κινδύνου και περιορίζεται μόνο στους υπόλοιπους. Δηλαδή συγκεκριμένα και θα το διαβάσω, στο ποιος έχει δικαίωμα να συμμετάσχει σε αυτό το πρόγραμμα γράφεται σαφώς στην κατηγορία Γ΄ των αποκλεισμών ότι «δεν πρέπει να έχουν διαγνωστεί με καρκίνο του παχέος εντέρου», ως εκεί καλά, «να έχουν πολύποδες, να έχουν ελκώδη κολίτιδα, να έχουν νόσο του Κρόουν ή να έχουν πολυποδίαση». Αυτές είναι ακριβώς οι κατηγορίες στις οποίες οι διεθνείς οδηγίες λένε ότι χρειάζεται υψηλή προσοχή, νωρίτερα να αρχίζουν να εξετάζονται, πολύ νωρίτερα από τα πενήντα χρόνια που υπάρχει στη δική μας οδηγία, και πολύ συχνότερα από ένα έως κάθε τρία ή πέντε χρόνια.

Τι κάνουμε δηλαδή; Εφησυχάζουμε τους ανθρώπους ή ως προς τους ανθρώπους που έχουν τον τεράστιο κίνδυνο και εξετάζουμε τους υπόλοιπους. Εκτός αν έλεγε η οδηγία ότι αυτούς τους παραπέμπουμε σε άμεση εξέταση και ειδικές εξετάσεις εξειδικευμένες για τις οποίες αποφασίζει ο κλινικός γιατρός τους. Αυτό όμως δεν το λέει η οδηγία.

Δεν θέλω να μπω σε θεωρίες παράξενες και να πω μήπως, επειδή θα οδηγηθούμε σε ιδιωτικοποίηση αυτής της διαδικασίας, γιατί αυτό λέει το νομοσχέδιο, κρατάμε αυτούς που θα έχουν τεράστια έξοδα και τεράστια δυσκολία στο να θεραπευτούν εκτός. Δεν ξέρω ελπίζω να μην είναι αυτό.

Το δεύτερο άρθρο της ίδιας τροπολογίας λέει ότι θα βάλουμε τους φοιτητές ή εκπαιδευόμενους σε ΙΕΚ να κάνουν τη δουλειά των διασωστών μέσα στο ΕΚΑΒ. Θα βάλουμε, δηλαδή, τον τριτοετή φοιτητή της χειρουργικής που αρχίζει και μαθαίνει τι είναι η χειρουργική, να χειρουργεί. Ή θα βάλουμε έστω τον ειδικευόμενο τον πρωτοετή. Αυτά είναι επικίνδυνα πράγματα. Δεν μπορούμε να τα κάνουμε. Να είναι παρόντες; Βεβαίως, να είναι παρόντες οι εκπαιδευόμενοι ως εκπαιδευόμενοι για αυτό που μπορούν και ξέρουν να κάνουν.

Και η τρίτη τροπολογία εγγίζει το ποιους και πώς θα ιδιωτικοποιήσουμε διάφορους φορείς και τον ΕΟΠΥΥ και άλλους, και μεταξύ αυτών βέβαια και τον τομέα της αιμοδοσίας, δηλαδή τον οργανισμό που φροντίζει για το αίμα. Και εκεί μπορούμε να βάλουμε και κάτι για την ιδιωτικοποίηση. Μήπως, όπως καθορίζουμε τιμή για τους δότες ή τους δωρητές σπέρματος και ωαρίων, καθορίσουμε και μια τιμή για τους δωρητές αίματος; Και μήπως έχουν δίκιο ορισμένοι ακαδημαϊκοί, μέλη της Ακαδημίας Αθηνών, που λένε ότι η παρένθετη κύηση οδηγεί σε πώληση οργάνων; Δεν θα συνεχίσω.

Είχα ετοιμαστεί και για έναν κατάλογο τροφίμων που είχα τις ελάχιστες τιμές γραπτές και με προσφορές το 2024 και το 2019. Για απλά τρόφιμα, όπως το τυρί, το γιαούρτι, το γάλα, οι τιμές έχουν κατά μέσο όρο αυξηθεί κατά 100%. Αυτό σημαίνει ότι, αν θέλαμε να αυξήσουμε ισότιμα και αντίστοιχα τον ελάχιστο μισθό, τον κατώτατο μισθό, θα έπρεπε να έχουμε δώσει ένα μισθό γύρω στα 1.200 ευρώ σαν κατώτατο μισθό. Το καταθέτω στα Πρακτικά.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχω τιμή να ανακοινώσω ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών» όπως ισχύουν, την 23-5-2024 ποινική δικογραφία που αφορά στους: 1) τέως Υπουργό Υγείας Αθανάσιο Πλεύρη 2) τέως Υπουργό Μεταφορών Μιχάλη Παπαδόπουλο 3) τέως Υφυπουργό Υγείας Ζωή Ράπτη και 4) τέως Υφυπουργό παρά τω Πρωθυπουργώ Χρήστο Τριαντόπουλο.

Τον λόγο τώρα έχει ο κ. Στύλιος και αμέσως μετά ο κ. Κουκουλόπουλος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν λίγες μέρες ο Πρωθυπουργός Κυριάκος Μητσοτάκης προχώρησε σε μια συμβολική πράξη. Με επιστολή στην Πρόεδρο της Ευρωπαϊκής Επιτροπής ζητά από την Ευρώπη να αναλάβει δράση απέναντι στην ακρίβεια και την αισχροκέρδεια. Η ενέργεια αυτή του Έλληνα Πρωθυπουργού χαιρετίστηκε από την Ούρσουλα φον ντερ Λάιεν, η οποία δεσμεύτηκε να προχωρήσει στη διασφάλιση της ανταγωνιστικότητας και της ορθής λειτουργίας της αγοράς. Η πρωτοβουλία αυτή αποδεικνύει ότι η Κυβέρνηση της Νέας Δημοκρατίας αναγνωρίζει το πρόβλημα, το μελετά παίρνει, πρωτοβουλίες, προχωρά σε λύσεις, εξαντλεί όλα τα εργαλεία και όλα τα μέσα που έχει στη διάθεσή της, συγκρούεται με ολιγοπώλια και στρεβλώσεις της αγοράς, δίνει σε όλα τα μέτωπα τη μάχη για την ακρίβεια.

Κυρίες και κύριοι συνάδελφοι, το παρόν νομοσχέδιο περιλαμβάνει μια σειρά από ρυθμίσεις και διατάξεις που ενισχύουν τις δράσεις του Υπουργείου Ανάπτυξης για την αντιμετώπιση της ακρίβειας. Απέναντι σε ένα πρόβλημα σύνθετο και παγκόσμιο, όπως είναι η ακρίβεια και ο πληθωρισμός, η Κυβέρνηση δημιουργεί συνεχώς νέα εργαλεία τα εξελίσσει και τα ενισχύει. Το νομοσχέδιο σε αυτή τη βάση εγγυάται τη στελέχωση της ΔΙΜΕΑ, της Διϋπηρεσιακής Μονάδας Ελέγχου Αγοράς, με έμπειρο προσωπικό. Επιπλέον, θέλοντας να δώσει τέλος σε αθέμιτες πρακτικές, αυξάνει το χρονικό διάστημα από το οποίο υπολογίζεται η μείωση της τιμής ενός προϊόντος. Μια ρύθμιση που διασφαλίζει ότι η αναγραφόμενη μείωση των τιμών των προϊόντων είναι πραγματική, βάζοντας τέλος στις πλασματικές μειώσεις τιμών και σε πρακτικές που παραπλανούν τους καταναλωτές και καταστρατηγούν τις αρχές του ανταγωνισμού και της ελεύθερης αγοράς.

Το νομοσχέδιο ταυτόχρονα περιλαμβάνει και παρεμβάσεις που βελτιώνουν το πλαίσιο και αυξάνουν το όριο των ενισχύσεων για τα περιφερειακά επενδυτικά σχέδια. Ενισχύει τη δημιουργία οικονομιών κλίμακας και μειώνει το κόστος μεταφοράς των προϊόντων και το κάνει διευκολύνοντας την αδειοδότηση των κέντρων logistics. Τέλος, στηρίζει τις επιχειρήσεις που επλήγησαν από φυσικές καταστροφές, όπως ο «Ντάνιελ».

Κυρίες και κύριοι, η προστασία των καταναλωτών είναι ταυτόσημη με την ορθή λειτουργία της αγοράς. Η Κυβέρνηση είναι αποφασισμένη να μην ανεχθεί αθέμιτες πρακτικές. Γι’ αυτό και εμπλουτίζει και επικαιροποιεί συνεχώς τα εργαλεία που έχει στη διάθεσή της πάντα προς όφελος του καταναλωτή. Οι σαράντα πέντε χιλιάδες έλεγχοι που έχει πραγματοποιήσει η ΔΙΜΕΑ στην αγορά μέχρι σήμερα, το καλάθι του νοικοκυριού, οι νομοθετικές πρωτοβουλίες για τη μείωση του περιθωρίου μικτού κέρδους είναι δράσεις που αποδίδουν και οδηγούν στη μείωση του πληθωρισμού. Το ξέρουμε, το αναγνωρίζουμε και εμείς, θέλουμε όλα αυτά να γίνονται με μεγαλύτερη ταχύτητα. Σήμερα όμως έχουμε αποτελέσματα. Τέσσερις χιλιάδες προϊόντα στο ράφι έχουν μικρότερη τιμή. Ωστόσο, αυτό δεν αρκεί. Απαιτούνται κεντρικές πανευρωπαϊκές πρωτοβουλίες και λύσεις.

Ο Κυριάκος Μητσοτάκης ανέλαβε την πρωτοβουλία υπογραμμίζοντας τον ρόλο της Ευρώπης απέναντι σε φαινόμενα παγκόσμια, σε ζητήματα που ξεπερνούν τα όρια των κρατών και απαιτούν κοινή δράση, στοιχείο σημαντικό που οφείλουμε να το θυμόμαστε εν όψει, μάλιστα, και των ευρωεκλογών της 9ης Ιουνίου.

Κυρίες και κύριοι συνάδελφοι, όλοι αντιλαμβανόμαστε πως τα μέτρα που λαμβάνονται χρειάζονται χρόνο για να αποδώσουν. Η πραγματική λύση βρίσκεται στην ανάπτυξη και την ανάκαμψη της οικονομίας, βρίσκεται στην αύξηση των εισοδημάτων και της απασχόλησης.

Η πραγματική, φιλελεύθερη και εξωστρεφής πολιτική αυτή που δίνει ελπίδα και προοπτική στους πολίτες, είναι η μόνιμη ενίσχυση των εισοδημάτων και εκεί η Κυβέρνηση έχει δώσει σαφές δείγμα της πολιτικής της αλλά και των προθέσεών της. Οι διαδοχικές αυξήσεις του βασικού μισθού στον ιδιωτικό τομέα, η αύξηση για πρώτη φορά μετά από δεκαπέντε χρόνια των μισθών στο δημόσιο αλλά και η ενίσχυση των συντάξεων στήριξαν στην πράξη τους πολίτες. Είναι μια πρώτη κίνηση, είναι μια κίνηση όμως ουσίας, είναι έμπρακτη απόδειξη αυτή, είναι η πιο δομική παρέμβαση στη μάχη κατά της ακρίβειας. Για να αποδώσει, όμως, απαιτείται πρώτα να έχουμε θέσει κανόνες στην αγορά και με αυτό το νομοσχέδιο κάνουμε ακόμα ένα βήμα για να το πετύχουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Κουκουλόπουλος έχει τον λόγο τώρα και αμέσως μετά ο κ. Μπούμπας από την Ελληνική Λύση.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η συζήτηση σήμερα εκ των πραγμάτων επικεντρώνεται στο μείζον ζήτημα της ακρίβειας όπως το αξιολογούν οι πολίτες και φυσιολογικά καταγράφουν όλες οι έρευνες της κοινής γνώμης και το επιβεβαιώνουμε και εμείς με την καθημερινή μας επαφή με τον κόσμο.

Νομίζω πως η Βουλή, όλοι μας και εσείς, κύριε Υπουργέ, έχουμε υποχρέωση όταν ένα θέμα έχει τη διάσταση που έχει λάβει η ακρίβεια στις ζωές των συμπολιτών μας, πρώτα από όλα να σταθούμε σε αυτό που λέμε μεγάλη εικόνα. Όχι πως δεν έχουν κάθε φορά σημασία κάποιες λεπτομέρειες, αλλά η μεγάλη εικόνα είναι που έχει μεγαλύτερη σημασία από κάθε τι άλλο.

Ποια είναι, λοιπόν, η μεγάλη εικόνα, κυρίες και κύριοι συνάδελφοι; Θα την καταγράψουμε μιας και έχουμε ευρωεκλογές με δύο στοιχεία επίσημα από την Ευρωπαϊκή Ένωση, την Ευρωπαϊκή Επιτροπή.

Σύμφωνα με τη EUROSTAT, το μέσο εισόδημα στην Ελλάδα ως προς το εισόδημα έχουμε τη δέκατη όγδοη θέση, ως προς την αγοραστική δύναμη έχουμε την εικοστή έκτη. Γιατί διολισθαίνουμε οκτώ θέσεις; Σημαίνει πως κάτι δεν πάει καλά εδώ ανατρέποντας τους ισχυρισμούς της Κυβέρνησης περί εισαγόμενου μόνο προβλήματος. Είναι διεθνές το πρόβλημα. Αυτό, όμως, που βιώνουμε στην Ελλάδα έχει ενδογενείς αιτίες και όχι εισαγόμενες.

Δεύτερο στοιχείο: Η AMECO, η βάση δεδομένων της Γενικής Διεύθυνσης Οικονομικών και Χρηματοοικονομικών Υποθέσεων, κύριε Υπουργέ, της Ευρωπαϊκής Επιτροπής, της Κομισιόν, μας ενημερώνει ότι μεταξύ 2019 και 2023 σε αυτό που αποκαλούμε ΑΕΠ προστιθέμενη αξία -προσέξτε- υπήρχε ένας συσχετισμός 59,3 προς 40,7 μεταξύ μισθών από τη μια και κερδών από την άλλη και το 2023 αυτή η σχέση μετατράπηκε σε 54,9 με 45,1. Δηλαδή, η συμμετοχή των μισθών μίκρυνε κατά 4,4% στο εθνικό εισόδημα και των κερδών μεγάλωσαν κατά 4,4.

Σε αυτό το τοπίο μιλάμε και αυτό είναι το αμείλικτο ερώτημα που έχετε να απαντήσετε, κύριε Υπουργέ, χωρίς να αμφισβητούμε. Κακοπιστία στο ΠΑΣΟΚ δεν πρόκειται να αποδώσετε επ’ ουδενί. Εμείς είμαστε η μόνη πολιτική δύναμη στη χώρα που από το 2009 - 2010 και μετά βρεθήκαμε σε ένα περιβάλλον που η κακοπιστία μας συνόδευε για πολλά χρόνια δικαιολογημένα ή αδικαιολόγητα. Είναι μια άλλη κουβέντα αυτή. Μακριά από μας, λοιπόν, ότι έχει σχέση με την κακοπιστία.

Αυτό που έχει σημασία, λοιπόν, είναι ότι πρέπει να απαντήσετε σε αμείλικτα ερωτήματα, γιατί αυτό που βιώνουν, όπως είπα, οι πολίτες είναι ανήκουστο. Συμπιέζονται εισοδήματα ενός ποσοστού, όπως θα πω και στη συνέχεια, περίπου 80% της ελληνικής κοινωνίας.

Πώς φτάσαμε, όμως, εδώ, κυρίες και κύριοι συνάδελφοι; Θα κάνουμε μια ρεαλιστική αποτίμηση μένοντας, σε αυτό που είπα στην αρχή, στη μεγάλη εικόνα.

Τα τύμπανα της ακρίβειας άρχισαν να χτυπούν αρχές 2021 όταν έκανε την εμφάνισή της η κρίση της εφοδιαστικής αλυσίδας στη μετά-COVID εποχή και στη συνέχεια, οκτώ μήνες πριν την εισβολή του Πούτιν στην Ουκρανία, ξεκίνησε το ράλι των τιμών του φυσικού αερίου. Προοιωνιζόταν με αυτές τις δύο καταστάσεις όλο αυτό που θα ερχόταν.

Το ΠΑΣΟΚ τότε -ο κ. Κατρίνης ήταν τότε επικεφαλής της Κοινοβουλευτικής μας Ομάδας, λίγο μετά μάλλον, η Φώφη Γεννηματά με εκπρόσωπο τον Μιχάλη, να το διορθώσω- το πρώτο πράγμα που σας είπε είναι να προβείτε σε ενίσχυση των υπηρεσιών ελέγχου διότι έρχεται ακρίβεια. Στη Διεθνή Έκθεση Θεσσαλονίκης θυμίζω ότι η Φώφη Γεννηματά είχε δώσει ιδιαίτερη έμφαση στην ομιλία της στην ακρίβεια και τέσσερις μήνες μετά ο Νίκος Ανδρουλάκης, μετά την τραγική απώλεια της Φώφης που ανεδείχθη πρόεδρος, παρουσίασε δημόσια την πρότασή μας για πλαφόν στη λιανική του ρεύματος. Ήταν οι δύο βασικές προτάσεις.

Εσείς, όμως, τότε στρογγυλοκαθόσασταν μοιράζοντας επιστρεπτέες προκαταβολές. Απολαμβάνατε τη δημοσιονομική χαλάρωση από την Ευρωπαϊκή Ένωση. Καμμία έννοια για την ακρίβεια Ξυπνήσατε από τον λήθαργο κάπου το 2022 όταν ο μεν προκάτοχός σας Υπουργός, που μονοπώλησε το Βήμα πριν από λίγο για δύο ώρες με μια πολιτική Αρχηγό προ ολίγου εδώ στη Βουλή, έκανε ένα σωρό πραγματικά τηλεοπτικό δήθεν ελέγχων και ο Πρωθυπουργός –προσέξτε- μιλούσε για ακρίβεια Πούτιν. Δεν υπάρχει ακρίβεια είναι παγκόσμια και έχει όνομα, λέγεται Πούτιν. Αυτό έλεγε ο Πρωθυπουργός εδώ στη Βουλή και σε συνεντεύξεις του.

Όλο το τηλεοπτικό σόου του προκατόχου σας Υπουργού, κύριε Σκρέκα, το τινάξατε στον αέρα εσείς ο ίδιος όταν το Σεπτέμβρη του 2023 κάνατε κατεπείγουσα διαδικασία μόλις τεσσάρων ημερών προθεσμίας, προκειμένου μια υπηρεσία με ογδόντα τρεις υπαλλήλους ΔΙΜΕΑ να υποδεχθεί επιπλέον εξήντα δύο. Έχουμε σχεδόν διπλασιασμό, δηλαδή, της υπηρεσίας. Δηλαδή, ο κ. Γεωργιάδης και η Κυβέρνηση όλο το προηγούμενο διάστημα που μιλούσε για ελέγχους δεν υπήρχαν έλεγχοι υπήρχαν δηλώσεις για ελέγχους.

Αρχές του 2023 ο κ. Πρωθυπουργός μας είπε ότι βλέπει φως στο βάθος του τούνελ, όπως έλεγε και ο αείμνηστος ο Ανδρέας Παπανδρέου. Μας είπε ότι όπου να είναι τελειώνουμε. Μετά τις εκλογές του 2023 κάτι ψέλλισε για πολυεθνικές μιλώντας και για άλλες παραμέτρους πέραν αυτών του εισαγόμενου χαρακτήρα. Έπρεπε να περάσουν δέκα-έντεκα μήνες από τότε για να στείλει την επιστολή στη Φον ντερ Λάιεν, που και αυτή επικοινωνία είναι και τίποτα παραπάνω. Περί αυτού πρόκειται.

Η Κυβέρνηση επιδίδεται συστηματικά σε μια προσπάθεια μετάθεσης ευθυνών οπουδήποτε εκτός από την ίδια. Πρώτα έφταιγε το παγκόσμιο κύμα ακρίβειας, μετά έφταιγε ο Πούτιν, μετά έφταιγε, τώρα ανακάλυψε πρόσφατα τις πολυεθνικές, ενώ τα πράγματα δεν έχουν έτσι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεν θα χρειαστώ παραπάνω από ένα λεπτό, κύριε Πρόεδρε.

Εντελώς συνοπτικά, όλα αυτά συμβαίνουν γιατί η Κυβέρνηση του κ. Μητσοτάκη και της Νέας Δημοκρατίας είναι μια Κυβέρνηση η οποία όταν όλοι μιλούσαν στην Ευρώπη για ουρανοκατέβατα κέρδη, εδώ αρνιόταν επίμονα να τα φορολογήσει. Έκανε μια ήπια φορολόγηση το 2023 και τέλος.

Όταν μιλούσαμε εμείς εδώ για το τι γίνεται στην Ιβηρική με τη μείωση του ΦΠΑ, αρνιόσασταν τη θετική επίπτωση των μέτρων γιατί έπρεπε να ισοσκελίσετε τον προϋπολογισμό, έπρεπε να εξασφαλίσετε τις δωρεάν γονικές παροχές των εκατομμυριούχων στην Ελλάδα. Για αυτούς νοιάζεστε. Όταν σας μιλήσαμε για ολιγοπώλια παντού τα οποία επιβεβαίωσε επίσημα στη συνάντησή μας η Τράπεζα της Ελλάδος, στον καφέ, στις ιδιωτικές υπηρεσίες υγείας, στις τηλεπικοινωνίες, στην ενέργεια παντού, εσείς τα αρνιόσασταν όλα αυτά και μας λέγατε «πού τα βρήκατε;». Η Τράπεζα της Ελλάδος μας τα είπε.

Αδυνατείτε να κάνετε ελέγχους στην αγορά και έχουμε καταθέσει, κύριε Υπουργέ -δεν ξέρω αν επικοινωνείτε με άλλους Υπουργούς- κατέθεσα εγώ προσωπικά στην Επιτροπή Οικονομικών μία καταγγελία από ανθρώπους της αγοράς, όπου λέω ότι ένα από τα κλειδιά στη λύση του προβλήματος -ακούστε προσεκτικά!- βρίσκεται στο γεγονός ότι τα μεγάλα σουπερμάρκετ που κατέχουν δεσπόζουσα θέση παίρνουν τις εκπτώσεις σε άλλο ΑΦΜ και όχι στο δικό τους και αντιλαμβάνεστε τι σημαίνει αυτό. Αυτό χρειάζεται εξειδικευμένες υπηρεσίες σαν το πρώην ΣΔΟΕ και εδώ οφείλετε να δώσετε κάποια απάντηση. Είναι από την αγορά, δεν έχω στοιχεία να το αποδείξω.

Πάντως στον διάλογο που είχαμε με εκπροσώπους της ΕΣΕΕ και του ΣΕΒ στην επιτροπή, ουσιαστικά, επιβεβαιώθηκε αυτός ο φόβος μας τον οποίο θέσαμε ως ερώτημα, δεν τον θέσαμε ως καταγγελία γιατί μας ήρθε από ανθρώπους της αγοράς.

Δώστε βάση, ενδεχομένως εκεί να βρίσκεται ένα από τα κλειδιά αντιμετώπισης αυτού του φαινομένου.

Την ίδια αδιαφορία δείξατε για τη στεγαστική πολιτική, γιατί εδώ πέρα το ζήτημα της ακρίβειας δεν περιορίζεται μόνο στα είδη διατροφής. Εδώ περιλαμβάνει όλη την γκάμα, ήδη μνημόνευσα μια σειρά υπηρεσίες, από την υγεία και τις τηλεπικοινωνίες μέχρι τον καφέ –που ονόμασα νωρίτερα- και το στεγαστικό, βέβαια, που εξελίσσεται ιδιαίτερα στις μεγαλουπόλεις σε μείζον πρόβλημα και τελειώνω, βέβαια, με το ζήτημα της ενέργειας, που γνωρίζετε πολύ καλά, κύριε Υπουργέ, ότι δεν είναι μόνο το πλαφόν στη λιανική. Σας μιλήσαμε -θυμάστε πολύ καλά, όταν ήσασταν Υπουργός- για ένα άλλο χρονοδιάγραμμα στην απολιγνιτοποίηση, για να μην έχουμε την εξάρτηση και είμαστε ευάλωτοι με το αέριο.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Κουκουλόπουλε, ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, ολοκληρώνω, κύριε Πρόεδρε.

Σας μιλήσαμε για αναβάθμιση δικτύων μέσης, υψηλής και χαμηλής για αποθήκευση, για να μην πετάμε ηλεκτρική ενέργεια όπως πετάμε τώρα και παρ’ όλα αυτά εξακολουθούμε να έχουμε μια από τις ακριβότερες τιμές ηλεκτρικού ρεύματος τώρα που αποκλιμακώθηκαν οι τιμές.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Όλα αυτά, λοιπόν, δεν συμβαίνουν, κύριε Πρόεδρε –και σας ευχαριστώ για την ανοχή- τυχαία αλλά γιατί η Κυβέρνηση δύο προτεραιότητες έχει, την προστασία των κερδών των ολιγοπωλίων και νοιάζεται να εκφράζει ένα 20%, όπως είπα στην αρχή, των συμπολιτών μας, οι οποίοι τα βγάζουν πέρα με σχετική άνεση. Για το άλλο 80% αδιαφορείτε. Αυτό είναι το πρόβλημά σας και την απάντηση θα την πάρετε σε δυόμισι εβδομάδες από σήμερα.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Τον λόγο τώρα έχει ο κ. Μπούμπας από την Ελληνική Λύση. Αμέσως μετά ο Κοινοβουλευτικός Εκπρόσωπος της Πλεύσης Ελευθερίας, ο κ. Παναγιωτόπουλος και κλείνουμε με τη Βουλευτή του ΠΑΣΟΚ την κ. Βατσινά.

Ορίστε, κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μιλάμε σήμερα για την ακρίβεια και πώς θα την πατάξουμε όταν την αφήσαμε εδώ και πάρα πολλά χρόνια να εδραιωθεί, διότι πραγματικά αυτό που καταφέραμε ως χώρα -και η Κυβέρνηση της Νέας Δημοκρατίας και οι προηγούμενες κυβερνήσεις- ήταν πραγματικά να χτυπήσουμε τη λεγόμενη ραχοκοκαλιά της οικονομίας. Και ποια είναι η ραχοκοκαλιά της οικονομίας; Γνωρίζει ο καθείς ότι είναι η μικρομεσαία επιχείρηση. Από τη στιγμή, λοιπόν, που τη μικρομεσαία επιχείρηση την στραγγίξαμε, τη διαλύσαμε, την κατακρεουργήσαμε με μία φοροεπιδρομή, αποτέλεσμα είναι να κυριαρχούν οι πολυεθνικές, δηλαδή η απρόσωπη επιχείρηση στην Ελλάδα.

Και επειδή μιλάμε σήμερα για την ακρίβεια γενικότερα στα ελληνικά νοικοκυριά, θα πρέπει να δούμε και κατά πόσο σήμερα ο εργαζόμενος στην Ελλάδα είναι απροστάτευτος. Διότι οι κανόνες της αγοράς και η πραγματικότητα στην αγορά είναι τελείως διαφορετική από ό,τι εμείς εδώ μέσα σε έναν όμορφα πλασμένο κοινοβουλευτικό κόσμο. Νομίζουμε ότι έξω είναι αγγελικά τα πράγματα, ενώ δεν είναι.

Κατ’ αρχάς, είμαστε η πιο ακριβή χώρα στην Ευρώπη, στην Κομισιόν, στην ενωμένη «Γηραιά» στα καύσιμα και η δεύτερη χώρα πιο ακριβή στις τηλεπικοινωνίες, δηλαδή πέρα από το ρεύμα που είναι πανάκριβο πλέον, πέρα από το νερό που πολύ φοβούμαστε ότι θα μπουν ιδιωτικοοικονομικά κριτήρια μελλοντικά, αντιλαμβάνεστε σήμερα στο θέμα του τηλεφώνου ότι είναι το πιο ακριβό τηλέφωνο στην Ευρώπη για τον μέσο Έλληνα. Η Ελλάδα είναι η δεύτερη πιο ακριβή χώρα. Και τις μόνες χώρες που καταφέραμε κατά τι να ξεπεράσουμε σε αυτό που λέμε Ακαθάριστο Εγχώριο Προϊόν είναι η Βουλγαρία και η Ρουμανία. Μόνο που η Ρουμανία με αυτό το οποίο προτείναμε εμείς ως Ελληνική Λύση για έναν κάθετο φόρο στο 15% αρχίζει και ανεβαίνει σταδιακά, όπως και η Βουλγαρία, με πολλές επιχειρήσεις πλέον που έφυγαν από την Ελλάδα τα τελευταία χρόνια και με μία μικρή φορολογία να δραστηριοποιούνται στη γειτονική Βουλγαρία και να δίνουν θέσεις εργασίας.

Κάποια νούμερα μιλάνε από μόνα τους. Όπου ευημερούν οι αριθμοί υποφέρουν οι άνθρωποι: 121,6% είναι η αύξηση του ελαιολάδου τα τελευταία πέντε χρόνια στην Ελλάδα. Αν είχαμε κρατήσει ένα αποθεματικό, αν παλαιότερα αυτό που πρότειναν οι Ιταλοί να κάνουμε μία κοινοπραξία με τους Ιταλούς στο ελαιόλαδο για να χτυπήσουν το ισπανικό το κάναμε πράξη και επιδοτούσαμε, όπως επιδότησαν οι Ιταλοί τότε και ζητούσαν 50 εκατομμύρια ευρώ, θα ήταν διαφορετικά τα πράγματα. Δεν είχαμε προβλέψει. Πάντα στην πολιτική πρέπει να υπάρχει ενόραση, διορατικότητα.

Είναι αυτό που ο Πρόεδρος της Ελληνικής Λύσης, ο Κυριάκος Βελόπουλος, είχε πει ότι ο πόλεμος θα γίνει για την τροφή. Θα είναι η επισιτιστική κρίση, γιατί σήμερα είναι πανάκριβα τα τρόφιμα, τα απορρυπαντικά και άλλα βασικά αγαθά για να μπορέσει να ορθοποδήσει το ελληνικό νοικοκυριό.

Η παραπλάνηση δε του καταναλωτή καλά κρατεί με κάποιες συσκευασίες καμουφλάζ, με τον πόλεμο στο ράφι στα σουπερμάρκετ και πέντε αυτή στιγμή ιδιοκτήτες σουπερμάρκετ -και τους ξέρετε- είναι αυτοί που διαμορφώνουν τις τιμές. Είναι αυτοί που πιέζουν να υπάρχει μία τιμοληψία όπως αυτούς βολεύει, κάποιοι περισσότερο, κάποιοι λιγότερο.

Για τους δε εργαζόμενους, πολλοί από αυτούς δεν δουλεύουν το οκτάωρο καθημερινά, δουλεύουν εξίμισι ώρες χωρίς, όμως, να έχουν ποιότητα ζωής και για να συμπληρώσουν το απαιτούμενο οκτάωρο δουλεύουν και τα Σάββατα.

Άρα, λοιπόν, αν ο εργαζόμενος αυτή τη στιγμή αισθάνεται απροστάτευτος, που είναι ο εν δυνάμει καταναλωτής, αντιλαμβάνεστε ότι χρησιμοποιούν πολλές μεθόδους κάποιοι επιχειρηματίες καιροσκόποι και κερδοσκόποι για να αυξήσουν γενικότερα τον τζίρο τους.

Όταν σήμερα τα νέα παιδιά δουλεύουν οκτάωρο, αλλά τα ένσημα που βάζουν οι εργοδότες είναι για τετράωρο, αντιλαμβάνεστε ότι παρά την ψηφιακή κάρτα που έχετε θεσπίσει στη Νέα Δημοκρατία, η παρανομία καλά κρατεί.

Διότι με τη νέα ψηφιακή κάρτα ο εργοδότης απολύει εύκολα και παρακρατεί, κύριε Σκρέκα, και το 10% της αποζημίωσης νομίμως μέχρι να δει αν πρέπει να δώσει το υπόλοιπο 10%. Και σιγά μην πάει ο εργαζόμενος για 200 ευρώ να προσφύγει δικαστικά στον εργοδότη του. Όλα αυτά πρέπει να τα λέμε.

Κάποτε και επί ΠΑΣΟΚ, το οποίο δεν έχει ευοδώσει, θεσπίστηκε ένα Παρατηρητήριο Τιμών και όλοι μιλούσαν και για τον ΕΦΕΤ, τον Ειδικό Φορέα Ελέγχου Τροφίμων, για να προστατέψουν γενικότερα τον καταναλωτή. Δεν είναι μόνο η ακρίβεια είναι και η προστασία του καταναλωτή.

Σήμερα, λοιπόν, που το έχουμε καταγγείλει ως Ελληνική Λύση, όταν στα εκατό κιλά μέλι μπαίνει ένα κιλό ελληνικό μέλι, υπάρχει παραπλάνηση στον καταναλωτή ότι όλο το μέλι είναι ελληνικό. Αυτό γίνεται κατά κόρον στα σουπερμάρκετ τα οποία τι κάνουν; Μείωσαν οι εταιρείες τη συσκευασία -και πολλές εξ αυτών συσκευάζονται από τους ίδιους ιδιοκτήτες των σουπερμάρκετ- και με μία παραπλανητική διαφήμιση, δηλαδή με μία πλύση εγκεφάλου, χωρίς να λένε την αλήθεια παραπλανούν τον τηλεθεατή, τον ακροατή, τον καταναλωτή.

Τώρα γι’ αυτά τα πρόστιμα τα οποία έχετε επιβάλει από τον Νοέμβριο, κύριε Υπουργέ, σε δύο εταιρείες που ξεκίνησαν τότε με πρόστιμα 1.672.000 ευρώ, απλά οι μεγάλες εταιρείες, οι απρόσωπες, οι πολυεθνικές θα σκαρφιστούν, θα σοφιστούν με τους δικούς τους νομικούς μέντορες ό,τι μπορούν, για να καθυστερήσουν αυτά τα επιβαλλόμενα πρόστιμα που λέτε εσείς για το πλαφόν κέρδους που θεσπίστηκε από έναν νόμο από το 2021.

Η κατάσταση είναι ανεξέλεγκτη με τις απρόσωπες πολυεθνικές.

Να θυμίσω, από τον ομοϊδεάτη μου, τον Πέτρο Αγρέβη Χασάπη, ότι ως Ελληνική Λύση μιλήσαμε για ένα καλάθι νοικοκυριού διαδραστικής, όμως -θα λέγαμε- σημασίας, για να μπορεί ο καταναλωτής σε πραγματικό χρόνο -αυτή είναι η ουσία- να βλέπει τα πιο φθηνά προϊόντα και να μπορεί από μόνος του σε ένα γρήγορο χρονικό διάστημα να επιλέξει ένα καλάθι από ένα ψηφιακό κανάλι από το πιο κοντινό σουπερμάρκετ όπου θα κερδίσει.

Είναι και μία δική μας πρόταση που έγινε πριν από πολύ καιρό που τη θεσπίσατε μεν, αλλά εμείς σας την είχαμε προτείνει τότε για να μπορεί διαδραστικά να ετοιμάσει το δικό του καλάθι και να προστατεύεται ο καταναλωτής.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Εάν συνεχίσουμε με αυτόν τον ρυθμό, χωρίς να έχουμε μία ουσιαστική παραγωγή στον πρωτογενή τομέα, τότε θα έρθουν πολύ δύσκολες μέρες για μία Ελλάδα –και ολοκληρώνω, κύριε Πρόεδρε- που δεν παράγει.

Το αιγοπρόβειο κρέας 66,6% επάνω. Το μοσχαρίσιο 33,9%. Και πάμε και στις υπηρεσίες όπου έχουμε αύξηση στα ταξί 22,66%, στα αεροπορικά 34,5%, στις διεθνείς πτήσεις 41,8%, όταν στην Ευρωπαϊκή Ένωση οι αυξήσεις είναι κάτω του 19%. Βλέπετε, λοιπόν, ότι οι αριθμοί στην Ελλάδα είναι αμείλικτοι. Και δεν μιλούμε για τους φόρους για την φοροεπιδρομή στη μικρομεσαία επιχείρηση την οποία αφανίσαμε.

Αυτά είναι στοιχεία και της EUROSTAT και στο μόνο που η Ελλάδα μπορεί να πει ότι είναι σε μία ευχάριστη θέση είναι ο δομικός πληθωρισμός. Οι οικονομολόγοι όμως, ξέρετε ότι ο δομικός πληθωρισμός είναι αυτός στον οποίο εμπεριέχονται όλα πλην τροφίμων και ενέργειας. Η ακρίβεια εάν δεν ενισχύσουμε την πρωτογενή παραγωγή να πάμε σε νέες καλλιέργειες, να απλοποιήσουμε γραφειοκρατικές αγκυλώσεις, όπως να αλλάξουμε τον νόμο της γεωθερμίας για να πάμε σε μία παραγωγή με επιτραπέζια ανταγωνίσιμα προϊόντα καλά θα κρατεί στην Ελλάδα, διότι όσο δεν παράγουμε και είμαστε μόνο χώρα του ΦΠΑ και τιμολογίων παροχής υπηρεσιών θα είναι ανεξέλεγκτη η κατάσταση της αγοράς στις πληθωριστικές τάσεις από μία ολιγαρχία μονοπωλίου, όπως και τα σουπερμάρκετ από πέντε ιδιοκτήτες που πραγματικά αυτές θα διαμορφώνουν και την πώληση αλλά και τις συνθήκες εργασίας.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς σας ευχαριστούμε.

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ. Θα χρησιμοποιήσω και τον χρόνο της δευτερολογίας μου, κύριε Πρόεδρε.

Κυρίες και κύριοι Βουλευτές, συζητάμε σήμερα ένα νομοσχέδιο του Υπουργείου Ανάπτυξης που μόνο κατά φαντασία μπορεί να χαρακτηριστεί, όπως το αποκαλεί η Κυβέρνηση, ως «δέσμη ρυθμίσεων για την προστασία του καταναλωτή». Αποτελεί κι αυτό, δυστυχώς, άλλη μία από τις εικονικές και άδοξα χαμένες μάχες του κ. Σκρέκα με το μεγάλο πρόβλημα της ακρίβειας. Πρόκειται για ένα νομοσχέδιο light του οποίου μόνο το πρώτο μέρος, δηλαδή τα άρθρα 3 με 5, αφορούν το θέμα της ακρίβειας. Και όπως είπε η ειδική μας αγορήτρια νωρίτερα πρόκειται για μέτρα επιφανειακά, κυρίως για ανακοινώσεις τιμών στα ράφια των καταστημάτων. τα οποία δεν αγγίζουν ούτε κατά προσέγγιση τα δομικά αίτια του μεγάλου αυτού προβλήματος.

Αύριο σε επίπεδο Αρχηγών κομμάτων θα έχουμε συζήτηση προ ημερησίας διατάξεως ξανά με θέμα την ακρίβεια. Ευχόμαστε ειλικρινά να μην ακούσουμε πάλι τον Πρωθυπουργό να μας λέει εδώ όπως δήλωσε χθες ότι η μείωση φόρων, και ιδίως του ΦΠΑ, είναι αδιανόητη διότι δεν υπάρχουν λεφτόδεντρα, που στην πραγματικότητα θα πει διότι δεν τον αφήνει η τρόικα να το κάνει. Η Πλεύση Ελευθερίας πάντως έχει επανειλημμένως ζητήσει από την Κυβέρνηση να φορολογήσει τα υπερκέρδη των τραπεζών και των μεγάλων επιχειρήσεων και να κάνει επιτέλους μια σοβαρή αναδιανομή εισοδήματος προς τα κάτω.

Προχθές στο κέντρο της Αθήνας πραγματοποιήθηκε απεργιακή κινητοποίηση της ΑΔΕΔΥ «κατά της ακρίβειας και της οικονομικής εξαθλίωσης των εργαζομένων από την κυβερνητική πολιτική». Έτσι το αποκάλεσε. Με άλλα λόγια το πρόβλημα της ακρίβειας περιβάλλει την Κυβέρνηση από παντού. Όμως η ηγεσία του Υπουργείου Εθνικής Οικονομίας απέφυγε να συναντήσει την αντιπροσωπεία της ΑΔΕΔΥ. Αυτή έγινε δεκτή από τη γενική γραμματέα του Υπουργείου η οποία αρνήθηκε όλα ανεξαιρέτως τα αιτήματά της, περιλαμβανομένης –μάθαμε- και οποιασδήποτε προοπτικής αύξησης μισθών ακόμη και το 2025.

Η Πλεύση Ελευθερίας χαιρέτισε την προχθεσινή απεργιακή κινητοποίηση της ΑΔΕΔΥ όπως έπραξε και στις 17 Απριλίου όταν η ΓΣΕΕ διοργάνωσε πανελλαδική απεργία για το ίδιο ακριβώς θέμα. Εξάλλου από τον περασμένο Δεκέμβριο έχουμε καταθέσει πρόταση νόμου για την επαναφορά του δέκατου τρίτου και δέκατου τέταρτου μισθού για τους δημόσιους υπαλλήλους. Μια πρόταση που υπέβαλε ξανά προχθές η ΑΔΕΔΥ στα αιτήματά της.

Η κρίση του κόστους ζωής είναι ένα σύνθετο πρόβλημα που δεν αντιμετωπίζεται ούτε με την αναγραφή τιμών στα σουπερμάρκετ, όπως προτείνει αυτό το νομοσχέδιο, και ούτε με επιστολές προεκλογικού εντυπωσιασμού όπως αυτή που έστειλε ο Πρωθυπουργός στην Κομισιόν. Γι’ αυτό δεν μας εξέπληξε καθόλου η απάντηση-άδειασμα της Ευρωπαϊκής Επιτροπής προς τον κ. Μητσοτάκη με την οποία του επεσήμανε ότι -και διαβάζω την απάντηση- «αρκετά κράτη μέλη ζήτησαν από την επιτροπή να εξετάσει αυτό το ζήτημα προσθέτοντας ότι «θα πρέπει να γίνει περαιτέρω συζήτηση κάποια στιγμή στο μέλλον».

Γιατί το θέμα δεν υποχωρεί; Κατ’ αρχάς διότι η Κυβέρνηση αρνείται να παραδεχτεί το πλήρες μέγεθός του. Αντ’ αυτού ακούμε από τους Υπουργούς ότι ο κατώτατος μισθός αυξήθηκε κατά 27% από το 2019, όμως σύμφωνα με στοιχεία της ΕΛΣΤΑΤ τα οποία δημοσιοποιήθηκαν πριν μία βδομάδα, τα είδη διατροφής από το 2020 –όχι το 2019- αυξήθηκαν κατά 30%. Πριν λίγους μήνες έρευνα της ΙΜΕ ΓΣΕΒΕΕ έδειξε ότι το 61% των νοικοκυριών της χώρας βλέπει τον μηνιαίο μισθό του να τελειώνει τη δέκατηένατη μέρα του μήνα ενώ πριν δύο χρόνια το ποσοστό αυτό ήταν στο 44%, δηλαδή υπάρχει σοβαρή επιδείνωση. Έκανα μάλιστα τότε επίκαιρη ερώτηση στον κ. Σκρέκα, ο οποίος έχει φύγει από την Αίθουσα και δεν υπάρχει Υπουργός αυτή τη στιγμή να εκπροσωπήσει την Κυβέρνηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ζητήσει άδεια μερικών λεπτών να πάει στην τουαλέτα, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Θα έπρεπε να υπάρχει άλλος Υπουργός που να εκπροσωπεί την Κυβέρνηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σωστά, αλλά δεν μπορούσα να του απαγορεύσω να πάει.

**ΑΛΕΞΑΝΔΡΟΣ ΚΑΖΑΜΙΑΣ:** Σας καταλαβαίνω.

Εν πάση περιπτώσει, όταν έκανα την ερώτηση αυτή στον κ. Σκρέκα -και εύχομαι να επιστρέψει γρήγορα για να την ακούσει- τονίζοντας ότι τα 2/3 της κοινωνίας πλέον στην Ελλάδα δεν μπορούν να αντεπεξέλθουν στην ακρίβεια, ξέρετε τι μου απάντησε; Μου ζήτησε να τα αφήσω αυτά και να μιλήσω για κάποια θετικά στοιχεία, λέει, τα οποία η έρευνα περιείχε. Αυτή ήταν η απάντησή του. Τέτοια είναι η αδυναμία της Κυβέρνησης να συναισθανθεί το πρόβλημα του απλού πολίτη.

Γι’ αυτόν ακριβώς τον λόγο ο κ. Μητσοτάκης αποφεύγει με κάθε μέσο να συμμετάσχει σε ένα τηλεοπτικό debate με τους άλλους πολιτικούς Αρχηγούς παρά τα αλλεπάλληλα αιτήματα που του έχει κάνει κ. Κωνσταντοπούλου. Μάλιστα για να συγκαλύψει την αμηχανία του κατασκεύασε ένα άλλο παραμύθι. Είπε μέσω του Κυβερνητικού Εκπροσώπου ότι στις ευρωεκλογές δεν έχει ξαναγίνει τηλεοπτικό debate. Βεβαίως, η κ. Κωνσταντοπούλου διόρθωσε αυτές τις ψευδείς πληροφορίες υπενθυμίζοντας πως τηλεοπτικά debate έγιναν και πριν τις ευρωεκλογές του 2004 και πριν τις ευρωεκλογές του 2009. Και έκτοτε, βεβαίως, η Κυβέρνηση σφυρίζει αδιάφορα διότι προφανώς φοβάται ότι σε ένα debate θα εκτεθεί.

Την ίδια αμηχανία εκπέμπει η Κυβέρνηση και στο ζωτικής σημασίας θέμα της Συμφωνίας των Πρεσπών. Το 2018, η Νέα Δημοκρατία καταψήφισε τη Συμφωνία των Πρεσπών χαρακτηρίζοντάς την ως «κακή συμφωνία». Αμέσως μετά ο κ. Μητσοτάκης έκανε μια τούμπα εκατόνογδόντα μοιρών ανάλογη εκείνης που έκανε ο ΣΥΡΙΖΑ στο δημοψήφισμα του 2015, και αποφάσισε ότι η Νέα Δημοκρατία πρέπει να στηρίξει την, κατά τα άλλα, κακή αυτή συμφωνία. Αυτή είναι η στάση ευθύνης; Να υποστηρίζετε με νύχια και με δόντια μια συμφωνία που εσείς οι ίδιοι θεωρείτε κακή; Αυτό μόνο ο κ. Μητσοτάκης μπορεί να το καταλάβει μαζί, βεβαίως, με τις Ηνωμένες Πολιτείες και το ΝΑΤΟ που είναι εκείνοι που επέβαλαν στη χώρα μας τη Συμφωνία των Πρεσπών.

Ενδεικτική αυτής της διγλωσσίας είναι και η χαοτική στάση της Νέας Δημοκρατίας σήμερα απέναντι στην κύρωση των τριών πρωτοκόλλων που απορρέουν από τη συμφωνία. Κάποιοι στη Νέα Δημοκρατία θεωρούν ότι τα πρωτόκολλα αυτά δεν πρέπει να κυρωθούν ποτέ. Κάποιοι άλλοι, όπως η κ. Μπακογιάννη, θεωρούν πως έπρεπε να είχαν ήδη κυρωθεί. Κι ανάμεσά τους ο κ. Μητσοτάκης υιοθετεί μια τρίτη θέση που είναι ότι θα κυρωθούν μεν αλλά κάποια αόριστη στιγμή στο μέλλον που πιθανόν να έρθει αλλά πιθανόν και να μην έρθει ποτέ. Από τι θα εξαρτηθεί αυτό; Μα από τη στάση του VMRO, που με την πολιτική της Κυβέρνησής μας, έχει πλέον αναγορευθεί σε ρυθμιστή της εξωτερικής μας πολιτικής απέναντι στη γειτονική χώρα.

Όσο για τους παλικαρισμούς του κυρίου Πρωθυπουργού ότι «έχει έρθει η ώρα οι ηγέτες του VMRO να σοβαρευτούν αν θέλουν να έχουν προοπτική στην Ευρωπαϊκή Ένωση», φοβόμαστε ότι οι Έλληνες πολίτες δεν τον πιστεύουν. Γιατί; Διότι τα ίδια ακούσαμε σε σχέση με την Αλβανία μετά τη σύλληψη του Φρέντι Μπελέρη, και είδαμε πρόσφατα τον Έντι Ράμα στην Ελλάδα να αποθεώνεται σε μαζικές συγκεντρώσεις. Υπενθυμίζουμε επιπλέον ότι στις 4 Μαΐου, με πλήρη έγκριση της Κυβέρνησης Μητσοτάκη, η Ευρωπαϊκή Ένωση ενέκρινε πακέτο έξι δισεκατομμυρίων ευρώ προς τα Δυτικά Βαλκάνια περιλαμβανομένης και της Αλβανίας. Γιατί; Για να φέρει τα κράτη αυτά, όπως είπε η φίλη του Πρωθυπουργού η κ. Φον ντερ Λάιεν, «πιο κοντά και πιο γρήγορα στην Ένωση μας»! Έτσι απέκλεισε τον δρόμο της Αλβανίας προς την Ευρωπαϊκή Ένωση ο κ. Μητσοτάκης.

Γι’ αυτό, στις ευρωεκλογές της 9ης Ιουνίου, οι πολίτες πρέπει να στείλουν ένα σαφές μήνυμα απόρριψης προς τον κ. Μητσοτάκη. Να εκφράσουν ξεκάθαρα τη δυσαρέσκειά τους απέναντι σε μια Κυβέρνηση που δεν ενδιαφέρεται για τα πραγματικά προβλήματα τους, ιδίως για την ακρίβεια, που παραβιάζει τις βασικές αρχές της δημοκρατίας και του κράτους δικαίου και που κάνει τους πολίτες να νιώθουν διαρκώς ανασφαλείς, είτε απέναντι στις πυρκαγιές και τις πλημμύρες είτε στις δημόσιες μεταφορές όπως συνέβη με το έγκλημα των Τεμπών. Αυτά συμβαίνουν διότι ύστερα από πέντε χρόνια διακυβέρνησης έχει γίνει άκρως αλαζονική και έχει πλέον ταυτιστεί πλήρως με την εξουσία και το κράτος.

Γι’ αυτό το πραγματικό δίλημμα που αντιμετωπίζουν οι πολίτες στις ευρωεκλογές της 9 Ιουνίου είναι το εξής: Ή να εντείνουν κι άλλο την αλαζονεία και τη διαφθορά της Κυβέρνησης, που έχει αποδειχθεί ότι δεν ενδιαφέρεται και δεν μπορεί να λύσει τα προβλήματα της κοινωνίας, ή να στείλουν στην Κυβέρνηση ένα σαφές μήνυμα δυσαρέσκειας και οργής.

Η Πλεύση Ελευθερίας τους καλεί να κάνουν το δεύτερο, να πάρουν τις τύχες τους στα χέρια τους και να διεκδικήσουν τώρα άμεσα μία καλύτερη προοπτική, διότι την αξίζουν.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα τον λόγο έχει ο κ. Παναγιωτόπουλος. Να ετοιμάζονται και οι εισηγητές όσοι θέλουν να υπολογίσουν. Θα πάμε αντίστροφα.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Μέσα σε ένα δυσμενές διεθνές περιβάλλον και της ευρύτερης περιοχής έρχεται σήμερα ένα νομοσχέδιο που αφορά κατά βάση την ελληνική κοινωνία, το νομοσχέδιο της ακρίβειας και βεβαίως της προστασίας του καταναλωτή κατά την Κυβέρνηση. Θυμίζω, όμως, στο νομοσχέδιο αυτό την επιστολή του Πρωθυπουργού προς την Φον ντερ Λάιεν με ευχές και παραινέσεις για τη λύση του προβλήματος.

Το διεθνές περιβάλλον είναι δυσμενέστατο καθότι έχουμε τη γενοκτονία των Παλαιστινίων και η χώρα μας καλείται σήμερα ως χώρα δημοκρατική που εκπροσωπεί έναν λαό αγωνιζόμενο, δημοκρατικό, που έχει περάσει τόσα και έχει και τη μισή Κύπρο να συνταχθεί με το Διεθνές Δίκαιο και με τους κανόνες και να αναγνωρίσει το παλαιστινιακό κράτος ως τη μοναδική λύση του μεσανατολικού προβλήματος, αλλά να προχωρήσει και τις λοιπές διεθνείς συμφωνίες που κατοχυρώνουν ουσιαστικά τα εθνικά συμφέροντα κυρώνοντας και τα μνημόνια της Βόρειας Μακεδονίας, για να σταματήσει η Κυβέρνηση το αλαλούμ και τις διαφορετικές και αντικρουόμενες δηλώσεις των Υπουργών της.

Μέσα σε αυτό, λοιπόν, το κλίμα και μέσα σε αυτό το νομοσχέδιο αυτής της συνεδρίασης έρχεται η Κυβέρνηση τη νύχτα και ξανά χώνει τροπολογίες με θέματα του Υπουργείου Υγείας. Κύριε Υπουργέ -είστε μόνος σας εδώ, δεν είστε ο αρμόδιος να απαντήσετε- είδαμε το σόου του αρμοδίου Υπουργού.

Βεβαίως, να πούμε ότι από εκατόν πενήντα οκτώ Βουλευτές της Νέας Δημοκρατίας ευτυχώς έχει έρθει μία συνάδελφος. Κάτι είναι κι αυτό. Γιατί όλη μέρα τα έδρανα ήταν αδειανά. Φαίνεται θα τρέχουν για τις ευρωεκλογές. Έχει μια λογική αυτό. Η ακρίβεια, όμως, που μαστίζει την ελληνική κοινωνία και τον Έλληνα πολίτη είναι πολύ βαρύτερη αυτής της διαδικασίας που κάνουμε.

Και, βεβαίως, οι τροπολογίες όλες αυτές αμφιβάλλω αν είναι για καλό. Έρχονται απλώς να συμπληρώσουν το παζλ των τεσσάρων νομοθετημάτων μέχρι σήμερα της δεκάμηνης αυτής διακυβέρνησης από τη Νέα Δημοκρατία και μια τετραετία πριν, όπου ουσιαστικά αποδεκατίζουν, αποδιαρθρώνουν και εξευτελίζουν στην κυριολεξία το Εθνικό Σύστημα Υγείας. Δημιουργούν και ένα κλίμα το οποίο ανέκαθεν είχε η Δεξιά με κομματικές διώξεις, ρεβανσισμό, γαλάζια αναξιοκρατία. Τα κρούσματα αυτά είναι συνεχή τα οποία τα βλέπουμε -κατέθεσα και ερώτηση χτες- αλλά αυτά τα νομοθετήσατε κιόλας. Μιλάγατε για αριστεία και δίνετε στο διδακτορικό που υποτίθεται ότι είναι η ανώτατη μορφή της αριστείας για έναν υπάλληλο ή για έναν επιστήμονα εκατόν ογδόντα μόρια και στη συνέντευξη για τους ημετέρους σας δίνετε οκτακόσια μόρια. Αυτή είναι η αξιοκρατία σας. Κατέθεσα κι ερώτηση χτες, να δούμε αν θα πάρουμε απάντηση.

Απ’ ό,τι βλέπω, όμως, και στο κέντρο υγείας που ήμουν εγώ στην Πάτρα σήμερα ανακατωμένος ο ερχόμενος γίνεται. Ο ένας εναντίον του άλλου, διώξεις επί διώξεων, ΕΔΕ. Δεν ασχολούνται με τον κόσμο. Υπάρχει περιορισμός των εξετάσεων. Φανταστείτε ότι το μικροβιολογικό έκανε εκατόν είκοσι δείγματα την ημέρα και χωρίς ραντεβού. Του επέβαλαν ραντεβού τώρα γιατί τάχα μου βρήκαν τον άνδρα μιας συναδέλφου να μην έχει παραπεμπτικό και κάτι παραμύθια. Και με αυτή τη δικαιολογία ξέρετε πόσα κάνει σήμερα το μικροβιολογικό; Κάνει πενήντα τέσσερα και με ραντεβού και η αναμονή έχει φτάσει δυο-τρεις εβδομάδες εκεί που δεν υπήρχε.

Συνεχώς, λοιπόν, βλέπουμε έναν εκφυλισμό της ομαλής πορείας -όσο ήταν ομαλή αυτή- του Εθνικού Συστήματος Υγείας. Κι έρχεται ο Υπουργός εχθές να ανακοινώσει την εμπορευματοποίηση του αίματος. Για όνομα του Θεού δηλαδή! Ειλικρινά το λέω. Απορρυθμίζεται το πλαίσιο της δωρεάς αίματος για την παρασκευή νέων φαρμάκων και προηγμένων θεραπειών μέσω των ουσιών ανθρώπινης προέλευσης, αίμα, κύτταρα, ιστοί. Θέλει να επιστρέψει στην ίδρυση ιδιωτικών κέντρων συλλογής αίματος, να δημιουργήσει ανεξάρτητη αρχή αίματος και γενικά να ανοίξει μια νέα κερδοφόρα αγορά για τις επιχειρήσεις. Ποιος μας λέει ότι δεν θα ακολουθήσει και η ιδιωτικοποίηση και των υπολοίπων οργάνων του ανθρώπινου σώματος; Μα τι ζυγαριά είναι αυτή που φτιάξατε; Που τα βάζετε όλα πάνω στη ζυγαριά και πού βρήκατε τα μέσα εκείνα για να δείτε το αντίκρισμα του ανθρωπίνου σώματος και των οργάνων του; Πώς μετατρέπετε την πράξη της αλληλεγγύης και της ανθρωπιάς σε πράξη εμπορευματοποίησης;

Κατέθεσα στο χθεσινό νομοσχέδιο και μία τροπολογία, κύριε Υπουργέ. Δεν το ξέρετε εσείς βέβαια. Κύριε Πρόεδρε, ήταν μια τροπολογία σοβαρή που αφορά τους εργαστηριακούς γιατρούς. Τα εργαστήρια, λοιπόν, βουλιάζουν σήμερα και κατακρημνίζονται. Οι εργαστηριακοί γιατροί έχουν πνιγεί στα χρέη από το clawback και το rebate πάνω από ένα ποσό. Καταθέσαμε, λοιπόν, μια τροπολογία όπου μέχρι 150.000 τα εργαστήρια θα πρέπει να απαλλαγούν από το clawback και rebate και από κει και πάνω να πάνε κλιμακωτά. Και ξέρετε γιατί το λέω αυτό, για όσους δεν γνωρίζουν; Τουλάχιστον για να μπορούν να βγάζουν ένα χιλιάρικο το μήνα αυτοί οι άνθρωποι, είναι υπολογισμένα, για να πούμε ότι στοιχειωδώς θα μπορούν να μείνουν ανοιχτοί. Αυτό είναι ο λόγος που το κάνουμε. Και τώρα μην αρχίσουμε από πού θα κοστολογήσετε και πέστε μας και κάντε μας. Κοστολογείστε κι εσείς, όπως κοστολογήσατε τα απογευματινά χειρουργεία και μας λέγατε ότι θα τα πάρετε από το Ταμείο Ανάκαμψης και δεν είχατε κάνει ούτε αίτημα. Και τώρα, όμως, που κάνατε αίτημα φως δεν βλέπουμε. Και τελικά από πού θα τα πάρετε; Από τις δημόσιες επενδύσεις εκεί που είναι 70 εκατομμύρια γραμμένα και μας λένε ότι θα πάρουν 60 εκατομμύρια. Πάλι μας κοροϊδεύουν.

Δεν νομίζω ότι αυτά είναι πράγματα τα οποία στέκονται στη λογική και μάλιστα σε κοινοβουλευτικό επίπεδο να τα λέμε και στον δημόσιο βίο. Γιατί έτσι εμπαίζουμε τον κόσμο και τον καταναλωτή αυτόν που δεινοπαθεί σήμερα από την ακρίβεια. Δεν μπορούμε να του φορτώνουμε και τέτοια.

Δεν μπορούμε σήμερα να έχουμε ανακοίνωση των γιατρών του «Αγία Σοφία» και του άλλου των Παίδων που λέει ότι 27 του μήνα πλέον δεν θα κάνουμε χειρουργεία. Οι λίστες των χειρουργείων των παιδιών έχουν φτάσει τις τρεις χιλιάδες και δεν έχουμε αναισθησιολόγους. Νομοθετήστε, λοιπόν, αφού φέρνετε τροπολογίες της νύχτας, εδώ και τώρα μισθούς διπλούς σε αυτούς τους αναισθησιολόγους που θα πάνε στο Νοσοκομείο Παίδων. Κανείς δεν θα πει όχι εδώ μέσα. Γιατί; Γιατί πάνω απ’ όλα και για την ελληνική κοινωνία αλλά και για τον καθένα από εμάς είναι τα παιδιά μας και δεν μπορούμε να τα βάζουμε ούτε στο εμπόριο ούτε στη ζυγαριά του συμφέροντος, είτε του δημοσίου είτε του ιδιωτικού.

Κι ένα άλλο, κύριε Πρόεδρε, που πρέπει να πω ότι είναι σημαντικό για το ΕΚΑΒ. Τι άλλο σημαντικότερο. Ένας άλλος πυλώνας του ΕΣΥ ο οποίος κατεδαφίζεται καθημερινά κι αυτός. Να μην το πούμε, να μην το φωνάξουμε; Βλέπετε τι νομοθετήματα φέρνουν; Έφεραν τους πυροσβέστες, έφεραν τους οδηγούς των απορριμματοφόρων με τριήμερη εκπαίδευση υποτίθεται. Και κοιτάξτε τώρα σήμερα τι φέρνουν; Φέρνουν τους μαθητές των ΙΕΚ που έχουν -λέει- θεωρητική κατάρτιση. Ε, τότε και οι φοιτητές της ιατρικής μόλις τελειώνει το τέταρτο έτος κι έχουν θεωρητική κατάρτιση να γίνονται γιατροί. Έχω άδικο; Εσείς πώς το βλέπετε;

Έχω μια σειρά άλλα πράγματα εδώ να πω, αλλά τι να πω τώρα.

Ας συνετιστεί η Κυβέρνηση, ας κοιτάξει λίγο προς τον κόσμο, γιατί οι καιροί ου μενετοί. 9 Ιουνίου! Στην υγειά σας!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ, κύριε συνάδελφε.

Θα κλείσουμε με την κ. Βατσινά από το ΠΑΣΟΚ, από το Ηράκλειο, και θα συνεχίσουμε με τους εισηγητές, για να κλείσει ο Υπουργός.

Κυρία Βατσινά, έχετε τον λόγο.

**ΕΛΕΝΗ ΒΑΤΣΙΝΑ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η τελευταία πολιτική απόφαση της Κυβέρνησής σας πριν από το κλείσιμο της Βουλής για τις ευρωεκλογές ήταν να εισαχθεί προς ψήφιση ένα νομοσχέδιο που αφορά ζητήματα που απασχολούν την κοινωνία. Αυτό δεν το λέω εγώ αυτό είναι μια άποψη που διατύπωσε ο Πρωθυπουργός και μάλιστα φρόντισε να διαφημίσει αυτό που επρόκειτο να έρθει.

Τι συνέβη στην πορεία και από νομοσχέδιο με αντικείμενο την ακρίβεια, φτάσαμε να έχουμε ένα συνονθύλευμα διατάξεων, που καμμία σχέση δεν έχουν με την αντιμετώπισή της, είναι ένα θέμα που πρέπει να απαντήσετε εσείς και πρέπει να το απαντήσετε και σε εμάς αλλά κυρίως και στην κοινωνία.

Δεν ξέρω αν σας σοκάρω αλλά η συνέντευξη ως μέθοδος επιλογής εισηγητών στην Επιτροπή Ανταγωνισμού δεν είναι αυτό το σημαντικό κοινωνικό ζήτημα που περιμέναμε να ακούσουμε πριν από το κλείσιμο της Βουλής. Είναι ένα ζήτημα πολιτικό για το οποίο κρίνεστε βέβαια. Σημαντικό ζήτημα, όμως, είναι η αδυναμία των καταναλωτών να αγοράσουν τα βασικά είδη του σουπερμάρκετ. Σημαντικό ζήτημα είναι η ρύθμιση του σπουδαίου στεγαστικού ζητήματος που παραμένει εξαιρετικά πιεστικό για τους φοιτητές, τις οικογένειες αλλά και τους επαγγελματίες. Σημαντικό ζήτημα είναι ότι ξεκίνησαν οι πρώτες καταχωρίσεις στην πλατφόρμα και το τεκμαρτό εισόδημα, που σημαίνει ότι θα πάρετε ένα δείγμα για την αποτυχία του φορολογικού εγχειρήματος που φορτώσατε στις πλάτες της μικρομεσαίας επιχείρησης.

Θα έλεγε, λοιπόν, κανείς ότι η αναντιστοιχία όσων περιμέναμε να ρυθμιστούν φαίνεται από τον τίτλο του νομοθετήματος αυτού, φαίνεται και από όσα τελικά φθάνουν προς ψήφιση που είναι καθαρά αποσπασματικά. Με πληρότητα και τρόπο εμπεριστατωμένο ο Κοινοβουλευτικός μας Εκπρόσωπος και ειδικός αγορητής του ΠΑΣΟΚ ανέλυσε και το ποιες αλλά και το πόσο θολές παραμένουν οι διατάξεις για την προβολή των εκπτώσεων για τους καταναλωτές. Ανέδειξαν και τους επιφανειακούς χειρισμούς της Κυβέρνησης στον τομέα αυτό. Θα μου επιτρέψετε, λοιπόν, να μην επαναληφθώ και να μην εξαντλήσω τον χρόνο μου στα θέματα αυτά.

Δεν μπορώ να παραλείψω όμως τον σχολιασμό και την απογοήτευση, κυρίως, για τη σπουδαία παράλειψή σας να μεριμνήσετε για την ισονομία και την ισοπολιτεία. Με τουλάχιστον πέντε ερωτήσεις και μια πρόσφατη επίκαιρη ερώτησή μου έχω αναδείξει το σπουδαίο ζήτημα της παντελούς έλλειψης προστασίας των σεισμόπληκτων της Κρήτης. Η έντονη δραστηριότητα αυτή και η πρόσφατη επίσκεψη του Προέδρου του ΠΑΣΟΚ, του Νίκου Ανδρουλάκη, στο Αρκαλοχώρι φαίνεται ότι σας θορύβησε και αναγκάστηκε ο κύριος Υφυπουργός, ο κ. Τριαντόπουλος, να επισκεφθεί άρον άρον την περιοχή για την οποία μάλιστα δήλωσε: «Ενδυνάμωση υπηρεσίας, νέα πρόβλεψη για πράσινα κτήρια, νέο σχήμα στήριξης επιχειρήσεων, ανάγκη συνεργασίας όλων». Ημερομηνία: 20 Μάη του 2024. Θα το καταθέσω και στα Πρακτικά.

Και ερχόμαστε σήμερα, κυρίες και κύριοι συνάδελφοι, σε αυτή τη συζήτηση. Διαβάσαμε και τις χθεσινοβραδινές τροπολογίες και για ακόμη μία φορά διαπιστώσαμε πως ξεχάσατε και το Αρκαλοχώρι και την Κρήτη μας. Υπενθυμίζω, γιατί μας παρακολουθούν με αγωνία οι συμπολίτες μας, ότι ο σεισμός της Κρήτης έγινε τον Σεπτέμβριο του 2021. Οι πλημμυροπαθείς της αλιείας πολύ σωστά ενισχύονται με τα μέτρα του αφορολόγητου και του ακατάσχετου στις ενισχύσεις από το Εθνικό Πρόγραμμα Ανάπτυξης, αλλά θα έπρεπε να ανησυχούν γιατί μετά από δύο, τρία χρόνια η Κυβέρνησή σας επιδεικνύει την κοντή της μνήμη. Μετά από δύο, τρία χρόνια θα τους ξεχάσετε και εκείνους. Στους Δήμους Μινώα Πεδιάδος και Αρχανών - Αστερουσίων στο Ηράκλειο της Κρήτης για τους ιδιοκτήτες δύο χιλιάδων κίτρινων και χιλίων διακοσίων κόκκινων κτηρίων η ζωή έχει σταματήσει την 27η Σεπτέμβρη του 2021 και όπως φαίνεται για την Κυβέρνηση ισχύει ακριβώς το ίδιο. Η καθημερινότητα των σεισμόπληκτων δεν έχει ανακουφιστεί με μέτρα οικονομικής ενίσχυσης. Παραμένει στο συρτάρι η αναστολή πλειστηριασμών όπως και η πρόβλεψη ακατάσχετων λογαριασμών στους οποίους καταβάλλονται επιδόματα και αποζημιώσεις.

Θα σας φέρω ένα πρόσφατο παράδειγμα: Τον Οκτώβριο του 2023 πραγματοποιήθηκε κατάσχεση 7.300 ευρώ από λογαριασμό όπου υπήρχε ποσό ενισχύσεων αρωγής, καθώς και φοιτητικό επίδομα από πολύτεκνη οικογένεια με τέσσερα παιδιά εκ των οποίων τα τρία είναι φοιτητές. Το φοιτητικό επίδομα αποδόθηκε επειδή τυχαίνει να υπάρχει στην περιοχή ο πολύ δραστήριος Σύλλογος Σεισμόπληκτων Δήμου Μινώα «Η Ελπίδα». Έχει την ανάγκη σας και αυτή η κοινωνική ομάδα διότι από τις ίδιες έκτακτες συνθήκες μέσα σε μία ημέρα άλλαξε η ζωή τους, όπως στη Θεσσαλία, όπως στον Έβρο και τη Ρόδο.

Το Ηράκλειο, κύριοι της Κυβέρνησης, άξιζε την επίσκεψή σας, άξιζε την υποσχεσιολογία σας αλλά δεν άξιζε τη νομοθετική σας παρέμβαση;

Η μεγάλη αύξηση των τιμών της αγοράς, οι κατασχέσεις, η υπερφορολόγηση, η ανεξέλεγκτη πολιτική των τραπεζών στις κατασχέσεις, στους πλειστηριασμούς, για την Κυβέρνηση αποτελούν ένα τεστ αντοχών προς τους πολίτες. Λέτε μάλλον «δεν πειράζει, θα αντέξουν». Ελπίζετε στην αντοχή και στην ανοχή του κόσμου. Η απόδειξη αυτού που σας λέω, θα έρθει σε δεκαοκτώ ημέρες. Αυτό που πασχίζετε με κάθε μέσο, κύριοι της Κυβέρνησης, να μη δείτε την αντιπολιτευτική δύναμη του ΠΑΣΟΚ να εδραιώνεται κοινωνικά, θα έρθει ως απάντηση σε όλες τις πρακτικές και πολιτικές σας.

Όπως σωστά προέβλεψα και στο τελευταίο νομοσχέδιο πριν τις ευρωεκλογές και στο τελευταίο νομοσχέδιο μετά τη συμπλήρωση ενός χρόνου από τις περσινές εθνικές εκλογές δεν είχαμε την τύχη να δούμε την ανάληψη ευθυνών σας. Με συγχωρείτε που θα το πω αλλά εγώ προσωπικά διαβάζοντας το παρόν νομοσχέδιο ένιωσα ότι μιλάτε για τις ανάγκες άλλης χώρας. Στη χώρα αυτή όμως το ΠΑΣΟΚ, δυστυχώς, σάς χαλά τα σχέδια και θα συνεχίσει να το κάνει όλο και περισσότερο.

Σας ευχαριστώ πολύ.

(Στο σημείο αυτό η Βουλευτής κ. Ελένη Βατσινά καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο. Πάντα το ΠΑΣΟΚ ήταν μπροστά σε αυτά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία συνάδελφε.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ πολύ, κύριε Πρόεδρε.

Μια επισήμανση θα ήθελα να κάνω για την τροπολογία που έφερε ο κ. Γεωργιάδης και να πω πόσο απογοητευμένοι είμαστε από τα πασαλείμματα της Κυβέρνησης για ακόμα μια φορά κυρίως όσον αφορά το θέμα του ΕΚΑΒ. Εκεί που περιμένουμε τη δημιουργία HEMS στη χώρα μας και την πρωτογενή διακομιδή να πάρει μπροστά και να σωθούν ζωές, εξακολουθούμε να βλέπουμε να έρχονται σπουδαστές για να στελεχώσουν τα ασθενοφόρα, όπως είχαμε στρατιώτες για να τα οδηγούν και να μας λέει ο κ. Γεωργιάδης επίσης ότι αν χρειαστούμε ασθενοφόρο δεν θα το έχουμε.

Μα το ξέρουμε, κύριε Γεωργιάδη, αυτό και ούτε με την τροπολογία αυτή θα έχουμε και τα πράγματα θα είναι ακόμα χειρότερα τελικά. Πραγματικά δεν ξέρω πόσα χρόνια πρέπει να το μελετάμε αυτό για να το κάνουμε πραγματικότητα. Ζητάμε HEMS, ζητάμε πρωτογενή διακομιδή στη χώρα μας.

Ευχαριστώ πάρα πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Βρεττός.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, ειπώθηκαν πολλά που έχουν να κάνουν με την παραδοχή της Κυβέρνησης, είτε με τις δικές σας πολιτικές πρακτικές είτε με τις επιστολές του κυρίου Πρωθυπουργού ότι έχετε αποτύχει. Έχετε αποτύχει. Γιατί δεν ξέρετε; Όχι, βέβαια και ξέρετε και ικανότητες έχετε και γι’ αυτό αυτή η πολιτική επιλογή να μην αντιμετωπίζετε την ακρίβεια έχει μεγάλες συνέπειες για τους πολίτες. Κι αυτό έχει σαν αποτέλεσμα, τελικά, μετά και από την αναγγελία του Προεδρείου, να αναρωτιέται ο ελληνικός λαός αν έχει ελπίδα. Δεν έχει ελπίδα όσο υπάρχει το μεταπολιτευτικό πολιτικό σύστημα, και ειδικότερα της τελευταίας πενταετίας, που οδήγησε στις μνημονιακές κυβερνήσεις και τώρα στις μεταμνημονιακές επιταγές. Δεν υπάρχει περίπτωση καμμίας σωτηρίας για τον λαό, γιατί είπαμε χέρι-χέρι τραπεζίτες, Κυβέρνηση και ολιγάρχες.

Όμως, το πιο συγκλονιστικό είναι αυτό που ανακοίνωσε ο Πρόεδρος, επανέρχομαι, που ήρθε και μας διάβασε το διαβιβαστικό του Υπουργού Δικαιοσύνης κ. Φλωρίδη σχετικά με τη μηνυτήρια αναφορά για το έγκλημα των Τεμπών. Κοιτάξτε τι συμπτώσεις, το «τάιμινγκ», κατά το ελληνικό λεξιλόγιο, σε αυτή τη χώρα, σε αυτή τη διαδικασία πολιτικής διακυβέρνησης, της τωρινής και της προηγούμενης. Και ελπίζω να τελειώσει εδώ, να μην υπάρχει καμμία άλλη κυβέρνηση από τις ευρωεκλογές και μετά που να μπορεί να πολιτεύεται με τον ίδιο τρόπο.

Είναι ένα διαβιβαστικό το οποίο έρχεται για ένα έγκλημα στα Τέμπη, γιατί κάποιος εισαγγελέας, ο οποίος απ’ ό,τι διαβάζουμε διώκεται διοικητικά, δεν έκανε το καθήκον του. Ποιο ήταν το καθήκον του; Υπήρχαν μηνύσεις κατά του κ. Τριαντόπουλου τότε. Τις έβαλε στο αρχείο και έχει δικαίωμα αφού έφυγε ο χρόνος. Έτσι κι αλλιώς αυτή η δικαιοσύνη είναι αναποτελεσματική, κυρίως, γιατί δεν αποδίδεται εγκαίρως και δικαίως. Επομένως, το πρόβλημα είναι η πολιτική διαφθορά και η πολιτική διαφθορά δεν μπορεί να αντιμετωπίσει ούτε θέματα ακρίβειας ούτε θέματα αξιοπρέπειας του Έλληνα πολίτη.

Και θα ήθελα να καταγραφεί, μιας και έτυχε να είναι η ώρα να μιλήσω, ότι αυτό το διαβιβαστικό που ήρθε από τον Υπουργό κ. Φλωρίδη αφορά τον τότε Υπουργό Υγείας κ. Αθανάσιο Πλέυρη, τον τότε Υφυπουργό Μεταφορών κ. Μιχάλη Παπαδόπουλο, την τότε Υφυπουργό Υγείας κ. Ζωή Ράπτη και τον Υφυπουργό παρά τω Πρωθυπουργώ κ. Χρήστο Τριαντόπουλο, τον ονομαζόμενο και ως διαχειριστή της συγκάλυψης.

Θα σημειώσω δύο αναφορές από αυτά που πρόλαβα να δω από την μόλις πρόσφατα παραλήφθησα δικογραφία. Μου έκανε εντύπωση στον σύντομο χρόνο που είχα για να τοποθετηθώ στην Ολομέλεια, ότι από όταν έφτασε η καινούργια μήνυση και η επικαιροποίηση των παλαιών και η ενεργοποίηση από το κοινωνικό ποτάμι του ενός εκατομμυρίου τριακοσίων ογδόντα χιλιάδων υπογραφών ότι ανάγκασαν τη δικαιοσύνη να δείξει αντανακλαστικά. Δεν έχω μεγάλες ελπίδες. Όμως, τουλάχιστον έδειξε αντανακλαστικά. Τι έκανε από τις 27-2-2024 μέχρι σήμερα σχεδόν τέσσερις μήνες; Και τι πολιτικός χρόνος υπάρχει μέχρι τις ευρωεκλογές; Καθόλου. Υπάρχει όμως μεγάλος κοινωνικός χρόνος. Και αυτό θα πρέπει να το υπολογίσουν πολύ καλά οι πολίτες και να το αναδείξουν. Να μην απέχουν. Να μη σας κάνουν το χατίρι να παραμείνετε στη θέση σας κοροϊδεύοντας ότι αντιμετωπίζετε τα φαινόμενα ακρίβειας.

Θα πω δυο-τρεις λέξεις. Σχετικά με τα επιχειρήματά σας είπατε για τον πληθωρισμό ότι μετριέται σωρευτικά και το βγάλατε στο 15% από το σημείο αναφοράς το έτος 2019 μέχρι και σήμερα. Ξέρετε, εσείς το υπολογίσατε «τρεις το λάδι, τρεις το ξύδι, έξι το λαδόξυδο», όμως είναι γνωστό σε όσους έχουν επιχείρηση και έχουν στόχους -και νομίζω ότι εσείς είστε στον χώρο των επιχειρήσεων- ότι έγινε σημείο αναφοράς το ‘18; Εκατό. Είχατε μικρό πληθωρισμό 0,8%; Είναι 100 επί 0,8%. Είχατε υποπληθωρισμό το 2019; Είναι 100,8 μείον 2,2%, έτσι ώστε να φτάσετε σήμερα, ενώ μας είπατε ότι είναι 15%. Σας πληροφορώ, με τα λίγα μαθηματικά που ξέρω, ότι είναι 19,66% και 5%.

Είπατε για τα πρόστιμα ότι βάλατε στις πρακτικές και μειδιάσατε γιατί θεωρήσατε ικανοποιητικό ότι βάλατε 300.000 πρόστιμο σε μια εταιρεία που τζιράρει 22 δισεκατομμύρια. Και λέτε στον συνάδελφο: «Στην Ελλάδα πόσο τζιράρατε;» Και είπε ο συνάδελφος 55 εκατομμύρια και χαρήκατε. Και βάλατε 400.000 πρόστιμο σε μια εταιρεία που τζιράρει στην Ελλάδα 95 εκατομμύρια.

Επομένως, για να κλείσω, δηλώνετε εσείς ως Κυβέρνηση πως δεν είστε μεν ικανοποιημένοι από την αποτελεσματικότητα κατά της ακρίβειας, αλλά παράλληλα πιστεύετε πως ό,τι καλύτερο μπορούσε να γίνει το έκανε το Υπουργείο σας, συνεπικουρούμενο από τον ίδιο τον Πρωθυπουργό που έστειλε τα γνωστά e-mails τα οποία μάλιστα είχαν ένα χαρακτήρα εκφοβιστικό προς την κ. Φον ντερ Λάιεν. Της ζητήσατε να υποχρεώσει τις πολυεθνικές να μην ασκούν εμπορικές πρακτικές τύπου αρμπιτράζ, δηλαδή πρακτικές που είναι ο πυρήνας λειτουργίας των πολυεθνικών, ντόπιων και ξένων. Αυτό δηλαδή που κάνουν ότι μεταφέρουν σε άλλη χώρα με διαφορετικά τιμολόγια. Όμως, και το επαναλαμβάνω, οι πολυεθνικές εταιρείες, που τις έχετε τιμωρήσει με βαριά πρόστιμα και επαίρεστε γι’ αυτό, παράγουν εδώ στην Ελλάδα. Άρα αν έπρεπε κάπου να έχουν υπερκέρδη θα έπρεπε να είναι στη Γερμανία και όχι στην Ελλάδα, να πουλάνε δηλαδή πιο ακριβά τα προϊόντα στην Ελλάδα.

Επειδή εκφράζετε μια αγωνία με πολύ δύναμη, πέστε μας εσείς πώς θα το αντιμετωπίσετε. Φορολογώντας τον τζίρο τους. Είναι τόσο απλό. Ναι, είναι δυνατόν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Πανεύκολο.

**ΝΙΚΟΛΑΟΣ ΒΡΕΤΤΟΣ:** Τότε θα βλέπατε πως δεν θα έγραφαν υπερκέρδη. Ναι, είναι εύκολο εάν το θέλατε. Είναι πολύ δύσκολο, αρκεί να πληρώνει την «ταμπακιέρα» ο πολίτης. Μη στεναχωρηθούν οι πολυεθνικές. Εσείς τολμήσατε τους αδύναμους Έλληνες ελεύθερους επαγγελματίες να τους φορολογήσετε –συνταγματικά λέτε εσείς, αντισυνταγματικά λέμε εμείς- με τεκμαρτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, παρακαλώ.

**ΝΙΚΟΛΑΟΣ ΒΡΕΤΤΟΣ:** Όσο για τις τροπολογίες –και θα μείνω εδώ κάνοντας μόνο μια αναφορά και ευχαριστώ, κύριε Πρόεδρε- είναι καθαρά προεκλογικές και έχουν χαρακτήρα να εξυπηρετήσουν μόνο. Όχι ότι κάποιες δεν είναι εύλογες αλλά αφού είναι εύλογες γιατί δεν τις κάνετε σε πραγματικό χρόνο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε παρακαλώ, έχετε φτάσει τα δέκα λεπτά.

**ΝΙΚΟΛΑΟΣ ΒΡΕΤΤΟΣ:** Κλείνοντας να αναφέρω μόνο μια λεπτομέρεια όσον αφορά την τροπολογία για το Υπουργείο Μετανάστευσης. Έρχεται και λέει ότι θα δίνει τέλη -που υποχρεούται να δίνει το Υπουργείο Μετανάστευσης- σε δήμους όπου φιλοξενούνται δομές φύλαξης λαθραίων μεταναστών. Τα χρήματα αυτά οφείλατε να τα δώσετε το 2019. Τα δίνετε τώρα -αν τα δώσετε, τώρα τα νομοθετείτε- σε μια περίοδο όπου έχουν μειωθεί οι μεταναστευτικές ροές. Επίσης, εσείς σε όλο το Υπουργείο –ο Υπουργός Μετανάστευσης, όχι εσείς- δίνει το δικαίωμα υπερωριών πέρα από τις πραγματικές ώρες εργασίας. Αλήθεια, αυτό δεν είναι δώρο σε μια περίοδο που μειώνονται πολύ οι μεταναστεύσεις;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, έχετε φτάσει τα δέκα λεπτά.

**ΝΙΚΟΛΑΟΣ ΒΡΕΤΤΟΣ:** …εσείς επιβαρύνετε με τέτοιον τρόπο και με τέτοια κατασπατάληση για υπαλλήλους για ώρες εργασίας που δεν κάνουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Φωτόπουλος από την Ελληνική Λύση και ακολουθεί ο κ. Τσοκάνης από το Κομμουνιστικό Κόμμα Ελλάδας.

Κύριε Φωτόπουλε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ, κύριε Πρόεδρε.

Ανέφερε νωρίτερα στην ομιλία της η Κοινοβουλευτική Εκπρόσωπος της Νέας Δημοκρατίας πως το πρόστιμο το οποίο υπεβλήθη στην πολυεθνική «HENKEL» με το ποσό των 350.000 ευρώ περίπου είναι πολλαπλάσιο του προσδοκώμενου κέρδους. Χαιρόμαστε είναι προς τη σωστή κατεύθυνση. Θα θέλαμε όμως αυτή την πληροφορία, η οποία είναι αρκετά σημαντική, να την έχουμε και για τις υπόλοιπες περιπτώσεις στις οποίες έχετε επιβάλει πρόστιμα από το Υπουργείο Ανάπτυξης.

Έχουμε τονίσει από αυτό εδώ το Βήμα ότι το πρόστιμο για να είναι τέτοιο θα πρέπει να λειτουργεί αποτρεπτικά. Τι σημαίνει αυτό; Θα πρέπει να είναι πολλαπλάσιο του κέρδους ή του προσδοκώμενου κέρδους το οποίο έχει μια επιχείρηση. Στην προκειμένη περίπτωση, σας έχουμε ζητήσει πληροφορίες, δεν τις έχουμε λάβει.

Εμείς ως Ελληνική Λύση στο σημείο αυτό ζητάμε, και το έχουμε τονίσει πάρα πολλές φορές, αν ο νόμος είναι πρόβλημα, τότε να αλλάξουμε τον νόμο. Δεν μπορεί να υπάρχει πλαφόν και ανώτατο ύψος σε τέτοια θέματα. Δεν γίνεται να μπορεί να επιβάλει μέχρι 1 εκατομμύριο ευρώ πρόστιμο ο Υπουργός και τα κέρδη τα οποία αποκόμισε από την αισχροκέρδεια μια επιχείρηση να είναι πέντε, έξι ή δέκα. Αυτό θα πρέπει να αλλάξει. Είναι κακή νομοθέτηση.

Επίσης, και νομίζω ότι εσείς το αναφέρατε, κύριε Πρόεδρε, στην ομιλία σας, σχετικά με το αν θέλουμε να μάθουμε εμείς οι υπόλοιποι της Αντιπολίτευσης τα προϊόντα στα οποία έχει επιβληθεί το πρόστιμο -και αν κάνω λάθος διορθώστε με- ναι, θέλουμε να μάθουμε. Και γι’ αυτόν τον λόγο εμείς ως Ελληνική Λύση έχουμε καταθέσει και ερώτηση στον Υπουργό με την οποία του ζητούμε να μας ονομάσει ποια προϊόντα αφορούν για να ξέρει και το καταναλωτικό κοινό και να έχουν πραγματικές επιπτώσεις οι εταιρείες οι οποίες αισχροκέρδησαν.

Πάλι η συνάδελφος, η Κοινοβουλευτική Εκπρόσωπος της Νέας Δημοκρατίας, αναρωτήθηκε για την κριτική, την οποία ασκήσαμε στον Πρωθυπουργό σχετικά με την επιστολή την οποία έστειλε στην κ. Φον ντερ Λάιεν. Ξέρετε, ασκήσαμε κριτική επί πραγματικών δεδομένων, επί πραγματικών γεγονότων. Αυτό το οποίο είπαμε ότι έρχεται ο κ. Μητσοτάκης τον Μάιο του 2024 και στέλνει μια επιστολή στο Ευρωκοινοβούλιο, σε ένα Ευρωκοινοβούλιο κλειστό, σε ένα Ευρωκοινοβούλιο το οποίο πριν από τις 15 Ιουλίου δεν θα έχουν ορκιστεί οι Ευρωβουλευτές, πριν τον Σεπτέμβρη δεν θα έχουν συγκροτηθεί σε σώμα τα όργανά του. Άρα, μιλάμε περίπου για το τέλος του χρόνου. Φυσικά και θα ασκήσουμε κριτική, γιατί θεωρούμε ότι είναι μία κίνηση, η οποία δεν είναι προς τη σωστή κατεύθυνση, είναι μία κίνηση η οποία έχει γίνει απλά και μόνο για λόγους επικοινωνιακούς.

Μας άσκησε κριτική ο κύριος Υπουργός ότι δήθεν δεν αναγνωρίζουμε το φαινόμενο του πληθωρισμού πανευρωπαϊκά. Κάνετε λάθος. Εμείς ως Ελληνική Λύση από την πρώτη στιγμή έχουμε μιλήσει για τον κίνδυνο του πληθωρισμού όχι τώρα, αλλά από την εποχή που εφαρμόζατε ως Νέα Δημοκρατία με την συμπαράσταση των υπολοίπων κοινοβουλευτικών κομμάτων τα σκληρά lock down. Ήταν αναμενόμενο ότι όταν κλείνεις και όταν διαταράσσεις την εφοδιαστική αλυσίδα, τα αποτελέσματα θα τα βρεις μπροστά σου σε θέματα πληθωρισμού.

Αυτό, όμως, το οποίο δεν μπορείτε να μας καταλογίσετε, είναι αυτό το οποίο σας έχουμε πει πάρα πολλές φορές, το οποίο τι είναι; Είναι η αναγνώριση της ελληνικής πραγματικότητας. Το γεγονός, δηλαδή, πως η ελληνική οικονομία έχει στρεβλά χαρακτηριστικά. Η δομή της είναι στρεβλή. Καρτέλ παντού. Καρτέλ στις τράπεζες, στις τηλεπικοινωνίες, στην ενέργεια, στο λιανεμπόριο, στην υγεία.

Και αν σας σοκάρει η λέξη «καρτέλ», παρακαλώ κύριοι συνάδελφοι, δείτε λίγο τις οικονομικές καταστάσεις και τα κέρδη, τα οποία έχουν οι μεγάλες επιχειρήσεις και οι όμιλοι στις κατηγορίες, τις οποίες σας ανέφερα νωρίτερα. Πληθωρισμός απληστίας. Ποιος το λέει αυτό; Ο κ. Βελόπουλος; Η Ελληνική Λύση; Όχι, βέβαια. Ο κύριος Πρωθυπουργός. Ο κύριος Πρωθυπουργός, όμως, είναι στη θέση αυτή όχι για να κάνει διαπιστώσεις, όχι για να σχολιάζει, αλλά για να φέρνει αποτελέσματα.

Και έρχομαι τώρα επί τροχάδην στο θέμα των άρθρων 28 έως 30. Είναι προς στη σωστή κατεύθυνση, τα συγκεκριμένα άρθρα, θα τα υπερψηφίσουμε, γιατί θεωρούμε ότι πάνω από όλα είναι το εθνικό συμφέρον. Όμως, αφ’ ενός δεν έπρεπε να είναι σε ένα νομοσχέδιο του Υπουργείου Ανάπτυξης -θα πρέπει να δούμε συνολικά το θέμα της αδειοδότησης και των ραδιοφωνικών και των τηλεοπτικών σταθμών- και αφ’ ετέρου δεν λύνει και το πρόβλημα στην ολότητά του.

Ξέρουμε ότι οι Τούρκοι- γιατί εκεί είναι το μεγάλο πρόβλημα, στις περιοχές οι οποίες γειτνιάζουν με την Τουρκία- θα δώσουν μεγαλύτερη ισχύ, γιατί έχουν φθηνό ρεύμα και θα ξαναέλθουμε πάλι στο θέμα της φθηνής ενέργειας, άρα το σήμα τους θα είναι πιο δυνατό απ’ ό,τι στους ελληνικούς σταθμούς, άρα σε αυτές τις περιπτώσεις θα έχουμε πάλι πρόβλημα.

Και κλείνω με την τροπολογία 178, μια κακή νομοθετική πρακτική, δεν θα κουραστώ να το λέω και εσείς, απ’ ό,τι φαίνεται, δεν θα κουραστείτε να το κάνετε. Σε ένα νομοσχέδιο το οποίο έχει τα έξοδα κίνησης των αστυνομικών υπαλλήλων, τα οποία εμείς θέλουμε να υπερψηφίσουμε, φέρνετε άσχετο νομοσχέδιο, όπως είναι η χρηματοδότηση των δήμων της τοπικής αυτοδιοίκησης για τις ζημιές οι οποίες προκαλούνται από παράνομους μετανάστες. Μας συγχωρείτε πάρα πολύ, αλλά εμείς ως Ελληνική Λύση δεν δεχόμαστε με την ψήφο μας να νομιμοποιήσουμε μια παρανομία. Είμαστε αντίθετοι σε όλα αυτά και μας αναγκάζετε να μην υπερψηφίσουμε τη συγκεκριμένη τροπολογία, παρ’ ότι θα θέλαμε τα χρήματα λίγα ή πολλά, όσα είναι να δοθούν στους αστυνομικούς υπαλλήλους.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθήτριες και μαθητές και τρεις συνοδοί εκπαιδευτικοί από το 55ο Δημοτικό Σχολείο Θεσσαλονίκης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ:** Κύριοι Υπουργοί, κυρίες και κύριοι συνάδελφοι, μετρηθήκαμε, γιατί όλοι μιλήσατε για μέτρημα. Μετρηθήκαμε. Αναμετρήθηκε η Ευρωπαϊκή Ένωση με τη νεολαία της χώρας μας. Αναμετρήθηκαν οι προθέσεις της Κυβέρνησης και της Ευρωπαϊκής Ένωσης όλες οι κατευθύνσεις και οι οδηγίες για την ιδιωτικοποίηση της εκπαίδευσης. Αναμετρήθηκε η παράταξη των φοιτητών που παλεύει για δημόσια δωρεάν υγεία και πτυχία με αντίκρισμα και τελικά αναδείχτηκε η Πανσπουδαστική Κίνηση Συνεργασίας σε πρώτη δύναμη για τρίτη συνεχόμενη χρονιά χθες με ποσοστό 33% με δεύτερη την «α και ου ΔΑΠ-ΝΔΦΚ» του κ. Γεωργιάδη μόλις με 25%. Να, λοιπόν, ότι τα πρώτα αισιόδοξα μηνύματα αρχίζουν και φαίνονται στον ορίζοντα και τα βάζει η νεολαία μας.

Κυρίες και κύριοι συνάδελφοι, όλες οι συζητήσεις που γίνονται γύρω από τα νομοσχέδια μου δημιουργούν μεγάλο ερωτηματικό για το αν αλήθεια έχουν κυβερνήσει ή έχουν διαχειριστεί για λογαριασμό της εξουσίας του κεφαλαίου τα υπόλοιπα κόμματα και όλα αυτά που υποκλίνονται στις επιταγές των μονοπωλίων και της Ευρωπαϊκής Ένωσης όλα τα προηγούμενα χρόνια την πατρίδα μας.

Και πράγματι θυμάμαι καλά ότι έχουν διαχειριστεί τη σκυτάλη σ’ αυτό το πολιτικό γαϊτανάκι ψηφίζοντας αντιλαϊκούς, αντιδραστικούς, φορομπηχτικούς νόμους. Και σήμερα μέσα στην Ευρωπαϊκή Ένωση ΣΥΡΙΖΑ, ΠΑΣΟΚ, Νέα Δημοκρατία, Ελληνική Λύση αποδέχονται τις κυρίαρχες επιλογές - επιταγές της Ευρωπαϊκής Ένωσης, ακριβώς γιατί λατρεύουν, υποκλίνονται στο ίδιο άδικο εκμεταλλευτικό σύστημα που σαπίζει καθημερινά, που τρώει από τα σπλάχνα του για να ζήσει, που ονομάζεται καπιταλισμός και που σήμερα έχει φάει τα ψωμιά του και έχει κάνει τον κύκλο του.

Και όχι μόνο αυτό, αποδεικνύεται καθημερινά πως το φάρμακο που προσπαθούν να ανακαλύψουν και να χρησιμοποιήσουν οι κυβερνήσεις σε όλη την Ευρωπαϊκή Ένωση για να σώσουν τον καπιταλισμό τι είναι; Είναι φαρμάκι για τις ζωές του λαού μας. Κρίση, κορωνοϊός, μπούκωμα των μονοπωλίων και των πολυεθνικών με χρήμα, πληθωρισμός την επόμενη μέρα, χαμηλοί μισθοί, φορομπηχτική πολιτική, φοροαφαίμαξη, τεκμήρια διαβίωσης στους μικρούς αυτοαπασχολούμενους, περικοπές συντάξεων, μισθών, ΕΝΦΙΑ, φόροι, αδιέξοδα τεράστια στην ικανότητα που έχει το νοικοκυριό να αντιμετωπίσει και να λύσει τα βασικά του ζητήματα.

Θα μιλήσω λίγο για κάποιες τροπολογίες. Έχουμε δύο για τις οποίες θα ήθελα να κάνω μια ξεχωριστή τοποθέτηση. Όσον αφορά το άρθρο 6 της τροπολογίας με γενικό αριθμό 178, εμείς δεν μπορούμε να συμφωνήσουμε με αυτά που κάνετε, κύριοι της Κυβέρνησης, γιατί είναι φανερό ότι εδώ παίζεται παιχνίδι προεκλογικό και μάλιστα με έναν μηχανισμό που αντί να τον χρησιμοποιείτε για την αντιμετώπιση του κοινού εγκλήματος, τον στρέφετε απέναντι στον λαό. Σε αυτά, λοιπόν, τα παιχνίδια που πίσω τους κρύβουν και άλλες προεκτάσεις είμαστε αντίθετοι. Για τον λόγο αυτό, λοιπόν, λέμε κατά στο άρθρο 6 της τροπολογίας. Επίσης, λέμε κατά και στο άρθρο 5 με «παρών» στα άρθρα 1, 3 και 4, ενώ λέμε «ναι» στο άρθρο της τροπολογίας το δεύτερο. Επειδή, όμως, η τροπολογία ψηφίζεται ενιαία και όχι κατ’ άρθρο γι’ αυτόν τον λόγο σε όλη την τροπολογία αυτή θα τοποθετηθούμε με «παρών».

Στη δεύτερη τροπολογία θα ψηφίζαμε «παρών», αλλά λόγω των άρθρων 2 και 3 που είναι εντελώς απαράδεκτα τοποθετούμαστε κατά.

Και για να βάλουμε και ένα ζήτημα, για να ξέρετε τι μας περιμένει, κάθε νομοσχέδιο που έρχεται σ’ αυτό εδώ το Κοινοβούλιο έχει συγκεκριμένες προεκτάσεις, στόχους και προοπτικές και το είπαμε και σε όλες τις επιτροπές, το είπαμε και στην πρωτολογία μας. Εξασφάλιση πεδίου κερδοφορίας, γρήγορα μελέτες, σχέδια και υλοποίηση αυτών, μπούκωμα των επιχειρήσεων άμεσα και γρήγορα και την ίδια στιγμή ο λαός να πεινάει.

Και προσέξτε τώρα να δούμε δύο άρθρα συγκεκριμένα για την περιοχή της δυτικής Αττικής που προκαλώ όλους σας να έρθετε να δείτε. Από τη μία έχουμε την ανάπτυξη. Επισκέπτεται ο Πρωθυπουργός, επισκέπτονται περιφερειάρχες, επισκέπτονται Υπουργοί την περιοχή της δυτικής Αττικής. Τα κοντέινερ σκεπάζουν τα σπίτια στη δυτική Αττική. Το μισό κοντέινερ είναι πάνω από το σπίτι. Σαράντα μέτρα τα κοντέινερ στοιβαγμένα στα σχολεία. Στους δρόμους δεν μπορούν να κυκλοφορήσουν ούτε ποδήλατα από την υπερσυσσώρευση και αυτήν την αναρχία που υπάρχει στη δυτική Αττική στο όνομα της ανάπτυξης χωρίς κανένα σχέδιο, χωρίς καμμία ρυμοτόμηση. Και μάλιστα ενώ με μεγάλη ευκολία εγκαθίσταται βιομηχανίες, logistics, κέντρα ανακύκλωσης, σκραπατζίδικα στην περιοχή που επιβαρύνουν και το περιβάλλον και τη ζωή του πληθυσμού χωρίς σχέδιο και υποδομές την ίδια στιγμή μένουν και συνεχίζουν εκτός σχεδίου περιοχές και στον Ασπρόπυργο και στην Ελευσίνα και στη Μαγούλα και στη Μάνδρα χωρίς νερό, χωρίς αποχετευτικό δίκτυο, χωρίς όμβρια λύματα και υποδομές.

Δεύτερον. Εδώ είναι το κερασάκι της τούρτας, αλλά προειδοποιώ και την Κυβέρνηση και εσάς, κύριε Υπουργέ, αφού ανήκετε στην Κυβέρνηση να είσαστε ότι δεν θα περάσει. Ο σιδηρόδρομος που θα μεταφέρει για λογαριασμό των διυλιστηρίων από τα Λιόσια μέχρι τα Μέγαρα, με υπόγειους αγωγούς, νάφθα, κηροζίνη, βενζίνη, πετρέλαιο και αέριο, μέσα σε κατοικημένες περιοχές στη δυτική Αττική, δεν θα υλοποιηθεί.

Και επειδή το βάζετε για τη ρυμοτόμηση, για τη διευκόλυνση, για την απαλλοτρίωση, για να προχωρήσει αυτό το έργο, το οποίο δεν γίνεται για να ικανοποιήσει τις λαϊκές ανάγκες, αλλά τις ανάγκες των διυλιστηρίων, βάζοντας σε μεγάλο κίνδυνο τους κατοίκους της δυτικής Αττικής από την πρόκληση ενός μεγάλου βιομηχανικού ατυχήματος, προειδοποιούμε και την Κυβέρνηση, αλλά και τα αφεντικά της ότι κάτι τέτοιο δεν πρόκειται να υλοποιηθεί. Ο λαός της δυτικής Αττικής θα προστατέψει τις ζωές τις δικές του και των παιδιών του.

Τελειώνοντας, δεν υπάρχει ούτε λύση, ούτε φάρμακο για αυτό το άδικο εκμεταλλευτικό σύστημα, παρά μόνο η ανατροπή. Γι’ αυτό, λοιπόν, ο ελληνικός λαός πρέπει να είναι σε ετοιμότητα, πρέπει να είναι σε επαγρύπνηση, να ξεσηκωθεί και να καταγράψει αυτή την αγανάκτηση και την οργή του ενισχύοντας το ΚΚΕ, για να ανοίξει ο δρόμος του αγώνα, της ρήξης και της ανατροπής με τα μονοπώλια, τις πολυεθνικές, την Ευρωπαϊκή Ένωση και το ΝΑΤΟ από την επομένη των εκλογών.

Σας ευχαριστώ και για την ανοχή σας, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Νικητιάδης από το ΠΑΣΟΚ - Κίνημα Αλλαγής.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ξεκινήσω με ένα σχόλιο που ευελπιστώ ότι θα το λάβετε υπ’ όψιν σας και θα πρέπει να σας προβληματίσει. Έχετε εκατόν πενήντα οκτώ Βουλευτές και μόνο τέσσερις βρέθηκαν σήμερα να έρθουν να υποστηρίξουν το νομοσχέδιό σας. Τέσσερις! Δεν νομίζω ότι υπήρξε άλλο νομοσχέδιο στο οποίο να προσήλθαν τόσο λίγοι Βουλευτές για να το στηρίξουν. Το 40% των ομιλητών σήμερα, ήταν από τη μεριά του ΠΑΣΟΚ. Αυτό δείχνει και αναδεικνύει την ευαισθησία μας για το τεράστιο θέμα της ακρίβειας και για όσα θέματα είναι αρμοδιότητας του Υπουργείου σας.

Σε ό,τι αφορά μία προσωπική διαπάλη που δημιουργήθηκε, επειδή μου είπατε στην επιτροπή ότι δεν απαντήσατε στην ανακοίνωσή μου γιατί δεν θέλατε να με εκθέσετε, εγώ σας προκάλεσα εδώ να με εκθέσετε. Αποπειραθήκατε να με εκθέσετε, αλλά τελικά με την απάντησή σας ειλικρινώς δεν ξέρω ποιος εκτέθηκε.

Τώρα, επειδή αναφέρθηκα σε ένα παράδειγμα σε σχέση με τις διαδοχικές προοδευτικές μειώσεις τιμών των εξήντα ημερών και πήρα ένα τυχαίο παράδειγμα, τη φέτα, εσείς νομίζατε ότι επειδή η φέτα δεν εντάσσεται σε αυτές τις μειώσεις, πιάσατε λαβράκι. Κοιτάξτε, το παράδειγμα θα μπορούσε να είναι πύραυλος, θα μπορούσε να είναι τρακτέρ. Η τιμή έχει σημασία. Στην τιμή έπρεπε να αναφερθείτε. Η τιμή έχει σημασία για τον καταναλωτή, ο οποίος μπορεί να αγοράσει όποιο προϊόν θέλει και στην τιμή δεν αναφερθήκατε. Και πάλι τονίζω ότι για τις εξήντα μέρες ούτε παράδειγμα φέρατε, ούτε σχεδιάγραμμα δώσατε στη δημοσιότητα για να γίνει αντιληπτό αν πράγματι υπάρχει όφελος για τον καταναλωτή.

Έγινε πολλή συζήτηση για τον ΦΠΑ. Σας θυμίζω –παραβρεθήκατε εκεί, δεν ήσασταν ομιλητής, δεν ξέρω αν ήταν τυχαίο ή όχι- ότι στη συνέλευση του Συνδέσμου Βιομηχανικών Προϊόντων έγινε κουβέντα για τον ΦΠΑ. Ο κ Παντελιάδης των σουπερμάρκετ και ο σύνδεσμος υποστηρίξανε σθεναρά την ανάγκη μείωσης του ΦΠΑ. Τι απάντησε ο κ. Χατζηδάκης; Πρώτον, δεν έχουμε δημοσιονομικά περιθώρια. Δεύτερον, δεν θέλουμε να επιβαρύνουμε την κατανάλωση. Αυτό το δεύτερο πραγματικά με τρομοκρατεί». Φοβάται, δηλαδή, ο κ. Χατζηδάκης μήπως ο κόσμος αγοράζει περισσότερα προϊόντα. Όσο λιγότερα αγοράζει ο κόσμος, τόσο καλύτερα φαίνεται ότι είναι για την Κυβέρνηση.

Και παρεμπιπτόντως, ανέφερε και αυτό που εσείς λέτε συνέχεια και που δεν αποδεικνύεται τελικώς, ότι τη μείωση του ΦΠΑ την απορροφά τελικά η ενδιάμεση παρεμβολή των μεσαζόντων και δεν φτάνει στον καταναλωτή. Δεν είναι αληθές και τα παραδείγματα που αναφέρατε σε σχέση με την πενταετία για την Ισπανία, εμπεριέχουν τη διετία της πανδημίας. Αυτά τα οικονομικά δεν είναι τα σωστά οικονομικά και δεν έχετε παραδείγματα για όλες τις χώρες. Δεν έχετε παράδειγμα για την Πολωνία. Δεν έχετε για παράδειγμα την Κύπρο.

Σε καμμία περίπτωση, όμως, δοκιμάστε σε πέντε προϊόντα να μειώσετε τον ΦΠΑ. Δεν λέτε ότι έχετε το Παρατηρητήριο και τον e-καταναλωτή που μπορεί να παρακολουθεί ανά πάσα στιγμή; Δεν έχετε ΔΙΜΕΑ; Βάλτε σε πέντε βασικά προϊόντα μείωση του ΦΠΑ. Εφαρμόστε το για τρεις μήνες και να δούμε αν θα έχει απόδοση ή όχι για τον καταναλωτή.

Τώρα, για τις ενώσεις καταναλωτών σας είπα στην επιτροπή και εξανέστη ο γενικός γραμματέας ότι είχατε κατηγορήσει ακόμα και για ποινικά αδικήματα. Αν συνεχίζετε να εξανίστασθε για αυτό το θέμα, έχω ακριβώς στη δήλωση που έκανε ο γενικός γραμματέας, ο οποίος λέει ότι διασπείρουν ψευδείς φήμες ή ανακρίβειες για τη λειτουργία της αγοράς. Η δήλωση είναι από τον «Οικονομικό Ταχυδρόμο». Όταν διαδίδεις ψευδείς ειδήσεις υπάρχει το άρθρο 191 του Ποινικού Κώδικα και είναι ποινικό αδίκημα, όπως έχει μετατραπεί με νόμο.

Συνεπώς, εγώ δεν λέω ότι ήταν στις προθέσεις σας, αλλά θέλει λίγο μεγαλύτερη προσοχή. Όταν κατηγορείς τον οργανωμένο σε μια οργάνωση καταναλωτών ότι διαπράττει ποινικό αδίκημα, αυτό αποτελεί εκφοβισμό, τον φοβίζεις.

Επιπλέον, πέντε χρόνια δεν έχετε κάνει το μητρώο των ενώσεων καταναλωτών. Χαιρετίζουμε το ότι γίνεται τώρα, όμως, ξέρετε πόσα χρήματα έχουνε χαθεί; Ακόμα και τώρα που μιλάμε, υπάρχει προκήρυξη της Κομισιόν με πρόγραμμα που ενισχύει με χρήματα τις ενώσεις καταναλωτών. Τα χάνουνε όλη αυτή την περίοδο οι ενώσεις καταναλωτών τα χρήματα επειδή απαιτείται να είναι πιστοποιημένες και επειδή εσείς, κατά την άποψή μου, δεν είχατε εμπιστοσύνη στο καταναλωτικό κίνημα, δεν θέλατε και πλέον υπό πίεση αναγκάζεστε να δημιουργήσετε το μητρώο των καταναλωτών.

Αναφερθήκατε τέσσερις φορές σήμερα και επαίρεστε μάλιστα ότι μόνο εσείς επιβάλατε πρόστιμα, μόνο εσείς ανακαλύψατε τα πρόστιμα. Κοιτάξτε, να πω ότι το 2015 –παίρνω ένα τυχαίο παράδειγμα- δεν θα ασχολούσασταν με την πολιτική και δεν παρακολουθούσατε; Το 2010, λοιπόν, θα σας πω εγώ τότε που ήταν κυβέρνηση το ΠΑΣΟΚ. Ακούστε το 2010, με μια πρόχειρη ματιά στο διαδίκτυο: Πρόστιμα σε εβδομήντα οκτώ πρατήρια βενζίνης για καταχρηστικές συναλλαγές. Το 2010 πρόστιμο 2.215.000 ευρώ για ενδοομιλικές συναλλαγές, αυτές που δεν τολμάτε να ακουμπήσετε. Έχω τα στοιχεία στη διάθεσή σας.

Το 2010 ξανά, σε μία μόνο εταιρεία, δεν λέω το όνομα εδώ, είχαμε πρόστιμο 1.300.000 ευρώ. Σε άλλη εταιρεία από τη Γενική Γραμματεία Εμπορίου είχαμε 1.250.000 ευρώ πρόστιμο.

Μην λέτε, λοιπόν, ότι ξαφνικά ανακαλύψατε εσείς τα πρόστιμα. Και εμείς επιβάλλαμε πρόστιμα σε μία περίοδο που δεν υπήρχε η αισχροκέρδεια που υπάρχει σήμερα. Ήταν πολύ πιο ομαλά τα πράγματα, όχι ότι δεν υπήρχε καθόλου, αλλά στην μορφή και το ύψος που υπάρχει σήμερα η αισχροκέρδεια, δεν υπήρχε τότε.

Αναφερθήκατε, επίσης, και επαίρεστε και καλά γι’ αυτό στο άνοιγμα εκατόν πενήντα χιλιάδων επιχειρήσεων από το 2019 μέχρι το 2023. Για να έχετε αυτά τα στοιχεία, τον πίνακα που μας δώσατε, τα πήρατε από το ΓΕΜΗ. Ήταν τόσο τραγικό να πει, όμως, ότι το ΓΕΜΗ το έφτιαξε ο Γιώργος Παπανδρέου, η κυβέρνηση του ΠΑΣΟΚ, όταν πέντε χρόνια πριν προσπαθούσε ο κ. Σιούφας να δημιουργήσει ΓΕΜΗ και ποτέ δεν έκανε ΓΕΜΗ;

Και επίσης, είπατε αντικρούοντας τον κ. Παππά -και είχατε δίκιο και σε αυτό- ότι την περίοδό τους πραγματικά σημειώσανε αρνητικό ρεκόρ. Πρώτη φορά κλείσανε οκτώ χιλιάδες επιχειρήσεις. Το ισοζύγιο ήταν αρνητικό. Αναφερθήκατε, όμως, στην περίοδο 2012-2015 και είπατε για την Κυβέρνηση του κ. Σαμαρά που επίσης τότε άνοιξαν εκατόν σαράντα πέντε χιλιάδες επιχειρήσεις. Ήταν συγκυβέρνηση και ο Υπουργός Οικονομικών ήταν ΠΑΣΟΚ, δεν ήταν ο κ. Σαμαράς. Να μην τα ξεχνάμε αυτά.

Έρχομαι τώρα στις τροπολογίες.

Επίσης καταλαβαίνω ότι δεν σας αρέσει το ότι υπάρχει μείωση στα έσοδα του κράτους από τη ρύθμιση που φέρνετε που μειώνονται οι κυρώσεις. Το Γενικό Λογιστήριο του Κράτους το λέει. Δεν το λέμε μόνο εμείς. Το Γενικό Λογιστήριο του Κράτους σας λέει ότι από αυτή την τροπολογία θα προκύψει μείωση των εσόδων του κράτους. Δεν είμαστε λοιπόν μόνο εμείς. Δείτε το και αυτό.

Σε σχέση με τις τροπολογίες εμείς θα ψηφίσουμε και τις δύο τροπολογίες, παρά το γεγονός ότι έχουμε τις αντιρρήσεις μας στον τρόπο που έρχονται αυτές οι τροπολογίες. Σίγουρα θα ψηφίσουμε όσα προβλέπονται για τον επαρχιακό Τύπο. Ούτε συζήτηση δεν υπάρχει γι’ αυτό. Σίγουρα όμως έχουμε αντιρρήσεις για τον τρόπο που γίνεται παράταση των μετακλητών στο Υπουργείο Μεταναστευτικής Πολιτικής.

Επίσης με τους αστυνομικούς μέσα σε ένα μήνα αλλάζετε τον ένα νόμο πίσω από τον άλλον. Δώσατε μια μικρή αύξηση. Δεν επαρκεί και διαδηλώνουν οι άνθρωποι. Σε κάθε περίπτωση όμως επειδή έρχονται όλες αυτές ενιαία, είμαστε υποχρεωμένοι να ψηφίσουμε τις τροπολογίες.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Θέλω να το πω, κύριε Πρόεδρε, αυτό.

Εγώ θεωρώ απαράδεκτο να γίνεται μια διαδικασία η οποία κλείνει με την ομιλία του Υπουργού.

Γιατί το λέω αυτό; Σκεφτείτε αύριο στην προ ημερησίας, που είναι για την ακρίβεια, να μιλήσουν οι Αρχηγοί των πολιτικών κομμάτων και να απαντήσει στο τέλος ο Πρωθυπουργός, ενώ πρέπει και θα γίνει ακριβώς το αντίθετο και το αντίστροφο.

Ο κ. Σκρέκας σήμερα τι έκανε; Έκανε τον σχολιαστή σε εισηγητές, σε κοινοβουλευτικούς, σε όποιον ήθελε, αλλά δεν δίνει το δικαίωμα στα κόμματα δια μέσω Κοινοβουλευτικών Εκπροσώπων να απαντήσουν στη βασική του ομιλία όπου θα περιγράψει το όραμά του και το σχέδιο και τον τρόπο αντιμετώπισης της ακρίβειας και όσα προβλέπει το νομοσχέδιο. Αυτό θεωρώ ότι είναι μια εντελώς εσφαλμένη κοινοβουλευτικά πρακτική.

Κατανοώ για ποιο λόγο γίνεται. Κατανοώ γιατί επιλέξατε να το κάνετε. Όμως, κύριε Πρόεδρε, παρακαλώ μαζί με τις άλλες αλλαγές που θα γίνουν στον Κανονισμό, θα πρέπει κάποια στιγμή οι Υπουργοί σεβόμενοι τον κοινοβουλευτικό διάλογο και τη δημοκρατία και τα κόμματα, να έχουν το θάρρος να μιλούν εγκαίρως για να εισπράττουν τον αντίλογο από τα κόμματα και να γίνεται διάλογος και όχι απλώς να απαντούν αυτοί στους εισηγητές και τους κοινοβουλευτικούς και να κρατούν τη βασική τους ομιλία για το τέλος.

Και επειδή γίνεται πάρα πολλές φορές, θέλω να σας παρακαλέσω να το μεταφέρετε στη Διάσκεψη, γιατί αυτό δεν προάγει τη δημοκρατία και τον διάλογο.

Ευχαριστώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε Πρόεδρε, εγώ δεν έχω πρόβλημα εάν θέλουν να λάβουν τον λόγο να μιλήσουν.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχουν τελειώσει οι Κοινοβουλευτικοί Εκπρόσωποι τον χρόνο τους.

Τον λόγο έχει ο κ. Κεδίκογλου. Μετά είναι ο κ. Ανδριανός και θα κλείσει ο Υπουργός.

Ορίστε, έχετε τον λόγο, κύριε συνάδελφε.

**ΣΥΜΕΩΝ ΚΕΔΙΚΟΓΛΟΥ:** Δεν είχα σκοπό να δευτερολογήσω. Άλλωστε θεωρώ ότι δεν έχει σημασία να αναμασούμε τα ίδια. Τα σημαντικά ειπώθηκαν και από τους συναδέλφους μου.

Απλά με αφορμή αυτό που είπε ο κ. Κατρίνης θέλω πραγματικά και εσείς να μεταφέρετε στη Διάσκεψη των Προέδρων μια παρατήρηση που βγήκε μέσα από αυτή τη διαδικασία του νομοσχεδίου. Είδαμε ότι στην ακρόαση φορέων οι περισσότεροι φορείς ήρθαν ουσιαστικά όχι με παρουσία στο Κοινοβούλιο, αλλά μέσω Webex. Αυτό ήταν ένα μέτρο το οποίο μέσα στην πανδημία μας έλυσε κάπως ένα θέμα, ένα πρόβλημα που πραγματικά υπήρξε για να μπορέσουμε να λειτουργήσουμε.

Σήμερα όμως θεωρώ ότι, εν πάση περιπτώσει, δεν περιποιεί τιμή να καλούνται οι φορείς και να μην καταδέχονται να έρχονται καν στο Κοινοβούλιο. Εφόσον έχουν αυτή τη δυνατότητα, είναι κατανοητό ότι οι περισσότεροι επιλέγουν να κάνουν τις τοποθετήσεις από την ασφάλεια του γραφείου. Έτσι όμως -σας μιλάω ειλικρινά- δεν μπορούσαμε ούτε να ακούσουμε ούτε, εν πάση περιπτώσει, η διά ζώσης επαφή μπορεί να αντικατασταθεί με οποιαδήποτε επαφή από Webex, από κάμερα και ούτω καθεξής και για τεχνικούς λόγους και για πραγματικούς.

Άρα αυτό θα πρέπει κάποια στιγμή να σταματήσει. Είναι διαφορετικό η διευκόλυνση που δίνουν σε κάποιους συναδέλφους. Και να δούμε τον αριθμό των φορέων που καλούμε, γιατί και εκεί πέρα καμμιά φορά το κάνουμε και εμείς αυτό. Είτε από υπερβολική δημοκρατική ευαισθησία είτε για να φέρουμε κάποιους που θεωρούμε ότι είναι κοντά στις απόψεις μας, καλούνται ένα σωρό φορείς. Και τι να πουν μέσα σε τρία λεπτά άνθρωποι που δεν είναι και εξοικειωμένοι ακριβώς με το να μιλάνε τόσο σύντομα; Με αποτέλεσμα να είναι μια τυπική διαδικασία, ενώ είναι ουσιαστική διαδικασία δημοκρατίας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, κύριε Πρόεδρε, πριν μπω στο σχέδιο νόμου να μου επιτρέψετε να κάνω μια αναφορά για τα όσα είπε προηγουμένως ο συνάδελφος. Και θέλω να πω για την αποκατάσταση της πραγματικότητας και να ενημερώσω λοιπόν τον συνάδελφό του ΚΚΕ ότι τα αποτελέσματα των φοιτητικών εκλογών δίνουν στη ΔΑΠ για τριακοστή έβδομη χρονιά την πρώτη θέση με ποσοστό 40%.

**ΧΡΗΣΤΟΣ ΤΣΟΚΑΝΗΣ:** Πριν το άνοιγμα της κάλπης, κύριε συνάδελφε!

**ΙΩΑΝΝΗΣ ΑΝΔΡΙΑΝΟΣ:** Έτσι δικαιώνεται λοιπόν ο αγώνας που δίνουν οι φοιτητές μέλη της ΔΑΠ σταθερά για μια σύγχρονη και ποιοτική ανώτατη εκπαίδευση στη χώρα μας και πολιτικές που διασφαλίζουν ιδίως στους νέους ανθρώπους τις ευκαιρίες που δικαιούται και αξίζουν.

Τώρα στο νομοσχέδιο. Κυρίες και κύριοι συνάδελφοι, όπως και κατά την επεξεργασία του νομοσχεδίου στην αρμόδια κοινοβουλευτική επιτροπή έτσι και σήμερα στο πλαίσιο της συζήτησης στην ολομέλεια καταδείχθηκε η κρισιμότητα και η αναγκαιότητα των προβλέψεων που περιλαμβάνει αυτό.

Σε ό,τι αφορά την αντιμετώπιση της ακρίβειας, τη μεγάλη πρόκληση της εποχής μας διεθνώς και στη χώρα μας και την ενίσχυση της προστασίας του καταναλωτή, το νομοσχέδιο θωρακίζει επιπλέον από τις παραπλανητικές μειώσεις τιμών ουσιαστικά τις ελεγκτικές αρχές και τις ενώσεις καταναλωτών, τη διαφάνεια και την αντικειμενικότητα. Ακόμη διευκολύνει ουσιαστικά την υλοποίηση αναγκαίων υποδομών στα logistics και τις σιδηροδρομικές μεταφορές. Στο κρίσιμο για την ανάπτυξη και την απασχόληση ζήτημα της ολοκλήρωσης των επενδύσεων εισάγει διατάξεις που μειώνουν τη γραφειοκρατική επιβάρυνση, ενισχύουν τη βεβαιότητα στον προγραμματισμό της επένδυσης και διευκολύνουν την επενδυτική δράση χωρίς εκπτώσεις στη διαφάνεια και την αντικειμενικότητα.

Στη διοίκηση η διοργάνωση ειδικού προγράμματος πιστοποίησης για τις δημόσιες συμβάσεις, οι προβλέψεις για την πληρέστερη αξιολόγηση των υποψήφιων εισηγητών, τακτικών και αναπληρωματικών, μελών της επιτροπής ανταγωνισμού μέσω συνέντευξης, αλλά και η δυνατότητα παράτασης της διετούς διάρκειας απόσπασης υπαλλήλων για την στελέχωση της Διυπηρεσιακής Μονάδας Ελέγχου Αγοράς, ώστε να αξιοποιηθεί καλύτερα η ληφθείσα εμπειρία του προσωπικού, ενισχύουν ουσιαστικά τόσο τον ελεγκτικό ρόλο του κράτους όσο και τον ρόλο του ως ουσιαστικού αρωγού της επενδυτικής και επιχειρηματικής προσπάθειας στη χώρα μας προς όφελος πάντα ολόκληρης της κοινωνίας.

Σε ό,τι αφορά τις πληγείσες επιχειρήσεις από την κακοκαιρία «Ντάνιελ» στη Θεσσαλία αλλά και τις επιχειρήσεις του κλάδου γούνας που έχουν πληγεί από την επίθεση της Ρωσίας στην Ουκρανία και τις σχετικές διεθνείς κυρώσεις, o ορισμός του αφορολόγητου, ανεκχώρητου και ακατάσχετου των ενισχύσεων αλλά και η δυνατότητα ευκολότερης γραφειοκρατικά άσκησης οικονομικών δραστηριοτήτων στις πληγείσες περιοχές, συνθέτουν ακόμη μια δέσμη μέτρων που έρχεται να προστεθεί στην αρωγή του κράτους ενώπιον αυτών των πραγματικών και οξύτατων καταστάσεων ανάγκης. Ακόμη οι προβλέψεις που αφορούν τη ραδιοφωνία ενισχύουν τη διαφάνεια και την απρόσκοπτη λειτουργία των νομίμως λειτουργούντων σταθμών και διασφαλίζουν την ποιότητα του σήματος και την πρόσβαση ιδίως των κατοίκων των παραμεθόριων περιοχών στο δημόσιο αγαθό του ελληνικού ραδιοφωνικού προγράμματος.

Ιδιαίτερα θέλω να σταθώ επίσης σε δύο προβλέψεις των τροπολογιών με ξεχωριστή σημασία: Πρώτον στην αύξηση της ημερήσιας αποζημίωσης των αποσπασμένων αστυνομικών σε Αθήνα και Θεσσαλονίκη σε 45 ευρώ την ημέρα, ένα αίτημα των Ενώσεων των Αστυνομικών και μια έμπρακτη συμβολική και ουσιαστική αναγνώριση του σημαντικού έργου που επιτελούν τα στελέχη αυτά και των συνθηκών που καλούνται συχνά να αντιμετωπίσουν. Και δεύτερον η πρόβλεψη για τις επιχορηγήσεις του μεταφορικού κόστους και του κόστους του δημοσιογραφικού χάρτου και τις εκδοτικές επιχειρήσεις πανελλήνιου περιφερειακού και τοπικού Τύπου. Σε μια εποχή που η παραπληροφόρηση έχει αναδειχθεί σε μείζονα κίνδυνο για την ποιότητα της φιλελεύθερης δημοκρατίας διεθνώς, η στήριξη του Τύπου είναι μια από τις ουσιαστικότερες επενδύσεις που μπορεί να κάνει η κοινωνία μας. Κυρίως σε αυτό τον τομέα και σε αυτή την κατεύθυνση στοχεύει η ρύθμιση, η διάταξη που περιλαμβάνεται στην τροπολογία.

Κυρίες και κύριοι συνάδελφοι, το νομοσχέδιο που συζητάμε σήμερα είναι ακόμη ένα απτό τεκμήριο της βούλησης και της αποφασιστικότητας της Κυβέρνησης να δίνει λύσεις σε άμεσα και πιεστικά προβλήματα, αλλά και να ενισχύει διαρκώς το θεσμικό και ρυθμιστικό περιβάλλον, την προϋπόθεση της ολόπλευρης ανάπτυξης του τόπου μας προς όφελος των Ελληνίδων και των Ελλήνων με συγκεκριμένες δράσεις. Με άμεσες και μακροπρόθεσμες παρεμβάσεις διασφαλίζουμε τις προϋποθέσεις για την ισχυρή και βιώσιμη ανάπτυξη που αξίζει η πατρίδα μας.

Για τους λόγους λοιπόν αυτούς σας καλώ να υπερψηφίσετε το νομοσχέδιο αυτό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κύριος Υπουργός για δεκαοκτώ λεπτά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Κατ’ αρχάς να αναφερθώ σε αυτό που είπε πριν ο κ. Κατρίνης, ότι το συζητήσαμε, είπα να μιλήσω λίγο νωρίτερα και μετά να υπάρξει δευτερολογία από τους εισηγητές και τους κοινοβουλευτικούς, αλλά τελικά όλοι συνομολόγησαν να ολοκληρώσουν τις ομιλίες, και την πρωτολογία και τη δευτερολογία, και στη συνέχεια να κλείσω. Άρα ήταν κάτι το οποίο νομίζω ότι το συμφωνήσαν και οι υπόλοιποι συνάδελφοι. Αλλά, εν πάση περιπτώσει, νομίζω ότι αυτό το οποίο συζητάμε σήμερα είναι πάρα πολύ σημαντικό και ξεπερνάει το θέμα της διαδικασίας.

Λοιπόν ακούστηκαν πάρα πολλά στη Βουλή. Θα ήθελα να ξεκινήσω δίνοντας κάποιες εξηγήσεις για τις απορίες που εκφράστηκαν για συγκεκριμένα άρθρα του νομοσχεδίου, ώστε να τα ξεδιαλύνουμε, και στη συνέχεια να αναφερθώ στο μείζον το οποίο συζητήθηκε, που έχει να κάνει με την ακρίβεια και με την αντιμετώπισή της. Αυτό είναι το μεγαλύτερο πρόβλημα που αντιμετωπίζουν φυσικά τα ελληνικά νοικοκυριά.

Λοιπόν αναφέρθηκαν αρκετοί προβληματισμοί σε ό,τι αφορά το άρθρο 3 και πώς τελικά θα εφαρμοστεί το διάστημα των εξήντα ημερών για την προοδευτική μείωση τιμής, για τις προοδευτικές εκπτώσεις. Θα σας περιγράψω με αριθμούς, λαμβάνοντας ένα παράδειγμα, για να γίνει πιο ξεκάθαρο.

Σήμερα τι συμβαίνει; Έστω ότι ένα προϊόν κάνει 100 ευρώ όταν ξεκινά η εκπτωτική περίοδος, την πρώτη μέρα των εκπτώσεων. Αν θέλει το κατάστημα το οποίο πουλάει αυτό το προϊόν που κάνει 100 ευρώ να κάνει 30% έκπτωση, θα πρέπει λοιπόν να κάνει 30% έκπτωση στα 100 ευρώ και τα 100 ευρώ θα πρέπει να είναι η χαμηλότερη τιμή των προηγούμενων τριάντα ημερών. Αν δηλαδή το προϊόν αυτό τις προηγούμενες τριάντα ημέρες, τις προηγούμενης είκοσι πέντε ημέρες, είχε 100 ευρώ, τις τελευταίες πέντε ημέρες αύξανε την τιμή στα 130 ευρώ το κατάστημα ώστε τελικά την πρώτη μέρα των εκπτώσεων να προχωρήσει σε μία έκπτωση για να το πουλήσει 100 ευρώ, τότε αυτό είναι παραβίαση του νόμου και έρχεται και επιβάλλεται πρόστιμο. Ποια είναι η χαμηλότερη τιμή τις προηγούμενες τριάντα ημέρες μεταξύ 100 και 130; Είναι τα 100 ευρώ. Πάνω εκεί λοιπόν εφαρμόζεται η έκπτωση την πρώτη μέρα των εκπτώσεων. Έστω λοιπόν, ότι έχουμε τη χαμηλότερη τιμή των προηγούμενων τριάντα ημερών που είναι 100 ευρώ, έχουμε την έκπτωση της πρώτης ημέρας, που είναι 30%, άρα το προϊόν πρέπει να πωλείται 70 ευρώ στο κατάστημα. Ολοκληρώνονται οι τριάντα ημέρες. Καθ’ όλη τη διάρκεια των τριάντα ημερών το 30% σημαίνει ότι η τιμή πρέπει να είναι 70 ευρώ και το ταμπελάκι πρέπει να λέει 30% έκπτωση για τις τριάντα ημέρες της εκπτωτικής περιόδου. Πάμε στην τριακοστή πρώτη ημέρα. Σήμερα, πριν ψηφίσουμε τον νόμο, αν έχουμε σαράντα πέντε μέρες περίοδο εκπτώσεων, την τριακοστή πρώτη ημέρα δεν μπορεί να βάλει 70 ευρώ στο προϊόν και 30% έκπτωση. Γιατί τις προηγούμενες τριάντα ημέρες η χαμηλότερη τιμή είναι 70, άρα την τριακοστή πρώτη, το καταλαβαίνετε, το 30% στο 70, θα πρέπει να είναι περίπου 50 ευρώ, 49 ευρώ. Άρα αν συνεχίσει να το πουλάει 70 ευρώ, όπως πουλούσε τις προηγούμενες τριάντα μέρες με ένδειξη 30%, αν πάει την τριακοστή πρώτη μέρα να το πουλήσει 70 ευρώ με ένδειξη 30%, είναι παράνομος. Μα, πώς μπορεί να συμβαίνει αυτό όταν η εκπτωτική περίοδος συνεχίζεται για σαράντα πέντε μέρες στην Ελλάδα τον χειμώνα και το καλοκαίρι;

Άρα τι είπαμε εδώ; Είπαμε ότι δεν θα λαμβάνεται σε ίδιες εκπτωτικές περιόδους, σε μία δηλαδή συνεχόμενη εκπτωτική περίοδο σαράντα πέντε ημερών -εξήντα ημερών το κάναμε συγκεκριμένα- δεν θα λαμβάνεται η έκπτωση με βάση τη χαμηλότερη τιμή των τελευταίων τριάντα ημερών, αλλά των τελευταίων εξήντα ημερών, ώστε αν έχουμε συνεχείς μειώσεις τιμών μέσα στην εκπτωτική περίοδο, να αποτυπώνεται το σύνολο της έκπτωσης σε σχέση με την αρχική τιμή με την οποία ξεκίνησε να πωλείται το προϊόν στην αρχή της περιόδου. Έτσι όταν ξεκινά και έχει 30% έκπτωση το προϊόν όταν στη συνέχεια προχωράει στο 50%, σε μεγαλύτερη έκπτωση, να αναφέρεται 50% και να φτάνει όπου θέλει να φτάσει τελικά, όπου μπορεί να φτάσει το κατάστημα που το πουλάει. Αυτό κάνουμε, είναι ένα τεχνικό θέμα. Ελπίζω να το καταλάβατε τώρα.

**ΓΕΩΡΓΙΟΣ ΝΙΚΗΤΙΑΔΗΣ:** Το καταλάβαμε, αλλά δεν συμφωνούμε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Δεν συμφωνείτε με αυτό. Θέλετε δηλαδή τα ελληνικά καταστήματα όταν εσείς ψωνίζετε ένα προϊόν το οποίο έχει 30% ή 50% έκπτωση τις πρώτες τριάντα ημέρες την τριακοστή πρώτη μέρα παρ’ όλο που συνεχίζεται η έκπτωση να γράφει μηδέν έκπτωση επάνω. Αυτό θέλετε. Αυτό θα βοηθήσει τα μαγαζιά; Επειδή πριν ήρθατε και είπατε ότι θέλετε να βοηθήσετε τις μικρομεσαίες επιχειρήσεις. Με αυτό τον τρόπο θα βοηθήσετε τα μικρά καταστήματα ή και τα μεγαλύτερα καταστήματα, για να μπορέσουν τελικά να πουλήσουν τα προϊόντα τους σε καλύτερες τιμές από ό,τι πριν ξεκινήσει η εκπτωτική περίοδος. Αυτό είναι για να το κρίνουν αυτοί που μας βλέπουν.

Πάμε στο άρθρο 5 για το Μητρώο Ενώσεων Καταναλωτών. Αυτή τη στιγμή τι ισχύει; Υπάρχει μία επιτροπή η οποία αξιολογεί τις Ενώσεις Καταναλωτών. Ποιοι αποτελούν αυτήν την επιτροπή; Οι ίδιες οι Ενώσεις Καταναλωτών. Έχει ποτέ διαγραφεί κάποια Ένωση Καταναλωτή από το μητρώο; Ποτέ. Έχει γίνει αξιολόγηση πότε; Με τα χίλια ζόρια πριν πέντε χρόνια συνεδρίασε μια φορά η επιτροπή.

Λέμε ότι αυτό πρέπει να σταματήσει να γίνεται. Θέλουμε καταναλωτικό κίνημα; Θέλουμε. Έχουμε ισχυρό καταναλωτικό κίνημα στη χώρα; Δεν έχουμε. Έχουμε κάποιους που κάνουν φιλότιμες προσπάθειες, αλλά σοβαρό καταναλωτικό κίνημα δεν έχουμε. Εμείς θα το στηρίξουμε και θα προχωρήσουμε και σε δράσεις το επόμενο διάστημα για να ενισχύσουμε τις καταναλωτικές οργανώσεις. Γιατί αυτές μπορούν πραγματικά να βοηθήσουν μέσα από την ενημέρωση καταναλωτών για αλλαγή κουλτούρας, για αλλαγή συμπεριφοράς, για ανάδειξη εκείνων των προϊόντων ή εκείνων των εταιρειών που προχωρούν σε αθέμιτες πρακτικές για να μεγιστοποιήσουν το κέρδος και τελικά να πουλούν ακριβότερα τα προϊόντα τους στους καταναλωτές ως μη πρέπον. Όλα αυτά θέλουμε να τα κάνουμε γι’ αυτό και αλλάζουμε τον τρόπο με τον οποίο γίνεται η αξιολόγηση, ώστε αυτές που θα παραμείνουν στο μητρώο να είναι οργανώσεις καταναλωτών που θα κάνουν καλά τη δουλειά τους. Και θα υπάρχει ένα δημόσιο στέλεχος που δεν ορίζεται από εμένα, δεν ορίζεται από εσάς, είναι δημόσιο στέλεχος του Υπουργείου, της Γενικής Γραμματείας, με εμπειρία, είναι σε διεύθυνση που θα αξιολογούν το μητρώο και τις ενώσεις καταναλωτή και τι δουλειά κάνουν. Δεν νομίζω ότι θα έπρεπε να υπάρχει λογικά μια διαφωνία σε αυτό. Βλέπω ότι σας προβληματίζει.

Το κεφάλαιο Γ΄ αφορά παρεμβάσεις στο πλαίσιο άσκησης ειδικότερων βιομηχανικών δραστηριοτήτων. Στο άρθρο 6 δεν καταλαβαίνω για ποιον λόγο έχετε προβληματισμούς, είναι ξεκάθαρο. Εμείς είπαμε ότι θα δημοσιεύουμε τις αποφάσεις επιβολής κυρώσεων, δηλαδή όταν επιβάλλονται κυρώσεις θα δημοσιεύονται για να το γνωρίζει και ο πολίτης και οι καταναλωτές. Υπήρχε στην επιτροπή κάποιος προβληματισμός από κάποιους από εσάς.

Στο κεφάλαιο Δ΄ έχουμε να κάνουμε με διατάξεις για ολοκλήρωση και μείωση γραφειοκρατίας σε ό,τι αφορά την υλοποίηση των αναπτυξιακών νόμων. Εδώ έχουμε ένα σημαντικό άρθρο, το άρθρο 13. Δεν το συζητήσαμε, αλλά το δημόσιο χρήμα πρέπει να το σεβόμαστε. Αυτή τη στιγμή όταν δίνουμε επιχορηγήσεις σε επενδυτές και σε επιχειρήσεις, όλες οι κυβερνήσεις, για να προχωρήσουν στην υλοποίηση επένδυσής τους δίνουμε δημόσιο χρήμα, χρήμα είτε Ελλήνων φορολογουμένων είτε Ευρωπαίων φορολογουμένων, είτε χρήματα από την Ευρώπη που είναι Ευρωπαίων φορολογουμένων, είτε χρήματα από το ΠΔΕ, από το Πρόγραμμα Δημοσίων Επενδύσεων της χώρας, που μπορεί να είναι εθνικά χρήματα από Έλληνες φορολογούμενους πολίτες και πρέπει να το σεβόμαστε.

Τι λέει αυτό το άρθρο; Δεν το ανέφερε κανείς από εσάς, που σας ενδιαφέρει το καλό του τόπου, και πιστεύω ότι σας ενδιαφέρει, αλλά δεν βλέπω να προχωράτε σε προτάσεις, να προτείνετε μέτρα που θα βοηθήσουν τελικά τον τόπο. Αυτό είναι ένα μέτρο λοιπόν το οποίο τι λέει; Όταν αξιολογούνται οι επενδύσεις στον αναπτυξιακό νόμο υπάρχουν κριτήρια αξιολόγησης αντικειμενικά. Θα δίνουμε μόρια περισσότερα σε αυτό τον επενδυτή που θα ζητά μικρότερη επιχορήγηση. Δηλαδή αν το όριο της επιχορήγησης με βάση τον Χάρτη Περιφερειακών Ενισχύσεων είναι 60% επιδότηση για την υλοποίηση μιας επένδυσης, δηλαδή κοστίζει η επένδυση όλη 100 ευρώ και τα 60 θα τα βάλει ο αναπτυξιακός, δηλαδή οι Έλληνες φορολογούμενοι, οι Ευρωπαίοι, τι λέμε; Άμα κάποιος αντί για 60%, που είναι το όριο, ζητήσει 50% ή 40% ή 30% γιατί τόσο είναι το χρηματοδοτικό κενό, τόσο του λείπει για να μπορέσει να είναι βιώσιμη η επένδυσή του, τότε θα το δίνουμε παραπάνω μόρια.

Αυτό δεν είναι σεβασμός του δημοσίου χρήματος; Δεν είναι ένα κριτήριο σοβαρό; Για πρώτη φορά μπαίνει στους αναπτυξιακούς. Θα το ψηφίσετε; Δεν το ανέφερε κανείς αυτό. Επειδή εδώ κατακρίνετε την Κυβέρνηση ότι δεν θέλουμε εμείς το καλό του τόπου, κάτι άλλο κάνουμε, δεν ξέρω και εγώ τι κάνουμε. Εσείς μας κατηγορείτε ότι κοροϊδεύουμε τον κόσμο, ότι δεν μας ενδιαφέρει να πατάξουμε τον πληθωρισμό, την ακρίβεια, να μειώσουμε τον πληθωρισμό, τα μέτρα που παίρνουμε είναι μέτρα ασπιρίνες, δεν είναι μέτρα, είναι ημίμετρα, λένε διάφοροι.

Τα ψήφισαν αυτοί που τα κατηγορούν. Ήρθαν εκπρόσωποι από το ΣΥΡΙΖΑ για παράδειγμα και κατηγόρησαν τα μέτρα που εκείνοι ψήφισαν πριν δύο μήνες ότι είναι ημίμετρα ή ότι είναι ασπιρίνες. Δηλαδή ο παραλογισμός πολλές φορές ξεχειλίζει από αυτά τα οποία ακούγονται στην Αίθουσα και αυτό είναι κάτι που πρέπει να αλλάξει.

Πάμε στο άρθρο 19 στο κεφάλαιο 5, που αφορά την επιλογή εισηγητών στην Επιτροπή Ανταγωνισμού. Έχουμε κριτήρια για τους εισηγητές. Αυτή τη στιγμή είναι 100% τυπικά προσόντα. Θα παραμείνει το 70% της αξιολόγησης να αποτελείται από τα τυπικά προσόντα. Και τι λέμε; Να βάλουμε ένα μικρό ποσοστό 30% για να βλέπουμε τον άνθρωπο, τον άνδρα ή τη γυναίκα, με τα τυπικά προσόντα να δουν αν μπορεί να αντιληφθεί τη δουλειά που πρέπει να κάνει, γιατί πολλοί πολλές φορές μπορεί να έχουν ένα βιογραφικό εκατό σελίδες με τυπικά προσόντα και όταν έρθει η ώρα να κάνουν μια συγκεκριμένη δουλειά, να μην μπορούν να τη φέρουν σε πέρας, να μην μπορείς να επικοινωνήσεις καλά, να μην μπορείς να συνεργαστείς, να μην έχουν αντίληψη των θεμάτων πολλές φορές των συγκεκριμένων. Είναι περίεργο αυτό; Δεν συμβαίνει σε άλλες περιπτώσεις; Νομίζω είναι απόλυτα λογικό. 30% η συνέντευξη και 70% απόλυτα αντικειμενικά τα τυπικά προσόντα του υποψηφίου. Δεν καταλαβαίνω ποιος είναι ο προβληματισμός σας.

Στο άρθρο 22 μεγάλη κουβέντα έγινε για τις δαπάνες και τον επιμερισμό των δαπανών στο κτήριο της οδού Νίκης, το κτήριο δηλαδή που συστεγάζεται το Υπουργείο Ανάπτυξης με το Υπουργείο Οικονομικών. Και ρωτάω: Το προηγούμενο εδάφιο, το προηγούμενο άρθρο 13, που θα γλυτώσει πολλά χρήματα ή μάλλον δεν θα γλυτώσει πολλά χρήματα που θα δίνονταν σε επενδύσεις, αλλά θα γίνουν περισσότερες επενδύσεις με τα ίδια χρήματα, δεν το αναφέρατε καθόλου. Αυτό το οποίο αφορά τι; Έχουμε ένα κτήριο στην οδό Νίκης όπου το 20%-3% το χρησιμοποιεί το Υπουργείο Οικονομικών και το 70% το Υπουργείο Ανάπτυξης. Όταν ολοκληρώνεται η χρονιά, ερχόμαστε και κάνουμε ένα καταμερισμό των δαπανών, αφού έχουν πραγματοποιηθεί οι δαπάνες βάσει αποδεικτικών και βάσει του προϋπολογισμού του Υπουργείου Ανάπτυξης στο οποίο έχει ενταχθεί το σύνολο των εξόδων. Ποιο είναι το πρόβλημα; Τι φασαρία έχει γίνει και πόσο είναι. Τέλος του χρόνου έρχεται, γίνεται ο απολογισμός, τι χρήματα ξοδεύτηκαν και μοιράζεται 30-70 ανάλογα με τους χώρους που καταλαμβάνει το καθένα. Μεγάλη κουβέντα έγινε για αυτό το άρθρο για να σώσετε τη χώρα.

Πάμε και στο τελευταίο κεφάλαιο που αφορά το Υπουργείο Ανάπτυξης, τα δύο-τρία άρθρα που έχουν να κάνουν με διατάξεις που καθιστούν αφορολόγητες και ακατάσχετες τις ενισχύσεις που δίνονται είτε στην Καστοριά σε γουνοποιούς που έχουν πληγεί εξαιτίας του εμπάργκο που έχουμε προς τη Ρωσία και δεν μπορούν να εξάγουν εκεί τα προϊόντα γούνας τα οποία εξήγαγαν κατά το παρελθόν και σε ό,τι αφορά τις πληγείσες επιχειρήσεις στην περιοχή της Θεσσαλίας με τον «Ντάνιελ» και στην περιοχή του Έβρου με τις καταστροφικές πυρκαγιές. Αυτές, λοιπόν, οι ενισχύσεις που θα δοθούν σε επιχειρήσεις που έχουν πληγεί είναι ακατάσχετες και αφορολόγητες.

Ακούστηκε από κάποιους- μάλλον από τον εισηγητή του ΣΥΡΙΖΑ- ότι είναι φωτογραφικές αυτές οι διατάξεις. Θεώρησαν ότι ήταν φωτογραφικές λόγω γεωγραφικού προσδιορισμού, όχι, λόγω του είδους των επιχειρήσεων μετά. Τι σημαίνει; Είναι οι επιχειρήσεις που έχουν πληγεί. Φυσικά δεν θα πάμε να ενισχύσουμε επιχειρήσεις που δεν έχουν πληγεί. Φυσικά και είναι φωτογραφικές. Είναι φωτογραφικές γιατί εστιάζουν σε επιχειρήσεις που έχουν πληγεί. Αυτές θέλουν ενίσχυση. Δεν το ανοίγουμε σε άλλες επιχειρήσεις, γιατί σε κάποιες περιοχές…

**ΣΥΜΕΩΝ ΚΕΔΙΚΟΓΛΟΥ:** Λέει που είχαν παραβάσεις οικονομικού χαρακτήρα, κύριε Υπουργέ. Για το άρθρο 25 μιλάω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Αναφέρεστε, λοιπόν, για τις άδειες λειτουργίας και για τη γνωστοποίηση που δίνουμε τη δυνατότητα σε υφιστάμενες επιχειρήσεις που λειτουργούσαν, αλλά είτε είχε λήξει η άδειά τους –η άδεια λειτουργίας- είτε δεν είχαν προχωρήσει σε γνωστοποίηση, γιατί χρειάζεται μόνο μια γνωστοποίηση.

Δεν λαμβάνουν άδεια λειτουργίας, απλά γνωστοποιούν κάποια δικαιολογητικά στο Notify Business, σε μια πλατφόρμα που έχουμε δημιουργήσει στο πλαίσιο της διευκόλυνσης και της απλοποίησης της γραφειοκρατίας. Αντί να πηγαίνουν σε υπηρεσίες, απλά γνωστοποιούν τα δικαιολογητικά και δεν έχουν προχωρήσει σε γνωστοποίηση. Τι κάνουμε; Θεωρούμε, λοιπόν, τους δίνουμε μια δυνατότητα είκοσι τεσσάρων μηνών από την έναρξη, από τότε που πραγματοποιήθηκε το έκτακτο γεγονός, το καιρικό αυτό φαινόμενο, το καταστροφικό φαινόμενο, τους δίνουμε είκοσι τέσσερις μήνες για να προχωρήσουν είτε στην ανανέωση της άδειας λειτουργίας που έχει λήξει είτε στη γνωστοποίηση, την απόκτηση των δικαιολογητικών για τη γνωστοποίηση της επιχειρηματικής δραστηριότητας και, εν τω μεταξύ, θα μπορούν να λάβουν τις αποζημιώσεις, γιατί αυτή τη στιγμή τώρα αυτές οι επιχειρήσεις -και μιλάμε κυρίως για πολύ μικρές και μικρομεσαίες επιχειρήσεις και επαγγελματίες- δεν μπορούν να λάβουν τις ενισχύσεις επειδή δεν έχουν άδεια λειτουργίας, επειδή δεν έχουν κάνει προγνωστοποίηση. Αυτό κάνουμε. Ούτε νομιμοποιούμε παρανομίες ούτε τίποτα. Τους δίνουμε ένα διάστημα να πάνε και να τακτοποιήσουν αυτό το οποίο πρέπει να κάνουν, τα δικαιολογητικά τους. Δεν νομίζω ότι υπάρχει θέμα σε αυτό, έτσι όπως το έχετε αναφέρει.

Πάμε, λοιπόν, τώρα στην ουσία. Νομίζω ότι απάντησα στους προβληματισμούς που είχατε θέσει και για την αλλαγή του πλαισίου ελέγχου και για το άρθρο 3 -να το ξαναπούμε λίγο αυτό- αναφέρει η έκθεση από την επιτροπή της Βουλής ενδέχεται –όχι ότι θα υπάρχει, επαναλαμβάνω ενδέχεται- να υπάρχει μείωση εσόδων. Βεβαίως, ενδέχεται να υπάρχει μείωση εσόδων αν αυξηθεί πολύ η συμμόρφωση των επιχειρήσεων. Και είναι αλήθεια ότι βλέπουμε ότι έχουμε μεγάλη συμμόρφωση επιχειρήσεων, γιατί κάνουμε πολύ περισσότερους ελέγχους και εντοπίζουμε πολύ λιγότερα ευρήματα σε ό,τι αφορά παραβίαση του νόμου και είναι λογικό, γιατί πια -όχι όπως παλιά επί άλλων κυβερνήσεων- όταν εντοπίζονται, κατ’ αρχάς γίνονται έλεγχοι, εντοπίζονται παραβάτες, επιβάλλονται τα πρόστιμα και ανακοινώνονται τα πρόστιμα και ανακοινώνονται οι παραβάτες. Η ανακοίνωση είναι πιο ισχυρό αποτρεπτικό μέτρο από το ίδιο το ποσό, γιατί η ανακοίνωση βλάπτει τη φήμη της εταιρείας και καμμία εταιρεία δεν θέλει να βλαφτεί η φήμη της και η αξιοπιστία της και η αξιοπρέπειά της και γι’ αυτό οι εταιρείες είναι πολύ προσεκτικές όταν εμείς επιβάλλουμε μεγάλα πρόστιμα και τα ανακοινώνουμε, γιατί και διορθώνουν τις τιμές τους και συμμορφώνονται. Άρα, με την έννοια της έκθεσης της επιτροπής της Βουλής πιθανότατα να έχουμε μείωση επειδή συμμορφώνονται και τηρούν τους κανόνες και σέβονται τον ελληνικό νόμο οι επιχειρήσεις, που πριν μπορεί να παραβίαζαν. Άρα, αυτό δεν είναι μια αφορμή για να μην ψηφίσετε εσείς αυτό το άρθρο, το οποίο άρθρο –τι λέει;- λέει ότι υπάρχει, δεν ακυρώνονται.

Κατ’ αρχήν, δεν καταργούνται τα πρόστιμα και αυτό, κύριε Νικητιάδη, πρέπει να το ξεχωρίσουμε. Καταργούνται ή δεν καταργούνται τα πρόστιμα; Δεν καταργούνται τα πρόστιμα. Μόνο εσείς το είπατε αυτό. Δεν καταργούνται τα πρόστιμα. Τι συμβαίνει; Αλλάζει το κοινοτικό πλαίσιο και όριο μέχρι 3.000.000 ευρώ επιβολής προστίμου, ελάχιστο ποσό επιβολής προστίμου 5.000 ευρώ για ένα μικρό κατάστημα. Τα είπαμε εκατό φορές. Μην τα ξαναπούμε. Σε μια γειτονιά 20.000 ευρώ που ήταν πριν απλά το έκλεινε, 5.000 ευρώ είναι βαρύ για ένα πολύ μικρό κατάστημα. Θα το συνετίσει σίγουρα. Δεν νομίζω ότι και αυτό είναι ένα άρθρο το οποίο έχετε λόγους να αμφιβάλλετε και να μην το ψηφίσετε.

Άρα, ο λόγος που δεν ψηφίζετε αυτό το νομοσχέδιο, του οποίου όλες οι διατάξεις κάνουν αυτό το οποίο εσείς θέλετε -ή δήθεν ή πραγματικά θέλετε- να βοηθήσετε τον τόπο. Βελτιώνουν, λοιπόν, νομοθετικά πλαίσια, ώστε να έχουμε καλύτερη αποτελεσματικότητα σε διατάξεις και άρθρα τα οποία και προστατεύουν τον καταναλωτή και διευκολύνουν τις επενδύσεις και διευκολύνουν συνολικά τους ελέγχους και σε άλλες δραστηριότητες, όπως είναι οι βιομηχανικές και σας καλώ να το ψηφίσετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ λίγα λεπτά ακόμη, πέντε λεπτά, κύριε Πρόεδρε.

Πάμε λίγο στο θέμα της ακρίβειας. Τι ακούστηκε εδώ πέρα; Πρώτον, ακούστηκε ότι η Ελλάδα είναι πρωταθλήτρια Ευρώπης. Νομίζω ότι αυτό έχει ακουστεί πάρα πολλές φορές. Τα μέτρα που έχει πάρει η Ελλάδα είναι ημίμετρα κ.λπ., οι ελεγκτικοί μηχανισμοί δεν κάνουν τη δουλειά τους και η αύξηση του εισοδήματος αναλώθηκε από την αύξηση του πληθωρισμού που θα συμφωνήσουμε όλοι σε αυτό.

Είναι η Ελλάδα πρωταθλήτρια Ευρώπης στον πληθωρισμό; Τι μέτρα έχει πάρει η Ελλάδα μέχρι τώρα και τι μέτρα έχουν πάρει άλλες χώρες; Να αναφέρω μέτρα που έχει πάρει, για παράδειγμα, η Γαλλία. Πριν μερικούς μήνες είχαμε ανακοινώσει ότι μετά από συμφωνία, μετά από έγκληση που έκανε ο Πρωθυπουργός Μακρόν και ο Υπουργός Ανάπτυξης και Οικονομικών θα υπήρχε μια συμφωνία κυρίων μεταξύ αλυσίδων λιανικής και προμηθευτών για να μειωθούν οι τιμές σε πεντακόσια περίπου προϊόντα, αν θυμάμαι καλά. Η Ιταλία είχε πάρει άλλο μέτρο, είχε συμφωνήσει για τριακόσια βασικά προϊόντα να σταθεροποιηθούν οι τιμές τα Χριστούγεννα. Αυτά ήταν τα μέτρα τα οποία είχαν πάρει. Δεν είχαν πάρει άλλα μέτρα οι κυβερνήσεις. Ούτε έχουν νόμο για αθέμιτη κερδοφορία ούτε έχουν επιβολή προστίμων ούτε έχουν πάρει τα άλλα μέτρα, τα οποία θα περιγράψω εγώ στην Ελλάδα.

Τι μέτρα πήραν κάποιες άλλες χώρες, όπως η Ισπανία; Μείωση του ΦΠΑ.

Για να το απαντήσουμε αυτό. Το είπαμε και το ξαναλέμε για άλλη μία φορά: Η μείωση του ΦΠΑ είναι αποτελεσματική; Κατ’ αρχάς, η μείωση του ΦΠΑ κοστίζει στα έσοδα του κράτους. Αυτό το αντιλαμβάνονται όλοι. Όμως, να πούμε ότι θα δεχθούμε, θα βρούμε τα χρήματα, θα μειωθούν οι δαπάνες, μπορεί να έχουμε ένα μεγαλύτερο έλλειμμα. Τέλος πάντων, έστω ότι παίρνει μια κυβέρνηση την απόφαση να μειώσει τον ΦΠΑ, έχει αποτέλεσμα;

Θα καταθέσω τα στοιχεία και θα σας ξαναπώ: Ελλάδα, Ισπανία στα προϊόντα όπου η Ισπανία μείωσε τον ΦΠΑ, όχι πριν από την πανδημία που είπατε, κύριε Νικητιάδη, από τον Ιανουάριο του 2022, μετά την πανδημία από τότε που πήρε τα μέτρα η Ισπανία δηλαδή, μείωσε τον ΦΠΑ σε αυτά τα προϊόντα. Από τον Ιανουάριο του 2022 μέχρι τον Απρίλιο του 2024 σωρευτικός πληθωρισμός στα δημητριακά: Η Ελλάδα 17,6% πληθωρισμό, 40% χαμηλότερο από την Ισπανία που έχει 27,5%. Θα σας τα καταθέσω. Πάστα, μακαρόνια: Πληθωρισμός της Ελλάδας 3,1%, είναι 80% χαμηλότερος από τον πληθωρισμό της Ισπανίας που είναι 15,1%. Φρέσκο γάλα: Πληθωρισμός της Ελλάδας 17,6% και 50% χαμηλότερος από τον πληθωρισμό στην Ισπανία 35,7 %, που μηδένισε τον ΦΠΑ στο φρέσκο γάλα. Αυγά: Πληθωρισμός της Ελλάδας 27,9% και 15% χαμηλότερος από τον πληθωρισμό της Ισπανίας που ήταν 34,7% και μείωσε τον ΦΠΑ. Ελαιόλαδο: Πληθωρισμός σωρευτικός από τον Ιανουάριο του 2022 μετά την πανδημία, όταν πήρε τα μέτρα η Ισπανία, μείωσε τον ΦΠΑ, 105,5%, διπλάσια η τιμή στην Ελλάδα από τον Ιανουάριο του 2022 μέχρι τον Απρίλιο του 2024, αλλά 30% χαμηλότερος πληθωρισμός σε σχέση με της Ισπανίας που ήταν 134% το ίδιο διάστημα. Και λαχανικά: 22,3% στην Ελλάδα, περίπου 10% χαμηλότερος σε σχέση με 25,5% που ήταν η Ισπανία. Και μόνο στο ψωμί, όπου έχουμε και την ιδιαιτερότητα, βέβαια, τοπικών καταστημάτων στην Ελλάδα, έχουμε αυξημένο πληθωρισμό 25,5% σε σχέση με 16,8%. Δηλαδή από τις οκτώ κατηγορίες και τα δεκάδες προϊόντα όπου μείωσε η Ισπανία τον πληθωρισμό -το καταθέτω- η Ελλάδα είχε από 80% έως και 10% χαμηλότερο πληθωρισμό, που πήρε άλλα μέτρα που δεν επηρέασαν τον δημόσιο προϋπολογισμό και που τελικά ήταν πιο αποτελεσματικά.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τι μέτρα έχουμε πάρει; Γιατί δεν τα συζητάτε; Τα έχετε ψηφίσει κιόλας κάποιοι από εσάς.

Το πρώτο ήταν το «Καλάθι του Νοικοκυριού». Αυτό είναι ένα μέτρο -για το οποίο κάποιοι ψήφισαν «παρών» τότε- το οποίο βοήθησε τα φτωχά και τα ευάλωτα νοικοκυριά να έχουν πρόσβαση σε βασικά καταναλωτικά αγαθά σε πολύ χαμηλότερες τιμές. Και μάλιστα, αυτό στην αρχή ήταν μόνο για προϊόντα ιδιωτικής ετικέτας, εδώ και οκτώ μήνες υποχρεώσαμε να βάλουν τουλάχιστον ένα προϊόν επώνυμο, για να μπορεί το νοικοκυριό να αγοράζει και ένα επώνυμο προϊόν σε χαμηλότερη τιμή και σύμφωνα με την Επιτροπή Ανταγωνισμού, αλλά και πολλές μελέτες, τελικά εκεί συγκρατήθηκε πολύ ο πληθωρισμός, σε εκείνα τα προϊόντα που ήταν μέσα στο «Καλάθι του Νοικοκυριού».

Πλαφόν στο κέρδος: Μόνο η Ελλάδα έχει βάλει πλαφόν στο κέρδος των επιχειρήσεων και δεν μιλάω για το πλαφόν στο κέρδος σε ό,τι αφορά τα βρεφικά γάλατα, που είναι νέο μέτρο, ψηφίστηκε πριν τρεις μήνες. Μιλάω για το πλαφόν στο κέρδος σε εξήντα βασικές κατηγορίες προϊόντων, κυρίως τροφίμων και όχι μόνο απορρυπαντικών και άλλων, βεβαίως, που είχε τεθεί στην Ελλάδα -μόνο η Ελλάδα είχε θέσει τέτοιο νόμο- από την πανδημία και μετά.

Και τι λέμε; Δεν μπορεί να έχεις μεγαλύτερο περιθώριο κέρδους το 2023, το 2024, όπου αυξάνονται οι τιμές σε σχέση με το 2021, γιατί οι τιμές, όπως πολύ σωστά είπαν οι εκπρόσωποι του Κομμουνιστικού Κόμματος της Ελλάδας, δεν αυξάνονται μόνο επειδή κάποιοι προσπαθούν να κερδοσκοπήσουν και να αισχροκερδήσουν. Ανέφεραν άλλα δέκα αίτια για ποιον λόγο έχουμε αυξημένες τιμές. Σίγουρα κάποιοι πάνε να εκμεταλλευτούν. Αυτούς πρέπει να τους πιάσουμε εμείς με τους ελέγχους, αλλά υπάρχουν και πραγματικά αίτια, αντικειμενικές αιτίες και μου κάνει εντύπωση πως το ΚΚΕ, ένα κομμουνιστικό κόμμα, μπορεί και αναλύει τα οικονομικά δεδομένα και προσδιορίζει τις πραγματικές αιτίες αύξησης των τιμών και δεν μπορούν δήθεν κόμματα τα οποία αγαπούν και αγκαλιάζουν την ελεύθερη οικονομία και τον καπιταλισμό, γιατί αυτή είναι η πραγματικότητα. Δεν νομίζω ότι ούτε ο ΣΥΡΙΖΑ ούτε το ΠΑΣΟΚ ούτε και τα υπόλοιπα κόμματα είναι κατά του καπιταλιστικού συστήματος που ισχύει στη χώρα μας και σε όλο τον πλανήτη.

**ΣΥΜΕΩΝ ΚΕΔΙΚΟΓΛΟΥ:** Μας κάνει και μαρξιστική ανάλυση…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα ήθελα δύο, τρία λεπτά ακόμα, κύριε Πρόεδρε.

Τώρα, ένα άλλο μέτρο το οποίο έχει φέρει πολύ μεγάλο αποτέλεσμα είναι η απαγόρευση, η τρίμηνη απαγόρευση, των προωθητικών ενεργειών μέσα στα καταστήματα σε προϊόντα που προηγουμένως έχουν ανατιμηθεί. Τι έκαναν οι προμηθευτές; Πήγαιναν και ανατιμούσαν το προϊόν και στη συνέχεια, πήγαιναν και έκαναν μια δήθεν έκπτωση. Επί δέκα χρόνια κάθε χρόνο συνεχώς ανατιμήσεις, 4% ανατίμηση, 5% ανατίμηση, χωρίς να υπάρχει λόγος. Κρατούσαν 2%, 3% για τον εαυτό τους, αύξαναν το περιθώριο κέρδους, έδιναν 1% και στην αλυσίδα και έτσι πληθωρίζαν τα προϊόντα και φθάσαμε σήμερα να έχουμε τιμές προϊόντων στην Ελλάδα σε αρχικές τιμές και σε τιμές τιμοκαταλόγου και στα ράφια πολλές φορές διπλάσιες από τις άλλες χώρες. Το αλλάξαμε αυτό.

Το αλλάξαμε με δύο μέτρα, το ένα είναι ότι αν ανατιμήσω προϊόν, δεν μπορείς να κάνεις προωθητική ενέργεια. Πάγωσαν οι ανατιμήσεις. Σύμφωνα με τα στοιχεία από τις αλυσίδες, μέσα στον Μάρτιο και τον Απρίλιο είχαμε μηδενικές ανατιμήσεις και θα δούμε και ποιος ήταν ο πληθωρισμός, ο πραγματικός πληθωρισμός, μέσα στις αλυσίδες, έτσι όπως μελετήθηκε και αναλύθηκε από τον ΙΕΛΚΑ. Μηδενικές, λοιπόν, ανατιμήσεις και μειώσεις στις τιμές τιμοκαταλόγου σε τέσσερις χιλιάδες διαφορετικά προϊόντα, απορρυπαντικά, προϊόντα ατομικής φροντίδας, βρεφικές πάνες και άλλα προϊόντα, γιατί μείωσαν τις τιμές τιμοκαταλόγου και έτσι υποχρεώσαμε με ένα άλλο μέτρο να μειώσουν κατά 30% τις εκπτώσεις προς τα σουπερμάρκετ και να περάσουν αυτή τη μείωση κατευθείαν στον καταναλωτή, μειώνοντας τις τιμές τιμοκαταλόγου.

Αποτέλεσμα: Ελληνική Στατιστική Υπηρεσία, προϊόντα ατομικής φροντίδας και προϊόντα «είδη νοικοκυριού» είχαν μείον 2% και μείον 2,5% πληθωρισμό, δηλαδή αρνητικό πληθωρισμό, δηλαδή όχι μόνο σταθεροποιήθηκαν οι τιμές σε σχέση με πέρυσι, αλλά μειώθηκαν κατά αυτό το ποσό, που φυσικά δεν είναι αρκετό και περιμένουμε ακόμα και το επόμενο διάστημα το μέτρο, όπως εξελίσσεται, να φέρει ακόμα περισσότερα και καλύτερα αποτελέσματα.

Και ένα επόμενο μέτρο: Net pricing, καθαρές τιμές από το χωράφι στο ράφι σε όλα τα νωπά προϊόντα. Το ακούγατε χρόνια, το έλεγαν το ΠΑΣΟΚ, Υπουργοί Ανάπτυξης και Οικονομικών του ΠΑΣΟΚ. Έγινε ποτέ; Όχι. Το είπε ο ΣΥΡΙΖΑ. Το έκανε; Όχι. Εμείς το κάναμε. Δεν υπάρχουν εκπτώσεις. Είναι όλα καθαρά πάνω στο τιμολόγιο, καθαρές τιμές, όχι εκπτώσεις τέλος χρόνου, όχι year-end bonus, όχι τιμολόγια παροχής υπηρεσιών, όχι άλλες εκπτώσεις αδιαφανείς, που τελικά πληθωρίζουν τις τιμές των προϊόντων και πιέζουν και τους Έλληνες αγρότες και κτηνοτρόφους. Καθαρές τιμές, εφαρμόζεται.

Και τέλος, e-Καταναλωτής. Μιλάμε για πληθωρισμό 5%. Μπορείς να γλιτώσεις έως και 15% επιλέγοντας μία αλυσίδα, όπου η λίστα των προϊόντων που έχεις δημιουργήσει στο κινητό σου σε μία εφαρμογή κοστίζει φθηνότερα. Το κάναμε και αυτό. Η Ελλάδα το έκανε, η ελληνική Κυβέρνηση. Διαφάνεια: Τρεις χιλιάδες προϊόντα κάθε μέρα ενημερώνονται από όλη τη σύγκριση τιμών. Δεν το ήθελαν οι αλυσίδες φυσικά. Δεν το ήθελαν οι προμηθευτές, αλλά εμείς το κάναμε.

Βεβαίως, είδα ότι τελευταία και από τον ΣΥΡΙΖΑ, αλλά και από το ΠΑΣΟΚ ασπάζονται αυτά τα οποία είπαν οι Έλληνες βιομήχανοι τροφίμων. Γιατί; Τι είπαν οι Έλληνες βιομήχανοι τροφίμων; Να μειωθεί ο ΦΠΑ. Αυτό είπε ο Πρόεδρος, «γιατί δεν μειώνετε τον ΦΠΑ;». Βολεύει να μειωθεί ο ΦΠΑ; Ρωτάω, γιατί εγώ σας απέδειξα εδώ ότι η μείωση του ΦΠΑ τελικά στην Ισπανία σε δύο μήνες είχε εξανεμιστεί, επειδή οι μεσάζοντες και οι ενδιάμεσοι κρίκοι της εφοδιαστικής αλυσίδας την είχαν κρατήσει για τον εαυτό τους αυτή τη μείωση του ΦΠΑ και τελικά, η τιμή στο ράφι έμεινε αυτή που ήταν πριν και σε σχέση με την Ελλάδα και με μεγαλύτερο πληθωρισμό. Γιατί αυτή η σύμπνοια μεταξύ ΠΑΣΟΚ και άλλων κομμάτων με τη δήλωση των Ελλήνων βιομηχάνων ή του Προέδρου ή του εκπροσώπου των Ελλήνων βιομηχάνων τροφίμων που θέλουν να μειωθεί ο ΦΠΑ; Εγώ λέω να μειώσουν λίγο τις τιμές των προϊόντων και αυτό ελέγχουμε και να τηρήσουν τον νόμο και θα τους ελέγχουμε για αυτό και θα το κάνουμε. Και αν παραβιάζουν τον νόμο, θα επιβάλουμε και πρόστιμα. Αυτό έπρεπε να λέτε, όχι να μειωθεί ο ΦΠΑ.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Υπουργού)

Και τελειώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Περάσατε και τα τέσσερα λεπτά…

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θα καταθέσω –τα έχω πει τα υπόλοιπα- και μία μελέτη, δεν χρειάζονται πολλές, η οποία δείχνει –τι;- επειδή ακούγονται πολλά αποσπασματικά και πραγματικά πολλές φορές δεν αμφισβητώ, πόσο κάνουν τα προϊόντα στο εξωτερικό και πόσο κάνουν στην Ελλάδα. Υπάρχουν προϊόντα στην Ελλάδα που είναι ακριβότερα από το εξωτερικό και υπάρχουν πολλά προϊόντα στην Ελλάδα που είναι φθηνότερα από τις υπόλοιπες χώρες της Ευρώπης.

Ποιος μπορεί να κάνει μια εμπεριστατωμένη και επιστημονικά μεθοδευμένη έρευνα; Σίγουρα όχι αυτός ο οποίος μπαίνει σε ένα site και βλέπει μια τιμή σε ένα προϊόν σε μια συγκεκριμένη στιγμή που μπορεί να έχει έκπτωση εκεί και εδώ να μην έχει προσφορά την ίδια περίοδο. Εδώ έγινε μια μελέτη από τον ΙΕΛΚΑ, από το Ινστιτούτο Έρευνας Λιανεμπορίου Καταναλωτικών Αγαθών και μέτρησαν σε δεκάδες αλυσίδες στην Ελλάδα, στην Αγγλία, στην Ισπανία, στην Πορτογαλία, στη Γαλλία, στην Ιταλία, στη Γερμανία και στη Ρουμανία, προϊόντα επώνυμα και ιδιωτικής ετικέτας, μέσους όρους, στο σύνολο του έτους, συμπεριλαμβανομένων και των προωθητικών ενεργειών και έφτιαξαν ένα καλάθι από δεκάδες προϊόντα, σαράντα διαφορετικές κατηγορίες. Και τι βγάζει;

Η Ελλάδα έχει από πολύ έως λίγο φθηνότερο καλάθι από όλες τις χώρες που προανέφερα. Το καταθέτω για να το δείτε. Για να σταματήσει αυτό, ότι η Ελλάδα είναι η πρωταθλήτρια.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Υπάρχει πρόβλημα με την ακρίβεια. Υπάρχει πρόβλημα με τον πληθωρισμό. Υπάρχουν προϊόντα στην Ελλάδα που είναι ακριβότερα. Και υπάρχουν εταιρείες και πολυεθνικές οι οποίες χρησιμοποιούν αθέμιτες εμπορικές πρακτικές για να μεγιστοποιούν κέρδος πουλώντας διαφορετικά και ακριβότερα στην Ελλάδα ή και σε άλλες χώρες απ’ ό,τι σε κάποιες άλλες χώρες της Ευρώπης. Και γι’ αυτό ο Έλληνας Πρωθυπουργός που είναι ο πρώτος που έστειλε αυτή την επιστολή κινητοποιεί και προβληματίζει -όπως απάντησε- και συμβάλλει στην προσπάθεια της Ευρωπαϊκής Επιτροπής να αντιμετωπίσει τέτοιες εμπορικές πρακτικές που ξεπερνούν τα όρια και τα σύνορα ενός κράτους-μέλους. Και εδώ χρειάζεται και σε κεντρικό επίπεδο η Ευρώπη να λάβει κεντρικά μέτρα. Κι εμείς εδώ είμαστε για να στηρίξουμε με προτάσεις και με ιδέες.

Σας καλώ να ψηφίσετε το νομοσχέδιο που είναι ένα νομοσχέδιο το οποίο βοηθάει τους Έλληνες και τις Ελληνίδες. Και τελικά βοηθάει τον τόπο μας συνολικά.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις».

Προχωρούμε στην ψήφιση επί της αρχής, των άρθρων των τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, τριάντα ένα άρθρα, δυο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 25 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: OXI |
| Άρθρο 28 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 30 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΣΠΑΡΤΙΑΤΕΣ: ΝΑΙ |
| ΠΛΕΥΣΗ ΕΛ.: ΠΡΝ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Υπ. τροπ. 178/3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: ΠΡΝ |
| Υπ. τροπ. 179/4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΣΠΑΡΤΙΑΤΕΣ: ΠΡΝ |
| ΠΛΕΥΣΗ ΕΛ.: ΠΡΝ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Ανάπτυξης: «Διατάξεις για την ενίσχυση της προστασίας του καταναλωτή, της ανάπτυξης και της εύρυθμης λειτουργίας της αγοράς, ρυθμίσεις για την ενίσχυση των επιχειρήσεων που πλήττονται από καταστροφές και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 501α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 21.49΄ λύεται η συνεδρίαση για αύριο, ημέρα Παρασκευή 24 Μαΐου 2024 και ώρα 10.30΄, με αντικείμενο εργασιών του Σώματος: κοινοβουλευτικό έλεγχο, ειδική ημερήσια διάταξη της Ολομέλειας, συζήτηση προ Ημερησίας Διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Προέδρου της Κοινοβουλευτικής Ομάδας ΣΥΡΙΖΑ – Προοδευτική Συμμαχία κ. Σωκράτη Φάμελλου, σε επίπεδο Προέδρων Κοινοβουλευτικών Ομάδων, «για την αντιμετώπιση της ακρίβειας και τη φορολόγηση υπερκερδών τα οποία σωρεύονται από ολιγοπώλια εις βάρος της ελληνικής οικονομίας και κοινωνίας».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**